
Žudikas 

Vargonų įkalintas riksmas. Jis dar šnypštė vamzdžiuose. Aidėjo 
visoje bažnyčios erdvėje. Apmalšęs. Apslopęs. Abejingas. Lionelis 
Kasdanas žengtelėjo keletą žingsnių ir atsidūrė šalia degančių 
žvakių. Apžvelgė tuščią chorą, marmuro kolonas, kėdes, apmuštas 
dirbtine prinokusių aviečių spalvos oda. 

Sarkisas buvo pasakęs: „Viršuje, greta vargonų.“ Lionelis pasuko 
į šoną ir susirado sraigtinius mūro laiptus, vedančius iki pat choro. 
Šv. Jono Krikštytojo bažnyčios vargonams būdinga viena ypatybė: 
jų vamzdžiai iškilmingai kyla per vidurį tarsi ištisa raketų palei- 
diklių baterija, o klaviatūra įrengta dešinėje, atskirai, ir statmena 
vargonų korpusui. Kasdanas priėjo prie raudono kilimo, patiesto 
išilgai melsvo granito baliustrados. 

Kūnas buvo susmukęs tarp vamzdžių ir klaviatūros. 

Jis gulėjo ant pilvo, dešinė koja sulenkta, rankos mėšlungiš- 
kai pritrauktos, tarsi šliaužtų laiptais. Galvą it aureolė gaubė 
nedidelė tamsi balutė. Aplinkui išmėtytos partitūros ir maldy- 
nai. Kasdanas instinktyviai dirstelėjo į savo laikrodį: 16 valandų 
22 minutės. 

Akimirką jį nusmelkė pavydas dėl tokios mirties, tokios ra- 
mybės. Lionelis visada manė, jog metams bėgant jį ims kankinti 


mirties baimė ir slėgti nepakeliamas artėjančios nebūties suvo- 
kimas. Bet atsitiko priešingai. Ilgainiui jį užvaldė nekantra, tam 
tikra magnetinė mirties trauka. 

Pagaliau ateitų ramybė. 

Pagaliau nutiltų širdį draskančios pražūtingos aistros. 

Jokių smurto žymių, tik tas kraujo šlakas. Bet vyriškį galėjo iš- 
tikti širdies smūgis ir jis galėjo krisdamas susižeisti. Kasdanas pri- 
klaupė ant vieno kelio. Mirusiojo veido nematyti, jį slėpė sulenkta 
ranka. Ne,vis dėlto žmogžudystė. Jis tuo nė kiek neabejojo. 

Aukos alkūnė rėmėsi į vargonų pedalus. Kasdanas nieko ne- 
nutuokė apie instrumento mechanizmą, tačiau numanė, kad nu- 
spaustas pedalas atvėrė alavo ir švino vamzdžius ir taip sustipri- 
no riksmo rezonansą. Kaip vyras buvo nužudytas? Ir kodėl jis 
klykė? 

Kasdanas atsistojo ir išsitraukė telefoną. Iš atminties surinko 
vieną po kito keletą numerių. Kaskart atsiliepiantis žmogus jo 
balsą atpažindavo. Kaskart jam tardavo: „Klausau.“ Gyslose jautė 
šilumą. Tad jis nebuvo miręs. Na, ne visai. 

Jis prisiminė Alfredo Hičkoko filmą „Slaptasis agentas“ - vieną 
iš tų nespalvotų kino filmų, kuriuos žiūrėdavo nedidukėse Loty- 
nų kvartalo eksperimentinio kino meno salėse ir taip stumdavo 
laisvas popietes. Ten du šnipai vienoje Šveicarijos bažnytėlėje 
aptiko lavoną, sėdintį priešais vargonų klaviatūrą, - jo pirštai 
buvo sustingę ties nedarnaus akordo klavišais. 

Jis priėjo prie baliustrados ir apžvelgė bažnyčios salę, plytinčią po 
kojomis. Apsidės gale matyti paveikslas, vaizduojantis Kristų: jam 
iš vienos pusės - šv. Mato angelas, iš kitos - šv. Jono erelis. Švies- 
tuvai su karuliais. Auksuota altoriaus staltiesė. Skaisčiai raudoni 
kilimai. Scena kaip Hičkoko filme, tik armėniškasis variantas. 

— Ką jūs čia veikiate? 

Kasdanas atsigręžė. Ant žemutinės laiptų pakopos stovėjo ne- 
pažįstamas vyras - žema kakta, vešliais antakiais. Prietemoje jis 

atrodė it satyrinis personažas, nupieštas juodu flomasteriu. Buvo 
įtūžęs. 

Kasdanas tylomis nedviprasmiškai parodė: „Cit.“ Jis dar norėjo 
pasiklausyti to šnypštimo, jau vos vos girdimo. Kai garsas visai 
nuslopo, Kasdanas priėjo prie ką tik išdygusio vyro ir prisistatė: 

- Lionelis Kasdanas. Kriminalinės policijos skyriaus majoras. 

Vyro mina beregint pasikeitė ir dabar išreiškė didžiausią nuo- 
stabą: 

— Vis dar tarnaujate? 

Klausimas buvo retorinis. Pažvelgus į Kasdaną, nebelieka jokių 
iliuzijų. Smėlio spalvos šiurkščios drobės darbinis kostiumas, žili, 
ežiuku kirpti plaukai, aplink kaklą apvyniotas ilgas šalikas, - iš 
tokių arabai susisuka turbanus, - ir jo amžius, šešiasdešimt treji 
metai, darė jį panašesnį į samdytą darbininką, pamirštą ant žvyrke- 
lio kur nors Čade ar Jemene, negu į tarnaujantį policijos majorą. 

Nepažįstamas vyras atrodė visiškai priešingai: jaunas, energin- 
gas, neabejojantis savo darbo prasmingumu. Tikras svarmenų 
kilnotojas, apsitempęs žvilgančia žalia palaidine, prie apsmukusių 
džinsų diržo matomoje vietoje prisisegęs glocką*. Kasdanas ir 
nepažįstamasis buvo panašūs tik stotu. Du beveik metro devy- 
niasdešimties centimetrų ūgio mėsos kalnai, sveriantys maždaug 
po 100 kilogramų. 

— Nesiartinkite, - perspėjo Kasdanas, - niekais paversite nu- 
sikaltimo įkalčius. 

— Kapitonas Erikas Vernu, - prisistatė nepažįstamasis. - Pirmoji 
kriminalinės policijos valdyba. Kas jus iškvietė? 

Nors buvo suirzęs, kalbėjo tyliai, tarsi būtų bijojęs sutrikdyti 
kokias iškilmes. 

— Tėvas Sarkisas. 

— Anksčiau už mus? Ir kodėl kaip tik jus? 

- Aš priklausau šiai parapijai. 


* Šaunamasis ginklas „Glock“. (Čia ir toliau - vert. past.) 

Vyras susiraukė ir jo antakiai susiliejo į vieną ištisinį juodą 
brūkšnį. 

- Jūs esate armėnų Šv. Jono Krikštytojo katedroje, - rėžė Kas- 
danas. - Aš esu armėnas. 

— Kaip jūs taip greit čia atsidūrėte? 

— Aš čia jau buvau. Kitapus kiemo, ten - administracijos pas- 
tatas. Kai tėvas Sarkisas rado kūną, atėjo manęs ieškoti. Labai 
paprasta, - jis ištiesė rankas. - Nuėjau iš automobilio pasiimti 
pirštinių, apsimoviau ir pro pagrindines duris atėjau čia. Kaip 
ir jūs. 

- Ir nieko negirdėjote? Noriu pasakyti - prieš tai. Jokių smurto 
garsų? 

— Ne. Tame pastate negirdėti, kas vyksta bažnyčioje. 

Vernu įbruko ranką į palaidinės kišenę ir išsitraukė mobilųjį 
telefoną. Kasdano akys užkliuvo už grandinėlės, už didžiulio vy- 
riško žiedo su antspaudu. Tikras faras. Dramblotas, primityvus. 
Ir pajuto plūstelint simpatiją šioms smulkmenoms. 

— Ką jūs darote? - paklausė jis. 

- Skambinu prokuratūros priežiūrai. 

- Jau padaryta. 

— Ką? 

— Aš susisiekiau ir su savo komandomis. 

— Savo komandomis? 

Gužono gatvėje sukaukė sirenos. Akimirksniu į navą prigužėjo 
baltais kombinezonais vilkinčių techninių darbuotojų, o kiti, neši- 
ni chromuotais lagaminėliais, jau kopė laiptais į bažnyčios chorą. 
Priekyje žengiantis vyriškis su gobtuvu plačiai išsišiepė. Hugas Piu- 
jifera, vienas iš atsakingų Kriminalistikos tarnybos darbuotojų. 

- O, Kasdanas!.. Tai vis dar sveikas gyvas? 


- Lavonas dar kruta, - šyptelėjo armėnas. - Duosi man skro- 
dimo rezultatus? 

- Sutarta. 

Vernu akimis šaudė nuo kriminalisto prie buvusio policijos 
majoro. Jis atrodė apstulbęs. 

- Lipame, - įsakė Kasdanas, - visiems čia vietos neužteks. 

Nelaukęs atsakymo, jis pasileido laiptais žemyn ir atsidūrė 
navoje, ten ekspertai jau ėmė atspaudus, šmirinėjo tarp kėdžių 
rankose laikydami maišelius įkalčiams, visuose keturiuose baž- 
nyčios kampuose spragsėjo ir žybčiojo fotoblykstės. 

Tėvas Sarkisas išniro iš dešinės apsidės pusės. Jo antakiai buvo 
juodi, o plaukai - kaip Šarlio Aznavūro - žilut žilutėliai. Kai Kas- 
danas priėjo visai prie pat jo, Sarkisas sušnibždėjo: 

- Neįtikima. Nesuprantu. 

- Nieko nepavogė? Patikrinai? 

— Čia nėra ko vogti. 

Šventas tėvas sakė tiesą. Armėnų tikyba draudžia garbinti sta- 
bus. Jokių statulų, vos vienas kitas paveikslas. Šioje bažnyčioje 
nebuvo jokio brangesnio daikto - nebent aliejinė lempelė ir ke- 
letas paauksuotų krėslų. 

Kasdanas tylėdamas žiūrėjo į šventiką. Senukas sunkiai išgy- 
veno. Jo tamsios akys buvo aptrauktos fatalizmo šydu. Fatalizmo, 
kurio neįmanoma atsikratyti, kai tavo tauta du tūkstančius metų 
buvo persekiojama ir kai pats visą gyvenimą kentėjai tremtį, o 
visa tavo šeima išžudyta per genocidą, ir tų žudynių vykdytojai 
atsisako pripažinti savo kaltę. 

Jis atsigręžė. Už kelių metrų, nugara į juos, Vernu pašnibždomis 
kalbėjosi telefonu. 

Armėnas prislinko arčiau ir ištempė ausis. 

— Nežinau, ką jis čia veikia... Aha... Kaip tai rašoma? Neišma- 
nau. Kaip kastetas? 

Armėnas jam už nugaros nusikvatojo: 

— Ne. Kaip kastratas! 

Pirmojoje freskoje buvo pavaizduoti 451 metų Avarairo kautynių 
vadai. Kautynės įvyko tais metais, kai armėnai sukilo prieš persus. 
Antrojoje freskoje buvo nutapytas Mesropo Maštoco portretas. 
Šis žmogus sukūrė armėnų raidyną. Trečioji buvo skirta garsie- 
siems intelektualams, per 1915 metų genocidą ištremtiems ir 
nužudytiems. 

Erikas Vernu įdėmiai apžiūrinėjo tuos barzdotus personažus, 
pavaizduotus ant išorinės mūro sienos, o dvi dešimtys berniūkščių 
davėsi aplink jį eidami gaudynių. Jis stovėjo sutrikęs, išmuštas iš 
vėžių, tarytum būtų atsidūręs Marse. 

— Šiandien trečiadienis, - paaiškino Sarkisas. - Ką tik baigėsi 
katekizmo pamoka. Dažniausiai dauguma vaikų lieka dainuoti 
chore. Repeticija jau būtų prasidėjusi. Jų pasiimti ateis tėvai. Jie 
jau perspėti. O vaikai tegul pašėlsta, kol lūkuriuoja. Juk nieko 
blogo? 

Pirmosios kriminalinės policijos valdybos pareigūnas linkte- 
lėjo nelabai tuo patikėjęs. Jis pakėlė akis į didžiulį tufo kryžių, 
puošiantį freskomis ištapytą sieną. 

- Jūs... jūs - katalikai? 

Kasdanas su keista gaidele balse atsakė: 

— Ne. Armėnų apaštalinė Bažnyčia yra iš senųjų Rytų auto- 
kefalinių Bažnyčių grupės. Ji priklauso vienai iš trijų sinodinių 
Bažnyčių. 

Vernu vyzdžiai išsiplėtė. 

- Armėnų Bažnyčia, - aiškino garsiau Kasdanas, stengdamasis 
perrėkti berniūkščių klegesį, - istoriškai yra seniausia krikščionių 
Bažnyčia. I m. e. amžiuje ją įkūrė du Kristaus apaštalai. Vėliau kilo 
nemažai nesutarimų su kitais krikščionimis. Sinodai, konfliktai... 
Pavyzdžiui, mes esame monofizitai. 

— Mono... kas? 


— Mes manome, kad Jėzus Kristus nėra žmogus. Jis - Dievo 
Sūnus, kitaip sakant, Jis turi vien dieviškąją prigimtį. 

Vernu neteko žado. Kasdanas šyptelėjo. Jis visada pralinks- 
mėdavo matydamas, kaip kitus pribloškia armėnų pasaulis. Jų 
gyvenimo taisyklės. Jų tikėjimas. Jų skirtingumas. Vernu pagie- 
žingai išsitraukė užrašų knygelę. Atsirado mat mokytojas, jam 
nusispjauti į tas jo pamokas. 

- Gerai. Aukos vardas... - perskaitė iš savo knygelės. - Aha. 
Vilhelmas Giotsas, taip? 

Sarkisas linktelėjo, jo rankos taip ir liko sukryžiuotos. 

— Tai armėniška pavardė? 

- Ne. Čilietiška. 

— Čilietis? 

— Vilhelmas nepriklausė mūsų bendruomenei. Jau bus treji 
metai, kai mūsiškis vargonininkas grįžo į savo tėvynę. Ėmėme 
ieškoti, kas jį pakeistų. Norėjome muzikanto, kuris galėtų di- 
riguoti chorui. Man patarė paimti Giotsą. Jis - vargonininkas, 
muzikologas, jau dirigavęs daugeliui Paryžiaus chorų. 

- Giotsas, - pakartojo Vernu ir jo balsas išdavė abejonę. - Ne- 
pasakyčiau, kad skamba labai jau čilietiškai. 

- Jis - vokietis, - įsiterpė Kasdanas. - Dauguma Čilės gyventojų 
kilę iš germanų. 

Vernu suraukė antakius. 

— Nacių? 

— Ne, - šypsodamas atsakė Sarkisas, - Giotso šeima įsikūrė 
Čilėje turbūt XX amžiaus pradžioje. 

Kapitonas baksnojo flomasteriu į savo užrašų knygelę. 

— Nieko nesuprantu. Čilietis, armėnai - kas tarp jų bendra? 

— Muzika, - atsakė Sarkisas. 

— Muzika ir tremtis, - pridūrė Kasdanas. - Mes, armėnai, 
suprantame pabėgėlius. Vilhelmas buvo socialistas. Jis patyrė 


Pinočeto režimo represijas. Čia, su mumis, jis pajuto radęs naują 
šeimą. 

Vernu vėl puolė užsirašinėti. Iš šalies atrodė, kad visas tas rei- 
kalas jam kelia siaubą. Tačiau - Kasdanas tą jautė - vyras norėjo 
tirti šią bylą. 

- Kokia buvo jo šeiminė padėtis Paryžiuje? 

- Regis, nei žmonos, nei vaikų... - Sarkisas susimąstė. - Vil- 
helmas buvo uždaras žmogus. Labai kuklus. 

Kasdanas mintyse pamėgino susikurti čiliečio portretą. Žmo- 
gus ateidavo du sekmadienius per mėnesį pagroti per mišias, o 
kiekvieną trečiadienį vadovaudavo choro repeticijoms. Eforijo- 
je, - vadinamojoje katedros administracijoje, - draugų neturėjo. 
Šešiasdešimtmetis, liesas, niekuo neišsiskiriantis žmogelis. Lyg 
šmėkla slankiodavo pasieniais ir, be abejo, buvo sutraiškytas savo 
praeities kryžiaus svorio. 

Armėnas sukluso išgirdęs Vernu klausimą: 

- Ar kas nors galėjo jo nekęsti? 

- Ne, - suskubo atsakyti Sarkisas. - Nemanau. 

- Jokių politinių problemų? Senų priešų Čilėje? 

- Pinočeto karinis perversmas įvyko 1973 metais. O Giotsas 
persikėlė gyventi į Prancūziją devintąjį dešimtmetį. Juk senaties 
terminas jau suėjęs, ar ne? Beje, karinė chunta Čilei jau seniai 
nebevadovauja. Ir Pinočetas jau miręs. Visa tai - sena istorija. 

O Vernu vis rašė. Kasdanas svarstė, ar šis pareigūnas išlaikys 
bylą savo rankose. A priori prokuroras perleis ją Kriminalinei 
brigadai, nebent Vernu jį įtikintų turįs rimtų įkalčių ir gebėsiąs 
sparčiai baigti ikiteisminį tyrimą. Kasdanas galėjo galvą guldyti, 
kad Vernu ir griebsis šio argumento. Šiaip ar taip, to tikėjosi. 
Lengviau pastumti masyvią spintą nei senuosius kolegas iš Kri- 
minalinės brigados. 

- Ko jis čia buvo? - vėl ėmėsi apklausos kapitonas. - Noriu 
pasakyti: vienas, bažnyčioje? 

- Jis kiekvieną trečiadienį ateidavo anksčiau, - paaiškino Sarki- 
sas. - Laukdamas vaikų grodavo vargonais. Tuo metu užlipdavau 
su juo pasisveikinti. Tą patį padariau ir šiandien. 

— Kada? 

— Buvo penkiolika minučių po keturių. Aš jį radau viršuje. Ir 
tuoj pranešiau Lioneliui, juk jis - buvęs policininkas. Turbūt jums 
jau tą sakė. O paskui paskambinau jums. 

Kasdanas akimirksniu įvertino padėtį: kai Sarkisas rado lavoną, 
žudikas galėjo dar būti bažnyčios vargonų galerijoje. Ir išbėgo 
tada, kai šventikas nuėjo ieškoti jo, Lionelio. Kelios sekundės, ir 
jis galėjo su tuo niekšu susidurti ant akmeninių laiptų. 

Vernu atsigręžė į Kasdaną. 

— O kąjūs veikėte administracijos pastate? 

- Aš vadovauju daugeliui bendrijų, susijusių su parapijos gyve- 
nimu. Mes rengiame kitiems metams manifestacijas. 2007-ieji - 
Armėnijos metai Prancūzijoje. 

- Kokias manifestacijas? 

— Šiuo metu organizuojame prancūzų kalbos besimokančių ar- 
mėnų vaikų kelionę į Šarlio Aznavūro labdaros koncertą, jis vyks 
Opėra Garnier kitų metų vasarį. Mes juos vadiname „jaunaisiais 
ambasadoriais“ ir... 

Suskambo Kasdano mobilusis. 

— Atleiskite. 

Jis paėjėjo į šalį ir atsiliepė: 

— Alio? 

— Mendesas. 

— Kur tu? 

— O kaip tu manai? 

- Ateinu. 

Kasdanas dar kartą atsiprašė Sarkiso ir Vernu, paskui šmurkš- 
telėjo pro siauras dureles, vedančias į navą. Rikardas Mendesas 
buvo vienas geriausių Teismo medicinos instituto ekspertų. Senas 

vilkas, kilęs iš Kubos. Kriminalistai jį vadino Mendesu-Pran- 
cūzija. 

Kai Kasdanas atskubėjo prie pagrindinių durų, apšviestų 
žvakėmis, ekspertas jau lipo laiptais. Vyrai pasisveikino. San- 
tūriai. 

— Ką gali man pasakyti? Kaip jis mirė? 

- Neįsivaizduoju. 

Mendesas buvo kresnas vyriškis, vilkėjo šiugždančiu gelsvai 
pilku neperšlampamu apsiaustu. Jo cigaro spalvos veidą išryški- 
no pelenų spalvos plaukai. Jis nesiskyrė su senu pradinių klasių 
mokytojo portfeliu, kurį būdavo pasikišęs po pažastimi lyg pro- 
fesorius, vėluojantis į savo paskaitą. 

— Žaizdų nėra? 

- Iškart nematyti. Reikia palaukti autopsijos. Bet a priori jokios 
žaizdos, tikrai. Ir drabužiai nesuplėšyti. 

— O kraujas? 

— Kraujo yra, bet ne iš žaizdos. 

— Ar gali paaiškinti? 

— Mano nuomone, kraujas ištekėjo iš kurios nors kūno ertmės. 
Burnos, nosies, ausų. Arba žaizda galėtų būti kur nors galvos 
odoje. Tokia dažniausiai išties smarkiai kraujuoja. Bet kol kas aš 
nieko neištyriau. 

- Ar mirtis galėjo būti natūrali? Na, tarkim, dėl ligos, širdies 
smūgio“ 

— Nesijaudink, - išsišiepė kubietis, - tavo vyriukas leidosi nu- 
dobiamas. Tuo nė kiek neabejoju. Tačiau norėdamas nustatyti, 
kaip visa tai įvyko, turiu įsigilinti į situaciją. Daugiau galėsiu 
pasakyti jau šįvakar. 

Mendesas kalbėjo šiek tiek šveplendamas ir tuo priminė ispanų 
operetės herojų. 

— Aš negaliu laukti, - tarė Kasdanas. - Po kelių valandų byla iš 
manęs bus nušvilpta. Supranti? 

— Kur jau ne. Net nežinau, kodėl aš tau viską pasakoju... 

— Ogi todėl, kad čia mano namai, o kažkoks niekšas išniekino 
mano tėvų šventovę! 

— Kai kūną perveš į morgą, ten jau nebebus tavo namai, mano 
balandėli. Ir tu tebūsi tik išėjęs į atsargą faras, kuris visiems iki 
gyvo kaulo įkyri savo klausimais. 

— Tu man praneši naujienas? 

— Paskambink. Tik nesitikėk ataskaitos kopijos. Vieną kitą 
informacijos nuotrupą pasuksiu. Bet ne daugiau. 

Kubietis pridėjo smilių prie smilkinio - taip sveikinasi kau- 
bojai - ir išėjo, pasikišęs po pažastimi savo portfelį. Kasdanas 
apžvelgė navą, kuri mirguliavo nušviesta prožektorių. Bažnyčios 
erdvę rėmino keturios arkos, baldakimas globė Švč. Mergelės 
Marijos portretą. Kasdanas čia ateina kiekvieną sekmadienį ir da- 
lyvauja ilgiau kaip dvi valandas trunkančiose pamaldose, kuriose 
tiek daug giesmių ir smilkalų. Ši vieta jam tapusi tarsi antruoju 
drabužiu, prisodrintu neblėstančios šilumos, padedančiu gerai 
jaustis. Apeigos. Balsai. Pažįstami veidai. Ir armėnų kraujas, te- 
kantis gyslomis. 

Žingsnių aidas laiptuose. Lipo Hugas Piujifera. Nusileidęs vie- 
nu gaistu nusiplėšė gobtuvą. Armėnas iškart sumetė, kad Hugas 
kažką rado. 

— Bato pėdsakas, - pranešė technikas. - Tarp ištiškusio kraujo 
dėmių. Už vargonų vamzdžių. 

- Žudiko? 

— Veikiau liudytojo. Batas 36-0 dydžio. Arba žudikas - nykš- 
tukas, arba, kaip aš linkęs manyti, batas yra vieno berniūkščio iš 
choro. Jis bus viską matęs. 

Kasdano smegenis vis dar gręžė vaikų klegesys kieme. Ir jis 
įsivaizdavo sceną. Berniukas lipa laiptais pasimatyti su Giotsu. 
Viršuje užtinka vargonininką, besigalynėjantį su žudiku. Tada 
užsiglaudžia už vargonų, paskui nulipa, netekęs žado iš siaubo. 

Kasdanas čiupo savo mobilųjį ir paskambino Hovanesui. Za- 
kristijonui. 

— Kasdanas. Berniukai vis dar ten? 

— Dauguma jau skirstosi. Tėvai atėjo jų pasiimti. 

- Keičiasi programa. Tegul nė vienas vaikas neišeina iš baž- 
nyčios šventoriaus, kol nebūsiu jo apklausęs. Nė vienas, girdi 
mane“ 

Jis baigė pokalbį ir įsistebeilijo Piujifera į akis: 

- Ar gali man padaryti vieną paslaugą? 

- Ne. 

- Ačiū. Nesakyk nieko Vernu, tam vyrukui iš Kriminalinės 
policijos valdybos. Nesakyk dabar. 

- Einu rašyti savo ataskaitos. 

— Sutariam. Vernu sužinos apie bato atspaudą tik tada, kai jį 
jam atiduosi. Aš išloščiau dvi ar tris valandas. Ar gali tai padaryti, 
ką? 

— Mano ataskaitą jis turės šįvakar, apie vidurnaktį. 


— Kuo tu vardu? 

— Benžamenas. Benžamenas Zarmanianas. 

— Kiek tau metų? 

— Dvylika. 

— Kur gyveni? 

— Komers gatvė, 84, 15-oji apygarda. 

Kasdanas tai užsirašė. Piujifera jam buvo davęs tikslių duome- 
nų. Pasak jo, pėdsako rievės atitiko „Converse“ firmos sportbačio 
padą. Technikas dar pridūrė: „Aš aviu tokius pat.“ Kasdanas įsa- 
kė Hovanesui rasti berniuką, kuris avėtų tokio dydžio ir tokios 
firmos batus. Zakristijonas atvedė bent septynis berniukus, visi 

jie kaip vienas avėjo dvispalvius sportbačius. Akivaizdu, kad tai 
populiariausia 2006 metų žiemos avalynė. 

— Kurioje klasėje mokaisi? 

— Penktoje. 

— Kokioje mokykloje? 

— Viktoro Diuriuji. 

— O tu dainuoji chore? 

Skubrus galvos linktelėjimas. Jis apklausia šit jau trečią vaiką 
ir kaskart tepeša vienskiemenius atsakymus, atskirtus tylos pau- 
zėmis. Kasdanas ir nesitikėjo savaime išsprūsiančių parodymų. 
Veikiau vylėsi užspeitęs vaiką pajusti jo sumišimą, psichologinės 
traumos požymius, jei šis būtų matęs nusikaltimą. Kol kas nieko 
panašaus neįžvelgė. 

— Kokia tavo tesitūra? 

— Mano kas? 

— Tavo vieta chore. 

— Sopranas. 

„Kasdanas užsirašė šią pastabą į kortelę. Tai neturėjo nieko 
bendro su žmogžudyste, bet šioje tyrimo stadijoje privalėjo būti 
pažymėta kiekviena smulkmena. 

— Ką jūs šiuo metu repetuojate? 

— Vieną tokį dalyką Kalėdoms. 

— Kokį dalyką? 

— „Ave Maria“. 

- Juk tai ne armėniška giesmė? 

— Ne. Atrodo, Šūbertas. 

Sarkisas, aišku, buvo priverstas leisti tokį nukrypimą nuo orto- 
doksijos, bet Lioneliui tai nepatiko. Visa pamažu išsigimsta. 

— O gal dar groji kokiu nors instrumentu? 

- Pianinu. 

— Patinka? 

— Ne, nelabai. 

— O kas tau patinka? 

Vėl gūžtelėjimas pečiais. Jie buvo įsitaisę virtuvėje, virš para- 
pijos kontorų. Kiti vaikai laukė netoliese, bibliotekoje. Armėnas 
perėjo prie įvykių sekos: 

- Kur tu nuėjai po katekizmo pamokos? 

- Į kiemą. Žaidžiau. 

— Ką? 

- Futbolą. Ten turime kamuolį. Su kitais. 

- Į bažnyčią nebegrįžai? 

- Ne. 

— Nebuvai užlipęs pasimatyti su ponu Giotsu? 

- Ne. 

— Tikrai? 

— Aš ne pataikūnas. 

Berniūkštis šituos žodžius ištarė prikimusiu, keistai žemu pa- 
gal jo amžių balsu. Buvo baltais marškiniais, raštuotu megztiniu 
ir velvetinėmis kelnėmis, visa galva žemesnis už kitus. „Mamos 
sūnelio“ portretą užbaigė storo stiklo akiniai. Bet aiškiai jautei 
vidinį jo maištą, troškimą sugriauti tokį įvaizdį. Jis nepaliovė 
rangęsis, atrodė lyg ne savame kailyje, tarsi megztinis būtų oda, 
kuri jam niežėjo. 

— Kokio dydžio batus avi? 

— Nežinau. Lyg ir 36-o. 

Gal jam reikėjo griebtis kito metodo. Surinkti visas batų poras. 
Jas sužymėti, sunumeruoti. Atiduoti į mokslinę laboratoriją. Bet 
tokia operacija nebuvo patikima - išgąsdintas vaikas galėjo nu- 
plauti savo batus. O svarbiausia - Kasdanas neturėjo teisės imtis 
tokios procedūros. 

- Gerai, - baigė jis, - gali eiti. 

Berniukas iškurnėjo. Kasdanas žvilgtelėjo į sąrašą. Pirmasis, 
Brajanas Zarosianas, buvo pats plepiausias. Ramus, devynerių 
metų vaikiukas. Išklausęs jo, Kasdanas kortelės apačioje užrašė: 
ne. Antrasis, vienuolikmetis Kevinas Davtianas, buvo kietesnis. 

Kresnas, plačiakaktis, juodais, beveik plikai kirptais plaukais. Į 
Kasdano klausimus atsakinėjo tik onomatopėjomis. Tačiau jokio 
suglumimo. Ne. 

Beldimas į duris. Įėjo ketvirtasis berniukas. Išstypęs, liesas, 
pašiauštais plaukais. Plona juoda striukelė, balti marškiniai, kurių 
apykaklė brėžė žemiau pečių du blyškius sparnus. Panašus į roko 
grupės lyderį. | 

Davidas Simonianas. Dvylikos metų. Gyvena Asa gatvėje, 
27 numeris, 6-oji apygarda. Mokosi penktoje Montenio licėjaus 
klasėje. Altas. Batų dydis 37. 

- Tavo tėvas - Pjeras Simonianas, ginekologas? 

- Tikrai taip. 

Kasdanas pažinojo jo tėvą. Šis turėjo kabinetą Raspajo bulvare, 
14-ojoje apygardoje. Išgirdęs atsakymus, Kasdanas nutilo ir akies 
krašteliu stebėjo berniuką. Jis vėl pamėgino sugauti kokį atgarsį, 
kokį baimės atšvaitą. Nieko. 

Nukreipė kalbą kitur. 

— O ponas Giotsas buvo simpatiškas? 

— Normalus. 

— Griežtas? 

— Normalus. Jis buvo... - regis, ieškojo tinkamo žodžio. - Jis 
buvo kaip jo partitūros. 

— Tai yra? 

— Kalbėdavo kaip robotas. Vis kartodavo: „išlaikyk intonaciją,, 
„laikyk tiesų korpusą, „artikuliuok“ ir panašiai... Jis net skirdavo 
mums taškus. 

— Taškus? 

— Taškus už dainavimą, sceninę laikyseną... po kiekvieno kon- 
certo jis mums tas savo kvailystes skirstydavo. Visiems į tai buvo 
nusispjaut. 

Kasdanas įsivaizdavo Giotsą, diriguojantį vaikams, apsėstą savo 
smulkmeniškų išmonių, kurios daugiau niekam nerūpėjo. Koks 

galėjo būti motyvas žudyti tokį niaurų, nuobodų, niekam blogo 
nedarantį žmogelį? 

— Ar jis su jumis kalbėdavo apie ką nors kita, ne apie daina- 
vimą? 

— Ne. 

- Niekad neužsimindavo apie savo tėvynę, Čilę? 

— Niekad. 

— O tu žinai, kur yra Čilė? 

— Nelabai. Ne. Per geografiją dabar mokomės apie Europą. 

— Ar tu ką tik žaidei su vaikais kieme? 

- Aha. Kaip kiekvieną trečiadienį, po katekizmo. 

— Nieko keisto nepastebėjai? 

— Ką turite galvoje? 

- Gal kuris iš tavo bičiulių atrodė nusigandęs? Gal kuris nors 
verkė? 

Berniukas dėbtelėjo į jį apstulbęs. 

— OK. Pakviesk kitą. 

Kasdanas įbedė akis į kryžių, kabantį ant sienos virš šaldytu- 
vo. Žvilgtelėjo į nerūdijančio plieno praustuvą ir čiaupą - gerklė 
išdžiūvo, bet gerti jis nenorėjo. Tik neatsipalaiduoti. Nesiblaš- 
kyti. Jis vis kartojo mintyse, kad vienas iš berniūkščių tikrai bus 
matęs žudiką. Velniai griebtų. Juk toks liudytojas byloje nieko 
nereiškia... 

Durys atsidarė. Pasirodė penktasis berniūkštis. Mažas, bet jau 
dendis. Juodi, rūpestingai žemyn nušukuoti plaukai užleisti ant 
akių, lyg brėžtų ryškų brūkšnį. Akys labai šviesios, beveik pieno 
spalvos. Vilkėjo karinio kirpimo kostiumėliu, o kuprinė atrodė lyg 
prigrūsta akmenų. Susigūžęs su tuo savo švarkeliu, susiraukęs, jis 
spaudinėjo nedidelę plokščią dėžutę. Vaizdo žaidimas. Kasdanas 
užmetė akį į tą daikčiuką ir akimirką susvaigo galva. Mobilusis 
telefonas. Internetas. SMS... Karta, aprūpinta vaizdo ir garso apa- 
ratūra, prikimšta vaizdų, garsų, nesuprantamų hieroglifų. 

Uždavė savo klausimus. Arutas Zacharianas, dešimtmetis, Or- 
denerio gatvė, 72, 18-oji apygarda. Mokosi pradinėje mokykloje, 
esančioje Kavė gatvėje. Sopranas. 36-as numeris. Mažis nepaleido 
iš rankų savo žaisliuko. Nervingas, bet ne daugiau. Kasdanas pa- 
mėgino užduoti kelis aplinkinius klausimus, bet išgirdo tik pačius 
neutraliausius atsakymus. Kitas. 

Ela Karajanas, vienuolikmetis. La Briujero gatvė, 34. Mokosi 
šeštoje Kondorsė licėjaus klasėje. Ypatingosios žymės: smuiki- 
ninkas ir dziudo imtynininkas. Šnėka kaip užsuktas. Po choro 
repeticijų kiekvieną trečiadienį eina į kovos menų treniruotes. 
Šiandien „dėl šito reikalo“ praleido. Bet jis vis vien juosės oranžinį 
diržą. Kitas. 

Timotėjus Avedikianas. Trylikametis. Užteko Kasdanui žvilgte- 
lėti į jo apavą, ir jis iškart suprato, jog šis nieku gyvu negalės būti 
jo liudytojas. Dilba avėjo mažiausiai 39 dydžio batus. Bet dėl akių 
atliko tą savo nelaimingą apklausą. Sadi-Karno gatvė, 45, Banjolė 
rajonas. Ketvirta klasė. Bosas. Vaikis turėjo vieną aistrą: gitarą. 
Elektrinę, garsingą, kaukiančią. Buvęs policijos majoras nužvelgė 
jį tarsi fotografuodamas: tiesūs plaukai, akiniai apvaliais stiklais. 
Išvaizda panašesnis į intelektualą nei į gitaristą. 

Timotėjus prabuvo kieme pusvalandį nuo ketvirtos valandos, 
plepėjo mobiliuoju su savo „drauguže . Dar vienas įdėmus žvilgs- 
nis. Ne, jokio „dvigubo dugno, jokio slapukavimo. 

— Gali eiti, - baigė armėnas. 

Virtuvės durys tyliai užsidarė - dar vienas pliusiukas. 

Kasdanas peržvelgė sąrašą: viskas. 

Niekais nuėjo tikrų tikriausia proga pasistūmėti į priekį. 

Pusė aštuonių vakaro. 

Kasdanas atsistojo. Jis žinojo, ką daryti. 

Bet pirmiausia reikėjo nusigauti į Alforvilį* - paimti maisto. 


* Armėnų komuna pietrytiniame Paryžiaus priemiestyje. 

Pastato viduje didingai rikiavosi marmuriniai buvusių Teismo 
medicinos instituto direktorių biustai. Orfila (1819-1822). Tardjė 
(1861-1879). Bruardelis (1879-1906). Tuano (1906-1918)... 

- Išties tu daraisi nepakenčiamas. 

Kasdanas atsigręžė: Rikardas Mendesas. Žalia palaidine, prisi- 
segęs instituto ženkliuką „TMI“. Tokiu juokingu apdaru jis atrodė 
it nužengęs tiesiai iš ispanų operetės, kur vaidino scenoje „Skubi 
medicinos pagalba“. Jo matinė oda dar buvo išsaugojusi trupinėlį 
saulėtumo, to Karibų įdegio žavesio. 

Kasdanas jam mirktelėjo ir mostelėjo biustų link: 

— Ar įsivaizduoji, kad vieną gražią dieną čia atsidurs ir tavo 
galva? 

— Tu man išties žvėriškai įkyrėjai. Juk sakiau, kad paskam- 
binsiu. 

Armėnas vienoje rankoje laikė stiklo butelį, kitoje - plastiko 
maišelį ir iškėlęs džiugiai juos kratė. 

— Tu privalai kiek atsipūsti: matau iš tavo akių. Aš tau atnešiau 
vakarienę! 

— Nėra kada. Mano visos rankos kruvinos. 

Buvęs policijos majoras mostelėjo į tamsoje už lango skendintį 
Centrinį parką. 

- Piknikas gryname ore, Rikardai. Užvalgysime, išmauksime 
gėralo ir aš tuoj nusiplaunu. 

- Išties įkyrėjai, - jis nusimovė pirštines ir įsibruko į kišenę. - 
Penkias minutes, ne ilgiau. 

Nuo 1990-ųjų metų Teismo medicinos instituto direktorės, 
profesorės Dominikos Lekont pastangomis morgo kiemas pavers- 
tas Žydinčiu sodu. Susikaupimo vieta, apsodinta buksmedžiais, 
pakalnutėmis, geltonaisiais narcizais, alyvomis. Kairėje gluosnis 
svyruoklis gražiai derėjo prie centrinio fontano, tiesa, sauso, 

bet maloniai nuteikiančio savo apskrita forma ir šviesia spalva. 
Dešinėje pusėje fasado sieną puošė freskos. Mūro skliautų fone 
pavaizduotos tvirtos, ramios moterys buvo gan išblukusios, todėl 
jų pozos atrodė ilgesingos. 

Abudu šešiasdešimtmečiai įsitaisė ant suolo, kuris atrodė nu- 
gvelbtas iš miesto parko. Kasdanas ištraukė nedidelius, į foliją 
suvyniotus paketėlius. Atsargiai išvyniojo šnibždėdamas: 

— Pahlavos. Pyragaičiai. Su medumi ir riešutais. 

— Volioti po pažastimi? - sugageno Mendesas. 

— Paragauk, - tarė Kasdanas tiesdamas popierinę servetėlę, - 
tada galėsi postringauti. 

Teismo medicinos ekspertas čiupo vieną pyragaitį, sulenktą 
trikampiu, ir suleido į jį dantis. Kasdanas pasekė jo pavyzdžiu. 
Vyriškiai gardžiavosi tylėdami. Tolėliau, už morgo, buvo girdėti 
prislopintas greitkeliu lekiančių automobilių gausmas, retkar- 
čiais - antžeminio metro elektrovežio švilpukas. 

- Žiūrėjai naujienas? - paklausė Kasdanas norėdamas nukreipti 
mintis kita linkme. - Asamblėjoje kiek pasistūmėjo mūsų reikalas. 
Jie nagrinėja įstatymo projektą, kuris... 

- Perspėju, - pilna burna išsniaukrojo Mendesas, - jei tu man 
imsi kalbėti apie genocidą, šoku per sieną ir puolu po mašina. 

- Tu teisus. Turiu galvoti, ką kalbu. Pradedu nusišnekėti. 

— Tu visada nusišnekėdavai. 

Kasdanas susijuokė ir vėl pasirausė savo maišelyje. Iš ten išžve- 
jojo dvi plastiko stiklinaites. Jas pripylė tiršto balkšvo skysčio. 

- Macūnas, - paaiškino. - Pagamintas iš jogurto. Žinai, kad 
jogurtą sumanė armėnai? 

Jie susidaužė. Mendesas čiupo dar vieną kepinį: 

— Skanūs tie tavo bjaurybės. Pats kepei? 

— Ne. Bičiulė. Alforvilio našlė. 

- Ką jau čia ir sakyti - tau nuskilo. 

- Tikras turtas. 

Pralėkdamas virš galvų sušvilpė antžeminio metro traukinys. 

— Našlės... - pakartojo susimąstęs kubiėtis. - Reikia ir man apie 
tai pagalvoti. Mano giminėje šito netrūksta. 

Kasdanas vėl pripylė stiklinaites ir juokdamasis paskelbė tostą: 

— Už vyrų mirtingumą! 

Jie išgėrė. Ir nutilo. Iš burnų virto garas. Kasdanas pastatė savo 
stiklinėlę ir sukryžiavo rankas: 

— Ketinu traukti į kelionę. 

— Kur? 

— Į savo gimtuosius kraštus. Šįkart leisiuosi į didįjį turą. 

— Didįjį turą? 

— Mano mielas seni, jei tu būtum dažniau manęs klausęsis, 
žinotum, kad Armėnija suskaldyta ir niekšingiausiai pasidalyta. 
Iš 350 000 km“ senosios Armėnijos teritorijos teliko mažytė vals- 
tybėlė, kuri užima tik dešimtąją to ploto dalį. 

— Kur dėjosi likęs? 

- Iš esmės perėjo Turkijai. Pasikeisiu pavardę ir kirsiu Anato- 
lijos sieną. 

— Kuriems galams keisti pavardę? 

— Nes kai tu nusigauni iki Turkijos ir tavo pavardė baigiasi „an“, 
prasideda bjauriausi nemalonumai. O jeigu dar panūsti kopti į 
Araratą... Žinoma, gali reikalauti, kad tave lydėtų kareiviai, bet 
niekad negali būti tikras, kad iš ten grįši. 

— Ką tu ten ketini veikti? 

— Aplankyti seniausias pasaulyje šventoves! Kai krikščionys 
dar leidosi galabijami romėnų cirkuose, mes, Armėnijos krikš- 
čionys, jau statėme bažnyčias. Noriu pakeliauti po tas vietoves ir 
pamatyti architektūros paminklus, statytus nuo penkto amžiaus. 
Šventoves ir kriptas, kur saugomos kankinių relikvijos, koplyčias, 
iškaltas uolose, chačkarus. Paskui dar būtinai aplankysiu aukso 
amžiaus bazilikas, jos - septinto amžiaus. Aš jau numačiau savo 
maršrutą. 


28 


- Tikrai skanūs tie tavo bjaurybės... 

Kasdanas šyptelėjo. Jis neabejojo, kad šis valgis padarys Mende- 
sui įspūdį. Medus, riešutai, cukrus. Kai tik šie skanėstai patenkins 
kubiečio skrandį, ištirps visas jo pasipriešinimas. Ekspertas vis 
dar dorojo pyragaitį nenutuokdamas, kad tas pyragaitis apdoros 
ji patį. 

— Na, - nebeištvėrė armėnas, - ką sako tas lavonas? 

- Širdies smūgis. 

— O tu mane įtikinėjai, kad tai žmogžudystė. 

- Leisk man baigti. Širdies smūgis, sukeltas siaubingo skausmo. 

Kasdanas prisiminė vargonų įkalintą riksmą. 

- Tiksliau sakant, skausmo ausų būgneliuose. Kraujas tekėjo 
iš ausų. 

— Jam perdūrė ausų būgnelius? 

- Būgnelius ir visą ausies organą, taigi. Otolaringologė ekspertė 
dar atėjusi patikrino. A priori žudikas bedė smailiu daiktu į abi 
ausis su žvėriška jėga ir staigiai. Kai sakau „su Žvėriška jėga ir 
staigiai, tuos žodžius tariu gerai pasvėręs. Jei tai būtų tikėtina, 
sakyčiau, kad buvo besta aštriu virbalu ir įkalta plaktuku. 

— Papasakok smulkiau. 

— Mes ištyrėme ausis otoskopu. Smaigalys perdūrė būgnelį, 
sutrupino klausos kauliukus, pasiekė ausies sraigę. Patikėk mani- 
mi, kad pasiektum tą sritį, reikėjo žmogaus klaikiai nekęsti. Tavo 
čilietis neturėjo jokių šansų išgyventi. Staiga sustojo širdis. 

— Tai šitaip skausminga? 

- Ar kada nors sirgai otitu, ką? Klausos aparatas juk prigrūstas 
nervinių skaidulų. 

Keturiasdešimt metų dirbęs policijoje, Kasdanas nė karto ne- 
buvo girdėjęs panašios istorijos. 

- Tikrai galima iš skausmo numirti? Čia ne pasakos? 

— Nelengva tau išsamiai paaiškinti, bet žmogus turi dvi nervų 
sistemas - simpatinę ir parasimpatinę. Visos mūsų gyvybinės 

funkcijos remiasi šių dviejų sistemų pusiausvyra: širdies plakimas, 
arterinis kraujospūdis, kvėpavimas. Stiprus stresas gali sutrikdyti 
šią pusiausvyrą ir sukelti lemiamų padarinių. Pavyzdžiui, taip 
nutinka, kai žmogus, pamatęs kraują, apalpsta. Emocinis šokas 
išmuša iš pusiausvyros abi sistemas ir sukelia kraujagyslių išsi- 
plėtimą. Tada iškart apalpstama. 

- Čia juk kalbame ne apie paprastą apalpimą. 

— Ne. Stresas išties buvo stiprus. Pusiausvyra sutriko akimirks- 
niu. Ir sustojo širdis. 

Žudikas norėjo, kad auka mirtų iš skausmo. Tai buvo jo tikslas. 
Ką iškrėtė Giotsas, kad užsitraukė tokią neapykantą? 

- O ką pasakytum apie žmogžudystės įrankį? 

— Adata. Labai ilga. Labai tvirta. Aišku, metalinė. Daugiau 
sužinosime ryt rytą. 

- Lauki analizių? 

- Aha. Išėmė tą smilkinio kaulo piramidę, kuri prilaiko ausies 
sraigę, ir nusiuntė ją į Anri Mondoro ligoninės biopsijos labora- 
toriją ištirti. Mano galva, jie ras dalelių, kurias smigdamas paliko 
tas metalinis smaigalys dėl trinties su kaulu. - 

— Tu pats paimsi analizes? 

— Pirmiausia peržiūrės mano ekspertė otolaringologė. 

- Jos pavardė? 

- Pamiršk. Aš tave pažįstu: vos praaušus dumsi ten gadinti jai 
gyvenimo. 

— Jos pavardė, Mendesai. 

Rikardas atsiduso traukdamas iš savo kišenės cigariuką. 

- Fransė Odiuson. Truso ligoninės LOR skyrius. 

Kasdanas užsirašė pavardę į užrašų knygelę. Jo atmintis kasmet 
vis labiau silpo. 

— O toksikologijos analizės? 

— Po dviejų dienų. Bet nieko neras. Atvejis aiškus, Kasdanai. 
Nepaprastas, bet aiškus. 


30 


- Ką tu gali pasakyti apie patį žudiką? 

- Labai stiprus. Labai greitas. Jis perdūrė abu būgnelius - čiak, 
čiak - vargonininkui nė nespėjus nugriūti. Judesys buvo žaibiškas. 
Ir tikslus. 

— Ar galėtum tvirtinti, kad jis išmanė anatomiją? 

— Ne. Bet jis - vikrus vaikis. Tiksliai numatė. 

- Tu gali daryti išvadą apie jo ūgį, svorį? 

- Nieko negaliu, tik tvirtinti, kad jis buvo fiziškai labai stiprus. 
Aš tau dar kartą sakau - kaului perdurti reikėjo velniškos jėgos. 
Nebent būtų panaudojęs kokią techniką, kurios kol kas neįma- 
noma įsivaizduoti. 

— Gal radai kokių atspaudų ant kurios nors kūno dalies? Pa- 
vyzdžiui, ant ausų? Gal seilių ar kitokių pėdsakų, kurie leistų 
nustatyti DNR? | 

- Absoliučiai nieko. Žudikas neprisilietė prie savo aukos. Vie- 
nintelis kontaktas - tas smaigalys. 

Kasdanas atsistojo ir uždėjo ranką medikui ant peties. 

- Ačiū, Mendesai. 

— Nėra už ką. Duosiu tau patarimą. Palik visa tai ramybėje. Tai 
jau nebe tavo amžiui. Kriminalinio skyriaus vyrai sutvarkys reika- 
lą kuo puikiausiai. Nereikės nė dviejų dienų, ir jie bus išknisę tą 
niekšą, kuris tai padarė. Ruoškis verčiau savo kelionei ir daugiau 
niekam nebeįkyrėk. 

Kasdanas sušnibždėjo - pirma žodžių išsivertė garas: 

— Tas žudikas išniekino mano teritoriją. Aš jį rasiu. Aš - savo 
šventyklos sergėtojas. 

- Visų pirma tu esi įkyruolių karalius. 

Kasdanas jį apdovanojo pačia gražiausia šypsena: 

- Pyragėlius palieku tau. 

Vilhelmas Giotsas gyveno priešais Monsuri parką kampiniame 
Gazano gatvės name. 

Kasdanas pervažiavo Austerlico tiltu Seną ir pasukęs į Ligoni- 
nės bulvarą netrukus atsidūrė Italijos aikštėje. Čia pasileido palei 
antžeminio metro liniją Ogiusto Blanki bulvaru, paskui iš Denfero 
Rošero aikštės įsuko į Renė Koti prospektą, jo gale jau tvyrojo 
besidriekiančio Monsuri parko ramybė ir erdvuma. 

Privažiavęs parką, jis pasuko į kairę ir pastatė automobilį Reijo 
alėjoje, per kokius 300 metrų nuo savo tikslo. Įprastas atsargu- 
mas. 

Visą kelią jis gromuliavo savo nesėkmę su vaikais. Taip sa- 
vavališkai griebėsi šios apklausos ir šit, išėjo šnipštas. O prastai 
pradėta apklausa reiškė nepataisomą tolesnę tyrimo painiavą. Iš 
berniūkščių jau nieko nebeišpeši. Jis iš tikrųjų susimovė. 

„Nebe tavo amžiui“, - pasakė Mendesas. Galbūt jis ir teisus. Bet 
Kasdanas negalėjo leisti tam žudikui pasprukti. Smurtas pasiekė jo 
buveinės šerdį, - tai jau ženklas. Jis turėjo sutvarkyti šį reikalą. O 
paskui - cassos. Didžioji kelionė. Senosios bažnyčios, akmeniniai 
kryžiai. Pradžių pradžios istoriniai paminklai. 

Kasdanas įsitikino, kad alėja tuščia, tada uždegė plafoną. Efo- 
rijoje jis nudžiovė Vilhelmo Giotso anketą, kurią priimamas į 
darbą užpildė pats vargonininkas. Čilietis ne kažin ką teparašė. 
Gimė 1942 metais Valdivijoje (Čilė). Nevedęs. Nuo 1987 metų 
gyveno Paryžiuje. 

Laimė, Sarkisas pats dar buvo paklausinėjęs muzikantą ir pieš- 
tuku prirašęs puslapio apačioje. Giotsas iki 1964 metų mokėsi 
muzikos Valparaise. Fortepijonas, vargonai, harmonizavimas, 
komponavimas. Paskui įsikūrė Santjage, kur Centrinėje miesto 
konservatorijoje dėstė fortepijoną. Tuo metu jis dalyvavo politi- 
niame šalies gyvenime ir lydėjo Salvadorą Aljendę šiam kopiant 
į valdžią. 1973 metais įvyksta Pinočeto valstybinis perversmas. 

Giotsas suimamas ir tardomas. Paskui dingsta kaip į vandenį. 
1987 metais Giotsas vėl atsiranda Prancūzijoje, gavęs politinio 
pabėgėlio statusą. 

Per dvi dešimtis metų čilietis įsitvirtino Paryžiuje, dirbo var- 
gonininku keliose parapinėse bažnyčiose, vadovavo keliems cho- 
rams. O kur dar privačios fortepijono pamokos. Jokios prabangos, 
bet sostinėje išgyventi ir mėgautis senos geros demokratijos malo- 
numais lėšų užteko. Vilhelmas Giotsas įgyvendino visų emigrantų 
svajonę: ištirpo minioje. 

Kasdanas pamėgino prisiminti, kaip čilietis atrodė. Rausva- 
skruostis. Akinamai balti plaukai. Ševeliūra vešli ir tanki, susi- 
garbiniavusi lyg ėriuko vilna. Daugiau lyg ir nėra ką pridurti. Iš 
po vešlių antakių vos matyti akys. Lakstantis žvilgsnis. Kasdanas 
niekada juo pernelyg nepasitikėjo. Otaras. Ne armėnas. 

Buvęs policijos majoras nuvijo šalin jau įslenkančią rasistinę 
mintį ir staiga suvokė, kiek mažai užuojautos jis pajuto tam žmo- 
geliui mirus. Negi jis toks beširdis? O gal jau per senas ką nors 
jausti. Per daugybę tarnybos metų užsiaugino storą odą. Ypač 
paskutiniaisiais metais Kriminalinėje brigadoje, kur lavonai ir 
bjauriausios istorijos virto kasdiene jo duona. 

Kasdanas išjungė plafoną. Iš pirštinių dėželės išsitraukė pail- 
gą Žibintuvėlį, chirurgines pirštines ir lakštelį rentgenografinio 
popieriaus. Išlipo iš automobilio, užrakino. Prieš nueidamas dar 
patikrino kėbulą. Atsargiai nugramdė nedidelę paukščio paliktą 
mėšlo krūvelę, paskui dar su pasitenkinimu apžiūrėjo automobilį. 
Jau penkeri metai, kai jis važinėja savo furgonėliu, savo volvu, kurį 
įstengė nusipirkti iš pensijos. Nuostabu. 

Pasileido pėsčiomis Reijo alėja Gazano gatvės link, žings- 
niuodamas palei parko pinučių tvorą ir kvėpdamas ypatingą šio 
kvartalo orą, kvartalo greta 14-osios apygardos. Tyla. Ramybė. 
Jei neatsklistų. tolimas gausmas nuo Žurdano bulvaro, galėtum 
pamanyti atsidūręs provincijos miestelyje. 

Oras gruodžio 22 dieną buvo nerimastingai šiltas. Tokia nepa- 
aiškinama šiluma 2006 metų žiemą visame pasaulyje sėjo baimę, 
nes bylojo, kad anksčiau ar vėliau ateis pasaulio pabaiga. 

Ši mintis išjudino iš pasąmonės kitą. Jis ėmė mąstyti apie bū- 
simąsias kartas. Ir savo sūnų Davidą, apie kurį šit jau dveji metai 
nieko nežino - nuo tos dienos, kai mirė jo žmona. Narinė. Dilg- 
telėjo širdį. Kur Davidas dabar? Ar vis dar Jerevane, Armėnijos 
Respublikoje? Kai sūnus rengėsi išvykti, pareiškė, kad jis tai jau 
„sudoros Armėniją. Tarytum ištisos grobikų kartos nebūtų mė- 
ginusios to įgyvendinti anksčiau už jį... 

Deginantis skausmas krūtinėje virto pykčiu. Iš jo pavogė vis- 
ką - pavogė jo šeimą, o kartu ir galimybę ją globoti, tą užduotį, 
kurią kone trisdešimt metų jis laikė pagrindiniu savo gyvenimo 
tikslu. Būtų norėjęs, kad jo įniršis atsisuktų prieš dangų, likimą, 
bet jis atsisuko prieš jį patį. Kaip Kasdanas galėjo leisti savo sūnui 
išvykti? Kaip galėjo leisti, kad išdidumas, pyktis, užsispyrimas 
stotų tarp jų? Jis visa buvo paaukojęs tam berniukui, bet pakako 
vienintelio barnio, kad tarp jų atsivertų bedugnė. 

Gazano gatvė kirto Reijo alėją. Kampinis 15/17 namas stovėjo 
už kelių pastatų į dešinę. Vienas iš tų siaubingų blokinių namų, 
statytų septintajame dešimtmetyje. Vien jų vaizdas varė į neviltį. 
Pilkšvai gelsvas fasado tinkas. Šlykščiai purvinos durys ir langai. 
Balkonai nešvarūs, sušniurę, grotuoti lyg kalėjime. Čilietis, be 
abejo, gavo šį socialinį būstą kaip politinis pabėgėlis. 

Kasdanas visrakčiu atrakino lauko duris ir pateko į koridorių. 
Prietema. Marmuro imitacija. Įstiklintos durys. Armėnas buvo 
gyvenęs tokiame name ne vienerius metus. Pastatai tiek pat pana- 
šūs į gyvenamuosius būstus, kiek plastikas panašus į medį. Visur 
tiek daug dirbtinumo, prastumo, neskoningumo; čia gyvenimai 
eina ir praeina, visų be galo vienodi, ir miršta žmonės nepalik- 
dami jokio pėdsako. 

Jis priėjo prie pašto dėžučių ir aptiko nuomininkų pavardžių ir 
butų numerių sąrašą. Giotsas gyveno antrame aukšte, 204 bute. 
Kasdanas tyliai užkopė laiptais ir apsižvalgė koridoriuje. Nieko. 
Tik kažkur už sienos buvo girdėti prislopintas televizoriaus gar- 
sas. Kasdanas prisiartino prie 204 buto. Rudai lakuotos klijuotos 
faneros durys vos laikėsi ant vyrių. Ne geresnis buvo ir užraktas: 
vienintelis, dukart pasukamas. Ant durų jokios draudžiančios 
įeiti juostos, kuri dažniausiai užklijuojama kryžmai ant staktos. 
Policininkai dar nebuvo pasirodę. Nebent slapta būtų kyštelėjęs 
nosį Vernu. Jis turbūt rado buto raktus Giotso kišenėje... 

Kasdanas priplojo ausį prie sienos. Jokio garso. Tada išsitraukė 
rentgenografinį popiergalį iš kišenės ir įkišo tarp durų ir staktos. 
Neužrakinta - Giotsas, regis, buvo labai patiklus. Kasdanas pa- 
judino duris iš viršaus į apačią, staigiai ir stipriai stumtelėjo jas 
petimi. Po akimirkos jis jau buvo viduje. 

Trinktelėjo balkono durys. 

Kasdanas suriaumojo: „Policija! Stok!“ - ir nulėkė koridoriu- 
mi. Ranka, ieškojusi ginklo, pagraibė orą - pistoleto jis nebuvo 
pasiėmęs. Užkliuvo už kažkokio baldo, nusikeikė, dar pabėgėjo, 
padrikai užmesdamas akį į kambarius, pro kuriuos lėkė ir kurie 
teskleidė visišką tamsą. 

Koridoriaus gale įnėrė į svetainę. 

Balkono durys atviros: prietemoje plaikstėsi tiulio užuolaida. 

Kasdanas įpuolė į balkoną. 

Palei parko pinučius bėgo vyras. 

Armėnas nesuprato, kaip bernas galėjo iššokti iš antro aukšto. 
stogas buvo įdubęs. Ilgai nesvarstęs, Kasdanas peržengė balius- 
tradą ir šoko. 

Pataikė ant skardinio stogelio, nusirito į šoną, negrabiai užsika- 
bino už kurjerio bagažinės ir nuslydo išilgai automobilio durelių. 

Kojomis pajutęs žemę, keletą sekundžių sugaišo, kol atgavo orien- 
taciją: gatvė, gyvenamieji namai, žmogaus siluetas su šokčiojančia 
ant pečių kuprine. Žmogėkas kūrė kiek įkabindamas ir jau suko 
į kairę, į Reijo alėją. 

Kasdanas jam pavymui sustūgo: 

— Prakeiktas šmiki! 

Ir pasileido bėgti. Jo kasdienė disciplina - kasrytinė joga, fizinė 
mankšta, griežtas mitybos režimas - pagaliau pravers. 

Reijo alėja. 

Žmogysta bėgo priekyje per 200 metrų nuo jo. Tamsoje atro- 
dė, lyg būtų be sąnarių, rankos plaikstėsi į visas puses, kuprinė 
mataškavo trukdydama bėgti. Bėglys atrodė jaunas. Iš jo nelygaus 
bėgimo galėjai spėti, kad jis panikuoja. O Kasdanas, atvirkščiai, 
jautė, kaip jam bėgant ritmingai dirba kūnas, kaip sušildamas jis 
įgyja jėgos ir greičio. Tikrai pasivys tą niekšą. 

Neįprastai greitai gestikuliuojantis bėglys kirto Renė Koti pros- 
pektą ir nepasukęs į dešinę pasileido Denfero-Rošro link - Kas- 
danas galėjo lažintis, kad jis toliau lėkė tiesiai kairiuoju šaligatviu, 
priešais Monsuri vandens saugyklas. Kasdanas nėrė paskui jį. Ir 
gerokai priartėjo. Iki bėglio teliko koks 100 metrų. Abiejų bėgikų 
žingsniai aidėjo gatvės tamsoje, atsimušdami į belangę didžiu- 
lio pastato sieną. Tas statinys priminė milžinišką, nusklembtais 
skliautais majų šventyklą. 

Penkiasdešimt metrų. Kasdanas išlaikė bėgimo ritmą. Bet jis 
privalėjo pavyti tą žmogų kuo greičiau. Dar kelios minutės, ir 
jam pritrūks jėgų judėti, o dar reikės prispausti bėglį prie žemės. 
Be to, jis suprato, kad tas vaikis pažinojo kvartalą. Į šitą pusę jis 
dūmė ne atsitiktinai. Turėjo planą. Automobilį? 

Lyg atsakydamas, bėglys kirto prospektą ir pasuko prie auto- 
busų stotelės stulpo su eismo tvarkaraščio lentelėmis. Jis godžiai 
stvėrėsi už lentelės, vienu prisitraukimu pasikėlė, tada uždėjo ant 
viršaus kitą ranką. Paskui jam pavyko užkelti koją ant pirmosios 

lentelės, šoktelėti ir užsikabinti už vandens rezervuarų sienos 
atbrailos. Atrodęs toks nevėkšla, bėglys buvo išties nepaprastai 
vikrus. Jis kiek pasirito ant šono, tada atsikėlė ir ėmė bėgti sienos 
briauna. Visa tai netruko nė penkių sekundžių. 

Kasdanas neįsivaizdavo, kaip galėtų pakartoti tokį žygdarbį. 
Juolab kad nei stulpas, nei lentelė neišlaikytų jo 110 kilogramų. 
Per vėlu ieškoti kitos išeities. Jis perbėgo per gatvę. Užkėlė ranką 
ant aukščiau prikaltos skardinės lentelės. Vienu šuoliu pasikėlė. 
Skydas neišlaikė, bet kita ranka jau buvo spėjusi užsikabinti už 
sienos briaunos. Įsikibo į mūrą, pasidėjo alkūnę, staigiai prisitrau- 
kė ir sunkiai šlumštelėjęs nusirito ant šono. Kostelėjo, nusispjovė, 
atsistojo. Širdis smarkiai daužėsi, bet jis pajuto savo vertę. Jam 
pavyko. 

Pakėlė akis. Grobis bėgo tuo gūbriu, jo siluetas ryškiai rėžėsi 
nakties drobėje. Tiesiog kinematografinis vaizdas. Vertas, išties 
vertas gero senojo Hičkoko filmo. Šešėlis, neriantis dangumi, 
įrėmintas dviejų keramikos bokštelių, žėrinčių mėnesienoje. 

Ilgai nesvarstęs, Kasdanas pakartojo bėglio veiksmus ir ėmė 
lipti akmeninėmis pakopomis, paskui užsikabino už metalinio 
išorinių laiptų turėklo ir nesunkiai pasiekė plokščią piramidės 
stogą. Dvilinkas, sunkiai šnopuodamas, armėnas užsiropštė į 
viršų. 

Tai, ką jis išvydo, jam galutinai atėmė žadą. 

Virš Paryžiaus driekėsi trys hektarai vejos, tikra futbolo aikštė. 
Apačioje žėrinčios gatvių šviesos kūrė stebuklingą aureolę, paver- 
čiančią majų šventyklą liuminescenciniu erdvėlaiviu. 

Ir ta veja bėgantis šešėlis, tikras metafizinis potėpis, išreiškiantis 
žmogaus vienišumą visatoje. Sprogstančia nuo spaudimo galva, 
degančia krūtine, Kasdanas vis vien leido sau dar vieną estetinį 
palyginimą. Scena priminė vieną Džordžo de Kiriko paveikslą. 
Tuščia. Tik tolyn bėgančios begalinės linijos. Nebūties visur esa- 
mybė. 

Kasdanas vėl leidosi bėgti - dusdamas, kone alpdamas. Dabar 
jau klaikiai dūrė šoną ir skaudėjo kelius. Jis perbėgo didžiulę 
veją - nakties veidrodį, padais jausdamas žolės minkštumą. O 
mažasis žmogėnas vis dar bėgo priekyje... 

Ūmai tipas sustojo. Stiklinis grybas nušvietė stogą. Vyrukas 
pasilenkė, pakėlė mėnesieną atspindintį liuką ir dingo. 

Žmogus panėrė į Monsuri rezervuarų vandenis. 

Armėnas prislinko prie atviro liuko. Spėjimas pasitvirtino: bėglys 
pažinojo vietovę. Jam pavyko rekordiniu greičiu atvožti įstiklintą 
liuką. Turėjo raktus? Tikra nesąmonė. Susiėmęs už diegiančio 
šono, Kasdanas nusigavo iki laiptų, vedančių gūdžion tamson. 

Sraigtiniai laiptai. Metaliniai turėklai. Ir jau juntama drėgmė. 
Pakopų apačioje jis sustojo laukdamas, kol akys apsipras su prie- 
tema. Jis suprato, kur atsidūrė. Buvo matęs dokumentinį filmą 
apie šias vandens saugyklas. Čia buvo sukauptas trečdalis viso 
paryžiečių geriamojo vandens. Tūkstančių tūkstančiai litrų šalti- 
nio vandens, išgauto iš daugybės upių, saugomo čia nuo karščio 
ir nešvarumų, laukiant, kada paryžiečiams jo prireiks - gerti, 
praustis, indams plauti... 

Kasdanas anksčiau manė, kad tai turėtų būti cisternos, uždari 
baseinai. O šit - vanduo plyti čia, jam po kojomis, visai atvirai. 
Milžiniški žalsvi plotai, pridaigstyti daugybės rausvų kolonų, vos 
ne prausimosi laikas. Jis išsitraukė žibintuvėlį ir šviesos pluoštu 
perskrodė paviršių. Vandenyje galėjai įžiūrėti numerius, įspaustus 
žemai ant kolonų ir primenančius antikines vandenų prarytas 
mozaikas. E34, E38, E42... 

Kasdanas įtempė ausis. Jokio garso, tik retas vandens tekštelė- 
jimas, jo aidas persmelkia net pačias vandens gelmes. Kur dingo 
bėglys? Arba jis jau toli, radęs landą, kuri jam, Lioneliui nė į galvą 
nešautų, arba kaip tik čia pat, užsiglaudęs kurioje nors nišoje. Tada 
bus netrukus aptiktas... 

Šviesos pluoštą pavedžiojo aplinkui, kad bent kiek pamatytų, 
kur esąs. Pasirodo, jis stovėjo siaurame tarpelyje, abipus kurio ėjo 
skliautuotas koridorius. Pasuko į dešinę ir nėrė į tą siaurą tunelį. 
Ant žemės telkšojo balos. Retkarčiais kairė siena netikėtai paže- 
mėdavo iki juosmens ir tada atsiverdavo vandens baseinai. Dau- 
gybės žalsvų tonų, skaidri, nejudanti skysta masė. Statramsčiai 
susiliedavo į arkas, brėždami daugybę lenktų linijų, primenančių 
romanų stiliaus vienuolyną. Spalvos - žalsva vandens ir rausva 
kolonų - net priminė mauriškuosius motyvus, ryškių tonų emalį. 
Trogloditų Alhambra. 

Jo žibintuvėlis apšvietė įdomų dalyką. Kairė siena buvo išskobta 
ir mūro ertmėje įrengti akvariumai. Viduje, virš smulkių akmenu- 
kų pakloto, pirmyn atgal šmaižiojo upėtakiai. Buvęs policijos ma- 
joras prisiminė reportažą. Kadaise šie upėtakiai būdavo leidžiami 
į vandenį norint patikrinti vandens švarumą. Jei vanduo bent kiek 
užterštas, žuvys miršta. Dabar giluminių vandenų specialistai 
rado kitų būdų vandens užterštumui patikrinti, bet upėtakiai taip 
ir liko. Be abejo, aplinkai pagražinti. 

Jokio garso. Dar ims ir pasiklys šitame labirinte. Į galvą atėjo ki- 
tas palyginimas. Minotauro labirintas. Jis įsivaizdavo jūrų pabaisą, 
tykančią savo aukų ir jas dorojančią apmirusiuose vandenyse... 

Nuaidėjo kosulys. 

Garsas toks staigus, toks netikėtas, Kasdanas net pamanė, jog 
jam prisisapnavo. Jis užgesino žibintuvėlį. Į kaulus smelkėsi šaltis, 
bet keista - jam buvo gera. Jo kūnas per tą laiką aprimo. 

Ir vėl kostelėjimas. 

Vyras kažkur užsislėpęs tūno ir jau ganėtinai sušalo. Kasdanas 
apčiuopom paėjėjo keletą žingsnių, stengdamasis kuo aukščiau 
kelti kojas. Kostelėta vos už kelių dešimčių metrų. 

Dar kartą. 

Ištisa kosulio tirada. 

Kasdanas šyptelėjo. Šis liguistas kosčiojimas rodė jo priešininko 
silpnumą. Pažeidžiamumą, tinkantį tai žmogystai, bėgusiai palei 
pinučius. 

— Lisk iš savo skylės, - tarė jis raminamu, pasitikėjimą įkve- 
piančiu balsu. - Aš tau nepadarysiu nieko blogo. 

Tyla. Vandens lašnojimas. Jo kojos įklimpo į purvą. Šnerves 
erzino pūvančio vandens dvokas. 

Kasdanas pakeitė toną: 

- Lisk iš ten! Aš ginkluotas. 

Po kelių akimirkų išgirdo: 

- Čia... 

Kasdanas uždegė savo žibintuvėlį ir šviesą nukreipė balso pu- 
sėn. Po apsilaupiusia arka kiūtojo susirietęs vyriškis. Armėnas 
šviesos pluoštu apakino vaikiną - šitaip dažniausiai įvaroma dar 
daugiau baimės. Žmogelis prigludo prie nišos sienos. Kasdanas 
girdėjo, kaip bėglys kalena dantimis. Tai - baimė, ji stipresnė už 
mas spindulį nuo veido prie pečių, nuo pečių - prie kojų. 

Indas. 

Jaunuolis tamsia oda ir dar tamsesniais plaukais. 

Tik vaikinuko akys buvo žalios. Neįtikėtinai ryškūs vyzdžiai, 
sakytum jis nešiotų kontaktinius lęšius. Tas skaidrumas keistai 
derėjo prie plytinčio už jų nugarų baseino. Kasdanas pasvarstė 
apie kreolų ir olandų maišymąsi, dažną kai kuriose Karibų jūros 
salose. 

— Kas tu“ 

— Neskriauskite manęs. 

Kasdanas čiupo jį ir ištraukė iš užuoglaudos. Vienu gaistu pa- 
statė ant kojų. Sveria ne daugiau kaip šešiasdešimt kilogramų. 

— KAS TU? 

— Aš... - užsikosėjo ir vėl prabilo: - Aš esu Nasredinas Sarakra- 
mahata. Bet visi mane vadina Naseru. 

— Nieko sau. Iš kur tu? 

- Iš Mauricijaus salos. 

Nesibaigianti egzotika. Armėnas, buvęs policijos majoras, ap- 
klausia Mauricijaus gyventoją apie čilietį choro vadovą. Čia jau 
nebe tyrimas, o tikra world kitchen“. 

— Ką tu veikei pas Giotsą? 

- Atėjau pasiimti savo daiktų. 

— Savo daiktų? 

Rausvose indo lūpose virptelėjo vos regima šypsena. Šypsena, 
kurią Kasdanas panoro tučtuojau sutraiškyti kumščiu. Jis pradėjo 
nutuokti, apie ką kalbama. 

- Aš esu Vilio draugas. Na, Vilhelmo. 

Kasdanas paleido savo grobį. 

— Paaiškink. 

Jaunuolis šlykščiai pasimaivė. Regis, pamažu atgauna jėgas. 

- Jo draugas... Tiesą sakant, jo boy friend**. 

Kasdanas geriau įsižiūrėjo į savo belaisvį. Liesas ir ištįsęs. Ran- 
kų riešai ir kojų čiurnos plonos ir trapios. Apsimaustęs žiedais ir 
apyrankėmis. Žemas džinsų juosmuo. Šios smulkmenos patvir- 
tino jo teiginį. 

Mintyse armėnas sumaišė savo kortų malką ir pertvarkė savo 
žaidimą. Vilhelmas Giotsas ne be reikalo buvo toks uždaras. Nuo 
senų laikų homoseksualas. Savo seksualinius potraukius slėpė 
kaip gėdingą paslaptį. 


* Pasaulio virtuvė. (Angl.) 
** Mylimasis, draugužis. (Angl.) 

Kasdanas įkvėpė didelį drėgno oro gurkšnį ir liepė: 
— Pasakok. 

— Ką... ką jūs norite žinoti? 

— Viską. Nuo pradžių. 

— Aš susipažinau su Viliu policijos prefektūroje. Stovėjome 
eilėje laukdami dokumentų. Užsieniečio asmens tapatybės pažy- 
mėjimų. 

Kai Kasdanas dirbo policijoje, jis visada rėmėsi tokia taisykle: 
kuo pasakojama istorija absurdiškesnė, tuo ji gali būti tikresnė. 

— Abudu buvome politiniai pabėgėliai. 

- Ir tu pabėgėlis? 

- Laimėjus Mauricijaus socialistų judėjimui ir į valdžią grįžus 
Anerudui Jugnauthui, aš... 

— Dokumentus. 


Mauricijaus salos gyventojas pasičiupinėjo palaidinę ir ištraukė 
piniginę. Kasdanas ją išplėšė jam iš rankų. Salų, Giotso, išsičius- 
tijusių dabitų nuotraukos. Prezervatyvai. Armėnui sukilo šleikš- 
tulys. Jis kovojo su pasidygėjimu ir smurtu, kurie kunkuliavo ir 
veržėsi lauk. 

Galiausiai rado asmens tapatybės pažymėjimą ir pasą. Kasdanas 
juos įsikišo į kišenę, o kitus daikčiukus šūstelėjo vaikiui į veidą. 

- Konfiskuoti. 

- Bet... 

- Užsičiaupk. O tas susitikimas? Kada jis įvyko? 

— 2004-aisiais. Susipažinome. Na, ir... supratome kits kitą. 

Vaikėzas kalbėjo tardamas garsus pro nosį, pusiau indišku, 
pusiau kreolišku nerūpestingu akcentu. 

— Nuo kada tu Paryžiuje? 

— Nuo 2003-iųjų. 

— Gyvenai pas Giotsą? 

— Nakvodavau pas jį tris kartus per savaitę. O susiskambinda- 
vome kasdien. 

- Kitų vaikinų turi? 

— Ne. 

— Nemuilink man akių. 

Bernėkas ilgesingai pasiraivė. Visas jis atsidavė moteriškumu. 
Kasdanas virto nervų kamuoliu. Jautė alergiją bobiškiems vyrė- 
kams. 

- Taip, susitinku ir su kitais vyrais. 

- Jie tau moka? 

Egzotiškas paukštis neatsakė. Kasdanas prikišo jam prie mar- 
mūzės žibintuvėlį ir geriau įsižiūrėjo. Tamsiakailės katės snukelis, 
atsikišę skruostikauliai. Trumpa nosis, mažos apvalios šnervės, 
prilipusios prie pertvaros tarsi auskaras intymioje vietoje. Jus- 
lingos lūpos, šviesesnės nei oda. Ir tos ryškios akys, spinduliuo- 
jančios tamsiaodžio veide iš po truputį paburkusių it boksininko 
vokų. Tie, kuriems patinka tokie dalykėliai, šis laimės kūdikis 
turėjo būti tikras saldainiukas. 

- Taip, jie man duoda pinigėlių. 

- Ir Giotsas* 

— Taip, ir jis. 

— Kodėl atėjai pasiimti savo daiktų kaip tik šįvakar? 

- Aš... - jis kostelėjo, paskui atsikrenkštė. - Nenoriu nemalo- 
numų. 

— Kodėl tau galėtų grėsti nemalonumai? 

Naseras pakėlė ilgesingas akis. Ašaros išryškino jo vyzdžių 
spindesį. 

- Aš žinau, kas nutiko Viliui. Jo nebėra. Nužudytas. 

— Iš kur žinai? 

- Šįvakar turėjome pasimatyti. Kavinėje. Vieij-diu-Tampl ga- 
tvėje. Jis neatėjo. Aš sunerimau. Paskambinau į bažnyčią. Šv. Jono 
Krikštytojo. Ir pasikalbėjau su klebonu. 

- Šv. Jono Krikštytojo bažnyčia - armėnų bažnyčia. Mes netu- 
rime klebono, turime tėvus. 

— Taip, tai va, aš su juo pasikalbėjau. Ir jis man pasakė. 

- Iš kur turi tos bažnyčios telefoną? 

- Vilis man davė savo darbo grafiką. Lyg ir dienotvarkę. Vietas, 
valandas, bažnyčių adresus ir telefonus, pavardes tų šeimų, kur 
duodavo pamokas. Tai aš visada ir žinodavau, kur jis... - Naseras 
vos šyptelėjo. Ta jo šypsena buvo salsva. Lipni. Šlykšti. - Aš esu 
pavydus. 

— Duok šen tą grafiką. 

Neprieštaraudamas Naseras nusiėmė kuprinę ir atsegė priekinę 
kišenę. Iš ten ištraukė perpus sulenktą lapą. Kasdanas jį sugriebė 
ir permetė akimis. Geresnio laimikio negalėjo tikėtis. Pavadi- 
nimai ir adresai tų parapijų, kuriose darbavosi Giotsas, taip pat 
adresai ir telefonai visų šeimų, kuriose jis mokydavo skambinti 
fortepijonu. Vernu prireiks mažiausiai poros dienų šiai informa- 
cijai surinkti. 

Jis įsibruko lapą į kišenę ir grįžo prie mažojo indo: 

— Tu neatrodai labai sukrėstas? 

- Ką jūs, sukrėstas. Bet nenustebęs, ne. Viliui grėsė pavojus. Jis 
man minėjo, kad jam gali kas panašaus nutikti... 

Kasdanas susidomėjęs pasilenkė: 

- Arjis tau minėjo, už ką? 

— Už tai, ką jis matė. 

- Ir ką jis matė? 

- Čilėje, aštuntąjį dešimtmetį. 

Vėl politikos pėdsakai. 

— OK, - lėtai ištarė Kasdanas. - O dabar pasakok neskubėda- 
mas. Tiksliai pakartok, ką Giotsas tau sakė. 

- Jis apie tai niekad nekalbėdavo. Aš tik žinau, kad Vilis 1973 
metais buvo pasodintas į kalėjimą. Jį tardė. Kankino. Jis iškentėjo 
siaubingus dalykus. Turint galvoje dabartinę padėtį, jis nutarė 
liudyti. 

— Kokią padėtį? 

Naseras vėl šyptelėjo. Šįkart tai buvo panieka atmiešto nepa- 
sitenkinimo grimasa. Kasdanas vos tvardėsi nesmogęs ir dėl visa 
ko sugniaužtus kumščius susibruko į kišenes. 

- Negi nežinote, kad tų laikų budeliai dabar yra persekiojami? 
Čilėje? Ispanijoje? Anglijoje? Prancūzijoje? 

- Taip, girdėjau apie tai kalbant. 

- Vilis norėjo liudyti prieš tuos niekšus. Bet jautė, kad yra 
sekamas... 

- Arjis yra kalbėjęs su kokiu teisėju? 

- Vilis šito neminėjo. Sakydavo, kad juo mažiau aš apie tai 
žinosiu, juo man bus geriau. 

Istorija jam pasirodė neįtikima. Jis neįsivaizdavo, kaip vargo- 
nininkas galėjo jausti tokią grėsmę dėl 35 metų senumo įvykių 
ir teismo procesų, kurie niekad nebuvo baigti, nes kaltinamieji 
mirdavo sava mirtimi dar nesibaigus teisminiam tyrimui, kaip 
prieš keletą mėnesių Augustas Pinočetas. 

— Arjis tau minėjo pavardes? 

— Aš dar kartą sakau, kad jis man nieko nepasakodavo. Bet 
buvo įbaugintas. 

— Tai tie žmonės žinojo, kad jis rengėsi liudyti? 

— Taip. 

- Ir tu nenutuoki, ką jis norėjo atskleisti? 

- Žinau tik viena: tai buvo susiję su Kondoro planu. 

— Kuo? 

- Jūs nieko nežinote. 

Kasdanas pakėlė ranką. Indas susigūžė. Greta galingo armėno 
jis atrodė apgailėtinai mažytis. 

- Jums tik smurtauti, - tyliai iškošė Naseras. - Vilis kovojo 
prieš tokius žmones kaip jūs. 

— Koks tas Kondoro planas? 

Salietis atgavo kvapą: 

— Aštuntojo dešimtmečio viduryje Lotynų Amerikos diktatū- 
ros turėjo susivienyti ir sunaikinti visus priešininkus. Brazilijoje, 
Čilėje, Argentinoje, Bolivijoje, Paragvajuje ir Urugvajuje buvo 
suformuota lyg ir tarptautinė milicija, kuri privalėjo persekioti 
pabėgėlius kairiuosius. Jie nusprendė jų ieškoti ne tik visoje Lo- 
tynų Amerikoje, bet ir Europoje. Pagal Kondoro planą jie turėjo 
būti surasti, suimti, kankinami ir tada nužudyti. 

Kasdanas niekad nebuvo apie tai girdėjęs. Tarsi priekaištauda- 
mas Naseras dar pridūrė: 

— Visi žino tą istoriją. Tai labai svarbu. 

- Iš kur Giotsas galėjo turėti informacijos apie tą operaciją? 

— Gal jis ką nugirdo sėdėdamas kalėjime. O gal tiesiog at- 
pažino savo budelius. Tuos vyrukus, kurie vykdė tą operaciją. 
Nežinau... 

— Kada jis ėjo liudyti? 

— Nežinau, bet jis buvo pasisamdęs advokatą. 

— Gal žinai jo pavardę? 

— Ne. 

Kasdanas pamanė, kad reikėtų peržiūrėti telefono pokalbių iš- 
klotinę - nebent senasis homoseksualas būtų buvęs labai atsargus 
ir skambinęs iš telefono būdelės. Jis įsivaizdavo, koks paranojiškas 
turėjo būti jo gyvenimo būdas, kaip jis visais ir viskuo nepasiti- 
kėjo. Iškart prisiminė, kad jo durys nebuvo užrakintos, bet greit 
atsitokėjo - juk indas buvo jas atrakinęs. 

— Tu turėjai Giotso buto raktus? 

- Taip. Vilis manimi pasitikėjo. 

— Kodėl atėjai pasiimti savo daiktų? 

— Nenoriu būti į visa tai įveltas. Pakliuvęs į policiją, visada 
lieki kaltas. Aš - užsienietis. Homoseksualas. Jums aš dvigubai 
nusikaltęs. 

— Aš to netvirtinu. Kur šiandien buvai popiet, ketvirtą va- 
landą? 

— Jūs mane įtariate? 

— Kur buvai? 

- Didžiųjų bulvarų turkiškoje pirtyje. 

- Patikrinsim. 

Jis tai pasakė automatiškai. Nė nemanė ko nors tikrinti. Ir dėl 
paprasčiausios priežasties: vaikio jis neįtarė. Nė akimirką. 

- Papasakok truputį apie judviejų gyvenimą. 

Naseras kilstelėjo petį ir subangavo klubais. 

— Mes gyvenome slaptai. Vilis nenorėjo, kad apie tai sužinotų 
kiti. Aš galėdavau ateiti pas jį tik sutemus. Jis visko bijojo. Manau, 
Vilį traumavo tie kankinimų metai. 

- Jis turėjo kitų meilužių? 

— Ne. Vilis buvo pernelyg drovus. Pernelyg... tyras. Jis buvo 
mano draugas. Mano tikras draugas. Nors mūsų ryšys ir buvo 
nelengvas. Jis prieštaravo tam, ką aš veikiu... be to. Jis prieštaravo 
net pačiam sau. Prieštaravo net savo paties polinkiams... Jis buvo 
draskomas savo tikėjimo, suprantate? 

— Daugmaž. Moterų neturėjo? 

Naseras sukvaksėjo. Kasdanas klausinėjo toliau: 

— Kaip tau atrodo, ar jis galėjo turėti priešų ne dėl politinės 
praeities? 

— Ne. Jis buvo švelnus, romus, dosnus. Nebūtų galėjęs musės 
užmušti. Teturėjo vieną aistrą: chorus. Ir buvo apdovanotas ge- 
bėjimu dirbti su vaikais. Jis planavo suburti chorą iš dainininkų, 
kurie išgyveno balso mutaciją, bet norėjo ir toliau muzikuoti. Jei 
jūs būtumėte jį pažinojęs, jūs... 

— Aš jį pažinojau. 

— Kaip galite... 

— Nusiramink. Kai iš ten išbėgai, atlėkei tiesiai čia. Tu pažįsti 
šią vietą? 

— Taip. Mes su Vilhelmu ateidavome į šiuos baseinus. Mėg- 
davome pasislėpti, na, pats matote... - jis vėl sukvaksėjo. - Dėl 
pojūčių... 

Kasdanas labai ryškiai įsivaizdavo. Abu vyrai čia tratindavosi 
patirdami didžiausią palaimą virš žalsvo vandens. Jis nebežinojo, 
ar jam vemti, ar kvatotis. 

— Duok man savo mobilųjį. 

Naseras pakluso. Vienu pirštu Kasdanas įmaigė savo telefono 
numerį ir įrašė „faras“. 

— Mano numeris. Jei kas nors tau ateitų į galvą, skambink. 
Mano pavardė Kasdanas. Juk lengva prisiminti, ar ne? Turi kokią 
skylę gyventi? 

— Taip, tarnaitės kambarį. 

— Adresas? 

— Malzerbo bulvaras, 137. 

Kasdanas užsirašė adresą, paskui - jo mobiliojo numerį. Užuot 
tiesiog atsisveikinęs, jis stvėrė kuprinę, ją apvertė ir viską išpylė ant 
purvo. Dantų šepetėlis, dvi knygos, dvejos berankovės jūrinukės, 
pigūs papuošalai, keletas Giotso nuotraukų. Liūdnas homoseksu- 
alo gyvenimas, telpantis į tuos kelis daiktus. 

Armėnui jo pagailo ir nuo to gailesčio pasidarė šlykštu. Bet jis 
vis vien pasilenkė padėti vaikinui surankioti išmėtytą mantą. 

Tą akimirką Naseras švelniai suėmė jam už rankos. 

- Paglobokite mane. Jie gali ir mane nužudyti. Aš darysiu viską, 
ko tik panorėsite... 

Kasdanas staigiai atitraukė ranką. 

— Dink iš čia. 

— O mano dokumentai? 

— Jie liks pas mane. 

— Kada aš juos atgausiu? 

— Kai aš nuspręsiu. Dink iš čia. 

Indas nejudėjo vėpsodamas į jį ilgesingu žvilgsniu. Kasdanas 
piktai sustūgo: 

— Dink iš čia, kol aš nesprogau! 


Siūbuojantis parketas. 

Šis žodis labai tiko. Buto grindys klimpo po kojomis, rodės, 
kad siūbuoja. It pontoninis tiltas, nutiestas virš parko ir dabar 
regimas pro vis dar atvirą balkoną. 

Kasdanas jį uždarė, užtraukė užuolaidas, plaštaka perbrau- 
kė rėmą ieškodamas jungiklio. Numanė, kad žaliuzėms nuleisti 
įrengta mechaninė sistema. Rado mygtuką, nuspaudė. Žaliuzė 
lėtai nusileido, atskirdama butą nuo išorinio pasaulio ir nuo 
gatvės žibintų šviesos. 

Stojus aklinai tamsai, Kasdanas apčiuopomis uždarė abejas 
kambario duris, paskui išsitraukė žibintuvėlį ir ėmė ieškoti kito 
jungiklio - šviesai įžiebti. Jis nebebijojo, kad kas nors gali jį iš 
gatvės pamatyti. Uždegė sietyną. Šis apšvietė pigiai apstatytą sve- 
tainę. Įduobta kanapa. Klijuotos faneros knygų lentynos. Išklibę 
krėslai. Giotsas neišlaidavo baldams. 

Ant sienų nė vieno paveikslo. Lentynose nė vieno brangesnio 
niekučio. Jokio ženklo, kad savininkas būtų stengęsis bent kiek 
papuošti butą. Visas interjeras veikiau priminė kambarį už du 
frankus. Kasdanas priėjo prie knygų lentynų. Partitūros, kompo- 
zitorių biografijos, keletas knygų ispanų kalba. Giotso uždarumas 
atsispindėjo ir jo bute: čia nebūtų ką rasti. 

Armėnas apsimovė chirurgines pirštines ir žvilgtelėjo į laikrodį. 
Beveik vidurnaktis. Jis sugaiš tiek, kiek prireiks, bet iššukuos butą 
iki pašaknų. 

Pradėjo nuo virtuvės, apšviestos gatvės žibintų. Nuo švarių 
indų, sukrautų į džiovyklą greta plautuvo. Ant lentynų sudėliotos 
lėkštės ir stiklinės. Giotsas mėgo tvarką. Dabar šaldytuvas: jis 
prikrautas šaldytų pusfabrikačių. Vargonininkas, regis, nebuvo 
puikus kulinaras. Kasdanas pastebėjo įdomų dalyką. Čia nebuvo 
nė užuominos apie prieskonius ar kokį nors čilietišką produktą. 
Giotsas galutinai užbraukė praeitį atsisakydamas net kulinarinių 
įpročių. Ir jokia smulkmena neišdavė mažojo Nasero buvimo. 
Giotsas neturėjo net savo mylimojo valgomų grūdų. 

Perėjo į kitą kambarį, vėl taip pat nuleido žaliuzes. Tada įžiebė 
šviesą. Tvarkingai, kaip kareivinėse, paklota lova. Plikos sienos. 
Ant kabyklos apšiurę, nublukę drabužiai. Jokios smulkmenos, 
kuri išduotų nuomininko asmenybę, išskyrus dvi knygas iš serijos 
„Mikrokosmosas“. Viena - apie Bartoką, kita - apie Mocartą. Ir 
kryžius, kabantis virš lovos. Visa tai trenkė neturinčio fantazijos 
pensininko gyvenimo rutina. Gyvenimo, kuris jam buvo be galo 
pažįstamas... 

Tačiau Kasdanas nujautė ką kita. Toks uždarumas, toks kuklu- 
mas, noras išlaikyti neutralumą kažką slėpė. Be abejo, Naserą. 
Bet - Kasdanas galėjo prisiekti - ir kitus slaptus polinkius. Tai 
kur muzikantas bus suslapstęs tas savo paslaptis? 

Vonios kambarys. Tvarkingas, ir tiek. Giotsas, aišku, tvarkėsi 
čia pats ir buvo uždraudęs Naserui atsinešti bent kokią kūno 
priežiūros priemonę. Ir jokių vaistų. Pagal savo amžių jis buvo 
kupinas jėgų ir energijos. Užvėręs vonios kambario duris, Kas- 
danas koridoriuje aptiko duris į dar vieną kambarėlį. Muzikos 
saloną, kurį buvo užgriozdinęs fortepijonas ir didžiulis senovinis 
muzikinis centras. Giotsas buvo išklijavęs lubas kiaušinių dėklais, 
žinoma, garsui izoliuoti. Žaliuzės. Šviesa. Galybė kiaušinių lizde- 

lių metė šviesos išdriektus fantastiškus šešėlius, vertus Vazarelio* 
paveikslo. 

Stebeilydamas į sienas, Kasdanas sumetė, kad pagaliau priartėjo 
prie asmeninio Giotso gyvenimo. Ši svetainė dvelkė vargonininko 
aistra muzikai. Dvi lentynos buvo pilnos kompaktinių plokštelių, 
ir ne tik - nemažai ir vinilinių plokštelių. Ištisi rinkiniai. Įvairių 
metų ir įvairių atlikėjų operos, simfonijos, koncertai fortepijo- 
nui. Šis kambarys taip pat išdavė ir senbernio smulkmeniškumą, 
ceremoningumą. Nepaisant turinio - muzikos - didybės, tarp 
šių sienų sklandė kažkas menka, iškankinta ir viską dengė tarsi 
plonas dulkių sluoksnis. 

Kasdanas priėjo prie fortepijono. Elektroninis. Ant jo gulėjo 
ausinės. Matyt, iki vėlumos klausėsi muzikos. „Harmano-Kardo- 
no“ firmos stiprintuvas. 

Dvi garso kolonėlės. Dėžutė su boso stygomis. Profesionalo 
įranga. Visi vargonininko pinigėliai turėjo iškeliauti šituo garsų 
keliu. 

Ant plokštelių grotuvo gulėjo vienos plokštelės įdėklas. Kas- 
danas dirstelėjo į viršelį. Vokalinio kūrinio įrašas. Gregorijus 
Alegris. „Miserere“. Armėnas perskaitė įdėklo viršelį ir gerokai 
nustebo: choro vadovas - ne kas kitas, o pats Vilhelmas Giotsas. 
Ištraukė iš pakuotės knygelę ir ją pavartė. Atverstiniame puslapy- 
je - grupės nuotrauka. Tarp vaikų, pasipuošusių baltais juodais 
drabužėliais, stovėjo Giotsas. Kur kas jaunesnis. Jis džiugiai žvelgė 
į objektyvą. Jo akys spinduliavo išdidumu, tuo spindesiu, kurio 
Kasdanui neteko matyti. Vyras jau pražilusiais plaukais švytėjo 
tarp savo choristų - savo dangiškųjų garsų mašinos... 

Kasdanas ištraukė grotuvo stalčiuką ir patikrino, ar plokštelė 
tikrai „Miserere“. Vis dar nenusimaudamas pirštinių, jis paėmė 


* Victoras Vasarėly (1908-1997) - vengrų ir prancūzų dailininkas, nuo 1930 m. gyvenęs Paryžiuje. 
Kinetinio meno kūrėjas. 

nuo fortepijono ausines, užsidėjo, prijungė prie stiprintuvo ir 
paleido plokštelę įsitikinęs, kad muzika tuo pat metu nesklinda 
iš kolonėlių. 

Ir tuoj patyrė šoką. 

Buvo pratęs klausytis chorinių kūrinių. Kas sekmadienį Šv. Jono 
Krikštytojo katedra aidėdavo nuo armėniškų giesmių a cappella. 
Giedodavo vyrai, žemais ir galingais balsais. O čia nieko panašaus. 
„Miserere“ partitūra parengta vaikų balsams. Polifonijos akordai 
stulbino tyrumu ir nekaltybe. 

Kūrinys prasidėjo ilgomis, lėtomis gaidomis, tarsi suspausto- 
mis įrašant garsus. Įsivaizdavai, kad girdi suapvalintus ir švelnius 
vargonų garsus, vargonų, kurių vamzdžiai - ne kas kita, o vaikų 
gerklės... 

Nenusiimdamas ausinių Kasdanas atsisėdo ant grindų. Klau- 
sydamas jis pervertė prie plokštelės rastos knygelės turinį. Aki- 
vaizdu, „Miserere“ - vokalinės muzikos plokštelė. Daugybę kartų 
įrašytas kūrinys. Jis buvo sukurtas pirmojoje XVII amžiaus pusėje. 
Gregorijus Alegris giedojo Siksto koplyčios chore, ir daugiau nei 
du šimtmečius šis kūrinys buvo atliekamas kasmet kaip šventa 
apeiga. Kasdaną sukrėtė kontrastas tarp niūraus kūrinio pava- 
dinimo „Miserere“ - „Pasigailėk“ - ir kompozitoriaus pavardės 
Allegri, reiškiančios džiaugsmą, šventę, linksmybes. 

Staiga ausines užplūdo aukštas, širdį veriantis balsas. Kupinas 
keisto, sodraus švelnumo ir kartu tokios jėgos, kad tavo viduje 
kažkas sudūžta ir tau užgniaužia gerklę. Tai - berniuko balsas, 
pakibęs padangėje, nepasiekiamas, atsijęs nuo akordų, išlaikantis 
labai aukštą melodijos liniją, tarsi ji būtų iškilusi virš visų visatos 
aukštybių. 

Kasdanas pajuto, kad jo akis aptraukia ašarų marška. Viešpatie, 
nejau ims ir pravirks čia dabar velionio namuose, vidurnaktį, 
sėdėdamas ant grindų su ausinėmis ir chirurginėmis pirštinėmis. 
Atsispyręs užklupusiems jausmams, jis susikaupė ties knygelės 

tekstu. Jį buvo parašęs pats Giotsas. Jis pasakojo, kaip vieną lietin- 
gą 1989 metų popietę įrašė šią, gali sakyti, dievišką muziką, įrašė 
tada, kai niekas negalėjo to nė numatyti. Prieš keletą minučių jau- 
nieji dainininkai dar spardė kamuolį Sen Žermeno prie Lė parke 
greta Šv. Eustachijaus bažnyčios, kurioje turėjo būti daromas įra- 
šas. Paskui mažasis solistas, vardu Režis Mazuajė, dar aplipusiais 
purvu keliais, padainavo savo partiją, ir ji iš pirmo karto buvo 
įrašyta. Tada toje šalčio persmelktoje koplyčioje įvyko stebuklas. 
Po navos skliautais nuskambėjo stulbinantis balsas... 

Eilutės akyse ėmė lietis. Kasdanas paniro į skriejančius prisimi- 
nimus. Narinė. Davidas. Akimirksniu jį pagavo klaikus liūdesys, 
kurį jis visada mėgindavo nugrūsti kuo giliau, nors žinojo, kad 
jo niekada nepavyks nei pamiršti, nei palaidoti. Tokia to mažojo 
choristo, to Režio Mazuajė, galia. Vieninteliu savo balsu jam pa- 
vyko atgaivinti giliausiai glūdinčią melancholiją, prikelti iš tavo 
širdies užmaršties pradingusiuosius. Tuos, kurie niekada nepaliks 
tavęs ramybėje. 

Kasdanas sustabdė muziką. Išjungė grotuvą ir įsiklausė į tylą, 
tvyrančią tarp šių plokštelėmis nustatytų sienų ir kiaušinių dėklais 
apklijuotų lubų. Tada jis nejučia suprato, kad tai - signalas. Per- 
spėjimas. Vienas iš žmogžudystės raktų - šis užburiantis balsas. 
Arba pagiedota giesmė „Miserere“. Jis atsistojo, išėmė iš stalčiuko 
plokštelę, įdėjo į vokelį ir įsikišo į kišenę. Šis kūrinys jam dar tars 
savo žodį. Užgesino šviesą. Pakėlė žaliuzes. Išėjo. 

Grįžęs į svetainę, ėmė atidžiai raustis po stalčius. Rado asme- 
nines Giotso sąskaitas. Socialinio draudimo dokumentai, išrašai 
iš banko sąskaitų, draudimo sutartys, mokesčių kvitai, gauti iš 
bendrijų ir parapijų, patvirtintų 1901-ųjų įstatymu. Armėnas 
skubiai perbėgo akimis tuos dokumentus - nieko įdomaus. Kam 
tuščiai tyrinėti skaičius. 

Paskui kniostelėjo į galvą mintis. Naseras buvo minėjęs: „Vi- 
lis jautėsi sekamas.“ Gal jo buvo klausomasi? Tada laidiniame 


53 


telefone būtų įtaisyta slapto pasiklausymo „blakių. Armėnas 
išardė telefono aparatą. Reikia pasakyti, kad slapto pasiklausymo 
srityje jis buvo įgijęs nemažai patirties. Kai dirbo „antiteroristinėje 
grupėje“. Aišku, nieko nerado. „Blakių“ nė pėdsako. 

Atsisėdo į krėslą. Pamąstė. Nuomonę apie Giotsą jau buvo 
susidaręs. Ne tik uždaras ir santūrus, bet dar ir gaubiamas pa- 
slapties: Norint čia ką nors rasti, reikėtų apversti aukštyn kojomis 
visą butą. Kasdanas tam neturėjo nei laiko, nei teisės. Jo žvilgsnis 
apsistojo ties kompiuteriu, stovinčiu ant rašomojo stalo svetainės 
kampe. Su juo taip pat nėra ką veikti. Prieiga aiškiai užrakinta 
slaptažodžiu, tad jei ten ir yra kokių paslapčių, Giotsas bus rū- 
pestingai, kaip ir visa kita, jas paslėpęs. 

Kasdanas nukreipė mintis kita linkme. Jis įvertino pagrindinę 
tą vakarą gautą informaciją: Giotsas - homoseksualas. Tai leido 
spėti, kad nusikaltimas padarytas dėl aistros. Nužudė ne Naseras, 
o kitas vaikis, panašus į Mauricijaus salietį. Koks nors beprotis, 
nekentęs čiliečio dėl vienokios ar kitokios priežasties ir troškęs jį 
nužudyti skausmu. Kita versija: lemtingas pasimatymas. Kasdanas 
veltui kovojo su savo prietarais, jis vis vien visus homoseksualus 
laikė nevykėliais, nenustygstančiais bučiuokliais. Gal Giotsas 
susidūrė su kokiu nors psichopatu? 

Jo akys ėmė klajoti po kambarį. Apsistodavo ties kiekvienu 
užkaboriu, kiekviena grindjuoste ir nežinia ko ieškodavo. Stai- 
ga žvilgsnį patraukė viena anomalija. Viena vieta virš balkono 
durų, virš užuolaidos karnizo. Jis greitai pasistatė kėdę ir užsilipo. 
Akivaizdu, kad tas siauras ruoželis buvo perdažytas. Kasdanas 
paspaudinėjo tą vietą ieškodamas išsikišimo. Pirštai apčiuopė 
išgaubtumą. Perbraukė kelis kartus per paviršių. Apvalus, vieno 
euro dydžio išgaubtumas. 

Nuėjo į virtuvę peilio ir vėl užsilipo ant kėdės. Atsargiai apipjo- 
vė peiliu iškilų apvalumą, paskui pakišo geležtę po tuo daikčiuku. 
Staigiu judesiu sutreškino dažų sluoksnį ir tą daiktą išlupo. 

Perliejo ledinė banga. 

Delne laikė mikrofoną. 

Ir dar ne bet kokį: korėjiečių gamybos, tokius pastaraisiais me- 
tais naudodavo kriminalistai. Jis pats su tokiu ne kartą knebinėjo- 
si, kai tekdavo įtariamųjų butuose įrengti pasiklausymo aparatūrą. 
„Blakė“ turėjo jautrumo daviklį, kuris suveikdavo nuo tam tikro 
stiprumo garso, pavyzdžiui, trinktelėjus buto durims. 

Šaltis sustingdė gyslas supratus, kaip čia iš tikrųjų yra. Vilhelmą 
Giotsą sekė, bet ne Čilės policija ir ne Pietų Amerikos slaptieji 
agentai. Pasiklausymo įrangą įtaisė Kriminalinės policijos tar- 
nyba. Arba - dar geriau. Prancūzijos bendrosios informacijos 
tarnyba arba Kontržvalgybos tarnyba. Šiaip ar taip, tai tikrai 
prancūzpalaikių darbas. 
telefoną. Tai, kad jis nerado čia įmontuotos „blakės“, dar nieko 
neįrodė. Šiais laikais telefono linijas policija gali sekti per atstumą, 
pasinaudodama Prancūzijos telekomu arba mobiliųjų telefonų 
tinklo operatoriais. Šitai jis, šen bei ten paskambinęs, privalėjo 
išsiaiškinti. 

Įsikišęs „blakę“ į kišenę, vėl ėmė raustis bute. Šįkart žinojo, ko 
ieško. Greičiau nei per pusvalandį aptiko dar tris mikrofonus. 
Vieną - kambaryje, kitą - virtuvėje. Ir dar vieną - vonios kam- 
baryje. Pasigailėta tik muzikos svetainės. Kasdanas pamėčiojo ant 
pirštinėto delno keturias „blakes“. Kodėl kriminalistai sekė čilietį? 
Arjis iš tiesų rengėsi liudyti teisme dėl nusikaltimų žmonijai? Kuo 
jis galėjo dominti policijos prefektūrą? 

Grįžo patikrinti, ar jo konfiskuoti „trofėjai nepaliko matomų 
žymių. Jei Vernu ir jo parankiniai krės butą labai paviršutiniškai, 

jie nė velnio nesuuos. Armėnas sustatė baldus į senas vietas, už- 
gesino šviesas, pakėlė žaliuzes, atbulas išsinešdino ir tyliai uždarė 
paskui save duris. 

Šiąnakt jau visko per akis. 


Riksmas jį pervėrė kiaurai. 

Staugė ne jis, Sedrikas Volokinas, o jo viduriai. Nepakelia- 
mas skausmas pervėrė žarnas ir atšliaužė it ugnies gyvatė iki pat 
gerklės. Jis susivėmė. Vėmė dar ir dar. Paskui jau nebevėmė, nes 
nebebuvo iš ko, tik žiaukčiojo, tik tampė konvulsijos, draskančios, 
raižančios jo kremzles, plėšiančios jo smegenis, visiškai pribai- 
giančios iki sąmonės netekimo. 

Atsiklaupęs virš klozeto, Volokinas junta, kaip dega pulsuoda- 
ma gerklė. Ir kaip baisu laukti naujo vėmulio priepuolio... 

Toli, iš labai toli ataidi artėjantys žingsniai. 

Tai jo būsto kaimynas atėjo pasižiūrėti, ar dar jis nestimpa. 

— Bloga? | 

Jis duoda ženklą dingti. Nori iškentėti iki galo. Vienas. Pasiekti 
dugną ir niekada iš ten nebeišlipti. Kaimynas pasitraukė ir tada 
naujas spazmas jį vėl prilenkė prie klozeto. 

Klūpojo pasilenkęs ir drebėjo. Seilės žliaugė nuo lūpų, lašėjo 
į tulžį, susikaupusią klozeto įduboje. Volokinas nebejudėjo. Ma- 
žiausias gestas, menkiausias rijimo veiksmas galėjo pažadinti 
Žvėtrį... 

Jis laikėsi stojiškai. Nesiėmė jokio gydymosi. Nei metadono, 
nei subutekso. Jį atvežė čia, į šitą Uazos reabilitacijos centrą, į šitą 
šventovę, kurios devizas - „Kvaišalams - ne!“. Gerai, jis laikysis 
šio radikalaus „ne“ iki galo. 

Krizė traukėsi. Jis tai jautė. Karštis atlėgo, dabar ėmė krėsti šal- 
tis. Venomis tekėjo ledinis kraujas, treškėjo jo kristalai žeisdami 
kraujagyslių sieneles. 

Jis antrą dieną gyveno be heroino. 

Blogiausia bus rytoj, trečią dieną. 

Ir, teisybę sakant, toliau bus dar blogiau. 

Bet jis privalėjo kabintis. Ir įrodyti sau pačiam, kad nėra ligonis. 
Ar bent tai, kad liga pagydoma, kad galima iš viso to išsikapanoti. 
Jis tai žinojo. Jam apie tai kalbėjo. Jo sąmonėje, išprievartautoje 
abstinencijos, ši mintis skambėjo tarsi mitas. Tarsi nepatikrinami 
gandai. 

Jis atsitiesė. Nudribo ant užpakalio, nugara atsirėmė į sie- 
ną, kaire ranka įsitvėrė klozeto, dešinę ištiesė, tarsi laukdamas 
švirkšto dozės. Nuleido akis ir pažvelgė į šią savo galūnę, egzis- 
tuojančią lyg ir atskirai nuo jo, išmėtytą gelsvomis, melsvomis, 
violetinėmis dėmėmis, laibą it liana. Jis nelinksmai susijuokė. Esi 
ne itin kokios formos, Volo... Lėtai pamasažavo dilbį, jausdamas 
kietą kaip žievė odą, raumenis, kaulus po jais, - suplonėjusius, 
išgraužtus. 

Dvi dienos be kokos. Šiandien jis išgyveno klasikinį klaikios 
nevilties jausmą. Tyla prieš audrą. Kai pabaisa išlenda iš olos ir 
reikalauja maisto. Šit hidra išlindo, iškišo savo šlykščią galvą. Ji 
staiga pasirodė vidurnaktį, ir štai jau dvi valandos, kai jis tarsi 
koks antikos didvyris kovoja su ja. 

Jis apglėbė rankomis pečius ir pamėgino nuslopinti drebulį. 
Taip kaleno dantimis ir taip drebėjo visu kūnu, kad šokinėjo uni- 
tazo viršus. Jautė, kad vėl kyla vėmulys, manė, kad vėl prasidės. 
Bet ne. Sausai atsiraugėjo, ir viduriai staiga nurimo. Tau labai 
pasisekė... Dabar jis pajėgs nuropoti iki savo kambario ir melsti, 
kad miegas jį išsivestų bent iki aušros. 

Išaušus pragaras vis vien atrodo kitaip. 

Rado vandens nuleidiklį. Nuspaudė. 

Keturpėsčias stūmėsi pirmyn. Prakaitu permirkę marškiniai 
lipo prie nugaros. Drebulys virpino rankas, lyg lauktum savo 
penktos dozės... 

Grįžti į kambarį. 

Susiriesti į kamuoliuką po pūkine antklode. 

Melsti, kad greičiau suimtų miegas. 


Kai pabudo, laikrodis rodė be dešimt pusę penkių. Be sąmonės 
išgulėjo dvi valandas, bet tualeto durų taip ir nepasiekė. Tiesiog 
apalpo čia, ant plytelių, apalpo tikrąja to žodžio prasme. 

Pamėgino eiti. Šliužo greičiu. Vis dar nepajėgdamas atsitiesti, 
jausdamas savo sukietėjusius nuo sudžiūvusio prakaito skudurus, 
jis nusvyrinėjo iki koridoriaus. Suruseno menkutė viltis. Jam 
pavyks stipresniam ištrūkti iš šio košmaro. Taip. Stipresniam ir 
įkaitinta geležimi ištatuiruotam, iki menkiausio smegenų vingio 
pažymėtam. Šito daugiau niekada. 

Jam pavyko įrėmus petį į durų staktą atsistoti. Tada išlindo į 
koridorių, slinko prispaudęs nugarą prie sienos, vis po kelis cen- 
timetrus pasistumdamas, kad bent kiek judėtų į priekį. Tinkuota 
siena, paskui klijuota durų fanera. Ir taip - pirmyn. Jis numanė, 
kad visuose kambariuose guli kiti tokie pat kankiniai, - lyg nu- 
varyti arkliai, - dabar gaunantys detoksikacijos kursą... 

Pirmos durys. Antros... Trečios... 

Pagaliau sugriebė savo irštvos durų rankeną ir peržengė slenkstį. 
Penkiolikos kvadratinių metrų erdvėje viešpatavo prieblanda. Jis 
nesuvokė laiko. Painiavą padėjo išspręsti visai netoliese suskambę 
miestelio varpai. Dirstelėjo į laikrodį: septynios valandos. Pasiro- 
do, jis vėl buvo praradęs sąmonę ir naktį baigė koridoriuje, pats 
šito taip ir nesuvokęs. 

Apsvarstė, ką veiks toliau. 

Miegoti nebeverta. Puodelis kavos, ir į kelią. 

Nušvitusiu protu jis lyg pirmą kartą įdėmiai nužvelgė kiekvieną 
savo kambario smulkmeną. Nusitrynęs dėmėtas kilimas. Raus- 
vas linoleumas. Pūkinė antklodė. Stalas su IKEA* lempa. Ant 
apmušalų - grafitų motyvai. Aprasojęs langas. 

Jo apžiūrinėjimą nutraukė konvulsija. 

Štai jau dvi dienos, kai jis tai dega iš karščio, tai dreba nuo ledi- 
nio šalčio, jo skudurai visuomet šlapi. Ir gelsva viso kūno spalva - 
nuo akių baltymų iki čiurnų. Šlapimas - raudonas. O karštinė - vi- 
sada juoda. Iš tikrųjų abstinencijos sindromas panašus į maliariją. 
Bjaurastis, kurią jis pasigavo tolimoje, sušvinkusioje, jam gerai 
žinomoje šalyje - klampiose heroino žemėse. 

Jis turi išsimaudyti po karštu dušu, bet nebenori vėl grįžti į 
koridorių. Verčiau išgers kavos. Čia turėjo viską, ko reikia kavai 
virti: nedidukę viryklę, tirpios kavos, vandens. 

Pasuko prie praustuvo, pripylė į turisto puodelį vandens, paskui 
grįžo prie viryklės. 

Drebančia ranka uždegė degtuką ir sustingo, užburtas melsvos 
liepsnelės. Taip ir stovėjo, kol sudegė degtukas ir liepsnos sukel- 
tas skausmas jam priminė, ką jis turi daryti. Brėžė kitą degtuką, 
paskui dar vieną. 

Iš ketvirto karto jam pavyko uždegti kaistuvo degiklį. Jis atsi- 
suko ir atsargiai suėmė šaukštelį. Panardino į „Nescafė“ dėžutę. 
Kai vanduo jau kunkuliavo puoduke, jis vėl sulėtino savo judesius. 
Šaukštelis. Milteliai. Aiškiai suvokė, kaip rūpestingai atlieka šią 
operaciją, tarsi tai būtų tas ritualas, kurį taip stengėsi pamiršti. 

Išmaišė stiklinėje kavos miltelius. Išjungė degiklį. Žvelgdamas į 
virpuliuojančio vandens paviršių puodelyje, vėl neteko sąmonės. 
Suskambo varpai. Praėjo dar viena valanda. Nuo šiol laikas ištįso 
lyg minkštas daiktas, - Dali tai išreiškė savo drobėse, nutapęs 
laikrodžių rodykles, nulinkusias tarsi saldymedžio šaknys. 


* Tarptautinė kompanija, baldų gamintoja. 

Ranką įtraukė į rankovę. Sugriebė puodelio ąsą. Pripylė van- 
dens į stiklinę, kuri beregint nusidažė rusva spalva, nuostabiai 
derančia prie niaurios brėkštančios dienos. 

Tik tada prisiminė, kad turi pasimatymą. 

Šiąnakt, prieš prasidedant priepuoliui, jam paskambino. 

Ženklas tamsybėse... 

Šyptelėjo mąstydamas apie jam atsiųstą telekso žinutę. 

Žmogžudystė, bažnyčia, vaikai: visa, ko jam reikėjo. 

Dabar padėtis atrodė be galo aiški. 

Jis buvo reikalingas šiam tyrimui. 

Bet tas tyrimas ypač buvo reikalingas jam pačiam. 

Kaip kaskart, vyras raičiojasi dulkėse. Rausvose Afrikos žemės 
dulkėse. 

Įsipainiojęs dželaboje*, jis mėgina stotis, bet reindžeris jam 
spiria į pilvą, paskui į pasmakrę. Žmogus sukniumba, nugriūva. 
Spyris. Į veidą. Pilvą. Tarpkojį. Geležimi kaustyti batai susiran- 
da skruostikaulius, šonkaulius, trapius kaulus. Vyras nebejuda. 
Užpuolikas gali skaičiuoti savo smūgius, kiek nori. Žandikaulis, 
dantys, nosies kaulas, lūpos, akiduobės. Oda plyšta, apnuogin- 
dama raumenis, gyslas, visa pavirsta kruvina koše, sumišusia su 
žemėmis. 

Užpuoliko rankos sugriebia kanistrą. Gazolio tvaikas užgožia 
kraujo kvapą. Srovė liejasi ant veido, kaklo, plaukų. Žiebtuvėlis 
trakšteli ir nukrenta ant krūtinės. Ugnis įsiliepsnoja akimirksniu. 
Violetinė liepsna beregint virsta raudona. Staiga žmogus atsitiesia: 


* Ilgas, platus arabų drabužis, dažniausiai su gobtuvu ir plačiomis rankovėmis. 

tai - driežas. Milžiniškas driežas, iš po gobtuvo išsišauna pailgas 
snukis, o iš dželabos rankovių kyšo letenos ilgais nagais... 


Lionelis Kasdanas pabudo beprotiškai mušančia širdimi. 
Šnervėse dar liko degančio audeklo smarsas, panašus į skrundančio 
žmogaus odos ir plaukų smarvę. Jis ne iškart suvokė, kad liepsnos 
traškesys - ne kas kita, o telefono skambutis. 

- Alio? 

- Tai aš. 

Rikardas Mendesas, teismo medicinos ekspertas burkuojančiu 
balsu. 

- Ar nepažadinau? 

- Aha, - žvilgtelėjo į laikrodį: penkiolika minučių po aštuonių. - 
Ir gerai padarei. 

— Statistika teigia, kad sėniai miega keturiom valandom ilgiau 
nei vidutinio amžiaus žmogus. 

— Verčiau baik. 

— O bloga nuotaika - dar vienas seniams būdingas bruožas. 
Gerai, gerai, einu miegoti. Visą naktį prakiurksojau prie tavo 
čiliečio. Ar nori galutinės išvados? 

Kasdanas kilstelėjo ant alkūnės. Siaubas palengva tirpo gys- 
lose. 

— Trumpai tariant, - toliau dėstė Mendesas, - patvirtinsiu tik 
tai, ką sakiau tau vakar. Širdis sustojo iš neapsakomo skausmo, 
o jį sukėlė smailas daiktas, perdūręs abiejų ausų būgnelius. Dar 
vienas faktas - nustatyta ankstesnė būklė. 

— Ką tu vadini „ankstesne būkle“? 

- Mūsų žmogelio širdis buvo nesveika. Jo širdyje pastebėti 
aiškūs patirto infarkto požymiai. Rausvos spalvos, dar likę randų 
raumenyje. Neklosiu čia tau visų smulkmenų. Vienu žodžiu, vy- 
ruko širdis šlubavo. Ir ne kartą jau galėjo sustoti. 

— Ką tai reiškia? 

- Šiaip tokia širdies būklė išduoda piktnaudžiavimą cigaretėmis, 
alkoholiu, rijimu... Bet Giotso kraujagyslės - kaip jaunuolio. Nė 
ženklo, kad būtų kuo nors piktnaudžiavęs. 

— Tada kas? 

— Aš linkęs manyti, kad širdies darbo sutrikimus, širdies 
kraujagyslių spazmus sukeldavo labai stiprūs stresai. Beprotiškas 
siaubas. Nežmoniškos kančios. 

Kasdanas delnais pasitrynė veidą. Proto aiškumas pamažu 
sugrįžo. Palengva sklaidėsi košmaras ir svilėsių kvapas. 

- Giotsas perėjo per jaunos Čilės chuntos rankas. Jis buvo 
kankintas. 

- Tai galėtų daug ką paaiškinti. Ir dar šis tas. 

- Kas? 

- Randai. Ant varpos, krūtinės, galūnių. Bet ypač ant varpos. 
Turėčiau prie jos dar padirbėti. Patyrinėti pro mikroskopą. Tada 
galėčiau tuos randus tiksliai datuoti. Ir numanyti, kokiu įnagiu 
tai buvo padaryta. 

Kasdanas tylėjo. Mąstė apie Giotso mirties priežastį. Skausmą. 
Tarp jo, kankinio, praeities ir jo mirties aplinkybių buvo ryšys. 
Negi Čilės budeliai bus atsitrenkę net iki čia jo nugalabyti? 

— Paskutinė detalė, - toliau aiškino Mendesas, - tavo žmogėnui 
operavo tarpslankstelinių diskų išvaržą. Jam įdėtas prancūziškas 
numeruotas protezas. Pagal firmos ženklą ir serijos numerį galiu 
rasti operacijos atlikimo vietą. 

— Kuriems galams? 

— Kad patikrinčiau, ar mūsų žmogelis atsikraustė į Prancūziją 
ta pačia pavarde, - Mendesas išburkavo juoką. - Emigrantais 
niekada negali pasitikėti! 

— Tu minėjai ausies organo analizes Mondore... 

— Dar negautos. 

— O tavo ekspertė Truso ligoninėje? 

- Dar neprisiskambinau. Tikiuosi, tau nešaus į galvą mintis 
užgriūti tą ligoninę ir atkišti savo baidyklišką snukį. Tai - pe- 

diatrijos ligoninė, pilna kurčių vaikų, kurie ir taip patiria mažai 
džiaugsmo. 

- Ačiū, Rikardai. 

Kasdanas padėjo ragelį ir išsitiesė lovoje. Nuotrupomis grįžo 
sapnas. Jis yra skaitęs knygų apie sapnų pasaulį, konkrečiai - 
parašytų Froido. Ir suprato pagrindinius sapnavimo principus. 
Kondensacija. Persikėlimas. Pavertimas vaizdais. Ir visur už tų 
sapno vaizdų slypi lytinis geismas. O kas slypi už šios laukinės 
egzekucijos, kuri jį persekioja šit jau dešimt metų? Armėnas 
palingavo galvą. Tokio amžiaus jis dar meluoja sau, esą tiki, kad 
tas sapnas - tik paprastas košmaras, o iš tiesų juk tai yra prisi- 
minimas. 

Vonios kambarys. Armėnas jau trejus metus gyveno man- 
sardiniame Sent-Ambruazo ir Voltero bulvaro kampinio namo 
bute, panašiame į viešbučio. Pirmąjį būstą jis pirko 1997 metais 
savo sūnui. Paskui, 2000-aisiais, jam pasiūlė dar tris gretimus. 
Įsigijęs juos ir atnaujinęs, numatė nuomoti ir taip prisidurti prie 
pensijos. 

Likimas sutvarkė kitaip. Jo žmona Narinė mirė. Sūnus išvažia- 
vo. Jis liko vienas bute, kuriame buvo gyvenęs dvidešimt metų, 
name, esančiame šalia Balaro aikštės. Tada panūdo užversti tą 
gyvenimo puslapį ir persikėlė gyventi į šį koridorinio tipo butą, 
dar kvepiantį šviežiais dažais. Vienam Žmogui čia gyventi idealu, 
jei jis mėgsta gyventi kambariuose, išdėstytuose „vorele“. Viskas 
gerai, tik kartais kliūva mansardinės lubos. Kai tik Kasdanas per- 
žengdavo tam tikrą šoninę liniją, privalėdavo pasilenkti. Taip ir 
gyveno pusę laiko sulinkęs, o tai, jo manymu, išreiškė pensininko 
nusižeminimą. 

Stovėdamas po dušu, jis mąstė apie savo apklausą. Dažniausiai 
kasryt jo gyvenimas prasidėdavo įprasta tvarka. Atsikėlimas. Bėgi- 
mas į Venseno parką. Joga. Fiziniai pratimai. Grįžimas namo. Pus- 
ryčiai. Iki 11 valandos - spaudos vartymas. Paskui - popierizmas, 

internetas, paštas. Po vidurdienio - „reikalų“ tvarkymas, mat 
buvo atsakingas už kelias armėnų bendrijas. Dalykai, į kuriuos 
visiems buvo nusispjaut. Net ir jam. Pagaliau ketvirtą valandą 
popiet jis nerdavo į Lotynų kvartalą su žurnalu „Pariscope * ki- 
šenėje, ieškodamas kokio seno gero filmo. Kartais nusigaudavo 
iki filmotekos, kurią kažkodėl pagavo bjauri mintis persikelti į 
Bersi - Paryžiaus priemiestį. 

Išėjo iš dušo kabinos ir apsižiūrėjo veidrodyje. Žilsvų plaukų 
ežiukas dar labiau pabrėžė jo veido bruožų šiurkštumą. Kieti 
raumenys neleido veidui išpursti. Raukšlės gilios, tarsi išrėžtos 
peiliu. Nosis stambi - tikras kablys, alpinistų kalamas į uolą, 
nuo jos bėga kartėlio vagelės. Šiame sausringame „peizaže“ liko 
vienintelė išimtis: dvi pilkšvos akys, primenančios dvi vandens 
balutes. Oazė dykumoje. 

Nušlepseno į savo kambarį. Apsirengė. Nuslinko į virtuvę ir 
susiplakė dabar pamėgtą kokteilį: 500 mg depakoto koncentrato 
ir viena 10 mg seroplekso tabletė. Per keturiasdešimt gydymosi 
metų jis niekad nesuko galvos, ką tekdavo praryti. Bet štai ką jis 
suprato: depakotas - normotimikas**. Nuotaikos reguliatorius. Se- 
ropleksas - naujos kartos antidepresantas. Paslaptingai derėdami, 
šie du medikamentai padėjo jam išsilaikyti paviršiuje. 

Sulaukęs šešiasdešimt trejų, Kasdanas mėgavosi ta sąlygiška 
ramybe. Psichiatrijos požiūriu, jis buvo visko matęs, visko pa- 
tyręs. Depresijos. Haliucinacijos. Kliedesiai... Nusimanė ir apie 
gydymą. Tapo tikras „Vidalis '***. Aštuntajame dešimtmetyje var- 
tojo teralitą ir anafranilą, devintajame - depamidą ir prozaką. 
O dar neuroleptikai - turėjo ryti užėjus maniakinės depresijos 
priepuoliams. Vadinamiesiems staigiems psichozės priepuoliams. 
Per kelis dešimtmečius patyrė, kaip gydymas gerėja, kai tiksliau 


* Informacinis leidinys apie Paryžiaus kultūrinius renginius. 
** Medikamentas, gydantis nuotaikų sutrikimus, šizofreniją. 
*** Informacinis vaistų žinynas. 

taikomi vaistai, ir štai dabar vartoja vien tinkamus medikamentus. 
Be šalutinio poveikio. O anuomet geresnių nebuvo. 

Išsivirė kavos. Senoviškai. Milteliai. Filtras. Lašas po lašo. Kai 
vienoje šiltomis spalvomis dekoruotoje ir besišypsančių parda- 
vėjų pilnoje krautuvėlėjė jo paprašė užpildyti anketą apie pačius 
slapčiausius savo pomėgius, kad gautų nario kortelę, jis atsisakė 
garinės kavavirės. Atsakė norįs tiesiog gerti gerą kavą, 0 ne įsira- 
šinėti į sektas. Jis nepakentė tos vartotojų visuomenės, persisoti- 
nusios žaidimais - konkursais ir lojalumo kortelėmis. Vartotojų 
visuomenė, smulkmeniška, baili, didžiausia jos rizika - matyti 
savo geriausią draugą užsidegantį cigaretę, o jos laisvės viršūnė — 
apsipirkti prieš Kalėdas mokant vien dovanų čekiais. Jis šyptelėjo. 
Kaip jam viskas atsipyko. Mendesas teisus: bloga nuotaika - dar 
vienas seniams būdingas bruožas. 

Pasiėmęs didžiulį puodelį, įsikūrė prie rašomojo stalo ir pasi- 
dėjo popieriaus lapą, kurį pirmiausia norėjo išnagrinėti. Darbo- 
tvarkė, kurią Giotsas buvo surašęs savo moteriškajam draugeliui. 
Pasibalnojo nosį akiniais ir perskaitė lapą. Vargonininkas ne- 
sėdėjo be darbo. Jis darbavosi ne tik armėnų katedroje, bet dar 
trijose Paryžiaus bažnyčiose: Rožinio Dievo Motinos bažnyčioje 
Reimono Loserano gatvėje, 14-ojoje apygardoje; Loretės Die- 
vo Motinos bažnyčioje Flešjė gatvėje, 9-ojoje apygardoje, ir dar 
vienoje - Šv. Tomo Akviniečio bažnyčioje to paties pavadinimo 
aikštėje, 7-ojoje apygardoje. Visus adresus Kasdanas pasibraukė 
flomasteriu. Kad nuramintų savo meilužį, Giotsas buvo rūpestin- 
gai surašęs zakristijonų ir šventikų pavardes ir telefonus - „ne- 
atidėliotinu atveju“. Kasdanui teliko pakelti ragelį arba skambinti 
prie durų. 

Muzikantas dar privačiai mokydavo skambinti fortepijonu 
ir važinėdavo po visą Paryžių. Kasdanas susiraukė. Negi jam 
dabar teks aplankyti kiekvieną šeimą? Na jau ne. Pasitenkins 
paprastu skambučiu. Bet negalima atmesti jokios tikimybės. 

Net nepadoraus ryšio su mokiniu, žmogžudystės iš pavydo arba 
pasibaisėjusių tėvų keršto. 

Sulenkė lapą. Įsibruko į džinsų kišenę. Prieš pradėdamas savo 
žygį dar turėjo daug kam paskambinti. 

Pradėjo nuo Piujifera, nuo kriminalinės policijos. 

— Nieko naujo apie mūsų vargonininką? 

— Nieko. Visi rankų atspaudai prie vargonų yra aukos. Dau- 
giau nieko nerasta. Vienintelė sensacinga naujiena, kurią vakar 
tau pranešiau, tai „Converse“ firmos sportbačio atspaudas, - jis 
nutilo versdamas savo ataskaitos lapus. - A, štai dar kas... Kita 
detalė. Chore rasta lyg ir medienos skeveldrėlių. Gal kartais kaulo 
nuoskalos, bet panašu ir į rakštis. 

— Kokios prigimties? 

— Dar anksti ką sakyti. Pasiunčiau jas į Liono laboratoriją ištirti. 
Mano galva, tai vargonų dalelės. Giotsas gindamasis turėjo už ko 
nors kabintis. 

Kasdanas mintyse atkūrė nusikaltimo sceną. Vargonų korpusas. 
Klaviatūra. Piujifera klydo. Visi paviršiai nikeliuoti. Jokio pėdsako 
nuo nago įbrėžimo nelieka. Medienos skeveldrėlės - iš kitur. 

— Tu jau atidavei savo ataskaitą? 

— Dabar keliauja. 

— Elektroniniu paštu? 

- Elektroniniu ir per kurjerį. 

Tad turėtas laiko pranašumas prieš Vernu nuėjo perniek. Jau- 
nasis kapitonas sukvies į skyrių visus „Converse“ sportbačiais 
apsiavusius berniukus. Kažin ar jam pavyks išpešti daugiau nei 
Kasdanui? Ne. Tik Vernu supras, kad Kasdanas mėgino savo laimę 
vienas, ir paskambinęs bjauriai aprėks. 

— Kai gausi rezultatus, tu man paskambinsi? 

- Žinoma. Šiąnakt išgirdau gerą anekdotą. Supermenas pamato 
ant pastato stogo supermoterį ir... 

- Aš jį jau girdėjau. Tai paskambink man. 


66 


Kasdanas surinko Centrinės operatyvinės techninės pagalbos 
tarnybos numerį. Ten dirba dešimtys vaikinų, kurie įrengia pasi- 
klausymo aparatūrą įtariamųjų butuose. Jie turi daugiau bendra 
su kabelinių televizijų įrengimo brigadomis nei su aukštųjų tech- 
nologijų žinybomis. Jų būstinė - Le Šenė*, 78 numeris. Atsiliepė 
kaip tik senas Kasdano pažįstamas Nikola Longo. 

- Kokiu klausimu, mielasis? 

— Dėl pasiklausymo aparatūros. Vilhelmas Giotsas. Gazano 
gatvė, 15/17, 14-oji apygarda. 

— Ko nori? 

- Vyrukas mirė. Jo bute radau jūsų mikrofonus, pritaisytus 
virš karnizo. 

- Tai man nieko nesako. 

— Bet čia jūsų stilius. Stiprintuvas buvo įtaisytas metalinio 
karnizo vamzdyje. 

- Ko tu kiši ten savo nosį? 

- Vyrukas rastas miręs mano parapijoje, armėnų katedroje. 

— Jis armėnas? 

- Ne. Čilietis. Mikrofonas rodo, kad jis buvo įsivėlęs į teisminio 
tyrimo procesą. Man rūpi, į kokį. Ir dar noriu sužinoti teisėjo, 
įsakiusio įtaisyti „blakių“, pavardę. 

— O tu pats nenujauti, kas? 

— Aš jau penkeri metai išėjęs į atsargą. 

— Taip ir maniau. 

— Tai gali patikrinti? 

- Pasikalbėsiu su kolegomis. Bet jeigu tai čilietis, tavimi dėtas 
skambinčiau į Prancūzijos kontržvalgybos tarnybą. Arba gal net 
į Bendrąją užsienio saugumo tarnybą. 

Longo teisus. Labai gali būti, kad Užsienio reikalų ministerija 
žino. Prasti popieriai: Kasdano keliai ne kartą yra su ja susikirtę, ir 


* Miestelis greta Paryžiaus. 

jis vis pajusdavo konkurenciją, net priešiškumą. Iš ten jis negalės 
gauti jokios informacijos. 

Surinko dar vieną numerį. Senas draugužis, sudaręs naują 
brigadą, ieškančią įtariamų pabėgusių asmenų, pavadino ją Na- 
cionaline pabėgėlių paieškos brigada. Tas vyras, seniau dirbęs 
Kovos su narkotikais brigadoje, buvo Ložjė Riustenas. Visi jį 
vadino Riustinu. 

Kasdanas jį pagavo mobiliuoju. Atpažinęs jo balsą, Riustinas 
nusikvatojo: 

— Kaip sekasi meškerioti? 

— Aš tau ir skambinu dėl žvejybos. Stambių žuvų. 

- Tik jau nesakyk, kad dar smaginiesi visur kaišiodamas savo 
nosį? 

— Tiksliai pasakyta. Tavo naujoji brigada veikia dviem kryp- 
timis? 

- Ką tu vadini „dviem kryptimis“? 

- Jūs ieškote užsienyje pasislėpusių prancūzų, bet ir užsieniečių, 
pasislėpusių Prancūzijoje, ar ne? 

- Tikrai, esame pasirašę bendradarbiavimo sutartis su kitomis 
Europos šalių policijomis. 

— Gal ieškote ir karo nusikaltėlių? 

— Mūsų sritis - daugiausia banditai, serijiniai žudikai, pedo- 
filai. 

— Galėtum užmesti akį? 

— Ko būtent tu ieškai? 

- Čiliečių. Pinočeto režimo buvusiųjų. Prancūzijoje prisiglau- 
dusių vyrukų, kurie būtų įmerkę uodegas ir kurių vardu išrašyti 
tarptautinio arešto orderiai. 

- Čilė per toli nuo Šengeno šalių. Aš net nežinau, ar su ja pa- 
sirašytos tarpusavio teisinės pagalbos sutartys. 

- Jų ieškoti gali ne tik Čilės teisingumo organai. Gali ieškoti 
kitos šalys - Ispanija, Anglija, Prancūzija... Skundai plaukia iš 

išeivių šalių. Daug skundų gaunama iš išeivių šalių. Nemažai Čilės 
aukų kilusios iš Europos. 

- Ačiū už pamoką, seni, bet jeigu nori viską sužinoti, tai gana 
keblu. Tie tavo vaikiai vis vien lieka čiliečiai. Norėdami juos sekti, 
privalome turėti sutartis su jų kilmės šalimis. Supranti? 

— Bet juk tu gali patikrinti? 

- O pavardes žinai? 

— Ne. 

- Gal turi kokių nors požymių aprašymą? 

— Ničnieko. 

— Manai, neturiu daugiau ką veikti? Tik lakstyti paskui vai- 
duoklius? 

— Vakar buvo nužudytas vienas čilietis. Politinis pabėgėlis. Lyg 
ir norėjo liudyti prieš savo budelius. Aš tavęs teprašau pažiūrėti, 
ar bent vienas iš tų niekšų įtrauktas į tavo sąrašus. 

- Keista, kad tu kalbi apie Čilę... 

— Kodėl? 

— Vienas bendradarbis mažiau nei prieš valandą gavo užklausą 
apie šią šalį. Neišjunk. 

Kasdanas kantriai laukė. Riustinas grįžo iš kažkur ir vėl pra- 
kalbo: 

- Erikas Vernu, Pirmoji kriminalinės policijos valdyba. Tu jį 
pažįsti“? 

— Tai mano autsaideris. Dabar - oficialus policijos pareigūnas. 
Tu man netrukus paskambinsi? 

— Pasitarsiu su savo bendradarbiu. Mums abiem per dieną 
prisiųs informacijos. 

— Ar galėčiau ją gauti anksčiau už Vernu? 

— Per daug nori, Kasdanai. 

Ir baigė pokalbį. 

Kriminalinės policijos valdybos pareigūno pasiteiravimas galėjo 
reikšti du dalykus. Viena, kapitonas išsaugojo bylą. Antra, vyrukas 
žalsva striuke neatsisakė savo hipotezės - politinio pėdsako. 

Armėnas atsistojo ir apsivilko karinio kirpimo striukę. 
Prieš einant aplankyti bažnyčių, metas pakelti savo kultūrinį 


lygį. 

„Pinočeto byla.“ 

„Diktatūros auksas.“ 

„Kur dingo autoritarinė demokratija.“ 

„Pinočetas stoja prieš Ispanijos teismą.“ 

„20 metų nebaudžiamumo.“ 

„Kondoras: šešėlio projektas.“ 

Čilė ir jos politiniai sukrėtimai užėmė tris knygyno lentynas. 
Pinočetas ir jo diktatūra - dvi iš jų. Kasdanas išsirinko pačias 
įdomiausias knygas, nušoko nuo kopėtėlių ir pasuko prie laiptų, 
vedančių į pirmą aukštą. 

Jis rinkosi knygas „Harmattano“, mėgstamiausio savo kny- 
gyno, esančio Mokyklų gatvės 16 name, pusrūsyje. Knygynas 
buvo pirmiausia skirtas Afrikai ir atrodė pastatytas iš knygų - jų 
nugarėlės lyzut lygutėliai dengė sienas. Leidiniai sudėlioti taip 
aukštai, kad kiekvienam klientui buvo duodamos kopėtėlės kny- 
goms pasiekti. 

Kasdanas užmokėjo - brangiai - už knygas ir padūsavo dėl 
praėjusių senų gerų laikų, kai galėjo pateikti išlaidų kvitus. Išėjęs 
lauk, įkvėpė gurkšnį gaivaus oro. Knygynas buvo įsikūręs Mo- 
kyklų gatvės gale, ten, kur Lotynų kvartalo namai, regis, baigiasi 
ir atsiveria kitos erdvės: nežinia kur nusidriekianti Monžo gat- 
vė, išsikišusi į gatvę it laivo forštevenis fortepijonų parduotuvė 
„Hamm“*, dar užsilikę kino teatrai, kuriuose rodomi veiksmo 
filmai... 


* Žymi akustinių, skaitmeninių fortepijonų ir klaviatūrų firma. 

Armėnas patikrino savo mobilųjį. Tėvo Sarkiso žinutė. Nuspau- 
dęs jo vardą, paskambino. 

— Kas nors atsitiko? 

- Pas mane buvo užėjęs kitas faras. 

- Iš Kriminalinės brigados? 

— Ne. Iš kažkur kitur. Ten buvo žodis iš „N“ raidės. 

— Gal iš Nepilnamečių teisių apsaugos tarnybos? 

— Tikrai taip. 

Kasdanas susiraukė. Piujifera ataskaita, nurodanti sportbačio 
atspaudą, pasiekė Vernu apie devintą valandą. Dabar vienuolika. 
Ar galėjo kapitonas taip greitai susisiekti su Nepilnamečių teisių 
apsaugos tarnyba, kad jos vaikinai jau būtų spėję atlėkti ir ap- 
klausti mažuosius choristus? Keista. Juk Vernu nesuinteresuotas 
griebtis kitų pagalbos. 

— O kaip tas faras atrodė? 

— Savotiškai. 

— Tai yra? 

- Jaunas. Nevalyvas. Gana gražus. Veikiau panašus į roko mu- 
zikantą. Dar ir vargonais pagrojo. 

— Ką? 

- Prisiekiu. Manęs belaukdamas užlipo į chorą. Jis vis dar apjuos- 
tas geltona juosta. Tai vaikinukas pralindo ir atsisėdo prie klaviatū- 
ros. Įjungė ir ėmė groti vieną aštuntojo dešimtmečio melodiją... 

Sarkisas prikimusiu balsu paniūniavo keletą gaidų. Kasdanas 
atpažino. 

- „Light my fire“. Doors. 

— Gali būti. 

Kasdanas pamėgino įsivaizduoti, kaip tas policininkas atrodė. 
Jaunas, apsileidęs bernas, trypiantis nusikaltimo vietą ir bažny- 
čioje grojantis Doors grupės melodiją. Nebanalu. 

— Arjis tau pasakė savo pavardę? 

— Taip. Aš ją užsirašiau... Sedrikas Volokinas. 

— Nepažįstu tokio. Ar parodė savo pažymėjimą? 

- Taip. Viskas gerai. 

- O kojis tavęs konkrečiai klausinėjo? 

- Pasitikslino, kada rastas kūnas, kaip jis gulėjo, apie kraujo 
žymes. O ypač norėjo apklausti berniukus. Kaip ir tu. Tuos, kurie 
avi „Converse“ sportbačius. 

Jokios abejonės: Vernu bus išsiplepėjęs. Bet kodėl? Ar jis pats 
nesijautė pajėgus apklausti berniukus? 

— Susižinosiu, - baigė Kasdanas. - O daugiau nieko naujo? 

— Skambino vakarykštis policininkas. Vernu. Jis irgi nori ap- 
klausti vaikus. Juk negalėsite visi... 

Čia nesuėjo galai. Jei Vernu norėjo pats apklausti vaikus, tai 
roką mėgstantis policininkas atkako kitais keliais. Kaip jis suži- 
nojo apie bylą? 

— O tu tam Vernu sakei, kad aš juos jau apklausiau? 

— Buvau priverstas, Lioneli. 

- Kaip jis sureagavo? 

- Išvadino tave senu kvailiu. 

- Gerai. Dar tau paskambinsiu. Nesisielok. 

Kasdanas pasuko prie automobilio. Įsitaisęs ant sėdynės, surin- 
ko Pirmosios kriminalinės policijos valdybos kapitono numerį. 
Šis atsiliepė ir neleido Kasdanui nė prasižioti. 

— Kas čia dedasi? Ir ką jūs, dėl Dievo meilės, dabar vaidinate? 

- Aš stumiuosi į priekį. Visai paprastai. 

— Kieno vardu? Kas įgaliojo? 

- Ši bažnyčia - mano bažnyčia. 

- Paklausykite manęs. Jei dar kartą stosite man skersai kelio, 
aš jus areštuosiu. Kitaip jūsų nenuraminsiu. 

- Suprantu. 

- Jūs nieko nesuprantate, bet prisiekiu - tikrai taip padarysiu! - 
kiek patylėjęs, jau taikesniu balsu paklausė: - O vaikai jums ką 
nors pasakė? 

- Ne. 

— Velnias. Kaip gaila. Jūs pakenkėte mano tyrimui. 

— Nurimk. Kažkas čia ne taip. Nesu psichologijos profesorius 
ir nesitikėjau atvirų išpažinčių. Bet vis vien būčiau pastebėjęs 
kokį ženklą. To berniuko, kuris matė žudymo sceną, sumišimą 
ar ką. 

— Nė vienas neatrodė pritrenktas? 

— Nė vienas. Čia turi būti kitas paaiškinimas. O tu ar bent kiek 
pasistūmėjai? 

— Norite ataskaitos? Nesiruošiu jums nieko sakyti. Ir nebesiar- 
tinkite prie mano bylos! - jis vėl ėmė siusti. - Kaip galėjote atlikti 
vaikų apklausą be jokio leidimo? Be menkiausio apdairumo? 

Kasdanas neatsakė. Sulig kiekvienu žodžiu jis laukė, kol bal- 
sas ims tilti. O šiam aptilus bus apmalšęs ir pyktis. Pagaliau jis 
ištarė: 

- Paskutinis klausimas: ar susisiekei su Nepilnamečių teisių 
apsaugos tarnyba? 

— Nepilnamečių teisių? Kodėl turėčiau? 

Neatsakęs Kasdanas pakeitė toną: 

— Paklausyk. Aš suprantu, kodėl tu širsti. Tu, žinoma, manai, 
kad tokio seno, niekam tikusio nevėkšlos kaip aš tau nereikia. Bet 
nepamiršk: bylai tirti tu teturi vieną savaitę. 

— Savaitę“ 

- Taigi. Aiškaus nusikaltimo tyrimo laikas. Paskui bus paskirtas 
teisėjas ir visi skaitikliai nustatyti ant nulinės padalos. Jei prireiks 
kokios kratos, tu privalėsi prašyti leidimo. O kol kas tu pats sau 
šeimininkas. 

Vernu nutilo. Jis žinojo įstatymą. Aptikus lavoną, prokuroras 
skiria aštuonias dienas ikiteisminiam tyrimui. Tuo metu tyri- 
mą atliekantiems policijos pareigūnams nereikia prašyti jokios 
tardytojo sankcijos. Kratos, tardymai, laikini areštai - viskas 
galima. 

- Juk tau reikia mano pagalbos, - vėl prabilo Kasdanas. - 
Žmogžudystė įvykdyta armėnų bendruomenėje. Ir ji susijusi su 
kita - čiliečių - bendruomene. Aš, senas emigrantas, galiu tau šį 
bei tą pasufleruoti. O baigęs tirti bylą ir perdavęs ją teismui, juk 
tu, ne kas kitas, skinsi laurus! 

— Aš pasiklausinėjau apie jus, - sutiko Vernu. - Jūs buvote 
žymus faras. 

— Būtasis laikas. Kaip tik toks ir tinka. Ar jūs apklausėte ap- 
linkinius? 

— Aha. Apklausėme kvartalo žmones. Niekas nieko nematė. 
Gužono gatvė - tikra dykuma. 

— O autopsija“ 

Vernu jam paaiškino tai, ką jis jau ir pats žinojo. Taip buvo gali- 
ma patikrinti jo nuoširdumą. Tas kapitonas nebuvo koks psichas. 
Veikiau jaunuolis, kuris labai stengėsi. 

— Kokia tavo prielaida? - pasidomėjo. 

— Seku politiniais pėdsakais. Stengiuosi sužinoti, kas buvo 
Giotsas Čilėje. 

— Skambinai į ambasadą? 

— Aha. Bet vienintelis galintis mane informuoti atašė, Velaskas, 
dviem dienoms išvykęs. O Paryžiuje nėra specialaus tarnautojo 
ryšiams su Čile. Susisieksiu su vienu veikėju, atsakingu už ryšius 
su Argentina. Ką gali žinoti... Skambinau į Tarptautinį ryšių sky- 
rių ir į Interpolą. Noriu būti tikras, kad nėra išduota tarptautinių 
arešto orderių. 

— Giotsui suimti? 

— Kodėl Giotsui? Ne. Turiu galvoje tuos budelius, tuos senojo 
režimo niekšus, kurie galėjo nekęsti čiliečio. Susiskambinau su 
Nacionaline pabėgėlių paieškos brigada. Jie man jau atsakė. Neturi 
jokio įtariamojo čiliečio. Be to, Giotso pirštų atspaudus įvedžiau 
į Tarptautinę kartoteką. Jei kartais... Giotsas - galėjo būti netikra 
pavardė. Rytoj turėsiu duomenis. 

— Gerai padirbėta. Kas dar? 

— Tyrimą įvedžiau į „Analitinę smurtinių nusikaltimų sąsajų 
sistemą . Noriu sužinoti, ar nepasitaikė daugiau tokių pat žmog- 
žudysčių Prancūzijoje ar Europoje. Nužudymų perduriant ausų 
būgnelius. 

Ši „Analitinė nusikaltimų sistema“ - nauja informacinė siste- 
ma, jungianti Prancūzijoje padarytų žmogžudysčių tyrimus. Visai 
neseniai sukurta pagal amerikiečių pavyzdį, apie ją Kasdanas šį 
tą buvo girdėjęs. Mažų mažiausia galima pasakyti, kad Vernu 
nesėdėjo rankų sudėjęs. 

- O jūs? 

Kasdanas pasuko variklio užvedimo raktelį ir pajudėjo: 

— Aš? Aš dar keliuosi, - pamelavo. 

— Ką veiksite? 

- Darysiu jogos pratimus. Paskui pasiknaisiosiu parapijos archy- 
vuose. Negali žinoti, gal kartais armėnai turi kokį recidyvistą... 

— Tik be kvailysčių, Kasdanai. Jei dar kartą stosite man skersai 
kelio, aš... 

— Supratau. Bet būk malonus: pranešk man, jei ką sužinosi. 

Jis baigė pokalbį. Nekaip. Pasitikėjimo vienas kitu nepajuto, ir 
šitame apgavystės žaidime buvo sunku nuspėti, ką abudu slėpė. 
Bet Kasdanas suprato, kad bendradarbiavimas užsimezgė. 


Važiuodamas Fosė Sen Bernaro gatve pro Žiusjė fakultetą, 
Kasdanas vėl prisiminė tą apšniurusį policininką, atėjusį pagroti 
vargonais į Šv. Jono Krikštytojo bažnyčią. Jo atsiradimą jis galėjo 
paaiškinti tik taip: Generalinis štabas. Apie kiekvieną svarbią bylą 
surašoma ataskaita ir pateikiama „Bovo aikštės - šitaip vadina- 
mas teleksas - dėmesiui. Vernu turėjo savąją pasiųsti vakar vakare. 
Vienaip ar kitaip, Volokinas sužinojo apie smurtinį nusikaltimą. 
Kas jam pranešė? Šioje tarnyboje darbavosi tik kelios moterys, 
kurios kas parą keitėsi. 

Kasdanas apmąstė tokią prielaidą: viena iš policininkučių įsi- 
mylėjo tą atkaklų vaikiną. Juk net Sarkisas atkreipė dėmesį į jau- 
nuolio grožį. Bet kaip Volokinas sužinojo apie atspaudą? 

Kasdanas skambtelėjo Piujifera. Ekspertas tuoj sureagavo: 

— Po velnių, Kasdanai, gal visi pasiutot, aš... 

— Ar policininkas iš Nepilnamečių tarnybos tau šįryt neskam- 
bino dėl Giotso? 

- Skambino. Kaip tik po tavęs. Dar nebuvo nė devynių. 

Drebulys nuvėrė rankas. Jį perskrodė to jaunojo policininko 
energijos išlydis, tas jo greitumas. 

— Tu jam minėjai atspaudą? 

— Nebežinau... Regis, taip. Bet jis jau žinojo, argi ne? Juk pats 
pasakė man apie vaikus... 

Oui pro guo. Volokinas tiesiog paskambino kriminalistams ir 
pašniukštinėjo apie tą žmogžudystę. Prisiminė choristus. Piuji- 
fera iš to padarė išvadą, kad jam jau pranešta apie sportbatį. Ir 
nutekino tą savo sensacingąją informaciją. 

- Ar tau nekilo klausimas, iš kur jis sužinojo? - suburbėjo Kas- 
danas. - Tu juk dar nebuvai pasiuntęs savo ataskaitos Vernu? 

- Tikrai, kad jį kur galas, apie tai nepagalvojau. O tai svarbu? 

— Nusiramink. Paskambink man, kai turėsi analizių rezulta- 
tus. 

Kasdanas dirstelėjo į laikrodį: vienuolika valandų. Jis atsidūrė 
prie Austerlico krantinės, perkirstos antžeminio metro bėgių. 
Kairėje, kitapus Senos, kilo didžiulė plokščiastogė Bersi sporto 
rūmų piramidė. Armėnas pasuko į tą pusę. Laikas važiuoti į Truso 
ligoninę ir išklausyti, ką pasakys LOR ekspertė. Ji jau turėjo būti 
gavusi Vilhelmo Giotso ausų organo analizes. 

Armano Truso ligoninė buvo panaši į vaikų miestelį, kuriame ply- 
tų nameliai išrikiuoti stačiakampiais. Visuose kiemuose pilkšvi, 
rausvi ir kreminiai fasadai atrodė beveik prisiploję vieni prie kitų 
ir grasino jus sutrėkšti tarp sienų. Tenka sukiotis automobiliu po 
šį labirintą tarsi žiurkei narve. 

Kasdanas nepakentė ligoninių. Per visą gyvenimą jam ne kartą 
teko atsidurti šiose niauriose vietose. Šventoji Ona ir Baltasis 
namas Paryžiuje. Bet buvo ir Vil Evrar, Neji prie Marnos, ir Po 
Giro, Vilžiuifas... Šie gydymo ir reabilitacijos centrai jam suteikė 
prieglobstį kaip kareiviui, nors karo ir nebuvo. Arba buvo, tik 
asmeninis, vidinis karas, kur kautynių laukas - jo paties smege- 
nys. Jose kaudavosi kliedesiai ir realybė, kol stodavo valandėlė 
paliaubų. Visada nepatikimų. Tada Kasdanas išeidavo iš ligoni- 
nės - nusilpęs, įbaugintas, žinodamas tik viena: kitas priepuolis 
netrukus jį vėl čia sugrąžins. 

Bet siaubingiausias prisiminimas apie ligoninę susijęs ne su jo 
beprotybe, bet su jo žmona Narine. Kasdanas su ja susipažino, 
kai jam buvo trisdešimt dveji, per vienas armėniškas vestuves. 
Tada jis buvo BRI* herojus. Iš pradžių jis aistringai ją įsimylėjo, 
paskui tiesiog gerbė, vėliau - tikrų tikriausiai nekentė, kol ji tapo 
paprasta į jo gyvenimą įsiterpusia esybe, kaip jo šešėlis ar tarny- 
binis ginklas. Jis nebūtų galėjęs apibūdinti tų drauge nugyventų 
dvidešimt penkerių metų. Nebūtų galėjęs jų ir aprašyti. Tikra tik 
viena: Narinė - būtybė, kurią jis per visą gyvenimą geriausiai 
pažinojo. Ir ji pažinojo jį. Jie drauge išgyveno visus tuos metus, 
visus jausmus, visas katorgas. Bet dabar prisimenant praeitį jam 
iškildavo vienas vaizdas, vienintelis, visada tas pats. Paskutinis 


* Brigade de recherche et d'intervention - Paieškos ir antiteroristinių operacijų brigada. (Pr.) 

apsilankymas Nekero ligoninės palatoje, kur ji gulėjo likus ke- 
lioms valandoms iki mirties. 

Toji moteris jau anaiptol nebebuvo ta pati, su kuria jis dalijosi 
likimu. Be grimo, be peruko, ji gulėjo žalsvo popieriaus marški- 
niais ir priminė bronzinį žmogaus skeletą. Jos kalba tapo keista, 
dėl morfijaus lyg atitolusi, ir visi žodžiai, kurie nebeturėjo jokios 
prasmės, skrido lyg mirties paukščiai ir tūpė ant Kasdano sme- 
genų rezginio. 

Bet sėdėdamas jos galvūgalyje jis šypsojosi. Kartkartėm nu- 
kreipdamas žvilgsnį į žmoną supančią aparatūrą, stebėjo ekrane 
žalsvas širdies darbo sinusoides. Lėtai kapsintį fiziologinį skystį, 
kurio skaidrūs spindintys lašai atspindėjo baltą neono šviesą. Tie 
visi instrumentai, tas lašnojimas jam priminė labai asmenišką 
narkomano apeigą - heroino injekciją arba opijaus pypkutę. Šie 
prietaisai, jų atliekami veiksmai buvo kažkuo pedantiški, žudikiš- 
ki. Reikalai baigiasi taip, kaip jie ir prasidėjo. Po kvaišalų ženklu. 
Nes Kasdanas prisiminė, kad išgirdęs savo būsimosios žmonos 
vardą „Narinė“, jis tuoj jį susiejo su „nargile“*. 

O Narinė vis kalbėjo. Tik absurdiški jos žodžiai jo jau nebepa- 
siekė. Ji buvo tarsi šmėkla, jau persmelkta mirties, persigėrusi ja, 
ir dar kažką sakė. Iš labai toli atplaukė vienas prisiminimas. 

Kamerūnas. 1962 metai. Naktis. Kaimiečiai surengė šventę. 
Būgnai, palmių vynas, basos kojos, trypiančios raudonžemį. Jis 
ypač gerai įsiminė vieną šokėją. Ji buvo iškėlusi galvą į žvaigždė- 
tą dangų, ištiesusi rankas, apatiškai sukosi aplink save, o lūpas 
stingdė atsaini šypsena. Galėjai pamanyti, kad ji somnambulė. 
Žvilgsnis įtemptas, žvelgiantis į tokias tolumas, kad dėl to darėsi 
išdidus, nepagaunamas. Kurį laiką ją stebėjęs, Kasdanas suprato. 
Šokėja buvo akla. O tai, į ką ji žiūrėjo, buvo duslus ritmo mušimas. 
Išvirkščioji nakties pusė. 


* Vienas iš kaljano pavadinimų. 

Narinė jam priminė tą šokėją. Jos žodžiai sklandė prietemoje. 
Akys klajojo kitur. Po nenusakomus tolius. Tą vakarą Kasdanas 
nesėdo į automobilį, o klaidžiojo po Diuroko kvartalą. Sutiko 
nemažai neregių - Aklųjų institutas vos už kelių žingsnių nuo 
Nekero. Jam dingojosi, kad pakliuvo į zombių pasaulį, kuriame 
tik jis vienas ir tėra gyvas. 

Kai pagaliau parsirado namo, jo laukė žinia: Narinė užgeso. Kol 
jis klaidžiojo. Tada suprato, kad jau niekada neišdils iš atminties 
toji keista būtybė, su kuria taip neseniai atsisveikino. Toji šmėkla, 
kuri užgoš visus kitus vaizdus. 


Kasdanas sustabdė automobilį ligoninės teritorijoje. Užsimer- 
kė. Suspaudė delnais smilkinius, nuramdydamas prisiminimų 
jėgą, ir giliai atsiduso. Kai atsimerkė, pasijuto grįžęs į dabartį, į 
Truso ligoninę. Aha. LOR ekspertė. Byla. 

Jis patraukė į kiemo gilumą ir prie Andrė Lemarijė korpuso 
sustojo. Tai šviesių plytų pastatas su vietomis patekėjusiomis tam- 
siomis dėmėmis. Ant šeštųjų durų buvo surašyti įvairūs korpuso 
specialistai, tarp jų ir LOR skyriaus. 

Jau koridoriuje buvo matyti, kas čia gydosi. Priklijuoti ant sienų 
raganosiai, liūtai ir žirafos. Medinės trobelės. Kvadratu sustatyti 
spalvoti suolai. Netvarkingai išmėtyti žaislai. Kasdanas prisiminė 
Mendeso žodžius: „Tai - pediatrijos ligoninė, pilna kurčių vaikų, 
kurie ir taip patiria mažai džiausmo.“ Palubė nukabinėta girlian- 
domis ir rutuliais. Kampe lempelėmis mirkčiojo eglė ir jau buvo 
uždegti neoniniai šviestuvai. 

Kambario viduryje triūsė slaugytojos, užsimovusios žalias ke- 
purėles su varpeliais - iš medžio ir fetro įrenginėjo teatrą. 

Jis ėjo prie jų jausdamas ypatingą šilumą ir užuosdamas vaistų 
kvapus. Nejaukumo jausmas stiprėjo. Staiga jis, net nepajėgdamas 
paaiškinti kodėl, suprato, kad yra ryšys tarp Giotso lavono ir šios 
mirtį nešančios atskirtų nuo pasaulio vaikų atmosferos. 

- Ieškau daktarės Fransės Odiuson. 

Raudonos miniatiūrinės teatro užuolaidėlės prasiskyrė. Išlindo 
plačiapetė moteris: 

— Tai aš. Ko jūs norėjote? 

Fransė Odiuson galėjo būti kokių penkiasdešimties metų. Ap- 
vali, kresna, vešlūs, žilsvi plaukai perskirti per vidurį sklastymu. 
Ji priminė kadaise populiarius reklaminius plakatus, gundančius 
„Mamie Nova“ pieno produktais. Moteris atsistojo ir pasuko į 
kairę. Ji taip pat buvo persirengusi nykštuku. Platus ryškiai žalias 
drabužis su petnešėlėmis. Juodi batai su didžiuliais kaspinais it 
drugiais. Ir kepurėlė su varpeliais. 

Kasdanas išsitraukė savo trispalvį pažymėjimą, kurį buvo slapta 
išsaugojęs. Kaip ir visi niaurūs policininkai, likus pusmečiui iki 
pensijos jis pranešė savąjį pametęs. Jam išdavė naują dokumentą, 
kurį jis išeidamas į atsargą grąžino. O senąjį laiko sveikutėlį - kaip 
fetišą. 

- Aš iš Vilhelmo Giotso nužudymo tyrimo grupės, - pagaliau 
ištarė. 

Fransė Odiuson nusitraukė kepurėlę. Sužvangėjo varpeliai. 

- Šįryt gavau iš Mondoro rezultatus. Eime. 

Kasdanas nusekė paskui, lydimas nustebusių slaugytojų - nykš- 
tukų - žvilgsnių. Jie perėjo daugybę medinių namelių, kol buvęs 
policininkas atsigodėjo, kad čia ne dekoracijos, o tikri medikų 
kabinetai. LOR ekspertė atrakino priešpaskutines duris, papuoštas 
elnio profiliu. 

— Rengiame Kalėdų spektaklį, - paaiškino ji. - Vaikams. 

Kabinetas buvo mažulytis. Rašomasis stalas pristumtas prie 
dešinės sienos, vienas krėslas prie jo, kitas pastatytas šonu, visa 
apkrauta aplankais, ant sienos prismaigstyta ausų būgnelių pjūvio 
schemų, skleistuvu padarytų vaizdų. Kasdanas su savo 110 kilo- 
gramų nedrįso nė pajudėti. 

- Sėskite, - pasiūlė ji nuimdama nuo vieno krėslo krūvą ap- 
lankų. 

Kasdanas pakluso ir atsargiai prisėdo, o moteris lėtai nusi- 
braukė petnešėles ir išsilaisvino iš savo maskaradinio kostiumo. 
Vilkėjo juodą ploną megztinį ir juodus džinsus, glaudžiai aptem- 
piančius stambų jos kūną. Gydytojos krūtinė buvo didelė ir putni, 
o balta liemenėlė ryškėjo iš po juodo trikotažo brėždama baltus it 
sniegas iškilumus. Kasdanas pajuto, kaip į tarpkojį plūsteli karščio 
banga. Tas pojūtis jam patiko. 

— Rezultatai neaiškūs, - tarė ji imdama nuo stalo atremtą į sieną 
voką. Atsisėdusi jį atplėšė. - Laboratorija nieko nerado. 

— Norite pasakyti: jokių dalelių. 

— Nieko. Mondoro žmonės ištyrė smilkinio piramidės kaulo 
vidų elektroniniu mikroskopu. Jie pritaikė cheminius testus. Nie- 
ko. Nė ženklo įtrūkimo, metalo dulkelių, nieko. 

— Ką tai reiškia? 

— Naudota adata turėjo būti pagaminta iš labai kieto lydinio, 
kuris kontaktuodamas su kaulu nepasikeitė. O tai išties keista. 
Nes smaigalys pateko tarp klausomųjų kaulelių ir sulindo iki 
pat sraigės - vidinės ausies. Tad trinties būta. O įrankis nepaliko 
jokio pėdsako. 

— O kokia galėtų būti ta adata? 

— Labai ilga. Ji sulindo į ausies organą tarsi sklindanti labai 
galinga garso banga. Smaigalys perdūrė sraigės plaukų šerelius, 
o sraigėje yra Korti organas. Aš jums parodysiu vaizdus, gautus 
žiūrint pro elektroninį mikroskopą. 

Ji išskleidė ant rašomojo stalo nespalvotas nuotraukas. Vaiz- 
dai priminė povandeninę augmeniją, netvarkingai išsikerojusius 
dumblius. Nuotraukos atrodė lyg iš košmaro. Pirmiausia todėl, 
kad jose užfiksuotas mikroskopinis gyvenimas - knibždėte knibž- 
dantis gyvių, skendintis prietamsyje. Be to, tas šerelių chaosas 
priminė galingos bangos siausmą. 

- Išoriniai plaukų šereliai, kuriuos čia regite, - toliau pasakojo 
ekspertė, - yra jutiminės dalys, kurios perima ir sustiprina garso 
virpesius. Matote, šereliai buvo sutrupinti aštriu daiktu. Jei auka 
būtų išgyvenusi, būtų likusi kurčia iki gyvenimo pabaigos. 

Kasdanas pakėlė akis. Jo žvilgsnis sustojo ties krūtimis, bet 
šįkart jų vaizdas jo nepaveikė. 

- Daktaras Mendesas man kalbėjo apie mezgimo virbalą. Ką 
jūs apie tai manote? 

- Tikrai ne. Smaigalys čia buvo kur kas plonesnis. 

Moteris atsistojo ir parodė kabančią ant sienos schemą. Lyg 
išmarginta sraigė. Ji bakstelėjo smiliumi į siaurą kanalą: 

- Šioje ausies organo schemoje jūs galite įžiūrėti klausomuosius 
kauliukus, kurie sudaro labai siaurą landą. Štai čia. Adata praėjo 
štai pro šią angelę. O tai leidžia spręsti, kad smaigalys buvo labai 
plonas ir aštrus. Įsivaizduoju, kad prie šio smaigalio buvo pri- 
taisyta rankena, padaryta iš to paties labai tvirto lydinio, antraip 
būtų lūžusi. 

Fransė Odiuson vėl prisėdo. Kasdanui staiga šovė į galvą viena 
mintis. Nepaprasta mintis: 

— O ar šis smaigalys negalėjo būti ledinis? Užšaldytas ledas 
nebūtų palikęs jokios Žymės... 

— Ne. Tokia plona ledinė adata būtų neatlaikiusi kaulo kie- 
tumo. Aš jums kalbu apie kelių mikronų storio įrankį. Paga- 
mintą iš... nežinomo lydinio. Tiesiog... iš mokslinės fantastikos 
srities. 

Ji nusišypsojo ir savo ką tik pasakytus žodžius paaiškino: 

— Atleiskite, per daug prisižiūriu televizijos serialų. O noriu 
pasakyti, kad paslaptis slypi čia. Nusikaltimo įrankyje. 

Kasdanas vėl įsispitrijo į nuotraukas. Tos anglingos lygumos 
atrodė kaip aukos kančia, įgijusi akmenų pavidalą. Ir vėl intuicija 
jam šnibždėjo: kažkas sieja mirties priežastį - skausmą - ir žudy- 
mo motyvą, kurį galbūt turėjo iš Čilės atkeliavę budeliai. 

— Man pasisekė labai greitai atbėgti į nusikaltimo vietą, - pa- 
aiškino jis. - Aukos riksmas vis dar aidėjo vargonų vamzdžiuose. 
Vilhelmas Giotsas turėjo klaikiai sustūgti. Rikardas Mendesas įsi- 
tikinęs, kad žmogus mirė iš skausmo. Jums tai atrodo įtikima? 

— Kodėl ne. Mes atlikome čia nemažai tyrimų apie būgnelio 
skausmo slenkstį. Tai be galo jautri vieta. Ištisus metus gydome 
barotraumas, kurias sukelia staigūs atmosferos slėgio pokyčiai, 
pasitaikantys nardant giliai vandenyje ar skraidant lėktuvais. Pagal 
visus liudijimus, skausmas labai aštrus. Šios žmogžudystės įrankio 
smaigalys įlindo kur kas giliau. Skausmas turėjo sutrikdyti visą 
kūno medžiagų apykaitą. Dėl to sustojo širdis. 

Armėnas pakilo stengdamasis nieko nenuversti, tada žemu 
balsu tarė: 

— Ačiū, daktare. Ar galiu pasiimti nuotraukas ir išvadas? 

Ekspertė sustingo. Veidu perbėgo nepasitikėjimo šešėlis. 

- Aš linkusi laikytis įprastos eigos. Viską siunčiu į Teismo me- 
dicinos institutą. O jūs savo kontoroje gaunate kopiją. 

- Aišku, - tarė Kasdanas nusilenkdamas. - Aš tik norėjau su- 
trumpinti kelią. Jūs man jau sutaupėte nemažai laiko. 

Fransė Odiuson išsitraukė vizitinę kortelę ir užrašė savo tele- 
fono numerį: 

- Mano mobilusis. Tai viskas, ką galiu jums duoti. 

Kasdanas sugriebė nykštuko kepurėlę ir ją papurtė sutilin- 
džiuodamas varpeliais. 

— Ačiū. Ir linksmų Kalėdų! 


13 


Po Truso Kasdanas aplankė visas tris parapines bažnyčias, kuriose 
Giotsas ir vargonininkavo, ir vadovavo chorui. Rožinio Dievo 
Motinos bažnyčioje, 14-ojoje apygardoje, jis nerado nė vieno, 

kuris galėtų ką nors pasakyti. Kapelionas sirgo, o klebono nebuvo. 
Atsibeldęs į Flešjė gatvę, į Loretės Dievo Motinos bažnyčią, jis 
apklausė tėvą Mišelį. Šis jam nupiešė standartinį Giotso portretą. 
Kuklus, ramus, jokių nemalonumų su juo nebuvo. Paskui Kasda- 
nas nusigavo į Sen Žermeno bulvaro pakrašty esančią Šv. Tomo 
Akviniečio bažnyčią, kur taip pat nieko nepešė. Pasirodo, visas 
bažnyčios personalas buvo porą dienų išvykęs. 

Pusę keturių Kasdanas grįžo namo. Virtuvėje pasidarė sumušti- 
nį. Minkšta duona. Kumpis. Sūris. Agurkai. Užsigerdamas jį drun- 
gna kava pajuto, kaip nenori skambinti šeimoms, kuriose Giotsas 
davė fortepijono pamokas. Juolab netroško nerti į netolimą Čilės 
istoriją. O mintis apie jauną keistuolį policininką niekaip neišėjo 
jam iš galvos. Jis turėjo įvertinti konkurentą. 

Keliais kąsniais prarijęs sumuštinį, išsivirė šviežios kavos ir 
įsitaisė prie stalo. Surinko Žano Luji Greskio telefono numerį. 
Tai buvęs kriminalinės policijos bendradarbis, paskui perėjęs 
vadovauti Nepilnamečių teisių apsaugos tarnybai. 

— Kaip sekasi? - šūktelėjo komisaras. - Vis dar trupini dantis*? 

— Ypač savuosius. Duonos minkštimu. 

— Kokie negeri vėjai tave atpūtė? 

— Sedrikas Volokinas. Tu jį pažįsti? 

— Vienas iš geriausių mano darbuotojų. Kodėl klausi? 

- Tas tipas, regis, gviešiasi perimti vienos žmogžudystės tyrimą, 
o tai mano parapijos reikalas. Armėnų katedros reikalas. 

- Negali būti. Šiuo metu jis nedirba. Atleistas neribotam lai- 
kui. 

— Kokia proga? 

Greskis padvejojo ir kiek tyliau ištarė: 

— Volokinas turi nemalonumų. 

— Kokių? 


* Užuomina į jo pavardę Kasdan (casse-dents: casser - trupinti; dents - dantys). (Pranc.) 

— Narkotikai. Pripratimas prie heroino. Buvo užkluptas su 
švirkštu mūsų įstaigos tualete. Netvarka. Tada jį ir pasiuntėme į 
detoksikacijos centrą. 

- Jis buvo atleistas? 

- Ne. Aš užspaudžiau šitą reikalą. Metams bėgant darausi 
sentimentalus. 

— O kur tas centras yra? 

— Uazoje. „Jaunimas ir galimybės“. Bet visi jį vadina „Cold 
Turkey“. 

- O ką tai reiškia? 

— Tai anglosaksų posakis, reiškiantis, kad narkomanas visiškai 
atsisako vartoti kvaišalus, bet nesigriebia nei vaistų, nei kitokios 
chemijos. Juos ten, regis, gydo žodžiais. Ir dar sportu. Senieji hipių 
sekėjai. Antipsichiatrijos paveldėtojai. 

Kasdanas gromuliavo tą posakį. Įsivaizdavo Stambulą, opijaus 
pypkes, minaretus, nargiles lediniam lietui pliaupiant. Paskui 
suprato, kad iš tikrųjų čia visai ne tai. Turkey reiškė ne šalį, o 
paukštieną. Cold Turkey tiesiog - „šaltas kalakutas“. Tiksli aliuzija 
į abstinencijos sindromo simptomus: ledinis prakaitas ir pašiur- 
pusi kaip vištos oda... 

- Tavo manymu, - neatlyžo jis, - neįmanomas dalykas, kad jis 
ką nors žinotų apie mano bylą? 

- Jau trys dienos, kai jis ten uždarytas. Mano galva, jis dabar 
veikiau kalena dantimis įsisupęs į pūkinę antklodę. 

— Kiek jam metų? 

— Sakyčiau, dvidešimt septyneri ar aštuoneri. 

— Koks jo išsilavinimas? 

— Teisės mokslų magistras, filosofijos magistras, Kanai-Ekliū- 
zas*. Gera galva, bet ne tik. Šaudo geriausiai iš visų. Taip pat buvo 
vieno nacionalinio kovų meno čempionas, nebeatmenu, kokio. 


* Miestas Senos ir Marnos departamente. Čia įsikūrusi aukštoji policijos karininkų mokykla. 

— O kaip su darbu? 

- Dvejus metus dirbo Kovos su narkotikais skyriuje. Ten jis, 
man regis, ir įjunko į kvaišalus. 

— O tu paskui jį paėmei į savo brigadą? 


- Jam ant kaktos nebuvo užrašyta „narkašas“. Ir jis stengėsi 
mesti. Vaikino, kuris išėjęs tokius mokslus, taip lengvai neatsisa- 
koma. Kovos su narkotikais skyriuje jis išaiškindavo 98 nuošim- 
čius nusikaltimų. Tą vaikį galima įrašyti į rekordų knygą. 

— Ką dar gali apie jį pasakyti? 

— Muzikantas. Lyg ir pianistas. 

Kasdanas susiejo visas informacijos nuotrupas, ir rezultatas jo 
nepaliovė stebinti. Išties originalus subjektas. 

— Vedęs? 

- Ne. Bet tikras širdžių ėdikas. Visos panelės beprotiškai jį įsi- 
kliopina. Moterėlės dievina tokius vyrus. Mielas. Nerimastingas. 
Nepasiekiamas. Tokie traukia moteriškes kaip magnetas - metalo 
drožles. 

Taigi Kasdanas teisingai nusprendė. Tikriausiai Volokinas ap- 
suko galvą vienai iš štabo panelių ir taip visai nesunkiai sužino 
apie jam įdomias bylas. 

- Jis panoro dirbti Nepilnamečių teisių apsaugos tarnyboje. O 
tu nutuoki, kodėl? 

— Kovotojo šišas. Jis turi tam asmeninį motyvą - net neabejoju. 
Jam teko nemažai metų praleisti našlaičių prieglaudose, ben- 
drabučiuose, katalikiškose institucijose. Turbūt ir ne kartą grėsė 
pavojus būti nužudytam. Todėl nesunku suprasti, kad jis pasiryžęs 
suvesti sąskaitas su pedais. 

- Ar nemanai, kad viskas kiek supaprastinta? | 

— Kuo labiau supaprastinta, tuo įtikimiau, kad tai tiesa. Kasda- 
nai, juk tu ir pats tą puikiai žinai. 

Armėnas neprieštaravo. Keturiasdešimt metų tarnaudamas 
policijoje jis išties žinojo, kad žmonių padermė neturi vaizduotės. 
O policininko gyvenimas tą stereotipą kasdien patvirtina. 

- Šiaip ar taip, - toliau kalbėjo Greskis, - jis dažnai peržengia 
ribas. Neseniai pritvojo vieną pedą. Tarnyboje į šitą reikalą buvo 
pažiūrėta pro pirštus, o tam pedui, jei kartais sumanytų skųstis, 
buvo pasiūlyta pilna žmogžudžių kamera. Aš su tuo vaikiu prie 
keturių akių rimtai pasikalbėjau. Čia mes ne tam, kad daužytume 
įtariamuosius. Nors ir nuolat jaustum tokią pagundą. 

Tikras Pasiutęs Šuo*. Gabus. Protingas. Pavojingas. Kodėl jis 
domėjosi Šv. Jono Krikštytojo bažnyčios žmogžudyste? Gal todėl, 
kad su ja susiję berniūkščiai? 

Greskis pasakojo toliau: 

— Bet viską atperka viena vertinga jo savybė. Gebėjimas jausti 
vaikus. Mūsų tarnyboje didžiausių sunkumų ir kyla su berniukais. 
O dažniausiai jie - vieninteliai mūsų turimi liudytojai. Vaikai 
būna išgąsdinti. Ištikti šoko. Iš jų neįmanoma išpešti nė žodžio. 
Tik ne Volokinui. 

Kasdanas prisiminė savo nesėkmę su mažaisiais choristais. 

— Kaip jis tai daro? 

- Paslaptis. Jis geba juos pavergti. Įgyti jų pasitikėjimą. Jis 
supranta jų tylėjimą. Jų išlementas žodžių nuotrupas. Jis moka 
iššifruoti jų piešinius, jų gestus. Prisiekiu tau, jis tikras psicho- 
logas. Ir užsidegęs. Dirba dieną naktį. Apie jį darbe net pasklido 
toks juokelis, kad jis geriau pažįsta naktimis dirbančias tarnaites 
nei savo koleges. 

Armėnui šovė netikėta mintis: ar tik jis nebus radęs vertingo są- 
jungininko. Vaikinas, kaip ir jis pats, išėjęs į atsargą, bet trisdešimt 
penkeriais metais jaunesnis ir apsukrus, ne toks gvėra kaip jis. 

- Tu turi tikslias to gydymo centro koordinates? 


* Autoriaus užuomina į 1966 m. detektyvinį filmą (rež. Eddy Matalono) „Pasiutęs šuo“. 

Greskis davė adresą ir vis skeptiškai tvirtino, esą tas centras 
už 50 km nuo Paryžiaus ir šiuo metu Sedrikas Volokinas turi 
ten gulėti leisgyvis, sergantis ir kenčiantis kaip šuo. Kasdanas 
atsisveikino su komisaru. 

Jis panūdo daugiau sužinoti apie tą vaikiną. Skyrė valandą 
pagilinti žinias apie policininką ir pradėjo nuo Kanų-Ekliūzo. 
Paprašė sujungti su karininku konsultantu. 

Užtenka pasitikėti savimi, turėti tarnybinio pažymėjimo nume- 
rį ir kalbėti tam tikra maniera, ir tu gauni bet kokią informaciją 
apie bet kurį kolegą. 

- Prisimenu, - tarė karininkas. - Jis pas mus buvo nuo 1999-ųjų 
rugsėjo iki 2001-ųjų birželio. Luktelėkite, einu, surasiu jo bylą, - 
netrukus vyras grįžta ir paima ragelį. - Tokio kalibro jaunuolių 
kaip jis nedaug. Pats-geriausias iš savo laidos. Išskirtinių gabu- 
mų. Visose srityse geriausias. Jums leidus pasakysiu: tas vyras 
su kiaušiais. Tai rodo ir tarnybinės praktikos ataskaitos. Drąsus. 
Atkaklus. Puikios reakcijos. 

— Kiek jam buvo metų, kai 2001-ųjų metų birželį jis baigė 
mokyklą? 

Karininkas suirzo: 

— Tai jūs neturite jo gimimo datos? 

— Po ranka - ne. 

- Jam netrukus turėjo sueiti dvidešimt treji. Gimė 1978 metų 
rugsėjį. 

— Kurė 

- Paryžiuje, 9-ojoje apygardoje. 

— Pagal mano duomenis, baigęs mokyklą jis nuėjo dirbti į Kovos 
su narkotikais skyrių. 

- Jis ten pasiprašė. Žinant jo gabumus, galėjo pasirinkti ką 
nors geresnio. 

- Būtent. Kodėl ne ambicingesnį darbą? Kad ir Vidaus reikalų 
ministerijoje? 

- Įstaigos ne jam. Visiškai. Jis norėjo dirbti gatvėje. Gaudyti 
kvaišalų prekeivius. 

Kasdanas padėkojo karininkui ir baigė pokalbį. Greskis patvir- 
tino, kad Volokinas - našlaitis. Kasdanas surinko Našlaičių globos 
įstaigos numerį. Paaiškėjo, kad Volokinas - ne pamestinukas. 
Nebuvo jis ir nuo gimimo našlaitis. Pamestinukai visada krikšti- 
jami sudėtiniais vardais - Žanas Pjeras Alenas, Silvi Andrė. Kita 
vertus, jų gimimas visada įregistruojamas 14-ojoje apygardoje, 
ten, kur Našlaičių globos įstaigų centras. Įprasta manyti, kad tie 
vaikai gimę po nelaiminga žvaigžde. 

Kaip Kasdanas ir tikėjosi, pasitaikė tarnautojas, kurio burna 
užrakinta keliais užraktais. Tik išspaudė pro sukąstus dantis keletą 
vienskiemenių žodžių. Tačiau Kasdanas gavo adresą. Pirmieji 
Sedriko Volokino globos namai, į kuriuos jis pateko 1983 metais, 
yra Epinė prie Senos. Tada jam buvo penkeri. 

Pasikalbėjęs su daugeliu žmonių, pagaliau jis prašnekino seną 
moterį, kuri prisiminė berniuką. Armėnas sukūrė istoriją, girdi, 
rašąs žinybiniam kriminalinės policijos laikraščiui straipsnį apie 
jį, ir pridūrė, kokia proga: atseit Sedrikui Volokinui už drąsą buvo 
pareikšta padėka. 

- Aš nė neabejojau! - išdidžiai pareiškė moteris. - Buvau tikra, 
kad Sedrikas pasižymės... 

— Koks jis buvo? 

- Jis viskam buvo gabus! Žinote, kad jis išmoko skambinti 
fortepijonu pats vienas, be mokytojo? Giedodavo ir per mišias. 
Angelišku balsu. Jei ne jo senelis, galėjo eiti giedoti Medžio kry- 
žiaus chore. Oi, tai bjaurus buvo senis. 

- Papasakokite apie jį daugiau. 

- Ar jums tikrai reikia viską žinoti? 

— Pasakokite viską, ką tik prisimenate. Aš paskui atsirinksiu. 

— Mes priglaudėme Sedriką, kai jam buvo penkeri. Berniukui 
gimus, jo tėvas gana greit mirė. Alkoholikas. Niekam tikęs, gyveno 
iš ko pakliuvę. 

— O motina? 

- Ji taip pat gėrė. Dar turėjo ir psichikos sutrikimų. Sendrikui 
gimus, jai pablogėjo. Kai iš jos vaikelį paėmė, ji jau nebemokėjo 
nei skaityti, nei rašyti. 

— O kodėl senelis neaugino vaiko? 

- Todėl, kad buvo ne geresnis už savo sūnų. Rusas. Šlykštus 
tipas. 

- Arjis ateidavo pasimatyti su vaikaičiu? 

- Retai. Blogas žmogus. Niurzglys. Visų nekentė. Aš mintyse 
visada džiaugiausi, kad Sedrikas su juo negyvena. Bet po kelerių 
metų jis įtaisė berniuką į kitą centrą. Manau, religinį. Išsirūpino 
globą, - senutė pritildė balsą. - Ar galiu jums išsakyti savo nuo- 
monę? 

- Aišku. 

— Manau, jis tai padarė dėl pinigų. Tikėjosi gauti socialines 
išmokas. Bet susirgo vėžiu. Kai mirė, Sedrikas buvo perkeltas 
kitur. Kur - nežinau. 

— Vėliau ką nors apie jį girdėjote? 

- Kokius dešimtį metelių - nieko. Paskui jis mane aplankė. 
Buvo ką tik išlaikęs bakalauro egzaminus. 17 metų jaunuolis! Gra- 
žus kaip dievaitis. Nuo tol jis kasmet užsukdavo manęs aplankyti, 
ir ne vieną kartą. Žinote, aš ir dabar su juo pabendrauju... 

Kasdanas užsirašinėjo. Volokinas iki pilnametystės turėjo būti 
mėtomas iš vienų namų į kitus. Iš ko jis mokėjo už mokslą? Gal 
jam padėjo Socialinės paramos tarnyba, šiaip skirianti nedideles 
pašalpas našlaičiams? 

Armėnas padėkojo senajai moteriškei ir paskaičiavo. Jei Volo- 
kinas įgijo bakalauro laipsnį dar neturėdamas nė aštuoniolikos 
metų, vadinasi, 1996-ųjų birželį. Paskui jis turėjo įstoti į Sorboną, 
į Asano ar Nantero fakultetą, ir studijuoti teisę. Skambinti dėsty- 
tojams? Nereikia. Kasdanas verčiau orientuosis pagal sportinius 
jo laimėjimus. Turėjo būti likę kokių pėdsakų internete. 

Ilgai ieškoti neteko. Įrašęs žodžius „kikboksas“ (visai atsitikti- 
nai pasirinkta sporto šaka), „čempionas“ ir „Prancūzija“, jis aptiko 
visą tinklalapį: „BOKSAS-KOJOS-KUMŠČIAI“. Tinklalapis apė- 
mė ir kikboksą, ir amerikietiškąjį boksą, ir „muay-thai“ - tailan- 
dietiškąjį boksą. Rado dešimtmečio čempionų sąrašus, ten visos 
sporto šakos suplaktos: „Devintasis dešimtmetis“, „Dešimtasis 
dešimtmetis“, „Rytdienos čempionai“... 

Dešimtojo dešimtmečio sąraše Kasdanas be vargo rado Volo- 
kino laimėjimų sąrašą ir dar pridėtą prastą nuotrauką: 


SEDRIKAS VOLOKINAS 
Dukart Prancūzijos tailandietiškojo bokso čempionas jau- 
nių grupėje: 1995 ir 1996 metais. Gimęs 1978 metų rugsėjo 
17 dieną Paryžiuje. Ugis: 1,78 m. Svoris: 70-72 kg. Laimėji- 
mai: 34 kovos, 30 pergalių (23 pergalės nokautuojant priešą), 
2 lygiosios, 2 pralaimėjimai. 


Straipsnis skelbė, kad atletas visada liko ištikimas savo klubui 
„Tailandietiškasis boksas ir laisvalaikis“, įsikūrusiam Levalua Perė. 
Kasdanas paskambino. 

- Alio! 

Uždusęs balsas. Kasdanas pataikė per treniruotę. Jis prisistatė 
ir pasiteiravo, ar negalėtų pasikalbėti su direktoriumi. 

— Aš klausau. Esu klubo treneris. 

— Skambinu dėl Sedriko Volokino. 

— Kokie nors nemalonumai? 

- Anaiptol. Mes tiesiog tvarkome savo bylas. 

— Tai jūs esate iš policijų policijos? 

Vyras pasirodė nesukalbamas. Kasdanas šiltesniu tonu atsakė: 

— Ne. Mano prašymas grynai administracinis. Mums reikia 
tikslesnių duomenų apie savo darbuotojus. Na, kad nuspręstume 
dėl jų ateities, suprantate? 

Tyla. Treneris neatrodė įtikintas -išties tai ir nebuvo labai 
įtikinama. 

— Ką jūs norite sužinoti? 

— Mūsų žiniomis, Sedrikas liovėsi dalyvauti varžybose 1996 
metais, po to, kai dukart tapo Prancūzijos jaunių čempionu. 

- Tikrai taip. 

— Kodėl? Ar niekad nesikovė vyresniųjų kategorijoje? 

Vėl tyla. Šįkart ilgesnė. Grėslesnė. 

— Labai gaila. Profesinė paslaptis. 

— Tik jau nepradėkite. Juk jūs nei gydytojas, nei advokatas. Aš 
klausau jūsų. 

— Ne. Profesinė paslaptis. 

Kasdanas atsikrenkštė. Laikas baigti saldžialiežuvauti. Ir smogti 
„bananu“. 

- Paklausykite. Visa tai susiję su kur kas svarbesne byla, nei aš 
jums sakiau. Taigi, arba dabar pasikalbėsime ir tesugaišime tris 
minutes, arba ryt rytą gausite mėlyną popierių. Iškvietimą į 36- 
ąjį, ir baigtas turgus. 

- 36-asis - tai Kriminalinė brigada? 

— Ne tik. 

- Ojūs pats iš kurios? 

— Klausimus užduodu aš. Ir vis dar laukiu atsakymo. 

— Nebežinau, kur baigiau, - sumurmleno treneris. 

— Vis ten pat. Kodėl Volokinas nedalyvavo kituose čempiona- 
tuose“ 

- Iškilo vienas keblumas. 1997-aisiais. Dopingo kontrolė. 

- Volokinas vartojo dopingą? 

— Ne. Bet jo šlapimas buvo neskaidrios spalvos. 

—- Ko jame rado? 

Vėl dvejonė. Paskui: 

— Narkotikų pėdsakų. Heroino. 

Kasdanas padėkojo treneriui ir padėjo ragelį. Informacija 
svarbi. Ir visiškai keitė žaidimo taisykles. Jam pasakojo apie jau- 
ną, pavyzdingą vaikiną, įnikusį į narkotikus dvidešimt ketverių 
metų, kai jis dirbdamas susidūrė su narkotikų prekeiviais ir 
narkomanais. 

O iš tikrųjų buvo ne taip. 

Visai ne taip. Vaikis jau vartojo kvaišalus daug anksčiau, nei 
pradėjo dirbti Kovos su narkotikais skyriuje. Kasdanas įsivaizdavo 
jaunuolį, užsisklendusį dėl savo vaikystės traumų. Berniūkštis 
labai anksti paragavo kvaišalų. Vis mėgindamas užsimiršti, ką 
patyrė globos namuose ar gyvendamas su tuo niekšu seneliu. 

Kasdaną kankino vis tas pat klausimas. Kaip jaunasis Volokinas 
įsigudrino suktis ir susimokėti už mokslą ir pragyvenimą. Tik 
jau ne iš tos Socialinės paramos tarnybos duodamos tūkstančio 
frankų pašalpos, už kurią tegalėtų nusipirkti kasdienę dozę. Tėra 
vienintelis būdas, kurį lengva nuspėti. Volokinas pats prekiavo 
narkotikais. Arba griebėsi kitos kriminalinės veiklos. 

Kasdanas paskambino vienam savo senų laikų kolegai iš krimi- 
nalinės policijos ir paprašė šį tą patikrinti kartotekoje. Pasibrangi- 
nęs vyrukas sutiko pasirausti kartotekoje ir sužinoti apie Sedriko 
Volokino teises ir jo gyvenamąją vietą mokymosi metais. 

1999-aisiais, kai Volokinas studijavo teisę, jis gyveno Tronšė ga- 
tvės 28 name, prie Madlenos, 100 m“ trijų kambarių bute. Už buto 
nuomą reikėdavo mokėti mažiausiai 20 tūkstančių frankų... 

Narkotikų prekeivis. 

Kasdanas paklausė, kokį automobilį jis turėjo. Kompiuteris pa- 
rodė ne iš karto. 1998 metais jis įsigijo mersedesą 300 CE 24. Tais 
laikais tai buvo pats brangiausias ir madingiausias automobilis. 
Stileivos modelis. Volokinui tada buvo dvidešimt. 

NARKOTIKŲ PREKEIVIS. 

Pagaliau jis kreipėsi į Išaiškintų nusikaltimų apdorojimo sis- 
temą. Kartotekos atmintis didžiulė - nuo menkiausios bylos iki 

rimto nuosprendžio. Jokio rezultato. Tai dar nieko nereiškė. Vo- 
lokinas galėjo turėti nedidelių nemalonumų ir sulaukti amnesti- 
jos po prezidento rinkimų. Tuomet viskas būna panaikinama ir 
galima pradėti iš naujo. 

Kasdanas padėjo ragelį ir uždavė sau klausimą, vertą tūkstan- 
čio eurų. Kas galėjo pastūmėti Volokiną - narkotikų prekeivį 
ir narkomaną - pačiame jėgų žydėjime porai metų įsirašyti į 
policininkų mokyklą ir užsivilkti uniformą? Atsakymas buvo ir 
aiškus, ir klastingas. Volokinas atėjo į protą. Jis žinojo, kad vieną 
gražią dieną įklius - ir tamsiojoje pamažu ims dvėsti kentėda- 
mas abstinenciją. O kas gali aprūpinti kvaišalais ir dar nė kiek 
nerizikuodamas? Policininkai. Volokinas susitvarkė su tuo rei- 
kalu kitaip, tiesiog apsirūpino narkotikais be jokios baimės būti 
nubaustas. Ir dar veltui. 

Visa tai nebuvo nei labai moralu, nei labai simpatiška. 

Tačiau Kasdaną traukė tas Pasiutęs Šuo, kuris žaidė su gyveni- 
mu net perstumdydamas visus jo orientyrus. Armėnas nujautė, 
kad čia slypi kita tiesa. Kvaišalai ir perėjimas dėl jų į Kovos su 
narkotikais skyrių tebuvo vienas ruso gyvenimo etapas. Kasdanas 
aiškiai tą jautė: Sedrikas Volokinas pasirinko policininko darbą 
dėl visai kitos priežasties. 

Baigiantis antriesiems darbo tame skyriuje metams jis perėjo į 
Nepilnamečių teisių apsaugos tarnybą ir dirbo ten su pasiutusiu 
įkarščiu. Tikroji Volokino kova, tikrasis jo veiklos akstinas - pede- 
rastai. Vaikų apsauga. Tam jam reikėjo dozės, todėl teko eiti dirbti 
į Kovos su narkotikais skyrių ir užmegzti ryšius. Tik tada jis perėjo 
prie rimtesnių dalykų. Pradėjo kryžiaus žygį prieš pedofilus. 

Perbėgdamas akimis užrašus Kasdanas pamanė, kad skaito 
antžmogio biografiją, kaip kadaise skaitydavo „Marvelio“ leidy- 
klos išleistus komiksus apie Nepažįstamąjį. Nepaprastas polici- 
ninkas, apdovanotas daugybe savybių - ir drąsus, ir protingas, 
tailandietiškojo bokso čempionas, puikiai šaudo, bet turi vieną 

silpną vietą - Achilo kulną, kaip Geležinis žmogus* - silpną širdį, 
kaip Supermenas - silpnybę kriptonitui**... 

Sedriko Volokino silpnoji vieta turėjo konkretų pavadinimą: 
kvaišalai. Problema, kurios jis nepajėgė išspręsti. Tą liudija ir 
dabartinis jo buvimas detoksikacijos centre. 

Kasdanas šyptelėjo. 

Per visus savo darbo metus jis tepažinojo vienintelį farą, turintį 
tokių nenormalių paskatų. 

Save patį. 

Tas oficialiai paskirtas tardytojas Erikas Vernu nekėlė jokių sun- 
kumų. 

Užknis tas kitas, armėnas. Apsilankęs Šv. Jono Krikštytojo 
katedroje, Volokinas paskambino visų šešių berniukų, avinčių 
„Converse“ sportbačius, tėvams. Jam gerokai kliuvo. Vaikus jau 
buvo apklausęs majoras Lionelis Kasdanas. Volo nesispyrė. Tėvas 
Sarkisas jam jau buvo pasakojęs apie Kasdaną, „aktyvų parapijos 
bendruomenės narį , išėjusį į atsargą policijos majorą, buvusį čia 
tuo metu, kai rastas lavonas... 

Vidurdienį Volokinas užsuko į Čilės ambasadą ir šįkart vėl 
paaiškėjo, kad jį aplenkė kitas policininkas, Vernu, jau lankęsis 
Mot Pikė prospekto 2 name. Ir ten vėl nesuprato, kuriems galams 
antrasis policininkas užduoda tuos pačius klausimus. Vienam 
lavonui per daug policininkų. 

Volo numatė savo veiklos lauką. Jei jo neprileidžia prie lavono, 
jis eis prie gyvųjų. Prie savo konkurentų. Pakako vieno skambu- 
čio, ir išsiaiškino, kas tas Vernu. Trisdešimt penkerių metų. Treji 


* Komiksų herojus. 
** Akmuo iš išgalvoto komiksų pasaulio. 

metai, kai Pirmosios kriminalinės policijos valdybos kapitonas. 
Pagal savo subordinaciją gerai vertinamas. Gana energingas, nes 
gebėjo įtikinti prokurorą palikti bylą jam. Tas sąžiningas žmo- 
gelis visą savaitę ieškos ir krapštys iš irštvos žudiką. Bet jis jam 
nerūpėjo. Dėl paprastos priežasties: jis ieškojo politinių pėdsakų, 
o Volo žinojo, kad žmogžudystė neturi nieko bendro su aukos 
praeitimi Čilėje. 

Bjauriausia - tas kitas. 

Jis surinko nemažai žinių apie tą armėną pensininką. Lionelis 
Kasdanas. Šešiasdešimt trejų metų. Darbo stažas ilgas kaip gyve- 
nimas. Volo vargiai prisiminė jo pavardę. 

Armėnas buvo senas BRI narys tais garsiais laikais, kai jai vado- 
vavo Brusaras. Paskui perėjo į RAID* ir baigė karjerą kriminalinė- 
je policijoje. Jo gulbės giesmė buvo tokios plačiai nuskambėjusios 
bylos kaip Gi Žoržo byla**. 


Apie jo kariavimą Volo tėra girdėjęs perdėtų istorijų - negalėjo 
įjas Žiūrėti rimtai. Tačiau Kasdanas - ne kabinetinis policininkas, 
jis atkaklus, smarkus, turi gerą uoslę žmonėms ir nusikaltimams. 
Tai jo aplinkos vyras, ne valdžios žmogus, baigė karjerą užsitar- 
navęs majoro laipsnį tik dėl darbo rezultatų ir gausių padėkų, 
nors jo nesiekė. 

Daug kartų Kasdanas žaidė su ugnimi. O kriminalinė policija 
dar kalba apie jo rekordinį nusikaltimų išaiškinimą, bet ne ge- 
resnį nei Volo. Dar pasakotos legendos apie jo uoslę, atkaklumą, 
heroizmą, draugiškumą. Visos tos savybės nieko vertos, Volo į 
jas nusispjaut. Senovinis policininkas. Truputį fašistas, truputį 
pavėpęs. Tuo metu, kai girdėdavo tas pasakas, jis pats arė Kovos 


* Recherche Assistance Intervention Dissuasion - paieška, pagalba, tarpininkavimas, nusikaltimo 
prevencija. (Pr.) Tai nacionalinė grupė, kovojanti su visokiausiais kriminaliniais nusikaltimais ir 
tarptautiniu banditizmu. 

** Guy Georgas - serijinis žudikas, siautėjęs dešimtajame dešimtmetyje. 

su narkotikais skyriuje, gyveno tarp švirkšto ir antrankių, suko 
galvą, kaip gauti dozę, kaip rasti narkotikų prekybos kelius. Lio- 
nelis Kasdanas dirbo lydimas „Marselietės“. O jis pats gyvenimą 
degino klausydamasis Neilo Jungo: „I've seen the needle and the 
damage done/ A little part of it in every one / But every junkies 
like a settin'sun... * 

Volo norėjo sužinoti daugiau. Norėjo datų. Įvykių. Popiet jis 
nusigavo į Policijos prefektūros archyvus, kur kiekvienam po- 
licininkui užvesta asmens byla. Čia datos - juodu ant balto. O 
faktai byloja patys. 

1944, 

Gimė Lilyje, turėjo iraniečio pasą. 1959. Pensionatas ir stipen- 
dija Arase. Jam suteikiama Prancūzijos pilietybė, nes to atkakliai 
reikalavo jo tėvai - odininkai, gyvenę Paryžiaus 3-iojoje apygar- 
doje. 1962. Karinė tarnyba. Pašauktas tarnauti į Kamerūną, kur, 
kaip ir Alžyre, vyksta „tvarkos palaikymo operacija“ — to Volo nė 
nežinojo. 1962. Grįžimas į Prancūziją. Iki 1966-ųjų dingsta kaip 
į vandenį. Tais metais Kasdanas laimi administracinį konkursą 
gauti policininko vietą. Jo registracijos numeris „RY 456321“. 
Pradeda dirbti 18-ojoje apygardoje, Antrojoje teritorinėje bri- 
gadoje. 

Pratęs kariauti, jis velniškai nenorėjo kankintis patruliuodamas 
gatvėmis, bet tais laikais karas vėl užklupo jį gatvėse. 1968-ųjų 
gegužė. Kasdanas nusivelka uniformą ir įsilieja į minią dalyvauti 
didžiosiose kautynėse. 

Priėjęs iki šios biografijos vietos, Volo, įsikūręs už nedidelio 
rašomojo stalo Policijos prefektūros archyvuose, sužinojo šį bei tą 
daugiau telefonu, nes norėjo papildyti Kasdano gyvenimo faktus. 


* „Išvydau adatą, ir jau žala padaryta. Kiekviename slypi to maža dalelė. Bet kiekvienas narkoma- 
nas - kaip besileidžianti saulė.“ (Angl.) 

Jis pažinojo nemažai buvusių policininkų ir šie nuogus faktus 
pagražino simpatiškomis istorijomis. 

Prie barikadų armėnas susipažįsta su Roberu Brusaru*. Tuo 
metu visos policijos pajėgos buvo sutelktos prieš kairiąsias pa- 
dugnes. Brusaras moka atpažinti tikrą policininką. Jis įsidėmi 
armėnų milžiną, atkreipia dėmesį į jo ryžtingumą ir narsą. 

Po trejų metų, kai Brusaras pradeda dirbti BRI, jis prisime- 
na buvusį kareivį. 1972 metais Kasdanas, - Dantų Trupinto- 
jas, dar pagal armėnų liaudies instrumentą pravardžiuojamas ir 
Duduku, - stoja dirbti į Policijos kovos su banditizmu brigadą. 
Tai Žiskaro** valdymo metai. Garsiųjų banditų siautėjimo metai. 
Mezrinas***. Broliai Zemūrai, Fransua Besas. Serijiniai ginkluo- 
ti užpuolimai, įkaitų grobimas... Duduko pilna visur su savo 
„Manurhinu **** rankoje. 

Kasmet policininko asmens byloje įrašomi pasižymėjimo balai, 
kuriais jį įvertina tiesioginė jo valdžia. Tie balai - nuo 1 iki 7 - vė- 
liau nulemia paaukštinimą. Per kiekvienas Kalėdas Kasdanas gau- 
davo „septynis iš septynių“. Volokinas pajuto, kad pradeda žavėtis 
tuo senu armėnu, nors kartu tas šaunusis Respublikos kareivis jį 
keistai erzino. Juk jis pats, Volo, kai pagalvoji, buvo dešimtis kartų 
talentingesnis už tą Duduką, nors jo aukščiausias įvertinimas 
būdavo „keturi“ ir paskui jį vilkosi apsirūkėlio šleifas. 

Volokinas aptiko byloje ir Brusaro memuarų ištraukos fotoko- 
piją. Komisaras rašė: „Lionelis Kasdanas buvo vienas iš kiečiausių 
brigadoje. Gerų kumščių ir gerų minčių vyras. Savo kumščius 
būdavo parengęs banditams, o mintis pasilaikydavo sau. Aš visuo- 


* Robert'as Broussard'as - policijos komisaras, tapęs prefektu. 

** Giscardas d Estaingas - Prancūzijos prezidentas (1974-1981). 

*** Jacgues'as Mesrine - prancūzų gangsteris, veikęs Prancūzijoje, Kanadoje ir Ispanijoje. Buvo 
vadinamas Prancūzijos miškų Robinu. 

**** „Manurhin' - revolveris, pradėtas gaminti Miulūze 1973 m. Manurhino gamykloje. Pirmas 
prancūzų gamybos pistoletas, gaminamas nuo 1892 metų. 

met įtariau, kad armėnas - intelektualas, tikras intelektualas, bet 
iš tų, kurie niekad ir niekam nesuka smegenų savo protingomis 
kalbomis. Santūrus, tikslus, vienišas. Mokėjo suburti komandą ir 
visada buvo besąlygiškai lojalus.“ 

Per septynerius savo „paaukštinimo“ metus Kasdanas patyrė 
visko. 

Sužeidimas. 

1974 metais Breste vienas iš darbo atleistas atsakingas dar- 
buotojas įkaitais paima aštuonis tos pačios kompanijos narius. 
Tą pat vakarą atvyksta Kovos su banditįzmu brigada. Kasdanas 
prislenka iki pat įmonės durų. Tuo metu vienas žurnalistas įjungia 
žibintuvą. Tas beprotis pamato ant stiklo durų Kasdano atspindį. 
Iš netikėtumo jis iššauna. Penkiasdešimt keturių kulkų spiečius 
įsminga armėnui į krūtinę ir kaklą. Jį per stebuklą išgelbėja Bres- 
to universitetinės klinikos chirurgai. Trys gydymosi mėnesiai. 
Ir kaip padėka - vidaus reikalų ministro sveikinimo laiškas ir 
įsakas apdovanoti jį ordinu „Už nuopelnus“ - tokį dažniausiai 
skiria po mirties. 

Piktnaudžiavimas tarnybine padėtimi. 

1977 metais vienas pavojingas Marselio nusikaltėlis, kurį gin- 
kluoti pareigūnai vijosi iki pat Robero Etjeno akligatvio, buvo su- 
imtas ir uždarytas Paryžiaus 8-osios apygardos kalėjime. Po kelių 
valandų Kriminalinės policijos komisariate Orfėvrų krantinėje 
Kasdano tardytas trisdešimt šešerių metų vyras miršta. Kasdanas, 
nudelbęs akis į savo išskėstas rankas, gindamasis ištaria tik tokius 
žodžius: „Aš nieko nemačiau.“ Tačiau autopsijos išvados skelbia, 
kad smegenų sukrėtimą sukėlė smūgis. Ar smegenys sukrėstos 
persekiojant, ar tardant? Tai nenustatyta. Nesant nusikaltimo 
sudėties byla Kasdanui nutraukta. 

1979. 

Trejiems metams Dudukas vėl išnyksta. Volokinas negali rasti 
nė menkiausio dokumento apie šį metą. 1982-aisiais armėnas vėl 

pasirodo. Tai - Miterano* valdymo metai. Dar praminti „blakių 
metais“ dėl nelegalių pasiklausymo aparatūros įrenginėjimų paties 
prezidento įsakymu. Kasdanas aktyviai įsitraukia į tą veiklą. Kris- 
tianas Pruto, Prancūzijos žandarmerijos antiteroristinės rinktinės 
įkūrėjas, formuoja savo antiteroristinę grupę. Siūlo Kasdanui prie 
jo prisidėti - jie susipažinę šaudykloje. Armėnas sutinka, grupė 
netrukus tampa koordinavimo skyriumi, t. y. vidinio šnipinėjimo 
skyriumi. Be abejo, Kasdanas vykdo nelegalaus pasiklausymo 
užduotis, sekami politiniai konkurentai, įžymios asmenybės, žur- 
nalistai. Beje, 1998 metais jis liudys Kristiano Pruto byloje. Bet 
liks nenukentėjęs. 

1984. Vėl dingsta iš akiračio. 

1986 metais Pjeras Žoksas, tuometinis vidaus reikalų ministras, 
įkuria Nacionalinę kovos su kriminaliniais nusikaltimais ir tarp- 
tautiniu banditizmu grupę. Tarsi kokią policijos antiteroristinę 
rinktinę. Ir vėl Brusaras kontroliuoja grupės darbą. Ir vėl jis pri- 
simena kapitoną Kasdaną. Armėnui greit keturiasdešimt. Jis turi 
žmoną ir penkiametį sūnų. Jau per senas žaisti kaubojų. Jis tampa 
elitinių šaulių metodininku. Kasdanas - pusiau automatinių pis- 
toletų specialistas. Jis pirmasis išpopuliarins juos policijoje. 

Kelerius metus dirbo Bjevre, kur treniravo kovotojus su kri- 
minaliniais nusikaltimais ir banditizmu. 1991 metais Kasdanas 
vėl iškyla į paviršių. Pradeda dirbti kriminalinėje policijoje. Iki 
tol Dudukas niekad nėra dirbęs tardytoju. Jis, veiksmo žmo- 
gus, — slaptasis agentas, instruktorius, - niekad iki šiol nebuvo 
susidūręs su įkalčių ieškojimu, popierizmu, ikiteisminio tyrimo 
procedūromis, mokslinėmis analizėmis... Sulaukęs keturiasdešimt 
septynerių metų, jis tampa nepaprastu tyrėju. Ekspertu, gebančiu 
aptikti nusikaltimo įkalčius, išnarplioti įvykius, susieti detales ir 
gerai pakratyti įtariamuosius. 


* Francois Mitterand - Prancūzijos prezidentas (1981-1995). 

Apie tuos laikus Volokinas galėjo pasikalbėti su vienu Kasdano 
bendradarbiu. Armėnas puikiai jautėsi detektyvo kailyje. Jo ausys 
visada buvo ištemptos. 

Atmintis tokia stulbinama, kad įsimindavo menkiausias smulk- 
menas. Galėjo suprasti iš lūpų, įsiminti tik kartą šmėstelėjusius 
veidus. Jis gebėdavo įžvelgti, kas dedasi kitų viduje, jų paskatas, 
jų melą. 

Volokinas nujautė, kad Kasdanas, sulaukęs tokio amžiaus, tu- 
rėjo didžiulę blogio ir smurto patirtį, kad jam pavyko ją pasitelkti 
žmogžudžiams gaudyti. Jis tapo kantrybės meistru, įtariamojo 
kaltumui nustatyti skirdavo laiko tiek, kiek reikėdavo. 

1995, 

Sulaukęs penkiasdešimt vienerių, įgyja majoro laipsnį. Išeina į 
atsargą, kaip ir dera, penkiasdešimt septynerių. Nuo tol daugiau 
nieko kriminalinėje policijoje apie jį nebegirdėti. Jis niekad ne- 
užsukdavo pasisveikinti į Orfėvrų 36-ąjį, niekad niekam nesuk- 
davo galvos savo nostalgiškomis nuobodžiomis kalbomis apie 
praėjusius laikus. 

Kasdanas kuo rimčiausiai užvertė puslapį. 

Ketvirtą valandą Volokinas baigė raustis archyvuose, atsisveiki- 
no su darbuotojais. Smegenys ištino nuo tokios gausybės surink- 
tos informacijos apie tą žmogų. Galvoje ūžė. Taigi Kasdanas, tasai 
keturiasdešimt metų gerai ir ištikimai dirbęs policininkas, - be 
baimės ir priekaištų. Policijos komisaras. Tikras. Ne vienas iš tų 
pliurpų, kurių apstu detektyvuose, grojančių smuiku, o savaitga- 
liais uoliai besidominčių filologija. Einant prie savo išklerusios 
mašinos, Volokinui dingtelėjo viena mintis. To žmogaus savybės 
kažką slėpė. Silpnąją vietą, kurios jis negalėjo įvardyti, bet kurią 
intuityviai nujautė. 

Nuėjo į interneto kavinę ir įsikūrė tolimiausioje kabinoje. 
Tikslas: rasti tinklalapyje Kasdano pėdsakų. Ištraukų iš spaudos 


puslapių, dalyvavimą armėnų bendrijose, pokalbius apie santuo- 
kinį gyvenimą... nesvarbu ką, tik kad būtų privatu. 

Keliskart spustelėjęs pelę, Volokinas negalėjo patikėti savo 
akimis. 

Rado nelauktą netikėtą šaltinį. Armėnų policininko autobio- 
grafija, parašyta jo paties ranka! Ne koks nors vienas spausdin- 
tas straipsniukas, net ne koks chronologinis tekstas, bet ištisa 
straipsnių serija, pasirodžiusi mėnesiniame iliustruotame armė- 
nų bendruomenės žurnale „Araratas“. Žurnalą leido Armėnijos 
jungtinė asociacija, įsikūrusi Alforvilyje. Jau daug metų Kasdanas 
kas mėnesį rašė straipsnį duotąja tema, visada pradėdavo nuo 
linksmos asmeninės istorijos ir pereidavo prie savo mėgstamos 
temos: mylimoji Armėnija. 

Ši kronika apėmė įvairiausias temas. Armėnų pasų problema. 
Armėnų vienuolynas San Ladzaro saloje, Venecijos lagūnoje. 
Viljamo Sarojano romanai. Prancūzų kino režisieriaus Anri Ver- 
nėjo kūryba. Pasirodo, tikroji jo pavardė - Ašadas Malakianas. 
Kasdanas net buvo parašęs straipsnį apie amerikiečių neometa- 
listų grupę System of a down, kurios visi muzikantai pasirodo 
esą armėnų kilmės. Šis faktas Volokiną nustebino. Jis jau nuo 
seno klausydavosi šios Los Andželo grupės ir vargiai įsivaizdavo 
dėdulę Lionelį besiklausantį „Chop-Sucy“ ar „Attack“ - dainų, 
ausis plėšiančių stūgsmais ir gitarų griausmais. 

Beskaitant jo nuostaba nepaliovė augusi. Armėnas pasirodė 
esąs rafinuoto, subtilaus skonio ir visapusiškų interesų žmogus. 
„Intelektualas“, kaip minėjo Brusaras. Šiaip ar taip, jis anaiptol 
nebuvo panašus į tą primityvų, buką policininką, kuris „nieko 
nebuvo matęs“, kai neišdegė reikalas su įtariamuoju. 

Straipsnis „Armėnų San Ladzaro vienuolynas“ ypač jaudinan- 
tis. Grįžęs iš Kamerūno, 1964 metais Kasdanas ištrėmė save į tą 
salą, kurioje gyveno vien armėnų vienuoliai. Čia jis pasinėrė į 
armėnų kultūrą ir patobulino savo kalbos žinias. Kasdano žodžiai, 

jo rašymo stilius išreiškiant savo vienumą, savo nusiraminimą 
pažadino Volokino prisiminimus. Jis juk taip pat patirdavo at- 
skirties jausmą, kai užsidarydavo reabilitacijos centre. Taip pat 
mėgaudavosi ramybe, gal kiek nervinga, kai pasitraukdavo ar 
bent mėgindavo pasitraukti nuo savo egzistencijos chaoso, kupino 
smurto ir narkotikų. 

Kitas straipsnis jį pribloškė. Apie dailininką amerikietį Arma- 
ną Tateos Manukianą, kilusį iš Turkijos, susižavėjusį Havajais ir 
trečiajame dešimtmetyje apsigyvenusį Honolulu. Tarsi Gogenas, 
jo drobės tvieskia spalvomis. Tačiau dvidešimt septynerių metų, 
apimtas depresijos, jis nusižudo. 

Kasdanas stulbino. Jis aprašė du menininko veidus. Švarias 
drobės linijas bei spalvomis švytinčius potėpius ir jo vidines 
tamsumas. Volo neapgausi. Kasdanas rašė apie depresijos būseną. 
Policininkas savo kailiu buvo patyręs psichikos sutrikimų. 

Paskutinis įsimintinesnis Ašado Malakiano, kitaip sakant, Anri 
Vernėjo, portretas. Prancūzų kino režisierius Kasdaną viskuo 
buvo pakerėjęs. Pirmiausia, jis - emigrantas, kaip ir pats Kasda- 
nas, jo kūryboje - tarp eilučių - jaučiamas tas tremties motyvas. 
Beje, Vernėjis septintajame dešimtmetyje kūrė veiksmo filmus. 
Tai - Žano Polio Belmondo ir Aleno Delono režisierius. Volokinas 
nujautė, kad Kasdanas visada tapatindavosi su tokiais policinin- 
kais. Beje, jis iš tiesų buvo panašus į Belmondo herojų iš filmo 
„Siaubas virš miesto“. 

Kiek pasigilinęs, Volokinas nesunkiai suprato, kad Kasdanui 
labiau patinka nespalvotas kinas. Ta kontrastų, metamų šešėlių, 
veidų, į kuriuos žvelgi it į peizažus, estetika. Taip, Kasdanas matė 
gyvenimą juodomis ir baltomis spalvomis. Ir save patį suvokė lyg 
detektyvo herojų - su savo pasenusiomis vertybėmis, sulėtintomis 
balso intonacijomis. Lyg Žanas Gabenas „Požemio melodijoje“. 

Volokinas išėjo iš interneto kavinės šeštą valandą. Gydymo cen- 
tre greitai bus vakarienė. Pasinėręs į savo mintis, įlipo į Paryžiaus 

greitąjį. Pamėgino susikurti apibendrintą Kasdano portretą. 63 
metai, 1 m 88 cm, 110 kg. Meistras sučiupti nusikaltėlį. Asas, 
slaptasis agentas, instruktorius, seklys. Bet drauge ir armėnas, 
niaurus tremtinys, kas sekmadienį lanko bažnyčią, savo santuokos 
reikaluose seka Šarlio Aznavūro pavyzdžiu - šią smulkmeną jis 
išpešė iš kito armėno policininko, su kuriuo kalbėjosi telefonu 
ieškodamas informacijos apie Kasdaną armėnų bendruomenėje. 
Asmenybė nerami, gal net depresyvi, turinti daugybę prieštaringų 
vertybių. Intelektualas, ganėtinas šykštuolis, žinomas kaip mer- 
gišius, bet niekad nepalikęs savo žmonos. 

Artėjant prie namų, Volo staiga iškilo vienas vaizdinys. Kas- 
danas - skeveldrinė bomba. Suspaustų skeveldrų kamuolys, bet 
kurią sekundę gresiantis sprogti. Dudukas niekad nesprogo į vi- 
sas puses išsvaidydamas mirtinas skeveldras tik todėl, kad dirbo 
policininku, mat toks darbas vertė jį pasitempti ir būti nepaju- 
dinamam. 

Volokinas neskambinęs atidarė vartus ir įslinko į dykynę, kuri 
gydymo centre buvo laikoma sodu. Įsitaisė vienračiame veži- 
mėlyje, kėksančiame prie daržo. Jo įprasta priebėga pasėdėti ir 
surūkyti suktinę. Dabar apie savo konkurentą jis padarė galutinę 
išvadą: galimas partneris, su kuriuo Volo neturi nieko bendro, 
išskyrus viena. Policininko pašaukimą. Išties tai ir yra didžiausias 
bendrumas. 

Sėdėdamas vienračiame vežimėlyje Volokinas jautė, kaip nak- 
ties vėsa pamažu smelkiasi į kaulus. Jis atsargiai nago krašteliu 
atklijavo „Craveną * ir išbėrė gelsvą tabaką ant dvigubai sulipdytų 
plono popieriaus lapelių. Veriamų vartelių garsas privertė pakelti 
akis — ir pirštai sustingo. 

Volokinas nustėro. 


* Kanados cigaretės. Jų sudėtis: 94 proc. gryno tabako ir 6 proc. rūkomojo popieriaus. 

Pinučių tvoros fone ryškėjo „skeveldrinė bomba“- pats Kas- 
danas. 

Savo dramblotu žingsniu pėdino Lionelis Kasdanas. 

Smėlio spalvos karinio kirpimo kostiumas ir aplink kaklą ap- 
vyniotas ilgas plonas arabiškas šalikas. 

Volo nusišypsojo. 

Jis tikėjosi šito vizito, tik ne taip greitai. 


15 
— Sveikas, - tarė Kasdanas. 
Tyla. 
— Juk žinai, kas aš, ar ne? 
Tyla. 


Nuo tvoros sklindančioje lemputės šviesoje Kasdanas galėjo 
gerai apžiūrėti jo veidą. Kur kas geriau nei fotografijoje. Pirmiau- 
sia jį apstulbino vaikino grožis. Sarkisas nemelavo: nė sulipę nuo 
lietaus plaukai ar trijų dienų barzda neužgožė jaunuolio grožio. 
Taisyklingi veido bruožai. Iš po vešlių antakių, kaip tik tokių, kad 
nepalaikytum jo mergaite, švietė didžiulės akys. Juslingos, dailių 
linijų lūpos priminė jaunus grunge* žanro roko dainininkus. 

— Tu, be abejo, dabar „daržovė“, - vėl prakalbo Kasdanas. - Bet 
aš tuo netikiu. Nė kiek. 


Volokinas, kulnais įsispyręs į vienračio vežimėlio sienelę, ne- 
siteikė nė žvilgtelėti. Jis sėdėjo įsistebeilijęs į tolumą, visiškai 
abejingas purkšnojančiai dulksnai, lipdančiai jo plaukus. 


vidutinio dydžio. Tada staigiu judesiu sugriebė vieną baslį abiem 


* Radikalios roko krypties muzikos žanras, sukurtas 1988-1994 m. JAV vakaruose. 

rankomis it japonišką kardą, pasisuko ir staigiai pakėlė narko- 
manui virš galvos. 

Tik tiek ir tespėjo padaryti - pakelti baslį. Volokinas kaire 
ranka žaibo greitumu sugriebė abi jo rankas ore. O jo dešinės 
virpantis suspaustas kumštis atsidūrė Kasdanui visai prie pat 
gerklės, vos per kelis milimetrus. Ledinė srovė nuliejo kūną iki 
pat padų - jis suprato, kad jaunasis maištininkas vieninteliu 
smūgiu galėjo jį suknežinti, visus jo 110 kilogramų ir tą jo me- 
namą stiprybę. 

— Matau, kad refleksai grįžta. 

Volokinas linktelėjo. Gelsvasis tabakas, užbertas ant popieriaus 
ir įsikūręs švarko raukšlėse, nė nekrustelėjo. 

Kasdanas atlyžo atsisakydamas savo pranašumo. Numetė savo 
„kardą“ ant žemės. 

— Aš tuo neabejoju, mano berniuk. Tik norėčiau, kad tu at- 
sisakytum žeidžiamų pravardžių, - jis suplojo rankomis. - Gal 
verčiau susipažinkime? 

— Nėra reikalo. Apie jus jau susižinojau. 

- Aš ir noriu išgirsti, ką gi tu apie mane žinai? 

- Lionelis Kasdanas. Maišyto kraujo armėnas. Pasirengęs žūt- 
būt apginti našlę, našlaitį ir nekaltuosius... Ypač jeigu jie kilę iš 
Armėnijos. 

- Iš kur sužinojai apie žmogžudystę? 

— Generalinis štabas. Bovo aikštėje nuolat budi viena bičiulė. Ji 
man ir pakiša tikslių žinių apie tai, kas mane domina. 

Nuo pat pradžių Kasdanas spėjo teisingai. Jis dar norėjo suvai- 
dinti manąs, kad ta panelė - jo bendrininkė. 

- Tu ją dulkini? - paklausė mirktelėjęs. 

— Ne, - Volokinas baigė sukti cigaretę; aiškiai matyti, kad tai 
turėjo būti narkotikų pypkutė, bet dabar nebedrįso jos „paska- 
ninti“. - Aš ne toks kaip jūs. 

— Kaip aš? 

— Man sakė, kad nepraeinate nė pro vieną sijoną ir patvarky- 
tumėte net radęs skylę sienoje. 

Armėnas pasijuto kebliai. Jautėsi pamalonintas, kad į jį vis dar 
žiūri kaip į veislinį eržilą. Ir įžeistas - dėl tos pačios priežasties. Ši 
legenda, kurią jis taip rūpestingai per savo darbo metus puoselėjo 
ir kuri buvo tik iš dalies teisinga, - dabar jam pasirodė vulgari. 
Šis jaunas, išsekęs, nesiskutęs vaikinas, dabar šit sėdintis priešais, 
skleidė kažkokį tyrumą, kur kas labiau pavergiantį. 

- Tiek to. Tai tau pateko į rankas Vernu teleksas? 

- Taip. Tik elektroniniu paštu. 

- Kada? 

- Vakar vakare. Apie vienuoliktą valandą. 

— O šįryt tu paskambinai į kriminalinę policiją? 

— Baikite klausinėti. Juk atsakymus pats žinote. 

— Nežinau vieno: kodėl ši byla tave domina. 

- Ji susijusi su vaikais. 

- Ji susijusi su vienu vaiku. Liudytoju. Tu save laikai specia- 
listu? 

Ruso veide šmėstelėjo šypsena. Juslinga, tik lūpų krašteliu, 
užuomina į purslojantį juoką. Ir ši šypsena turėjo suvirpinti visų 
policijos prefektūros aukštų sekretorių širdis. 

— Kasdanai, jūs taip pat gerai susipažinęs su mano biografija. 
Tad verčiau taupykime laiką. 

- Tu esi Nepilnamečių teisių apsaugos tarnybos policininkas. 
Fanatiškai nekenčiantis pedofilų. Nesi kruvinų bylų specialistas. 
Nesi ir psichologas, kuriam būtų pavesta apklausti vaikus, įsivė- 
lusius į šią bylą. 

Rusas užsidegė savo cigaretę ir mostelėjo ja Kasdano link. 

- Jums reikia manęs. 

— Apklausti vaikiščiams? 

- Ne tik. Šios bylos esmei užčiuopti. 

Kasdanas nusikvatojo. 

— Nebūk toks kietas: užvesk ant kelio. 

Jaunasis policininkas giliai užsitraukė ir žvilgtelėjo į senąjį 
gudreivą. Jo akys švietė krištoliniu spindesiu, kurį dar labiau 
paryškino lietus. Ant blakstienų it perlai blizgėjo lietaus lašai. 
Kasdanas suprato. Abstinencijos sindromo būklė, apatija, vaikino 
pažeidžiamumas atsisakius kvaišalų. Taip. Bet jo elgesys tebuvo 
kamufliažas. Dėmesio atitraukimas. 

O po apgailėtino žmogelio kauke slėpėsi genijus. 

Karys, kuris galėjo tapti stulbinamu partneriu. 

— Sportbačių pėdsakai. 

— Na ir kas? 

- Jie ne liudytojo. 

— Nejaugi? 

- Tai - žudiko pėdsakai. 

Skaisčios akys įsispitrijo į Kasdano vyzdžius. 

- Žudikas yra vaikas, Kasdanai. 

- Vaikas? - pakartojo nustėręs armėnas. 

— Mano prielaida tokia: Giotsas buvo pedofilas. Ir vienas iš 
berniukų choristų suvedė su juo sąskaitas. Štai ir viskas. Išprie- 
vartauto vaiko kerštas. Vaikiškas sąmokslas. 

Grįžtant atgal iš galvos neišėjo vienas sakinys. Garsioji Remiu 
replika iš Anri Dekuano filmo „Nepažįstamieji namuose“. Vai- 
dindamas advokatą alkoholiką, aktorius teisme pasako: „Vaikai 
niekada nebūna kalti.“ Kasdanas, pamėgdžiodamas pietietišką 
artisto akcentą, savo automobilyje garsiai pakartojo: „Vaikai nie- 

Kaip priešprieša šiai replikai mintyse ataidėjo ambicingojo jau- 
nuolio žodžiai: „Žudikas yra vaikas.“ Absurdiška. Pritrenkiama. 

Kvaila. Per keturiasdešimt darbo metų Kasdanui niekad neteko 
tirti žmogžudystės, kurią būtų padaręs vaikas, tik buvo skaitęs 
apie labai retus atvejus dienos įvykių skiltyje. Štai iki ko priėjo. 
Reikėjo baladotis penkiasdešimt kilometrų, sugaišti tris valandas 
brangaus laiko, kad išgirstum šitokią kvailystę. 

Savo nuomonę apie Volokiną jau buvo spėjęs susidaryti. Jau- 
nasis rusas buvo kuoktelėjęs. Įsitempęs žmogus. Vaikystėje vei- 
kiausiai išgyveno traumą ir dabar jam visur vaidenasi tie parazitai 
pedofilai. Paspaudė kits kitam rankas, apsikeitė mobiliųjų nume- 
riais, ir Kasdanas davė jam suprasti, kad toliau eiti nereikia. Tegul 
sau gydymo centre ilsisi ir į bylos tyrimą daugiau nekiša nosies. 

Dirstelėjo į laikrodį. Devinta valanda. Greičiau nei po pusva- 
landžio jis jau bus namie. Išsivirs šviežios kavos ir pasiners į spe- 
cialiąją literatūrą. Teisingiausia atrodė ieškoti politinių pėdsakų. 
Ryt rytą jis jau bus pasikaustęs Čilės politikos istorijoje. 

Važiuojant aplinkiniu bulvaru suskambo mobilusis. 

— Mendesas. 

— Kas nors nauja? 

— Ne. Taip. Kaip ir manyta, toksikologijos testai neigiami. Bet 
yra kitas dalykas, - teismo medicinos ekspertas atsikrenkštė ir 
varė toliau: - Neaiški viena detalė. Baigiau tirti varpos randų 

— Ir kas? 

- Jie ne iš aštuntojo dešimtmečio. Anaiptol. Kai kuriuose apti- 
kau net hemosiderino. Geležies, t. y. kraujo. Vadinasi, jie neseniai 
užsitraukę... 

— Tai jis galėjo būti kankintas dar šįmet? 

— Ne, ne kankintas. Mano galva, tai kur kas šlykštesnis dalykas... 

— Kaip suprasti? 

- Jis pats save luošino. Šie randai ant lyties organo atsiranda 
dėl tam tikrų prasimanymų. Pavyzdžiui, persiriši savo organą ir 
patiri malonumą. 

Armėnas tylėjo. Mendesas dėstė toliau: 

- Jei tu žinotum, ką kartais tenka pamatyti... Maždaug praėjusią 
savaitę gavau gabalėlį falo. Prisiekiu, atpjautą riekelę penio. Paštu. 
Tas gabaliukas buvo... 

— Kaip tau atrodo, ar Giotsas buvo iškrypėlis? 

- Taip, seksualinis maniakas. Šimtu procentų garantuoti nega- 
liu. Ką gali žinoti. Bet gerai įsivaizduoju žmogėną, rantinėjantį 
savo vamzdį. 

Kasdanas prisiminė Naserą, tą mažį homoseksualą. Ar galėjo 
jis būti Giotso partneriu tuose pavojinguose žaidimuose? Jis pri- 
siminė užuominą apie jų erotinius žaidimus vandens saugyklose. 
Tai užvedė ant dar vieno pėdsako, susijusio su iškrypėlių pasauliu. 
Galima daryti dar vieną prielaidą, kad egzistuoja slaptų, sadistinių 
žaidimų bendras, kuris gali būti žudikas. 

— Viskas? 

- Ne. Dar viena paslaptis dėl protezo. 

— Kokio protezo? 

— Aš tau vakar aiškinau, kad Giotsas buvo operuotas... 

- OK. Prisimenu. 

— Pagal protezo numerį turėjau išsiaiškinti, kur jis pagamintas 
ir kurioje ligoninėje implantuotas. 

- Ir nepavyko? 

— Ne. Gamintoją žinau - viena garsi prancūzų laboratorija, 
bet neįmanoma nustatyti, kuri klinika ar ligoninė jį implantavo. 
Protezas išgaravo. 

— Kaip tu tai paaiškintum? 

- A priori jis buvo eksportuotas. Tačiau tada būtų pažymėtas 
muitinėse. O ten nieko nėra. Jis iškeliavo iš Prancūzijos, bet nie- 
kad nekirto sienos. Nepaaiškinamas dalykas. 

Kasdanas nežinojo, ką ir manyti. Gal tai tiesiog administracijos 
aplaidumas. Šiurkšti klaida. Kol kas armėną labiau domino kitas 
atradimas - galimi maniakiniai seksualiniai čiliečio žaidimai. 

Kasdanas padėkojo Mendesui, - nes vėl keliomis valandomis 
aplenkė Vernu, - ir užbaigė pokalbį. 

Išvažiavęs iš aplinkkelio, Kasdanas įsuko į Koplyčios gatvę ir 
pasidžiaugė, kad nėra eismo spūsčių. Dažniausiai ši trasa visada 
būna užkimšta. Pasigrožėjo ir naktiniu Paryžiumi - lietui lyjant 
jis visas tviskėjo ir buvo ypač gyvastingas. Štai jau keturiasdešimt 
metų, kai pirmyn atgal siuva po naktinį miestą ir jis jam niekad 
nepabosta. 

Vėl skambutis. 

Įsukęs į Markso Dormua gatvę atsiliepė. 

— Ponas Kasdanas? 

— Aš, - tarė jis neatpažinęs skambintojo balso. 

- Aš esu tėvas Stanislovas. Vadovauju Rožinio Dievo Motinos 
parapijai 14-ojoje apygardoje. 

Vienas iš šventikų, kurio šiandien nerado užsukęs į tą baž- 
nyčią. 

— Sužinojau naujieną apie Vilhelmą Giotsą. Tai baisu. Nesu- 
prantama. 

— Kas jums tai pranešė? 

— Tėvas Sarkisas. Jis man paliko žinutę. Mes - geri pažįstami. 
Ojūs - tas inspektorius, kuris tiria šią bylą? 

„Inspektorius“ - jau kiek amžių šis žodis visiškai nevartojamas? 
Bet ne metas rodyti kaprizus. 

— Taip, tas pats, - atsakė Kasdanas. 

— Kuo galiu padėti? 

- Ieškau informacijos apie Giotsą. Noriu sužinoti, koks jis 
buvo. 

Tėvas apibūdino jį kaip ir visi kiti. Pavyzdingas emigrantas, 
aistringai mėgstantis muziką. Prieštaravimo įkarščio pagautas, 
Kasdanas drėbė: 

- Arjūs žinojote, kad jis buvo homoseksualus? 

— Manau, kad taip. 

- Ir tai jūsų netrikdė? 

— Kodėl tai turėtų mane trikdyti? O jūs man neatrodote labai... 
atviras, inspektoriau. 

- Kaip jūs manote, ar Giotsas galėjo gyventi slaptą gyve- 
nimą“ 

— Susijusį su homoseksualumu? Tą jūs norite pasakyti? 

- Ir taip, ir ne. Iškrypėliški pomėgiai, pamišėliški veiksmai... 

Kasdanas tikėjosi kokio nors pasipiktinimo - jis tyčia išdrožė 
taip tiesiai... Bet išgirdo tik tylą. Šventikas, regis, mąstė. 

— Gal ką nors pastebėjote? - neatlyžo armėnas. 

— Ne tai, kad... 

— Kalbėkite. Ką norėjote pasakyti? 

- Gal tai nesusiję... bet mes turėjome nemalonumų. 

— Kokių? 

- Dingimą. Mūsų chore. 

- Vaikas? | 

- Taip, vaikas. Jau praėjo dveji metai. 

- Kaip tai atsitiko? 

- Choristas dingo, ir viskas. Nei iš šio, nei iš to. Be jokio pėd- 
sako. Iš pradžių manėme, kad jis pabėgo. Tyrimas parodė, kad 
berniukas buvo pasirengęs. Bet jis nebuvo panašus į tokį, kuris 
taip galėtų... pasielgti. 

- Palaukite. Sustosiu. 

Kasdanas nėrė po antžeminiu metro Koplyčios bulvare. Įsi- 
terpė tarp metalo konstrukcijų, išjungė variklį, išsitraukė užrašų 
knygelę. 

— Kokia to berniuko pavardė? - sušniokštavo nutraukdamas 
flomasterio dangtelį. 

— Tangi Vyzelis. 

- Žydas? 

— Ne. Katalikas. Gal jis ir žydų kilmės, nežinau. Jo pavardė 
rašoma su paprasta „V“, ne dviguba. 

— Kiek jam buvo metų? 

Balsas suirzo: 

- Kodėl jūs kalbate būtuoju laiku? Niekas nesako, kad jis 
miręs. 

— Kiek jam buvo metų, kai dingo? 

— Vienuolika. 

— Kokiomis aplinkybėmis jis dingo? 

- Po repeticijos antradienį, šeštą valandą vakaro, kartu su kitais 
vaikais išėjo iš parapinės bažnyčios. Ir namo jau nebegrįžo. 

— Kada tai tiksliai įvyko? 

— Mokslo metų pradžioje, 2004-ųjų spalį. 

— O byla buvo iškelta? 

- Žinoma. Bet tai nieko nedavė. 

— Gal prisimenate, koks skyrius tyrė bylą? 

— Ne. 

— Tardytojo pavardę? 

— Ne. 

- Ojums nieko nesako pavadinimas: Nepilnamečių teisių ap- 
saugos tarnyba? 

— Nieko. 

— Kodėl jūs man nei iš šio, nei iš to prakalbote apie šį įvykį? 
Gal Vilhelmas Giotsas buvo įtariamas? 

— Aišku, ne! Ką jūs sau manote? 

— Ar jis buvo apklaustas? 

— Mes visi buvome apklausti. 

Trumpa tyla. Kasdanas juto, kad čia neišvengiamai slypi koks 
siūlo galas. 

— Brangusis tėve, jei jūs ką nors žinote, dabar pats metas tai 
papasakoti. 

— Daugiau neturiu ką pridurti. Vilhelmas tiesiog paskutinis 
matė Tangi tą vakarą. 

Žmogus traukėsi. Armėnas vis nepaleido: 


— Nes jis dirigavo chorui? 

- Ne tik. Baigęs repeticiją, Vilhelmas taip pat išėjo iš bažnyčios. 
Tada su kai kuriais mokiniais dar kiek paėjėjo. Policininkai jo ir 
paklausė, ar jis nelydėjo Tangi. 

— Na, irė 

— Vilhelmas Giotsas atsakė neigiamai. Tąkart jiems buvo ne- 
pakeliui. 

— Koks vaiko adresas? 

— Tai svarbu jūsų bylai? 

— Viskas svarbu. 

— Vyzeliai gyvena 14-ojoje apygardoje, Bularo gatvė, 56 namas, 
netoli Dagėro gatvės. 

Kasdanas užsirašė ir vėl paklausė: 

— Tai viskas, ką jūs man galite papasakoti apie Giotsą? 

— Taip. Ir dar kartą sakau, kad Vyzelio byloje jis dėl nieko ne- 
buvo įtariamas. Gailiuosi, kad jums apie tai prasižiojau. 

— Nesigailėkite. Aš supratau. Rytoj pas jus užsuksiu. 

— Kodėl? 

Kasdanui vos neišsprūdo: „Kad iš tavo akių išskaityčiau, ko tu 
man nepasakei , bet teištarė: 

— Paprastas formalumas. 

Nuspaudęs pokalbio baigimo mygtuką, pajuto, kaip dreba ran- 
kos. Vaiko dingimas ir Giotso nužudymas galėjo būti susiję. 

Jis užvertė knygelę, užmovė ant flomasterio dangtelį, paskui va- 
landėlę stebeilijo į aukštas arkines antžeminio metro konstrukci- 
jas. Prisiminė Mendeso atradimus. Įtarimą dėl Giotso seksualinio 
iškrypimo. O dabar dar tas vaiko dingimas... Jam kilo mintis, ar 
tas Giotsas išties toks jau nekaltas... Jis stengėsi nejungti šių trijų 
žodžių: homoseksualas-iškrypėlis-pedofilas. 

O gal Volokinas išties teisus? 

Kasdanas nuvijo tą mintį. Vaikas neįstengtų panaudoti tokios 
žudymo technikos, juk reikėjo griebtis prievartos. Panaudotas 

labai smailas įnagis. Iš nežinomo lydinio. Taikytasi į vieną kūno 
dalį - ausų būgnelius. Visa tai paneigė versiją apie berniuko 
kerštą. 

Kasdanas įjungė bėgį ir pasuko į Rošešuaro bulvarą. 

„Vaikai niekada nebūna kalti.“ 

Remiu žodžiai nūnai skambėjo tuščiai, be turinio. 

Jie jau nebeatrodė tokia nesugriaunama aksioma. 

Sedrikas Volokinas išsidabino. 

Toli gražu nebe pirmos jaunystės juodas kostiumas. Balti marš- 
kiniai - tokios storos medvilnės, kad apykaklė be paliovos stojosi. 
Susiglamžęs tamsus kaklaraištis, su nuolatiniu mazgu ir gumele 
po apykakle - panašius segi vaikai. Ir visą tą grožybę prarijo 
griozdiška karinio kirpimo striukė su gobtuvu. 

Toks aprangos stilius kažkuo jaudino - nerangumu, naivumu. 
O dar sportbačiai, kurie visai nederėjo prie bendro vaizdo ir kurie 
buvo tos pačios firmos kaip katedros vaikų. Kasdanui ši smul- 
kmena paliudijo, koks Volokinas artimas jauniesiems katedros 
giedotojams. 

Rusas jo laukė prie „Cold Turkey“ pinučių tvoros kaip tikras 
keliautojas autostopu. Pamatęs artėjantį Kasdano volvą, jis čiupo 
savo krepšį ir pasileido prie jo. 

— Tai ką, dėdule? Pakeitėme nuomonę? 

Kasdanas jam paskambino labai anksti ir perspėjo, kad užva- 
žiuos jo paimti lygiai dešimtą valandą. Sandėris paprastas: dar 
kartą apklausti vaikus ir rasti įrodymų, kad jo prielaida buvo tei- 
singa. Kartu jis susisiekė su Greskiu, Nepilnamečių teisių apsaugos 
tarnybos vadu, ir perspėjo jį, kad ištraukęs tą berniuką iš šaldytu- 
vo. „Praktikuotis.“ Komisaras nustebo, bet nieko neklausė. 

— Veik. 

Volokinas apėjo mašiną ratu. Kasdanas atkreipė dėmesį, kad 
jo krepšys - kareiviška žygio kuprinė. Tokius krepšius, permes- 
tus per petį, nešiojo 1914-1918 metų kareiviai tampydami juose 
granatas. 

Rusas įsėdo. Armėnas pajudėjo. Pirmieji kilometrai bėgo ty- 
lomis. Po dešimties minučių jauniklis ėmėsi savo vakarykštės 
procedūros. Rūkomasis popierius. Gelsvas tabakas... 

— Ką čia darai? 

— O kaipjums atrodo? Pats gydomojo centro direktorius mums 
duoda hašo. Jis mano, kad tai biologiškai švarus daiktas. O valgy- 
kloje reklaminis skydas skelbia: „Tegyvuoja kanapės!“. Suprantate, 
apie ką kalbu? 

— Tau niekad nesakė, kad tai blogai veikia neuronus? 

Volokinas lyžtelėjo rūkomojo popieriaus kraštelį ir suklijavo 
du lapelius. 

- Po to, kur buvau atsidūręs, tai mažiausias blogis. 

Kasdanas šyptelėjo: 

- Kamerūne sakydavo: „Kulka į užpakalį geriau nei kulka į 
širdį.“ 

— Tikra tiesa. O kaip ten tas Kamerūnas? 

- Toli. 

— Nuo Prancūzijos? 

- Ir nuo dabarties. Kartais net sunku patikėti, kad ten buvau. 

- Net nežinojau, kad ten vyko karas... 

— Ne tu vienas toks. Juo geriau. 

Volokinas atsargiai išsitraukė iš aliuminio pakuotės luitelį ka- 
napių. Žiebtuvėliu vieną kampą uždegė ir išbėrė turinį ant tabako. 
Po automobilį pasklido užburiantis kvaišalų aromatas. Kasdanas 
pravėrė langelį tardamas sau, kad diena prasideda keistai. 

Nusprendė eiti prie reikalo: 

— Kaip sužinojai apie Tangi Vyzelį? 

— Ką? 

- Tangi Vyzelį. Tą dingusį berniuką iš Rožinio Dievo Motinos 
choro. 

— Koks vaikas? Koks choras? 

Kasdanas paskersakiavo į Volokiną. Šis kaip tik klijavo savo 
suktinę. 

— Tu nieko nežinojai? 

- Prisiekiu, Jūsų Prakilnybe, - atsakė iškeldamas dešinę ranką 
su suktine. 

Kasdanas sulėtino greitį ir įsuko į greitkelio prieigos kelią. Per 
naktį jis išsiaiškino, kas tyrė mažojo Tangi dingimo bylą. Trečio- 
sios kriminalinės policijos valdybos vaikinai iš Meno prospekto, 
o ne Nepilnamečių teisių apsaugos tarnyba. Be to, rusas tada gal 
dar ir nedirbo. 

Jis trumpai paaiškino: 

- Prieš porą metų dingo vaikas. Jis giedojo chore, kuriam va- 
dovavo Giotsas. Rožinio Dievo Motinos bažnyčios chore. 

- Aš net nežinojau, kad Giotsas turėjo ne vieną chorą. Kokios 
dingimo aplinkybės? 

- Berniukas vakare išėjo iš bažnyčios ir namo nebegrįžo. 

— Gal jis pabėgo? 

- Regis, jis iš tiesų buvo susidėjęs kuprinę. Tyrimas nieko ne- 
davė. Tangi Vyzelis tiesiog išgaravo. 

— Tai gali patvirtinti mano pedofilijos hipotezę, bet nereikia 
per daug skubėti. 

- Tu teisus. Nes nėra įrodymų, kad Giotsas būtų prikišęs nagus. 
Absoliučiai nieko. 

Volokinas užsidegė savo „cilindrą“. Hašišo kvapas dar labiau 
sustiprėjo. Kasdanas visada mėgo šį aromatą. Jis jam priminė 
Afriką. Vėl pajuto kontrastą tarp egzotiško, šilto kvapo ir visiškos 
tamsumos: juoduojantys laukai, apšiurę, purvini nameliai, rėks- 
mingų spalvų prekybinė zona. 

- Aš visą naktį knaisiojausi po visokiausias kartotekas, - vėl 
prabilo Kasdanas, - norėjau sužinoti, ar Giotsas anksčiau nebuvo 
įsipainiojęs į panašius reikaliukus. Nieko neradau, - nykščio nagu 
stuktelėjo į dantis. - Kažkas ne taip. Išnaršiau visą Automatizuotą 
lytinių nusikaltėlių kartoteką. Peržiūrėjau ir tavo tarnybos ar- 
chyvus. Pasikapsčiau ir Centrinėje kovos su smurto apraiškomis 
tarnyboje. Giotso pavardės - nė ženklo. Vyrukas švarus kaip 
sniegas. 

Volokinas lėtai pro šnerves išpūtė dūmą. 

- Jei jūs atėjote manęs ieškoti, vadinasi, nesate tuo įsitikinęs, - 
jis vėl užsitraukė, lėtai ir stropiai. - Beje, turint reikalų su šita 
bjaurastimi, kartotekomis neverta pasitikėti. Pažinojau nemažai 
pedų, kuriems lengvai pavykdavo išsisukti nepakliuvus į tinklą. 
Pedas - be galo atsargus gyvulys. Ir gudrus. Tikrai nepanašus 
į tuos bukus banditus, prie kurių esate pratęs. Jis nepasitiki ne 
vien farais, bet niekuo. Net pačiu Dievu. Jis - prieš visą pasaulį. 
Jis žino, kad yra pabaisa. Kad niekas jo nesupranta. Kad kalėjime 
kiti plevėsos nudirs jam kailį. Ir tai jam suteikia sparnus tapti 
nematomam... 

Kasdanas truktelėjo petimi ir toliau klojo savo ataskaitą: 

— Nieko neradau ir prieš Naserą. 

— Ką? 

- Giotso bernelį. Ar bent žinojai, kad čilietis buvo homosek- 
sualas? 

- Ne. 

Armėnas atsiduso: 

- Naseras - dvidešimtmetis vaikinas iš Mauricijaus salos, indų 
kilmės. Jis davėsi su Giotsu ne vienerius metus ir dar tylutėliai 
vertėsi prostitucija. Beje, išties nustebau neradęs jam užvestos 
bylos Nepilnamečių teisių apsaugos tarnyboje. Mano galva, šį 
berną jau buvo nutvėrę Dofino aikštėje, Marė ir priemiesčiuose. 
Kai jis buvo nepilnametis. 

— Aš ir šito nežinojau. 

- Iš tikrųjų, regis, visai nieko nežinai. 

Kasdanas neprasitarė, bet tas nežinojimas jį dar labiau sužavėjo. 
Neturėdamas nė menkiausios informacijos, jaunasis policininkas 
veikiausiai teisingai įspėjo dėl Giotso. Rusas jam pasiūlė suktinę. 
Armėnas atsisakydamas papurtė galvą. 

- Jūs ne viską man sakote, - papriekaištavo jaunasis policinin- 
kas. - Kai ašjums vakar išdėsčiau savo teoriją dėl pedofilo Giotso 
ir keršytojo vaiko, jūs mane palaikėte bepročiu. O šiandien jau 
norite su manim susitikti. Per tą laiką jūs tikriausiai išsiaiškinote, 
kad Giotsas buvo pedas. Ir dar - kad dingo berniukas. Bet esu 
tikras, kad čia ne viskas. 

— Taip, - sutiko Kasdanas, - vakar vakare man paskambino 
teismo medicinos ekspertas. Giotso kūnas randuotas. Randų ypač 
daug ant varpos. Iš pradžių pamaniau, kad tai Čilės laikų Pinočeto 
suvenyrai. Bet visi tie randai labai švieži. Regis, Giotsas pats save 
žalojo. Nebent jo mylimukas apdorojo jam kotą. 

- Suprantu, kur sukate. Jūs ilgai nemąstęs pereinate nuo pedo 
prie iškrypėlio. O tada manyti, kad jis mylėjo mažus berniukus, 
būtų tiesiog... 

— Tu nesutinki? 

— Ne. Jūs kalbate apie tris visai skirtingus dalykus. 

— OK, homoseksualas - ne pedofilas. Bet Giotsas ima atrodyti 
išties nenormalus, ar ne? O jo mažasis draugelis Naseras irgi 
neatrodo itin garbingas. Vyriškos padermės prostitutė, tenkina 
pačius keisčiausius įgeidžius... 

Koplyčios prieigos. Greitkelio juostos kirtosi, užeidavo viena 
ant kitos, pynėsi tarsi augmenijos brūzgynai. Juoduojančios tu- 
nelių gerklės prasižiodavo lyg siaubūnų snukiai. Reikėjo pereiti 
prietemų išbandymus ir tik tada galėjai tikėtis patekti į miestą. 

Volokinas kurpė antrą suktinę. Kasdanas pasvarstė, ar vaikinas 
išlaikys tokį ritmą. Popieriaus šiugždesys, kvaišalo kvapas - viskas 

sumišę su gatvės garsais, automobilių signalais ir variklių gausmu. 
Jis įsuko į aplinkinį bulvarą Bersi link. 

Rusas lyžtelėjo popierių ir pareiškė: 

- Žaiskime atviromis kortomis. Jums prireikė manęs. Man - 
jūsų. Aš turiu darbo su vaikais patirties, jūs jos neturite. Tačiau jūs 
turite tokį autoritetą, kokio aš niekad nepelnysiu. Taigi mudu - 
užribio farai, visiškai neteisėti. Nors aš tikiu, kad tą niekšą įma- 
noma sučiupti, galiu „nuvažiuoti visai į kitą pusę, nes neturime 
reikiamų priemonių. 

— Tai kas? 

- Tai nieko. Šiaip ar taip, būsime pažinę kits kitą. Abu atliekame 
praktiką - ir jūs, ir aš. 

Kasdanas nepaleisdamas iš rankų vairo atidarė pirštinių dė- 
žutę. 

— Tau. 

Dviem pirštais prilaikydamas savo suktinę, Volokinas įkišo 
kairę ranką į dėželę. Iš ten ištraukė kompaktišką „Glock 19“ - 
plienas ir polimerai, 15 kulkų apkaba. Kasdanas stebėjo vaikino 
veido išraišką. Abejinga. 

- Gal kiek per daug, ką? 

Kasdanas pats juto savo ginklo svorį. Zigzaueris, šį pistoletą jis 
šįryt primirštą išsitraukė iš dėžės. 

— Būk pasirengęs blogiausiam. Pirmoji praktikanto taisyklė. 

Nepaleisdamas savo suktinės Volokinas įbruko glocką už diržo, 
prieš tai patikrinęs saugiklį. Paskui ramiai užsidegė savo cilindrą. 
Ginklo turėjimas, regis, jo nė kiek nejaudino. 

— O kitos taisyklės? 

- Išskyrus berniūkščius, visus kitus apklausiu tik aš. Visada ir 
visur. Ir komandą pristatau aš. Kišenėje guli senas mano pažy- 
mėjimas, jis tebedaro poveikį. Nors mano galva pasirodė netikusi 
apklausti vaikams, mano snukis dar visai tinkamas padaryti įspūdį 
suaugusiesiems. 

- Tikiu. 

— Pirmas prasižengimas, ir vežu tave atgal į tavo prieglaudą. 
Netinkamas žodis, abstinencijos priepuolis ar dar kokia panaši 
nesąmonė, ir grįžti, iš kur atvažiavęs, supratai? 

— Jokių problemų. 

— O dar kvaišalai. 

— Aš juk užrišau, Kasdanai. 

— Visi nusikaltėliai, kokius tik pažinojau, buvo nekalti. Visi nar- 
komanai nevartojo narkotikų. Jei kils bent menkiausias įtarimas, 
kad tu per dieną ką nors įsišvirkštei, siunčiu tiesiai atgal į „Šaltąjį 
kalakutą . Bet prieš tai dar išmalsiu snukį. Capisci?* 

Volokinas šypsodamasis išpūtė dūmų tumulą. 

- Kaip gera jaustis globojamam. O Vernu? 

— O Vernu aš pasirūpinsiu. 

- Iš mudviejų tikrai išeis neprastas faras. 

Kasdanui svaigo galva. Po paraliais, pamanė, negi teks apklausti 
vaikus šitaip apkvaišus. Įveikdamas svaigulį, karinio instrukto- 
riaus balsu išrėkė: 

— Klausimų yra? 

— Ne. 

— Jokių reikalavimų iš tavo pusės? 

— Jokių. Tai man suteikia jėgų. 

Volokinas ranka nuginė dūmus ir įsižiūrėjo į kelio ženklus virš 
greitkelio. Kasdanas ką tik išvažiavo iš VENSENO PRIEIGŲ. 

— Kur važiuojame“ 

— Pradėsime apklausą nuo nulio. Tu apklausi katedros vaikus, 
visus iš eilės. Patikrinsime tavo garsiuosius gebėjimus. Jei, pasak 
tavęs, vienas iš tų berniūkščių - žudikas, tau nebus sunku jį de- 
maskuoti. 


* Supratai? (It.) 

— Ar šiandien vyksta pamokos? 

— O kaipgi. Turėsime aplakstyti visas mokyklas. Sąrašą aš tu- 
riu. 

- Kaip gerai, kad užsikabinau kaklaraištį. 

— Tikrai. Turiu vilties, kad aplenkėme Vernu. Antraip viskas 
šuniui ant uodegos. 

— O tavo vardas koks? 

— Kevinas. 

- Tai Kalėdų Senelis tau atitemps Wii*? 

— Už Kalėdų Senelį mano tėvas. Buvome abu „Score 
Games'**. 

— Tu tikrai to nori? Užsirašei? 

- Su pirmaisiais, - šyptelėjo paauglys. - Nuo rugsėjo. 

- Zelda. Need for Speed Carbon. Splinter Call Double Agent***: 
Nuo kurio tu labiausiai kaifuoji? 

— Need for Speed Carbon. Wii serijos: tai tikrai superinis. 

— O žinai, kad jau kalbama apie PES versiją Wii? 

— Būtų super. 

Pokalbis šitaip tęsėsi Kasdanui visai neįkandama kalba. Bet 
viena buvo aišku: tarp jųdviejų atsirado abipusis supratimas. 
Tonas. Balsas. Viskas skyrėsi. O Kasdanas liko stovėti nuošaly. 
Atsirėmęs į sieną, per kelis metrus nuo besišnekučiuojančiųjų, 
vienas tuščioje klasėje. 

Jie atvažiavo į Elen Bušė licėjų pusę dvyliktos. Valgykloje - pie- 
tų metas. Nerasi geresnio laiko išsikviesti vaikus po vieną. Mo- 


* Penktoji japono Nintendo vaizdo žaidimų serija. 
** Didžiulė specializuota vaizdo žaidimų parduotuvė. 
*** Vaizdo žaidimų pavadinimai. 

kyklos direktorė tam visai neprieštaravo. Kevino Davtiano tėvai 
jau žinojo apie įvykį prieš atvesdami sūnų į pamokas, o Vernu 
dar nebuvo įkišęs nosies. Oficiali apklausa vyko įprastu ritmu. 
Inertiškai, to jie, laisvieji elektronai, negalėjo žinoti... 

Volokinas ėjo prie reikalo. 

— Giotsas buvo simpatiškas? 

— Aha, simpatiškas. Ne daugiau. 

— Jei reikėtų jį apibūdinti keliais žodžiais, ką sakytum? 

Kasdanas paliko savo bendražygį klausinėti, o pats nužings- 
niavo koridoriumi. Jis nesitikėjo, kad Volo pasiseks labiau nei 
jam, nepaisant sąmokslininkiško tono. Bet gal jis užčiuops kokią 
silpną vietą, kokią smulkmeną, kuri išduotų vaiką liudytoją ar 
vaiką kaltininką... 

Nusileido laiptais iki pirmo aukšto. Licėjaus architektūra buvo 
įspūdinga. Didžiulis raudonų plytų statinys aukštomis ir didingo- 
mis erdvėmis priminė tas Pietų Amerikos miestų konstrukcijas, 
kurios lenktyniauja su lygumų ir kalnų didybe. 

Kasdanas išsitraukė mobilųjį. Jokio ryšio. Pasuko prie vartų. 
Vieta išties stulbinanti: tiek brangaus marmuro, plytų. Vis dar jo- 
kio ryšio. Jis išėjo pro vartus ir atsidūrė Venseno alėjoje. Pagaliau 
pasirodė ruoželiai ekrane. Surinko seno kolegos numerį - buvo 
prašęs jo peržiūrėti kai kurias kompiuterio rinkmenas. 

Pripažinus prielaidą, kad žudikas yra vaikas, atsirado darbo. 
Berniūkštis, galintis griebtis žudymo - ne juokas. Gal jau buvo 
antecedentų - ankstesnių panašių įvykių. Psichologinių. Teismi- 
nių. Teks tikrinti kiekvieną išklotinės pavardę. 

Kolega nepatenkintas suniurzgė. Kiekvieną rinkmenos peržiūrą 
užfiksuoja programinė įranga, ji veikia kaip bendras registruo- 
jantis aparatas, galintis rasti dieną, valandą ir prisijungusio prie 
rinkmenos policininko tarnybinio pažymėjimo numerį. Niekas 
nedingsta. Niekas nepasimiršta. Kasdanas dar pamalė liežuviu 

ir pagaliau pavyko vyrutį įtikinti, kad tie rinkmenų tikrinimai 
telefonu ilgai neišsilaikys. 

Po pusvalandžio paaiškėjo, kad jis nieko nerado. Nė ženklo to- 
kio nusikaltimo. Nė vienas iš tų vaikiūkščių negulėjo psichiatrijos 
ligoninėje. Kasdanas nusiėmė akinius ir padėkojo bičiuliui, o šis 
savo ruožtu jį perspėjo: 

— Žinau, kokiomis ten machinacijomis užsiimi, Duduk. Bet 
tai - paskutinis kartas. 

Kasdanas grįžo į vestibiulį. Priešais atžingsniavo Volokinas. 

— Na, ir? 

— Na ir nieko. Jis nieko nežino, o aš jį sunkiai įsivaizduoju 
galabijant vargonininką. 

Armėnas neištvėrė nenusišypsojęs. O tas padūkėlis paklausė: 

- Kas kitas? 

- Persikelsime į kairįjį krantą. Davidas Simonianas. Dešimtme- 
tis. Montenio licėjus, 16-oji apygarda. 

Jie atvažiavo iki Tautų aikštės, įsuko į Didro bulvarą, juo lėkė 
iki Austerlico tilto. Kitapus tilto pasileido Senos krantine Dievo 
Motinos katedros link. Nuo išmetamųjų dujų kraštovaizdis buvo 
tiek papilkėjęs, kad mūro statiniai ir dangus atrodė tos pačios 
spalvos. Tokiomis akimirkomis Paryžius - tarsi pastatytas iš vie- 
nintelės medžiagos: nuobodulio. 

Kasdanas pasuko į kairę. Tada leidosi Sen Žako gatve. Jai pasi- 
baigus įvažiavo į nedidelę atšaką dešinėje - Abė de V'Epė gatvelę, 
kirto Sen Mišelio bulvarą, atsidūrė Ogiusto Konto gatvėje ir su- 
stojo priešais Montenio licėjų. Volokinas neištarė jam nė vieno 
pagiriamojo žodžio, kad taip puikiai orientuojasi. Nes žinojo, 
kad Kasdanas, kaip ir bet kuris kitas policininkas, baigęs dirbti 
policijoje, prireikus gali virsti puikiu taksi vairuotoju. 

Viduje - tas pats manevras. Negaliojančio pažymėjimo patei- 
kimas. Paistalai apie neva oficialią apklausą. Būtų užtekę vienin- 
telio licėjaus direktoriaus skambučio tėvams arba kriminalinei 

policijai, ir jie būtų žuvę. Bet jis nuėjo ieškoti pietaujančio Davido 
Simoniano ir užėmė jo vietą valgykloje. 

Kasdanas vėl pamatė tą ištįsusį berniuką pasišiaušusiais plau- 
kais. Krito į akis jo panašumas į Volo. Jiedu atrodė taip, lyg pri- 
klausytų tai pačiai roko grupei. Jis vėl išėjo. Norėjo dar šį tą pati- 
krinti. Jei Giotsas išties buvo pedofilas, jei jis elgėsi su berniuku 
taip, kad galėjo jį traumuoti ir pastūmėti į kerštą, tada reikia eiti 
iki galo. Gal vaikas žudikas galėjo dainuoti kitame chore? Gal 
kartais Rožinio Dievo Motinos? 

Vėl tenka pradėti nuo pradžių. Jis paskambino tėvui Stanislo- 
vui. Buvo pažadėjęs pats pas jį užsukti, bet nenorėjo Volo palikti 
vieno - pasimatys vėliau. Šventikas klusniai padiktavo jam savo 
choristų pavardes. Kasdanas pasuko smegeninę ir su dideliu vargu 
įkalbėjo vieną policininką vietoj jo atlikti tyrimą. 

Pasibalnojęs nosį akiniais, armėnas diktavo pavardes, žings- 
niais matuodamas licėjaus vestibiulį ir laukdamas atsakymų, o 
kartu lygindamas šio licėjaus architektūrą su ankstesnės moky- 
klos. Čia vyravo tašytas akmuo. Šviesus. Nemirtingas. Licėjus 
buvo pastatytas mažiausiai prieš tris šimtmečius ir dabar visiškai 
atnaujintas. Baltas akmuo. Rūpestingai prižiūrėtas parkas. Plačios 
erdvės, kuriose žingsniai aidi nelyginant laidotuvių maršas. 

Po pusvalandžio sužinojo nieko nepešęs, o ir Volokinas pasi- 
rodė nieko nesakančia mina. Ir jis nieko nepešė. 

Antrą valandą popiet jie atsidūrė Invalidų bulvare prie Viktoro 
Diuriuji licėjaus. 

Benžamenas Zarmanianas, dvylikametis. 

Volokinas paprašė Kasdano nupirkti sumuštinių, o pats tuo 
tarpu pasikalbėsiąs su berniuku. Kasdanas pakluso jausdamas 
nemalonų kartėlį, kad tapo jauniklio pasiuntinuku. 

Grįžęs su maistu, jis pamatė Volokiną jau išeinantį iš klasės. 
Slapta Kasdanas nudžiugo, kad vaikinui nepasisekė. Volokinas 
nebuvo už jį gudresnis. 

Be penkiolikos trys. Brajanas Zarosianas. 
Žako Dekuro licėjus, Triudeno prospektas, 9-oji apygarda. 
Nieko nepešta. 


Pusė keturių. Aru Zacharianas. 

Žano Žoreso mokykla, Kavė gatvė, 18-oji apygarda. 

Ničnieko. 

Kasdanas dabar dalyvavo visose apklausose. Jis nesuprasdavo 
nė žodžio iš to, ką jie šnekučiuodavosi apie vaizdo žaidimus, tele- 
vizijos serialų personažus ar komunikacijos naujienas. Tai atrodė 
būtina pereinant prie rimto vyro ir vaiko pokalbio. Šiaip ar taip, 
toks bendrumas nieko nedavė. Nė ženklo sąmyšio. Nė žodžio, 
išduodančio bent menkiausią paslaptį. 


Be penkiolikos penkios. Ela Karejanas. 

Kondorsė licėjus, Havro gatvė. 

Sen Lazaro kvartale eismas vis tirštėjo. Popietė ėjo į pabaigą, 
abu partneriai pakliuvo į mašinų spūstį. Ir vėl tuščiomis. 


Šeštą valandą vakaro teliko apklausti vienintelį vaiką. 

Timotėjų Avedikianą, trylikametį, Banjolė. 

Jie dvejojo. Jau temo. Kai visur tokios eismo spūstys, darbo 
diena gerokai užsitęs. 

Ir vis vien ryžosi važiuoti. Jei pradėjęs apklausą jos nebaigi, 
manyk, kad jos nė nepradėjai. Volokinas nebeišdaužė nė vieno 
žodžio. Kasdanui pasidarė įdomu, ar jis paniuro dėl taip tuščiai 
praleistos dienos, ar prasidėjo abstinencijos sindromo prie- 
puolis. 

Banjolė prieiga. Kasdanas surizikavo užsitraukti pyktį ir pa- 
klausė: 

— Ką tu apie tai manai? 

— Nieko. Jie neįžvelgiami. Arba nekalti. Paprasčiausiai. 

Lekia per Banjolė. Nykus priemiestis. Tamsus. Tarsi panardin- 
tas į dervą. Berniukas jau buvo išėjęs iš mokyklos. Kasdanas turėjo 
jo adresą. Jie privažiavo namą Polio Vaijano Kutiurijė gatvėje. 

Prisistatęs šeimai, Volokinas ėmė klausinėti berniūkštį. 

Armėnas įsitaisė sode, ant senų aplūžusių sūpuoklių, neri- 
maudamas, kad tėvai gali imti ir ateiti jo paklausinėti tikslesnių 
duomenų. Jis užsikrėtė bjauria Volokino nuotaika. Niršo. Ką jis 
čia veikia? Sugaišo visą dieną vaikydamasis miražą. Taip pasitikėjo 
narkotikų prisiėdusio jauno policininko nuojauta, kad niekais pa- 
vertė brangias valandas, skirtas apklausai, jas jau tenka skaičiuoti 
prieš laikrodžio rodyklę. 

Kasdano įniršį dar labiau kurstė mintis, kad jis turėjo eiti kitu 
keliu - sekti politiniu pėdsaku. Vilhelmo Giotso buvo pasiklauso- 
ma. Vargonininku domėjosi Prancūzijos bendrosios informacijos 
tarnyba, o gal net kontržvalgyba. Šia linkme ir reikėjo eiti. Jis 
privalėjo išjudinti tas tarnybas ir gauti informacijos apie politinę 
čiliečio praeitį. Turėjo peržiūrėti telefono pokalbių išklotinę ir 
surasti tą advokatą, su kuriuo Giotsas bendravo. Taip pat pa- 
skambinti šeimoms, į kurias Giotsas ateidavo duoti fortepijono 
pamokų. Visus šiuos žygius dabar atliko Vernu, o jis, patyręs 
policininkas, tuščiai gaišo dieną su šiuo narkomanu, apsėstu 
minties apie pedofiliją. 

Tiesą sakant, jis žinojo, kodėl paklausė jaunojo policininko. 
Kasdanas gyveno su žaizda širdyje ir ta žaizda jam rodė, ką da- 
ryti. Ta žaizda - jo sūnaus išvykimas. O dangus jam atsiuntė 
partnerį tokio paties amžiaus kaip jo sūnus. Vaikinuką, kuris jam 
atstoja Davidą. Daug kuo artimesnį. Policininką. Gatvės žmogų. 
Kasdanas niekad nepamiršo: santykius su sūnumi sugadino, lyg 
aštriausiu titnagu perkirto ne kas kitas, o jo darbas policijoje. 

Davidas nejautė policininkams neapykantos. Jis juos niekino. 
Vieną dieną jis jam pasakė - šiek tiek paniekinamai, šiek tiek 
ironiškai: „Faras - tai nevykėlis banditas.“ Ir jis sūnaus žodžius 

apmąstė. Tas berniūkštis, priklausantis kartai, kuri svaigsta nuo 
automobilių, naujų technologijų ir lengvai gaunamų pinigų, ne- 
suprato, kaip jo tėvas gali ištisus keturiasdešimt metų už varga- 
niausią atlyginimą trainiotis gatvėmis. 

Taip, atsirado išties svarbių priežasčių prisidėti prie Volokino. 
Tiesiog pabūti su vaikinu, kuris jam patiko, kuris jam priminė 
gražius metus ir vertė pamiršti nemalonumus dėl savo vaiko. Jis 
buvo apakintas. Jis... ne, tai irgi netiesa. Volokinas nebuvo jo taip 
pakerėjęs. Jis susirado rusą, jis panoro su šiuo policininku, ne ką 
vyresniu nei moksleiviai, drauge apklausti vaikus tik todėl, kad 
nujautė, jog narkomanas galėjo užčiuopti tiesos nervą. Juk tas 
vaikas, palikęs pėdsaką bažnyčios vargonų galerijoje, nėra vien 
paprastas liudytojas. Dabar jis dėl to jau galėtų prisiekti. 

Žingsniai už nugaros. Savo kaimišku kostiumu ir kariška striu- 
ke su gobtuvu Volokinas kėblino nuleidęs galvą, taisydamasis 
kaklaraištį. 

— Na kaip? 

— Niekaip. 

- Gal vertėtų peržiūrėti savo teoriją, ką? 

— Ne, aš negalėjau suklysti. Bent jau ne šitaip smarkiai. 

— Užsispyrimas - didžiausias policininko priešas. 

Rusas pakėlė akis ir įsmeigė į Kasdaną. Jo vyzdžiai buvo pana- 
šūs į du jonvabalius prietamsoje. Jis išsitraukė „Craven“ cigaretę. 
Užsidegė. Skruostikaulių raumenys įsitempė, paskui išpučiant 
dūmą atsileido. 

— Aš visada paklusdavau savo instinktams, - tarė, - ir manęs 
jie niekad neapgaudavo. 

- Tau trisdešimt metų. Dar kiek ankstoka taikyti dedukcinius 
metodus. 

Volokinas nusisuko gaubiamas gelsvų dūmų debesies. 

- Eime. Man kilo viena mintis. 

Kasdanas nerangiai atsiplėšė nuo surūdijusių sūpuoklių. Jau ga- 
tvėje pasivijo Volokiną. Greta jo jis pats sau atrodė it šeštasis bylos 
tyrimo narys. Tasai, kuris apklausia nieko nemačiusius liudytojus 
ir apžiūri vietas, esančias per kilometrą nuo įvykio vietos. 

— Kokia mintis? 

— Važiuosime pas Giotsą. 

— Aš ten jau rausiausi. Nieko nėra. 

— Ojūs rausėtės jo kompiuteryje? 

— Ne. Kompiuterio neliečiau. Nelabai teišmanau... 

- Tai važiuojame. 

Kasdanas akimirksniu atsidūrė priešais jaunuolį ir pastojo jam 
kelią. 

- Paklausyk manęs. Giotsas buvo paslaptingas žmogus. Tikras 
paranojikas. Jis niekad nebūtų palikęs kompromituojančios in- 
formacijos. Nei kompiuteryje, nei kur nors kitur. 

Pirmąkart tą popietę Volokinas nusišypsojo. 

- Pedofilai - tarytum šliužai. Kad ir kiek stengtųsi, vis vien 
palieka šliūžę. Ir ta šliūžė - jų kompiuteriuose. 


19 


- MAC POWER PC G4, - sumurmėjo Volokinas, išvydęs kom- 
piuterį prietemoje skendinčiame bute. - Dažniau vadinamas G4. 
Senas modelis, - nuleidęs žaliuzes įjungė kompiuterį. - Leisime 
pasikrauti. 

— O su „Macintosh“ tau sunkiau dirbti? 

- Ne. PCar MAC - man tas pat. Ir vienas, ir kitas turi savo pra- 
našumų. Bet ir galimybės tos pačios. Dirbant nieko stebuklingo. 
Tiek su vienu, tiek su kitu. 

— Tai tu taip gerai išmanai informatiką? 

Volokinas linktelėjo galvą. Įjungto kompiuterio šviesa švelniai 
apšvietė apatinę jo veido dalį, dar užkabindama vyzdžius - it dvi 
perlamutro ašaras. Tikras piratas, aptikęs lobį. 

— Šito išmokau Vokietijoje, iš geriausių Europos programišių, 
„Chaos Computer Club“ vaikinų. 

— Kas tai? 

— Tai patys gabiausieji informatikos srityje. Jie save vadina 
„galaktikos bendruomene“, dirbančia laisvosios informacijos 
labui. Be vargo įsilaužia į svetimus kompiuterius akivaizdžiai 
pademonstruodami, kokį pavojų visuomenei gali kelti techno- 
logijos. Vokietijoje jie yra daugybę kartų įsibrovę į elektroninę 
bankų sistemą. Aišku, kaskart nuskaičiuotus pinigus rytojaus 
dieną grąžindavo. 

— Kaip tu su jais susipažinai? 

— Tyriau vieną pedofilų bylą, tarp Paryžiaus ir Berlyno. Ir jie 
man labai padėjo. Susekėme tų padugnių pėdsakus. Aš jums dar 
kartą sakau. Iškrypėlių Achilo kulnas - jų kompai. Jie išsaugo 
menkiausius jų ieškojimų, jų ryšių pėdsakus. Aš ne vieną naktį 
prasėdėjau naršydamas po internetą ir ieškodamas nuotraukų bei 
filmų. Man padėjo programinė įranga „Peer to peer“*. Kiberneti- 
nė medžioklė - lemiamas ginklas prieš tuos iškrypėlius. 

Kasdanas įsitaisė jaunajam policininkui už nugaros. Jautėsi 
tikra atgyvena. Giotso kompiuterio ekranas rodė druskingą dy- 
kumą - baltą ir begalinę. Be abejo, tai -— Čilės kraštovaizdis. 

— Serveris įsijungė be slaptažodžio, - tarė Volokinas. - Gera 
pradžia. Antraip būtume žuvę. Nebent nutemptume į dirbtuves 
ir išardytume vidurius. 

Kasdanas nesuprato. Ekrane kaip tik išlindo lentelė, prašanti 
slaptažodžio. Volokinas suvokė, ko jis taip sumišo: 


* Kompiuterinis tinklas, kuris remiasi tinklo dalyvių kompiuteriais, o ne keletu serverių. 

— Tai tik kodas, kurio reikia vien darbui, jį įvedęs vartotojas 
įeina į savo darbo lauką. Jo reikėtų tik norint peržiūrėti Giotso 
dokumentus. Tai visai kas kita. Be šio kodo aš galiu apsieiti. 

Jis nusivilko striukę ir ėmė barškinti klavišais. Skurdžiu kostiu- 
mėliu, per storais marškiniais ir niekam nereikalingu kaklaraiščiu 
jis priminė maklerį, kuris visai nepaiso savo socialinio sluoksnio 
papročių ir įpročių, kitaip tariant, nepaiso nerašytos taisyklės 
rengtis prabangių firmų drabužiais. Buvo panašesnis į jauną, šven- 
tiškai pasidabinusį kaimietį iš kurios nors Mopasano novelės. 

Kasdanas žiūrėjo, kaip jaunuolis darbuojasi. Tapęs pensininku, 
jis pats karštai ėmėsi interneto iš anksto džiūgaudamas, kiek ma- 
lonumo patirs iš šios naujovės. Ir nusivylė. Internetinis pasaulis 
jam pasirodė lyg greitojo maisto restoranas - informacija greitai 
randama, bet paviršutinė, be jokių niuansų, be jokio gylio. Su- 
svetimėjimo mašina, kaip teigia marksistai. Dabar jis pasitenkina 
užsisakydamas internetu knygas ir filmus, naudodamas jį kaip 
senų gerų laikų „Minitel'“*. 

- Ką darai? - paklausė Kasdanas. 

— Pereinu į „Shell“. 

— Labai prašau kalbėti prancūziškai. 

— Tai eksploatacinės sistemos kalba. Kompiuteriui žmonių 
kalba tėra programinė įranga, viena iš daugelio. Jis atrodo su- 
prantantis prancūziškai - programa įvesta tarsi iliuzijai sudary- 
ti, - bet iš tikrųjų atpažįsta tik skaičius, pagrįstas tik dvejetaine 
skaičiavimo sistema... 

Kasdanas žiūrėjo į bėgančias „kurjerio“ šrifto raides. Net šių 
ženklų apibrėžimas buvo subtilesnis nei įprastų raidžių. Jis pri- 
siminė filmą „Matrica“. Broliai Vachovskiai gebėjo panaudoti tą 
informacinės kalbos ir rytietiškų hieroglifų panašumą. 

— Ką dabar veiki? 


* Abonentinis teleinformacijos tinklas. 

- Sukūriau konfigūracinę rinkmeną. Lyg ir tam tikrą super- 
vartotoją, kuris atsidurs virš įprastų vartotojų ir galės prieiti prie 
rinkmenų sąrašo. 

Volo vėl įjungė serverį. Pasigirdo burzgimas, paskui ekranas 
vėl paprašė slaptažodžio. Šįkart rusas parašė kelias raides. Kom- 
piuteris dosniai pasiūlė stulpelį piktogramų. 

- Dabar lendu į programos šaknis. Kompiuterių sistema panaši 
į genealoginio medžio. Reikia sekti grandinę nuo žemiausių regist- 
rų, įsiterpusių į kits kitą: sistema, pritaikymas, rinkmenos... 

Išniro gausybė stulpelių su pavadinimais. 

— Giotso sukurti ir į serverio atmintį įvesti dokumentai. Tekstai, 
vaizdai, garsai... 

Ekrane užburiančiu greičiu bėgo trumpiniai, skaičiai, raidės. 
Eilutės lankstėsi, blaškėsi tarsi vėjo taršomos piktžolės. 

— Kaip tu gali tai suprasti? 

- Aš nesistengiu suprasti. Aš filtruoju. Perleidžiu šiuos duome- 
nis per įsivestą programą. Tam tikrą tinklą, kuris pagauna pedofilų 
vartojamus reikšminius žodžius, net užkoduotus. 

Hieroglifai lėkė nesustodami. Retkarčiais Volokinas sustabdy- 
davo stulpelius ir peržiūrėdavo dokumentą. Paskui vėl sumirgė- 
davo miriadai ženklų. 

- Oi, velnias, - murmėjo Volo. - Nieko nėra. Šis kompas - 
tiesiog pavyzdingo Čilės muzikantėlio rinkmenų saugykla. Net 
elektroniniai laiškai atrodo visiškai švarūs. Tas niekšelis niekuo 
nepasitikėjo. 

— Primenu tau, kad kol kas Giotsas - auka. Vyresnis nei šešias- 
dešimt trejų metų žmogelis, kuriam pervėrė ausų būgnelius. 

- Jūs pamirštate, kad jo buvo klausomasi. Juk pats man sakė- 
te. 

— Tik neaišku, kas klausėsi. Ir kodėl. Juk tik tu įsitikinęs, kad 
Giotsas buvo seksualinis iškrypėlis. 

Volokinas vėl sukaleno klavišais. 

— Panaršysime internete. Dažniausiai tai - aukso kasyklos. 

- Tarkim, Giotsas įeidavo į pedofilų tinklalapius, bet juk jis 
galėjo savo pėdsakus tučtuojau panaikinti, argi ne? 

- Žinoma. Bet kompe niekas neišsitrina. Tai neįmanoma, su- 
prantate? 

— Ne. 

— Suteikti šią funkciją vartotojui - tai atverti jam pagrindinį 
sistemos mechanizmą. Pradinį kodą. Tą, kuris leidžia sukurti 
kietąjį diską. O tas kodas - viena iš geriausiai saugomų paslap- 
čių pasaulyje. Antraip kiekvienas norintis galėtų susikurti savą 
diską ir visa informacijos rinka žlugtų. Kompiuteryje visa vyks- 
ta paviršiuje. Vartotojui sudaromas įspūdis, kad jis ištrina savo 
duomenis, bet tai tik įspūdis, tik nuolaida jo menkai žmogiškai 
logikai. Viskas lieka algoritmų pasaulyje, giluminiuose binarinių 
struktūrų kloduose. Visada. 

- Net slaptos konsultacijos? Kiekvienas klavišo spustelė- 
jimas? 

Volokinas šyptelėjo ir pasuko ekraną armėno pusėn: 

— Viskas. Per kiekvieną konsultaciją kompiuteris sukuria vadi- 
namąją laikiną rinkmeną. Jis išsaugo žiūrėtą poziciją ir ją atkuria 
ekrane. Taip susidaro įspūdis, kad bendrauji su serveriu, o iš 
tikrųjų kompiuteris jau įsidėmėjo vaizdą ir tu bendrauji būtent 
su tuo vaizdu. 

Vėl pabarškino klavišais. 

- Šios laikinos rinkmenos archyvuojamos atminties kampelyje 
ir jas visada galima išsikviesti, tik reikia žinoti, kaip. 

— „Shell“ kalba? 

— Ne. Dabar su kompiuteriu reikia kalbėti pasitelkus specifinę 
jo abėcėlę: kodas ASCII. Iš pažiūros atrodo sudėtinga, bet terei- 
kia perprasti logines jo schemas. Kasdanai, jei nori prakalbinti 
mašinas, reikia kalbėti jų kalba. Ir vadovautis jų logika. 

Vėl barkštelėjimas klavišais. Vėl nauji simboliai ekrane. 

- Laikinos rinkmenos. Įvestos į atmintį apsilankymo tvarka. 
Tinklalapiai, kuriuos jūs dažniausiai lankote, yra išklotinės viršuje 
ir parengti atverti. Aš įvesiu šias naujas rinkmenas į savo paieškos 
programą. Tūkstančiai pedofilų tinklalapių yra aptikti ir įvesti į 
atmintį. Mes žinome jų koordinates, jų kodus, jų reikšminius 
žodžius... Oi, kad jį galas. 

— Kas? 

— Daugiau nieko neištraukiu. Net gėjų svetainių, net viagros 
užsakymų. Nieko. Negali būti. 

— Kodėl? 

- Jūs niekada nesate ėjęs į porno tinklalapius? 

Kasdanas tylėjo. Jo galvoje sklandė tinklalapių pavadinimai. 
„Big Natural Tits.“ „Big Boobies Heaven.“ Ir jis tikrai nenorėtų, 
kad Volokinas imtų knaisiotis po jo „Macintosh“. 

— Aš dar nepasiduodu, - tarė Volo. - Lieka dar inodai*. 

— Kas čia dar per daiktas? 

— Kompiuteris - kaip miestas. Kiekviena rinkmena - kaip na- 
mas su vieninteliu adresu. Tai ir vadinama inodu. Aš nukreipsiu 
dokumentus nekliudęs jų inodo ir net jų pavadinimo - fasado. 
Dažniausiai norėdami paslėpti pėdsakus vaikinai, kurie turi ką 
slėpti, sukuria daugybę dokumentų ir pavadina juos tuo pačiu 
vardu. Jie - matomoje vietoje padėti tušti lukštai - tik sukuria 
regimybę, o tikroji rinkmena, ta, kompromituojanti, paslėpta 
atminties labirintuose. 

Volokinas surinko keletą skaičių eilučių. Ir vėl pasirodė išklo- 
tinė. Kasdanas pamėgino atvesti Volokiną į protą. 

— Volo, mes juk kalbame apie seną žmogų, kuris dirigavo cho- 
rams. Neįsivaizduoju, kad jis būtų kūręs kažkokius informacinius 
jaukus arba... 


* Sudurtinis žodis, sudarytas iš index - indeksas ir noeud - mazgas. (Pr.) Tai - indekso deskrip- 
torius. Saugo pagrindinę informaciją apie nuolatines rinkmenas ir kitus rinkmenų sistemos 
objektus. 

— Ašjums dar kartą sakau: pedofilas - ypač nepatiklus gyvūnas. 
Jis žino, kad yra atsidūręs už visuomenės ribų. Ir žino, kad daugu- 
ma žmonių tetrokšta vieno - išpjauti jam kiaušius. Tai priverčia 
jį tapti genialiu informatiku. 

Ženklai vis bėgo ir mirgėjo. Kasdanui susidarė įspūdis, kad 
atsidūrė giliose, nepereinamose džiunglėse. O Volo, priešingai — 
išminčių planetoje. Jis įnirtęs brovėsi prie esmės - įtampa tarsi 
medžiojant, kai medžiotojas „uodžia“ laimikį, bet sėlina itin at- 
sargiai. 

- Šūdas, šūdų šūdas! 

— Nieko neišėjo? 

- Ničnieko. Giotso tinklalapį, ko gero, tvarkė specialistai. Jis 
nepagaunamas. 

- Bet tu vis vien šiek tiek pasistūmėjai į priekį, ar ne? 

— Pedai yra solidarūs. Jie laikosi kits kito. Vienas žinovas iš- 
moko kitus ir taip toliau. Patikėkite, aš turiu patirties su šitais 
išgamomis. 

Jis pasilenkė ir įbruko ranką į kelionkrepšį. 

- Telieka paskutinis lemtingas ginklas. 

Volokinas iškėlė švytuliuojančią kompaktinę plokštelę ir vienu 
judesiu įspraudė ją į kompiuterio dėžės stalčiuką. 

- Čia įrašyta programa „Undelete“. Lyg ir zondas, kuris pasine- 
ria į giliausius kompiuterio klodus. Jie vadinami žemutiniu lygiu. 
Ši programinė įranga ištiria serverio vidurius ir atranda tai, kas 
buvo paviršiuje ištrinta. Tai itin greita programa, ji taikoma ypač 
kruopščiai ieškant. 

Kompiuteris riaumojo visai kaip variklis. Šnopavo ventilia- 
torius, lyg norėdamas spėti įkandin, kad nuramintų ir neleistų 
sprogti. Pasirodė nauja išklotinė. Visos eilutės prasidėjo klaus- 
tukais: 

?uytėuS(876786a4n;tniėrpuygf 

?hgdf654!>2)89789789<( vjhgjhv 


135 

ZiuytiuyY64565465RC 

?yutuytyutzftvcuytuyw 

Tarsi būtų užklupęs pabaisą, užmigusią intymumo akimirką, 
Volokinas sušnibždėjo: 

- Kompiuteris niekada neištrina. Jis tiesiog padaro vietos nau- 
jai informacijai. Atlaisvindamas erdvę, jis pastumia ankstesnę 
rinkmeną, pridengdamas ja pirmąją raidę, iš čia ir tie klaustukai. 
Toliau lieka tas, kas buvo, ir mes galime lengvai tai atpažinti. 

Kasdanas lyg užburtas spoksojo į visas tas eilutes, prasidedan- 
čias klaustukais. Jis neįsivaizdavo, kaip galima susigaudyti tokioje 
painiavoje, bet vaikinukas, regis, neabejojo sėkme. Bėgo sekundės, 
lydimos kompiuterio gaudesio. 

Armėnas taip pat tyliai paklausė: 

— Ką tu aptikai? 

- Vis tą patį nekaltą mėšlą. Giotsas buvo tikras šventasis Vil- 
helmas. 

— O gal taip ir buvo? Tas žmogus galėjo tiesiog gyventi choro 
repeticijomis ir prisiminimais apie savo šalį. Nors jis ir išdarinėjo 
keistus dalykus su savo meilužiu. 

— Kasdanai, jūs vyresnis už mane. Pažįstate žmogaus prigimtį. 
Vilhelmas Giotsas buvo homoseksualas. Naseras nebuvo pirmasis 
jo meilužis. Nebuvo ir vienintelis. Homoseksualai - karšti kaip 
kepimo krosnis. O čia nerasi jokio pėdsako, kad jis būtų ieškojęs 
ryšių. Tematau vienintelį paaiškinimą: jis dirbo kitur ir prie kito 
kompiuterio. 

Volokinas ištraukė iš serverio kompaktinę plokštelę ir giliai 
atsiduso. 

- Arba Giotsas naudojosi teroristų mėgstamu metodu: tiesio- 
giniu kontaktu su žmogumi. Jokios technologijos, jokio pėdsako. 
Tada jis mirė nusinešdamas savo paslaptis su savimi. 

Jaunasis policininkas vis dar būrė klavišais. Kasdanas nuspren- 
dė, kad jis trina savo įėjimo pėdsakus. 

— Iš kur tokia neapykanta pedofilams? - pagaliau paklausė 
Kasdanas. 

- Suprantu, kur jūs sukate, - šypsodamas tarė rusas. - Jei aš taip 
siuntu ant tų šiukšlių, manote, kad suvedinėju su jais sąskaitas. 
Atseit mažas našlaitėlis, vaikystėje iškentęs pragarus... 

- Argi ne taip ir buvo? 

— Ne. Atleiskite, kad nuvyliau. Aišku, nekiurksodavau kiauras 
dienas pas šventikus, bet tokių problemų neturėjau. 

Volokinas užsegė savo krepšį ir atsistojo. 

— Aš jums pasakysiu, kokios traumos mane sukrėtė. Jos vadi- 
namos „žaginimais“, „analinės angos plyšimais“, „kankinimais“, 
„Užsikrėtimais“, „žudymais“ ir „savižudybėmis“. Visos jos guli 
sumestos Nepilnamečių teisių apsaugos tarnyboje. Mano traumos 
ir yra tie berniukai, kurių aš nepažįstu, visur, kur jie verčiami tas 
šlykštybes daryti. Šlykštybes, kurių jie nesupranta. Šlykštybes, 
kurios sugriauna jų pasaulį. Ir palieka juos sumaltus į miltus, 
jeigu ne tiesiog mirusius. Kad persekiočiau šiuos bjaurybes, ne- 
būtinai turiu būti pats visa tai išgyvenęs. Pakanka, kad aš apie 
juos galvoju. 

Kasdanas tylėjo. Aišku, jis sutiko, bet iš patirties žinojo, kad 
jei Žmogus išverčia savo vidurius, jis turi tam ir asmeninę prie- 
žastį. 

Pakėlė žaliuzę ir mostelėjo į buto duris. 

— Ojei apklaustume Naserą, tą Giotso išlaikytinį? Geras senio- 
kas apklaus senoviškai, atsisėdęs vienas prieš vieną? Žmogiškai 
nusiteikęs, žmogiškais žodžiais. O jei reikės, - ir keliais žmogiškais 
antausiais. 

Nasredinas Sarakramahata gyveno Malzerbo bulvare, netoli Mon- 
so parko, 137 name. Pastatas osmaniškas, didingas, išpuoštas her- 
bais ir kariatidėmis. Kasdanas prisiminė mauricijietį minėjus, kad 
gyvena pačiame viršuje, mansardiniame tarnaitės kambaryje. 

Visraktis. Ir dar vienos durys su įtaisyta telefonspyne. Jokio 
durininko. Ir jokio reikalo aklai skambinėti paliekant paskui 
save pėdsakus. Nieko netarę, abu vyrai vestibiulio prieblandoje 
atsirėmė į sieną priešais butus. Atsipalaidavo, atsipūtė. Tereikėjo 
sulaukti, kol koks gyventojas įeis ar išeis. 

— Man tai primena jaunystę. Mano pirmuosius metus BRL. 

— Aš tai jaunystėje nelaukdavau, kol man atidarys duris. Lis- 
davau pro langą. 

— Nori pasakyti, tais laikais, kai prekiavai narkotikais? 

- Prekiavau savo likimu, Kasdanai. Tai ne tas pat! 

Armėnas ironiškai pakraipė galvą, dėdamasis nustebęs. Trink- 
telėjo liftas. Įstiklintas duris atidarė moteris - kailinis apsiaustas 
ir vakarinė rankinė. Ji nepatikliai dėbtelėjo į du dilbas, kurie 
mandagiai su ja pasisveikino. 

Jie lipo tiesiai į viršutinį mansardos aukštą su koridorinio tipo 
butais. Ilgas koridorius Kasdanui priminė jo paties namų kori- 
dorių. Bet ta pilkšva koridoriaus žarna derėjo prie apgailėtino 
homoseksualo krepšelio, kuriame Kasdanas tada su pasišlykštė- 
jimu pasirausė. Visa čia atitiko tą varganą gyvenimą. Apsilaupę 
dažai. Suskilinėjusi orlaidė. Turkiški tualetai... 

Nė vienas net nemanė spausti jungiklio. 

- Juk į visas duris nesibelsime. 

— Ne, - tarė Kasdanas išsiimdamas mobilųjį. 

Armėnas surinko Nasero numerį. Koridoriaus gale pasigirdo 
silpnas čirpimas. Galvos linktelėjimu Kasdanas parodė Volokinui 

eiti paskui. Slinko patamsy. Praėjo du stoglangius. Iš kažkur sklido 
duslūs televizoriaus garsai. Kažkas kalbėjo telefonu nesuprantama 
Azijos kalba. 

O juos vis vedė telefono skimbsėjimas... 

Naseras neatsiliepė. 

Jie dar paėjėjo į priekį. Pro stoglangį sklindanti nakties šviesa 
išryškino tamsias lakuotų rėmų rieves ir atrodė, kad tarp jų - juos- 
vas paveikslas. Pagaliau jie atsidūrė prie durų. Už jų vis tebeskam- 
bėjo mobilusis. Kodėl mažasis homoseksualas neatsiliepia? 

Armėnas pabeldė: 

— Naserai, atidaryk. Čia Kasdanas. 

Nė garso. Tik skambutis vis birbė. 

- Atidaryk, po velnių. Arba išversiu duris. 

Armėnas nutilo. Viename tarpdury pasirodė dvi filipinietės. 
Volokinas pakišo savo trispalvį pažymėjimą. Abi filipinietės din- 
go, lyg jų čia nė kvapo nebūtų buvę. 

Skambutis nutilo. Kasdanas įsiklausė. Jis išgirdo atsakiklio 
pranešimą. Atsainus Nasero balsas. Jo sąmonę jis paveikė it si- 
gnalas. 

Abu vyrai nė nesitarę pasirengė atakai. Kasdanas atsistojo prie- 
šais duris. Volokinas su pistoletu rankoje užsiglaudė prie sienos 
dešinėje. 

Spyris koja: nieko. 

Kitas: durys lekia nuo vyrių ir didele jėga grįžta atgal. Kasdanas 
pasisuka šonu priimdamas smūgį ir stumdamas duris petimi. 

Atkišęs zigzauerį, įsigauna į vidų. 

Volokinas - įdurmu. 

Pirmiausia armėnui krenta į akis ant mansardos lubų užrašyti 
žodžiai: 

IŠ KRAUJO KALTĖS MANE IŠLAISVINK, DIEVE, 

MANO IŠGANYMO DIEVĖE, - 

TUOMET MANO LIEŽUVIS TAVO TEISUMU SKONĖSIS.* 

O tada pamato kūną, sėdintį ant terakotinių grindų - jau sustin- 
gusį. Vargšelis dabita, atšalęs kaip ta jį palaikanti tinko siena. 

Trečias dalykas, prikaustęs jo dėmesį - skersai perpjautas vei- 
das. Nuo ausies iki ausies perrėžti lūpų kampai sustingę kraupia 
grimasa. Jis prisiminė, kad taip keistai kalėjimuose būdavo žalo- 
jami skundikai. „Tunisiečio šypsena.“ Įkištas į burną skutimosi 
peiliukas akimirksniu perrėžia skruostą. Čiak, ir baigta. O čia 
šypsena „paplatinta“ iš abiejų pusių. Šiurpą varantis klounas. 

Ketvirtas jo pastebėtas dalykas: kraujo srovelė iš dešiniosios 
aukos ausies. Berniokėlis buvo nužudytas kaip ir jo klientas. Per- 
dūrus ausų būgnelius. Kasdanas suprato, kad žudikas - vaikas ar 
ne - dabar darbuojasi serijiniu būdu žudydamas ir išbraukydamas 
pavardes iš jam vienam žinomo sąrašo. 

— Pasijudinkite, Kasdanai. Čia nėra kuo kvėpuoti. Ir užsibūti 
čia negalima. 

Armėnas apsižvalgo. Vaikis teisus. Kambarys ne didesnis kaip 
penkių kvadratinių metrų, o jis štai stypso vidury, savo 110 kilo- 
gramų užimdamas visą erdvę. 

— Paduok man pirštines. 

Volokinas klūpodamas prie kūno mesteli jam porą chirurginių 
pirštinių. Kasdanas degančiu veidu jas apsimauna. Į pirštų galus 
renkasi prakaitas. Jis pasilenkia ir sugriebia suspaustą Nasero 
kumštį. 

Atgniaužia priešmirtinio mėšlungio sutrauktus pirštus. 

Saujoje - kraujas. 

Kraujo krešulys. 

Smiliumi spusteli juosvą masę. 

Ne, ne krešulys - organas. 

Kasdanas suima tą daiktą ir padeda ant pirštinėto delno. 


* Psalmynas, Vilnius: Katalikų pasaulis, 2002. Vertė prel. prof. A. Rubšys. 

Nupjautas Nasero liežuvis. Kasdanas pakelia akis. Žodžiai ra- 
šyti liežuviu - vietoj teptuko. 

IŠ KRAUJO KALTĖS MANE IŠLAISVINK, DIEVE, 

MANO IŠGANYMO DIEVĘ, - 

TUOMET MANO LIEŽUVIS TAVO TEISUMU SKONĖSIS. 

Vagramo prospektas. „McDonald's“. Devinta valanda vakaro. Vi- 
sai šalia Žvaigždės aikštė. Volokinas atakavo savo antrąjį „Royal 
Bacon“. Ant jo padėklo kūpsojo pakai skrudintų bulvyčių, dėželė 
su devyniais vištienos kepsneliais, karameliniai ledai ir krūva 
kečupo ir majonezo pakelių. O viduryje išdidžiai stovėjo didžiau- 
sias butelis „Coca Zero“. Vaikinukas tiesiog maudėsi valgiuose ir 
priminė murzių kūdikį, besiturškiantį savo lėkštėje. 

išgerti kavos. Nors manė esąs storaodis, bet prisilietus prie lavono 
jam niekad nepavykdavo įveikti nerimo, atsiriboti nuo iškilusių 
klausimų, kurie kaskart trikdydavo jo dvasios ramybę. Volokinas, 
regis, priklausė kitai žmonių kategorijai. Mirties vaizdas jo nepa- 
veikė. Armėnas net įtarė, kad lavonas jam pažadino apetitą. 

- Neįsivaizduoju, kaip jūs dar gyvas. Juk nieko nevalgote. 

Kasdanas nereaguoja į jo pastabą ir taria: 

— Su tavimi sugaišau gana daug laiko. Tavo diena jau baigėsi. 
Mes nieko neradome, o Nasero nužudymas daro galą tavo kvai- 
lystėms. 

— Kodėl? 

— Tavo prielaida apie vaiką žudiką man visada atrodė absur- 
diška, bet dar pajėgiau įsivaizduoti, kad koks išžagintas, visiškai 
sutrikęs berniukas galėjo nugalabyti savo budelį. O juk reikėjo 
nepaisyti ir žudymo būdo. Jis berniūkščiui būtų buvęs per sunkus. 

Tačiau dabar, po šitos žmogžudystės, aišku, kad eita klaidingu 
keliu. 

- Nes vaikas galėjo vieną žagintoją nužudyti, o dviejų - jau 
ne“ 

- Neįsivaizduoju vaiko, kuris būtų sekęs Giotso meilužį, užlipęs 
pas jį, prisigerinęs, paskui perdūręs ausų būgnelius ir nupjovęs 
liežuvį. Per daug, gerokai per daug, ar supranti? 

Volokinas panardino savo sumuštinį į rausvą balutę - bjaurų 
kečupo ir majonezo mišinį. Kita ranka griebė saują keptų bul- 
vyčių. 

- Jūs neatkreipėte dėmesio į rašyseną? 

— Ką, rašyseną? 

— Na, užrašą. Raidės apvalios ir rūpestingai išvedžiotos. Vaiko 
rašysena. 

— Daugiau nebenoriu girdėti tavo kvailysčių. 

- Jūs klystate. 

- Tai tu klysti. Mes antrąkart apklausėme choristus. Nieko 
nepešėme. Tie berniukai nekalti. 

Rusas pradarė dėželę kepsniukų, paskui atkrapštė jų padažo 
indelį. 

— Tie gal ir ne. Bet Giotsas vadovavo ir kitiems chorams. 

- Aš patikrinau, ar nieko nebuvo iškrėtę giesmininkai iš Rožinio 
Dievo Motinos bažnyčios choro, kuriame giedojo mažasis Tangi 
Vyzelis. Nė vienas berniukas neįtrauktas į įskaitą, nė vienas nėra 
lankęsis pas psichiatrą. Tai visiškai normalūs vaikai, gyvenantys 
visiškai normalų gyvenimą. Po galais, reikia ieškoti kito kelio! 

Kasdanas gurkštelėjo kavos. Be skonio. Net pamanė, ar tik jam 
nebus per klaidą kliūstelėję arbatos. Jie buvo įsikūrę salės gale, 
netoli šiukšlių dėžės su besisukančiu dangčiu. Aplink ūžė įprastas 
greitojo maisto restoranų klegesys. Kalėdinės puošmenos suteikė 
salei šiek tiek originalumo. Žaisleliai švelniai žiburiavo, nuspal- 
vindami šią bedvasę vietą liūdesiu. 

- Visa tavo teorija remiasi mintimi, kad Giotsas - pedofilas, - 
vėl prabilo Kasdanas. - Aš visą naktį išsėdėjau prie specializuotų 
kartotekų. Jo pavardės niekur neradau. Mes išnaršėme jo kom- 
piuterį, neradom nė menkiausio pėdsako. Taip, Giotsas buvo 
homoseksualus. Tegul. Jis turėjo bernelį ir, be abejo, išdarinėjo 
su juo keistus dalykus. Sutinku. Bet tai ir viskas. Pagaliau - tu 
pats kupinas prietarų. Galima būti homoseksualu, net seksualiniu 
maniaku ir nebūti pedofilu. 

Volokinas prisitraukė vazelę su karameliniais ledais. 

— O mano nuojauta? Ką jūs darysite su mano nuojauta? 

Kasdanas sudėjo dėželes ir kitokias vakarienės atliekas ant 
padėklo ir viską suvertė į šiukšliadėžės gerklę. 

- Toks jūsų atsakymas? - šyptelėjo Volokinas. 

Kasdanas įsispitrijo jaunajam policininkui į akis. 

— Visų blogiausia tai, kad aš galėjau išgelbėti Naserą nuo mir- 
ties. Jei būčiau atėjęs jo apklausti anksčiau, gal... 

— Kasdanai, jūs ir pats netikite tuo, ką sakote. Baigėte savo 
pamokslą? 

— Tai tu baigei. Savo vakarienę. Savo apklausą. Parvešiu tave 
atgal į „Šaltąjį kalakutą“. 

Jaunuolis tylėjo. Jis ramiai žaidė plastikiniu šaukšteliu murdy- 
damas jį į savo ledus. Pagaliau pašaipiu balsu paklausė: 

— O iš kur, jūsų manymu, paimtas tas kruvinas užrašas ant 
lubų? 

— Neįsivaizduoju. 

— Tai ištrauka iš „Miserere“. 

- Giesmės? 

- Pirmiausia „Miserere“ - psalmė, tik paskui - giesmė. 51 ar 
52 psalmė. Tai priklauso nuo teksto kalbos. Hebrajų ar lotynų. 
Krikščionių liturgijai ši malda būtina. Ji kalbama dažniausiai per 
rytines pamaldas. Tai - atgailos malda. Meldimas atleisti. Nors 
retai, bet iki šiol pasitaiko vienuolių ordinų, kurie dar praktikuoja 

plakimąsi, pavyzdžiui, redemptoriai. Kalbėdami „Miserere“, jie 
plaka save. Kad labiau apsivalytų. Tekste yra ir eilutės, skelbian- 
čios: „Nuplauk mane, ir būsiu baltesnis už sniegą...“ 

Kasdanas susidomėjęs tyrinėjo šį badaujantį vaikinuką, kuriam 
buvo būdingos prieštaros - energija ir liga, liesumas ir žvėriškas 
apetitas. Žmogų, kuris atrodė be galo pažeidžiamas, bet kuris 
būtų galėjęs per vieną sekundę jį „išjungti, o per kitą - plikomis 
rankomis pribaigti. 

— Iš kur tu visa tai Žinai? 

— Dešimt metų ariau katalikiškose mokyklose. Atsibodo kle- 
rikalai iki šleikštulio. 

Staiga Kasdanas prisiminė savo nepaaiškinamą nuojautą, kilu- 
sią, kai užvakar užsidėjęs ausines klausėsi „Miserere“. Nuojautą, 
kad ta giesmė šitoje byloje svarbi. Ir pats nustebo paklausęs: 

- O kaip tu manai, kodėl žudikas užrašė ant lubų tuos žo- 


džius? 
— Tai - auka. 
— Auka? 


- Žudikas atkeršijo, bet parodė savo gailestingumą. Užrašyda- 
mas šiuos žodžius, jis meldžia Viešpatį atleisti Naserui. Manau, 
žudikas - tikintis. Jis tiki šventa žodžių galia. Žinote, tam, kuris 
tiki, malda - tai Dievui siųstas signalas, bet kartu ir signalas, ku- 
riame „yra“ Dievas. Rašyti tokius žodžius - tai melsti atleidimo. 

— O kodėl jis nepaliko užrašo Giotso nužudymo vietoje? 

— Gal žudiką kas užklupo. Ir jis nespėjo baigti darbo. Gal jis 
mano, kad Giotsas nevertas atleidimo, o Naseras - vertas. Praga- 
ras - vienam. Skaistykla - kitam. Dar turime gerai pasidarbuoti, 
Kasdanai. 

- Ką veiktum šįvakar, jei nevežčiau tavęs atgal į „Šaltąjį kala- 
kutą'? 

— Nulėkčiau į Rantjė pilies gatvę, į Dingusiųjų paieškos tarny- 
bą, ir pašniukštinėčiau, ar Giotsui atvykus į Prancūziją jo kelyje 

nepasitaikė daugiau dingusių vaikų. Paieškočiau tarp choristų, 
kuriems vadovavo. Paskui dumčiau į BPM*, pasirausčiau po visų 
tų chorų mažųjų giesmininkų genealogijas. 

— Aš tai jau padariau ir nieko neaptikau. 

- Jūs patikrinote Šv. Jono Krikštytojo ir Rožinio Dievo Moti- 
nos bažnyčias. Jei gerai prisimenu, lieka Šv. Tomo Akviniečio ir 
Loretės Dievo Motinos. Be to, jūs tikrinote telefonu. O aš noriu 
pats iššukuoti archyvus. Nieko juk nekainuoja uoliai pasiknaisioti 
po aplankus. 

- Viskas? 

— Ne. Paskambinčiau visoms šeimoms, kuriose Giotsas moky- 
davo skambinti fortepijonu. Paskui peržiūrėčiau, kokios kiekvieno 
vaiko gyvenimo sąlygos. Susirasčiau Tangi Vyzelio apklausos 
protokolus. Man atrodo, kad BPM turi kopiją. Pasirausčiau po 
Giotso praeitį Čilės laikais. Negaliu jums, Kasdanai, paaiškinti, 
bet jaučiu, kad vyrukas nėra aiškus. 

— O tu kada nors miegi? 

- Retai. Ne nuo manęs priklauso. Tačiau jums patarčiau ra- 
miausiai grįžti namo ir apsišviesti. 

— Religijos klausimais? 

— Kriminalistikos. Vaikai žudikai. Susiraskite internete. Pama- 
tysite, ne toks jau absurdas. Nors man trisdešimt, bet jūs už mane 
čia mažiau patyręs. 

Tyla. Kasdanas mąstė. Ar turėtų dar leisti vaikiui veikti? Volo- 
kinas, tarsi perskaitęs jo mintis, paprašė: 

— Duokite man dar šią naktį ir rytdieną. Leiskite jums įrodyti, 
kad aš teisus. Šie du vyrukai nusidėjo, ir ta nuodėmė susijusi su 
vaikais. Duodu galvą kirsti. 

Kasdanas paėmė savo mobilųjį. 

- Kam skambinsite? 

— Vernu. Juk reikia, kad kas apsitvarkytų Malzerbo bulvare. 


* Nepilnamečių teisių apsaugos tarnyba. 

Dingusiųjų paieškos tarnyba, Kovos su nusikalstamumu prieš 
asmenį brigada. 

Rantjė pilies gatvė, 13-oji apygarda. 

Po šį keistą pusmėnulio formos pastatą Volokinas judėjo tarsi 
vienišas medžiotojas. Žiūrinėjo dingusiųjų archyvus. Metaliniuo- 
se stalčiuose - siauruose ir giliuose - glaudėsi tūkstančiai įvairias- 
palvių kartoninių kortelių. Kiekviena spalva skirta tam tikriems 
metams, kiekviena kortelė - konkrečiam dingusiam žmogui. 
Kortelės sudėtos abėcėlės tvarka, ant jų užklijuota dingusiojo 
nuotrauka ir surašyti pagrindiniai duomenys. 

Volo patenkintas trynė rankas. Gerieji senieji archyvai, gali 
juos vartyti, juose raustis ir ramiai peržiūrinėti. 

Jis įkvėpė į plaučius dulkių prisigėrusio oro, paskui lempoms 
šviečiant ištraukė pirmąjį stalčių. Vienas jo smegenų pusrutulis 
susikaupė darbui, o kitas pasinėrė į visai kitas mintis. 

Dar viena para be narkotikų. Kiekvienas žingsnis, kiekviena 
minutė jį vis tolino nuo bedugnės - žiojėjančios skylės, gresian- 
čios įtraukti jo esybę į vergavimą savo kūnui. Jis irklavo ir irklavo 
savo varganą laivę kuo toliau nuo šliuzo skydo, kuris be paliovos 
jį traukė. Jo vidų degino oranžinis ir juodas rutulys ir be paliovos 
kvietė: „...every junkies like a settin sun...“ 

Per dieną buvo ištikę du priepuoliai. Du skirtingi abstinenci- 
jos priepuoliai. Pirmąkart važiuodamas į Banjolė pajuto, kaip jį 
visą surietė mėšlungis, nugaros smegenis nuo stuburgalio iki pat 
pakaušio pervėrė liepsna. Rodės, vidaus organai tuoj sprogs, o 
stuburas linko, klaipėsi, kartu ir stuburo smegenys, ir miriadai 
nervinių ląstelių. Jis vos laikėsi nesurikęs. Pravėrė langelį, įtraukė 
oro, skaičiavo sekundes. 

Antrąkart priepuolis užklupo grįžtant. Visiška apatija. Ner- 
vai lyg švininiai. Stingulys it šviežias, dar nesukietėjęs cementas 

sukaustė visą kūną. Tuomet pakelti ranką atrodo neįmanomas 
žygdarbis. Banaliausia mintis apie ateitį atrodo utopija. Smilki- 
nius išmušė ledinis prakaitas ir skrandis siaubingai degė, o vidun 
įsigavęs žvėris ėmė šnabždėti: „Savižudybė.“ 

Prie Giotso kompiuterio jis pasijuto geriau. Nors iš nosies bėgo. 
Nors vertė vemti. Bet labiausiai jį šildė ir jaudino mintis: „Aš nieko 
nevartojau.“ Tekantis laikas buvo skausmingas, bet švarus. 

Kasdano buvimas greta jį taip pat ramino. Jis jautė, kad tas 
dramblotas meškinas taip pat turi savų paslapčių, bet jo amžius, 
jo ramumas, jo stambumas teikė jam nenusakomos stiprybės. O 
ypač jautė, kad senajam armėnui jo reikia. Ir šitai jam davė jėgų 
kabintis į gyvenimą, nepasiduoti... 

Kasdanui jis reikalingas dėl savo jaunystės, energijos, entuzi- 
azmo. Tačiau dar ir dėl žmogiškųjų ydų pažinimo. Armėnas per 
daug kampuotas tokiai bylai tirti. 

Volo tokios bėdos nekankino. 

Jis pats buvo nenormalus, psichas, sugedęs. 

Narkomanas. Melagis, vagis, be pusiausvyros. Niekad laiku 
neateina į pasimatymą. Niekad nesilaiko žodžio. Zombis, kuriuo 
negali pasitikėti. Vaikis, kuris susijaudina vien pamatęs narkotikų 
prekeivį. Taigi jis buvo kaip tie, kuriuos persekiojo ir su kuriais 
kovojo. Padugnės, banditai, visokio plauko atmatos. Padarai, 
nesibodintys tamsių, neteisėtų, uždraustų darbelių. Jis galėjo 
nuspėti jų refleksus, jų mintis, jų logiką. Nes jis buvo kaip jie. 
Todėl ir tiek daug nusikaltimų išaiškindavo. Jis - nusikaltėlis tarp 
kitų nusikaltėlių. Nėra geresnio medžiotojo už tą, kuris medžioja 
savuosius... 

Volo vartė korteles - viena sąmonės dalimi skaitė datas, amžių 
ir visus kitus duomenis. Tuo pat metu kita slinko jo, narkomano, 
gyvenimas, kupinas košmariškų prisiminimų. 

Amsterdamas. 1995-ieji. Apleistas negyvenamas namas. „Kaifo“ 


»-yo- oo) 


147 


nieko gudresnio nesugalvojo, tik atsikratyti kūno. Nėra lavono, 
nėra nemalonumų. Bet ta mintis buvo tokia glebi, tokia miglota 
ir neryžtinga. Narkomanų mintis. Tada viską atliko Volo, dar svy- 
rinėjantis nuo įšvirkštos heroino dozės. Viršutinio aukšto sandė- 
liuke rado polietileno plėvelės atraižą ir suvyniojo į ją numirėlį. Ir 
paleido plaukti po to namo pamatais į tamsius upės vandenis. 

Kasnakt jam vis grįždavo ir grįždavo tas keistas plaukiančio 
sarkofago vaizdas. Girdėdavo srovės nešamo paketo šiugždesį ir 
tą tylą, kai kiti apkvaitėliai spoksojo į vandenį ir tolstantį draugelį. 
Tokia kraupi laidotuvių apeiga laukė jų visų. Visų. Anoniminė, 
šlykšti, pasibjaurėtina mirtis, kuri ištiks rytoj ar po kelerių metų. 
Tuo metu Volokinui buvo septyniolika. 

Jis dar prisimena sužadėtinę ispanę, su kuria gyveno Tanžere. 
Ten jis atsibastė ieškodamas pigesnių kvaišalų. Jų meilė truko 
neilgai. Jiedu pasimetė Medinoje beieškodami hašišo. Merginą 
rado išžagintą, akmeniu perskelta galva. 

Šią naujieną jis sužinojo iš kitų narkomanų - pusbalsiu per- 
sakytą turgaus erzelynėje. Ja sunku buvo patikėti. Ir Volo pats 
nuėjęs į ligoninę susirado merginą. Trepanuotą. Dalis kiaušo buvo 
nuskusta. Kai įėjo į palatą, ji jo nepažino. Tada jis tvirtai patikėjo, 
kad iš jos išėmė tą smegenų dalį, kuri buvo susijusi su juo, tik su 
juo. Ir dabar jis jai nebeegzistavo. Tada saulės nutviekstoje pala- 
toje jį nusmelkė klausimas: „O kam aš apskritai egzistuoju? Kam 
reikalingas? Kam?“ 

Kiti prisiminimai. 

Kiti mėšlini reikalai. 

Paryžius. Beviltiškas narkotikų prekeivio laukimas. Pagaliau 
Volo nebeištveria ir įpuola į jo dirbtuvę - vaikino, laikiusio save 
dailininku. Randa jį be sąmonės, tampomą konvulsijų, tikrai 
padidinta dozė. Reikėjo tuoj sukelti ant kojų ugniagesius, skam- 
binti greitajai pagalbai. Užuot tai daręs, Volo išverčia kambarį 
ieškodamas nedidelių sulankstytų paketėlių. Kai pagaliau randa 

narkotikus, paslėptus po parketo lentutėmis, vonios kambaryje 
tučtuojau susileidžia dozę. Tik tada atgauna sveiką protą. Iškviečia 
kriminalistus, kad šie pasirūpintų pagalba. Jis jų laukia, kišenėje — 
penkiasdešimt gramų paimtų kvaišalų, paskui atėjusiems tvirtina, 
kad mirštantysis yra jo informatorius. 

Narkomanai. Jie visada stengiasi atrodyti normalūs, malonūs, 
atviri. Jie dedasi palaiką su kitais gerus santykius, jie šypsosi, jie 
smalsauja. Ir visaip mėgina įrodyti, kad gali būti kaip visi. Bet 
nieko nėra klaidingesnio. Narkomano mintys niekad toli nesie- 
kia. Jo klausimai, jo protavimas niekad neperžengia neregimos 
sienos: narkotikų sienos. Turėsi ar neturėsi. Jiems rūpi tik šis 
vienintelis klausimas. Jis ir pats mylėdavosi su tomis panelėmis, 
kurios prekiavo milteliais. Pataikaudavo turtingiems kvailiams, 
nes jie rengdavo vakarėlius, kur būdavo kvaišalų. Jis apvaginėjo 
ir suimtuosius, ir prekeivius, ir bičiulius. 

Po galais. 

Jis sukniubo tarp stelažų eilių. Surietė stiprus spazmas. Jau 
manė, kad apsivems. Velniop visi jo suvalgyti vištos kepsneliai 
ir visa kita. Bet ne, konvulsija atlėgo. Priklaupė ant kelio. Gerklę 
degino tulžis lyg napalmo purslai. 

Jis šyptelėjo. Numirėlio šypsena. Jau niekada nebeapsieis be 
kvaišalų. Jie padeda jo medžiagų apykaitai. Apmąstydamas savo 
būklę, jis prisiminė diabetikus. Jo padėtis visai tokia pat. Jis ken- 
tėjo dėl fizinio neįgalumo. Jo kraujui nuolat kažko stinga, ir tai 
gali kompensuoti tik narkotikai. Nebent psichinė pragarmė ty- 
kojo nuo pat pradžių... Nesvarbu. Adatos viršūnėlėje slypi taika 
ir ramybė. Argi kas priekaištauja diabetikams, kad jiems tenka 
leistis insuliną? Arba depresijos ištiktiesiems, kad tenka vartoti 
antidepresantus? 

Ranka įsikibo į atdaro stalčiaus briauną. Pavyko atsistoti. Nors 
drebėjo visas kūnas su tuo juoduoju kostiumu, Volo davė sau 
priesaiką. Kol nebus rastas Giotso žudikas, jis nieko nevartos. 

Volo žinojo, jautė, kad tai bus vaikas, nusprendęs atkeršyti, nes 
buvo įskaudintas. Kol nesuras berniuko, neims nė gramo. Ir suras 
jį ne tam, kad suimtų, bet kad išgelbėtų... 

Vaikai žudikai. 

Žiaurūs, pavojingi, piromanai berniukai. 

Pavojingi serijiniai žudikai, iki dantų ginkluoti. Kasdanas jau 
antra valanda sėdi priešais kompiuterio ekraną. 

Visai neseni įvykiai, dar nespėję išdilti iš atminties. 

2004-ieji. Ankurtvilis, Pajūrio Sena. 

Pjeras Folijo, keturiolikmetis, šautuvu nušauna savo motiną, 
seserį, jaunesnįjį brolį, paskui ir tėvą, po kiekvieno nužudymo vis 
peržiūrėdamas „Šreko“ vaizdajuostę. 

1999-ieji. Litltonas, Kolorado valstija. 

Erikas Haris ir Dylanas Kleboldas Kolumbaino licėjuje sėja 
paniką lakstydami po klases ir šaudydami. Jie nužudo mokytoją 
ir 12 mokinių, sužeidžia daugiau kaip 20 kitų asmenų ir tada 
patys nusišauna. 

1999-ieji. Los Andželas. 

Marijus Padilja, penkiolikmetis, penkiolika peilių dūrių pribai- 
gia savo motiną, jam padeda atsuktuvu Samuelis Ramiresas, ketu- 
riolikmetis. Abudu vilki žudikų drabužiais iš filmo „Klyksmas“. 

1993-ieji. Liverpulis. 

Robertas Tompsonas ir Džonas Venablis, vienuolikmečiai, kan- 
kina ir nužudo trimetį Džeimsą Beldžerį darbuodamiesi plytomis 
ir geležiniais strypais. Nužudytą vaiką numeta ant geležinkelio 
bėgių, kad pervažiuotų traukinys. 

1993-ieji metai. Niujorko valstija. 

Erikas Smitas, trylikametis, miesto parke mirtinai primuša, 
paskui pasmaugia keturmetį Deriką Rubį. Paskui dar per analinę 
angą lazda išniekina kūną. 

1989-ieji. Kalifornija. 

Erikas ir Lilis Menendesai keliais šautuvo šūviais į nugarą nu- 
žudo savo tėvus vildamiesi gauti palikimą. 

1978-ieji. Osero priemiestis. 

Keturi dvylikos trylikos metų berniukai akmenimis užmuša 
valkatą ir palieka merdėti. 

Prisėdusiam prie kompiuterio Kasdanui pakako užrašyti „vai- 
kai žudikai“, ir litanija pasipylė. Apie daugumą tų įvykių žinojo, 
bet, surikiuoti vienas po kito, jie sudarė nepabaigiamų košmarų 
grandinę. Tikra Pandoros skrynia. Mokykloje nusmeigiama dėl 
kokios kepurės. Žudomi tėvai. Aštuonmečiai jau žagina... 

Kasdanas norėjo kiek sušvelninti klaikų to tinklalapio įspūdį ir 
paieškojo komentarų. Norėjo pasitelkti protą ir mėginti suprasti 
bei pateisinti tą siaubą. Prisiskaitęs tų žiaurių faktų, kiek apsira- 
minti ir peržiūrėti komentarus. 

Žiniatinklyje jis greitai rado psichiatrų ataskaitas, psichologų 
analizes, ekspertizes - dauguma anglų kalba. Jie buvo sutrikę ir 
vertino prieštaringai, taigi nė kiek nenuramino. Vieni kalbėjo apie 
genetinį paveldėjimą: pasirodo, egzistuoja smurto genas, lemian- 
tis polinkį į nusikaltimus. Kiti tai aiškino psichikos liga: vaikas 
žudikas - šizofrenikas, kenčiantis asmenybės susidvejinimą. Treti 
tikino, kad tai - aplinkos ir šeimos įtaka: skurdas ir smurtas nuo 
pat jaunumės stumia žudyti. Masinė kultūra, televizija, interne- 
tas, vaizdo žaidimai - visa tai taip pat buvo paminėta aiškinant 
nesuvokiamą vaiko žiaurumą. 

Tik štai blogiausia, kad nė vienas tų paaiškinimų negalėjo būti 
taikomas visiems vaikams žudikams. Tokių žmogžudžių neįsprau- 
si į jokią schemą. Ir tenka pripažinti, kad jokios visuotinės išvados 

nėra. Arba yra, ir labai paprasta. Žmogus iš esmės yra blogas, tad 
nė kiek ne geresnis ir „mažas žmogiukas“. 

Pusę pirmos nakties Kasdanas išjungė kompiuterį. Pasišlykštė- 
jęs, išsekęs, nusiminęs. Virtuvėje išsivirė kavos. Grįžo į svetainę. 
Priėjo prie lango - pusiau skliautinio, po mansardos stogu. Iš 
septinto aukšto vėrėsi platus vaizdas į Voltero bulvarą ir Šv. Am- 
braziejaus bažnyčią. 

Suskambo mobilusis. Veikiausiai Volokinas, pamanė. Bet tai 
buvo Vernu. 

- Alio? - skubiai atsiliepė. 

— Niekas nieko nematė, - paaiškino jis. - Mendesas daro au- 
topsiją. Laukiu pirmųjų rezultatų iš kriminalinės policijos. Bet 
a priori - jokių pėdsakų. Įrašas darytas aukos liežuviu, organas 
imtas pirštinėta ranka. Nieko - nei plauko, nei seilių. Žudikas - 
profesionalas. Ir vis tas keistas ausų būgnelių perdūrimas. Ar 
žinote, kad Giotso ausies organo metalizacija nieko nedavė? 

Kasdanas nieko neatsakė. Vernu varė toliau. Atrodė susikrim- 
tęs dėl Nasero nužudymo. Dabar jis norėjo bendradarbiauti. 
Reikėjo suvienyti jėgas kovai su daug pavojingesniu priešu, nei 
manyta. 

Vernu nuskilo: Malzerbo bulvaras priklauso jo jurisdikcijai. Tad 
jis gavo šią naują bylą. Tik bus sunku įtikinti prokurorą palikti abi 
šias kriminalines bylas jam. Saldus kąsnelis kriminalistams. 

O Kasdanas mestelėjo Vernu apgraužti keletą kaulų. Kon- 
krečiai - informaciją apie ištrauką iš „Miserere“. Jis tepakartojo 
Volokino žodžius. Ir neprasitarė nei apie mažojo Tangi Vyzelio 
dingimą, nei apie įtarimus dėl pedoflijos. Jis norėjo tą pėdsaką 
pasilaikyti. Nesvarbu, ar kur nors nuves, ar ne. 

— O Giotsas? - pasiteiravo. - Ir politinis pėdsakas? 

- Ambasados vyrukas vis dar negrįžęs. Susisiekiau su darbuo- 
toju, atsakingu už ryšius su Argentina. Jis nieko nežino apie Čilę. 
Regis, Čilė jam - kvailių šalis. 

Kasdanas prisiminė „blakes“. Vos ištvėrė apie tai neužsiminęs 
Vernu. Laiku susigriebė. 

- Tu peržiūrėjai telefono pokalbių išklotines? - lyg šiaip sau 
paklausė. 

- Kol kas nieko rimto. 

— Ar Giotsas šiomis dienomis nebuvo skambinęs advokatui? 

— Kodėl advokatui? 

— Nežinau, - išsisuko nuo atsakymo, - gal jautė pavojų. 

- Tikriname visus numerius. Bet nieko panašaus nerasta. 

Vernu nekalbėjo apie Šv. Jono Krikštytojo vaikus. Tad per tą 
sumaištį kapitonas, pasirodo, neturėjo laiko sukviesti šeimų. Ir 
nežinojo, kad armėnas antrąkart surengė apklausą su kitu poli- 
cininku iš Nepilnamečių tarnybos. 

Kasdanas atsisveikino. Dirstelėjo į laikrodį. Pirma valanda 
ryto. Be vaistų jau nebeužmigs. Virtuvėje susirado dvi ksanak- 
so tabletes - uodo įkandimas jaučiui, - paskui vėl įsitaisė prie 
kompiuterio. 

„Google“. Vaikai. Karas. Siaubas surakino smegenis pereinant 
nuo pavienių nusikaltimų prie masinių. Mozambiko vaikai ka- 
riauja. Liberijos vaikai - kanibalai. Siera Leonės vaikai - rankų 
kapotojai. Vaikai pabaisos, apsiriję haliucinogenų, narkotikų, 
pagedę, abejingi. Jie paplito Afrikoje tarytum negydomas vėžys. 

Pelės spustelėjimas, ir siaubas jį perkėlė į Lotynų Ameriką. 
Kolumbija, Bolivija, Peru. Gangsteriai. Narkotikų prekeivių sam- 
dyti žudikai vaikai - baby-killers. Šiose šalyse daugelį sandėrių 
sudaro gatvės vaikai - apspangę nuo kvaišalų, patyrę tik smurtą 
ir neapykantą. 

Kasdanas pamėgino skaityti jausdamas kylantį šleikštulį. Išgel- 
bėjo mobiliojo skambutis. Dirstelėjo į kompiuterio laikrodį. Be 
ketvirčio antra. Vėl pamanė, kad gali būti Volokinas, bet išgirdo 
Piujifera iš kriminalistikos skyriaus. 

— Nepažadinau? 

— Ne. Ką nors turi? 

— Norėčiau. Dabar rašau savo protokolą apie Naserą... Na, žinai 
apie ką kalbu... 

- Žinau. 

- Turiu dar kitų batų atspaudų. Plika akimi neįžiūrėsi, bet aš 
apdorojau kambarį liuminoliu. 

Liuminolis - senas kaip pasaulis produktas. Medžiaga, paro- 
danti menkiausią kraujo žymę. Paveikus ja kraujo dėmę, išvalytą 
Žavelio vandeniu, ji sušvinta ir praėjus dešimčiai metų po žmog- 
žudystės. 

- Sportbačio atspaudų, - patikslino Piujifera. 

- 36-0 dydžio? 

- Tiksliai. Tiesiog juokinga. 

Volokino teorija vėl ėmė pasiteisinti. Kasdanas atsiduso. Kam 
reikėjo, kad jo paskutinė byla peržengtų visas siaubo ribas? Rusas 
neseniai pasakė: „Man trisdešimt metų, bet nepatyręs esate jūs.“ 
Ir jis buvo teisus. 

- Bet blogiausia, - toliau kalbėjo tyrėjas, - kad jų yra daug. 

- Daug atspaudų? 

- Daug vaikų. 

— Ką? 

- Jokių abejonių. Nebent pats žudikas būtų visur pripėdavęs. 

Oro spazmas užspaudė skrandį. Sužaibavo galvoje. Lyg skris- 
tum lėktuvu, kuris patyrė avariją ir dabar leidžiasi. Kasdanas 
prisiminė dar vieną dalyką. Kai jis susitiko su Volokinu pirmąkart, 
rusas kalbėjo apie berniuko sąmokslą. Tą žodį tarė vienaskaita, bet 
jis buvo teisus. Tarsi rusas jau buvo numatęs, kas laukia. 

- Pėdsakai kertasi. Visi labai mažo dydžio. Jei būčiau apsirūkęs, 
sakyčiau, kad vaikiną nudobė tuntas psichozės apimtų vaikų. Aš 
pasiunčiau atspaudus į Roni su Bua fortą, į IRCGN*. Ten jie viską 


* Institut de recherche criminelle de la Gendarmerie Nationale - Prancūzijos nacionalinės žandar- 
merijos kriminalistikos institutas. (Pr.) 

sukatalogavę. Šautuvus, dantų pėdsakus, ausų atspaudus. Jie turi 
ir batų muliažų sąrašą. 

— Tu jau nebesi tikras, kad ten „Converse“ sportbačiai? 

— Ne. Pagaliau raštas ne visai toks pat. 

— Oi, velnias. Tai aš ariu, plūkiuosi dvi dienas eidamas klai- 
dingais pėdsakais? 

— Tu ari visai niekur neidamas, Duduk. Ir taip darau tau ma- 
lonę, kad paskambinu. 

Kasdanas užgniaužė savo įtūžį. 

- Viskas? 

— Ne. Dar yra ir medienos skeveldrėlių. 

Nuoskalos, rastos chore. Ši detalė buvo visai išgaravusi jam iš 
galvos. 

— Tokia pati mediena kaip ir anąkart? 

- Per anksti ką nors tvirtinti. Dar neturiu net pirmojo poėmio 
analizės išvadų. Dar kartą pasiunčiau į Liono laboratoriją. Netru- 
kus atkeliaus išvados. 

— Gerai. Paskambink man. Ir... ačiū. 

— Nėr už ką, mano seni. 

Armėnas pajuto - taip manė - ksanakso veikimą. Jo smegenys 
veikė lyg per miglą. Apėmė keistas nerūpestingumas. Mintys 
traukėsi. Sąmonė tirpo tarsi šiltos arbatos balutė. Įjungė spaus- 
dintuvą ir atsispausdino paskutinius jį sudominusius lapus apie 
kariaujančius vaikus. 

Atsistojo pasiimti atspausdintų lapų ir sustingo. 

Pasigirdo neįprastas garsas. 

Garsas vos girdimas, tolimas, pasikartojantis vienodais intervalais. 
Pamanė, gal kokio mechanizmo - šaldytuvo ar kokio buitinio 
prietaiso, ir sukaupęs visą dėmesį įsiklausė. Tik, tik, tik... Garsas 


155 


buvo girdėti ne bute, jis ėjo iš koridoriaus. Iš lauko. Jam kilo 
mintis: gal tai garsai iš tualetų laiptų aikštelėje. 

Bet tai buvo ne vandens teškenimas. 

Ir ne stoglangių stiklų brazdenimas. 

Veikiau - tapsenimas - silpnas ir drauge atkaklus. Tarsi bilsnotų 
neregio lazda. Buvo antra valanda nakties. Ką galėtų veikti aklasis 
tokiu metu koridoriuje? 

Jis ištempė ausis klausydamasis, kas vyksta už sienos. Priėjo 
prie jungiklio. Išsitraukė iš dėklo revolverį, tada užgesino svetai- 
nėje šviesą. Prislinko prie lauko durų. Pridėjęs ausį prie medžio 
įsiklausė. Ritmiški pasikartojantys garsai netilo. Tuk, tuk, tuk, 
tuk... 

Tapsenimas artėjo. Arba pasklido po koridorių. Kasdanas sten- 
gėsi suprasti garso šaltinį. Neregio lazda. Negali būti. O gal vytelė? 
Labai lanksti, kaip zondas... 

Šis paprastas garsas sukėlė jam baimingą nerimą. Jautė, kaip 
kakta srūva prakaitas. Kūnas nuėjo pagaugais. Pakėlė revolverio 
saugiklį, paskui labai lėtai atlaužė gaiduką. Dar atsargiau pasuko 
viršutinės spynos ratuką. Atidarė duris. Aplink tvyrojo tyla - tirš- 
ta, vis labiau slegianti tyla. 

Koridgriuje - visiška tamsa. Svečias, - jei tai svečias, - judėjo 
apčiuopomis. Kasdanas pasilenkė ir įsiklausė. Tas atkaklus garsas 
nesiliovė. Nei artėjo, nei tolo. Tuk, tuk, tuk, tuk... 

Kasdanas svarstė. O gal kaimynas grįžta namo... gal skimbčioja 
raktų laikiklis... O gal krepšys trinasi į drabužį... 

Atsargiai išslinko už durų. Jo buto prieblanda susiliejo su ko- 
ridoriaus tamsa į vieną juodumą. Kasdanas impulsyviai griebėsi 
įprastos policininko taktikos. 

Jis atsistojo koridoriaus vidury su iškeltu į viršų ginklu: 

— Stok! Policija! 

Garsas tučtuojau nutilo. 

Kairiąja ranka ieškodamas jungiklio Kasdanas graibė sieną. 
Nerado ir tada prisiminė, kad turi žengti dar kelis žingsnius... 

Dabar ėjo pistoletą ištiesęs priešais save lyg žibintuvėlį, ėjo abe- 
jodamas, nieko nematydamas. Bet jautė, kad priešais, koridoriaus 
gale, kažkas yra. 

Žingsnis. Du. O jungiklio vis nėra... Į kraują plūsteli adrena- 
linas. 

Kasdanas pajuto - tuoj sprogs. 

Po akimirkos jis neišlaikė ir suriaumojo: 

— Kas ten, po velnių? 

Vietoj atsakymo - tyla, paskui netikėtai koridoriaus gale išgirsta 
šnabždes;į: 

- Kas ten, po velnių? 

Kasdanas suakmenėja, tarsi kas į užpakalį būtų suvaręs ledinį 
zondą. Kaire ranka pagaliau užčiuopė jungiklį. 

Šviesa. 

Koridorius tuščias. 

Bet siaubas neatlėgo. Atsiliepęs balsas buvo vaiko. 

Nelauktai pažadino telefono skambutis. 

Širdis daužosi. 

Veidas įkaitęs iki baltumo. 

Protas beveik nieko nebesuvokia. Pasirengęs vėl panirti į... 

Dar vienas skimbtelėjimas. 

Ne, ne telefonas. Durų skambutis. Kasdanui ėmė blaivėti protas. 
Faktas išties keistas - juk telefonspynė apačioje. Tad tiesiogiai prie 
buto durų niekas neskambina. Nebent retkarčiais kaimynas. 

nęs. Nė vienos sausos kūno vietelės. Jį permerkė sapnai. Baimė. 

Susiglamžiusios paklodės buvo sugėrusios jo siaubo pėdsakus. O 
jo kūnas jau atšalęs, tarsi įvyniotas į ploną sustingusią odą. 

Durys. Vėl. 

Atsikėlė, nesivargino užsivilkti megztinio ir apsimauti kelnių. 

— Kas čia? 

— Volokinas. 

Dirstelėjo į laikrodį. Be penkiolikos devynios. Beveik devynios. 
Viešpatie. Jis keliasi vis vėliau ir vėliau. Ką čia tas jaunuolis veikia 
jo laiptų aikštelėje? Jis suirzo, kad jį užklupo ką tik pakirdusį. 
Tačiau duris atidarė apatinėmis kelnėmis ir trikotažiniais marš- 
kinėliais, taigi savo noru toks pažeidžiamas. 

— Aptarnavimas į namus. 

Volokinas laikė popierinį krepšelį su kepyklos prekės ženklu. 
Jo kostiumas buvo dar labiau susilamdęs nei vakar. 

- Iš kur tu sužinojai mano adresą? 

- Juk aš faras. 

— O telefonspynė? 

- Atsakymas tas pats. 

- Įeik ir uždaryk duris. 

Kasdanas nusigręžė ir per svetainę nužingsniavo į virtuvę. 

- Neblogai pas jus. Lyg ir kokia barža. 

- Tetrūlsta upės. Kavos? 

— Aha, ačiū. Gerai miegojote? 

Nieko neatsakęs, armėnas ištraukė filtrą ir pribėrė rudų mil- 
telių. 

- Sapnavau košmarus, - pagaliau ištarė, - ir vis dėl tavęs. 

— Dėl manęs? 

- Vaikai žudikai. Pusę nakties šiurpau nuo viso to perskaityto 
mėšlo. 

- Pamokoma, ar ne? 

Kasdanas dėbtelėjo į Volokiną. Atsirėmęs į durų staktą, šis jam 
plačiai šypsojosi. Armėnas linktelėjo galvą. Jis melavo. Nes vaikų 

žudikų nesapnavo. Jam nereikėjo prisikurti naujų košmarų - aps- 
čiai turėjo savųjų. 

Šįkart jis Afrikos brūzgynuose persekiojo baudžiamąją ekspe- 
diciją. Karius, netekusius bet kokių orientyrų, nebesilaikančius 
karinės drausmės ir padorumo. Tie baltieji niekšeliai įniko plėšti, 
prievartauti, žudyti... Kasdanas sapnavo, kad į akis pateko kažkoks 
mikrobas ar įsimetė virusas. Ėjo pirmyn pliaupiant lietui, apimtas 
siaubo dėl vaiduokliško bataliono savivalės. Prieš pat nuaidint 
skambučiui jis pagaliau aptiko tuos karius. Skarmaluoti, pusnuo- 
giai, kruvini, jie braido po raudono lietaus valkas. Tą akimirką 
jis suprato. Tas būrys - jo būrys. Jų vadas - jis pats, nuo ašarų ir 
lietaus užtinusiomis, uždegimo suerzintomis akimis. 

Kasdanas įjungė kavavirę. Netrukus aparatas ėmė traškėti ir 
išleido ploną rusvą srovelę - kvepiančią ir žadinančią apetitą. 

- Otu, - paklausė, - ar kiek pamiegojai? 

— Keletą valandų. 

— Kurė 

- Dingusiųjų paieškos archyvuose. Mano santykiai su miegu 
gana sudėtingi. Kai jis ateina, kad ir kur būčiau, priimu jį išskės- 
tomis rankomis. Bjauriausia, kad aš nė trečdalio nenuveikiau to, 
ką buvau numatęs. Ar galėčiau palįsti po dušu? 

Kasdanas nužvelgė jaunuolį. Nors baltais marškiniais ir pasi- 
puošęs kaklaraiščiu, jis atrodė kaip benamis šuo, valkatėlė, su ta 
savo kariška striuke ir per petį permestu krepšiu. 

- Eik. Kaip tik bus gatava kava. 

- Ačiū, - jis ištraukia iš kelionkrepšio storą aplanką. - Imkit. 
Mano naktinis derlius. Nufotografavau dokumentus savo skai- 
tmeniniu ir viską šįryt atspausdinau. 

- Ką radai? - paklausė jis dėliodamas raguolius į porceliano 
vazą. 

— Yra dar vienas pradingėlis. Iš kito choro. 2005 metais. Šv. 
Tomo Akviniečio bažnyčios. Dirigentas - velionis Giotsas. 

— Kvailystės. 

— Tai mes krečiame kvailystes. Šitai reikėjo padaryti pirmiausia. 
Giotsas vadovavo keturiems chorams. Dviejuose iš jų per porą 
metų - du dingimai. Jūs galite ir toliau kalbėti apie atsitiktinumą, 
sutapimus. O aš jums tvirtinu, kad Giotsas prisidirbęs iki ausų. 
Iki penio, jei jūs dar nesuprantate. 

Kasdanas pasidėjo krūvą dokumentų ir ėmė juos vartyti. 

— Giotsas tikrai yra susijęs su tais dingimais, - neatlyžo vaiki- 
nukas. - Jis - pedas, garbės žodis! Ir vaikas nusprendė atkeršyti. 
Jam ir jo meilužiui. 

— Tu juk visko nežinai. 

Armėnas papasakojo Volo, ką sužinojo naktį. Apie atspaudus, 
rodančius, kad žudikas buvo ne vienas. Daugybė vaikų. 

Rusas ne itin nustebo: 

- Tai tik patvirtina mano mintį, - ramiai tarė. - Berniukai stojo 
prieš savo kankintoją. 

— Per anksti... 

- Skaitykite. Nufotografavau ir Tangi Vyzelio bylą. Tai aš lendu 
po dušu. 

Ir Volo dingo. Kasdanas permetė akimis bylą. Girdėdamas iš 
čiaupo bėgantį vandenį jis pasvarstė, ar tik vaikis nesileidžia do- 
zės. Dušas 4 įprasta narkomanų gudrybė: įlįsti į vonios kambarį 
ir atsiduoti dušo srovės užslopintam savo ritualui. 

Bet tučtuojau tą mintį nuginė kita, visai nesusijusi su pirmąja. 
Jis neužsimins apie tą keistą nakties vizitą. Kas ten, po velnių? Gal 
jis susapnavo? O gal vaikas išties buvo koridoriaus gale, stukse- 
no lazdele į grindis? Ar tikrai tai būtų taip siaubinga, kaip jam 
tuomet atrodė? 

Duomenys apie Tangi Vyzelio dingimą nieko nedavė. Vaikinai 
iš Keturioliktosios valdybos atliko apklausą, nieko nepešė ir bylą 
įkišo tarp „dingusiųjų“. Faktas, kad berniukas pasiėmė drabužių, 

lyg patvirtintų mintį apie pabėgimą. Nors dar toks mažas - vie- 
nuolikmetis. Gal dabar gyvena sau kur toli nuo šeimos. 

Tas atvejis iškėlė į dienos šviesą ištisą dingimų virtinę Prancūzi- 
joje. Kasmet Kovos su smurtu prieš asmenį brigada (BKSPA) - jos 
funkcijos iki Il de Franso regiono buvo apribotos - priskaičiuo- 
davo apie 3 000 „dingusiųjų“, o dar 250 neatpažintų lavonų ir 
500 praradusiųjų atmintį, jų amneziją tekdavo gydyti. 

Kitąkart dingo dvylikametis Hugas Monestijė, gyvenantis 5-ojo- 
je apygardoje. Dingo panašiai kaip ir Tangi. Išgaravo eidamas iš 
mokyklos. Išsinešti daiktai leido spėti, kad vaikas pabėgo. Po kelių 
savaičių tyrimo - nieko. Policininkai palygino abi bylas. Pažymėjo 
panašumus. Du choristai. Du sopranai. Abiem dirigavo ponas 
Giotsas. Čilietis buvo apklaustas, bet liko baltas kaip sniegas. 

Armėnas atstūmė lapus ir gurkštelėjo kavos. Tada prisiminė 
tėvą Paolinį, kuris vadovavo Šv. Tomo Akviniečio parapijai. Dvasi- 
ninkas šįryt tikriausiai jau bus grįžęs iš kelionės. Pasiėmė mobilųjį. 
Surinko bažnyčios numerį - duše vanduo vis dar bėgo. 

Atsiliepė po ketvirto signalo. Kasdanas pasakė norįs pasikalbėti 
su tėvu. 

— Aš klausau, - pabrėžtinai tarė baritonas. 

Kasdanas prisistatė ir priminė Hugo Monestjė bylą. 

— Aš anąkart jau viską pasakiau. 

— Nauji faktai leidžia atnaujinti bylą. 

— Kokie nauji faktai? 

- Tyrimo paslaptis man iieleidžių jums atsakyti. 

— Suprantu. Ką norite sužinoti? 

— Ką jūs manote apie Vilhelmą Giotsą? 

— Dabar suprantu, kas jus atvedė. Giotso mirtis. 

— Jūs žinote? 

- Taip. Man atsiuntė žinutę tėvas Sarkisas iš Šv. Jono Krikštytojo 
katedros. Tai baisu. 

Sarkisas bus tai ryžtingai apskelbęs visoms parapijoms. Bal- 
sas žemas, kalba lėtai, vos girdimas šokinėjantis korsikiečio ak- 
centas. 

Kasdanas neatlyžo: 

- Patikslinsiu savo klausimą: ką jūs manote apie Hugo Monestjė 
dingimo sąsają su Vilhelmu Giotsu? 

— Vilhelmas buvo nekaltas. Policininkai tuoj atsisakė tos ver- 
sijos. Iš pradžių, kiek atmenu, jie sukiojosi aplink jį kaip grifai. 
Nemalonu sakyti, bet jūsų kolegos homoseksualumą, regis, laiko 
sunkinančia aplinkybe. 

- Jūs žinojote apie jo homoseksualumą? 

- Polišinelio paslaptis. Kad ir kaip Giotsas stengėsi nuslėpti 
savo asmeninį gyvenimą, tos akivaizdžios tiesos jis negalėjo pa- 
neigti. 

- Jo santykiai su vaikais niekad neperžengdavo ribų? 

- Ne. Jis buvo nepaprastai korektiškas. O dar juk ir muzikan- 
tas, ir nuostabus pedagogas. Jumis dėtas jo mirties priežasties 
ieškočiau kitur. 

- Jūs turite kokių minčių? 

— Jokių. Tik nuojautą. Vilhelmas Giotsas bijojo. Siaubingai 
bijojo. 

— Ko? 

— Nežinau. 

Kasdanas dirstelėjo į savo laikrodį: dešimta valanda. 

— Norėčiau pasišnekėti su jumis apie visa tai ne telefonu. 

— Prašom. Kada tik norite. 

- Atvyksiu greičiau nei po valandos. 

- Laukiu zakristijoje. Mes esame Šv. Tomo Akviniečio aikštėje, 
greta Sen Žermeno bulvaro. 

Armėnas baigė kalbėti ir tuo metu virtuvės tarpduryje išdygo 
Volokinas - susišukavęs, nusiskutęs, vienu žodžiu, švarut švaru- 
tėlaitis. Vilkėjo vis tą patį apšiurusį kostiumą, bet dabar nuo jo 

sklido tikri šviesos atšvaitai, lyg žiūrėtum į rasa tviskantį peizažą. 
Jis čiupo iš vazos raguolį ir dviem kąsniais prarijo. 

Mostelėjo galva į padėtą ant stalo aplanką. 

- Patiko? 

- Geras darbas. Bet tai tik pradžia. 

— Sutinku. Aš jau pradėjau dar vieną tyrimą. Dingusiųjų paieš- 
kos tarnyboje ir BPM. Pažiūrėsim, ar nėra daugiau pagrobtų 
mažųjų giesmininkų. 

- Iš kitų chorų, kuriems Giotsas nevadovavo? 

— Man kilo tokia mintis. Mes labai užsiciklinom, visą dėmesį 
skyrėme tik Giotsui. Bet tuos vaikus sieja vienas bendras daly- 
kas - jų balsas. Švarus, nekaltas ir taisyklingas jų dainavimas. Tai 
Dievo dovana. Malonė, kurios nesuvoki, kol esi vaikas. Dangaus 
malonė, kurios netenki prasidėjus mutacijai. 

- Tokie balsai galėjo nulemti dingimą? 

- Nežinau. Bet gal už viso šito slypi koks iškrypėliškumas, 
susijęs su religinėmis giesmėmis? Aš esu prisižiūrėjęs tiek viso- 
kiausių nesąmonių... 

Kasdanas prisiminė „Miserere“, jos klausėsi Giotso kambaryje 
pirmąjį vakarą. Ir tą balsą, kuris jį sukrėtė ir kaip magnetas iš- 
traukė į jo sąmonės paviršių skaudžiausius sopulius. Jis atsiplėšė 
nuo tokio pasąmoningo suvokimo ir tvirtai tarė: 

— Gerai. Pasiskirstysime darbus. Aš lekiu į Šv. Tomą Akvinie- 
tį. Pasikalbėsiu su parapijos klebonu. Nujaučiu, jis turi ką man 
pasakyti. 

Volokinas paėmė dar vieną raguolį: 

—- Oaš dumsiu į Loretės Dievo Motinos bažnyčią, 9-ąją apygar- 
dą. Šįryt prieš ateidamas čia gavau keturių Giotso chorų giedotojų 
čiais nusikaltėliais. Jei iš tikrųjų žudikai yra vaikai, gal jie jau buvo 
prasikaltę anksčiau. 

- Šv. Jono Krikštytojo ir Rožinio Dievo Motinos choristus jau 
patikrinau. 

— O aš peržiūrėjau kitų dviejų chorų berniukų pavardes ir 
aptikau vieną tokią. Silvenas Fransua. Dvylikametis. Jis - DASS* 
vaikas. Priimtas į Loretės Dievo Motinos chorą ne tik dėl savo 
balso, bet dar ir todėl, kad parapija panoro padaryti gailestingu- 
mo darbą. Jiems išties kliuvo stambus laimikis. Berniūkštis atro- 
do nesuvaldomas. Vagystės. Prievartavimai. Pabėgimai. Šįryt jie 
turi bendrą repeticiją, ruošiasi vidurnakčio mišioms. Pasigausiu 
tą mažąjį Silveną ir išklausinėsiu. Negali žinoti, galbūt jis ir yra 
mūsų „žudikas“. 

— Tu tikrai taip manai? 

- Žinau tik tiek, kad jei turės ką pasakyti, jis man pasakys. Aš 
blogą sėklą gerai pažįstu. Palaikysim ryšį mobiliaisiais. 

Šv. Tomo Akviniečio bažnyčia buvo erdvi ir prabangi. Tikras An- 
trosios imperijos kūrinys. Po šviesiais skliautais tarsi muziejuje 
kabojo didžiuliai tamsių, rusvų, auksinių tonų paveikslai. Litur- 
ginę nuotaiką čia užgožė didingumas, imperiniai užmojai. 

Kasdanas lėtai slinko nava. Jis niekino tokį dirbtinumą, tokią 
bažnyčios interjero prabangą. Tai buvo armėno panieka, armėno, 
įpratusio prie santūrių, griežtų, neišpuoštų bažnyčių, kuriose 
šventuosius vaizduoti uždrausta. Iš katalikų bažnyčių jis pripaži- 
no tik romanų stiliaus - plikomis, šiurkščiomis, tauraus akmens 
sienomis. Tikrojo tikėjimo išraiška, be jokio maivymosi ir nerei- 
kalingų simbolių. 

- Jūs - tas skambinęs policininkas? 


* Visuomeninės tvarkos apsaugos departamento valdyba. 

Kasdanas atsigręžė. Prie altoriaus stovėjo du vyrai juodomis 
sutanomis. Vienas - žemas, karūnuotas žilų garbanotų plaukų 
kupeta. Kitas - kresnas ir plikis. Žiūrint į juos atrodo, kad persi- 
kėlei į epochą prieš šimtą ar net du šimtus metų. Lyg būtų išnirę 
iš „Laiškų iš mano malūno '*. 

- Taip, aš. Lionelis Kasdanas. O jūs - tėvas Paolinis? 

Jis kreipėsi į žemąjį, bet abudu vienbalsiai atsakė „taip“. Nuste- 
busiam Kasdanui šventikai nusišypsojo: 

— Mes - broliai. 

- Atsiprašau? 

Jie dar plačiau išsišiepė. Mažasis paaiškino: 

— Pasaulietiniame gyvenime mes esame kraujo broliai. 

Antrasis pridūrė: 

— O dieviškajame pasaulyje mes - tėvai. 

Jie nuoširdžiai prajuko džiaugdamiesi savo pokštu, kurį vei- 
kiausiai pažerdavo kiekvienam lankytojui. Kasdanas padavė ran- 
ką. Abu ganytojai iš eilės ją paspaudė. Armėnas pasinaudojo proga 
geriau juos apžiūrėti. 

Mažasis šypsojosi visa burna rodydamas baltus dantis. Aukš- 
tesnysis šypsojosi suspaustomis lūpomis, tarsi niūniuotų sau po 
nosimi kokią linksmą dainelę. Nors skirtingo ūgio ir plaukų veš- 
lumo, abu broliai buvo panašūs. Ta pati odos spalva - it juodųjų 
alyvuogių. Ta pati nosis - it tukano snapas. Tas pats korsikiečių 
akcentas. Bet judėjo jie skirtingu greičiu. Mažasis slinko oriai lyg 
laidotuvių procesijoje. Didysis judėjo kaip šokėjas. Jo plikas kiau- 
šas buvo panašus į gobtuvą. Kasdanui jis priminė garsųjį Santą, 
kaukėtą catch** imtynių meistrą. 

— Eime, - pakvietė žilasis. 

— Bus patogiau mūsų parapijos salėje, - pridūrė „Santas“. 


* Alphonseo Daudet (1840-1897), prancūzų rašytojo, kūrinys. 
** Catch - pagauk, kaip gali. (Angl.) Laisvosios, teatralizuotos imtynės, kur leidžiami visi kovos 
būdai, išskyrus pavojingus gyvybei. 

Jie išėjo iš bažnyčios, perėjo tuščią aikštę palei Sen Žermeno 
bulvarą. Mažasis Paolinis atrakino duris su kryžiaus pavidalo 
vitražu viršuje. Pasinėrė į tamsą. Parapijos salė niekuo nesiskyrė 
nuo kitų. Stačiakampiu sustumti mokykliniai stalai. Plakatai, 
kviečiantys „žengti Jėzaus keliu“. Du langai, išeinantys į murgli- 
ną kiemą. Plikis kunigas įžiebė šviesą ir davė Kasdanui ženklą 
įsitaisyti prie vieno stalų kampo. Abu ganytojai atsisėdo abipus 
kampo priešais. 

Kasdanas trumpai papasakojo apie Vilhelmo Giotso žmogžu- 
dystę. Nusakė padėtį. Vietą, laiką, aplinkybes. Užsiminė ir apie 
chorą. Pasakė, kad choristai „neseniai apklausti“. Nenustačiusi 
žmogžudystės motyvo ir įtariamojo, policija susikoncentravo ties 
auka ir jos gyvenimu. 

- Arjūs gerai sutarėte su Vilhelmu Giotsu? 

— Net labai gerai, - tarė žilasis. - Aš pats esu pianistas. Mes 
kartu skambindavome. 

- Aš irgi, - pridūrė „Santas“. - Kūrinius dviem fortepijonais. 

— Taip. Franką, Debiusi, Rachmaninovą... 

Kasdanas suprato, kad abu broliai dabar per kits kitą ims at- 
sakinėti į tuos pačius klausimus. Jis išsitraukė užrašų knygelę ir 
akinius. 

— Norėčiau sužinoti kiekvieno jūsų nuomonę. Ką jūs pamanėte, 
kai sužinojote apie Giotso nužudymą? 

— Aš pamaniau, kad įvyko klaida, - tarė mažasis, - kad supai- 
niojo pavardes. 

- Arba, - pridūrė didysis, - atsitiktinumas. 

- Atsitiktinumas? 

— Kad Giotsą užmušė beprotis, kuris galabija be jokios prie- 
žasties. 

- Jūsų manymu, jam nebuvo dėl ko priekaištauti? Gal atsirado 
koks žmogus, kuris galėjo taip smarkiai jo nekęsti? 

Žilasis neskubėdamas dėstė: 

- Giotsas buvo senas žmogus, jis leido palaimingas savo dienas 
šalia Dievo. Kuklus, malonus, paslaugus. Po visų tų persekiojimų 
Čilėje jis buvo vertas pensijos. 

- Jūs žinojote, kad jis - homoseksualas? 

— Taip, mes visada tą žinojome. 

Išties tik Šv. Jono Krikštytojo katedroje niekas nė neįtarė apie 
tai. 

- Iš kur? 

— Nuojauta. Moterys jo pasaulyje neegzistavo. 

- Buvo iškilusi neregima siena, - karštai pridūrė „Santas“. - Sie- 
na, kuri laikė moteris per atstumą ir tam tikra prasme jį apsaugojo. 
Jo pasaulis tebuvo vyrų pasaulis. 

Kasdanas pažvelgė į mažąjį. 

- Telefonu jūs man minėjote, kad Giotsas bijojo. Jis apie tai su 
jumis kalbėjo? 

- Ne. 

— Tada kodėl taip manote? 

- Jis atrodė nervingas. Sudirgęs. Ir viskas. 

„Santas“ skubiai pridūrė: 

— Kartą jis mūsų pasiteiravo, ar niekas nebuvo atėjęs apie jį 
klausinėti? 

— Kas? 

- Jis nepatikslino. 

— Jam atrodė, kad jį šnipinėja? 

— Sunku pasakyti, - atsiduso žilasis. - Jis ateidavo groti vargo- 
nais. Repetuodavo su choristais. Ir grįždavo namo. 

Armėnas pajuto, kad iš šio tandemo jam nieko nepavyks išpešti. 

— Gerai, - tarė. - Kokie buvo jo santykiai su vaikais? 

- Puikūs. Nieko daugiau ir nepridursi. Su jais buvo kantrus ir 
atsidavęs. 

— Giotsas buvo puikus pedagogas, - antrino „Santas“. - Jis tik 
dėl vaikų ir gyveno. Turėjo aibę planų... 


167 


Kasdanas pakeitė plokštelę. 

- Iš tikrųjų aš atėjau pasikalbėti dėl Hugo Monestjė dingimo. 

- Jūs manote, kad tarp to dingimo ir Vilhelmo mirties yra 
ryšys? 

- Ojūs? 

— Nieko panašaus, - paprieštaravo žilasis. - Nė menkiausio 
ryšio. 

- Papasakokite man apie tą bylą. 

— Mes nieko nežinome. Hugas dingo, štai ir viskas. Buvo iškel- 
ta byla. Apie ją daug rašyta ir kalbėta. Kviesti liudytojai. Viskas 
veltui. 

- Bet jūs kartais jį prisimenate? 

- Taip, kasdien. 

— Meldžiamės už jį, - tučtuojau pridūrė „Santas“. 

Nuo brolių Ping Pongų įsiskaudėjo galva. Jis rėžė: 

- Man minėjo, kad 2004-aisiais dingo dar vienas vaikas. Iš 
choro, kuriam taip pat vadovavo Giotsas. 

- Girdėjome. Policininkai dėl to buvo atėję mūsų apklausti. 
Atrodė, lyg įtartų Vilhelmą. O jūs žinote, kiek kasmet dingsta 
vaikų? 

— Kokie šeši šimtai. Toks mano amatas. 

- Tai juk gali būti vien sutapimas, ar ne? 

Kasdanas čia veltui gaišo laiką. Prisiminė Volokiną, kuris dabar 
kvotė mažąjį nusikaltėlį, ar tik jis nesąs tas religinis žudikas ir 
žalotojas. Dar vienas klaidingas kelias. 

- Norėčiau jūsų paklausti, - ištarė žilasis, - dėl Vilhelmo nu- 
žudymo. Juk šioje byloje yra ir daugiau žmogžudysčių? 

Kasdanas dvejojo. Nebuvo jokios prasmės atsakinėti. Bet jis 
patvirtindamas linktelėjo galvą. Vyras tuoj pasigavo jo gestą. 

- Aha. Gal tai galėtų būti serijinio žudiko darbas? 

— Serijinio žudiko? 

— Mes domimės žudikais recidyvistais, - patikslino „Santas“. - 
Stengiamės juos perprasti. 

Nieko sau, pamanė Kasdanas. Sukaupęs kantrybę pareiškė savo 
nuomonę: 

- Sakyčiau, keistoka veikla kunigams, ar ne? 

- Priešingai, tie žmonės - labiausiai nutolę nuo Dievo. Tad 
juos reikia pirmiausia ir gelbėti. Mes nemažai jų aplankėme ka- 
lėjimuose... 

— Sveikinu. Bet šiuo atveju darbavosi ne serijinis žudikas. 

- Jūs tuo įsitikinęs? Ar žmogžudystės kuo nors skiriasi? 

Armėnas neatsakė. Paskui šiek tiek paaiškino. Kalbėjo apie 
perdurtus ausų būgnelius. Apie tai, kuo skiriasi pirmoji ir antroji 
žmogžudystės. Apie „tunisiečio šypseną . Nupjautą liežuvį. Taip 
pat apie užrašą iš „Miserere . 

Užuot ką pasakę, abu broliai apdovanojo jį vienodomis šyp- 
senomis. 

— Mes turime savo teoriją apie serijinus žudikus, - tarė žila- 
sis. - Norite išgirsti? 

— Prašau. Klausau jūsų. 

- Jūs žinote „Variacijas Diabelio tema? 

- Ne. 

- Tai vienas gražiausių Bethoveno kūrinių. Jo šedevras. Kai 
kurie net tvirtina, kad tai fortepijoninės muzikos šedevras. Kiek 
perdėta, bet, šiaip ar taip, jį galima laikyti fortepijoninės muzikos 
stiliaus kvintesencija. Iš pradžių - tema, beveik nereikšminga, ji 
plėtojasi, skleidžiasi, varijuoja iki begalybės... 

— Kaip tai susiję su žmogžudystėmis? 

„Santas“ palingavo galvą: 

— Mes pažinojome įžymų pianistą, kuris nesutiko įrašyti „Varia- 
cijų studijoje. Norėjo jas groti tik per koncertą, nepertraukiamas. 
Tada kūrinys tampa tikra kelione. Emocijų plėtote. Kiekvie- 
na variacija papildoma kitomis. Kiekviename fragmente slypi 

ankstesnio fragmento nuovargis ir tolesnio pažadas. Paslaptingai 
susikuria tinklas, aido, panašybių žaismė... 

- Aš vis vien nesuvokiu, koks ryšys... 

Žilasis šyptelėjo: 

— Žmogžudysčių seriją galima laikyti variacijomis pasirinkta 
tema. Tarsi žudikas kurtų partitūrą. O gal kaip tik ta partitū- 
ra kuria jį. Šiaip ar taip, jos plėtotė - neišvengiama. Kiekviena 
žmogžudystė - tai ankstesniojo nužudymo variacija. Kiekviena 
žmogžudystė praneša apie kitos artėjimą. Ir šiame derinyje reikia 
ieškoti pradinės temos, šaltinio... 

Kasdanas įsirėmė alkūnėmis į stalą ir ironiškai pasidomėjo: 

- Tai ką aš, jūsų nuomone, turėčiau daryti, kad atskleisčiau tą 
temą? 

- Rasti bendrus sąlyčio taškus. Atkreipti dėmesį ir į niuansus, 
kiekvieno nusikaltimo skirtumus. Taip ir išryškėja tema. 

Armėnas pakilo ir sarkastišku tonu baigė: 

- Atleiskite, bet jūsų žinios pranoksta mano kompetenciją. 

— Jūs skaitėte Bernanosą? 

— Kadaise. 

- Prisiminkite tą sakinį, kuriuo baigiasi „Kaimo klebono die- 
noraštis“: „Kas iš to? Visa yra malonė...“ Visa yra malonė, majore. 
Net jūsų žmogžudys. Už veiksmų visada slypi partitūra. Ir visada 
tokia Dievo valia. Jūs privalote rasti temą. Leitmotyvą. Ir tada 
rasite savo žudiką. 

Tos prakeiktos kalėdinės girliandos. Jos kybojo skersai virš visų 
gatvių ir lyg adatos badė akis. 

Volokinas susimąstęs sėdėjo taksi automobilyje. Švytintys žibin- 
tėliai, žvaigždės, spindintys rutuliai it švinas užliejo jam smegenis, 

kaip ir visa, kas apskritai susiję su šventėmis, o ypač su šventėmis, 
skirtomis vaikams. Tuo pat metu kažkuri jo širdies dalelė mėgo 
Kalėdas. Kažkuri širdies dalelė dar atsiliepė į šventės šauksmą. 

Automobilis apsuko Opėra Garnier ir buvo priverstas Osmano 
bulvaro sankryžoje stabtelėti. Gruodžio 23 dieną, ir dar šeštadienį, 
atsidurti važiuotam prekybos centro „Galeries Lafayette“ rajone - 
blogiau sunku būtų ką ir sumanyti. 

Volokinas spoksojo į vitrinas. Milžiniškas, debiliškos išvaizdos 
lokys, paguldytas horizontaliai ir apsuptas viso tunto lokiukų. 
Daugybė pliušinių meškiukų, įspraustų į permatomus kalėdinius 
burbulus, panašius į pakibusius gemalus. Plonų it siūlas moterų 
manekenai, primenantys anoreksiškas pamėkles, sustatyti keis- 
čiausiomis pozomis. Joms po kojomis - balti triušiai, atrodantys 
kaip iškamšos. Siaubinga. 

Bet šlykščiausia - ta žioplinėjanti minia. Suvaikėję tėvai, lai- 
kantys ant rankų savo atžalas taip, lyg laikytų savo prarastas 
svajones, leipo iš džiaugsmo smaksodami į tuos naivius vitrinų 
vaizdelius. Vitrinų, kurios jiems priminė, kad jų laikas jau praėjo, 
kad jų vaikystė seniai pamiršta ir kad artėja kapas. „Vaikai stumia 
į kapus, - teigė Hėgelis. 

Pro pyktį, apmaudą, panieką Volokinas jautė prasiskverbiant 
ir dar vieną jausmą. Vaikystės nostalgija. Netikėtai pasipylė pri- 
siminimai, kartais užsikirsdami, lyg trūkčiojantys kino kadrai. 
Pasidarė skaudu. Sukilo šleikštulys - kaip kaskart, kai sugrįžda- 
vo į vaikystę. It žaibas nutvilkė mintis: įsišvirkšti dozę. Per porą 
žingsnių nuo čia, prie Pigalio aikštės ir Blanš gatvės pylimo, 
gyveno bent trys jo pažįstami narkotikų prekeiviai. Skambutis, 
nedidelis lankstas, tyliai ramiai kaip niekur nieko, tik atsileistų 
nerimo replės. 

Sugniaužė kumščius. O pasižadėjimas sau pačiam? Nė gramo, 
kol išaiškės byla. Nė vienos dozės, kol pažvelgs į akis vienam ar 
ne vienam žudikui. 

Jis pravirko. Bjauriu narkomano snukiu ritosi karštos ašaros. Iš 
nosies išbėgęs snarglys nutįso iki lūpų, apsilaižęs jis pajuto jūros 
sūrumą. Įsivaizdavo savo klibančius dantis, pūvantį nuo abstinen- 
cijos narkomano kūną, ir dar graudžiau pravirko. 

- Viskas gerai, pone? 

Taksi vairuotojas atsargiai žvilgčiojo į galinio vaizdo veidro- 
dėlį. 

— Gerai. Kalėdos. Aš jų nepakenčiu. 

— Aš irgi. Su visais tais bepročiais, kurie... 

Vairuotojas ėmė rėžti smerkiamą kalbą, nukreiptą prieš tas 
švenčių dienas. Volo nesiklausė. Nuo ašarų palengvėjo. Jos veikė 
lyg vidurių laisvinamieji. Išstūmė heroino poreikį. Ir eismo spūs- 
tys sumažėjo. Su palengvėjimu pamatė Lafajet gatvę. Vairuotojas 
įvažiavo į atsarginę kelio juostą, paskui pasuko į Lafito gatvę, 
tiesiai Loretės Dievo Motinos link. Pagaliau sustojo Šatodeno 
gatvėje, visai šalia Flešjė gatvės. 

Volo užsimokėjo ir trindamas akis išsirito iš automobilio. Už- 
lipo laiptais. Pastūmė tambūrines duris. Kiekviena bažnyčia turi 
kokią mažą paslaptį, kokį paslėptą lobį. Akivaizdu, šios bažnyčios 
bravūros požymis - lubų kesonas. Vos pakeli akis, prietemoje pa- 
matai medžio reljefus, iškilius medžio raižinius, švytuliuojančius 
prieblandoje tarsi aviliai. 

Paėjo kelis žingsnius iškėlęs galvą ir netikėtai jį ištiko stabas. 
Bažnyčioje užgiedojo choras, netikėtai sugaudė balsai lyg tikras 
košmaras. Rusas buvo numatęs tokį smūgį, bet sureagavo skau- 
džiau, nei tikėjosi. Sudribo ant kėdės. Velniava. Jau praėjo tiek 
metų, o balsų fobija taip ir neišnyko, ji čia, įsigraužusi į pačias 
smegenis... 

Visa jo esybė šlykštėjosi dainavimu. Jis nebegalėjo klausytis vai- 
kų chorų. Nebegalėjo jų pakęsti. Pats nesuprato, kodėl. Užspaudė 
rankomis ausis, bet netikėtai išgirdo šalia tariant: 

— Kas jums, mano sūnau? Aš esu tėvas Mišelis. 

Kunigas stovėjo priešais jį primerktomis, apsnūdusio katino 
akimis. Policininkas troško išmalti jam „portretą“, bet tą aki- 
mirką navoje įsiviešpatavo tyla. Balsai nutilo. Į jo širdį vėl grįžo 
ramybė. 

— Mes rengiamės vidurnakčio mišioms, - žemu balsu suokė 
kunigas. - Mes... 

Dvasininkas nutilo. Volokinas pakilo nuo kėdės ir pakišo jam 
po nosimi savo trispalvį pažymėjimą. Jo apstulbimas paglostė 
Volokinui širdį. Jis džiaugėsi galįs parodyti, kad nėra dar vienas 
valkata ir nelaukia iš kunigo jokios paguodos. Velniai griebtų, 
jis - policininkas. Vyrukas, galintis gerokai sudergti jam dieną. 

Volokinas šiurkščiai paaiškino, kad jis tiria Vilhelmo Giotso 
nužudymo bylą ir kad norėtų apklausti Silveną Fransua. 

- Jūsų įtarimai krypsta į... Silveną? 

— Aš turiu jį apklausti, tai viskas, ką galiu pasakyti. 

Šventikas išblyško. Volokinas parodė kilniadvasiškumą: 

- Tokia ikiteisminio tyrimo tvarka. Mes privalome apklausti 
Vilhelmo Giotso aplinkos asmenis, kurie įtraukti į kriminalinę 
įskaitą. 

— Silvenas neįtrauktas į įskaitą. 

- Nes yra nepilnametis, - Volo atgavo pasitikėjimą. - Paklau- 
sykite, mano tėve. Aš netarnauju kriminalinėje policijoje, aš dirbu 
Nepilnamečių teisių apsaugos tarnyboje. Jie mane čia atsiuntė 
todėl, kad aš pratęs kvosti vaikus, dažnai ir sunkius. Taigi leiskite 
man su Silvenu kelias minutes pasikalbėti, ir viskas bus gerai. 

— Aš... Gerai. Labai gerai. Bet užvakar vienas policininkas jau 
buvo atėjęs ir... 

- Žinau. Lionelis Kasdanas, mes darbuojamės drauge. 

Apsiraminęs žmogus mostelėjo savo ilga ranka į bažnyčios gi- 
visą virtinę vaikų. Tučtuojau išskyrė iš visų Silveną Fransua. Manė, 
kad tai turėtų būti jis. 

Rusvaplaukis, kirptas ežiuku, visa galva aukštesnis už kitus. 
Atrodė išgyvenęs kur kas daugiau metų nei kiti. Neramių, klaidžių 
metų, vieneri tokie atstojo dvejus ar net trejus įprastos vaikystės 
metus. 

- Silvenas - tas, kuris... 

— Viskas aišku, - tarė greta stovintis Volo. - Aš jį pažinau. Kur 
galėtume truputį pasišnekučiuoti? 

Netrukus Sedrikas Volokinas buvo įkurdintas priešais ručkį 
nedideliame kabinete, panašiame į dvidešimto amžiaus pradžios 
telegrafininko kabiną. Plika lempelė kabojo virš medinio stalo. 
Kampe primesta popierinio šlamšto, atspausdintų lapelių: kvie- 
timai į mišias, raginimai medituoti, pagražinti prastomis nuo- 
traukomis ir surašyti nevykusiu šriftu. Volokinas pamanė, koks 
liūdnas, koks nutolęs nuo žmogaus katalikų tikėjimas, paskui 
pasistengė susikaupti. Ištraukė pakelį „Craven“ cigarečių ir vieną 
pasiūlė berniūkščiui. 

Silvenas Fransua, pratęs niekuo nepasitikėti, čiupo cigaretę, 
kaip vilkas čiumpa gabalą mėsos. Jie sėdėjo abipus nedidelio stalo 
vienas priešais kitą, kone liesdamiesi kaktomis. 

— Kiek jau tu giedi šitame chore? 

— Dveji metai. 

— Baisu, ar ne? 

— Normalu. 

Vaikėzas atsisakė bendrininkauti. Volokinas tuoj sumetė: Sil- 
venas Fransua veikiausiai avi 40 dydžio batus. Tad jis tikrai ne- 
galėjo būti žudikas. Bet rusas jautė, kad iš susitikimo šį tą galėtų 
išspausti. 

- Šiandien nėra Vilhelmo Giotso. Žinai, kodėl? 

- Jį nužudė. Visi apie tai ir tekalba. 

Berniūkštis godžiai įtraukė dūmą. Volokinas geriau įsižiūrėjo į 
savo pašnekovą. Juodos akys, rusvaplaukiams būdinga balta odos 
spalva, spuogų pėdsakai, išdarkę veido bruožus. Kirpimas ežiuku 

jo galvą padarė it suspaustą replėmis. Replėmis, skirtomis mintims 
suspausti. Žiūrėdamas į šį veidą, Volo matė kitką. Ypatingą sme- 
genų kartografiją. Jis buvo skaitęs knygų apie funkcines smegenų 
zonas: juslių, kalbos, emocijų zonas... Šias sritis apibrėžia auklėji- 
mas. Sritis ir jų vietą. Jų plotą smegenyse. Rusas prisiminė vieno 
specialisto teiginį: „Jei XIX amžiuje Averone aptiktas vaikas vilkas 
būtų ištirtas pasitelkus šiuolaikines technikos priemonės, turbūt 
nebūtų rasta nė vienos žmogui būdingos smegenų žievės zonos. 
Jo smegenų kartografija būtų artima vilko smegenų kartografijai, 
aišku, jei kaip tik šis žvėris augino vaiką. Ir uoslės patikrinimas 
būtų parodęs itin didelį šios juslės smegenų žievės paviršių...“ 

Štai ką jis įskaitė iš Silveno akių: specifinės smegenys, jos ski- 
riasi nuo kitų vaikų. Apleisto vaiko, augusio nelemto gyvenimo 
džiunglėse, smegenys. Tėvai - tikros padugnės. Kvaišalai ir al- 
koholis, jokios šilumos, tik kumščiai ir plūdimasis. Taip, labai 
tiksli kartografija. Plačios nepasitikėjimo, baimės, agresyvumo, 
intuicijos zonos... 

— O koks buvo Giotsas? 

— Vargšas žmogelis. Vienišas, senas. Vis su tom savo partitū- 
riūkštėm. 

— Kaip tau atrodo, kas jį nužudė? 

- Kitas senas homikas, toks kaip jis pats. 

- Iš kur žinai, kad jis buvo homoseksualas? 

— Tokiems dalykams turiu gerą uoslę. 

— Gal jis kada nors prie tavęs kibo? 

Dar vienas dūmų įtraukimas. Ilgas. Lėtas. Vykęs neįžvelgiamo 
„kietuolio mėgdžiojimas. 

— Tu kaip apsėstas dėl to kuolo. Bet Giotsas nebuvo iškrypėlis. 

Volokinas instinktyviai juto, kad vaidindamas draugelį nieko 
nepeš. Nieko neras ir ieškodamas psichologinių lobių. Nusprendė 
kalbėti su juo taip, kaip pats būtų norėjęs, kad su juo būtų kalbė- 
tasi, kai buvo Silveno amžiaus. 

- OK, berneli, - tarė jis. - Žinai, ko aš ieškau, taigi žaiskime 
atvirai. Jei tu turi ką nors nauja, gauni penkiasdešimt eurų. Jei 
pakiši melą, gausi per marmūzę. 

Silvenas Fransua šypteli. Dešinėje pusėje jam trūksta danties. 
Ši juoduojanti švarplė paauglio veide kiek baugina. Stoglangis. 
Liukas, atvertas į primityvias jo smegenis. 

— Gal turi užpešti kokios žolės, ką? 

Volokinas padėjo ant stalo dešimties centimetrų hašišo luitelį, 
įvyniotą į sidabrinį popierių. Plikos lempelės apšviestas, jis žibėjo 
tarytum paslaptingas lydinys. 

- Asmeninės atsargos. O dabar šen informaciją, kvaileli. Ir 
galėsi rūkyti sau į mano sveikatą. 

Silvenas Fransua nuspaudė cigaretę į stalo apačią ir pradėjo: 

— Na ką, Giotsas mane mėgo. Szkydavo, kad turiu talentą dai- 
nuoti. Kartais net atsiverdavo. Kartą buvome zakristijoje. Jis už- 
rakino duris. Aš pamaniau: dabar gatava - arba vienas, arba kitas. 
Varys į snukį arba į užpakalį. Bet nieko, jis tik norėjo su manim 
pasikalbėt. 

- Ir ką jis tau papasakojo? 

— Kaip visada, pliurpė visokias nesąmones. Kad mano superinis 
balsas, kad galėčiau toli eiti... 

- Ir viskas? 

— Duok man dar vieną cizą. 

„Craven. Pridega. Volo vylėsi, kad tas mažas idiotas jo neap- 
gaus. 

- Kai jis pamatė, kad man nusispjaut, pradėjo grasinti. Skiesti 
apie durniausias bausmes. Baisiausia, anot jo, kas man galėjo 
atsitikti, tai būti išmestam iš choro. O man tik juokas. 

- Ir tada? 

- Tada jis pakeitė toną. Pasakė, kad jeigu taip ir toliau, įsikiš 
Žmogėdra. 

- Žmogėdra? 

— Aha. Jis tą kartojo daugybę sykių. Iš tikrųjų tą žodį sakė 
ispaniškai: El Ogro. 

— Ką tai reiškia? 

— Nežinau. Bet jis kalbėjo rimtai, garbės žodis. Pradėjo pliurpti 
apie Žmogėdrą, kuris mus stebi ir gali žiauriai nubausti... 

— El Ogro, kaip kvaila, po velnių... 

- Žinai, tavo istorija nė skatiko neverta. 

— Aš juk dar nebaigiau. 

— Tai varyk toliau. 

Silvenas išpūtė kelis tobulus žiedus. Dar vienas vykęs numeris. 

— Giotsas ir toliau vis skiedė apie tą savo El Ogro. Tarytum kokį 
negailestingą milžiną, kuris klauso, kaip mes giedame, ir gali įpyk- 
ti. Jis mane visai užkniso su tom savo debiliškom kalbom. Ir staiga 
Žybt - supratau vieną dalyką. Giotsas tuo El Ogro tikrai tiki... 

— Kaip tai? 

— Ogi tai, kad jis pats bijojo. Jis pats dėjo į kelnes. Tarytum visa, 
ką jis pliurpė, būtų tiesa. 

— Tai kaip baigėsi tas jūsų mielas pokalbis? 

- Grįžome į bažnyčią ir toliau repetavome. Tada Giotsas uždėjo 
ranką man ant peties. Va tuomet ir supratau, kad buvau teisus. Ta 
ranka buvo jam pačiam nusiraminti. Jam pasirodė, kad jis man 
užkrovė baisią paslaptį. Paslaptį, kurios aš neperpratau, bet gal 
taip ir geriau. Ta jo paslaptis per sunki, per rimta vaikui, rauki, 
kas čia yra? 

Volokinas susimąstė. Jis šito nesitikėjo. Anaiptol. El Ogro: ką tai 
galėtų reikšti? Grasinimas, kurio Giotsas taip baiminosi? Kuris jį 
nužudė skausmu? Jo vaizduotė pasileido it sukutis. El Ogro. Gal 
tai jis pagrobė Tangi Vyzelį, paskui Hugą Monestjė? Baisūnas, kurį 
nežinia kodėl traukė švarūs nekalti balsai. Volokinas pirmąkart 
pajuto, kad jo intuicija sušlubavo. Gal jis nuo pat pradžių klydo 
su tomis savo pedofilijomis ir kerštu? 

— Kada tai buvo? 

— Neseniai. Prieš tris savaites. 

Jis stumtelėjo sidabrinės spalvos luitelį prie rudžio. 

- Afganistanietiškas. Išgraibsto iškart. 

Vaikėzas ištiesė ranką. Volo uždengė prekę delnu. 

- Tu žiūrėk... Aš sužinosiu, jei kada prisiliesi prie heroino ar 
kreko. Pažįstu visus Paryžiaus prekeivius. Pasakysiu jiems tavo 
vardą ir kitus duomenis. Ir jei sužinosiu, - o aš tikrai sužino- 
siu, - grįšiu ir išmalsiu tau snukį. Nuo šiol aš tave stebėsiu, mano 
balandėli. 

Silvenas Fransua sumirksėjo. Akyse šmėstelėjo baimė. Vo- 
lokinas nusišypsojo. Jis žinojo, kodėl vaikinukas bijo. Polici- 
ninkas žvelgė į šį berniuką iš DASS ir lyg veidrodyje matė tą 
pačią, kaip ir jo paties, smegenų kartografiją. Vyrauja instinktas, 
baimė, smurtas. Primityvios smegenys, užimtos tik tuo, kaip 
prikimšti skrandį, ir subrendusios žiaurumui - tikslingam ir 
be gailesčio. 

Tai - vaiko vilko smegenų kartografija. 

Kasdanas jau pusvalandį laukė prie Loretės Dievo Motinos baž- 
nyčios. Pastatė mašiną bet kaip - greta bažnyčios, žiedinėje ga- 
tvėje, beveik ant šaligatvio, pats dar prisidėdamas prie kvartalo 
netvarkos. Jis pasiuntė pirmą pranešimą, perspėjantį rusą, kad 
atvažiuos pas jį. Jokio atsako. Antras pranešimas skelbė, kad jis 
jau prie bažnyčios. Taip pat nieko. 

Mėgino dar paskambinti, bet nelauktai išlindo ir pats Volo- 
kinas. Jo kariška striukė ir kareiviškas krepšys darė jį panašų į 
kovotoją antiglobalistą, pasiryžusį su brošiūrų ir skrajučių pilnu 
krepšiu bažnyčių prieglobstyje mobilizuoti armijos būrius. 

Pasiutęs Šuo nukurnėjo laiptais. Kai įsitaisė ant keleivio sėdy- 
nės, Kasdanas suirzęs drėbė: 

— Ar tu kada nors pasižiūri į savo mobilųjį? 

— Atleisk, dėdule. Svarbus susitikimas. Aš ką tik perklausiau 
savo atsakiklį. 

— Kas nors nauja? 

— Aha, bet ne tai, ko tikėjausi. 

— O kas? 

— Silvenas Fransua nekaltas. Beje, jis avi 40 ar net 42 dydžio 
batus. 

— Tai tada kas? 

Volokinas kiek susimąstė. Giotso baimė. El Ogro. Ta mintis apie 
Žmogėdrą, grobiantį vaikus dėl jų balsų. Kasdanas nesuprato, kas 
čia gali būti įdomaus. 

— Vienos kvailystės, daugiau nieko... 

Volokinas išsitraukė suktinės reikmenis. Kasdanas suniurzgė: 

— Gal gali kiek palūkėti, ką? 

— Čia juk geras daiktas. Važiuokite. Aplink visur pilna polici- 
ninkų. 

Kasdanas pajudėjo. Vairavimas jį ramino, o šito jam dabar kaip 
tik labai reikėjo. 

- Ojūs? - pasidomėjo Volokinas, dėmesingai susikaupęs į savo 
suktinės lapus. 

- Aš užsiroviau ant dviejų vienintelių kunigų kriminologų 
pasaulyje. 

- Ar yra kokios naudos? 

- Neįtikėtinos, bet užkrečiamos teorijos. 

— Kaip suprasti? 

Kasdanas neatsakė. Jis važiavo Šatodeno gatve iki Kadė metro 
stotelės, paskui pasuko į dešinę, į Solnjė gatvę. Turėjo tikslą. Ra- 
miausiai pavažiavo keletą šimtų metrų prieš Provanso gatvės eis- 
mą, lyg būtų užsidėjęs ant viršaus švyturėlį arba turėjęs galiojantį 

policininko pažymėjimą. Pagaliau įlėkė į pėsčiųjų prikimštą Mon- 
martro Priemiesčio gatvę ir sustojo prie Folies-Bergėre. 

- Kodėl čia? - nesuprato Volo, vis gražindamas savo suktinę, 
nors ši jau buvo tobula it Egipto faraono skeptras. 

- Minia. Geresnės priedangos nerasi. 

Rusas linktelėjo ir uždegė savo popierinį dagtį. Salone pasklido 
kvapnūs dūmai. Teisybę sakant, Kasdanas atklydo čia vedamas as- 
meninių išgyvenimų. Septintojo dešimtmečio pabaigoje jis pamilo 
vieną Folies-Bergėre šokėją. Šis prisiminimas niekad neišblėso. 
Štai jis, uniformuotas, laukia savo juodoje baltoje policijos ma- 
šinoje. O štai ir moteris, po spektaklio ji klesteli ant užpakalinės 
sėdynės - krūtys dar blizga, nupudruotos paauksuota pudra. Ir 
jos gudravimai, išsisukinėjimai. Ji buvo ištekėjusi. Ir nemėgo nei 
policininkų, nei vyrukų, kurių kišenėse švilpauja vėjai... 

Kasdanas tylėdamas šypsojosi. Jis ramiai klajojo po savo pri- 
siminimus. Buvo jau tokio amžiaus, kai kiekvienas Paryžiaus 
kvartalas virtęs memorialine vieta. 

- Oi, velnias, - išsišiepė Volo. - Aš rūkau, o jūs kaifuojate. 

Armėnas pasipurtė ir grįžo iš susimąstymo. Dūmų automobi- 
lyje tiek, kad toliau nei per penkis centimetrus nieko nematyti. 

- Gal atidarytum langelį? 

- Mielai, - ramiai pakluso rusas. - Na, tai kokios ten teorijos? 

Kasdanui teko kone rėkti, kad permuštų įsigaunantį į vidų 
minios klegesį. 

— Abu kunigai užčiuopė ypatingą faktą. Dabar jau akivaizdų. 

— Kokį faktą? 

- Motyvo nebuvimą. Jokios priežasties daigoti Giotsą. Aš pri- 
ėmiau tavo pedofilijos versiją, bet juk neradome nė menkiausio 
tiesioginio įrodymo. 

— O politinis pėdsakas? 

- Prielaidos, ir tiek. Tarkim, buvę generolai pašalina nepa- 
togius liudytojus, tai jau yra kraštutinė priemonė, tad kuriems 

galams dar griebtis tokio sudėtingo žudymo. Luošinimai, užrašai 
ir panašiai. 

— Na, irė 

— Ganytojai man kalbėjo apie serijinį žudiką. Tokį, kuris žudytų 
be jokio motyvo, vien dėl paties malonumo žudyti. 

Volokinas įrėmė kulnus į prietaisų skydelį: 

— Kasdanai, juk žinome, kad jų buvo ne vienas. Ir žinome, kad 
tai buvo vaikai. 

— Žinai, ką yra pasakęs Froidas? „Mus visus pakeri maži vaikai 
ir dideli nusikaltėliai.“ Visa tai vienu metu. 

— Dar vakar jums nė mintis nekilo apie vaikų smurtavimą. 

- Gebėjimas adaptuotis. Tai policininkui svarbiausia. Abu dva- 
sininkai man vakar sukėlė smarkų nerimą. Nusikaltimai, daromi 
laikantis ritualo. Ir kuo toliau, tuo gražiau. Būgneliai ir skausmas 
skirta Giotsui. Naserui - tas pat, tik dar keletas papildomų žiauru- 
mo aktų. „Tunisiečio šypsena“. Išpjautas liežuvis. Krauju užrašyti 
žodžiai. Vienas ar keli žudikai kreipiasi į mus. Ir jų pranešimai 
vis iškalbingesni. 

Volokinas it driežas išspjovė lauk ilgą ploną dūmų liežuvį. 

— Įdomu. Kalbėkite toliau. 

— Viename iš keturių chorų, kuriems vadovavo Giotsas, atsi- 
rado vienas ar keli berniukai, savo išvaizda panašūs į kitus, bet 
iš tikrųjų nuo kitų skyręsi. Uždelsto veikimo bombos. Kažkoks 
signalas sukelia jų priepuolį žudyti. Kažkas, tūnojęs Giotso viduje, 
paverčia tuos vaikus žudikais. Tas „kažkas“ - labai svarbu, nes 
mus skatina naujai pažvelgti į Giotsą, išsiaiškinti smulkmenas ir 
pagaliau suprasti, kas galėjo išprovokuoti perėjimą prie smurto 
akto. Kokia čiliečio asmenybės, jo amato, jo elgsenos detalė, koks 
ženklas pastūmėjo vaikus žudyti. Kai mes rasime tą detalę, tą 
ženklą, priartėsime prie tų, kurių ieškome. 

— O Naseras“ 

— Gal ir jis turi tokį pat ženklą. O gal kriminalinis sąmokslas 
dėl mums nežinomų priežasčių susijęs ir su Mauricijaus saliečiu. 
Bet dabar žudikai eis toliau. Mašina paleista. 

- Tas signalas galėtų būti ir kokia kaltė, koks neteisingas veiks- 
mas, argi ne? Tada tektų grįžti prie mano pradinės versijos: 
keršto. 

- Tik kad per dvi dienas neradome jokio Giotso kaltės įro- 
dymo. 

- Sutinku. O jūs turite kitokių minčių? 

— Aš mąstau apie muziką. 

— Muziką? 

- Kai atėjo Giotso žudyti, jis grojo vargonais. Gal kokia ypatin- 
ga melodija pastūmėjo vaikus taip žiauriai pasielgti? 

- Jūs įsitikinęs, kad šiandien nieko nevartojote? 

Kasdanas atsigręžia į savo partnerį. Jo balsas stiprėja. Skėsteli 
rankomis: 

- Ketvirta valanda popiet. Berniukai žaidžia kieme, už Šv. Jono 
Krikštytojo katedros. Staiga tyliai nuskamba vargonų muzikos 
akordai. Didžiausiam klegesy mūsų vaikai išgirsta melodiją. Ši 
muzika juos patraukia, užburia. Jie atsiduria priebažnyty. Pastu- 
mia praviras duris... Įslenka į navą ir laiptais užkopia į chorą... 
Muzika juos hipnotizuoja, užburia... 

- Tai vėl grįšime prie Šv. Jono Krikštytojo choristų? 

— Nežinau. 

- O ta melodija... Kaip jums atrodo, ji buvo kuo nors ypatinga? 

- Gregorijaus Alegrio „Miserere'. 

— Tai juk vokalinis kūrinys. 

- Jį galima pagroti ir vargonais. 

- Kodėl Giotsas tą dieną būtų sumanęs groti kaip tik ją? 

- Nežinau. Bet neabejoju, kad byloje „Miserere“ - ne paskuti- 
nėje vietoje. Leisk baigti. Skamba melodija. Labai aukštos įstabios 
natos. Tu, be abejo, žinai... 


182 


— Tai - do, visoje parašytoje muzikoje nerasi aukštesnės. Ją 
tegali išdainuoti vaikas arba kastratas. 

— OK. Tos natos įsirėžia į vaikų sąmonę. Jos jiems primena 
kažką kita. Jos transformuoja jų asmenybę. Ir jie eina sustabdyti 
tos melodijos. Sunaikinti to, kuris groja. Taip. Aš įsitikinęs, kad 
šios mįslės raktas - muzika. 

Rusas vėl godžiai užsitraukė. 

— Gerai jau, mano seni... Niekad neprisilieskite prie narkotikų, 
jie gali būti pavojingi... 

Kasdanas dėstė toliau: 

- Tas pirmas nusikaltimas buvo tik pirmas žingsnis. Paskui - 
kitas ir galbūt dar tolesni. Mano galva, Nasero nužudymas at- 
skleidžia žudikų prigimties gelmes. Luošinimas. Užrašai. Ritualas. 
Galbūt ir kerštas. O ypač - troškimo patenkinimas. Tai sadistinis 
nusikaltimas. Žmogžudžiams jis teikė malonumą. Jie neskubėjo 
žudydami. Persisotino krauju ir atšalusiu kūnu. Baigę savo auko- 
jimą, jie pasijuto patenkinti ir laimingi. Tada ir parašė Dievui... 
Jie... 

Jo mąstymą pertraukė mobiliojo skambutis. Tuoj atsiliepė. 

— Klausau! 

— Vernu. Kur jūs dabar? 

— Monmartre. 

- Važiuokit šen, į Šv. Augustino bažnyčią, 8-oji apygarda. Pa- 
skubėkite. 

— Kas atsitiko? 

— Dar viena. 

— Kas? 


— Dar viena žmogžudystė, po paraliais! Visi jau čia. 

Prie bažnyčios navos jie parodė savo pažymėjimus ir atsidūrė 
viduje, didžiulėje prietamsėje erdvėje, niauresnėje ir šaltesnėje 
nei rūškana diena. Pro vitražus mėgina prasiskverbti šykšti šviesa. 
Veltui. Šviesos spinduliai čia nepatenka. Jiems nepavyksta prasi- 
mušti į akmenines tamsumas. Šią tamsos pergalę, regis, vainikuoja 
smilkalų aromatas. Jis sklando po tamsumas - taip pat lyg įka- 
lintas, iškankintas, gailus. Virš švęsto vandens indo uniformuoti 
policininkai tiesė draudžiančias praeiti juostas. Abu partneriai 
dar kartą pakišo savo dokumentus ir nužingsniavo pagrindiniu 
taku tarp suolų prie didžiojo altoriaus. 

Kaip buvęs „laikinas choristas“, Volokinas neblogai gaudėsi 
Paryžiaus bažnyčiose, bet Šv. Augustino bažnyčioje jam niekada 
neteko būti. Ji atrodė milžiniška. Jau iš išorės stebino kupolas ir 
kryžiai, teikiantys jai bizantiško kolorito. Viduje jį apstulbino 
slogi nuotaika. Čia tvyrojo nelaimę pranašaujanti nuojauta, keisti 
pražūties ženklai. 

Prie altoriaus kriminalinės policijos vaikinai įtaisinėjo pro- 
žektorius. Iš tolo šviesos aureolė atrodė lyg šventinis priedas. 
Neįprastas spindėjimas leido numanyti, kad čia vyksta kažkas 
keista; taip pasijunti, kai gatvėje pamatai sukant filmą. Iš tikrųjų 
Volokinas nujautė, kad ten, prie altoriaus, guli žmogus, kuriam 
jau neberūpi šventės... 

Jie žingsniavo tolyn. Volokinas atsargiai žvalgėsi. Bažnyčia buvo 
pastatyta iš lavos ar iš lignito. Ir atrodė, lyg būtų išnirusi iš amžių 
glūdumos. Arba iš sielos glūdumos. Tamsių minčių, smegenų 
juodulių sukurta. 

Dabar, kai jo akys apsiprato su tamsa, jis įžiūrėjo koplyčias - iš 
kairės ir dešinės, - dar tamsesnes, paryškintas pilkšvų vitražų. 
Jau vien vitražai stingdė kraują. Jie buvo sidabrinės spalvos, kaip 
dantų vaistai. Jis net pajuto šaltį skruostikauliuose. Įsižiūrėjo į 


184 


vitražo personažus, įrėmintus švino juostelėmis, ir įsivaizdavo 
šaltus, negailestingus angelus, kurių logika neturi nieko bendro 
su žmonių logika. 

Nė vieno paveikslo, arba jie kabo tokioje tamsoje, kad nepa- 
matysi. Tačiau pilna skulptūrų, jos stovi sustingusios, didingos 
ir tvirtos, kaip ir kolonos, atlaikančios skliautų svorį. Visa erdvė 
prigrūsta metalinių konstrukcijų - tiesiog Eifelio bokštas, - jos 
atskleidė tikrąjį bažnyčios statybos laiką: devyniolikto amžiaus 
pabaiga, dvidešimto pradžia. Sietynai taip pat spindėjo Belle 
Epogue didybe. Kekėmis sudėti burbulai, o į lenktus tų kekių 
kotelius kadaise būdavo įstatomi dujiniai rageliai. 

— Po velnių. Tikras mėšlas. 

Jų pasitikti ėjo milžinas. Iš tolo buvo matyti juodi kaip anglys 
antakiai ir blizganti žalia palaidinė. Volokinas spėjo: tai Erikas 
Vernu, bylos tyrimo grupės vadas. 

O tas susidomėjo Volokinu. Paklausė Kasdano: 

— Kas jis? 

- Sedrikas Volokinas, Nepilnamečių teisių apsaugos tarnyba, — 
armėnas pasisuko į rusą. - Erikas Vernu, Pirmoji kriminalinės 
policijos valdyba. 

Volokinas ištiesė ranką. Anas nesiteikė jos paspausti. Jis su- 
murmėjo Kasdanui: 

- Jei tai dar viena jūsų machinacija... 

— Man jis reikalingas, - patikino Kasdanas. - Patikėk manimi. 

Volokinas žvilgtelėjo į pagrindinio tako pradžią prie altoriaus. 
Ten ant laiptelių, vedančių altoriaus link, šmirinėjo kriminalinės 
policijos vaikinai baltais it kosmonautų kombinezonais. Spragsėjo 
blykstės, akindamos baltumu. Viršum visko iškilęs kūpsojo bal- 
dakimas. Keistas mažiausiai dešimties metrų aukščio katafalkas, 
uždengtas rusvos vario spalvos užlaida, pagražinta blizgančiais 
ornamentais. Ši vienintelė spalva priminė bėginėjančių krimina- 
listų pasirodymo priežastį, tą niūrią, liūdną energiją, ir derėjo prie 

bažnyčios cinko bei švino konstrukcijų. Mirtis išties pasirinko 
tinkamą vietą... 

- Eikite paskui mane, - paliepė Vernu. 

Jis praskyrė uniformuotus policininkus. Šalia altoriaus, prieš 
pat pirmąją kėdžių eilę, šviesos rate gulėjo nuogas vyriškis. Jo 
krūtinė patiesta ant laiptų, vedančių į Dievo stalo pakylą. Kojos 
suglaustos, viena ranka nuleista, kita - pakelta. Kankinio poza, 
smilktelėjo rusui. 

Prožektorių nušviestas kūnas blizgėjo. Jo nuogumas buvo ne- 
padorus. Ir drauge tas viešai iškėtotas, nešvankiai apnuogintas 
kūnas atrodė nerealus. Jis, regis, mito šviesa ir jos paliestas virto 
belyčiu. Volokinas įsivaizdavo balto švytinčio marmuro skulptūrą, 
panašią į Mikelandželo „Pietą“. Skulptūrą, kuriai buvo ne vieta 
šioje lavos ir švino bažnyčioje. 

- Žinote, kas jis? - paklausė Kasdanas. 

— Vienas iš parapijos kunigų. Tėvas Olivjė. Jo drabužiai rasti 
kiek tolėliau. Nuvilktas ir suluošintas po mirties - post mortem. 

Nereikia būti teismo medicinos ekspertu, kad nustatytum su- 
žeidimus. Abi akiduobės verkė kraujo ašaromis. Kraujais ap- 
skretusiame veide žiojėjo plati žaizda, einanti nuo abiejų lūpų 
kampučių iki pat ausų. Aukos kumščiai sugniaužti. Vadovaujantis 
žudiko logika, nesunku buvo įspėti, ką slėpė jo saujos. Dešinėje 
rankoje - liežuvis. Kairėje - akys. Arba atvirkščiai. 

- Jis veikiausiai nužudytas popiet, - pradėjo dėstyti Vernu. - Nė 
vieno liudytojo. Reikia ieškoti. Tokios skerdynės bažnyčioje - ir 
niekas nieko nematė. Tikriausiai dieną čia niekad nebūna nė 
gyvos dvasios. 

Volokinas su Kasdanu artėjo prie lavono. Vernu ištiesė ranką. 

- Stop. Užminsite svarbiausia. 

Abudu policininkai sustojo. Prie jų kojų ant tamsaus parketo 
driekėsi žodžiai, brėžti spėjusiu sukepti krauju. 

TAU, TIKTAI TAU NUSIDĖJAU 

IR PADARIAU, KAS PIKTA TAVO AKYSE. 

Žodžiai, užrašyti pusračiu, buvo nukreipti į navos pusę ir skirti 
pamatyti tikintiesiems, kai jie vėliau pasirodys. Volokinas su- 
tramdė drebulį. Tai juk ta pati rašysena kaip Nasero kambaryje. 
Apvalios, taisyklingos raidės. Naivi vaikiška rašysena. 

- Serija, - sumurmėjo Vernu už nugaros. - Serijinis niekšas... 

Kasdanas atsigręžė ir paklausė: 

- Ar bent kiek pasistūmėjai? 

— Nė kiek. Bet dar blogiau. 

Volokinas prisiartino. Norėjo išgirsti, kas galėjo būti dar „blo- 
giau“. 

— Man skambina, - šnibždėjo Vernu. - Spaudžia. 

— Kas? 

- Kontržvalgyba. Bendrosios informacijos tarnyba. Tvirtina, kad 
ši byla susijusi su jų žinybomis. Jie jau padarė pas Giotsą kratą. 

Kasdanas supratingai susižvalgė su Volokinu: mikrofonai. 

- Jie atims iš manęs bylą, - toliau dėstė Vernu vos tvardydamas 
pyktį. - Ir velniai griebtų, net nežinau, kodėl. Šiaip ar taip, aš iš 
pat pradžių buvau teisus: tas reikalas yra susijęs su politika. 

— Bet čia panašiau į ritualines žudynes, argi ne? 

Vernu dėbtelėjo į Volokiną, ištarusį tuos žodžius. Jis persibrau- 
kė ranka veidą ir kreipėsi į Kasdaną: 

- Štai tas ir keisčiausia. Atrodytų, serijinis žudikas, bet dar 
atsiduoda ir politika. Tuo esu įsitikinęs! 

— Kas Žinoma apie kunigą? - pasidomėjo armėnas. 

— Kol kas nieko. Artimiausiu metu pradėsim tyrimą. 

Volokinas atkreipė dėmesį į neaukštą žilaplaukį vyrą bronziniu 
veidu, lyg cigaras įsisupusį į savo lietpaltį. Po pažastimi laikė port- 
felį. Lyg leitenantas Kolombas. Regis, jis šioje vietoje nuostabiai 
jautėsi. Buvo aišku, kad tai teismo medicinos ekspertas. 

Kasdanas paliko Vernu ir nuėjo su ekspertu persimesti keliais 
žodeliais. Volokinas liko vienas. Vėl apžvelgė tragedijos sceną. 

Vieta buvo svarbi. Apsivalymo, atgailos vieta. Ši žmogžudystė 
tapo dar vienu išpirkimu. 

Žvilgsnis savaime pakilo aukštyn ir sustojo prie raudono vario 
kryžiaus altoriaus viduryje. Šviesos pagautas, jis metė medaus 
spalvos atspindžius. Visa scena atrodė kaip paveikslas. Nuogas 
kūnas derėjo prie tos vertikalios kompozicijos su kryžiumi. Vi- 
suma priminė nervingas El Greko drobes. 

Volokinas priėjo prie Kasdano, kuris šnekėjosi su „Kolombu“. 
Jis spėjo išgirsti gydytoją sakant: 

— Ta pati giesmė kaip ir abiem anais kartais. 

— Nužudė per ausų būgnelius? 

— Manau, taip. 

Gydytojas kalbėjo su ispanišku akcentu, jo šneka priminė ope- 
retės ruliadas ir buvo gana juokinga, bet Kasdanas nesišypsojo. 

— O suluošinimai? 

- Žudikas neišpjovė liežuvio, kaip indui. Jis išplėšė akis. Vis post 
mortem. Kaip tu, be abejo, ir numanei, abu organai yra rankose. 
Dar reikia pridurti „tunisiečio šypseną“. Man regis, ji išpjauta 
dėl vaizdo. 

— Vaizdo? 

— Na, kad viskas atrodytų dar baisiau. Reikia pasakyti, pavyko, 
ar ne? 

Volokinas permetė akimis auką ir prisivertė įsižiūrėti į žiaurią 
žaizdą veide. Ta juoduojanti šypsena - nuo ausies iki ausies. Jis 
nedrįso apie tai užsiminti Kasdanui - jam atrodytų per daug 
kvaila, - bet jautė, kad toks sužalojimas yra kažkuo vaikiškas, 
klouniškas, kaip iš siaubo filmo. 

— Ką tu gali man pasakyti apie sužalojimus? Tai profesionalo 
darbas? 

— Nieko panašaus. Žiauru. Laukiniška. Ir skubota. Žudikas 
nesistengia veikti atsargiai. Jis tik nori išplėšti tai, kas siejasi su 
citata, parašyta krauju. „Ir padariau, kas pikta tavo akyse.“ 

— Viskas? 

— Ne. Turiu tau ir gerą naujieną. A priori anos aukos metaliza- 
cijos tyrimas šį tą davė. 

— Ausys? 

— Ne, burna. Liežuvio pašalinimo vietoje rastos dalelės. Metalo. 
Dabar jos laboratorijoje. Šįvakar turėsiu rezultatus. Vėliausiai - 
rytoj rytą. 

— Puiku. Duosi ženklą? 

- Žinoma, mano meiluti. Tik tau teks vakare mane pamai- 
tinti... 

Kasdanas pagaliau nusišypsojo. 

- Pradedi priprasti prie gero, balandėli! Nesijaudink, atlėksiu 
su savo pyragėliais. Paskambink, kai baigsi autopsiją. 

Armėnas pasuko prie kriminalinės policijos technikų, triūsian- 
čių altoriaus dešinėje. Rusas atpėdino jam iš paskos. Kasdanas 
čia jautėsi kaip banginis vandenyno platybėse. Jis kreipėsi į vieną 
kriminalinės policijos vyruką. Technikas nusismaukė gobtuvą ir 
apnuogino pailgą it druskos gabalas kiaušą. 

Kai Volo palypėjo iki jų, šis tarė: 

— Galima pamanyti, kad tai parketo skaidulos, bet ne. Man 
regis, tokia pat medžiaga kaip pirmąkart. 

— O Malzerbo bulvare, nužudyto indo bute, tu taip pat tokių 
aptikai? 

— Aha, koridoriuje. 

— Ta pati mediena? 

— Pasakysiu po kelių valandų. 

Technikas laikė ištiestą delną. Buvo apsimovęs latekso pirštines. 
Tarp žalsvų jų raukšlių galėjai įžiūrėti rusvo medžio nuoskalų. 
Jis pridūrė: 

— Manau, kad prakeiktas siurprizas laukia būtent čia. 

— Kodėl? 

— Paskambinsiu. 

„Kosmonautas“ grįžo pas savo kolegas, kurie darbavosi mirgant 
blykstėms. Sulig kiekvienu šviesos blykstelėjimu šios baltos šmė- 
klos virsdavo tamsiais negatyvais. Visiškai juodais ir tučtuojau vėl 
atgaunančiais šviesią spalvą. Tokioje šventoje vietoje paslaptinga 
jų metamorfozė atrodė stebuklinga. Prietemoje sklandė šventumo 
šviesuliai. 

— Eikš. Mes dingstame. 

Kaip paklusnus šunelis rusas nusekė paskui savo šeimininką. 
Bet jį ėmė juokas. Apie nusikaltimo sceną tik jis vienas galėjo 
papasakoti daugiau. 

Jie išėjo už vartų, papuoštų lavos bareljefais. Vis gausesnę mi- 
nią šventoriuje prilaikė eismo reguliuotojai. Tarp žioplių kyšojo 
kameros su žinomų televizijos kanalų logotipais. TF 1, I-TĖLĖ, 
LCI, FRANCE 2... Kiti vaikinai tempė per petį persisvėrę mag- 
netofonus su savo radijo kanalų spalvomis ir užrašais: RTL, EU- 
ROPE 1, NRJ. 

Tad šunauja jau suuodė. Pagaliau. Žurnalistai veržėsi prie apsau- 
ginių juostų rėkaudami apie „spaudos laisvę“ ir „teisę žinoti“. 

Volokinas jautėsi keistai lengvas, paslaptingas, nevaržomas. 

Prasidėjo didysis žiniasklaidos paradas. 

Bet nė vienas nenujautė, kad tikrieji šios bylos tyrėjai - du 
visuomenės atstumtieji anonimai. 

- Jei jūs kartais nežinote, tas užrašas yra iš 51 psalmės „Mi- 
serere“. 

Kasdanas neatsakė. Tik prisiminė, kad nė nesiteikė vakare 
susirasti viso šios psalmės teksto. Viešpatie, jis ėjo vis senyn. Jis 
seno, 0 tyrimas nė per plauką nepasistūmėjo į priekį. 

- Šis tekstas - visa ko centre. 

- Rimtai? - niurzgliu balsu atsiliepė armėnas. 

Gurkštelėjo kavos. Pasibjaurėtina. Kad padėtų tašką, jie įsikūrė 
Boetijos gatvėje esančioje kavinėje. Degantys šviestuvai jam pri- 
minė Šv. Augustino rutulius. Čia viešpatavo toks pat keistas slogus 
kvapas, tik ši kavinė skendėjo šviesose. Lauke siaučiant audrotai 
nakčiai, viduje atrodė dar šviesiau. 

Volokinas pasilenkė prie jo. Delnuose vartė becukrės kolos 
skardinę. Kasdanas jau priprato prie besimainančių jo nuotaikų. 
Vaikėzas nei iš šio, nei iš to užsidegdavo. Turbūt abstinencijos 
sindromo paveiktas. Kad tik jis patyliukais nieko nepavartotų... 

— Ar galiu kiek pakalbėti apie psalmę? 

- Žinoma. Tu man atrodai visai normalus. 

- Buvo manoma, kad daugumą „Giesmių giesmės“ maldų pa- 
rašė pats karalius Dovydas. Dovydas - karalius Pranašas, karalius 
Poetas... 

— Na, ir kas toliau? 

— Ogi tas, kad Dovydas - figūra, įkūnijanti kaltę ir atgailą. 

— Kodėl? 

- Jums nepakenks šiek tiek Biblijos istorijos. Vieną dieną Do- 
vydas pamato besimaudančią moterį. Tai Urijos Hitijaus žmona. 
Jis pradeda jos geisti. Merginti. Tik štai bėda: ji turi vyrą. Matote, 
jau 3000 metų nieko naujo nesugalvota. Bet Dovydas - karalius, 
valdžios žmogus. Jis iškviečia Jobą - savo armijos vadą ir įsako 
jam: „Pačiame kautynių įkarštyje pastatyk Uriją į pirmą gretą ir 
pasitrauk toliau nuo jo: tegul jį sužeidžia ir jis miršta.“ Tad Do- 
vydo kaltė - dviguba: svetimoteriavimas ir žmogžudystė. Beje, jo 
likimas buvo iš anksto nulemtas. 

— Kodėl? 

— Nes jis - rudaplaukis. Dovydas - raudonasis karalius. Tas, 
kurio rankos kruvinos. Ir kūnas. Nuo pat gimimo jis jau buvo 
pažymėtas. 

— Kuo baigiasi istorija? 

- Dovydas išmeldžia Viešpaties atleidimą ir gauna išpirkimą. 
Jis vėl „baltesnis už sniegą“, - taip sakoma „Miserere“ psalmėje. 

- Ačiū už pamoką. O ką tu nori tuo pasakyti? 

- Vis tą patį. „Miserere“ ištraukos sieja kaltę ir atgailą. Žudikai 
aukoja tuos nusidėjėlius ir taip juos nubaudžia. Bet drauge jie ir 
išgelbėja. Štai kodėl - simboliškai - juos dar suluošina. 

- Nuo pat pradžių neradom jokio įrodymo, kad mūsų aukos 
būtų kaltos. 

Volokinas sriūbtelėjo kolos. Ledinis gėrimas užspaudė gerklę 
ir jis lūžinėjančiu balsu ištarė: 

— Dėl pirmųjų dviejų aukų - sutinku. Bet visai kas kita dėl šios 
mirties. Aš žinau tėvo Olivjė kaltę. 

— Ką tu sakai? 

- Pasaulietiniame gyvenime vaikinas buvo Alenas Manuri. Aš 
jį iškart atpažinau. Mūsų tarnybai, kaip sakoma, gerai žinomas 
paukštis. Noriu pasakyti - BPM. 

— Kokia jo kaltė? 

- Pedofilas. Ekshibicionistas, priekabiautojas su savo švelnybė- 
mis, prievartautojas ir panašiai. Manuri buvo greitas išsitraukti 
savo čiurkšlį. 2000 ir 2003 metais paduotas į teismą. Bet prasidėjo 
vidinės intrigos. Ir arkivyskupijai tarpininkaujant tėvai atsiėmė 
skundus. Manuri net liko tarnauti toje pat vietoje. Įrodymas - jo 
buvimas šiandien Šv. Augustine. Vienas dalykas tikras: tėvas 
Olivjė - neabejotinas nusidėjėlis. 

Kasdanas apstulbo. Rusas akivaizdžiai turėjo ką pasakyti. 

- Bausmė, - toliau aiškino Volokinas. - Štai kas yra žudymų 
mįslės raktas. Bausmė, kuri susilieja su maldos žodžiais. Pirma- 
sis įrašas byloja: „Iš kraujo kaltės mane išlaisvink, Dieve, mano 
išganymo Dieve, tuomet mano liežuvis tavo teisumu skonėsis.“ 
Žudikas išpjauna Naserui liežuvį. Antrasis: „Tau, tiktai tau nusi- 
dėjau ir padariau, kas pikta tavo akyse.“ Žudikas išplėšia kuni- 

gui akis. Tie luošinimai - tai aukojimo įminimas. Jie iliustruoja 
„Miserere“ žodžius. Jie įkūnija maldą. Taip sustiprindami atgailos 
žodžių galią... 

Kasdanas pasijuto išsekęs. Davė ženklą padavėjui. Norėjo grei- 
čiau susimokėti. Ir išeiti. Nebegirdėti tų visų kvailysčių. 

Bet Volokinas kaip užvesta mašina nesustojo: 

— Pasakysiu, kur šioje byloje nesueina galai. Painiojamasi, nes 
visa yra tiesa. Tuo pat metu. Kaupiasi faktai. Jie nepaneigiami. 
Neįmanoma pašalinti pėdsakų. 

Kasdanas ištiesė padavėjui banknotą. Volokinas įsikarščiavęs 
malė: 

- Jūs tikite politiniu pėdsaku? Teisingai. Giotsas mirė, nes tu- 
rėjo žinių apie Čilės budelius. Tai pirma. Jo buvo klausomasi, nes 
jo liudijimas susijęs ir su Prancūzijos vyriausybe. Tai antra. Beje, 
Giotsas nebuvo švarutėlis. Net jei jis nebūtų buvęs pedofilas, vis 
vien kažkaip yra nusikaltęs vaikams, aš tuo neabejoju. Tai trečia. 
Tad šių žudymų autoriai - vaikai, jie keršija už nusikalstamus 
veiksmus. Tai ketvirta. Kita vertus, jūs svarstote, gal tai serijinio 
žudiko darbas. Kad ir kaip ten būtų, jūs teisus. Šios istorijos vaikai 
yra trenkti. Jiems gresia tikras pamišimas. Įsivaizduojate, kad juos 
nusikalsti paskatina muzika, ar ne? Neabejoju, kad jūs teisingai 
manote. Žvelgiant plačiau, neabejoju, kad tos žmogžudystės su- 
sijusios su žmogaus balsu. Su vaikų balsu. Pagaliau už viso šito 
slypi dar kažkas. Grasinimas. Tai, ką Giotsas vadino El Ogro. Štai 
kokia mūsų bėda, Kasdanai: visa yra tiesa. Reikia veikti ne taip 
kaip visada - atmetant, o kaupiant. Turime rasti tokią tiesą, kuri 
apimtų visus tuos faktus. 

Armėnas tylėjo. Jis atsistojo ir išsitraukęs savo mobilųjį pa- 
tikrino pranešimus. Eidamas į bažnyčią buvo jį išjungęs i 
paskui pamiršo įjungti. Štai, buvo skambinęs iš kriminalinės 
Piujifera. 

Spustelėjęs mygtuką susirado techniko telefoną. 

- Atvažiuok pas mane, - pasakė tasai atpažinęs Kasdano balsą. 

— Kur tu? 

- Botanikos sode. Botanikos šiltnamyje. Įeisi pro vartelius iš 
Biufono gatvės. Jie bus atdari. 

- Kodėl? 

— Atvažiuok. Nesigailėsi. 

Biufono gatvė, šešta valanda vakaro. 

Kasdanas pastatė automobilį kone ant siauručio šaligatvio prie 
pačios siauriausios Paryžiaus gatvės. Įsisiautėjo audra. Lietus krito 
tokiais stambiais lašais ir buvo toks smarkus, kad savo vandens 
marška pridengė vakaro prieblandą. Tamsos juostos vos lietė si- 
dabriniais gatvės žibintų atšvaitais mirguliuojantį lietaus ežerą. 

Jie bėgo per liūtį, toliau kaip per tris metrus nieko nematydami. 

Atidarė sodo vartelius. Dar pabėgėjo stiklinio statinio linkui. 
Šiltnamis blizgėjo naktyje tarsi ledkalnis tamsuojančioje jūroje. 
Lašai talžė it lazdos smūgiai ir bėgikai vargiai rado pagrindines 
duris. Kasdanas įsivaizdavo, kaip nuolankiai buvo priversti pri- 
imti tokią liūtį Botanikos sodo gyventojai. Vilkai. Grifai. Kiti 
plėšrūnai. 

Duris atidarė Piujifera. Pailgo, siauro veido, juodais kaip šajeno 
plaukais. Kascanas, per lietų užsitraukęs ant galvos striukę, dabar 
vėl nuleido ją ant pečių. Jis suburbėjo: 

- Gal paaiškinsi, kokią čia velniavą sumanei? 

Kriminalinės policijos tyrėjas šyptelėjo. Jo lūpos siauros, su- 
spaustos, būtų itin tinkamos pypkei rūkyti. 

— Nesijaudink, drauguži. 

Jis susiraukė pamatęs ir Volokiną. Šįkart Kasdanas juos supa- 
žindino. 

— Sedrikas Volokinas. Nepilnamečių teisių apsaugos tarnyba. 
Piujifera. Kriminalinė policija. 
laukiančią jų po stiklo stogu žaliąją karaliją. Vešlios džiunglės, 
alsuojančios žalsvai balkšvais garais. Pro lapijos šydą vos galėjai 
įžiūrėti storus, galingus medžių kamienus. Vargiai buvo matyti 
samanota jų žievė, liemenys, lianų paimti į nelaisvę. Nenusako- 
mai troškus augalijos raizgynas, ramiai alsuojantis po milžinišku 
stikliniu kupolu. 

Per šitą dirbtinę girią Piujifera žingsniavo pirmas plytelėmis 
klotu takeliu. Abu partneriai - įdurmu. Tebuvo girdėti, kaip šiugž- 
da jų drabužiai liesdami lapus ir kaip lietaus lašai barbena į kupolo 
stogą. Kasdanas pasijuto atsidūręs nežinioje. Lyg aplinkui būtų 
užtvindyta. Ir vanduo būtų įgijęs kūną - lapų rankos, žievės lieme- 
nys, žemės kojos... Tyrėjai žingsniavo tylomis, nesusimąstydami 
apie padėties keistumą. Apie atėjimo metą. Muziejuje nebuvo nė 
vieno darbuotojo. 

Jie atsidūrė lyg kokioje laukymėje, kur medžiai ir kiti augalai 
teikėsi atsitraukti. Jų lūkuriavo moteris. Nedidelio ūgio, nuo- 
laidžiais pečiais. Ji vilkėjo neperšlampamą klijuotės apsiaustą, 
kurio rankovės buvo gerokai per ilgos. Veidas pailgas, išblyškęs, 
įrėmintas juodų plaukų, primenančių gobtuvą. Ji atrodė rytietiška. 
Gal tokį įspūdį sudarė juodi ilgi antakiai. O gal ratilai po akimis - 
tamsiomis, drėgnomis, kupinomis ilgesio. 

- Susipažinkite: Avišan Khajameyji. 

Kasdanas paspaudė ranką - nuo jo upeliais sruvo lietaus van- 
duo ir augalų drėgmė. Volokinas, stovėjęs tolėliau, linktelėjo 
galvą. 

— Labas vakaras. Jūs - botanikė? 

— Toli gražu. Aramėjų kalbos profesorė. Ir Biblijos istorijos 
specialistė. 

Armėnas žvilgtelėjo į Piujifera. 

- Muziejaus botanikas negalėjo prie mūsų prisidėti. Bet jis man 
leido ateiti čia ir tai parodyti. 

Technikas pasisuko ir parodė pilką medį, ant kurio šakų styrojo 
neįsivaizduojami spygliai - mirtį nešanti jų gausybė priminė kitų 
šiltnamio medžių lapiją, tik ši buvo sausa ir žiaudri. 

- Plačioji akacija. Ypatinga akacijų šeimos rūšis. 

- Kas tai per medis? 

- Jo medienos nuoskalų rasta Šv. Jono Krikštytojo vargonų ga- 
lerijoje ir Nasero palėpės kambarėlio koridoriuje. Tiksliau sakant, 
tai, ką laikiau nuoskalomis, buvo spygliai. Čia ne paprasta medie- 
na. Anaiptol. Kai gavau rezultatus iš laboratorijos, paskambinau 
į Botanikos sodą. Tada ir sužinojau, kad ši akacija auga tik Rytų 
pusdykumių zonoje. Izraelyje - Negevo dykumoje ir Sinajuje. 

— Europoje neauga? 

- Tikrai ne. Šiai akacijai reikia šilumos, saulės ir mistinio oro 
dvelksmo... 

— Kodėl mistinio? 

Moteris pridūrė: 

- Šis medis labai dažnai minimas Biblijoje. Manoma, kad iš jo 
spyglių buvo nupintas Kristaus vainikas. Legionieriai veikiausiai 
bus panaudoję šio medžio šakas Jėzui „vainikuoti“ ir pasityčioti 
iš jo. 

Profesorė kalbėjo iranietės akcentu nutęsdama garsus, lyg 
hipnotizuotų. Kasdanas prisiminė smauglį Ka iš „Džiunglių 
knygos“*. 

- Iš tikrųjų, - dėstė ekspertė, - tiksliai nežinoma, iš ko buvo 
nupintas tas vainikas. Yra daug nuomonių. Vieni linkę manyti, 
kad tai galėjo būti arba tikrasis dyglerškis, arba dygliuotoji krau- 
jalakė, arba dygliuotasis zizifas, arba dygioji šunobelė. Dar galėjo 
būti karpažolė, vadinama „Kristaus erškėčiu“. Bet apie pastarąją 


* Rudyardo Kiplingo (1865-1936), anglų rašytojo, Nobelio premijos laureato, knyga. 

pareikšta paneigianti nuomonė: ji taip vadinama dėl spyglių ir 
raudonų žiedų, simbolizuojančių kraują, bet tais laikais Palestino- 
je nebuvo žinoma. Ne, mano nuomone, buvo panaudota kaip tik 
plačioji akacija. Hebrajų kalba šis žodis vartojamas daugiskaita: 
shittim - dėl gausybės susipynusių spyglių... 

Kasdanas atsigręžė į Piujifera, šis šypsodamasis prabilo: 

- Gerai. Aš tau išversiu į policininkų kalbą. Čia yra dvi versijos. 
Pirmoji: šiai rūšiai nėra ką veikti Paryžiuje. Mes esame vienintelėje 
sostinės vietoje, kur ją galima aptikti. Antroji: manau, tu ją ir pats 
supratai, akacijos vertė simbolinė. Neįsivaizduoju, ką žudikas vei- 
kia su ja. Ar jis užsideda spyglių vainiką ant galvos, ar apsimauna 
iš akacijos supintą apavą, bet čia akivaizdi sąsaja su Kristumi. 

Tyla. 

Tik barbenantis lietus, pasiryžęs prasismelkti į pačius kūnus... 

— Sąsaja su Kristumi, - pakartojo technikas. - Ir nuodėme. 

— Jūsų kolega nori pasakyti, - įsiterpė iranietė, - kad tas medis 
simbolizuoja Kristaus kančią ir žmonių nuodėmių atpirkimą. 
Kuo labiau Kristus kentėjo fiziškai, tuo labiau - simboliškai - jis 
atpirko žmonių nuodėmes. 

Kasdano smegenys dirbo kaip užsuktos. Dabar jis labai aiškiai 
girdėjo tą tuk, tuk, tuk, kuris aidėjo aną vakarą koridoriuje. Lazda. 
Lazdelė. Žudikas turėjo lazdelę, kuria kaip neregys čiuopė aplinką. 
Ir ta lazdelė buvo išdrožta iš Šventojo vainiko medžio... 

Netikėtai šovė dar viena mintis. Vytelė. Vytis, kuria plakama- 
si. Armėnas prisiminė tą momentą: „Miserere“ - malda, kurią 
kalba plakdamiesi kai kurie vienuoliai. Jis sunkiai suderino visus 
elementus, bet jie sudarė vienį. „Miserere“. Plakimasis. Kristaus 
medis. Bausmė. Atgaila... 

Piujifera pridūrė: 

— Pabaigai aš palikau geriausią kąsnį. Prieš duodamas tau žen- 
klą, norėjau plačiau susipažinti su mokslu apie medžio daleles. 
Žinai, kas yra palinologija? 

— Ne. 

— Mokslas apie organinės kilmės dulkių, rastų ant objekto, 
išsklidimą - augalo dulkelių, sporų... Ši botanikos šaka leidžia nu- 
statyti, kuriuose regionuose tas objektas pabuvojo. Ant pavyzdžio 
užklijuojama lipni juosta, paskui rastos dulkės ištiriamos mikros- 
kopu. Roni forte yra skyrius, kuriame atliekami tokie tyrimai. Aš 
jiems daviau savo pavyzdžius norėdamas tiksliai sužinoti, iš kur 
jie. Tas skyrius turi aparatūrą, kuri... 

Kasdanas susierzinęs jį pertraukė: 

— Tai sakyk, turi rezultatus ar ne? 

— Ką tik juos gavau. Iš rastų augalų dulkelių ir sporų nustatyta, 
kad medis iš tikryjų augęs Palestinoje. Gal net Jeruzalės apylin- 
kėse. Kitaip tariant, tai iš tikrųjų Kristaus vainiko medis. Aišku, 
suvokiant asociatyviai. 

Kasdanas dirstelėjo į Volokiną - šio akys gyvai blizgėjo. Rusas 
atrodė lyg apsėstas naujo atradimo. Piujifera pagaliau baigė savo 
pranešimą: 

- Taip pat buvo rasta dulkelių, būdingų kitiems regionams. 
Čilei. Argentinai. Ir vidutinio klimato juostos Europos regionams. 
Galima pasakyti, kad ši akacija keliavo... 

Dar vienas labai svarbus dalykas, kurio Kasdanas nesuprato. 
Jis mąstė apie hieroglifus. Apie Rozetos akmenį*, padėjusį juos 
iššifruoti. O štai čia jis niekaip neranda rakto. Įsivaizdavo esąs 
Šampoljonas** ir pamanė, kad jei jam pavyktų perprasti vieną 
simbolį, galėtų išnarplioti visą tą painiavą... 

— Ačiū, kad parodėt, - tarė jis spausdamas Piujifera ranką. - 
Reikia eiti. 


* Juodo bazalto stela, padėjusi iššifruoti senovės egiptiečių hieroglifus. Ant jos buvo užrašytas tas 
pats tekstas egiptiečių hieroglifais ir klasikine graikų kalba. Stela sukurta 196 m. pr. Kr., 1799 m. 
ją atrado prancūzai. 

** Jeanas Francois Champollionas (1790-1832) - egiptologijos tėvu vadinamas prancūzų kalbi- 
ninkas, iššifravęs egiptiečių hieroglifus. 

- Ašjus palydėsiu. Dar lauksiu atsakymo dėl batų atspaudų. 

— Tikiuosi, paskambinsi, kai jau ką nors žinosi. 

Vėl lapija. Vėl šlamesys. Stikliniame tarpduryje Piujifera truk- 
teli Kasdaną už rankovės ir kiek palūkuriuoja, kol Volokinas 
paėjės tolyn. 

- Jis dirba? 

- Išėjęs į atsargą. 

Piujifera šypteli: 

- Jūsų komanda - tikra Zairo armija. 

Jie pasileido iki volvo bėgte, ant galvų užsitraukę striukes. Lietus 
nesiliovė. Įsitaisęs automobilyje, rusas pasiūlė: 

- Visai netoli, Biufono gatvės pradžioje, yra vienas „makdas“. 

- Tu man pradedi įkyrėti su tais savo „makdais“. 

— Oho, jaučiu paniurėlio geluonį... 

— Manai, nėra ko nusiminti? Atsidūrėm mėšle iki kaklo. Ir juo 
toliau, juo giliau klimpstam. 

Volokinas tylėjo. Kasdanas dirstelėjo į jį - tas Pasiutęs Šuo 
varvančiais plaukais jam šypsojosi. Jis tyčiojosi iš jo, tiesa, švel- 
niai. 

- Jei ką nors žinai, tai klok. 

- Kristaus medžio versija dera su visa kita informacija, argi 
ne“ 

- Žinoma, kaipgi. 

- Geroji moteris buvo teisi. Tas medis - kančios medis. Bet kančia 
atperka. Kristus atėjo atpirkti žmonių kalčių. Prisiimti ir jas išpirkti. 
Tai - perkeitimas. Jėzus prisiėmė žemiškąsias kaltes... - Volokinas 
suneria rankas. - Paskui jas, taip sakant, paleido į dangų, - išskečia 

rankas. - Tas medis ir primena kaip tik tokį veiksmą. Mūsų žu- 
dikai - švarūs. Jie kenčia už tų, kuriuos žudo, kaltes. Todėl verčia 
aukas kentėti ir taip neabejotinai išgelbėja jų sielas. 

Nepaleisdamas iš rankų vairo, Kasdanas tikrino mobilųjį, ar 
negavo pranešimų. 

- Štai ką aš jaučiu, Kasdanai. Šis medis yra švarus kaip žudanti 
ranka. Giotsas, Naseras, tėvas Olivjė buvo ir nubausti, ir kartu 
atpirktos jų kaltės. O juos nužudžiusios rankos - tikrų angelų 
rankos. Tyrų sielų... 

— Gavau Vernu pranešimą. 

Kasdanas perjungė mobilųjį garsiakalbio režimu ir surinko 
Vernu numerį. 

Vernu balsą salone slopino lietaus šniokšimas. 

— Kasdanas. Aš su Volokinu. Kas nors nauja? 

- Jau tiksliai žinau: aš išstumtas. Bylą perima Kriminalinė 
brigada iš Orfėvrų 36. 

— Kas būtent? 

— Grupės vadas, pavarde Maršeljė. 

- Pažįstu. 

— Tas kvailys galės tartis su kontržvalgyba ir taikstytis su jos 
tamsiais darbeliais. 

Kasdanas pamėgino išspausti užuojautą: 

— Man labai gaila. 

— Aš jums skambinu ne užuojautų klausytis. Turiu sensacingą 
naujieną. Grįžo Čilės ambasados atašė, mano pažįstamas Simonas 
Velaskas. Ką tik su juo šnekėjau. Jis nusijuokė, kai jam pasakiau, 
kad tiriame politinio pabėgėlio žūties bylą. Pinočeto diktatūros 
auką. 

— Kodėl? 

— Todėl, kad, jo nuomone, Vilhelmas Giotsas nė kiek nenu- 
kentėjo nuo tos diktatūros. Priešingai - jis buvo kitoje barikadų 
pusėje. 

- KĄ? 

- Taigi taigi. Giotsas pabėgo į Prancūziją todėl, kad devintojo 
dešimtmečio pabaigoje vėjai papūtė į kitą pusę. Prasidėjo teismų 
procesai. Ėmė plūsti giminių skundai iš Čilės ir kitų šalių. Politinis 
pėdsakas, Kasdanai, tik politinis, aš visada žinojau, kad mįslės 
įminimo reikia ieškoti čia. 

— Kur galėčiau rasti tą tavo vyrutį? 

— Namie. Jis ką tik grįžo iš kelionės. 

Vernu padiktavo Simono Velasko adresą. Jis gyveno Riuej Mal- 
mezone. 

—- Dumkite, - baigė jis, - turite keletą valandų. Maršeljė aš 
nieko nesakiau. 

— Iš kur toks geranoriškumas? 

— Nežinau. Turbūt atstumtųjų solidarumas. Sėkmės. 

Kasdanas valandėlę važiavo tylėdamas. Tą tylą talžė, draskė ir 
purtė šėlstantis lietus. Dabar Kasdanas suprato tai, kas akivaizdu. 
Iš pat pradžių visa, ką jis žinojo apie Giotso praeitį, tebuvo paties 
Giotso versija. Melo tinklai, kurių jis nepatikrino. Štai jums ir 
intuicija. 

Netrukus paklausė: 

— Aš kalbėsiu ar tu? 

- Jūs. Man visai burna išdžiūvo per tą Kristaus vainiką. 

— Taigi turime dvi tiesas. Pirmoji: pagaliau nustatyta Giotso 
kaltė. Jis buvo budelis Čilėje ir todėl užsikrovė didžiulę kaltę. Ir 
antroji: Giotsas nusprendė liudyti prieš savo bendrus, jo liudijimas 
būtų buvęs svarus. Iki šiol neįsivaizdavau, ką jis galėjo papasakoti, 
jei užrištomis akimis rūsyje buvo kankinamas. Bet jeigu jis buvo 
vienas iš tų šunsnukių, tada viskas keičiasi. Nieko nėra pavojin- 
gesnio už atgailaujantįjį. Gal panoro jį nutildyti... 

— Du motyvai - tai jau vienu per daug, Kasdanai. 

— Sutinku. Bet manau, kad mūsų širdys krypsta į tą pačią 


pusę. 

Partneriai nutilo. 

Jie dabar jautė tą patį. 

Paryžiuje išmušė bausmės valanda. 

Ir angelai savo švariomis rankomis ėmėsi darbo. 


1 


BUDELIAI 

- Tikiuosi, jūs ant manęs nesupyksite, bet aš skaniai pasijuokiau 
sužinojęs, kad jūs Vilhelmą Giotsą laikėte Čilės diktatūros auka. 
Kasdanas su Volokinu susižvalgė. Jiems buvo ne juokai galvoj. 

— Mes nesame specialistai, - atžariai atšovė armėnas. 

— Užteko pasidomėti datomis, - šyptelėjo Velaskas. - Giotsas 
pabėgo iš Čilės 1987-aisiais. O politiniai pabėgėliai, tie, kurie 
turėjo dėl ko bijoti Pinočeto, paliko šalį 1973-iaisiais, iškart po 
valstybinio perversmo. 

- Mums sakė, kad Giotsą privertė išvykti nemalonumai dėl 
Čilės teisingumo. Argi tai įmanoma, jeigu jis buvo valdžios pu- 
sėje? 

— Netgi ten reikalai juda į priekį. Demokratinės organizacijos, 
padedamos Katalikų Bažnyčios, surinko duomenis apie kankin- 
tus, dingusius ar nužudytus asmenis ir pateikė ikiteisminio tyrimo 
medžiagą. Pavyzdžiui, išties gerą darbą padarė „Solidarumo vika- 
riato organizacijos advokatų komanda. Nuo 1980-ųjų pradžios 
ėmė plaukti skundai. Dėl pagrobimų, kankinimų, žudymų. Tai, ką 
kariškiai vadino suėmimu, tardymu, pašalinimu. Manoma, kad 
tais žiauriais laikais dingo apie 3 000 žmonių. Vien tik čiliečių. 
O „užsieniečiai“ buvo sunaikinti pirmiausia. Ispanai, prancūzai, 

vokiečiai, skandinavai... Jų buvo daug. Prieš ateinant į valdžią 
Pinočetui, Salvadoro Aljendės režimas siūlė tam tikrą socializmo 
internacionalą. Siekė įgyvendinti utopiją, kuri traukė viso pasau- 
lio kovotojus socializmo idėjomis. Gražioji epocha! Na, žinoma, 
tiems, kurie tomis idėjomis tikėjo... 

Neatrodė, kad Simonas Velaskas būtų buvęs vienas iš tokių 
tikinčiųjų. Aukštas, žilsva barzda. Plačių mostų. Ir dar platesnės 
šypsenos, kuri visus nuteikia padrąsinamai. Jis kalbėjo prancū- 
ziškai be menkiausio akcento, tik gal su vos juntama snobiška 
balso moduliacija, įgyta, be abejo, per diplomatinius vakarėlius. 
Čiliečiui nebuvo ko slėpti: įžymus Santjago buržuazinių sluoksnių 
atstovas, veikiausiai niekada nematęs nei kalėjimo kameros, nei 
jokio kairuolio. 

Vyriškis pasiūlė jiems atšaldyto limonado, tokiu metu tai buvo 
gana keista. Bet Velaskas dar tebegyveno nesibaigiančia bobų 
vasara ten, aukštumose, Čilėje, Santjage. Jis juos priėmė savo kabi- 
nete - lakuotas medis, raudonmedžio spalvos oda, cigarų kvapas. 
Prieblandoje Kasdanas įžiūrėjo Plejados* rašytojų knygas šviesru- 
dės odos nugarėlėmis. Pasibalnojo akinius ir perskaitė: Montenis, 
Balzakas, Mopasanas, Monterlanas... Grynas frankofilas. 

Pripylęs stiklines, Velaskas pastatė krištolo grafiną ant stalo ir 
įsitaisė priešais juos. 

— Devintajame dešimtmetyje užmaskuota ir neįvardyta amnes- 
tija globojo budelius. Pirmiausia ėmė dingti žmonės. Nėra kūno, 
nėra aukos. Paskui žodis „kankinimas“ visai išnyko net iš Čilės 
baudžiamojo kodekso. A priori kariškiai nebijojo nieko. Tik a 
priori, nes atsirado kitų šalių ieškovių. Padaugėjo kitų valstybių 
prašymų išduoti nusikaltėlius. Net pačioje Čilėje vis plačiau imta 
kalbėti apie tuos skundus. Į gatves, nors nedrąsiai, vis dažniau 


* XVI a. antrosios pusės prancūzų poetinė mokykla. Sambūrio „Plėiade“ vadovas J. du Bellay 
parašė manifestą „Prancūzų kalbos gynimas ir pašlovinimas“. Vėlesnėje šios mokyklos atstovų 
kūryboje atsirado klasicizmo bruožų. 

išeidavo protestuotojai. Pinočetas seno. Keitėsi ir pats pasaulis: 
viena po kitos žlugo diktatūros. Pietų Afrikoje apartheidas pradė- 
jo netekti pamato. Rytų sienos drebėjo. Net JAV taip nuoširdžiai 
nebepalaikė Pietų Amerikos diktatūrų. Taigi iškilo rimtas klau- 
simas: ar Čilė išduos žudikus? 

Kasdanas įsiterpė: 

— Tai ir nutiko Pinočetui, ar ne? 

— Ne visai. Pinočetas turėjo sveikatos problemų. Jis atskrido į 
Londoną operuotis nugaros slankstelio išvaržos. Ne itin jaudinosi. 
Iš tikrųjų prieš jį anglai nebuvo pateikę nė vieno skundo, bet teisė- 
jas Baltazaras Garzonas iš Madrido galėjo paduoti ispanų skundą 
Jungtinei Karalystei. Abi šalys buvo pasirašiusios savitarpio ben- 
dradarbiavimo sutartis. Spąstai už Pinočeto nugaros užsitrenkė. 
Jis nebegalėjo naudotis jokia neliečiamybe. Išskyrus savo amžių 
ir vadinamąją senatvę. Štai taip jis ir išsisuko. 

Volokinas pakreipė kalbą jam rūpima linkme: 

- Grįžkime prie Vilhelmo Giotso. Ar žinote, koks buvo jo vai- 
dmuo represijų metais? 

— Nei svarbus, nei oficialus. Vilhelmas Giotsas nebuvo kariškis. 
Nebuvo ir režimo funkcionierius. Bet buvo artimas budeliams, 
konkrečiai slaptosios Pinočeto policijos - DINA - vadovams. 

— Ką darydavo? 

Velaskas plaštaka perbraukė pasmakrę. 

— Gerai nežinau. Po tų tardymų daug gyvųjų nebeliko. Bet jo 
pavardė būdavo dažnai minima skunduose. Akivaizdu, kad jis 
dalyvaudavo kankinimuose. 

- Nesuprantu, - įsiterpė Kasdanas. - Jei tie skundai plaukia iš 
Europos, kodėl Giotsas atvyko slėptis į Prancūziją? Kodėl atlėkė 
tiesiai vilkui į nasrus? 

- Įdomus klausimas... Čia kažkokia paslaptis. Regis, Prancū- 
zijoje Giotsas nieko nebijojo. Tarsi čia būtų įgijęs neliečiamybę. 
Dėl to sklinda visokių kalbų. 

— Kalbų? 

Čilietis skėstelėjo rankomis tarsi sakydamas: „Beviltiškas rei- 
kalas pradėti aiškint.“ 

— Politikos požiūriu aštuntasis dešimtmetis buvo labai sudė- 
tingas metas. Šalys kartais būdavo pasirašiusios nesuprantamus 
slaptus tarpusavio susitarimus. Kalbama, kad kai kurie čiliečiai 
naudojosi Prancūzijos prieglobsčiu. 

— Kodėl? 

— Paslaptis. Bet tokių pabėgėlių kaip Giotsas čia yra nemažai. 
Buvo priimti Slaptosios policijos pareigūnai. Naudojosi politinio 
pabėgėlio statusu. Viršūnė. 

- Jūs turite tokių „pabėgėlių“ sąrašą? 

— Ne. Reikėtų sudaryti. Aš galiu to imtis, jei norite. 

Kasdanas susimąstė. Šis naujas faktas gali paaiškinti, kodėl 
Giotso bute buvo prikaišiota „blakių“. Jo liudijimas galėjo pri- 
daryti nemalonumų Prancūzijos vyriausybei, o ir kontržvalgyba 
nenorėjo būti demaskuota. 

Jis nusprendė žaisti garbingai: 

— Manome, kad Vilhelmas Giotsas rengėsi liudyti byloje dėl 
nusikaltimų žmonijai, vykusių Čilėje. Ar esate apie tai ką nors 
girdėjęs? 

— Ne. 

— Arjums atrodo tai įmanoma? 

- Žinoma. Sąžinei prabusti senaties termino nėra. O gal Giotsas 
turėjo kokią pragmatinę priežastį sėsti prie liudytojų stalo. Gal jis 
buvo demaskuotas kurioje nors kitoje byloje. Gal norėjo nusipirkti 
laisvę. Šioj srityje tokie dalykai vyksta gana greitai. 

— Ką turite omenyje? 

- Pinočeto mirtis įelektrino visą pasaulį. Paskatino teismo pro- 
cesus. Generolo mirtis parodė, kad dauguma diktatūros vadeivų 
gali taip ir mirti sava mirtimi net nepajudinti. Šiuo metu sujuda 
teismų pareigūnai. Taigi vyks teismai ir lėks galvos. 

- Jūs turite omenyje Europą ar Čilę? 

— Po truputį ir ten, ir ten. 

- Ar pažįstate Prancūzijoje advokatų, kurie nagrinėtų tokias 
bylas? 

— Ne. Aš nesirūpinu patraukimu teisminėn atsakomybėn. Ne 
mano vaidmuo. Bet galiu duoti pavardę žmogaus, kuris jums bus 
naudingas. Jis politinis pabėgėlis, - šyptelėjo. - Tikras. Sobrevi- 
viente, išlikęs gyvas. Prieš persikeldamas gyventi į Prancūziją 
iškentėjo siaubingus tardymus. Šis žmogus įkūrė asociaciją, ieš- 
kančią budelių - kad ir kur jie slėptųsi. 

Volokinas išsitraukė savo užrašų knygelę: 

— Kokia jo pavardė? 

- Peteris Hansenas. Švedas. Vis tas pats kairysis internacionalas. 
Štai todėl ir liko gyvas. Iš Čilės cypės jį ištraukė jo vyriausybė. 

Velaskas atsistojo, apėjo rašomąjį stalą ir atidarė stalčių. Užsi- 
dėjo akinius ir pavartė oda aptrauktą adresų knygelę. Rado švedo 
koordinates. Volokinas jas persirašė. 

- Ir paskutinis klausimas, - tarė Kasdanas. - Klausiu grynai iš 
smalsumo. Iš kur jūs visa tai žinote? Atrodote rimtai susidomėjęs 
šiomis bylomis... 

Velaskas pražydo šypsena: 

- Aš tik penkerius metus esu pasiuntinybės atašė. Garbingas 
postas išėjus į atsargą. Anksčiau dirbau tardytoju. 

- Jūs norite pasakyti... 

— Taip, aš buvau vienas iš Augusto Pinočeto tardytojų. Tar- 
dymas vyko jo paties teritorijoje ir, patikėkite manimi, darbas 
buvo sunkus. Generolas Čilėje turėjo daug rėmėjų ir niekas, bent 
jau iš žymių Žmonių, nenorėjo iškelti į viešumą senų, primirštų 
dalykų. 

- Jūs kvotėte Pinočetą? 

— Aš net paskyriau jam režimą niekur neišvykti. 

Kasdanas tuo istoriniu momentu itin susidomėjo. 

— O kaip vyko tardymas? 

- Tai buvo veikiau absurdiškas groteskas. Visų pirma nebuvo 
nė kalbos, kad jis pajudėtų iš vietos. Tad mudu su sekretore ke- 
liaudavome į Santjago vilą. Tiesiog skambindavau. O už manęs 
rikiuodavosi armija žurnalistų. 

— O paskui? 

- Jis man pasiūlydavo arbatos ir mes ramiausiai šnekučiuoda- 
vomės apie kraują, kuriuo buvo suteptos jo rankos. 

Kasdanas įsivaizdavo tokią sceną: tironas generolas, ištaręs 
savo garsiąją frazę: „Šioje šalyje be mano žinios nė lapas nesuju- 
da“, staiga priremtas prie sienos - jis priverstas atsiskaityti šiam 
elegantiškam aristokratui... 

- Žinote, - toliau kalbėjo Velaskas, - Pinočetas buvo visai ne 
toks, kaip manoma. Jis susikūrė visagalio, negailestingo diktato- 
riaus įvaizdį, bet iš tikrųjų tebuvo silpnas žmogelis. Palaižūnas, 
bevalis. Vyras po ambicingos žmonos padu, žmonos, stovinčios 
ant aukštesnio socialinio laiptelio. Kai jam buvo trisdešimt, ji 
užklupo jį mylintis su kita. Nuo to laiko jis jau neiškrypo iš do- 
ros kelio. Iki aštuntojo dešimtmečio pradžios Pinočetas teturėjo 
vienintelę svajonę: tapti muitininku, nes ši profesija jam atrodė 
kur kas perspektyvesnė nei kariškio. 

Velaskas nugėrė limonado. Net dabar, praėjus tiek metų, jis, 
regis, stebėjosi tų įvykių siurrealizmu. 

- Beprotiškiausia, - toliau dėstė jis, - kad Pinokijo - tai viena 
iš jo pravardžių - buvo prieš valstybinį perversmą. Jis bijojo! Pi- 
nočetas buvo visai atsitiktinai atsidūręs prie šalies valdymo vairo. 
Amerikiečiai tiesiog į sostą pasodino seniausią teritorinės armijos 
korpuso generolą Augustą Pinočetą. Ir tada jis atsidavė širdies 
džiaugsmui. Kaip žiaurus vaikas, kuriam būtų atidavę šalį. Ameri- 
kiečiai galėjo džiūgauti: jis kaip žvėris puolė socialistus, tarsi būtų 
prireikę išnaikinti užkrečiamą ligą. Tuo metu generolai sakydavo: 
„Reikia užmušti kalę, kol ji dar neatsivedė šuniūkščių.“ 

Tokios kalbos Kasdanui priminė Nasero pasakojimą apie Kon- 
doro planą, kuriuo buvo užsimota išnaikinti „komunizmo vėžį - 
kad ir kur jis išvešėtų. Jis užsiminė apie tą projektą. 

Velaskas atsakė: 

— Galbūt Giotsas žinojo apie tą ypatingą planą. Galbūt jis net 
dalyvavo operacijose... Iš kur dabar sužinosi? Jis nusinešė savo 
paslaptį į kapą. Žinoma, nebent būtų spėjęs duoti parodymus. 
Čia jums reikėtų susirasti jo advokatą. 

Volokinas grąžino jam adresų knygelę ir užvertė savo blo- 
knotą. Diplomatas pakilo ir atidarė kabineto duris. Baigdamas 
pareiškė: 

- Jūs turėjote suprasti, kad aš nebuvau socialistų pusėje. Anaip- 
tol. Priklausiau Čilės aukštuomenei ir galiu prisiekti, kad Aljen- 
dės valdymo metais baiminausi kaip ir visi pasiturintys žmonės. 
Mes bijojome prarasti savo nuosavybę. Bijojome atsidurti rusų 
rankose. Bijojome matyti žlungančią šalį. Čilės ekonomika buvo 
atsidūrusi ant bedugnės krašto. Tad prasidėjus pučui mes lengviau 
atsikvėpėme. Ir nusukome akis, kai kariškiai žudė tūkstančius 
žmonių Santjago stadione. Kai mirties komandosai šukavo šalį. 
Kai gatvėse buvo šaudomi studentai, darbininkai, užsieniečiai. 
Paskui vėl grįžome prie savo senų buržuazinių įpročių, o pusė 
šalies merdėjo kalėjimuose. 

Abu partneriai nusekė paskui čilietį iki namų vestibiulio. Tai 
buvo pusiau ispanų, pusiau amerikiečių stiliaus statinys su dau- 
gybe nedidelių kambarėlių, - siauri, kaldintos geležies grotomis 
apsaugoti jų langai atspindėjo Kastilijos stilių. 

Tarpdury Kasdanas paklausė: 

- Tai kuriems galams tada persekiojote Pinočetą? 

- Atsitiktinumas. Byla netyčia pakliuvo ant mano stalo. Lygiai 
taip pat sėkmingai ji galėjo atsidurti ir ant gretimo. Atsimenu tą 
dieną lyg šiandien... Jūs pažįstate Santjagą? Pilkas miestas. Švino 
ir alavo spalvos miestas. Toje byloje įžvelgiau Dievo ženklą. Man 

buvo suteikta proga. Išpirkti savo kaltę, kad buvau abejingas ir 
bendrininkavau. Deja, Pinočetas mirė taip ir nenubaustas, o aš 
šit jūsų šalyje vis dar vaidinu aristokratą gurkšnodamas limona- 
dą... 

- Šiaip ar taip, Giotsas jau tikrai išpirko savo kaltę. Jo mirtis 
buvo jam bausmė. 

— Manote, kad jo nužudymas susijęs su visomis tomis praeities 
istorijomis? 

Kasdanas jam atsakė valdiškai: 

— Kol kas mes neatmetame jokios galimybės. 

Velaskas linktelėjo galvą. Jo šypsena, pradingstanti barzdoje, 
regis, bylojo: „Štai jūs kepurnėjatės mėšle, o kaip man velniškai 
gerai pažįstama tokia maudyklė.“ Jis atidarė duris, leisdamas 
liūčiai įsiveržti. 

- Sėkmės. Aš jums paskambinsiu, kai turėsiu „importuotų“ į 
Prancūziją budelių sąrašą. 

Kasdanas su Volokinu nulėkė prie mašinos. Velasko namas sto- 
vėjo Riuej Malmezono gyvenamajame kvartale. Abipus greitkelio 
tematyti tankūs krūmokšniai ir šimtamečiai medžiai. 

Volokinas tebelaikė rankoje savo bloknotą, kur buvo užsirašęs 
Peterio Hanseno koordinates. Politinio pabėgėlio, Čilės budelių 
medžiotojo adresą ir telefoną. Jiems ir be žodžių buvo aišku: prieš 
akis - ištisa naktis ieškant politinio pėdsako. 

Po pusvalandžio Kasdanas jau sukinėjosi ankšto 18-osios apygar- 
dos kvartalo gatvėmis, išpiltas šalto prakaito iš baimės užkliudyti 
ką nors savo vežėčiomis. Rikė gatvė. Pažolio gatvė. Pagaliau posū- 
kis į kairę ir - Gvadalupės gatvė. Pliaupiant lietui siaura gatviūkštė 
atrodė it mašinų plovyklos tambūras. 

Peteris Hansenas gyveno 14-ame name. Nenusakomo amžiaus 
statybos pastatas, suspaustas tarp kitų namų lyg dulkėta kartoninė 
dėžė. Visraktis. Keletas žodžių durininkui, ir štai jie jau penktame 
aukšte. Be lifto. Laiptai atsidavė vašku, bet lempelė nedegė. Jie 
užkopė laiptais, apšviestais gatvės žibintų, jų šviesa smelkėsi pro 
laiptų aikštelių langus. 

Penktame aukšte jie nesunkiai rado Hanseno buto duris - jo pa- 
vardė buvo užrašyta flomasteriu ant kortelės. Kasdanas timptelėjo 
aukštyn kelnes, žemyn striukę ir nutaisė malonią miną. Geraširdis 
storas meškinas iš policininkų kontoros. Paskambino. Tyla. Dar 
kartą. Nieko. Žvilgtelėjo į Volokiną; iš po durų skverbėsi šviesa. 

Stipriai pabeldė ir perspėjo: 

— Policija. Atidarykite! 

Rusas jau laikė rankoje glocką. Armėnas taip pat išsitraukė iš 
dėklo savąjį, tyliai keiksnodamas. Petimi stumtelėjo duris tik no- 
rėdamas patikrinti, ar stipriai laikosi ant vyrių. Užrakinta nebuvo. 
Jis atsitraukė ir jau rengėsi į tarpdurį įstatyti kulną. 

Tą akimirką durys plačiai atsivėrė. Ant slenksčio stovėjo aukš- 
tas, liesas, ilgaplaukis, žilabarzdis vyras. 

— Kas jūs? - labai ramiai paklausė. 

Kasdanas užkišo savo ginklą už nugaros ir prispaudė prie 
šlaunies. 

— Mes iš policijos, - atsakė jis tyliu balsu. - Aš - majoras 
Kasdanas. Čia - kapitonas Volokinas. O jūs, jei neklystu, Peteris 
Hansenas? 

Žmogus linktelėjo. Rankoje laikė medinį šaukštą ir ryšėjo pri- 
kyštę. Išvydęs du žaliūkus, išnėrusius į vestibiulio elektros šviesą, 
neatrodė nustebęs. Ramus, atsipalaidavęs švedas atrodė panašus 
į tokį, koks jis ir buvo: senas viengungis, kiek per vėlai, prancūzų 
nuomone, verdantis sau vakarienę. 

— Galime įeiti? Mes turime jums keletą klausimų. 

- Žinoma. 

Hansenas pakvietė juos įeiti. Abu partneriai paslėpė ginklus ir 
nupėdino siauru koridoriumi į nedidelę svetainę. Tarp išsėdėtos 
kanapos ir dviejų nusitrynusių krėslų stovėjo juoda didelė jūrinin- 
ko skrynia, atstojanti žemą stalelį. Sienos nukabinėtos margaspal- 
viais pončais. Kambario interjerą papildė odinės kaukės, lazurito 
dirbiniai, keramika, drožinėto medžio balnakilpės, senoviniai 
navigaciniai vario instrumentai. Kasdanas pamanė, kad tokio 
šlamšto gali rasti Santjago ar Valparaiso sendaikčių krautuvėlėse. 

- Čilėje aš praleidau tik kelerius metus, - paaiškino Hanse- 
nas. - Blogiausius per visą savo gyvenimą. Bet visiškai susiliejau 
su jos kultūra. 

Kasdanas nužvelgė pagyvenusį vyriškį. Apdribęs megztinis, 
iš po prijuostės kyšo išblukę džinsai. Atrodo kaip žmogus iš de- 
monstracijos prieš aštuntojo dešimtmečio tvarką. Stengdamasis 
sušvelninti įprastą policininko toną, armėnas kuo ramesniu balsu 
paklausė: 

— Mes keletą kartų beldėmės. Kodėl jūs neatidarėte? 

- Atleiskit. Aš nieko negirdėjau. Buvau virtuvėje. 

Armėnas susižvalgė su Volokinu, šis atrodė taip pat nesupratęs: 
juk butas ne didesnis kaip šešiasdešimties kvadratinių metrų. Jie 
daugiau jo nebespyrė atsakyti. Hansenas mostelėjo į svetainės 
baldus. 

— Prašau sėstis. Gal vyno? Ar matės? 

— Vyno. Labai ačiū. 

- Turiu tikrai skanaus raudonojo Čilės vyno. „Vino tinto“. 

Jis kalbėjo su keistu akcentu - pusiau skandinavišku, pusiau 
ispanišku, ir kapojo balses, tarsi plonais griežinėliais pjaustytų 
svogūną. Vyriškis sugrįžo į virtuvę. Kasdanas visu savo svoriu 
sudribo į krėslą, pasekęs Volokino pavyzdžiu, - šis jau buvo įsitai- 
sęs ant sofos. Iš virtuvės sklido valgio kvapai. Pupelės. Moliūgas. 
Ankštiniai pipirai. Kukurūzai... 

Kasdanas ramiai galėjo stebėti buto šeimininką pro virtuvės 
duris. Šis buvo panašus į Velaską. Toks pat ištįsęs žilabarzdis 
džiūsna elegantiška elgsena, vos pastebimai besišypsantis. Bet 
švedo judesiai ir drabužiai dvelkė nerūpestingumu, atsainumu, 
tuo jis priminė aristokratiškos kilmės bitniką. Kai aštuntajame 
dešimtmetyje Velaskas sielojosi dėl Čilės ateities, Peteris Hanse- 
nas, ko gero, su savo draugais socialistais Santjago hipių klubuose 
maištaudavo prieš esamą pasaulio tvarką. 

Vyras iš virtuvės išniro su tamsiu buteliu, kamščiatraukiu ir 
trimis rutulio formos taurėmis. Įsikūrė kitame krėsle ir atkimšo 
savo garsųjį „tinto“. Jo rankos buvo ilgos ir plonos kaip vėžiagyvio 
mandibulės. 

- Ar žinote, kad Čilėje gyvuoja senos vynuogių auginimo 
tradicijos? Sakoma, kad jos perimtos iš ispanų konkistadorų, 
kurie neva pasodinę vynuogių sėklų mišių vynui pasigaminti... - 
atkimšo butelį. - Apie Čilę yra įvairiausių nuomonių... Vienas 
dainininkas parašė: „Tai šalis, kurioje tiek daug vilčių ir kurioje 
niekas netiki ateitimi. Tai šalis, kurioje tiek daug atsiminimų ir 
kurioje niekas netiki praeitimi.“ 

Jis neskubėdamas pripylė taures. 

— Paragaukite. 

Tyrėjai pakluso. 

Ištisą amžinybę Kasdanas nebuvo ragavęs vyno. Siurbtelėjęs 
gurkšnelį pirmiausia pagalvojo apie savo smegenis ir jų gydymą. 
Vylėsi, kad tablečių ir vyno mišinys jam nepakenks. 

— Na, kaip? 

— Nuostabus. 

Kasdanas atsakė nejučia - apie vynus neturėjo nė menkiausio 
supratimo. Juolab nevertėjo dėti vilčių į suktinių rūkytoją, kuris 
uostinėjo savo stiklą it neryžtingas šuo. 

- Kuo galėčiau jums padėti? - paklausė skandinavas. 

Kasdanas ėmė dėstyti lėtai, kuo neaiškiau pateikdamas savo 
tyrimų objektą. Iš jo kalbos galėjai suprasti, kad jie tiria žmog- 
žudystę, „galbūt“ susijusią su Čilės chuntos budeliais, „galbūt“ 
dabar apsigyvenusiais Prancūzijoje... 

Hansenas nė kiek nenustebęs pasidomėjo: 

— Turite pavardes? 

- Galime pradėti nuo Vilhelmo Giotso. Jau dvidešimt metų, 
kai įsitvirtinęs Paryžiuje. 

Hansenas krūptelėjo. Drebančiu balsu paklausė: 

- Turite nuotrauką? 

Kasdanas ištraukė portretinę Giotso nuotrauką, nugvelbtą iš 
Eforijos. Įdėmiai tyrinėjęs fotografiją vyras akimirksniu pasikeitė. 
Jo veidas sukrito. Akys, raukšlės, lūpos - visa įdubo, pajuodo. Pas- 
kui pakito ir pati veido oda. Ji lyg susiliejo su barzda - papilkėjo, 
pasmėlo. Hansenas sustingo ir virto kone komandoro statula. 

- Orkestro vadas, - sukuždėjo jis grąžindamas nuotrauką. 

— Orkestro vadas? 

Hansenas neatsiliepė. Akis įbedęs į vieną tašką kiek patylėjo, 
paskui žemu balsu tarė: 

— Atleiskit. Jaudinuosi. Maniau, kad jau galiu šaltai į visa tai 
žiūrėti... - susitvardė. - Mat kaip, o aš buvau įsitikinęs, kad šis 
žmogus jau miręs, - šmėsteli šypsena ir it vaiduoklis dingsta 
barzdoje. - Tikriau, vyliausi... 

Švedas tarsi suakmenėjo. Gal dėl netikėto atradimo. O gal dėl 
Kasdano išvaizdos - šis buvo pernelyg stambus, pernelyg kariškas. 
Tada įsiterpė Volokinas. Taikos angelas. 

— Mes suprantame jūsų susijaudinimą, pone Hansenai. Nusira- 
minkite. Ką galėtumėte pasakyti apie tą žmogų? Kodėl pavadinote 
jį „orkestro vadu“? 

Hansenas atgavo savitvardą: 

— Mane suėmė 1974 metų spalį. Aš tada pusryčiavau namie. Be 
abejo, įskundė kaimynai. Tais laikais galėjai būti suimtas vien už 

tai, kad esi svetimšalis. Kai kurie būdavo net sušaudomi tiesiog 
gatvėje, prie pat savo namų - be teismo, be nieko. Dažnai drauge 
sušaudydavo ir pačius skundikus. Visiškas chaosas. Trumpai ta- 
riant, karo policijos nariai įsibrovė į mano namus. Gerai užtvoję 
nusitempė į artimiausią policijos nuovadą ir vėl daužė. Aš nesi- 
skundžiau. Ten vyko tikros skerdynės. Vienam studentui peršovė 
nugarą. Tada kareiviai suglaustom kojom ėmė iš eilės šokinėti ant 
sužeistos vietos... 

Hansenas nutilo. Plūstelėjęs atsiminimų srautas buvo toks sti- 
prus, kad jam užgniaužė kvapą. Volokinas pasistengė kuo švelniau 
paklausti: 

— Kas buvo paskui? 

Po valandžiukės švedas monotonišku balsu ėmė dėstyti: 

— Mane įmetė į vieną iš mėlynų DINA sunkvežimėlių. Juos 
vadindavo „mėlynomis musėmis“. Ausis man užkimšo drėgnos 
vatos gumulais, o ant veido užmaukšlino odinę kaukę, todėl nieko 
nemačiau. Kažkur vežė. Tuo metu į galvą lindo keistos mintys. 
Jums dar nepasakiau paties svarbiausio: aš nepriklausiau Liaudies 
junginiui. Nelabai ką turėjau bendra ir su socialistais... Tais laikais 
tiesiog gyvenau klajūno gyvenimą ir buvau ten apsistojęs. Daug 
kvaišalų, daug sekso, truputį meditacijų. 1970 metais patekau į 
Katmandu. Ten ir susipažinau su čiliečiais, kurie man pripasakojo 
apie Aljendės valdomą valstybę kaip apie pasakiškų galimybių 
šalį. Ji atrodė tarsi bitnikų sąjūdžio svajonių įgyvendinimas. Ir 
aš iš gryno smalsumo nusigavau iki Santjago. Rūkiau kanapes. 
Ėjau į politinius kairiųjų revoliucionierių susirinkimus... O ypač 
rūpėjo lįsti prie aktyvisčių. Taigi, ne kažin ką žinojau. Bet tą dieną 
vežamas sunkvežimėliu daviau sau žodį. Nieko nepasakyti. Kan- 
kinimas ir baimė - keisti dalykai. Tai jėgos, kurios supurto tie- 
siogine ir perkeltine prasme. Paaiškėja, kad jūs - arba bailys, arba 
drąsuolis. Kai pamačiau, kaip tie šunsnukiai neriasi iš kailio mane 
kankindami, nusprendžiau nieko jiems nesakyti. Tapti didvyriu. 

Kad ir niekam nereikalingu. Atvirai sakant, iki tol nieko ypatingo 
gyvenime nebuvau nuveikęs. Tad nors gražiai jį baigsiu! 

Kasdanas pasidomėjo: 

— Kur jus nuvežė? 

— Nežinau. Veikiausiai į Grimaldžio vilą. Santjago kankinimų 
centrą. Bet aš nesuvokiau, nei kiek laiko, nei kur mes esame. Kai 
nieko negirdi ir nematai, o dar kartkartėmis gauni niuksų, laiko 
ir atstumo sąvokos tampa reliatyvios... 

— Tada jūs ir susidūrėte su Giotsu? 

— Ne. Tą naktį... man atrodė, kad buvo naktis... pakliuvau į 
kariškių rankas. Smūgiai. Keiksmai. Paskui maudyklės. Jie mane 
daugybę kartų skandino. Kartais vandeny. O šiaip murdė į karštą 
parafiną arba ekskrementus. Bet aš tylėjau. Tada jie norėjo paleisti 
elektros srovę. Buvo beveik juokinga, nes jie akivaizdžiai nemo- 
kėjo naudotis savo mašina. Štai tada ir pasirodė prancūzai. 

— Prancūzai? 

- Taip. Manau, jie buvo prancūzai. Tais laikais aš jūsų kalbos 
dar nemokėjau. 

- Ir ką jie ten veikė? 

Hansenas šyptelėjo. Gurkštelėjo vyno ir jo veidas pamažu at- 
gavo įprastą spalvą. 

- Labai nesunku atspėti. Jie mokė čiliečius. Rodė, kaip veikia 
tie prietaisai, kaip reikia prijungti elektrodus. Beje, girdėjau ir 
portugalų kalbą. Neabejoju, ten buvo „mokinių“ iš Brazilijos. 
Taip, aš atsidūriau tarsi stažuotės centre... 

Abu policininkai susižvalgė. Viskas aišku. Prancūzai. Žinoma, 
kariškiai, pasiųsti į Čilę mokyti kankinimų amato. Instruktoriai, 
padedantys Pinočeto chuntai sėkmingiau palaužti pasipriešini- 
mą. Jei Prancūzija čia įmerkusi uodegą, jei ji padėjo susidoroti 
valstybės perversmininkams su Aljendės šalininkais, vyriausybė 
turėjo rimtų priežasčių nenuleisti akių nuo Vilhelmo Giotso, mat 
jis netikėtai pasirodė turįs per ilgą liežuvį... 

Volokinas sugrąžino prie faktų dėstymo. 

— Kiek laiko jūs išbuvote tose... įstaigose? 

- Nežinau. Alpdavau, vėl atsigaivelėdavau... Greitai mane išve- 
dė. Vėl sunkvežimėlis. Vėl vatos kamšalai ir odos kaukė. Šįkart va- 
žiavome tikrai ilgai. Visą dieną, o gal dar ilgiau. Paskui atsidūriau 
tokioje vietoje, kuri skyrėsi nuo ankstesnės kaip diena nuo nakties. 
Ligoninė. Suuodžiau vaistų kvapus. Bet tai buvo keista ligoninė. 
Ją, regis, saugojo šunys. Mus visur persekiojo jų lojimas. 

— Tas pervežimas... dėl gydymo? 

- Iš pradžių ir aš taip pamaniau. Naivuolis. O iš tikrųjų ten 
nesiliovė tardymai... Tiksliau sakant, bandymai... 

— Bandymai? 

— Suprantate, aš buvau tarytum jūrų kiaulytė. Mano budeliai 
žinojo, kad aš neturiu ko pasakyti. O mano kūnas dar galėjo 
suteikti jiems informacijos. Tai yra: jis virto bandymų medžiaga 
nustatant skausmo slenksčius, suprantate? 

Kasdanas klausėsi niūriai ganksodamas fotelyje. Visas šitas 
mėšlas jam buvo gerai žinomas. Jis žinojo, jau seniai suprato, kad 
šis tyrimas, susijęs su Čile, juos atves prie žmogaus niekšybės 
bedugnės. 

— Ką jums darė ligoninėje? 

- Raištis nuo akių man jau buvo nurištas. Balto fajanso sienos, 
aseptikos kvapai, instrumentų tarškėjimas. Nors nuovargis ir 
skausmas mane atbukino, širdin vis vien įsismelkė baimė. Žinojau, 
kad esu jau miręs. Kitaip tariant, aš buvau desaparecido. Dingęs. 
Žmogus, kurio pavardė išbraukta iš visų registrų. Ar žinote, kad 
Slaptoji policija neturėjo jokių rašytinių archyvų? Jokio pėdsako, 
jokių faktų. Totalinio naikinimo mašina, kuri... 

Volokinas švelniai sugrąžino jį prie neatsakyto klausimo: 

- Pone Hansenai, kas dėjosi ligoninėje? 

- Priėjo medikai. Užsirišę chirurgines kaukes. 

— O Giotsas, na, tasai vyras iš nuotraukos? Ir jis ten buvo? 

- Tikrai, tada jis ir pasirodė. Be balto chalato, be kaukės. Vil- 
kėjo juodai. Panėšėjo į kunigą. Vienas iš chirurgų kreipėsi į jį 
vardu. Ištarti žodžiai buvo tokie neįprasti, kad aš jų niekuomet 
nepamiršau... 

— Kokie žodžiai? 

— Koncertą galima pradėti. 

— Koncertą? 

- Patikėkite. Taip jis ir pasakė. Ir iš tiesų taip ir buvo. Po kelių 
minučių, kai medikai rinkosi instrumentus, išgirdau balsus... 
Vaikų balsus. Duslius, lyg įvyniotus į vatą, tikras košmaras... 

— O ką tie vaikai dainavo? 

— Tais laikais aš daug klausydavausi klasikinės muzikos. Ir 
kaipmat atpažinau Gregorijaus Alegrio „Miserere“. Labai žymus 
kūrinys, atliekamas a cappella... 

Atsidengė kampelis mozaikos. Pasirodo, tie iškrypėliai čiliečiai 
pjaustydavo savo bandomąsias jūrų kiaulytes skambant choro 
muzikai. 

Garsiai reikšdamas savo mintis Hansenas kalbėjo: 

— Budeliai melomanai... Tai jums nieko neprimena? Taip, ži- 
noma, nacius! Muzika buvo įaugusi į pačią jų pragarišką sistemą. 
Išties nėra ko stebėtis. 

— Kodėl? 

— Nes tie medikai buvo vokiečiai. Tarpusavy jie kalbėjo vo- 
kiškai. 

Atgijo senų seniausi košmarai, pakartojantys tas pačias siaubo 
schemas. Nacizmas. Pietų Amerikos diktatūros. Beveik prigim- 
tinis ryšys. 

Kiek padvejojęs, armėnas ryžosi užduoti labiausiai jam rūpėjusį 
klausimą: 

— Ką tie medikai jums padarė? 

- Nenorėčiau apie tai kalbėti. Jie mane darkė, pjaustė, mėsi- 
nėjo... Pjaustė gyvą, žinoma. Išgyvenau neapsakomą pragarą ir, 

sprogdinamas klaikaus skausmo, vis girdėjau vaikų balsus, sumi- 
šusius su medikų instrumentų barkšėjimu, su mano šauksmais. 

Hansenas nutilo. Abu lankytojai pagarbiai laukė. Tamsios jo 
akys buvo išsiplėtusios. Kasdanas pasiryžo išplėšti iš jo pabaigos 
žodį. 

— Kaip jūs iš ten ištrūkote? 

Hansenas krūptelėjo. Pamažu jo veidas pragiedrėjo ir nušvito 
šypsena: 

- Štai nuo čia mano istorija darosi įdomi... Noriu pasakyti - 
tikrai neįprasta. Kartą gydytojai mane perspėjo, kad jie duos man 
bendrą narkozę. 

— Kad nutrauktų jūsų kančias? 

Švedas nusikvatojo ir ištuštino savo taurę: 

- Tai ne tų namų stilius. Anaiptol. Jie tiesiog įsigeidė su manimi 
kiek pažaisti. 

— Pažaisti? 

- Chirurgas pasilenkė virš manęs ir paaiškino, kad turiu progą 
išgelbėti savo kailį. Tik reikės teisingai atsakyti į klausimą... Jie 
mane operuos. Pašalins vieną organą. Paskui palauks, kol baigsis 
narkozės poveikis ir aš atsibusiu. Tada turėčiau atpažinti savo 
skausmo vietą. Turėčiau atspėti, kurį organą man išpjovė. Tai 
vienintelė proga man išsigelbėti. Jei neatspėsiu, jie man šalins 
kitus organus, tik jau be jokios narkozės, pjaustys gyvą, ir juos 
sustabdys tik mano mirtis. 

Nedidelėje svetainėje įsiviešpatavo tyla. Ledinė tyla - kaip 
amžino įšalo žemėje. Nei Kasdanas, nei Volokinas nebedrįso dar 
ko nors klausti. Pagaliau Hansenas prabilo: 

-— Prisimenu visa tai kaip per sapną... Tada aš pamažu užsnūdau 
skambant vaikų balsams... Tarsi įkritau į transą. Iš mano sąmonės 
gelmių vienas po kito išplaukdavo vaizdai: rusvas inkstas, juodos 
kepenys, kraujuojančios sėklidės... Ką jie iš manęs išplėš? Ar 
įstengsiu nustatyti skausmo vietą? 


Švedas nutilo. Abudu partneriai sulaikė kvėpavimą. Jie laukė 
pasakojimo pabaigos. 

— Tiesą sakant, - sušnibždėjo Hansenas, - man pasisekė. Me- 
dikų pašalintus mano kūno organus - ojų žmogus turi du - buvo 
labai lengva įspėti. 

Jis staigiai atmetė atgal plaukų sruogas. 

Vietoj ausų - dvi užsitraukusios žaizdos, jų randai priminė 
spygliuotą vielą. Kasdanas prisivertė pažiūrėti. Volokinas nusuko 
akis. 

Kankinys dusliu balsu baigė: 

- Ir nereikia stebėtis, kad aš neatsiliepiau, kai beldėte į duris. 
Tik pamačiau, kaip jos susiūbavo, kai jūs jas pastūmėte. Ir kalbė- 
damasis čia su jumis aš skaitau žodžius iš jūsų lūpų. Paskutinis 
dalykas, kurį savo gyvenime girdėjau, ir buvo vaikų giedama 
„Miserere“. 

- Arno? Čia Kasdanas. 

- Skambini dėl Kalėdų? 

— Ne. Dėl informacijos. 

- Mano mielas, jau pastatėme automobilius. Nejaugi pamir- 
šai? 

- Ar esi ką nors girdėjęs apie prancūzų instruktorius, kurie 
aštuntajame dešimtmetyje buvo pasiųsti į Čilę mokyti kankinimų 
amato? 

- Ne, - Žano Pjero Arno balsas aidėjo automobilio salone. 

Volokinas tylėdamas klausėsi: jis ką tik užsidegė kietai suslėgtą 
stačiakampį kokos luitelį. Jo veidas liepsnelės apšviestas spindėjo 
tarsi tabernakulio fone. Regis, šįkart Hanseno liudijimas jį sukrėtė, 
o dėl Nasero ir tėvo Olivjė mirties jam buvo nei šilta, nei šalta. 

— Galėtum patikrinti? - spaudė Kasdanas. 

- Ašjau prieš aštuonerius metus išėjęs į atsargą. Kaip ir tu. Iki 
Kalėdų liko dvi dienos ir aš ką tik atvažiavau pas savo vaikus. Štai 
kaip, mano mielasis. Nei tu, nei aš jau nieko nebegalime. 

Žanas Pjeras Arno buvo Jūrų pėstininkų 3-iojo parašiutininkų 
pulko karininkas, devintajame dešimtmetyje dirbęs karinės žval- 
gybos tarnyboje ir baigęs savo karjerą šaudyklos instruktoriumi. 
Tais laikais Kasdanas su juo ir susipažino. Abudu lankė tuos pa- 
čius mokymo kursus, kuriuos organizavo automatinių ir pusiau 
automatinių ginklų gamintojai. 

- Ar galėtum sužinoti? - neatlyžo Kasdanas. - Susiskambinti su 
savo bendradarbiais ir surasti tų prancūzų ekspertų pavardes? 

- Tai jau praeitis. Turbūt nė vieno nebėr gyvo. 

— Mes juk gyvi. 

Arno nusikvatojo: 

- Tu teisus. Pažiūrėsiu, ką galiu padaryti. Bet po švenčių. 

— Ne. Čia skubu! 

— Gerai, gerai, pažiūrėsim. Kasdanai, tu tikras pabaisa. 

- Ar gali bent kiek sulaužyti nusistovėjusius įpročius? 

— Aš tau ryt paskambinsiu. 

— Ačiū, aš... 

— Tu man lieki skolingas, supratai? 

- Tikrai taip. 

Karininkas juokdamasis baigė pokalbį. Kasdano elgsena jį 
linksmino ir stulbino. Nieko sau, tas senas pensininkas vis dar 
puikuojasi esąs aktyvus policininkas. 

Volokinas sumurmėjo: 

— Ar paskolinsite šiąnakt savo mašiną? 
suktinę. Šypsodamas pridūrė: 

— Aš suprantu, kad jūs nesiskiriate su savo volvu. 

- Eina velniop tas nesiskyrimas. O kam tau mano kledaras? 

- Privalau šį tą patikrinti. 

— Ką dar? 

- Noriu trumpam sugrįžti prie vaikų. Ir jų balsų. El Ogro. 
Esu įsitikinęs, čia slypi kažkas svarbaus. Čilietis Paryžiuje dirbo 
dvidešimt metų. Noriu surasti visus choristus, kurie giedojo di- 
riguojami Giotso. Ypač tuos, kurie spėjo suaugti. Jie atsimins. Ir 
man papasakos. 

Kasdanas suktelėjo variklio užvedimo raktelį. 

— Yra svarbesnių dalykų. Dar reikia padirbėti prie politinio 
pėdsako. Šiaip ar taip, praeitis Giotsą pasivijo. 

- Visa susiję. Vaikai žudikai. „Miserere“. Čilės diktatūra. Trys 
aukos ir kartu trys kaltieji. Paskolinkite man ją iki ryto, sutvar- 
kysiu savo reikalus. Tada iškart puolam prie anų laikų prancūzų 
ir čiliečių darbelių. Duodu žodį. 

Kasdanas įsuko į Koplyčios gatvę ir nuvažiavo antžeminio 
metro linijos linkui. 

- OK, - tarė jis ir jo balse pasigirdo nuovargis. - Sustoju ir 
perleidžiu tau. Bet būk atsargus, gerai? Ryt rytą vėl pradedame 
nuo aštuntos. Kalėdų metas mums labai parankus. Kriminalistai 
dirbs tingiau nei visada. Bet vis vien išsijudins... 

- O ko vertas tas vyrukas, perėmęs bylą, tas Maršeljė? 

— Nekoks. Didelis karjeristas. Tarnyboje jį pravardžiuoja 
Maršpjė“. 

— Kodėl? 

— Todėl, kad karjeristas ir veidmainis. Apsimetėlis. Iš tų, kurie 
mylisi su savo žmona jos nepažadinę. 

Volokinas vėl prisimerkęs šyptelėjo. Jie atsidūrė netoli Respu- 
blikos aikštės. Mašinų ūžesys. Šviesos. Koks džiaugsmas klajoti 
po naktinį Paryžių. Kasdanui subjuro nuotaika vien pagalvojus, 


* Marchepied - laiptelis. (Pr.) 

kad teks grįžti. Su kokiu malonumu jis visą naktį vagotų miestą 
greta sėdint jaunajam Pasiutusiam Šuniui. 

Stabtelėjo Voltero bulvare priešais Šv. Ambraziejaus bažnyčią 
neišjungdamas variklio. 

— Tau teko kada važinėti tokiais automobiliais? Turi ypač at- 
sargiai užvesti variklį, jis... 

— Nesijaudinkit. Pamirškite mane. Naktis priklauso man. 

Kasdanas išsivirė juodžiausios kavos, pasitiekė kelių rūšių pahlavų, 
kurių Alforvilio našlė dieną jam buvo palikusi ant kilimėlio prie 
durų. Jos žinutės jis neskaitė. Burkavimams nebuvo nuotaikos. Jo 
katiniškas pensininko gyvenimas slinko toliau, bet jis pats nušoko 
nuo bėgių. Vėl įsijautė į policininko kailį. Kovotojo kailį. 

Savo kambaryje išsitiesė ant lovos, kavą ir pyragėlius atsinešęs 
ant sidabrinio padėklo - trofėjaus, laimėto per tavlou - armėnų 
trik trak žaidimą. Būtų mielai išjungęs šviesą ir tučtuojau užmigęs, 
bet prisiminė Volokiną, ir jo vaizdas suteikė jam jėgų. Jis taip pat 
norėjo atsigriebti už, galima sakyti, sugaištą laiką pas Hanseną. 
Įsijautę į jo istoriją, jie taip jo ir neišklausinėjo nei apie kitus 
Prancūzijoje gyvenančius kankintojus, nei apie advokatus, kurie 
nagrinėja nusikaltimų žmonijai bylas. Iš sukrautos prie lovos kny- 
gų krūvos išsitraukė kelias apie netolimą Čilės istoriją. Jausdamas, 
kad jo neuronus jau ėmė dirginti kava, atsivertė pirmąją. 

Taigi - bendras supratimas apie įvykius. Socialistai valdė trejus 
metus - nuo 1970 iki 1973-iųjų. Paskui - diktatūra. Ji išsilaikė 
bent 17 metų. Apie pučo metus Simonas Velaskas yra pasakęs: 
„Čilės ekonomika buvo atsidūrusi ant bedugnės krašto.“ Jis buvo 
teisus. Darbininkų streikai, valstiečių maištas, maisto produktų 
stygius... Aljendės socializmas panardino Čilę į marazmo liūną. 

Iš tikrųjų JAV palaikė tą katastrofą, sabotavo kiekvieną socialisto 
prezidento priimtą priemonę, kurstė profsąjungas, darė poveikį 
viešajai nuomonei. Gerai išblizginęs tramplino nuolydį, Vašing- 
tonas paskui jį ryžtingai nupjovė. 1971 metais Šiaurės Amerika 
nutraukė bet kokį kreditų skyrimą Čilei. Teliko finansuoti armiją 
ir rengti valstybinį perversmą. 

Iš kur tiek neapykantos? Sklaidydamas puslapius Kasdanas 
rado atsakymus. Amerikos vadų nuomone, Salvadoras Aljendė 
padarė dvi lemtingas klaidas. Pirma, ideologinę klaidą: jis buvo 
socialistas. Antra, ekonominę klaidą: jis planavo nacionalizuoti 
vario rūdos kasyklas - pagrindinius šalies išteklius, o dauguma 
jų priklausė amerikiečių kompanijoms. Dėdulė Semas nemėgsta, 
kai iš jo nori atimti tai, ką jis buvo pavogęs. Jungtinių Amerikos 
Valstijų istorija - ne kas kita, o hold-up, ginkluotas apiplėšimas. 

1973-iųjų vasara. Nepabaigiami streikai. Šalis sustingusi, ap- 
nuodyta. Reikėjo skubių permainų. Vildamasis laimėti, Salvadoras 
Aljendė nori surengti referendumą ir įgijęs liaudies pasitikėjimą 
paskelbti teisėtą savo valdžią, bet nespėja. 1973 metų rugsėjo 
11 dieną partijos „Patria y Libertad * fašistai - socialistų vadinti 
amerikietiškojo imperializmo parankiniais - nuverčia Liaudies 
vyriausybę. Jų simbolis - juodas voras - primena nacių svastiką. 

Kasdanas visai noriai atgaivino savo atmintį. Kaip ir visi, jis 
buvo girdėjęs apie Pinočeto perversmą, apie La Monedos rūmų 
antpuolį, apie didvyrišką Salvadoro Aljendės mirtį. Tačiau jis — 
visų pirma ir svarbiausia - buvo policininkas, o tais laikais visos 
tos istorijos buvo kairiųjų istorijos. Ir kairuoliškumas jau savaime 
reiškė „sumaištį“, „utopiją“, „mėšlyną“. 

Dar kiek pavartinėjo knygas. Kariuomenė subombardavo rū- 
mus, įsakė Aljendei pasiduoti, paskelbė, kad vyriausybė paleista. 
Likęs vienas prieš visus, valstybės vyras išsiuntė saviškius iš šalies, 


* „Tėvynė ir laisvė“. (Isp.) 

paskui užsirakino savo kabinete ir nusikabino nuo sienos šautuvą, 
kurį jam buvo padovanojęs Fidelis Kastro. Tokį heroizmą iki pat 
gyvenimo pabaigos šiuolaikinė epocha jau yra pamiršusi. 

Aljendės žūtis buvo šiek tiek patetiška ir drauge be galo graži, 
tas grožis gniaužė gerklę. Valandžiukę Kasdanas stebeilijo į tą 
garsiąją - paskutinę - Aljendės nuotrauką. Nedidelio ūgio ūso- 
čiaus portretas, stati apykaklė, kiek ant šono pakreiptas šalmas ir 
senovinis jo šautuvas. Didvyris, žuvęs už savo idealus. Per savo 
paskutinį radijo pranešimą Aljendė pareiškė: „Aš sumokėsiu savo 
gyvybe už liaudies pasitikėjimą manimi.“ Ir dar: „Žengiančios į 
priekį visuomenės nesustabdysi nei nusikaltimais, nei jėga. Su 
mumis - istorija, o istoriją kuria būtent tautos.“ 

Kasdanas prikando lūpą. Socialistų ideologija buvo klaidinga, 
bet jis turėjo pripažinti, kad tie socialistai - vyrukai su kiaušiais. 
Štai kodėl širdies gilumoje jis žavėjosi idealistais. Žinojo, kad 
didžioji jų svajonė - nemirtinga. Tai - idealas, iššūkis, jis įgaus 
daugybę pavidalų ir jo esmę išreikš vienintelė frazė, kurią tūks- 
tančius sykių kartos kovotojai: „Kai žūsta revoliucionierius, jo 
šautuvą visada pakelia dešimtys rankų.“ 

Represijų reikalai jį domino mažiau. Vis tie patys žiaurumai. 
Skaičiai, datos, žudynės nepaliauja kartotis per visą žmonijos isto- 
riją. Dabar nustatyta, kad per karinį perversmą žuvo iki 10 tūks- 
tančių Žmonių. Per pirmuosius pusantrų Pinočeto valdymo metų 
į kalėjimus buvo sugrūsta 90 tūkstančių žmonių. 163 tūkstančiai 
čiliečių buvo priversti emigruoti, 3 tūkstančiai dingo be žinios. 
Nei mirę, nei gyvi. Nušluoti nuo žemės paviršiaus. Išgaravę. 

Kasdanas permetė akimis jau pažįstamą kankinimų aprašymą, 
perskaitė apie Santjago stadioną, kur kaliniai būdavo surenkami, 
paskui grūdami į kalėjimus ir tardymo centrus, tarp jų visų pirma 
minima ir garsioji Grimaldžio vila. Elektros šokai, žaginimai, 
vonios, beprotiškas žvėriškumas... Visa tai Kasdanui buvo gerai 
pažįstama. 

Tik savo knygose jis taip ir nerado nė žodžio apie tą paslaptingą 
vietą, į kurią buvo nugabentas Peteris Hansenas. Kas buvo tie 
vokiečiai - lyg iš košmaro atklydę melomanai ir chirurgai? Kur 
dirigavo vaikų chorams Vilhelmas Giotsas, kai chirurgai pjaustė 
gyvą mėsą? Kas tie prancūzų kariškiai, atvykę talkinti vietos bu- 
deliams ir parengti darbui kankinimų technikos? 

Jo pirktoje dokumentinėje literatūroje apie tai - nė žodžio. Jo- 
kios užuominos nei apie prancūzų ekspertus, nei apie nacius, vėl 
tobulinančius kankinimų metodus. Joje daugiau buvo rašoma apie 
riebalais aptekusius gyvulius - kareivius, pagražintus juokingomis 
pravardėmis. Mano Negra - Juodoji Ranka ar MuAeca del Dia- 
blo - Velnio Lėlė. Beraščius valstiečius, pagarsėjusius šiurkštumu 
ir skrupulų neturėjimu. 

Armėnas pasitrynė akis. Antra valanda nakties. Jis nieko nesu- 
žinojo. Bent jau nieko, kas padėtų išaiškinti seriją nesenų žmogžu- 
dysčių. Jei būtų prisiskaitęs pigių romaniūkščių, šią padėtį galėtų 
įsivaizduoti taip: nusenę vokiečių kilmės čiliečiai, baimindamiesi 
dėl savo ramybės, pasiuntė į Prancūziją vaikus žudikus pašalinti 
liudytojų... 

Absurdas... Tai neapima faktų visumos. Taip ir lieka neaišku, 
kam reikėjo žudyti tėvą Olivjė? Kodėl susidaro įspūdis, kad šioje 
žmogžudysčių serijoje svarbią vietą užima chorai? Kodėl buvo 
žudoma laikantis ritualo? Ir kaip seniai dingę vaikai susiję su 
šiais nusikaltimais? 

Kasdaną užgriuvo užduoti ir neatsakyti klausimai. Staiga jis 
krūpteli. Vėl tamsoje išgirsta vos girdimą garsą, tą patį kaip aną 
naktį. Kas čia, po velnių? Keistas švelnus balsas. Jukus. Žaismin- 
gas balsas... Jis suvokė, kad bijo. Panoro tučtuojau paskambinti 
Volokinui, bet susitvardė. 

Netikėtai sučirškė mobilusis. 

— Mendesas. Jau yra mauricijiečio žaizdų metalizacijos rezul- 
tatai. Ar jie tave dar domina? 

— Klausau. 

— Geležies dalelės. Juodosios geležies. A priori peilis. Veikiau- 
siai senovinis. Devyniolikto amžiaus instrumentas, ne naujesnis. 
Turime ir kaulo pavyzdžių. 

— Kaulo? 

- Taip. Jako. Be abejo, tai ginklo dėklo pėdsakai. Aš šen bei 
ten pasiskambinau. Ir sužinojau, kad panaudotas ginklas galėjo 
būti ritualinis peilis, atgabentas iš Tibeto. Tam tikras talismanas, 
skirtas vaiduokliams ir naktiniams siaubams išvaikyti. Trumpai 
sakant, dar vienas kazusas. 

Kasdanas susimąstė, bet nuovargis nuslopino mintis. O šio 
naujojo nusikaltimo įkalčio jam jau buvo per daug. Per daug tų 
keistų įkalčių. Nesuderinamų. 

Jis atsisveikino su medicinos ekspertu ir grįžo į svetainę prie 
savo minčių. Su dideliu kavos puodeliu rankoje atsidrėbė fotelyje 
prie palėpės lango, atsiveriančio į Šv. Ambraziejaus bažnyčią. 

Čia jis atgavo ramybę pamažu gromuliuodamas kitus kanki- 
nimus, kitus siaubus, šįkart jam pažįstamus. Tegul jį apnuodys 
košmarai, bet jie bus savi... 

Iškilo tamsi giria, laterito takelis. 

Jis nugrimzdo į odinį krėslą ir mintimis nuklydo į Kamerūną. 

Kad išvystų primityvią, pirmapradę sceną, kuri turi viską pa- 
aiškinti. 

Naktis prie telefono. 

Pirmiausia Volo grįžo į Gazano gatvės 15/17 namą ir pasirausė 
Giotso muzikos svetainėje. Kol galiausiai aptiko čiliečio darbo 
archyvus. Tie archyvai buvo gana įdomūs: jokių chorų sąrašų, 
tik kūriniai, kuriuos Giotsas rengė ir kurių atlikėjams dirigavo. 

Ten pat, šalia koncertų datų ir dainininkų skaičiaus, pažymėtos 
bažnyčios, kuriose vykdavo rečitaliai. 

Diuriuflė motetas buvo atliktas 1997 metais Tyrų Dievo Moti- 
nos bažnyčioje. Pulenko „Ave verum“ - 2000-aisiais Šv. Teresės 
bažnyčioje. Samuelio Barberio „Adagio“ - 1995-aisiais Rožinio 
Dievo Motinos bažnyčioje... Sąrašas ilgas. Giotsas įrašė daugybę 
kompaktinių plokštelių. 1989 metais - „Miserere“,1992-aisiais - 
„Kristaus vaikystę“... 

Tikras mėšlas. Jis žinojo tuos kūrinius, vien jų prisiminimas 
vertė vemti. Sukaupė dėmesį į pavardes, datas ir vis girdėjo mu- 
ziką, kuri aidėjo jo smegenyse. Per kone dvidešimt metų Giotsas 
buvo dirigavęs aštuoniems įvairiems chorams, kiekvienam atida- 
vęs šešerius ar septynerius metus. 

Volokinas persirašė į savo bloknotą parapijų pavadinimus, - 
keturios iš jų jam buvo žinomos, - ir paskambino į visas iš eilės 
zakristijas. 

Atsiliepė septynios iš aštuonių. Užsimiegoję kunigai ar zakris- 
tijonai nesuprato, kas čia dedasi. Volokinas juos perspėjo, kad 
kol jis atvažiuos, o jis atvažiuos ne juokauti, jie privalo surasti ir 
parengti peržiūrai savo archyvus. Nes jis tiria kriminalinį nusi- 
kaltimą - tris susijusias žmogžudystes. 

Kasdano volvo jis lėkė Paryžiaus gatvėmis. Pirmiausia atmau- 
davo iki zakristijos. Išstudijuodavo archyvus. Dažniausiai jie bū- 
davo tvarkingi ir jis nesunkiai rasdavo sąrašą vaikų, kurie dainavo 
diriguojami Giotso, ir jų tėvų adresus bei telefonus. 

Tada skambindavo. Vidury nakties. Visiškai neteisėtai. Jis ne- 
turėjo teisės tirti tos bylos. Juolab kamuoti žmones vidurnakty, 
ir dar ne bet kokį, o prieš išauštant gruodžio 24-osios sekmadie- 
niui. Bet užtekdavo jam paskambinti, ir visus nuginkluodavo jo 
įtaigos jėga. 

Visa vykdavo maždaug taip: 

- Policijos kapitonas Sedrikas Volokinas. Nepilnamečių teisių 
apsaugos tarnyba. 

— Kas? 

- Policija, pone. Prabuskite. 

- Jūs juokaujate? 

Kalba pro nosį, balsas nuo miego kimus. Volokinas eina tiesiai 
prie reikalo: 

- Gal jums padiktuoti savo pažymėjimo numerį? 

- Bet juk naktis, pats įmigis! 

- Ar jūsų sūnus giedojo 1995 metais Rožinio Dievo Motinos 
bažnyčioje? 

— Na... taip, giedojo. Bet, manau... Aš... O kodėl klausiate? 

— Dabar gyvena su jumis? 

- Ėėė... ne. Bet aš nesuprantu... 

— Ar galite duoti naujas jo koordinates? 

- Kas atsitiko? 

- Nesijaudinkite. Vien nemalonumai su to meto choro va- 
dovu. 

— Kokie nemalonumai? 

— Nužudytas. 

— Bet mano sūnus... 

Kaip tik tą akimirką Volo keisdavo toną: 

— Tai ar duosite jo telefoną, ar verčiau lauksite, kol aš atlėksiu 
pas jus policijos mašina? 

Dažniausiai per minutę jis jau turėdavo telefono numerį. Tada 
skambindavo buvusiam choristui. Ir vėl užklupdavo mieguistą, 
išsisukinėjantį nuo atsakymų. Išaugę iš vaikiško amžiaus, jaunuo- 
liai nieko nebeprisimindavo. 

Teko apšniukštinėti tris parapijas, skambinti bent keturiasde- 
šimt kartų, sustoti Kliši aikštės „McDonald 
teliame, dirbančiame iki antros valandos nakties, kiek atgauti 

s restorane, vienin- 

jėgas, kol galiausiai rado svarbų dalyką. Šv. Jokūbo bažnyčioje, 
5-ojoje apygardoje. 

Režio Mazuajė tėvams Volo paskambino be dvidešimt minučių 
ketvirtą. Po primygtinių įkalbinėjimų tėvas Mazuajė, darbininkas 
Paryžiaus gavrošo kalbėsena, pamėtėjo gerą gabalą šviežienos. 
Pasirodo, jo sūnus, buvęs dainininkas virtuozas, 1989 metais įrašė 
savo solinę „Miserere“ partiją į kompaktinę plokštelę. Įrašas dary- 
tas Sen Žermene prie Lė, Šv. Eustachijaus bažnyčioje. Dabar jam 
dvidešimt devyneri. Ženviljė įsteigęs automechanikos dirbtuves. 
Ten, savo darbo vietoje, jis ir gyvenąs. 

Volokinas surinko jo telefono numerį ir be galo nustebo. Į an- 
trą signalą atsiliepė gyvas, žvalus balsas. Policininkas neiškentė 
nepaklausęs: 

- Jūs nemiegate? 

- Aš anksti keliuosi. Turiu skubaus darbo. 

Rusas prisistatė ir užvertė jį klausimais, laukdamas tradicinių 
atsakymų, sulipdytų iš miglotų atsiminimų. Bet Režis Mazuajė 
viską prisiminė iki menkiausių smulkmenų. Volo spėjo, kad gara- 
žo meistras aistringai mėgo dainuoti ir kad plokštelė, kurią įrašė 
vadovaujamas Giotso, buvo svarbiausias jo gyvenimo įvykis. 

Vyras paklausė: 

- O kas atsitiko ponui Giotsui? Koks nemalonumas? 

Volokinas akimirką reikšmingai patylėjo. Tada prabilo laido- 
tuvių tarnybos darbuotojo tonu. Pranešė naujieną. Stojo tyla. Be 
abejonių, jo pašnekovo sąmonėje susidūrė dvi epochos. Seniai 
praėję jaudinantys laikai ir bauginanti, žiauri dabartis, kuri ne- 
paliko vietos nusiminimui. 

- Kaip... Noriu paklausti, kaip jis buvo nužudytas? 

— Smulkiai nepasakosiu. Prisiminkite, koks jis buvo. Kaip el- 
gėsi. 

— Mes buvome labai artimi. 

— Kaip labai? 


232 


Kitame laido gale vyras tyliai susijuokė. 

- Ne tai, ką jūs manote, kapitone. Jūs, policininkai, visur įžvel- 
giate tik blogį... 

Volo sukando dantis. Vos laikėsi neatrėžęs, kad blogio iš tikrųjų 
visur pilna. Bet pasitenkino paliepdamas: 

— Apsakykite jūsų santykius. 

— Ponas Giotsas manimi pasitikėjo. 

— Kodėl? 

— Todėl, kad suėmė mane į nagą. Jis manė, kad aš, kaip daini- 
ninkas, galėčiau daug pasiekti. Tik reikėjo skubėti. Mūsų laikas 
buvo ribotas. Aš jau buvau dvylikametis. Iki mutacijos buvo telikę 
vieneri ar dveji metai. 

— Arjums neatrodė, kad jis kažko neramus? 

— O, taip, tikrai, atrodė. 

— 1989 metais? 

Volokinas užmetė meškerę aklai. Ir labai nustebo teisingai 
pataikęs. 

— Kartais, - toliau pasakojo Mazuajė, - vakarais likdavome 
dviese repetuoti ir aš jausdavau, kaip jis bijo. Nuo tada man ir liko 
įspūdis, kad jį kankino nerimas. Beje, aš žinau, ko jis bijojo. 

— Ko? 

- Vieną vakarą, kai prieš įrašant plokštelę repetavau „Miserere“, 
Giotsas atrodė ypač nervingas. Jis nuolat dairėsi į visus bažnyčios 
kampus, sakytum laukė kažko išlendant. 

— Pasakokite toliau. 

- Paskui jis apsipylė ašaromis. Tai mane sukrėtė. Anuomet 
maniau, kad suaugę Žmonės neverkia. 

— Ar jis jums ką nors sakė? 

— Keistą dalyką... Jis man pasakė, kad vaikai teisingai daro 
tikėdami jiems sekamomis pasakomis. Kad kartais žmogėdros iš 


tikrųjų gyvena... 
Volokinas pajuto, kaip pašiurpo kaklo oda. 


233 


- Jis jums kalbėjo apie žmogėdras? Ar kada nors minėjo El 
Ogro* 

- O, taip. Atsimenu. Tokį žodį kaip tik ir sakė. 

— Duokite savo adresą. 

- Bet... 

— Adresą. 

Mazuajė padiktavo. Volokinas pažadėjo: 

- Atvešiu raguolių. 

Rusas vis dar kiurksojo Šv. Jokūbo bažnyčioje. Zakristijonas nu- 
ėjo miegoti, paprašęs jo išeiti per šonines neužrakintas dureles. 

Prieš išeidamas Volo nusprendė patikrinti dar vieną faktą. 
Kažkas jam ėmė kelti nerimą. Susiradęs nuspaudė Tarifoje dir- 
bančio ispano policininko mobiliojo numerį. Ispanas mokėjo 
prancūziškai. Jie drauge darbavosi tirdami vieno pedofilo bylą. 
Tasai pedofilas ieškodavo nelegaliai gyvenančių afrikiečių vaikų 
ir versdavo juos filmuotis „porno“ filmuose. Blogiau ir būti negali, 
o dar tas mažas šlykštus jo daiktas. Fui. 

— Chosė? 

- Ouė?* 

— Chosė, čia Volokinas. Prabusk. Turiu skubų reikalą. 

Vyras atsikrenkštė ir iš miglose skendinčios savo sąmonės 
išžvejojo kelis prancūziškus žodžius: 

- Kas atsitiko? 

- Man tereikia informacijos apie vieną ispanišką žodį. 

— Kokį žodį? 

- El Ogro: ką tai reiškia? 

— Prancūziškai - žmogėdra. 

- Ir viskas? 

Ispanų policininkas, regis, susimąstė. Volokinas įsivaizdavo jį 
tamsiame kambaryje nusikratantį sapnų ir besistengiantį ką nors 
blaiviai sumąstyti. 


* Kas? (Isp.) 

- Tarkime, tai reiškia kiek daugiau. 

— Tai yra? 

- El Ogro - tai prancūziško baubo atitikmuo. Arba angliško 
boogeyman. 

— Tai reiškia tą, kuris ateina pagrobti vaikų, kai jie miega? 

— Būtent. 

- Ačiū, Chosė. 

Jis nuspaudė pokalbio baigimo mygtuką. Savo užrašus sukišo į 
kelionkrepšį. Apsivilko karišką striukę. Jau ėjo iš zakristijos, bet 
išgirdo šalia pagrindinių durų, navos gale, įtartiną traškesį. 


Apsidairė. Mūro sienas apšvietė vienintelė stalo lempelė. Pri- 
šokęs ją užgesino ir įsiklausė. Pro vitražus smelkėsi blausi gatvės 
žibintų šviesa. Jokio garso, jokio šiugždesio. Bet jam dingojosi, 
kad bažnyčia sklidina vos juntamų, vos girdimų garsų. Kas 
tai? 

Ir. vėl brakštelėjimas choro gilumoje, arčiau altoriaus. Rusas 
palypėjo ant kolonos pamato, iškilusio virš kėdžių eilių. 

Nieko nepamatė, bet įsitikinimas sutvirtėjo. 

Jis čia buvo ne vienas, „jų“ buvo daug... 

Netikėtai išvydo ištįsusį tarytum durklas šešėlį, kurį ant pagrin- 
dinio tako tarp kėdžių metė blyški, pro šakutės lizdą besiskver- 
bianti šviesa. Tai buvo siauras, ilgas žmogaus šešėlis, žmogaus su 
nedidele skrybėle. O gal kepuraite. 

Visa dingo. Paskui ir vėl šiugždesys. Šalia altoriaus. Pasukęs 
galvą, Volokinas spėjo pamatyti tarp altoriaus kampo ir kolonos 
šmėstelėjusį siluetą. Pamėklė, ne aukštesnė kaip pusantro metro. 
Ant galvos - žalia skrybėlė. Viešpatie! Kas čia dedasi? Visa atrodė 
taip, tarytum jis būtų apspangęs nuo LSD. 

Trumpam stojo mirtina tyla. Tą akimirką, kai jis manė klejojąs, 
nuaidėjo prislopintas krizenimas. Paskui dar vienas, tik kitoje 
pusėje. Ir dar... Garsinės žaltvykslės. 


235 


Volokinas pajuto gyslomis plūstelint keistą karštį, sumišusį su 
ledinėmis baimės srovėmis. Lūpose nejučia šmėstelėjo šypsena. 
- Jūs čia... - sušnibždėjo jis lyg iš tolybių atsklidusiu balsu. 

Ir išskėtė rankas tarytum šv. Pranciškus Asyžietis, besikalbantis 
su paukščiais. 

Dar akimirka, ir panika paėmė viršų išplėšdama jį iš klejonių. 
Jo sąmonės užkaboriuose kirbėjo mintis, kad atsidūręs priešais 
juos jis neturėtų jokių šansų. 

Praviros zakristijos durys tebuvo vos už kelių metrų. Sutraškė- 
jimas po vargonais buvo signalas. Volokinas žengė kelis žingsnius 
į šoną. Rado durų angą. Ir spruko lyg relikvijų vagis. 

Defansas. Nantero parkas. Nantero universitetas... 

Volokinas lėkė greitkeliu, iškilusiu virš pilkšvo priemiesčio 
slėnio, jis kirto jį tarytum kateris. Šis maršrutas jam buvo gerai 
žinomas. Tuo keliu jis važiuodavo į našlaičių globos namus, esan- 
čius Epinė prie Senos, aplankyti senosios Nikolės. Tai darydavo 
atžagariomis. Jis nejautė senajai auklėtojai jokio švelnumo. Ir 
neketino prisirišti prie nevisaverčio šeimos pakaitalo. Tėvų jis 
neturėjo. Jis jų niekad neturėjo. Ir todėl nėra ko kurpti melo. 
Volokinas laikė save kietu. Ir savotiškai garbingu. Taip, jis grynas 
našlaitis. Atplėštas. Atskirtas. Be šaknų ir praeities. 

Vydamas šalin tokias mintis, įjungė radiją. „France-Info“. Pra- 
nešimai vis sukosi aplink tėvo Olivjė nužudymą. Juk ne taip 
dažnai Kalėdų išvakarėse bažnyčioje nužudomas kunigas. Volo- 
kinas klausėsi žinių su pasitenkinimu. Nė žodžio apie Giotso žūtį. 
Taip pat nieko ir apie Naserą. Kol kas žiniasklaida gilinosi į tėvo 
Olivjė, kitaip sakant, Aleno Manuri praeitį, į 2000 ir 2003 metais 
jam iškeltas bylas dėl lytinio prievartavimo. Žurnalistai beregint 

prisikasė prie nusikalstamos kunigo veikos. Ir gerai. Tai Volokinas 
himself, taip sakant, pats jiems anonimiškai telefonu pašnibždėjo 
konfidencialią informaciją. Jis tyčia norėjo juos suklaidinti, kad 
neimtų lipti jam ant kulnų. Čia ne pedofilijos atvejis. Rusas dabar 
tuo buvo įsitikinęs. Jei ir susijęs su ja, bent jau ne įprastai. 

Režio Mazuajė nuorodos buvo labai aiškios. Važiuoti link Žen- 
viljė vartų, paskui išsukus už jų orientuotis į aukščiausią kaminą, 
kurio niekaip neįmanoma pamesti iš akių. Mechanikos dirbtuvės 
buvo įsikūrusios Kaldero gyvenvietėje, aikštėje greta gyvenamųjų 
namų, oO visa gyvenvietė išsidėsčiusi netoli to kamino. 

Būtų juokinga Kasdano automobilyje rasti GPS navigatorių. 
Negalėjo būti nė kalbos ir apie kokią kitą naujesnę technologiją. 
Užteko kelių judesių, ir rusui grįžo seni refleksai - devintojo 
dešimtmečio gamybos metų automobilių vairavimo įgūdžiai. 
Greičio perjungimo svirties jautrumas. Variklio murkimas. Odos 
ir riebalų kvapas salone. Volokinas jautė švelnų prisirišimą prie 
šito kledaro, kupino visokiausių įspūdžių. Jis panašus į patį Kas- 
daną. 

Ženviljė vartai. Volo išsuko iš greitkelio. Pasileido priemies- 
čiu. Kraštovaizdis buvo toks bjaurus, kad jį net trikdė. Begalinės 
virtinės gyvenamųjų namų ir gamyklų. Metalo ir purvo spalvų 
pastatai. Milžiniškos žemių krūvos, kur suversti gamyklų šla- 
kai, monotoniškais tonais bylojo apie uolų ir metalų atsiradimo 
istoriją. Šen bei ten keletas nedidelių it kraujuojančios žaizdos 
dėmelių. Raudonų plytų fasadai. Raudonomis raidėmis išmarginti 
reklaminiai skydai. CASINO, SHOPPI. Paskui ir vėl įsivyrauja 
didžioji pilkuma. 

Jis rado Fontanų gatvę. Tai buvo viena iš prekybinių gatvių, 
dažniausiai išdygstančių miestų prieigose, su daugybe glaudžiai 
išrikiuotų krautuvėlių ir pigių kavinaičių. Aikštė ir namai greta 
jos buvo iškilę virš tos gatvės ir darė ją panašią į vandens kanalą, 
iškastą po betonine tvirtove. Volokinas aptiko ką tik atsidariusią 

duoninę - juk buvo tik septinta valanda ryto - ir vėl nusipirko 
raguolių. Pirktuosius Paryžiuje jau buvo sukirtęs. 

Pavažiavo gatve ir netrukus aptiko Mazuajė garažą. Iš tikrųjų 
tai buvo keli garažai, paversti automechanikos dirbtuvėmis. Me- 
talinės užlaidos nebuvo pakeltos, bet iš apačios sklido šviesa. 

Volokinas pastatė automobilį ir pabeldė į metalinę garažo sie- 
nelę. Jis buvo nusiprausęs ir nusiskutęs. Išvažiuodamas iš Pa- 
ryžiaus jis atidarė maudynių pirtyje sezoną. Pirtis - vieta, kuria 
naudojasi valkatėlės norėdami išsaugoti padorią išvaizdą. 

Fantastiška! Dėl vieno Volokinas neabejojo: jis nieku gyvu 
nebegrįš į Amlo gatvę, į savo kambariūkštį. Ten tykojo per daug 
prisiminimų, per daug haliucinacijų. Sienos dar buvo išsaugoju- 
sios kvaišalų švirkštų pėdsakus, jie vaidenosi tarsi šešėlių teatro 
figūros, tarsi Bali teatro kaukės. Tiek pagundų vėl grįžti prie 
nuodų... 

Dar kartą pasibeldė. Neseniai stovėdamas po dušu jis labiausiai 
norėjo nusiplauti košmarus. Nusikratyti haliucinacijų, užklupusių 
bažnyčioje. Gal buvo tada užsnūdęs? Gal sapnavo? 

Pagaliau geležinė uždanga pakilo. 

Režis Mazuajė - kone dvimetrinis plačiapetis vaikinas vai- 
ruotojo kombinezonu, iš po atsagstytos apykaklės matyti storas 
vilnonis megztinis. Jo juodi, garbanoti plaukai blizgėjo tarytum 
šilkas. Pasisveikindamas iki ausų išsišiepė, ir ta jo šypsena spin- 
duliavo tokią tyrą ir veržlią jaunystę, kad paveikė Volokiną lyg 
šalto vandens srovė. 

- Atvežėte raguolių? Cool. Įeikite. Aš turiu kavos. 

Volokinas pralindo po kilstelėta užlaida ir atsidūrė seno sti- 
liaus garaže. Vidury - duobė, visur - padangos, įrankiai ir senų 
modelių automobiliai, sakytum jais važinėtų liliputai. „Fiat 500“, 
„Mini Rover“, „Austin“... 

- Tokios labiausiai perkamos, - mostelėjo į automobilius Mazu- 
ajė. - Paryžiečiai dievina mažus modelius. Tiesiog eina iš proto! 

Meistras trynė rankas smėliu, kurio buvo pripilta į kibirą. Ge- 
riausias būdas nusivalyti riebaluotas rankas. Volokinas prisiminė 
šį būdą, nes taip darydavo ir pats, kai su savo bičiuliais narkotikų 
prekeiviais perdirbdavo vogtus automobilius. 

Ant varstoto tarp veržlėrakčių ir atsuktuvų spragsėjo kavos apa- 
ratas. Arabikos aromatas maišėsi su alyvos ir benzino kvapais. 

Mazuajė žengė prie jo vis dar trindamas rankas. 

— Kai jūs paskambinote, ėmiau galvoti. Ir prisiminiau tuos 
laikus... Savo šlovės metą! Žinote, tada buvau choro solistas. Re- 
petuodavau. Koncertuodavome. Neįsivaizduojate, kaip didžiavosi 
mano tėvai... Gal norėtumėte paklausyti kompaktinės plokštelės? 
Ašją čia turiu... 

Nuo minties, kad teks klausytis dainavimo, Volokinui sustingo 
kraujas. 

- Ne, ačiū. Gaila, neturiu tam laiko... 

Režis atrodė nusivylęs. Kai vėl prabilo, jo balsas buvo jau rim- 
tesnis: 

- Šiaip ar taip, nenormali visa ta istorija... Kaip viskas įvyko? 

Volokinas nebegalėjo išsisukti tarstelėjęs kelis sakinius. Ir jis 
papasakojo apie žmogžudystę, sužeidimus, padarytus „yla“, bet 
daugiau nieko nesakė. Nė žodžio apie žudymo įnagio paslaptį. Nė 
žodžio apie tai, kad šis nužudymas padarė pradžią dar kelioms 
žmogžudystėms. 

Mechanikas pripylė į alaus bokalus kavos ir jo veidas vėl nušvito 
šypsena. Nuo jo dvelkė toks gyvybingumas, tokia džiaugsminga 
nuotaika, kad rusui pasidarė gera. Įdomi smulkmena: Mazuajė 
apsimovė balto fetro pirštines. 

Volokinas čiupo raguolį. Jis amžiais būdavo alkanas. Tas alkis - 
abstinenciją kenčiančių žmogėnų alkis. Jie prisikemša skrandį, 
kad išmuštų iš galvos kitą alkį, tą tikrąjį, kvaišalų alkį. 

Mechanikas taip pat išsitraukė iš popierinio maišelio raguolį 
ir suleido dantis į gelsvą minkštimą. 


239 


- Kas, jūsų nuomone, galėjo tai padaryti? 

Rusas dėjosi imąs bendradarbiauti su automechaniku: 

- Neslėpsiu, mes rimtai įklimpome. Štai kodėl griebiamės men- 
kiausio pėdsako. 

- Tai aš ir esu pėdsakas? 

— Ne. Bet tai, ką jūs man ką tik papasakojote apie El Ogro, labai 
įdomu. Aš jau ne pirmą kartą tai girdžiu. Man neduoda ramybės 
klausimas: kas už to keisto žodžio slypi? Giotsas bijojo, tai aišku. 
Ir ši paslaptis galbūt susijusi su jo nužudymu... 

— Nepriimkite visko, ką sakiau, taip pažodžiui. Juk čia vaikystės 
atsiminimai. 

Volokinas prisėdo ant milžiniško kėliklio. Jis iš tikrųjų pasijuto 
geriau. Jam patiko čia, ši patalpa taip priminė sandėlį - sausą, šiltą 
ir tokį savą. Už padangų stirtos visu smarkumu sukosi elektrinis 
radiatorius. 

— Papasakokite man apie Giotsą, - ištarė. - Apie jo požiūrį į 
balsus, į chorą. Pasirauskite po savo atmintį. 

- Giotsas ieškojo tyrumo, - pagaliau išspaudė Mazuajė. - Ma- 
nau, jis buvo karštai tikintis, krikščionis. 

Volokinas prisiminė jo bute Gazano gatvėje kabantį Nukry- 
Žiuotąjį. 

- Jo gyvenimo tikslas, - toliau dėstė Mazuajė, - krikščioniškoji 
askezė. Todėl jis ir dirigavo vaikų chorams. Jam patiko ta atmos- 
fera. Ta nekaltybės aura... 

— Norite pasakyti... dėl balsų? 

- Aišku. Nieko nėra nekaltesnio už vaiko balsą. Nes nekaltas 
buvo ir mūsų kūnas. 

— Prašau paaiškinti. 

— Mes dar nebuvome lytiškai subrendę. Ir jokių lytinių santy- 
kių. Jokių aiškiai išreikštų kūniškų geismų. Šitai Giotsui ir patiko. 
Aš jau buvau vyresnis. Ir supratau, kad Giotsas mylėjo vyrus. 
Manau, jis išgyveno tą homoseksualumą kaip nešvarumą, kaip 


240) 


gėdą. Bendraudamas su mumis, jis nusiplaudavo savo nuodėmes, 
suprantate? 

Volokinas buvo suklydęs visais atžvilgiais. Pasirodo, Giotsas nie- 
kad nebuvo suteršęs vaikų savo vyriškų geismų purvu. Atvirkščiai. 
Tai vaikai savo nekaltumu apvalydavo jo sielą. Beje, jo sąžinę slėgė 
ne tik homoseksualumas. Kur dar nusikaltimų, kankinimų metai ir 
paslaugus bendrininkavimas su Čilės ir vokiečių mėsininkais?.. 

Ausis pasiekė automechaniko balsas - jis tapo svajingas: 

— Mes taip pat jautėmės laimingi žinodami, kad esame tyri... Iš 
tikrųjų apie tai nieko nenutuokėme, bet ir tas nenutuokimas buvo 
tyrumo ženklas. Koridoriuose mes kvailiodavome. Kai reikėdavo 
dainuoti, imdavome niurzgėti, o paskui staiga... - jis spragtelėjo 
pirštais, - mūsų balsai nuskambėdavo ir kildavo nava aukštyn, ir 
taip gražiai atverdavo mūsų dvasios skaidrumą. 

Volokinas dorojo savo trečiąjį raguolį. Kaip garažo meistras, 
vyrukas atrodė jam per daug intelektualus. Jis baigė savo tiradą 
murmesiu: 

- Taigi išties buvome angelai... Tik angelai, tykomi grėsmės. 

— Kas grasino“ 

— Verčiau klauskite, kas grėsė. Mutacija. Mes žinojome, kad ši 
maloninga būklė ilgai netruks. Užburtas žodis. 

Vyras vairuotojo kombinezonu atsistojo ir dar prisipylė ka- 
vos. 

— Aš daug mąsčiau apie šį reiškinį. Mutacija - tai lytinis subren- 
dimas. O lytinis subrendimas - tai seksas, lytiniai santykiai. Taip, 
mes prarasdavome savo angeliškus balsus tada, kai mūsų kūnai 
pažindavo-geismą. Nuodėmę. Kuo stipriau mus užvaldydavo blo- 
gis, tuo mūsų balsai smarkiau kisdavo. Lytinis subrendimas - tai 
išvijimas iš rojaus, kalbant Biblijos žodžiais... 

Dar prisipylė kavos ir Volokinas. Jis jautė, kad priartėjo prie 
pagrindinio bylos tyrimo momento. Su puodeliu kavos vėl įsitaisė 
ant kėliklio. 

— Tai Giotso nuomonė? 

— Žinoma. Jis už mus baiminosi artėjančios mutacijos. Aš 
dažnai jį prisimindavau. Vėliau, kai man jau buvo dvidešimt, 
atmintyje iškildavo jo pasakyti žodžiai. Ir aš nemažai supratau... 

Tylėdamas Volokinas nugėrė keletą gurkšnių kavos. Jį apgaubė 
melancholija, tarytum iškilusi iš garuojančio jo kavos puodelio. 
Jis panoro susisukti cigarą, bet pamanė, kad šis vargiai padės ja 
nusikratyti. Nors neabejojo, kad ana mielai patrauktų jo suktinės 
kvapų. 

Režis abejingu balsu ištarė: 

- Aš apsirikau dėl kai kurių Giotso žodžių, kai kurių jo veiks- 
mų. 

— Kokių? 

— Na, kad ir dėl to garsiojo El Ogro, apie kurį man buvo kal- 
bėjęs... Tais laikais aš tikėjau, kad jis pagrobdavo tuos vaikus, 
kurie blogai dainuodavo. Bausdamas. Bet dabar manau, kad buvo 
atvirkščiai... 

— Kaip atvirkščiai? 

- Tas Žmogėdra, apie kurį pasakojo Giotsas, būdavo pakerė- 
tas nuostabių vaikų balsų. Ir kuo mes gražiau giedodavome, tuo 
didesnis mūsų tykojo pavojus būti sučiuptiems. 

Volokinas prisiminė Tangi Vyzelį, Hugą Monestjė. Vėl atgijo 
įsitikinimas, kad vaikai būdavo grobiami dėl jų balsų. Jam reikėjo 
sužinoti, koks buvo abiejų vaikų balso tembras. Ir ar tikrai jie buvo 
dainavimo virtuozai. 

— Manau, kad Giotsas ir gyveno šito bijodamas. Jis mus vers- 
davo dirbti, tobulinti balsą ir drauge nuogąstaudavo, kad tik 
mes per aukštai neiškiltume, neišgarsėtume. Nes tas tobulumas 
pritrauktų pabaisą... 

- Arjūs turite įrodymų tam, ką čia dabar dėstote? 

- Aišku, kad ne, - jis įsistebeilijo į savo puodelio dugną. - Iš 
tikrųjų visa tai... prasilenkia su sveiku protu. 

- Pasakokite, ką tik prisimenate. 

— Na, gerai, papasakosiu apie tą garsiąją repeticiją, apie kurią 
aš jums jau kalbėjau. Apie tą dieną, kai mes likome dviese repe- 
tuoti „Miserere“. Aš netiksliai dainavau. Detonavau. Nežinau, ar 
suprantate, kas tai... 

- Taip. Esu muzikantas. 

- Puiku. Tai štai, aš giedojau ir vis klydau. Giotsas reikalavo 
kartoti iš pradžių. Darėsi vis nervingesnis. Ir be perstojo dairėsi 
į vargonų pusę, tarytum prieblandoje kažką būtų pamatęs. Su- 
prantate, lyg kokią žmogystą, užsislėpusią pasiklausyti, kaip aš 
giedu. 

- Suprantu. 

- Keisčiausias buvo Giotso elgesys. Viena vertus, jis nervinosi 
klausydamas mano klaidingo intonavimo. Bet kita vertus, jam, 
regis, palengvėjo. Lyg būčiau susikirtęs per konkursą ir jis dėl to 
būtų laimingas. Na, bet visi tie svarstymai man atėjo į galvą tik 
dabar. 

Volokinas įsivaizdavo žmogystą, „balsų rijiką, pakerėtą kelių 
natų. Melodinės „Miserere“ linijos. 

Mazuajė garsiai pasakė tai, ką Volokinas svarstė tylomis: 

- Jaučiu, kad tą dieną aš gražiai jo išvengiau. Štai kodėl Giotsas 
apsiverkė. Iš susijaudinimo. O gal ir iš džiaugsmo. Neįtikau ir 
likau gyvas. Didžiausia gyvenimo ironija buvo ta, kad netrukus 
mes įrašėme „Miserere“, ir tada aš sugiedojau kuo puikiausiai. 
Bet pavojus jau buvo praėjęs... 

Volokinas rikiavo galvoje išgirstas naujienas. Tad El Ogro egzis- 
tavo. O choro vadovas Vilhelmas Giotsas buvo jo verbuotojas. 

Kiek patylėjęs Mazuajė kalbėjo toliau: 

— Nežinau, ar yra kokia sąsaja, bet kitąmet atsitiko ta istorija 
su Žakė. 


— Kokia istorija? 

- Su Nikola Žakė. Berniuku iš mūsų choro, kuris 1990 metais 
dingo. 

— Ką? 

- Jo niekad taip ir nesurado. Atsimenu farus, tyrimą, baimę. 
Tuo metu mano tėvai tik apie tai ir tekalbėjo. 

Prakeiktas, suknistas mėšlas. Volokinas keikė save paskutiniais 
žodžiais. Jis visą naktį rausėsi chorų praeityje, ieškojo kokio bu- 
vusio choristo, galinčio papasakoti apie El Ogro, bet apsižioplino 
ir pamiršo svarbiausia. Nepatikrino, ar tuose choruose nebuvo 
dingusių vaikų. 

— Papasakokite, - įsakmiai paprašė jis. 

— Nėra ką pasakoti. Vieną dieną pasklido kalbos, kad dingo 
Žakė. Jo niekas daugiau nebematė. Tai ir viskas, ką žinau. Jis buvo 
mano vienmetis. Trylikos. Kiek žinau, policija buvo linkusi įtarti, 
kad jis pabėgo. 

- Jis buvo geras dainininkas? 

- Pats geriausias. Galiu jums pasakyti, kai reikėdavo giedant 
„Miserere“ paimti aukščiausią do, jis tiksliai tą padarydavo. Įrašo 
dieną jis buvo užkimęs. Ir solo partiją giedojau aš. Šiaip mūsų 
pagrindinis sopranas buvo jis. Kai aš sužinojau apie jo dingimą, 
pamaniau, nors ta mano mintis buvo labai miglota, kad jį pagrobė 
Žmogėdra... Jį ir jo balsą... Kitąmet mano balsas lūžo ir aš nebe- 
lankiau choro. Tada visos baimės išgaravo. 

Volokinas vienu mauku ištuštino puodelį. Kava buvo dar gana 
karšta, tik jis pats - virtęs ledu. Mąstė apie Žakė, dingusį berniu- 
ką, dar nesulaukusį paauglystės. Apie Tangi Vyzelį. Apie Hugą 
Monestjė. Kas jiems atsitiko? 

Pakėlė akis. Anas kaip užsuktas vis kalbėjo. Volokinas jį matė 
lyg per raudoną šydą. Ir jo nebesiklausė. Žvilgsnis užkliuvo už 
pirštinėtų rankų. Policininkas užkibo už šios detalės vien tam, 
kad išsivaduotų iš tokios savo būsenos. 

— Kam jums tas fetras? 

Mazuajė nužvelgė savo rankas: 

— Aaa, pirštinės, tai senas įprotis... Esu alergiškas plastikui. 
Todėl baigęs dirbti su varikliais ir savo veržlėrakčiais, užsimaunu 
pirštines. Ir nebesuku galvos dėl kiekvieno daikto sudėties. 

Volokinas tą akimirką suprato, kad Mazuajė meluoja. 

Ir šis mažutis melas vertė suabejoti visu jo pasakojimu. 

Režis Mazuajė užsitraukė kombinezono užtrauktuką tarsi duo- 
damas ženklą baigti: 

- Visa tai jums turbūt neatrodo labai konkretu. 

- Jau seniai nesu girdėjęs ko nors konkretesnio. 

Nuo šiol pusryčiai tapo ritualu. 

Volokinas atnešdavo raguolių. Kasdanas išvirdavo kavos. 

Ir abudu partneriai pasidalydavo naktį sumedžiota infor- 
macija. 

Rusas paskambino apie devintą valandą ir pažadino Kasdaną, - 
jo prikėlimas taip pat buvo ritualo dalis. Senasis armėnas užsnūdo 
fotelyje užliūliuotas savo atsiminimų. Jis nesulaukė jokių keistų 
svečių ir nebesiėmė skaityti istorinių knygų. Tiesiog įmigo kaip 
senas visų apleistas gvėra. Neprisiminė, kad būtų ką sapnavęs. 
Juoda skylė. Ir dėl to buvo gera. 

Kai jau dengė stalą, o kavos aparatas pūškavo, Volokinas pa- 
sakojo savo nakties žygius. Pagrindinis įvykis - automechaniko, 
buvusio choristo Režio Mazuajė, parodymai. Išgirdus Mazuajė pa- 
vardę, Kasdano smegenyse lyg kažkas spragtelėjo. Tas sukrečiantis 
balsas, kurį jis išgirdo pirmą vakarą Giotso bute. Tas vaikas, kuris 
lyg magnetas pritraukė skausmingus atsiminimus. 

Mechanikas jam vėl kalbėjęs apie El Ogro ir tada paaiškėję, kad 
1989 metais dingo dar vienas vaikas, Nikola Žakė, dainininkas 
virtuozas, taip pat giedojęs Vilhelmo Giotso chore. 

Remdamasis tuo paliudijimu, Volokinas sukurpė labai nuo- 
bodžią pasaką. Atseit vargonininkas suvarydavo dainininkus 
nepaprastais balsais, ir tais balsais anas siaubūnas misdavo. Volo 
jau patikrinęs: Tangi Vyzelio ir Hugo Monestjė balsai buvo taip 
pat neapsakomai švaraus tembro. 

Dar mažiau įtikinama atrodė Volokino teorija apie žmogžu- 
dystes. 

— Tai kerštas. Vaikai sukyla prieš tokią sistemą. Jie pašalina 
žmones, kurie prisidėję prie jų grobimo. Kas gali paneigti, kad ir 
tėvas Olivjė buvo „verbuotojas“? Aš tuoj pat dar šįryt patikrinsiu, 
ar niekas nedingo iš Šv. Augustino choro, ir... 

- Kol kas tu liksi su manimi. 

- Kodėl? 

— O kava? 

— A, kava. 

Kasdanas pripylęs pastatė du puodelius ir užsidarė vonioje. 
Susirado vaistų dėžutes. Depakotas. Seropleksas. Pusė dešim- 
tos. Toks pavėluotas vaistų gėrimas jam kėlė nerimą. Jis visada 
nuogąstavo, kad bent kiek pavėlavus išgerti gali dingti tablečių 
poveikis. Užsigėrė piliules stikline vandens ir prisiminė Volokiną: 
kiekvienam savi kvaišalai. 

Kai grįžo, rusas jau buvo sudorojęs bent du raguolius. 

- Jūs man taip ir neatsakėte. Koks planas šiandien? 

- Karininkas Arno. Jis man šįryt paskambino. Nesitikėjau. Esu 
tikras, jis šį tą mums turi. 

Sulig tais žodžiais jis paskambino kariškiui ir perjungė aparatą 
į „laisvų rankų“ padėtį. Norėjo, kad girdėtų ir Volokinas. Trys 
signalai, ir pasigirdo kareiviško trimito balsas. 

- Kasdanas. Tu man skambinai. Gal turi ką nors? 

- Aha, turiu, ir nemažai. Darbavausi didumą nakties. Jums bus 
pakliuvęs stambus laimikis. 

Abu tyrėjai susižvalgė. Arno dėstė toliau: 

— Aš neskaitysiu istorijos paskaitos, bet jūs privalote įsiminti 
kelias datas. 1973 metais Čilėje įvedama karinė diktatūra. Ar- 
gentinoje ji jau viešpatauja nuo 66-ųjų, Brazilijoje - nuo 64-ųjų, 
Paragvajuje - nuo 54-ųjų. Karinė diktatūra įsigali 1973 metais 
ir Bolivijoje, o 1971-aisiais - jau įvesta Urugvajuje. Trumpiau 
sakant, šios šešios šalys nusprendžia suvienyti savo pajėgas ir 
persekioti „teroristus“, kad ir kur jie būtų. Tai yra persekioti savo 
priešininkus ten, kur šie yra pasislėpę - Pietų Amerikos ir Eu- 
ropos šalyse. Veikiama pagal įstatymą, pavadintą „nacionalinio 
saugumo" įstatymu. 

Kasdanas įsiterpė: 

- Kondoro planas. 

- Tikrai taip. 1975 metais Santjage pasirašytos kelios slaptos 
šalių tarpusavio pagalbos sutartys. Susėdusios prie apskrito sta- 
lo, visų valstybių delegacijos išdėsto savo specifinius represinius 
metodus. Tada idėjos suvienijamos. Organizuojamos pratybos, 
darbo sesijos. Įsivaizduoju, kaip atrodė tie žmogeliai, įvilkti į 
uniformas: turėjo būti linksma. 

— Aš tavęs prašiau sužinoti apie prancūzų karininkus... 

— Prie to ir einu. Persekioti kairiuosius svetimoje teritorijoje — 
nelegali operacija. Ir nelengva. Nereikia pamiršti, kad diktatoriams 
nepakanka priešus sunaikinti. Jie dar nori priversti juos kalbėti. 
Tai verčia griebtis veiksmų, vadinamų „pašalinimas“, „laisvės atė- 
mimas“, „kankinimas“. Karinės diktatūros nėra parengtos tokioms 
užduotims. Joms reikia patarimų. Ekspertų. Galima buvo manyti, 
kad jie kreipsis į JAV, tikras savo sąjungininkes, bet keisčiausia, 
kad to nedaro, o susisiekia su Europa. 

Kankinimų amato Pietų Amerika geidauja mokytis iš geriau- 
sių: mūsų. Prancūzija įgijo šioje srityje visai nemenkų įgūdžių 

darbuodamasi Alžyre. Tokį pasirinkimą bendradarbiauti lėmė 
ir kitos priežastys. OAS*. Ji rado prieglobstį Lotynų Amerikoje. 
Nuolatinė Prancūzijos karinė atstovybė Buenos Airėse taip pat 
aprūpina patarėjais Argentinos kariuomenę. O dar Polio Osa- 
reso** kaip karo atašė rezidavimas Brazilijoje. Nuo 1974 metų 
Čilėje Prancūzijos armija ir Kontržvalgybos tarnyba organizuoja 
specialiąsias pratybas. 

— Kankinimų pratybas? 

— Istorinis faktas. Neseniai deputatai ketino sudaryti tyrimo 
komisiją tam skandalui išaiškinti. Jie tyrė 2003-iaisiais, o jau kitais 
metais Dominikas Vilpenas, tuometinis užsienio reikalų minis- 
tras, dar kartą paneigė bet kokį Prancūzijos bendradarbiavimą su 
Lotynų Amerikos šalių diktatūromis. 

— Tau pavyko sužinoti tų... deleguotų prancūzų karininkų pa- 
vardes? 

- Tris sužinojau. Sunkiai. Tai ne pats šlovingiausias mūsų už- 
sienio politikos metas. 

Volokinas atsivertė bloknotą. 

— Klausau. 

— Trys tų laikų karininkai. Iš Alžyro laikų. Apie vieną pavyko 
sužinoti viską smulkiai: Pjeras Kondo Mari, devintajame dešimt- 
metyje gavęs generolo laipsnį. Nuo 1998-ųjų išėjęs į atsargą. 
Gyvena Marn la Koket aukštumose. 

— Duok adresą. 

Arno padiktavo ir pridūrė: 

— Tu gali jį sutrukdyti tik dėl svarbios priežasties. 

- Trys žmogžudystės: ar bereikia dar svarbesnės? 


* Organisation de larmėe secrėte - ultradešinioji nacionalistinė ginkluota organizacija. (Pr.) Įkurta 
1961 m. Prancūzijoje per Alžyro karą. 

** Paulis Aussaressesas (gim. 1918 11 08) - Prancūzų armijos atsargos generolas. Per Alžyro karą 
ypač pagarsėjo žiaurumu ir kankinimais. Vėliau dirbo NATO ir karo atašė Brazilijoje. 

- Aš turiu galvoje tarpininkavimo komisiją, kuri tave galėtų 
paskirti atsakingu už bylos tyrimą. 

Kasdanas tylėjo. Kariškis nusikvatojo: 

- Žiūrėk, Kasdanai, kur tu rengiesi įsipainioti. Tas dėdulė turi 
ilgas rankas! Jis pergyveno nežinia kiek vyriausybių. Baigdamas 
savo karjerą, vadovavo labai svarbiam karinės žvalgybos padali- 
niui. Tikras kondotjeras. 

— O kiti du? 

- Težinau jų pavardes. Galjiejau ir mirę. Generolas Fransua La 
Briujeras ir karininkas Šarlis Pi. Pirmasis, jei dar gyvas, turėtų būti 
120 metų. Didžiulė kolonijų patirtis. Tarnavo Indokinijoje. Paskui 
Alžyre, Džibutyje, Naujojoje Kaledonijoje... Antrasis - Pi - buvo 
vadinamas Siera. Šis turėtų būti jaunesnis. Alžyre, regis, jis labai 
aktyviai veikė. Greta jo Osaresas - tik kolonijos linksmintojas. 

- Ar galėtum daugiau ką apie juos išknisti? Neabejoju, kad 
archyvuose guli jų dosjė, argi ne? 

Kasdanas prakalbo pakeltu tonu. Tie laikai sukeldavo jo viduje 
kokčias drumzles. Arno ramiai atsakė: 

— Nusiramink. Gynybos ministerija tau ne koks nors „Whos 
who'*. Be to, primenu, kad šiandien gruodžio 24-oji. 

— Arno, čia labai skubu. Kitaip negi būčiau tau sukęs galvą... 

- Žinoma. Tu nepasikeitei, seni. Visad tiesiu taikymu ant Ar- 
kolio tilto**! 

Kasdanas pagaliau nusišypsojo. 

- Ačiū, Arno. Tu padarei didelį darbą. 

— Kalėdinė dovana. 

Kasdanas baigė pokalbį. Stojo tyla. Armėnas išmaukė puodelį 
ir tarstelėjo: 

— Tylos angelas praskrido... 


* „Kas yra kas“ - biografinio žinyno pavadinimas. (Angl.) 
** Užuomina apie Napoleono karo žygį Italijoje. 

- Rusijoje sakoma: „faras užgimė. 

- Tu teisus, - šešiasdešimtmetis suplojo rankomis. - Gerai. 
Keliausime pasimatyti su tuo generolu. Aš įsitikinęs, kad Giotsas 
kažką turėjo prieš jį ir jo bendrus. Jo parodymai mūsų senojoje 
gerojoje armijoje būtų sukėlę jukinį... 

- Aš jums primenu, kad, Hanseno liudijimu, Giotsas pasirodė 
tik greta bošų ir atokioje Čilės vietovėje. Ne šalia prancūzų eks- 
pertų. Giotsas neturi nieko bendro su ta karininkų istorija. 

— O aš tau primenu, kad farai mūsų vargonininko bute buvo 
įrengę pasiklausymo aparatūrą. Ir kad kontržvalgyba, regis, ypač 
susidomėjo nužudymais. Šiame kratinyje turi būti kokia nors 
logika. Ir mes, o ne kas kitas, turėtume išvynioti kamuolį. 

Volokinas prisipylė karštos kavos. Kasdanas atkreipė dėmesį, 
kad vaikinas išsiprausęs, susišukavęs, neseniai nusiskutęs. 

— Kur tu miegojai? - paklausė. 

- Nemiegojau. 

- O dušas? 

— Aš vaikštau į pirtis. 

Išvydęs armėno miną, Volokinas nusišypsojo: 

- Visi narkomanai turi valkatėlės sielą. 

Sučirškė laidinis telefonas. Kasdanas spustelėjo garsiakalbio 
mygtuką. Jis nebeturėjo paslapčių nuo savo partnerio. Piujifera. 
Kriminalinės apskaitos tarnyba. 

- Tavo sėkmės savaitė. Turiu tau ir daugiau naujienų. 

— Ką? 

- Batų atspaudai. Roni fortas. Galop jie ištyrė. Nemažai truko. 
Nes rezultatai, sakyčiau... stulbinami. 

— Tai ne sportbačiai? 

— Ne. Anaiptol! Aš apsirikau dėl puspadžių konfigūracijos. Iš 
tikrųjų reikėjo atspaudą tyrinėti apvertus. Maniau, kad ten tuščia- 
vidurės vagelės, o pasirodo, ten buvo reljefai. Grifų žymės... 

— Po velnių, greičiau išstenėk. Kieno ten buvo atspaudai? 

— Vokiškų batų. Labai senų. Antrojo pasaulinio karo laikų 
batų. 

— Negaliu patikėti. 

— Klausyk toliau. Forto vyrukas kraustosi iš proto dėl tų batų. 
Ir dėl istorijos. Aš nekartosiu jo teorijų apie galimybę sužinoti, 
kaip vyko kautynės, vien tik iš batų, kuriuos nešiojo... 

— Gerai, varyk toliau. 

- Taigi. Pasak to žmogelio, tie batai ypatingi. Jie pagaminti karo 
metais Ėbersbergo regione, Aukštutinėje Bavarijoje, ir buvo skirti 
tik vaikams. Ypatingiems vaikams. 

— Tai yra“ 

- Tai „Lebensborn“ organizacijos batai. Žmonių veislynų, ku- 
riuose SS daugino mažus arijus įgyvendindama savo pamišėlišką 
svajonę sukurti grynąją rasę. 

Armėnas sušnibždėjo: 

— Kažkokia beprasmybė. 

- Forto technikas - kategoriškas. Jis palygino mūsų atspaudus 
su savo modeliais. Atsiųs nuotraukas. 

— Aš tau paskambinsiu. Turiu tokią žinią suvirškint. 

— Verčiau palik ramybėje šią bylą, Duduk. Dumk pas savo šeimą 
ir gurk sau ramiai austres! 

— Aha. Geriausi linkėjimai. Ir ačiū. 

Balso tonas. Abu tyrėjai jį suprato. Jie suprato, kad jų tyri- 
mas - tarsi ciklonas, o jie patys atsidūrę pačiame jo viduryje. 
Ir nieku gyvu jau nebesustosi, kol jis baigsis. Ir juolab niekaip 
logiškai nepaaiškinsi vis beprotiškesnės juos užgriūvančios in- 
formacijos. 

Kasdanas surinko numerį, vėl įjungė garsiakalbį. 

— Kam skambinate? 

— Vernu. 

— Vernu jau nušalintas nuo bylos. 

— Noriu šį tą patikrinti. 

Kapitono balsas sugriaudėjo po šeštojo signalo. Neatrodė, kad 
būtų sužavėtas išgirdęs armėną. Vyras buvo baigęs darbo reikalus. 
Jis rengėsi švęsti Kalėdas ir pirko vaikams dovanas. 

Kasdanas trumpai nusakė, ko nori. 

— Norėčiau, kad tu man praneštum, kaip vyksta naujausių bylų 
tyrimas. Giotsas. Naseras. Olivjė. 

— Aš viską perdaviau kriminalinei kontorai. 

— Juk tu tikrai pasilikai kopijas, ar ne? 

— Aš šiuo metu ne darbe. Ir iki sausio 3 dienos nedirbsiu. 

- Dabar išklausyk manęs. Aš suprantu, tu nori pamiršti visą 
tą istoriją. Suprantu, kad esi pasišlykštėjęs. Bet atsirado du farai, 
kurie už jos užkibo. Aš ir Volokinas. Paskutinį kartą padėk, ką? 
Ar gali? 

— Ko būtent jūs ieškote? 

— Mes turime beveik nenuginčijamų įrodymų, kad nusikaltėliai 
yra vaikai. Vaikai žudikai, nuo dešimties iki trylikos metų. Per 
keturias dienas įvyko trys žmogžudystės. Skirtingu metu, skir- 
tinguose kvartaluose, pačiame Paryžiaus viduryje. Negali būti, 
kad niekas nieko nematė. Juk turi būti koks nors parodymas, gal 
ir netiesioginis, kuris mums praneštų apie kokią detalę, ženklą, 
įrodantį, kad nusikaltimų vietose būta vaikėzų. 

Tyla. Kasdanas įsivaizdavo kapitoną tankiais antakiais ir su 
glėbiu žaislų. O armėnas jam dabar vograuja apie vaikus, galinčius 
žudyti ir šaltai luošinti suaugusiuosius. 

— Manau, kad mačiau ir neatkreipiau dėmesio į vieną daly- 
ką, - pagaliau ištarė kapitonas. - Į vieną absurdišką detalę. Keletą 
protokolo eilučių. Jos iš pradžių neužkliuvo, bet paskui iškilo... - 
jis nutilo. Garsiakalbyje aidėjo jo šnopavimas. - Luktelėkite, aš 
susisieksiu su kontora. Tuoj pat jums paskambinsiu. 

Kasdanas padėjo ragelį. Volokinas įbedė akis į raguolių vazą. 
Tuščia. Armėnas atsistojo. Atidarė spintelę. Ištraukė maišelį ar- 
mėniškų sausainių ir padėjo priešais rusą. Pasiutęs Šuo panardino 

ranką į maišelį ir vieną po kito sudorojo sausainius - be žodžių, 
bet su daugybe trupinių. 

Sučirškė telefonas. Kasdanas iškart pakėlė ragelį, nelaukęs pir- 
mojo signalo pabaigos. 

- Žinojau, kad esu kažką skaitęs, - tarė Vernu. - Vakar vakare 
mano šeštasis grupės tyrėjas paklausinėjo Šv. Augustino parapijos 
gyventojų. Jis man papasakojo apie vieną beprotišką parodymą. 
Toks seniokas. Na, labai senutėlis... Kokių devyniasdešimties 
metų, ne jaunesnis. Jis gyvena ant Monso kvartalo kalvų, per 
puskilometrį nuo Šv. Augustino bažnyčios. 

— Ką jis pamatė? 

- Jis virė pietus, langas į gatvę buvo atviras. Maždaug ketvirtą 
valandą popiet. Įsivaizduoji? 

- Toliau. 

— Tr tvirtino pamatęs išvažiuojančius vaikus karnavaliniais 
drabužiais. 

- Tai yra? 

- Ogi visi vilkėjo bavariškus kostiumus. Odinės kelnės, grioz- 
diški batai, nedidelės žalio fetro skrybėlės. Senis atpažino tuos 
kostiumus, nes per paskutinįjį karą trejus metus dirbo vienoje 
Bavarijos fermoje, - Vernu nusikvatojo. - Kaip iš tos pasakos, tik 
jau nebe: „Ji visur mato nykštukus“, o: „Jis visur mato fricus“! 

Kasdano anaiptol neėmė juokas. 

- Jis pasakė, kiek ten buvo vaikų? 

— Trys ar keturi. Negalėjo tiksliai nurodyti. Man regis, tas se- 
niokas jau suvaikėjęs. 

- Ir kuo jie nuvažiavo? 

- Juodu visureigiu. 

- Ačiū, Vernu. Ar gali man atsiųsti protokolą elektroniniu paštu? 

- Pasakysiu savo vyrams ir jie persiųs. Tik žinok, vidurdienį 
visi baigia darbą. 

- Žinau. Gerų Kalėdų. 

— Sėkmės. 

Kasdanas nuspaudė pokalbio baigimo mygtuką. Abu vyrai 
susižvalgė. Jiems nereikėjo kalbėtis, nes ir taip abu regėjo tą patį 
priešais juos iškilusį vaizdą. Žaliomis skrybėlėmis, trumpomis 
kelnaitėmis ir vokiškais batais vaikai, tarsi antgamtinės būtybės 
atsidūrę Paryžiuje. Vaikai, kurie vienaip ar kitaip panaudojo Kris- 
taus vainiko medį. 

Ne, jiems kalbėtis nereikėjo, jiedu be žodžių padarė tą pačią 
išvadą. 

Baudžiantys angelai. 

Ir tie angelai - naciai. 

— Tai anaiptol ne patys geriausi atsiminimai. 

Generolas Pjeras Kondo Mari stovėjo prie savo kabineto lango 
susidėjęs rankas už nugaros - didinga stratego poza prieš kauty- 
nes. Didingumas tuo ir baigėsi. Generolas buvo neaukštas apva- 
lutis žmogelis, o dar ir nuplikęs. Vienintelė išskirtinė jo savybė - 
numirėliškas blyškumas. Tas bekraujo veido šešiasdešimtmetis, 
rodės, tuoj nualps. 

Kai abu partneriai atsidūrė prie Marn la Koket vilos vartų ir 
paskambino, jau buvo nusprendę, kad pasimatymas neišdegs. 
Juk buvo sekmadienis ir generolas bendravo su savo šeima. Pro 
langus buvo matyti, kaip užsilipę ant kėdžių vaikai puošė kalėdinę 
eglutę, o viena moteris, turbūt tų vaikų motina, - karininko duktė 
ar marti, - svetainėje dėliojo amalo rutulius. Blogesnį metą ateiti 
sunku būtų ir pasirinkti. 

Tačiau majordomas - plačiapetis filipinietis medvilniniu megz- 
tiniu ir džinsais - juos įvedė į priestato kambarėlį ir nuėjo pranešti 
„mišjė“ 

Po kelių minučių generolas juos priėmė. Kiltinės kelnės, pro 
žydro megztinio V raidės formos iškirptę baltuoja teniso marški- 
nėliai, lengvi balti sportiniai bateliai. Veikiau panašus į žmogų, pa- 
sirengusį Amerikos taurės regatai, o ne pėstininkų kautynėms. 

Labai ramus, rankos kišenėse. Jis juos tiesiog perspėjo: 

- Duodu jums dešimt minučių. 

Kasdanas vėl įsileido dėstyti, kas čia per byla, apdairiai nepami- 
nėdamas savo statuso šioje byloje. Išklausęs Kondo Mari atidžiai 
apžvelgė savo pašnekovus ir nusišypsojo: 

- Iš Alžyro laikų prisimenu du kariškius, kuriuos paėmė į ne- 
laisvę FLN*" vaikinai. Jie juos išrengė nuogai, kankino ir paleido. 
Prancūzų kariai juos tuoj pat suėmė, palaikę maištininkais. Vėliau 
kiti kareiviai juos kalėjime atpažino ir palaikė dezertyrais. Teisme 
jie jau buvo į nieką nepanašūs. Nei alžyriečiai, nei prancūzai, 
nei kariškiai, nei civiliai, nei dezertyrai, - jo šypsena dar plačiau 
nušvietė veidą, atidengdama baltą dantų keramiką. - Jūs man 
primenate tuos vaikinus. 

- Ačiū už komplimentą. 

— Eime į mano darbo kabinetą. 

Jie palypėjo per vieną aukštą - platūs mediniai laiptai, ant 
sienos sukabinėti ginklai, - paskui pateko į didžiulį kambarį 
nuolaidžiomis lubomis, išvagotomis tamsaus medžio sijomis. 
Kondo Mari lyg įbestas sustojo prie lango nebelaukdamas dau- 
giau klausimų. Jis žinojo, ką jam liko padaryti. Sėsti prie stalo. 
Veikiausiai jis jau seniai laukė, kad vieną gražią dieną pasirodys 
du tokie driskiai kaip šiedu. Du Paskutiniojo teismo pasiuntiniai. 
Nūnai jis sutiko atlikti savo priedermę. Tam tikrą kalėdinį nuo- 
dėmių išpažinimą. 

— Tai anaiptol ne geriausi atsiminimai, - pakartojo. 

Paskui nedvejodamas pradėjo su įkarščiu pasakoti: 


* FLN - Nacionalinio išsivadavimo frontas. (Pr.) 

- Tais laikais iš esmės visi bijojo komunistų invazijos. Verčiau 
jau tie niektauzos amerikiečiai, kurie vaikštinėjo po Mėnulį, negu 
sovietai, kurie grasino nacionalizuoti visą planetą. Štai kodėl, 
kai Čilėje įvyko karinis perversmas, visi pritilo. Ir vis dėlto tai 
buvo gėdinga. Amerikiečiai apnuodijo kraštą, finansavo tuos 
šiukšles - kraštutinius dešiniuosius, kaip tik įstengė, sabotavo 
Aljendės režimą. Štai taip žlugo santvarka, kuri buvo pasirinkta 
demokratiškai ir kuriai atstovavo ypač vertinami žmonės. 

Įžanga Kasdaną nustebino. Jis gana daug gyvenime buvo matęs 
ir žinojo, kad kariškiai retai kada laikosi kairiųjų pažiūrų. Pas- 
kui prisiminė, ką pats jautė, kai dar kartą perskaitė efemerišką 
Salvadoro Aljendės Liaudies vyriausybės istoriją. Tą vienintelį 
kartą gerieji ir blogieji buvo aiškiai įvardyti. O didvyriai aiškiai 
atrodė raudonieji. 

- Kai „Patria y Libertad“ kariškiai nešė kudašių dar nė ne- 
prasidėjus valstybiniam perversmui, abejonių neliko. Reikėjo 
pastoti kelią socialistams. Šiaip ar taip, mes žinojome, kad Liau- 
dies vyriausybė ilgai netvers. Diplomatija visada grindžiama tuo 
pačiu principu: skubėti į pagalbą nugalintiesiems. Taigi atsidurti 
tinkamoje vietoje kuo anksčiau ir kiek įmanoma prisidėti prie 
„švariai atliekamų reikalų. 

Kasdanas įsiterpė: 

- Atleiskite. Jūs čia kalbate apie kankinimus? 

Kondo Mari vėl susibruko rankas į kišenes. Jo puikiai išmokti 
judesiai buvo būdingi žemaūgiams vyrams, kurie stengiasi atro- 
dyti itin reikšmingi. 

- Alžyre mes supratome tam tikras tiesas. Kankinimai - rimtas 
ginklas. Mes jo griebėmės ne savo įgeidžiams tenkinti ir mūsų 
gauti rezultatai rodė palaužtą Žmogaus dvasią. Nieko nėra svar- 
biau kaip įsiskverbti į priešo smegenis. O tais laikais niekas ne- 
ketino atsisakyti terorizmo. 

Stojo tyla. Kondo Mari žengė kelis žingsnius ir vėl prabilo: 

- Viskas vyko per Prancūzijos pasiuntinybę. Oficialiai mes ten 
atlikome ginkluotųjų pajėgų mokymo užduotis. Ir tai nebuvo ne- 
tiesa. Čiliečiai - prasti kariškiai. Jų gretose buvo daugiau beraščių 
valstiečių, kurie mielai būtų išmainę šautuvą į plūgą. 

Kasdanas neatlyžo: 

- Bet jūs, jūs juk ten buvote dėl kankinimų, ar ne? 

— Taip. Mes buvome trise. Aš, La Briujeras, Pi. Pirmiausia jau 
kitą dieną po pučo atvykome įvertinti padėties. Buvo nuspręsta 
kuo sparčiau išvalyti kraštą. 

— Aš skaičiau nemažai dokumentų, - rėžė Kasdanas vis labiau 
pykdamas. - Stadionas, DINA, mirties komandosai. Jūs nedyki- 
nėjote. Jūsų rankos kruvinos, generole! 
šyptelėjo. Jo vaškinis blyškumas atrodė lyg veidrodis, kuriame 
galėjai matyti save. 

— Kiek jums metų, majore? 

- Šešiasdešimt treji. 

- Jūs tarnavote Alžyre? 

— Kamerūne. ; 

— Kamerūnas... Man nemažai teko apie jį girdėti. Turėjo būti 
jaudinama. 

— Aš šito Žodžio nevartočiau. 

Kasdanui akis aptraukė raudonas šydas. Jis vos nerėkė. 

— Po velnių, jūs čia pilstot iš tuščio į kiaurą! Juk jūs atvykote į 
Čilę mokyti budelių. Tai ir pasakokite mums, ką norime išgirsti. 
Ko jūs mokėte kariškius? Kas buvo jūsų bendrai? Jūsų mokiniai? 
Kokie buvo jūsų žvėriški metodai? 

Kondo Mari apėjo tuščią, be jokio popierėlio, rašomąjį stalą ir 
įsitaisė prie jo. Savo smulkius pirštus įrėmė į tamsios odos aplan- 
ką. Dar vienas solidumo gestas. 

- Sėskite, - pasiūlė jis ramiai abiem tyrėjams. 

Šie pakluso. Generolas oriai sunėrė rankas. 

— Mes atvykome 1974-ųjų kovą, po pirmosios smurto bangos. 
Kariškiai išliejo savo pyktį ant kairiųjų ir užsieniečių. Tiesiogine 
prasme galima sakyti, kad mes jiems atnešėme elektrą. 

Kasdanas jau suprato. Istorija tėra amžinas atsinaujinimas. 

— Jie ją jau panaudodavo, bet retkarčiais. Turėjo tokį metodą, 
kurį praminė „griliu“. Tai metalinė lova, ant kurios paguldytas 
kalinys gaudavo elektros iškrovos dozę. Srovė pereidavo per visą 
kūną. O mes jiems pasiūlėme taikyti instrumentą, perimtą iš Ar- 
gentinos, - picaAa. Tai smailas virbas, per kurį leidžiama elektros 
srovė, jis leido dirbti „tiksliau“. Mes jiems parodėme, kur yra 
jautrūs žmogaus taškai. Kokia turi būti srovės įjungimo trukmė. 
Koks skausmo slenkstis. Mūsų mokymo esmė buvo įrodyti, kad 
skausmą galima sukelti labai greitai. Ir efektyviai. Nepaliekant 
jokių žymių. Visa daryti neperžengiant tam tikrų... mokslinių 
ribų. Pavyzdžiui, mes pasiekėme, kad per visus seansus dalyvautų 
medikas. 

— Kiek laiko truko tie mokymai? 

— Už kitus negaliu atsakyti. O aš ten ilgai neužsibuvau. Man 
pavyko grįžti į Prancūziją po kelių mėnesių. 

- Mums kalbėjo apie Kondoro planą. 

— Mūsų patarimais naudotasi per visas operacijas, viena iš jų 
tikrai buvo vadinama Kondoro planu. Elektra buvo pranašesnė 
tuo, kad reikėjo nedaug ir nedidelių įrenginių. To meto diktatū- 
ros galėjo numatyti įrengti kvotos centrus bet kur. Net užsienio 
teritorijoje. 

— Jūs vieninteliai dirbote instruktoriais? 

— Ne, mūsų buvo lyg ir... grupė. Kone iš visur susirinkę budeliai. 
Mokėme. Taip pat atlikome, tarkime, mokslinius tyrimus. Tos 
represijos jiems teikė daug medžiagos - naujos, beveik neišsen- 
kamos. Politinius kalinius suiminėdavo masiškai. 

- Ar tarp kitų instruktorių yra tekę matyti buvusių nacių? 

Kondo Mari atsakė be menkiausios abejonės: 

- Ne. Naciai buvo išėję į atsargą, gyveno kur nors pampų pla- 
tybėse ar Kordiljerų papėdėje. Arba buvo perkvalifikuoti, paversti 
biurokratais Santjage ar Valparaise, - jis nutilo, susikaupęs kažką 
mąstė, paskui vėl prabilo: - Kai dabar pagalvoju, iš tikrųjų buvo 
vienas vokietis, tikrai buvo. Išties... Šiurpi asmenybė. Bet jis buvo 
per jaunas tarnauti nacizmui. Į Čilę, manau, atsikraustė septin- 
tajame dešimtmetyje. 

— Koks jo vardas? 

— Nebeatsimenu. 

— Vilhelmas Giotsas? 

— Ne. Pavardė baigiasi lyg ir „manas“... Hartmanas. Taip, tikrai, 
regis, Hartmanas. 

Kasdanas užsirašė pavardę į savo knygelę, nelabai žinodamas, 
kaip taisyklingai ją rašyti. 

— Papasakokite man apie jį. 

- Jis mus visus pranoko. Ir labai smarkiai. 

— Kaip? 

- Jis pats išbandydavo kankinimo priemones... 

— Kaipė 

- Jis tas priemones išbandydavo su savimi. Hartmanas buvo 
tikintis. Mistikas, kurio gyvenimo kelias ėjo per atgailą. Fanatikas, 
kuris gyveno dėl bausmės ir per bausmę. Jis save luošindavo. Pats 
save kankindavo. Tikras beprotis. 

- Ar jis teikdavo pirmenybę kuriam nors kankinimo būdui? 

- Jį įkyriai persekiodavo mintis, kaip kankinti, kad neliktų 
jokios žymės, jokio pėdsako, jokio rando. Šis poreikis kažkaip 
siejosi su jo religiniu credo - pagarba kūnui, jo skaistumui. Tiks- 
liai nebepakartosiu. Šiaip ar taip, jis teikė pirmenybę elektrai ir 
kitiems, dar keistesniems būdams. 

— Kokiems? 

— Chirurgijai. Priemonėms, kurios tais laikais buvo dar tik 
pradėtos taikyti, dar nepaplitusios. Chirurginės intervencijos 

nedarant pjūvių, o per natūralias angas: burną, šnerves, ausis, 
išeinamąją angą, vaginą... Hartmanas kalbėdavo apie siaubingus 
dalykus: įkaitintus zondus, trosus su užlenktais kabliais, įsiker- 
tančiais į vidaus organų sieneles, rūgšties liejimą į stemplę... 

Kasdanas krūptelėjo. Tokia charakteristika atrodė tiesiogiai su- 
sijusi su žmogžudysčių modus operandi - atlikimo būdu: per ausų 
būgnelius. LOR ekspertė Fransė Odiuson kalbėjo apie paslaptingą 
instrumentą, perdūrusį Giotso ausų būgnelius ir nepalikusį nė 
menkiausios dalelės. 

— O kaip jis atrodė? 

Kondo Mari suraukė antakius. Įspindusi pro langą šviesa glostė 
jo blizgantį kiaušą ir atrodė, kad jis tirpsta kaip Žvakė. 

- Nesuprantu. Negi tie seni dalykai gali būti įdomūs jūsų ty- 
rimui“ 

— Mes esame įsitikinę, kad žmogžudysčių įminimo rakto reikia 
ieškoti Čilės praeityje. Taigi atsakykite. Į ką jis buvo panašus? 

- Jis atrodė jaunatviškai, bet galėjo būti ir penkiasdešimties 
metų. Juodi, labai tankūs gaurai ir dideli akiniai apvaliais stiklais, 
tie akiniai darė jį panašų į sociologijos specialybės studentą. Iš 
tikrųjų keistas tipas. Žinote, gyvenime aš esu nemažai keliavęs. Ir 
ypač daug po Pietų Ameriką. Tai žemė, iš kurios nuolat gali visko 
tikėtis, ir tas viskas iš tikrųjų ir įvyksta. Hartmanas - tikras šių 
mažai gyvenamų žemių produktas, dar barbariškų žemių. 

- Tai ir viskas, ką atsimenate? Gal dar kokią detalę, kuri mums 
padėtų jį atpažinti? 

Generolas atsistojo. Pramankštinti kojų. Atgaivinti atminties. 
Jis vėl priėjo prie lango. Tyla. 

— Hartmanas buvo muzikantas. 

— Muzikantas? 

Žmogelis gūžtelėjo pečiais. 

- Vokietijoje jis mokėsi Berlyno konservatorijoje. Buvo muzi- 
kologas ir minėtaisiais klausimais turėjo savo teoriją. 

— Kokią? 

- Jis teigė, kad kankinti reikėtų grojant muzikai. Kad toks pa- 
sitenkinimo šaltinis labai padeda sugniuždyti aukos valią. Tokie 
prieštaringi srautai - muzika ir skausmas - gali greičiau palaužti 
kankinamą žmogų. Jis dar kalbėdavo apie įtaigą... 

— Įtaigą? 

- Taip. Tvirtindavo, kad kalinys, vėliau išgirdęs menkiausią 
muzikos garsą, tučtuojau įsijaus į aukos, pasirengusios kalbėti, 
būseną. Sakydavo, kad reikia apnuodyti dvasią. Išties keistas 
tipas. 

Kasdanui nereikėjo nė žiūrėti į Volokiną, jis ir taip žinojo, kad 
jų mintys sutampa. 

- Ar girdėjote tais laikais kalbant apie ligoninę, kur buvo pjaus- 
tomi gyvi žmonės skambant choristų balsams? 

- Teko girdėti nemaža baisybių, bet apie tai - ne. 

— Medikai neva buvę vokiečiai. 

— Ne. Nieko nesu girdėjęs. 

— O Vilhelmo Giotso pavardė jums ką nors sako? 

- Ne. 

Kasdanas atsistojo, rusas irgi. 

- Ačiū, generole. Norėtume dar apklausti generolą La Briujerą 
ir karininką Pi. Gal žinote, kur galime juos rasti? 

- Tikrai ne. Aš jų jau trisdešimt metų nesu matęs. Mano nuo- 
mone, jų jau nebėra tarp gyvųjų. Nežinau, ko jūs ieškote tose 
senose istorijose, bet man visa tai - mirę ir palaidota. 

Kasdanas pasilenkė prie žmogučio. Jis buvo aukštesnis už ge- 
nerolą bent trimis galvomis. 

- Jums vertėtų užsukti į morgą. Įdomiausia, kad kaip tik ten 
jūs suprasite, jog tos istorijos dar gyvos. 

— Gal turite kokių nemalonumų su Alžyru? 

— Ne. 

- Taip. Kai tik anas išsižiojo kalbėti apie Alžyrą, jūs vos jo 
nesuknežinote. Dar kiek, ir dėl jūsų kvailysčių būtume netekę 
liudytojo. 

— Bet juk viskas baigėsi gerai, argi ne? 

- Ne iš jūsų malonės. Kitus kariškius apklausinėsiu aš vienas. 

- Negali būti nė kalbos. Tu per jaunas ir šiais klausimais nieko 
nenutuoki. 

- Juo geriau, galėsiu juos apklausti likdamas neutralus. Jūs per 
jautriai į tai reaguojate. 

Kasdanas tylėjo. Pirštai nervingai gniaužė vairą, akys buvo 
įsmeigtos į kelią. Kiek palaukęs, Volokinas paklausė: 

- Kas ten atsitiko Kamerūne? 

— Nieko. Niekam tai nerūpi. 

Volokinas susijuokė: 

— OK. Ko imamės dabar? 

- Dabar išsiskiriame. Aš griebsiuosi Hartmano. 

- To vokiečio? To psicho, atklydusio iš praeities, to kryžininko, 
veikusio už 120 tūkstančių kilometrų... 

- Tas Žmogus susiejo tris parametrus. Kankinimą. Religiją. 
Muziką. Šito man pakanka. Gal vargonininkas ir norėjo liudyti 
kaip tik prieš jį. 

- Kondo Mari mums minėjo, kad tais laikais vyrukui buvo 
apie penkiasdešimt. Tai dabar jam turėtų būti ne mažiau kaip 
aštuoniasdešimt... 

- Noriu pasikapstyti ta kryptimi. 

Volokinas vėl nusijuokė ir bemat surimtėjo: 

- O aš? Imuosi advokatų, ką? 

- Visai teisingai. Surask tą plepį, kuriam Giotsas skambino. Su- 
žinok ką nors ir apie kitus čiliečius, kurie atsikraustė į Prancūziją 

drauge su Giotsu. Susiskambink su Velasku. Tie vyrukai gyvena 
kažkur užsiglaudę Prancūzijoje ir jie turi ką mums pasakyti. Kai 
tik baigsiu reikalus su vokiečiu, tave susirasiu. 

- Išleiskite mane čia. Prie interneto kavinės. 

Jie buvo atsidūrę prie Sen Klu vartų. Kasdanas įsuko į Versalio 
prospektą ir kiek pavažiavęs stabtelėjo. Interneto kavinė neįkvėpė 
pasitikėjimo. Vitrina, jokio apšvietimo, keletas mirgančių ekranų, 
aplink kuriuos spietėsi berniūkščiai. 

— Manai, kad pavyks? 

— Manau. Turėdamas kompą ir telefoną aš jums bet ką rasiu. 

— Tu turi kietą galvą, mažuli. 

Volokinas iššoko iš automobilio. Prieš uždarydamas dureles, 
jis pasilenkė prie Kasdano: 

- Užrakinkite savo širdį keliais užraktais, tėve. Žiūrėkite, kad 
neperdegtų jūsų saugikliai! 

— Pasiėmiau savo piliules. Palaikysim ryšį mobiliaisiais. 

Rusas pasileido bėgte iki interneto kavinės. Kasdanas žvelgė 
jam pavymui. Įsitempęs, susikaupęs siluetas. Medžiotojas, sveti- 
mas tokiam nerūpestingam jį supančiam pasauliui: medžiams, ap- 
kabinėtiems kalėdinėmis lempelėmis, praeiviams, apsikrovusiems 
dovanomis, austrių pardavėjams, kurie, persirengę jūreiviais, stovi 
dailiai išdėlioję austres ir vėžiagyvius aikštėje prie aludžių. 

Jis dar valandžiukę pastovėjo. Pamažu grįžo dvasios ramybė. 
Ramybė... Bet ir tuštuma. Iš tikrųjų jis nežinojo, ko imtis. Nuo 
ko pradėti savo tyrimą apie Hartmaną? Į galvą neatėjo nė viena 
padoresnė mintis. 

Ką jis tiksliai žinojo? Pavardę? Bet dėl jos pats Kondo Mari 
nebuvo visai tikras. Ką dar? Apytikrę pavardės rašybą, keletą 
datų... Per maža. Kaip surasti to žmogėno pėdsaką Paryžiuje, ir 
dar gruodžio 24-ąją? Pirmiausia šovė į galvą mintis apie Čilės 
pasiuntinybę, paskui - Velaską. Bet nebenorėjo grįžti atgal, vėl 
judinti tų, kuriuos jau buvo iškvotęs. 

Tada jis griebėsi seno jam įprasto būdo. Mintyse pavartė kino 
replikų knygą. Atsitiktinai iš atminties ištraukė vieną. Tokios ne- 
sitikėjo. Mišelė Morgan siaučiant audrai permirkusiais, sutaršytais 
plaukais sėdi katerio kabinoje siūbuojama bangų. Moteris katės 
akimis plūstasi su savo vyru. Žodžių brutalumą pabrėžė grindų 
krėsčiojimas ir vandens putos, čaižančios langelius. 

Kasdanas be jokio vargo atkūrė tą sceną. 

„Buksyras“. Žanas Gremijonas. 1940. 

Mišelė Morgan staugė į veidą savo vyrui: „Tik tada gerai pažįsti 
žmones, kai jų nekenti!“ 

Kasdanas suprato ne be reikalo taip atkakliai kalęs tas frazes. 
Tik tada gerai pažįsti žmones, kai jų nekenti! Štai kur raktas. Kad 
susektų Berlyno muzikologą Hartmaną, tikrai jaunystėje flirtavusį 
su nacizmu, reikėjo kreiptis į didžiausius nacių priešus. Tuos, 
kuriuos naciai persekiojo, šaudė, degino - žydus. 

Jau penkias dešimtis metų geriausios pasaulio, geriausios Iz- 
raelio informacijos tarnybos persekiojo nacius, išsislapsčiusius 
po visą planetą. Jos kantriai iššniukštinėjo jų kelius, nustatė jų 
prieglobsčio vietas, atskleidė jų tikrąsias pavardes. Jie buvo suimti, 
teisti, nubausti. Ir viskas tam, kad būtų atkurtas teisingumas. 

Kasdanas išsitraukė telefoną. | 

Jis, kaip ir Volo, mobiliuoju galėjo surasti bet ką. 

Keletas skambučių, ir jis jau turėjo Holokausto memorialo 
koordinates: Žofrua-1 Anjė gatvė, 17 namas. Ten buvo įkurtas uni- 
kalus surinktos informacijos centras - CDJC*, kurio paskirtis 
sudaryti Prancūzijoje žuvusių holokausto aukų sąrašą remiantis 
autentiškais archyvų dokumentais. 

Paskambino. Ilgai niekas neatsiliepė. Juk sekmadienis ir dar 
Kalėdų išvakarės. Bet žydai nesilaiko šių švenčių kalendoriaus. 

— Alio? 


* Šiuolaikinės žydų dokumentalistikos centras. 

Kasdanas prisistatė ir paklausė, ar Memorialas šiandien priima 
lankytojus. 

- Taip, - išgirdo. 

— Atidarytas ir Dokumentalistikos centras? 

— Taip. 

— Ar galiu tikėtis rasti Centro ekspertų? 

— Ne visus, - atsakė. - Mes dirbame ne visu pajėgumu. 

— Ar atsirastų bent vienas specialistas, nagrinėjantis Antrojo 
pasaulinio karo ir nacizmo klausimus? 

- Šiandien kaip tik yra jaunas tyrinėtojas Davidas Bokobza. 
Norite su juo pasikalbėti? 

— Tiesiog pasakykite, kad aš atvažiuoju. 

Holokausto memorialas buvo įkurtas ne Marė centre, kaip manė 
Kasdanas, o 4-osios apygardos pakraštyje, vėjų pagairėje, priešais 
Šv. Liudviko salą. Tai buvo šiuolaikinės architektūros statinys, 
abejingais langais žvelgiantis į Seną ir iškilęs virš kitų pastatų, 
kurių dauguma - XVII ir XVIII amžiaus. 

Kasdanas pasisakė pavardę ir paprašė pranešti apie jo atėjimą 
Davidui Bokobzai. Koridoriuje buvo surengta fotografijų paroda. 
Didžiulės nespalvotos stambaus grūdėtumo nuotraukos atrodė 
kone pusės amžiaus senumo. 

Armėnas priėjo arčiau ir užsidėjo akinius. Dėmesį patraukė 
viena nuotrauka. Tvyranti lyguma, ja žingsniuoja jaunas vyras 
ir jauna moteris. Jų gražūs veidai atsukti į vėją. Galima buvo 
palaikyti juos įstabia pora, bet moteris ėjo nuoga, o vyras laikė 
šautuvą. Užrašas po nuotrauka skelbė: „Estija, 1942. Moteris, 
vedama prie bendros duobės, kur pateks nušauta Einsatzgruppen 
kareivio.“ 

Kasdanas pasišlykštėjęs atsitraukė. Jam šešiasdešimt treji metai, 
o vis dar negali prie to priprasti. Iš kur kyla blogis? Tas naikinimo 
impulsas? Tas abejingumas didžiausiai vertybei - gyvenimui? 

Kasdanas atsiminė žodžius, kuriuos išrėkė vienas Aušvico sar- 
gybinis kaliniui Primui Leviui: „Čia nėra jokių kodėl.“ 

Jį labiausiai stulbino tų budelių menkumas, bailumas. Jei žudai, 
turi būti pasirengęs ir pats būti nužudytas. Turi nebranginti ir 
savo gyvybės. Bet ne. Engėjai visada kabinasi už savo skurdžios 
egzistencijos. Himleris, lankydamasis Treblinkos koncentracijos 
stovykloje, vos neapalpo. Naciai, rusų paimti į nelaisvę, šmirinėjo 
belaisvių stovyklose apskretę, išsigandę, apgailėtini, bijodami 
bado ir mušimo. Niurnbergo proceso kaltinamieji darė viską, kad 
tik sumenkintų savo atsakomybę, kad tik išgelbėtų savo varganą 
kailį. Padugnės. Be jokios savigarbos, vienintelė jų jėga - atsidurti 
stipriojo pusėje. 

— Norėjote su manim susitikti? 

Kasdanas atsigręžė ir nusiėmė akinius. Priešais jį stovėjo jaunas 
vaikinas. Su jarmulka. Buvo Oksfordo marškiniais siaurais dryže- 
liais, atsiraitojęs rankoves. Jį apstulbino ne gausiai strazdanomis 
nusėtas veidas, bet atviros, nuoširdžios jo akys. Vaiskus, linksmas 
jo žvilgsnis buvo labai iškalbingas ir tikėjosi to paties iš tavęs. 

Armėnas pasakė savo vardą, laipsnį ir trumpai, nesileisdamas į 
smulkmenas, apibūdino kriminalinės bylos tyrimo eigą. Davidas 
linksmai papurtė galvą. Stovėdamas priešais tokio galingo stoto 
vyrą, darbuotojas neatrodė nei išsigandęs, nei nustebęs. 

Maloniu, vos juntamo akcento paveiktu balsu, jis tarė: 

- Maniau, kad prancūzų policija išleidžia savuosius į atsargą 
daug anksčiau... 

- Ašjau išėjęs į atsargą. Esu tik kriminalinės policijos konsul- 
tantas. 

Izraelietis išpūtė krūtinę, nuduodamas perdėtą susižavėjimą: 

— Aš neturiu darbo kabineto. Eime į tą kambarį, kuriame 
dirbu. 

Kasdanas ėjo jam įdurmais. Jie lipo kabančiomis laiptų pako- 
pomis - tokia šiuolaikinės architektūros tendencija, paskui perėjo 
kelias sales. Kartotekomis apstatytos visos sienos - metalinės 
spintos, mediniai kartotekų stalčiai, dosjė lentynos. Pavardės, 
skaičiai, informacijos nuorodos... Per vidurį - ilgi stalai, ant jų - 
kompiuteriai, prie kurių buvo dirbama. 

Kabinetai buvo veik tušti, bet Kasdanas vis vien jautėsi atsidūręs 
bastione, tvirtovėje. Itin domėdamasis ginklais ir karo strategija, 
jis žavėjosi žydų tauta, kurią laikė sunkiai palaužiama. Vienu iš 
veiksmingiausių šiuolaikinio pasaulio kūrinių. 

— Štai. Čia aš ir dirbu. 

Salė niekuo nesiskyrė iš kitų. Pasieniais ištisai išrikiuotos karto- 
tekos su nedideliais mediniais stalčiais, ant jų užklijuotos etiketės. 
Langas, išeinantis į Seną. Ilgas stalas, ant jo - aplankai, kompiu- 
teris, projektorius. 

- Išgersite kavos? 

— Ne, ačiū. 

Bokobza pastūmė Kasdanui mokyklinę kėdę. 

— Tada pradėkim. Iš tikrųjų aš neturiu daug laiko. 

Kasdanas sėdosi atsargiai kaip visada, baimindamasis, kad kėdė 
gali neatlaikyti jo svorio. 

— Mano prašymas kiek neįprastas. 

- Čia ir nebūna nieko įprasto. Mūsų archyvuose pilna pačių 
keisčiausių dalykų. | 

— Aš ieškau ne žydo. 

- Aišku. Juk jūs ir pats ne žydas. 

— Kaip supratote? 

Bokobza plačiai nusišiepė, tyrinėdamas jį savo skvarbiu 
žvilgsniu: 

- Aš kasdien susiduriu, - jis nykščiais patrynė kitų pirštų pa- 
galvėles. - Tai beveik paranormalu. Tam tikra vibracija, nuojauta. 
Tai ko jūs ieškote? 

— Nacio. 

Bokobzos šypsena dingo. 

— Visi naciai išmirę. 

- Aš ieškau... Sunku paaiškinti. Ieškau pėdsakų. Manau, kad 
tas mano tipas davė pamokas. Ir kad jo mokymas dabar pasirodė 
susijęs su žmogžudystėmis, o jos mane ir domina. 

— Ką jūs apie jį žinote? 

- Jo pavardė Hartmanas. Nežinau nei vardo, nei tikslios pavar- 
dės rašybos. Tik gerai žinau, kad po Antrojo pasaulinio karo jis 
nebėgo iš Vokietijos. Tais laikais net nebuvo judinamas. Buvo per 
jaunas. Tik vėliau pabėgo į Čilę. Septintajame dešimtmetyje. 

— Labai nekonkretu. 

- Žinau dar porą dalykų. Hartmanas tapo kankinimų mokytoju 
Čilėje. Specialistu, talkininkavusiu Pinočetui. Tada jam buvo pen- 
kiasdešimt metų. Jis - muzikantas. Šią sritį išmanė itin gerai. 

Giedros tyrinėtojo akys apsitraukė migla. Kasdanas nebūtų ga- 
lėjęs pasakyti, ką jos dabar bylojo, jis tik pamatė, kad jų vaiskumą 
uždengė blakstienų šešėlis, tarsi visas dabartinis supantis pasaulis 
nebuvo vertas jo akių šviesos, įgimto jų gaivališkumo. 

- Hartmano pavardė Vokietijoje labai paplitusi, - pagaliau 
ištarė. - Ji reiškia: „stiprus žmogus . Muzikos pasaulyje pats gar- 
siausias to meto Hartmanas yra Karlas Amadėjus, gimęs 1905 me- 
tais. Plačiajai visuomenei jis nėra Žinomas, bet specialistai jį laiko 
vienu žymiausių XX amžiaus simfoninės muzikos atlikėjų. 

— Nemanau, kad tai būtų maniškis. 

- Ir ne maniškis. Karlas Amadėjus apimtas siaubo gyveno 
nacių viešpatavimo metais užsidaręs nuo išorinio pasaulio, ta- 
rytum savanoriškoje tremtyje, pasitraukęs iš muzikinės veiklos. 
Žinau ir daugiau Hartmanų. Vienas - aviacijos pilotas. Kitas 

tarnavo Waffen SS. Dar nemažai pabėgusių: psichologų, filosofų, 
dailininkų... 

- Visi tie vyrai neatitinka mano apibūdinimo. 

Netikėtai Bokobzos veidą vėl nušvietė šypsena - atvira ir laki, 
kaip upės vandenys. 

- Ašjus pradžiuginsiu. Pažįstu jūsų Hartmaną. Net labai gerai 
pažįstu. 

Stojo tyla. Kasdanas pajuto nervingą raumenų trūkčiojimą - jis 
nemėgo žaisti katės ir pelės. Ypač kai jam tekdavo būti pele. 

- Žinote, - kalbėjo izraelietis, - keista matyti atgriūvant tokius 
žmones kaip jūs. 

— Kaip aš? 

- Tokius nepatyrusius, ničnieko neišmanančius apie pasaulį, į 
kurį jie kelia koją. Jie juda apgraibomis, kaip neregiai. Šit, pavyz- 
džiui, jūs - esat įsitikinęs, kad ieškote užsislėpusio žmogaus. Ma- 
note, kad reikia atskleisti paslaptį. Man labai gaila, bet tenka jums 
pasakyti, kad pirmas užsukęs specialistas, turintis bent šiokį tokį 
supratimą apie nacius, užsislėpusius Pietų Amerikoje, pažįsta Han- 
są Vernerį Hartmaną. Tai - įžymybė. Vos ne tos srities legenda. 

— Apšvieskite mane. 

Bokobza atsistojo ir nuėjęs prie stalčių ėmė tyrinėti etiketes. 

— Hartmanas, teisybė, buvo muzikas, bet ypač garsėjo kaip 
kankinimų specialistas. Pinočeto valdymo metais jis turėjo savą 
tardymo centrą ir per jo rankas perėjo šimtai kalinių. 

Bokobza ištraukė stalčių. Pavartė korteles. Vieną išėmė. Įdė- 
miai perskaitė. Paskui pasuko prie geležinės spintos ir atrakino 
raktu iš ryšulėlio, kurį buvo prisisegęs prie diržo. Šįkart paėmė 
kartono aplanką, kuriame, regis, buvo saugomi ne popieriniai 
dokumentai, o skaidrės. 

— Tačiau po karo Hansas Verneris Hartmanas pirmiausia tapo 
guru. 

— Guru? 

Tyrinėtojas iš projektoriaus ištraukė apskritimo formos skai- 
drių demonstravimo dėtuvę. Įspūdingai mikliai sukaišiojo skai- 
dres į dėklo kišenėles. 

- Religinis vadovas. Sugriautame Berlyne Hartmanas įkūrė 
sektą, paskui su savo mokiniais persikėlė į Čilę. Ten jo grupė tapo 
labai... galinga... 

Bokobza priėjo prie lango. Užtraukė dvigubą storo audeklo 
užuolaidą. Kambarys beregint paskendo tamsoje. Paskui nulei- 
do baltą ekraną - senoviškai, kaip jaunystėje, kai Kasdanui, dar 
jaunam kariui, buvo rodomi Afrikos vaizdai ir kautynių eigos 
planai. 

Izraelietis grįžo prie savo projektoriaus. Įjungė. Tikrindamas, 
ar veikia, sušnibždėjo: 

— Hartmano gyvenimo istorija yra kerinti. Tokios istorijos 
įmanomos tik didžiųjų karų ir Blogio imperijų priedangoje. 

Pirmas vaizdas. Nespalvotas. Rimtos išvaizdos jaunuolis, įspraus- 
tas į kostiumą siaurėjančiu liemeniu, iš po apvalios apykaklės kyšo 
nedidelis kaklaraištis. 

— Hansas Verneris Hartmanas. 1936 metai. Jam ką tik įteik- 
tas Berlyno konservatorijos diplomas. Fortepijoninės muzikos 
premija. Harmonizavimas. Kompozicija. Jam dvidešimt vieneri. 
Jo motina - prancūzė. Tėvas - bavaras. Smulkiosios buržuazijos 
atstovai, kilę iš tekstilės pramonininkų. 

Muzikas nė kiek nepanašus į šviesiaplaukį ariją. Brunetas, 
liesas, fanatiškos veido išraiškos, primenantis teroristus iš rusų 
romanų. Ypač išsiskyrė jo plaukai. Labai tamsūs, labai tankūs, 
tokie tiesūs, taip tiesiai besistiebiantys aukštyn nuo kiaušo, tarsi 
būtų įelektrinti ir šioje įelektrintoje terpėje būtų atgijusios pačios 

beprotiškiausios mintys. Giliai į akiduobes įsodintos tamsios akys 
atrodė lyg tykančios už aštrių skruostikaulių, į kuriuos galėtum 
pagaląsti peilį. Žiaurią veido išraišką, persmelktą baisios jėgos, 
paryškino siauros lūpos. Tikras Džekas Skerdikas. 

— Tais metais jis lyg ir buvo draskomas dviejų siekių. Aistros 
muzikai ir nepaprasto patriotinio nusiteikimo. Kaip muzikas, jis 
negali nežinoti, kad didieji vokiečių ir austrų kompozitoriai buvo 
Maleris, Šenbergas, Veilis... Ir kad visus tuos menininkus nacių 
režimas ištrėmė iš tėvynės. Tai buvo Gleichschaltung, „atvedimo 
į protą epocha. Gatvėse deginamos Froido ir Mano knygos. 
Muziejuose nuo sienų nukabinėjami paveikslai. Uždraudžiami 
Žydų muzikos koncertai. Hartmanas - labai svarbi tos reformos 
dalis. Jis priklauso jaunųjų hitlerininkų partijai. Kaip estetas, jis 
negali pritarti tokiam apakimui. Ir kartu jis yra to meto kūdikis. 
Tulžingas. Kupinas neapykantos. Auklėtas pagiežinga 1918-ųjų 
pralaimėjimo dvasia. 

Kasdanas prisiminė savo sūnų. Pavojingas amžius. Amžius, kai 
vaikai tampa suaugusiais. Amžius, kai iš teisybės jie esti labiausiai 
pažeidžiami, nes leidžiasi į nežinomą jiems kelionę. 

— O man atrodo, kad jis buvo niekam tikęs muzikantas, - to- 
liau pasakojo Bokobza. - Įgijo diplomą, bet puikiai suprato, kad 
niekuo neišsiskiria iš daugelio kitų kaip kompozitorius ir niekada 
netaps pianistu atlikėju. Toks susitaikymas su pralaimėjimu turėjo 
sustiprinti jo kartėlį. Ir turėjo paskatinti prisidėti prie brutalaus 
nacizmo. Galiausiai tik Šeferio ekspedicija jį išgelbės nuo įpras- 
tinės tarnybos Hitlerio aplinkoje. 

Projektoriaus skaidrių apskritimo formos dėtuvė pasistūmė. 
Ekrane netikėtai sušvito senovinės Lhasos, Tibeto sostinės, vaiz- 
das. Virš uždraustojo miesto kilo Potalos rūmai. 

- Ar žinote, kad naciai buvo pametę galvas dėl kilmės, grynos 
rasės ir visų tų miražų? Juos persekiojo tam tikra idėja: kalnai. Jų 
akimis žiūrint, tai tobula prigimtinė vieta. Didybės, skaistumo 

vieta. SS vadas reichsfiureris Heinrichas Himleris tais laikais 
vadovavo šarlatanų gaujai, vadinamiesiems specialistams, kurie 
perrašė pasaulio istoriją suplakdami pagonių ritualus ir juokin- 
gus tikėjimus dingusių civilizacijų egzistavimu. Jie net išgalvojo 
istoriją, kad arijų protėvius, įšaldytus lede, neva išlaisvinęs žaibas. 
Taigi tibetiečiai, gyvendami aukštai ir švariai kalnuose, galėjo būti 
tų lohengrinų, išsivadavusių iš ledų, giminaičiai. Reikėjo vykti 
patikrinti... Tą ir darė Šeferio ekspedicija. 

Tarkštelėjimas. Dar viena skaidrė. Atvykėliai iš vakarų ir tibe- 
tiečiai, susėdę ant grindų aplink žemą stalelį. Viduryje - geraširdis 
barzdočius... 

— Viduryje matyti Ernstas Šeferis. Zoologas, rasių žinovas, 
vadinamasis arijų rasės ekspertas. Šalia jo sėdi Brunas Berge- 
ris, kuris matuos kaukoles ir „testuos“ tibetiečių švarumą. Tie 
nuotykiai būtų gana juokingi, jei nebūtų atvėrę kelio tragedijai. 
Norėčiau jums štai ką pasakyti: visa mano šeima žuvo Aušvice. 
Kairėje, tarp dviejų tibetiečių, lengvai galima atpažinti Hartmaną. 
Jis užsiauginęs barzdą. 

Kasdanui pirmiausia krito į akis Himalajų kalnų gyventojų 
namą puošiančios svastikos ir raidės SS. Neįtikima. Nacistinis 
siaubas, iškilęs keturių kilometrų aukštyje... 

— O ką veikė toje ekspedicijoje Hartmanas? 

- Tyrinėjo muziką. Noriu pasakyti: tibetiečių muziką. Juk jis 
buvo konservatorijos diplomantas ir hitlerininkas. Idealios savy- 
bės. Ekspedicijos archyvuose rastos jo natos. Tibete Hartmanas 
patyrė tikrą šoką. Nušvitimą. Tiksliai neaišku, dėl ko. Grįžęs jis 
jau nelaiko savęs nei muziku, nei muzikologu, tik tyrinėtoju. Jis 
darbuojasi su garsais, vibracijomis, žmonių balsais... 

— Kada jie grįžo? 

- 1940-aisiais. 

Bokobza suktelėjo skaidrių dėtuvę. Jau kitas vaizdas. Barakai. Pri- 
žiūrėtojai. Šmėklos drapanomis it maišais. Koncentracijos stovykla. 

— Hartmanui nėra kada leistis į tyrinėjimus. Vyksta karas ir 
jaunas vyras, esantis labai arti valdžios, kaip patarėjas siunčiamas 
į stovyklas. 

— Ką jis patarinėja? 

- Jis skiriamas kalinių muzikinės veiklos patarėju. Juk nacius 
buvo apsėdusi įkyri idėja - muzika. Jie brukdavo ją visur. Kai 
kaliniai lipdavo iš mirtininkų vagonų, juos pasitikdavo fanfaros. 
Dirbdavo taip pat dainuodami. Masinis Rytų šalių žydų naikini- 
mas taip pat vykdavo skambant muzikai, sklindančiai iš garsia- 
kalbių. Veikiausiai tai ir vadinama „vokiečių dvasia“... 

Kasdanas prisiminė, ką buvo pasakojęs tas suluošintas vyras 
Peteris Hansenas apie chorą, lydėjusį chirurgijos eksperimentus, 
prisiminė ir Kondo Mari parodymus, kaip Hartmanas patarė 
derinti muziką ir kankinimą. Visa juk atėję iš nacių ir jų Žžiau- 
rumo. 

Bokobza pasikrapštė prie projektoriaus. Kita stovykla. Ir tokios 
pat barakų eilės, ir toks pat mirties kvapas... 

— Hartmanas pirmiausia apsistojo Terezyno stovykloje. Girdė- 
jote ką nors apie ją? 

— Taip. Bet aš mielai atgaivinčiau atmintį. 

— Theresienstadt įsteigta Čekoslovakijoje ir yra viena iš pra- 
gaištingiausių nacių apgaulių. Pavyzdinė stovykla, vitrina, kurią 
jie demonstruodavo Raudonojo Kryžiaus komisijų nariams ir 
diplomatams ir įtikindavo juos, kad visos stovyklos veikia pagal 
šį „žydų kolonijos“ modelį. Meno saviveikla, lengvesnis darbas... 
Terezynas žymus tuo, kad čia buvo suvežta žydų menininkų grieti- 
nėlė. Kai kurie kompozitoriai ten parašė savo šedevrus. Prancūzų 
poetas Roberas Desnosas ten ir mirė. Iš tikrųjų Terezynas buvo 
paskutinė stotis prieš Aušvicą. Beje, Hartmanas į Aušvicą paskui 
ir nukako. 

- Jis žinojo apie skerdynes stovyklose? 

Tyrinėtojas niauriai šyptelėjo. 

- Dar ir kaip žinojo. Matė, kaip belaisviai varomi į dušus prieš 
mirtį, kad geriau atsivertų odos poros ir giliau įsiskverbtų dujos. 
Matė lavonus, kai juos tempdavo iš dujų kamerų ir paskui degin- 
davo. Matė kūdikius, kurie, žisdami motinos krūtį, kartais likdavo 
gyvi ir, išvengę mirtinos dujų dozės, paskui būdavo pribaigiami 
kulka į galvą... 

Sausu tarkštelėjimu Bokobza stumtelėjo kitą skaidrę. Iš sarko- 
fagų pavidalo krosnių verčiasi žmonių pelenai. 

— Matė vaikus, sudegintus ar užkastus gyvus, atseit trūko laiko, 
trūko vietos... 

Izraelietis spragsėjo savo aparatu vos sulaikydamas įniršį. Jo 
balsas darėsi vis griežtesnis. 

— Tūkstančius kūnų, sųstumtų buldozeriais į krūvas! Krūvas 
nukirptų lavonų plaukų, iš kurių vėliau buvo audžiami apmušalai 
vokiečių povandeniniams laivams... 

Vėl tarkštelėjimas ir vėl siaubas. Scenos, kurios amžiams suteršė 
žmonijos padermę. Tamsos ir miglų scenos, primenančios Hiero- 
nimo Boscho drobes. Mėsos ir kaulų kratinys, buldozerių sustum- 
tas, sumaitotas, suverstas į balkšvas žmonių atliekų kalvas. 

— O ką veikė Hartmanas... tuo metu? 

- Jis pakeltas į SS kapitonus. Faktiškai atsakingas nebuvo, tu- 
riu galvoje - už naikinimą. Iš tikrųjų jis turi dvejas pareigas. 
Organizuoja fanfaras, chorus, orkestrus ir šalia viso to atsideda 
asmeniniams tyrimams. 

— Kokiems tyrimams? 

- Čia yra jo paties ranka rašytų pastabų. Migloti dalykai. Har- 
tmanas tyrinėjo žmogaus balsą, šauksmus, skausmo virpesius, 
analizavo garsų poveikį materialiajam pasauliui ir žmogaus sme- 
genims. Jis vadino tai „garso bangų stiprumu ir turbulencija“. 

Bokobza perstūmė kitą vaizdą. Hartmanas sėdi prie darbo stalo 
užsidėjęs ausines, šypsosi objektyvui. Priešais - didžiulis griozdas, 
veikiausiai - magnetofonų protėvis. 

— Ar tais laikais jau buvo juostinių magnetofonų? 

- Pirmuosius išrado vokiečiai, paskui juos naudojo naciai. 
Hitleris labai plačiai taikė šią techniką. Visos jo kalbos per radiją 
būdavo iš anksto įrašomos, nes jis klaikiai bijodavo pasikėsinimų. 
Niekas niekada nė neįtarė apgavystės. 

Armėnas įdėmiai tyrinėjo uniformuotą muzikologą. Karštli- 
giškas žvilgsnis, plonos, vos šypsančios lūpos. Kaulėtos rankos 
sudėtos ant magnetofono kaip neįkainojamo lobio... 

- Jis įrašydavo kalinių koncertus? 

— Ne. Jis gaudydavo koncentracijos stovyklos kalinių riksmus. 
Laikė išdėliojęs magnetofonus dušuose, salėse, kur būdavo pjaus- 
se stovėdavo prie krosnių, kur būdavo suversti gyvi belaisviai. 
Nežinau, ko jis ieškojo tame stūgsme. Bet aš puikiai įsivaizduoju 
jį kažką užsirašinėjantį, iš naujo vis perklausantį savo juosteles, 
abejingą aplinkiniam košmarui. Taigi Hartmanas - tikras nacis. 
Kaip ir kiti, jis buvo visiškai abejingas aukų kančioms. Lyg jo 
sąmonės gilumoje kažkas būtų išgręžęs juodą skylę. Jums veikiau- 
siai teko matyti vaizdus iš Niurnbergo proceso. Tuos tipus, kurie 
atrodė visiškai normalūs, bet jų dvasia atrofavosi, išsigimė, tapo 
siaubinga. Jiems svetima žmogiška atjauta. Dorovinė samprata. 
Jiems svetima tai, kas žmogų daro žmogumi. 

Kasdanas negali atitraukti akių nuo ekrano, kuriame matyti ta 
sustingusi figūra - intelektualas bepročio žvilgsniu. Jis įsivaizda- 
vo jį tame pragare, besirūpinantį tik savo natomis ir savo įrašų 
kokybe. Taip, tikrai, jo veidas atrodė visiškai abejingas. 

- O ar pasibaigus karui jį pasodino į kalėjimą? 

— Ne. Jis dingo. Išgaravo. 

Dar viena skaidrė. Berlyno griuvėsiai. 

- Jis šmėsteli 1947 metais sugriautame mieste. Jį suima ameri- 
kiečių sukarinta policija Dėdės Tomo Trobelės kvartalo prieigose. 
Amerikiečių okupantų apsuptoje zonoje. 

Sugriauti namai, krūvos nuolaužų. Laštakai, prisikimšę purvo. 
Nuvirtę medžių sausuoliai, išdeginti saulės. Išsekę, sulysę praeiviai 
klaidžiojančiais žvilgsniais, regis, šmirinėja ieškodami ko nors 
valgomo. Berlynas, ką tik po karo padalytas į dvi dalis. Miesto 
kūnas, subjaurotas raupsų, suniokotas opų... 

To meto Hartmano nuotraukų mes neturime, bet amerikiečių 
ataskaitoje jis aprašytas kaip pamišėlis. Mistinis valkatėlė, pa- 
mokslininkas, šlykštus kaip utėlė. Jo sveikatos būklė apgailėtina. 
Prasta mityba. Dehidratacija. Apšalusios kojos. Ir dar ant viso 
kūno botago žymės. Tie randai amerikiečius suglumina. Atrodo, 
kad Hartmanas buvo kankintas. Bet kas tai padarė? „Persona- 
linis gydymas“, - paklaustas atsakė muzikas. Skirtingai nei na- 
cių nusikaltėliai, Niurnberge atsakinėję psichiatrams, jis kalbėjo 
angliškai. Man pavyko atkurti įrašą. Galėsiu jums duoti kopiją: 
išties įspūdinga. 

— Ką norite tuo pasakyti? 

- Pats pamatysite. 

Armėnas žvelgė į pilkuojančius griuvėsius. Sienų liekanos, jos 
jau nebepriklausė namams. Skylės, sprogymės, primenančios 
išplėstas boluojančias akis - išbadytas akis... 

Dar viena skaidrė. 

Tas pats miestas, jau atstatomas. 

- 1955-ieji. Berlynas atgimsta iš pelenų. Atgimsta ir Hartma- 
nas. Jis nėra toks pamišėlis, kaip gali atrodyti. Turiu galvoje, kad 
jis susitvarkė savo gyvenimą. Tais metais, kai Berlynas išgyveno 
„nulinius metus“, muzikologas savo įkvėptomis šventomis kalbo- 
mis subūrė tam tikrą grupę žmonių. Moterų, vyrų ir ypač vaikų. 
Berlynas tada knibždėte knibždėjo našlaičių. Ta jo gauja sudaro 
lyg ir religinę grupuotę. 

— Sektą? 

- Taip, panašu į sektą. Sovietinėje Berlyno dalyje jiems duoda 
patalpas. Jie gyvena iš visokiausių darbų, dažniausiai iš siuvimo. 

Dainuoja gatvėse. Elgetauja. Mažai kas žinoma apie Hartmano 
išpažįstamą kultą. Regis, jis buvo labai... regresyvus. 

— Kaip suprasti? 

— Vaikai rengiasi tradiciškai, bavarų nacionaliniais drabužiais. 
Nariams draudžiama net prisiliesti prie tam tikrų medžiagų, 
draudžiama naudotis šiuolaikiniais instrumentais. 

Kasdanas prisiminė netoli Šv. Augustino gyvenančio buvusio 
kovotojo parodymus. Apie matytus vaikus - žaliomis skrybėlė- 
mis, odinėmis kelnėmis ir gremėzdiškais Antrojo pasaulinio karo 
metų batais. Viskas sutapo. Tas senas niekšas, nacis ir mistikas, 
jau turbūt seniai miręs, dabar prasiskverbė pro laiko ir erdvės 
užtvaras ir pasiuntė į Paryžių mažuosius mokytus žudikus. Kas- 
danui trūko datų. 

— O kada Hartmanas atsidūrė Čilėje? 

- 1962-aisiais Berlyne jį ištiko nemalonumai. Pasklido kalbos 
apie pedofiliją. Bet neatrodė, kad jos buvo pagrįstos. Dar sklandė 
gandai apie žiaurų elgesį su nepilnamečiais, apie neteisėtą jų įka- 
linimą, o tai atrodė kur kas arčiau tiesos. Hartmano credo rėmėsi 
bausme. Bausmė - vienintelis kelias patirti Kristaus malonę, 
susilieti su Kristumi. Čia nėra nieko naujo. Bet Hartmanas, regis, 
tą savo tikėjimo profesiją labai smarkiai patobulino. Vaikams, „jo 
vaikams“, kaip mėgdavo sakyti, nedera be paliovos linksmintis. 

Projektoriaus dėtuvės tarkštelėjimas. Grupinis portretas. Pir- 
moje eilėje sėdi šviesiaplaukiai vaikai. Jie be skrybėlių, tik visi 
mūvi bavariškas odines kelnes. Antroje eilėje vyrai ir moterys, 
visi jauni, sveiki, baltais marškiniais ir drobinėmis kelnėmis. De- 
šinėje - Hartmanas, stovi tiesus kaip pradinių klasių mokytojas. 
Aukštas, liesas, tie patys juodi gaurai, tankūs ir labai tiesūs, ir tie 
patys nedideli akiniai apvaliais stiklais. 

— Matote Hartmaną? Koks linksmas! Atrodo kaip vadovas, ve- 
dantis savo koloniją į ekskursiją. O išties veikiau rengiasi kelionei 
į pragarą. Ir prieš kelionę guru atrinko savo išrinktuosius. 

- Jis norėjo sukurti arijų bendruomenę? 

— Ne, tik ne genetinę. Nors ir pasakojama, kad Hartmanas 
visada kontroliuodavo gimimus savo grupėje. 

— Kaip? 

— Jis pats sudarydavo poras. Parinkdavo vyrą ir moterį, tin- 
kamus sueiti. Bet ši atranka nebuvo pagrindinė jo „veikla“. Jis 
daugiau darbavosi prie dvasinės mutacijos. Metamorfozės, pa- 
siekiamos tikėjimu ir bausme. Tai ne eugenika. Nors Čilėje jis 
pamažu ir įsisuko tarp medikų, specialistų... 

Kasdanas prisiminė tuos pakvaišėlius chirurgus, kankinusius 
Peterį Hanseną. Ten, be abejo, dalyvavo ir Hartmanas. Gal net 
visa tai vyko kaip tik jo grupėje. 

— O kur Čilėje Hartmanas buvo įsikūręs? 

- Pietuose, apie 600 km nuo Santjago, tarp Temuko ir Argen- 
tinos pasienio. To meto valdžia jiems suteikė ypatingą „labdaros 
bendrijos“ statusą ir jie išsinuomojo nedirbamų žemių. Tūkstan- 
čius hektarų Andų papėdėje. Nebylus susitarimas skambėjo taip: 
„Atgaivinkite šią sritį, ir mes jus paliksime ramybėje.“ Hartmanas 
laikėsi savo susitarimo dalies. Griebėsi visų įmanomų priemonių. 
Palyginti su gana tingiais Čilės valstiečiais, drausmingi arijai 
padarė stebuklus. 

Dar vienas vaizdas. Didžiuliai dirbamosios žemės plotai, nuo- 
trauka iš paukščio skrydžio. Laukai, regis, suskirstyti į kvadratus, 
stačiakampius, rombus, išsidriekę Andų papėdėje tarytum aude- 
klo atraižos. Mediniai namai, per prerijas vingiuojančios upės. 
Tikra žaislinio elektrinio traukinuko dekoracija. 

- Per kelerius metus vokiečių anklavas tapo labiausiai klestinčia 
šalies zona. Griežtai tvarkomas žemės ūkis. Intensyvioji gamyba. 
Šito Čilėje iki šiol niekas nebuvo regėjęs. Tuo metu Hartmanas 
nusipirko tas žemes. Jas aptvėrė ir savo valdą pavertė tvirtove su 
pastatytu pakeliamuoju tiltu. Jis ją pakrikštijo „Asuncion“. Vienos 
ispanų misionierių grupės garbei. Ji XVI amžiuje išvyko į Braziliją 

evangelizuoti indėnų guarani. Jokio ryšio su Paragvajaus sostine. 
Žodis reiškia „švč. Mergelės Marijos Dangun ėmimą“. Aš jums 
smulkiai nepasakosiu. Tik pasakysiu, kad metų metus didieji Čilės 
prekybos centrai buvo užversti produktais su ženklu „Asunciėn“. 
Iš pažiūros laimingas ir sotus gyvenimas slėpė kančią. 

- Jis kankino vaikus? 

— Jis veikiau kalbėdavo apie „kvintesenciją“ „nuskaistinimą,, 
„skausmo įvaldymą“... Visa tai siejo su sudėtingu keliu prie Vieš- 
paties. Kančia jau pati savaime pranoksta visus kitus ėjimo prie 
Dievo būdus. Kankinamas kūnas tampa tam tikru dvasios tar- 
pininku, teikiančiu daugiau stiprybės kelyje prie Aukščiausiojo. 
Štai ką teigė Hartmanas savo bendruomenėje, kurią netrukus 
pavadino Kolonija. Colonia. Dvasios atgimimas per kūną. 

Kasdanas nepajėgė atitraukti akių nuo to anklavo vaizdo, foto- 
grafuoto iš aukštai. Ar gali būti, kad dabartinis košmaras atklydo 
iš ten, iš tų žaliuojančių ir derlingų žemių? 

— Kiek žinau, - tarė armėnas, - Hartmanas Pinočeto režimo 
metais dalyvavo kankinimo operacijose. 

- Žinoma. Juk buvo specialistas. Jis nusimanė apie kankinimo 
priemones ir jų padarinius, nes jis ir jo vaikai su savo kūnais elgda- 
vosi siaubingai. Po valstybinio perversmo Kolonija tapo labai ak- 
tyviu kankinimo centru. Tikru Čilės politinės policijos - DINA - 
padaliniu. Jie dieną naktį palaikė radijo ryšį su Santjagu. 

— Kaip šventeiva galėjo talkinti kariškiams? 

— Hartmanui buvo nusispjauti į generolus ir jų diktatūras. 
Jis tik norėjo atpirkti kairiųjų sielas. Paklydėlių. Nusidėjėlių. Jis 
juos skaistindavo per kančią. Kita vertus, Hartmanas laikė save 
tyrinėtoju. Jis tyrinėjo skausmo pakentimo slenksčius... Politiniai 
kaliniai jam buvo ideali eksperimentų medžiaga... Kalbant prak- 
tiškai, vokietis žinojo, kad darydamas paslaugas generolams jis 
gauna visišką neliečiamybę ir dar galybę subsidijų. Be to, dar Čilės 
valdžia davė jam leidimą išgauti tam tikras iškasenas, - titano, 


279 


molibdeno ir kitų retųjų metalų, naudojamų ginklams gaminti. 
Ir, žinoma, jis turėjo teisę kasti auksą. 

Devintajame dešimtmetyje Čilės budeliams ėmė svilti padai... 

Hartmanas nebuvo išimtis iš taisyklės. Daugybė kalinių dingo 
už Kolonijos sienų. Pradėjo plaukti skundai dėl sektos. Valstiečių 
šeimos taip pat ėmė pulti bendruomenę už nepilnamečių „pagro- 
bimus“ ir „įkalinimus“. Kaip per karą Vokietijoje. Reikia perprasti 
Hartmano sistemą. Jis pastatydino nemokamą ligoninę, mokyklų, 
poilsio centrų. Kaimiečiai jam patikėdavo savo vaikus, kad šie 
išmoktų kultūros pagrindų, agronomijos, na, ir panašių dalykų. 
Bet vos tik jie panorėdavo atgauti savo atžalas, prasidėdavo bėdos. 
Hartmanas gyveno kaip šeimininkas šitame viduramžių regione. 
Jis buvo nelyginant Žilis de Rė*, valdantis savo baudžiauninkus. 
Beje, jis buvo pramintas El Ogro. 

- El Ogro? 

— Arba vokiškai Der Oger. Visažinis, visur esantis Mėlyn- 
barzdis... 

Armėnas prisiminė, ką kalbėjo Volokinas. Tenka pripažinti, tas 
vaikis ir vėl parodė įžvalgumą. 

— Daugiau nuotraukų neturite“ 

— Ne. Niekas niekada nebuvo patekęs į Communidad vidų. Turiu 
galvoje - tie, kurie nepriklausė sektai. Viena bendruomenės dalis 
buvo vieša: ligoninė, mokyklos, konservatorija, žemės ūkio ban- 
kas. Visa kita - draudžiama teritorija. Sarginiai šunys. Kameros. 
Hartmanas turėjo lėšų įsigyti geriausias apsaugos priemones. 

— Kas atsitiko paskui? 

— Kai skundų susikaupė per daug, Hartmanas vėl dingo, dingo 
su visa savo „šeima“. Ten jie buvo įkūrę akcinių bendrovių tinklą 
ir investavę savo pinigus nebijodami žlugti, paskui paspruko. 


* Gilles de Montmorency Lavalis (1404-1440) - Rė baronas, Brieno grafas. Šimtamečio karo 
dalyvis, Žanos Arkietės bendražygis. Buvo areštuotas ir nubaustas mirtimi už serijines vaikų 
žmogžudystes, nors dabar dėl jo kaltės abejojama. Tapo Mėlynbarzdžio prototipu. 

— Ir kur jie įsikūrė? 

— To niekas nežino. Net neaišku, ar vokietis šiuo metu dar 
gyvas. Aš skambinau daugeliui žurnalistų į populiarų Santjago 
laikraštį „Nacidn“. Šį tą sužinojau. Man pasakė, kad Hartmanas jau 
seniai paliko Koloniją, bet vis vien jai vadovauja, tik per atstumą. 
Kad jis 1980-aisiais išdūmė į Karibus. Būta ir tokių kalbų, kad jis 
niekur iš Kolonijos nepasitraukė, gyveno požemiuose, ten, kur 
buvo kankinami Čilės kaliniai. Teisybės nesužinosi. Ir ar išvis ta 
teisybė egzistuoja... 

— Jūs manote, kad Hansas Verneris Hartmanas jau miręs? 

— Be abejo. Dabar jam būtų daugiau kaip devyniasdešimt metų. 
Tas ne taip ir svarbu. Jis turėjo savo mokinių. Turi net sūnų, ma- 
nau, šis pakeitė savo tėvą... 

Kasdanas nusprendė mestelėti netikėtą naujieną: 

— O jeigu aš jums pasakyčiau, kad Kolonijos vaikai dabar ga- 
labija žmones vidury Paryžiaus? 

Tyrėjas išjungė projektorių. Kambarys akimirksniu paskendo 
tamsoje. 

— Nenustebčiau, - atsakė ištraukdamas iš prietaiso skaidrių 
dėtuvę. - Kai koja išspardai skruzdėlyną, skruzdėlės nežūsta. Jos 
randa priebėgą kitur. Išsikasa kitus požeminius takus. Ir įsikuria 
kituose namuose. Ir Hartmano šutvė turbūt įsikūrė kitoje Pietų 
Amerikos šalyje. O gal net Europoje. Niekas nesibaigia. Viskas 
tęsiasi. 

Bokobza atitraukė užuolaidas. Kambarį užliejo dulsva šviesa. 

- Ar negalėčiau pasiimti keleto dokumentų kopijų? Gal Har- 
tmano portretinę nuotrauką? Ir parodymus? 

- Žinoma. Aš jų ten turiu ištisas tonas, - tyrinėtojas mostelėjo 
į sienas apgulusias kartotekų spinteles. - Šie archyvai pilni Blo- 
gio atgijimo pavyzdžių. Neonacių apstu visur. Nacizmas gimdo 
savo vaikus ir niekad nepaliaus daugintis. Čia tik mes mėginame 
gyventi pagal senąją moralę. 

Kasdanas apmetė akimis kartotekas. Netikėtai jam pasivai- 
deno, kad atsidūrė dengtame vivariume, kur po dangalais glūdi 
šlykščios pabaisos. Arba stiklo kolbos su virusais, nuodingais 
mikrobais. O Bokobza - Blogio sargybinis, sergintis namus nuo 
infekcijos. 

— Kaip jūs čia galite... gyventi? 

- Esu žmogus ir gyvenu tarp žmonių. Ir tiek. 

— Nesuprantu. 

Bokobza atsigręžė ir liūdnai nusišypsojo: 

— Kitame kambaryje galiu jums parodyti pamokomą filmą apie 
izraeliečius, akmenimis knežinančius palestiniečio paauglio galū- 
nes. Neapykanta - labiausiai paplitęs įgimtas gebėjimas. 

- Vis vien nesuprantu. 

Tyrinėtojas sukryžiavo rankas. Veide sustingo šypsena. Lyg 
suledėjęs lašas, pakibęs ant stalaktito galo. Ir kai jis taip kybo, 
išlaikydamas pusiausvyrą, galėtum pamanyti, kad jis gyvas, links- 
mas, spindintis. Bet vos tik atsiskiria ir nukritęs žemėn ištykšta, 
pamatai, kad tas lašas - ačara. 

- Liūdna ne tik tai, - baigė Bokobza, - kad nacizmas gyvavo, 
kad sunaikino ištisą tautą ir išprovokavo milijonų skerdynes. Ir 
kad ši baisybė visoje planetoje atkakliai gyvuoja iki pat dabar. 
Liūdniausia, kad tokia neapykanta tūno kiekvieno iš mūsų viduje. 
Be išimties. 

Penkta valanda vakaro, o Volokinas vis dar kiurkso interneto 
kavinėje. Advokatą rasti buvo vieni niekai. Jį aptiko per pusvalan- 
dį. Pirmiausia prisijungė prie tinklalapių, skirtų Žmogaus teisių 
apsaugai, o dar tiksliau - Lotynų Amerikos šalyse dingusiems 
žmonėms karinių diktatūrų viešpatavimo metais. Jis sudarė sąrašą 

visų tų prancūzų teisėjų ir advokatų, kurie darbavosi prie bylų, 
prie pateiktų skundų dėl Čilės režimo. Volokinas tuoj susisiekė su 
„France-Telecom, prisistatė esąs policininkas, ryžtingu balsu pa- 
sakė savo pažymėjimo numerį. Gavęs norimus telefonų numerius, 
paskambino iš eilės visiems advokatams į namus (buvo sekmadie- 
nis) arba į mobiliuosius - per patį kalėdinio apsipirkimo įkarštį. 

Aštuntasis skambutis buvo sėkmingas - galiausiai rado Ženev- 
jevą Harovą, Paryžiaus advokatų kolegijos advokatę. Jos speciali- 
zacija - nusikaltimų žmonijai bylos, talkininkauja Tarptautiniam 
tribunolui, nagrinėjančiam buvusios Jugoslavijos ir Ruandos pro- 
cesus. 

— Taip, Vilhelmas Giotsas man skambino, - pasakė advokatė 
Harova ir perspėjo, kad ji sėdi kirpykloje. 

- Kada? 

— Gal prieš dešimt dienų. 

— Arjis jums pasakė, kokiu klausimu? 

— Savanoriški parodymai. Prieš asmenis, susijusius su dingi- 
mais, įkalinimais ir kankinimais Čilėje. 

Moteris kalbėjo atlaidžiu tonu, jos kantrybė buvo sumišusi su 
panieka. Čekšėjo prislopinti, kirpykloms būdingi garsai. Žirklės. 
Džiovintuvai. Šnabždesiai. 

— Kodėl jis skambino jums? 

— Nes aš tiriu bylas, susijusias su prancūzų išeivių dingimu 
1973-78 metais. 

— Ar turite įtariamųjų pavardes? 

— Pagrindinis mūsų taikinys yra generolas Pinočetas. Reikėtų 
sakyti „buvo“, nes jis neseniai mirė. Yra ir daugiau. Santjago pės- 
tininkijos korpuso atsakingieji. Čilės karo policijos vadai. 

— Galėtumėte duoti jų pavardes? 

— Bet jų yra apie trisdešimt. 

Volokinas padiktavo savo elektroninio pašto adresą ir paprašė 
advokatės prieš sėdant prie Kūčių stalo tą sąrašą atsiųsti. 

- Ką jis jums dar sakė? 

— Ne kažin ką. Mes turėjome susitikti ir pasikalbėti gyvai, ne 
telefonu. Aš nebuvau linkusi tikėti jo pasakojimu. Žinote, mes 
surenkame daugybę aukų parodymų. Vyrų, moterų, kurie be 
jokios priežasties buvo įkalinti, kankinami. Bet retai kada išgirsti 
paties kankintojo paliudijimus. Giotsas prisistatė kaip atgailau- 
jantis budelis. Tad jo parodymai buvo labai svarbūs. Arba gal tik 
dūmė akis. 

— Telefonu jis jums nepasakojo apie represijas, kuriose pats 
buvo dalyvavęs? 

— Nė žodžio. Tik pasakė vieną keistą dalyką. 

— Ką? 

- Nusikaltimai nesibaigia. Ir kalbėjo taip, lyg turėtų informa- 
cijos apie dabartinius nusikaltimus. 

— Negi jūs taip ir nesusitikote? 

- Ne. Turėjome pasimatyti užvakar. Jis taip ir nepasirodė, ir 
tai patvirtino mano nuojautą, kad jis - mitomanas. Aš nebegaliu 
kalbėti, jau... - ji sukikeno;'ir tas jos trumpas juokas išdavė gailestį 
ir išdidumą. - Suprantate, galva ištepta dažais? 

Volokinas neatsispyrė pagundai ją nusodinti: 

- Vilhelmas Giotsas nužudytas. Ir galiu jums garantuoti: jis 
nebuvo akių dūmikas. 

— Nužudytas? Kada? 

- Prieš keturias dienas. Bažnyčioje. Daugiau nieko negaliu 
sakyti. 

- Beprotybė. Laikraščiai nieko... 

— Mes stengiamės elgtis korektiškai. Jei turėsime ką svarbaus, 
aš jums paskambinsiu. Ir nepamirškite: elektroninis paštas ir tik 
paskui vakarienė. 

Volokinas nuspaudė pokalbio mygtuką. Nusikaltimai nesibai- 
gia. Bent tiek tikrai galima pasakyti. Tačiau tada Giotsas juk ne- 
turėjo galvoje būsimų žmogžudysčių. Jis darė užuominas į kitus 

nusikalstamus faktus. Kokius? Kas aukos? Ar tik jis nenorėjo 
liudyti konkrečiai prieš El Ogro? Kodėl taip netikėtai nusprendė 
viską iškloti? 

Policininkas suprato, kad visi šie klausimai atvedė jį į akla- 
vietę, paskui savo samprotavimus nukreipė į vieną iš sugalvotų 
hipotezių. Pagrobti vaikai. Ir jis nusprendė savo darbą derinti su 
Kasdano reikalais: dalis skambučių - Kasdano labui, kita dalis - 
savo labui. Abu tyrimo keliai neprieštaravo vienas kitam, nes visa 
yra teisinga. 

Jis vėl paskambino į Šv. Augustino parapiją ketindamas sužino- 
ti, ar tik pats tėvas Olivjė nebus prikišęs nagų prie vaikų dingimo. 
Atsiliepė klebonas. Jis nekantravo ir išsisukinėjo. 

- Aš jūsų nepažįstu, - pasakė. 

— Kiekvieną tyrimo grupę sudaro šeši nariai, todėl... 

- Sutinku kalbėti tik su kapitonu Maršeljė. Be to, aš visiškai 
neturiu laiko ir... 

— Štai ką padarysime, tėve, - tarė Volokinas keisdamas toną, - 
arba jūs tuojau pat be jokių išsisukinėjimų atsakote į mano klau- 
simus, arba iškviečiu savo draugus iš žiniasklaidos. 

— Draugųus išč.. 

- Tai aš jiems pranešiau apie tėvo Olivjė, kitaip sakant, Aleno 
Manuri ydas. 

- Bet... 

— Galėčiau dar papildyti. Pavyzdžiui, papasakoti jiems apie di- 
ecezijos machinacijas siekiant, kad tėvai atsiimtų savo skundus. 

— Taip nėra... 

- Apie tai verčiau patylėkite ir atsakykite į mano klausimus! Aš 
pats tada tyriau tuos skundus. Galiu prisipažinti, kad likau nepa- 
tenkintas, kai abi bylos žlugo. Tad kartoju savo klausimą: ar dingo 
koks vaikas iš jūsų choro tais laikais, kai tarnavo tėvas Olivjė? 

— Taip, vienas. 

Rankas iki pečių lyg elektra nuvėrė virpulys. 

— Pavardė. Data. 

- Šarlis Belonas. 1995-ųjų balandis. Tyrėjai manė, kad jis pa- 
bėgo... 

— Padiktuokite pavardę paraidžiui. 

Kunigas pakluso. Volokinas išėjo laukan nebeapsikęsdamas 
vaikėzų erzelio prie kompiuterių ir kurtinamo žaidimų trenksmo. 
Deja, Versalio prospektas buvo ne ką tylesnis. 

- Ar Olivjė buvo apklaustas? 

-— Žinoma. Bet tais metais jis dar neturėjo nemalonumų... Na, 
suprantate... 

Volo rašė į savo bloknotą, mobilųjį įrėmęs tarp ausies ir peties. 
Dingę keturi vaikai. Trys - iš Giotso choro. Vienas - iš Olivjė 
bažnyčios. Balsų verbuotojai. 

- Kas atliko tyrimą? | 

— Neatsimenu. 

— Pasistenkite. 

- Pasirašyti savo parodymų ėjau į įstaigą Kursel gatvėje. 

Aha, Pirmoji kriminalinės policijos valdyba, 8-osios apygardos 
įgaliotinė. Volokinas suprato daugiau nieko iš klebono nepešiąs. 
Baigė pokalbį. Gerklėje juto kartumą. Nuo to dingimo praėjo 
penkeri metai. O juk jis pats tyrė Aleno Manuri bylą ir niekad 
negirdėjo užsimenant apie šį įvykį. Tik filmuose policijos tarnybos 
dalijasi informacija. 

Pirmoji kriminalinės policijos valdyba. Staiga jam šovė į galvą 
viena mintis. 

Jis paskambino ten dirbančiam Erikui Vernu: 

- Nebenoriu nieko girdėti apie tuos reikalus. 

- Nužudyti žmonės. Pagrobti vaikai. Jei tu netrokšti viso šito 
sustabdyti, keisk darbą. 

— Ko tu nori“ 

Volokinas paaiškino. Visutėlaičių Belono bylos tyrimo po- 
pierių. Vernu neprisiminė tos bylos. Tada jis ten dar nedirbęs ir 
niekas apie ją nėra kalbėjęs. 

— Kiek suprantu, reikia dabar pat? 

— Jau vakar reikėjo. 

— Kaip tau perduoti? 

— Atsiųsk elektroniniu paštu. 

- 1995-ieji. Protokolai dar nebuvo numeruojami. 

- Tu pats sau į kompiuterį atsisiųsk pagrindinius bylos popie- 
rius. Sukurk dokumentą ir persiųsk man. Capito? 

- Jūs radot pėdsakus? 

— Nepamiršk man atsiųsti berniuko nuotraukos. 

Jis baigė pokalbį jausdamas, kaip kaklu srūva prakaitas. Jo 
kūnas kvėpavo, iš nosies bėgo, o galva liko nepaliesta. Šiandien 
nuo pat ryto net nebuvo atėjusi mintis apie kvaišalus. Reikia dar 
pasilaikyti... 

Penkta valanda. 

Temo. 

Išsitraukė cigaretę. Visais plaučiais įkvėpė rūgštoką vakarėjan- 
čio oro gūsį, paskui užsidegė cigaretę, giliai įtraukė „Craveno“ 
aromato. Jautė, kaip dega plaučiai, o kojas ir rankas taip laužo, 
kad iš skausmo nepajėgia nė pajudinti. Teigiami pojūčiai. Užtar- 
nauta bausmė. 

Iš Kasdano jokios žinios. Juo geriau. Dar spės šiek tiek pasi- 
stūmėti. Kiek pajėgs ir kaip pajėgs. Akimirką sukirbėjo mintis 
paskambinti mažojo Belono tėvams, bet tučtuojau nuvijo ją šalin, 
nenorėdamas Kalėdų išvakarėse draskyti žaizdų dėl tų tragiškų 
įvykių. Baisu ir pagalvoti. 

Jis nusviedė pusiau surūkytą cigaretę ir grįžo į savo prieglobstį 
patikrinti elektroninio pašto dėžutės. Vernu buvo pajudinęs savo 
užpakalį. Dokumentai jau atsiųsti. Volokinas perskaitė medžiagą. 
Nieko svarbaus. Bylos tyrimas buvo pernelyg skubotai baigtas. 
Rusui buvo skaudu matyti, kaip abejingai tie vaikai buvo ištirp- 
dyti ore. 

Atidarė PDF* dokumentą. Berniukėlio nuotrauka. Net nedirs- 
telėjęs į jį, atsispausdino interneto kavinės spausdintuvu. Nuėjęs 
išėmė iš aparato lapą ir pasidėjo priešais ant kompiuterio klavia- 
tūros greta kitų pradingusių berniukų nuotraukų - dar rytą buvo 
gavęs Nikola Žakė bylą ir jo fotografiją. 

Nikola Žakė. 

Dingęs 1990-ųjų kovą. Trylikametis. Šv. Eustachijus, Sen Žer- 
menas prie Lė. 

Šarlis Belonas. 

Dingęs 1995-ųjų gegužę. Dvylikametis. Šv. Augustinas, Pary- 
Žiaus 8-0ji. 

Tangi Vyzelis. 

Dingęs 2004-ųjų spalį. Vienuolikmetis. Rožinio Dievo Motina, 
Paryžiaus 14-oji. 

Hugas Monestjė. 

Dingęs 2005-ųjų vasarį. Dvylikametis. Šv. Tomas Akvinietis, 
Paryžiaus 7-oji. 

Kiek dar? Sulaikęs kvėpavimą įdėmiai tyrinėjo veidus. Keturi 
berniukai buvo nepanašūs: Tad grobimo motyvas kitas. Tas mo- 
tyvas - Volokinas neabejojo - glūdėjo viduje. 

Vaikų balsas. 

Balso tembras, kuriuo Žmogėdra, vienaip ar kitaip, mito... 

Volokinas pamėgino įsivaizduoti tą žmogaus instrumentą, tuos 
vargonus, kurių vamzdžiai - švelnios ir neįkainojamos vaiko balso 
stygos. Kokiam kūriniui atlikti? Kuriam tikslui? Jo vaizdiniai virto 
košmaru. Įsivaizdavo sumuštus, iškankintus berniukus, kurių 
šauksmai išsiliejo visu nelemto instrumento diapazonu... 

Rusas jautė jį apimančią baimę. Mintis apie dingusius vaikus 
jam užgniaužė gerklę. Jis jau nebetikėjo pedofilijos motyvu. At- 


* Portable Document Format - atviras rinkmenos formatas, skirtas technologiškai neutraliam 
dvimačiam dokumentui pavaizduoti. (Angl.) PDF sukurtas ir tvarkomas korporacijos „Adobe 
Systems“. 

metė ir iškrypėliškumo versiją, susijusią su vaikų balsais. Ne, čia 
kas kita. Darbas. Eksperimentas. Sumanymas panaudoti tyrus, 
švarius vaikų balsus. Ir skausmą. Daug skausmo... 

Mintys ėmė lėkti šuoliais. Iš pradžių jis svarstė apie galimą 
berniukų kerštą. Berniūkščiai, susivieniję nudaigoti verbuotojus — 
tuos, kurie skriaudė saviškius. 

O jeigu buvo atvirkščiai? 

O jeigu tie vaikai kaip tik priklausė Žmogėdros gaujoms? 

Ženklai patvirtino pastarąją versiją. Batai. Vaikėzų apranga. 
Šventojo vainiko medis. Visa tai vertė galvoti apie reakcingą sektą. 
O dar žudymo būdas, luošinimai, piršę mintį apie iškrypėlišką 
mistiką. Žmogėdros sekta? Tada gal pats „šeimininkas“ siunčia 
savo vaikus pašalinti savų sargybinių. Kodėl? 

Pusė šešių vakaro. Iš Kasdano vis dar jokios žinios. Voloki- 
nas ėmėsi savo antrosios, „oficialios“, užduoties. Ištremtų Giotso 
bendrų paieškos. Prijaučiančių režimui čiliečių, kurie devintojo 
dešimtmečio pabaigoje pabėgo į Prancūziją. 

Jis surinko Velasko numerį, kai tas jau rengėsi skambinti Kas- 
danui. Velaskas panaršė po savo archyvus ir rado tris pavardes. 
Reinaldas Guteriesas. Tomas Van Ekas. Alfonsas Ariasas. Trys 
spėjami budeliai, kurie, kaip Giotsas, pasirinko Prancūziją. Ir to 
meto vyriausybė juos priėmė. 

Dar vienas skambutis. Su Čilės išeivių pavardėmis ir tautybėmis 
keblumų nebuvo - jas nesunku atsekti vizų informacijos archy- 
vuose. Vienintelis nepatogumas dėl dienos: juk sekmadienis, 

Kalėdų išvakarės. Volokinas paskambino nuolat Generaliniame 
štabe budinčioms bičiulėms ir paleido į darbą savo balso aksomą. 
Ir merginos įniko ieškoti. Pasirodo, visi keturi čiliečiai, tarp jų 
ir Giotsas, išskrido į Paryžių tuo pačiu reisu - 1987 metų kovo 
3 dieną lėktuvu AF 452. 

Volokinas paprašė simpatiškųjų seklių išsiaiškinti, ką tie vy- 
rukai nuo pat atskridimo dienos veikė. Per Imigracijos tarnybą, 

per Asmens dokumentų išdavimo užsieniečiams departamentą. 
Ir iškart iškilo keistas dalykas: Vilhelmas Giotsas po trijų mėnesių 
atėjo „pasižymėti“ ir gauti rezidento dokumentų, o kiti trys čilie- 
čiai dingo kaip į vandenį. Jokio prašymo išduoti asmens tapatybės 
kortelę ar pratęsti vizą. Nieko. 

Tarsi trejetas būtų pasitraukęs iš Prancūzijos teritorijos. Tą 
irgi buvo lengva patikrinti. Čia Volokinas vėl gerokai nustebo. 
Budeliai niekada nekirto jokios šalies sienos. Kur jie dingo? O gal 
naudojosi ypatingu statusu? Rusas paskambino į Orsė krantinę. 
Ir nieko nepešė. Nada. 

Tokio paslaptingumo nesitikėjo. Trys vyrai 1987 metais atsidu- 
ria Prancūzijoje. Jie niekur iš jos neišvažiuoja. Bet Prancūzijoje jų 
nebėra. Kur jie? Pakeitė pavardes? Vargiai gali įsivaizduoti tą či- 
liečių trejetą, ką tik atsidūrusį Paryžiuje ir jau turintį pakankamai 
tokių patikimų ryšių, kad be vargo įsigytų naujus dokumentus. 
Nebent jiems kas bus padėjęs - valstybės paslauga. Ne. Per daug 
dirbtina. Tipeliai net neparašė prašymo gauti „politinių pabėgė- 
lių“ statusą. Jie išvyko kitur. Kur? 

Šešta valanda. 

Rusas pamėgino susisiekti su Kasdanu. Atsakiklis. Paliko 
pranešimą ir atsistojo. Užsimokėjo. Išlėkė į Versalio prospektą. 
Nebegalėjo pakęsti tos skylės, pokšinčios it patranka. Ką dabar 
veikti? 

Sutemo, ir ta tamsa teikė dar didesnę kalėdinę palaimą. Po 
švytinčiomis arkomis sparčiai mynė praeiviai, tarsi sirena būtų 
paskelbusi neišvengiamą bombardavimą. Artėjo lemtinga valan- 
da. Šiurpą keliantis Kūčių metas. 

Prisiminė „Šaltąjį kalakutą“. Kaip tie gydymo centro zombiai 
švęs Kalėdas? Valgys karštą kalakutą? Gal. Bet desertui tai jau 
tikrai ragaus gerai žinomą pyragą su „anaša“... 

Volokinas Kūčių vakarienei nusipirko blyną su „Nutella“ ir 
pasuko į Sen Klu vartų taksi stotelę. Patikrino kišenes: dar turėjo 

kelias dešimtis eurų. Nežinojo, kur traukti. Bet kai įsiropštė į au- 
tomobilį, galvoje lyg kas būtų spragtelėjęs. Kai tiri bylą, jautiesi 
sukaustytas ir būtinai reikia atsipalaiduoti. 

Laikas mesti šalin konkretybę ir imtis sąvokų. 

Palikti ramybėje materialius faktus ir nerti į abstrakcijas. 

Šypsotis. 

Jis jau žinojo, kur link kelti sparnus. 

— Mano mielas Sedrikai, kaip tau sekasi? Taip seniai nesima- 
tėm! 

— Ačiū, gerai. 

— Gal pagaliau apsisprendei? 

Volokinas šyptelėjo. 

— Ne, profesoriau, atėjau su jumis pasimatyti dėl kitos prie- 
Žasties. 

- Įeik. 

Senyvas vyras palydėjo rusą į veltiniu apkaltą kabinetą Šerš 
Midi gatvėje. Buvo jau pusė septynių, bet neatrodė, kad šis žmo- 
gus pernelyg skubėtų Kūčių vakarienės. Kaip visada, jis gyveno 
anapus laiko ir erdvės sąvokų. Jo dvasia pleveno keistoje, nenu- 
sakomoje ne šio pasaulio erdvėje ir tai Volokiną kerėjo. 

Nuo pat pirmųjų darbo BPM metų jaunasis policininkas karštai 
domėjosi vaikų psichologija. Jis skaitė visas knygas, kurios tik jam 
pakliūdavo į rankas, išstudijavo daugybę psichologijos mokyklų, 
konsultavosi su terapeutais. Volo su vaikais mokėjo bendrauti, 
bet jis norėjo teoriškai pasikaustyti, perprasti slaptus berniukų 
skaistumo mechanizmus - šie dalykai buvo kur kas sudėtingesni 
ir sunkiau suvokiami negu suaugusiųjų psichika. 

Vieną dieną Volokinui į rankas pakliuvo straipsnis apie pirma- 
pradį šauksmą. Ši metodika pradėta taikyti septintajame dešim- 
tmetyje ir laisvai klestėjo it „Flower Power“* gėlynai. Šios terapijos 
pradininkas Arturas Janovas manė, kad klausinėjant galima pri- 
sikasti per žmogaus sąmonę iki gimimo ir pirmųjų traumų. Tada 
reikia šaukti. Išrėkti savo skausmą. Išrėkti savo gimimą. Jei Volo- 
kinas gerai suprato, taip staugiama dėl dviejų priežasčių. Pirma, 
taip sugrįžtama į prigimtinę prievartą - gimimo prievartą. Antra, 
šaukiama dar ir dėl to, kad tas šauksmas, su netikėta jėga kylantis 
iš pačių krūtinės gelmių, sukelia naują fizinį nepakeliamą skaus- 
mą... Tik tada, kai tą senąjį skausmą iš krūtinės išsprogdina kitas 
skausmas, - skausmą keliantis šauksmas, tik tada, kai tas senasis 
šauksmas įsilieja į kitą šauksmą, ateina išsilaisvinimas. Tik tada 
žmogus tampa „tikras“, tik tada atsikrato iškreipto, simbolinio, 
neurotinio ryšio su pasauliu... 

Volokinas karštai ėmėsi tos metodikos. Jis buvo anaiptol ne 
pirmasis. Janovo psichoterapija ypač populiari roko pasaulyje. 
Šauksmu gydėsi Džonas Lenonas. Grupė Tears for fears (Ašaros 
dėl baimių) savo pavadinimą skyrė Arturo Janovo garbei. O pir- 
mapradžio šauksmo įkvėptų muzikantų grupės Primal Scream 
pavadinimas aiškus ir be komentarų. 2000-aisiais pasirodęs jų 
albumas „XTRMNTR“ tiesiog pakeitė Volokino gyvenimą. 

Beje, vienas pirmapradžio šauksmo specialistas darbavosi Pary- 
žiuje. Bernaras Mari Jensonas. Psichiatras. Psichoanalitikas. Žmo- 
gus, pasiryžęs šią metodiką taikyti vaikams - veikiau paaugliams, 
išgyvenusiems kokią nors traumą. Pasak jo, šitaip subjektas gali 
emociškai iš naujo grįžti į gimimo būklę. Balsu išrėktas skausmas 
padeda vėl grįžti į gyvenimą atsigavusia psichika... 

Volokinas valandų valandas galėdavo klausyti senolio ir jo išties 
nepaprastų istorijų. Per šauksmo seansus Jensonui kartais tekdavo 


* Populiarus kompiuterinis žaidimas „Gėlės galia“. 

užsikimšti ausis kištukais - tas šauksmas būdavo prisodrintas 
tokios klaikios kančios. Skausmo, nepakeliamo skausmo, galin- 
čio suplėšyti klausančiajam širdį. Jis pasakodavo, kad yra matęs 
pacientų, kurie po šauksmo seanso raudodami rangydavosi ant 
žemės ir nepajėgdavo ištarti nė žodžio, tik neiškiai kaip kūdikiai 
vapaliodavo... 

Policininkas atsidūrė tamsiame kabinete ir kaip visada pasijuto 
čia lyg žmogaus gerklės gelmėse. 

— Ar tu tikrai nenori pradėti seanso? 

— Ne, profesoriau. Man labai gaila, tik ne šiandien, gal kada 
nors. Norėjau su jumis pasikalbėti vienu ypatingu reikalu. 


Visus trejus jų pažinties metus Jensonas įkyriai įkalbinėjo 
policininką išmėginti šauksmo terapiją. Pasak profesoriaus, 
jaunajam rusui to „verkiant reikia. Volokinas nepriešgynia- 
vo - aišku, jam to reikia, bet visada atsisakydavo. Mintis, kad 
teks išjudinti gilumines struktūras, jam kėlė šiurpulį. Tegu jo 
psichikos pamatai pašliję, tegu jo laikas padalytas tarp nestabi- 
lios psichikos panirimo į kvaišalų liūną ir bergždžių mėginimų 
iš jo išsikapstyti, tegu gyvendamas tokiu ritmu ilgai netrauks, jis 
nenorėjo nieko išjudinti. Bet kas, tik ne grįžimas į praeitį, prie 
prigimtinės traumos, kurią buvo primiršęs. Mintis apie šią zoną 
jį įkyriai persekiojo. 

— Tada sėsk ir viską paaiškink. 

Volokinas neskubėjo išsipasakoti. Jam buvo čia gera. Šitame 
nedideliame kambarėlyje tamsiu parketu ir baltomis sienomis. 
Vienintelės jo puošmenos buvo mažulytis židinys ir biblioteka, 
pilna psichoanalizės ir filosofijos knygų. Interjerą papildė rašo- 
masis stalas sueižėjusiu laku, du foteliai nuzulintais ranktūriais 
ir lova - garsioji analitinių seansų „tachta“. 

Jensonas atidarė stalčių ir ištraukė cigarą „Monte-Cristo“. 

— Tau netrukdys? 

Volokinas papurtė galvą žinodamas šį ritualą. Kalėdų išvaka- 
rėse profesorius padarė sau vienintelę nuolaidą - užsirūkys tokį 
grandiozinį cigarą. 

- Tai ko tu norėjai? - paklausė jis savo maloniu balsu, nupjau- 
damas cigaro galiuką. 

- Norėjau pasikalbėti apie chorus. Vaikų chorus. 

— Angelų balsai. Tyrumo viršūnė. 

— Tikrai. O ką galėtumėte man pasakyti apie tuos balsus? Apie 
tą tyrumą“ 

Jensonas tylėjo. Užsidegė „Monte-Cristo“ ir sulig kiekvienu 
dūmų išpūtimu žybtelėdavo ugnelė. Cigaras priminė degantį 
fakelą naftos verslovėje. 

Atsilošęs psichiatras leido virš galvos tirštą debesį. Dūmai 
buvo sunkūs ir tingūs. Tarsi mėlyni dažai, lėtai tirpstantys van- 
denyje. 

— Tai gana paprasta, - ėmė porinti savo tyliu balsu. - Vaikų 
tesitūra yra švari, nes tyra ir jų dvasia. Aišku, aš pernelyg supa- 
prastinu. Vaikų psichika nėra tyresnė už suaugusiųjų, tik jie dar 
nėra paliesti lytinio geismo, turiu galvoje sąmoningai patiriamą 
geismą. Štai kodėl vaikai yra angelai. Angelai neturi lyties. Vėliau 
viskas keičiasi. Vaikas atranda geismą. Jo balsas pagilėja. O dvasia 
tarytum nusileidžia ant žemės. 

Automechanikas Režis Mazuajė kalbėjo tą patį, tik kitais Žo- 
džiais. 

— Ar galima tą reiškinį paaiškinti fiziologiškai? 

- Žinoma. Lytinio brendimo tarpsniu priplūsta vyriško hor- 
mono testosterono. Ištįsta balso stygos. Pastorėja gerklos. Įprastas 
akustinis reiškinys - išsitempusios stygos vibruoja lėčiau ir iš- 
gauna žemesnius garsus. Įsivaizduok smuiką, virstantį violonče- 
le, - jis šypteli. - Tam tikra prasme kaip tik užplūdęs geismas ir 
„pasičiumpa“ balsą. Ne kas kitas, o lytis paverčia angelą paprasta 
žmogiška būtybe. 

Volokinui prieš akis vėl iškilo Režis Mazuajė, tas garažo meis- 
tras fetro pirštinėmis. Ant žemės nusileidęs angelas. Žmogus, 
kuris jam ne viską papasakojo... 

Jensonas dėstė toliau: 

- Balsas iš dalies atspindi mūsų kūną. Ir mūsų dvasią. Jis yra tar- 
si indas, supranti? Štai kodėl jis laikomas psichoanalizės pagrin- 
du. Psichoanalitinis darbas grindžiamas senų užslopintų traumų 
įvardijimu, bet šito suvokimo maža. Kad dvasiai palengvėtų, reikia 
traumą „išsakyti“. Balsas turi išlaisvinamąjį poveikį, Sedrikai. Jis 
yra „didysis laidininkas“, kaip teigia budizmas. Suvokti. Išreikšti 
balsu. Štai koks vienintelis... „kelias“ išsilaisvinti. Ir tau, mano 
vaike, reikėtų juo pereiti. 

— Mes apie tai jau kalbėjome. 

Jensonas išpūtė dūmų tumulą, nė kiek ne prastesnį už garvežio 
kamino. 

— Taip, bet apie tai kalbėjau aš. O tu taip nieko ir neatsakei. 

- Profesoriau, - šyptelėjo Volokinas, - man ant širdies tiek guli 
prisikaupę, kad jeigu aš atsipalaiduočiau, visa išsilietų... 

- Tikras katarsis... 

— Arba staigi mirtis. 

- Nenorėtum rizikuoti? 

— Ne dabar. 

— Nustūmęs į užmarštį patirtas traumas, tegali tikėtis depresi- 
jos. Žmogaus dvasia elgiasi lygiai taip pat kaip ir kūnas. Jei natū- 
ralūs apsaugos mechanizmai nepajėgia atmesti svetimo elemento, 
prasideda puvimas. Gangrena... 

— Na, gerai, lauksiu amputacijos. 

— Aš tau kalbu apie tavo psichiką. Ja taip lengvai nenusikra- 
tysi. 

— Bet grįžkime prie chorų. Juk jūs analizavote šią temą? 

- Buvo toks metas, iš tikrųjų. Net parašiau kelias knygas. 

- Arjas įmanoma perskaityti? 

— Teisybę sakant, ne. Bet šia tema aš rimtai domėjausi. Susitik- 
davau su chorų vadovais. Dalyvavau koncertuose, repeticijose... 
Mane domino vien balso ir tikėjimo sąsajos. Iš pradžių krikščio- 
niškosios apeigos pripažino tik vokalinį meną. Žmogaus balsas - 
privilegijuotas instrumentas palaikyti ryšiui su Aukščiausiuoju. 
Žodis „religija“, beje, kilęs iš lotynų kalbos žodžio religare, kuris 
reiškia „vėl surišti“, „iš naujo sujungti, „suvienyti. Balsas - svar- 
biausias bet kurio liturginio vyksmo elementas. 

Volokinas netikėtai sumojo, kad Jensonas tikrai buvo susidūręs 
su Vilhelmu Giotsu. Ir dėl viso pikto paklausė. Senasis psichoa- 
nalitikas atsakė: 

- Taip, aš jį pažįstu. Žavingas žmogus, - vėl išspjovė dūmus su 
tokia jėga, lyg būtų atsidarę visi vožtuvai. Ėmė trūkti oro. - Bet, 
mano galva, jis nėra atviras. Anaiptol. 

Toks sutapimas patvirtino Volokino įsitikinimą: visada įsiklau- 
syti į savo vidinį balsą. Kad atrodytų kiek solidesnis, jis suraukė 
antakius ir pranešė: 

- Vilhelmas Giotsas neseniai nužudytas ir aš tiriu šią žmog- 
žudystę. 

Medikas neatsiliepė. Už melsvos dūmų širmos jo beveik nebuvo 
matyti. Pagaliau nuo gaižios dūmų inhaliacijos prikimusiu balsu 
paklausė: 

— Dorovės reikalai? 

- Iš pradžių ir aš taip pamaniau. Dabar spėju, kad tai veikiau- 
siai susiję su jo, kaip choro vadovo, padėtimi. Byla sudėtinga, čia 
sumišusi religija, bausmė ir žmogaus balsas. 

— O tu žinojai, kad jis yra parašęs knygą? 

- Ne. 

Jensonas atsistojo ir pasuko prie knygų lentynų. Iš nugaros jis 
priminė kerplėšą, į kurio kamieną bus trenkęs žaibas ir kuris dar 
vis smilksta, vis dar rūksta dūmai. Volokinas pradžiugo. Jis užsuko 
pas profesorių visai atsitiktinai, o štai kaip pataikė į dešimtuką. 

Psichiatras padėjo ant stalo nedidelę blankią knygelę - vieną iš 
tokių, kurių puslapius tenka supjaustyti pačiam. Volokinas paėmė 
ją į rankas ir pamanė, kad vargonininko namus bus nekruopščiai 
išrausęs. Giotsas tikriausiai jų turėjo daug. Juodomis raidėmis 
skleidėsi pavadinimas: 


RICERKARAS, 
SLAPTA AUKOS PRASMĖ 


- Knyga skirta Johano Sebastiano Bacho „Muzikinei aukai“. 
Žinai? 

— Taip. Nepamirškite, aš juk buvau pianistas. 

- Ir dar tajų bokso čempionas. Tuo tu man, Sedrikai, ir patinki. 
Tais savo pasižadėjimais. 

- Bijau, kad niekad neištesėtais. 

— Priešingai. Tu turėjai pasirinkimą ir priėmei sprendimą. 
Pasirinkai būti policininku. Tai tapo tavo gyvenimo prasme. Jei 
įsileisčiau į kalbas kaip senas psichoanalitikas, drąsiai teigčiau, 
kad net ne tu, o tave pasirinko tavasis pašaukimas... 

Volokinas tyrinėjo šiurkštų viršelio paviršių. 

— Jūs ją skaitėte? 

- Žinoma. Nematei? Yra dedikacija... 

Rusas pasklaidė pirmuosius puslapius. Pasvira nervinga rašy- 
sena Giotsas buvo užrašęs: 

Mano brangiajam Bernarui Mari, 

geriau už bet kurį kitą žinančiam, kad: 

kiekviename žodyje slypi auka, o 

kiekvienoje aukoje glūdi slapta prasmė. 


Nuoširdžiai - Vilhelmas Giotsas 
— Ar žinai „Aukos“ istoriją? 

Volokinas pavartė supjaustytus lapus. Prie pirštų prilipo po- 
pieriaus plaušelių. 

— Turbūt nelabai. Gal tai istorija apie Prūsijos karalių? 

- „Muzikinė auka“, garsusis opusas BWV 1079, buvo sukurta 
1747-aisiais, kai Bachas gyveno Leipcige. Tais metais Prūsijos 
karalius Frydrichas II priima muzikantą į savo dvarą ir liepia 
išmėginti keliolika klavišinių instrumentų. Frydrichas II buvo 
melomanas, pats labai mėgo groti ir komponuoti. Vieną vakarą jis 
pasiūlo Bachui melodiją, sugalvotą grojant fleita, ir prašo muziko 
paimprovizuoti šia tema. Bachas sėda prie klavesino. Pasakojama, 
kad jis skambino be atvangos ir plėtodamas temą vis pridūrė po 
balsą. Taip jam pavyko sukurti kontrapunktą šešiems balsams 
neparašius nė vienos natos. 

— Netrukus parašė. 

— Tą patį vakarą. Bachas sumanė pradžiuginti valdovą dovana. 
Visą naktį natomis užrašinėjo savo muzikines idėjas. Kanonus, 
fugas, sonatą ir ričerkarus... 

Volokino galvoje kirbėjo prisiminimai, bet konkretaus pavidalo 
taip ir neįgijo. 

- Ričerkaras: tai kažkas panašaus į fugą, ar ne? 

— Jos pirmtakas. Kontrapunktinė forma, tik ne tokia tobula. 
Prancūzijoje ričerkarą vadino „ieškojimu“. Jis dažnas ankstyvojo 
baroko vargonų koncertų repertuare... 

Volokinas mąstė apie Johaną Sebastianą Bachą. Jis kaip maro 
vengė vokiečių maestro vokalinės muzikos, bet progai pasitaikius 
su džiaugsmu skambindavo „Gerai temperuoto klavyro“ preliudus 
ir fugas. Nuostabiausias kūrinys. Preliudai ir fugos kiekvienai 
tonacijai. Ir kiekvieno jų finalinis akordas mažorinis. Nes kūrinio 
pabaigą visada turi nutvieksti dieviškoji šviesa... 

Kaskart, kai jis skambindavo šiuos kūrinius be pedalo, secco, 
muzika srūte sruvo po jo pirštais, teikdama tyriausią malonumą. 
Melodinės linijos kryžiavosi, pynėsi, konfrontavo papildydamos 

viena kitą, išryškindamos motyvus, tarsi ausdamos kažką nenu- 
sakoma, kažką kita, kas yra virš balsų. Šie kontrapunktai jam tarsi 
įkūnijo jausmingus atsiminimus, kiekvieno jo išgyvento laiko 
tarpsnio dvasinę būseną. Fuga d-dur. Jo pirmoji meilė. Preliudas 
b-moll. Pirmoji apgavystė. Fuga c-moll. Laukimas telefono skam- 
bučio, taip niekad ir nesulaukto. 

— Sedrikai, nebesiklausai manęs... 

- Atleiskite. 

— Aš kalbėjau apie ričerkarą... 

— Taip. 

— Paradoksalu, bet Bachas ričerkarais vadino labai sudėtingus 
kūrinius, o sudėtingumas visai nebūdingas „ieškojimams“ - ri- 
čerkarams. Tiesą sakant, jis turėjo dingstį pavartoti šį žodį. 

— Kokia ta dingstis? 

— Jis buvo sumanęs akrostichą. Tai žodis ar sakinys, kurį su- 
daro pirmosios eiliuoto kūrinio raidės iš viršaus į apačią. Arba 
pirmosios kiekvieno žodžio raidės sakinyje... 

Volokinas nesuprato, kur suka Jensonas. 

— Bachas, - aiškino psichiatras, - savo dedikaciją karaliui parašė 
lotyniškai: „Regis Iussu Cantio Et Religue Canonica Arte Reso- 
luta“, o išvertus tai reiškia: muzika, parašyta karaliui paliepus, o 
visa kita nulėmė kanono menas. Iš lotyniško sakinio išskyrę pir- 
mąsias kiekvieno žodžio raides, sudarome žodį R.I.C.E.R.C.A.R. 
Dedikacijoje slypi kūrinio pavadinimas. Supranti? 

— Kodėl jūs man tai pasakojate? 

— Todėl, kad savo knygoje apie tai rašo Giotsas. O plačiau kal- 
bant, tai gali slypėti pačioje muzikoje. Bacho kūriniuose jis randa 
daugiau akrostichų. Grynai muzikinių. Pavyzdžiui, anglosaksai 
ir germanai muzikines natas žymi abėcėlės raidėmis. Ši tradicija 
paveldėta iš antikinės Graikijos. Tad melodija gali reikšti žodį. 
Pats Bachas parašė kontrapunktus savo pavardei, kurios raidės 
sudaro kelių natų darinį: „Si-bemol-la-do-si...“ 

- Atleiskite, - nukirto Volokinas, - aš taip ir nesuvokiu ryšio 
su... 

— Ar žinai, kodėl Giotsas buvo nužudytas? 

— Nesu įsitikinęs. Manyčiau, kad norėjo... užčiaupti jam burną. 

- Tai jis turėjo paslaptį? 

— Taip, ir dar baisią. 

— Tu ją Žinai? 

— Ne. Jis susisiekė su advokate ir ketino ją iškloti. Bet juo 
daugiau apie tai galvoju, juo labiau linkstu manyti, kad jis turėjo 
pasirūpinti užnugariu ir savo paslaptį kur nors gerai paslėpti. 

- Aš tau ir sakau, kad čilietis ją paslėpė muzikoje. Jis veikiausiai 
priglaudė savo žinią kur nors tarp partitūros natų. Arba kūrinio 
pavadinime. O gal kokioje nors dedikacijoje. 

— Koks kūrinys? Kokia dedikacija? Giotsas juk ne kompozi- 
torius. 

— Jis buvo choro vadovas. Dirigavo kūrinius. Ieškok čia... 

Jensonas atsilošė fotelyje ir pamosikavo cigaru tarsi orkestro 
dirigentas batuta. 

— Pasiimk knygą. Vėliau man ją grąžinsi. Paskaityk. Ir suprasi, 
ką norėjau pasakyti. 

Volokinas įsidėjo knygelę į savo kelionkrepšį ir dirstelėjo į 
laikrodį. Pusė aštuonių. Buvo skyręs sau valandą atsipūsti - ir 
valanda jau praėjo. Jis pakilo. 

— Ačiū, profesoriau. 

- Aš tave palydėsiu. O tu turi man pažadėti vieną dalyką. 

— Ką? 

- Po šitos istorijos užeik pas mane. Ir mes drauge pašauksime. 

- Sutarta, profesoriau. Bet koks pavojus tyko sienų! 

Senolis palydėjo policininką iki durų. Jis sušnibždėjo: 

— O tu žinai, ką sakydavo Janovas apie neurozes? 

- Ne. 

- Neurozė - narkotikai žmogui, kuris jų nevartoja. 

Volokinas linktelėjo pasitaisydamas ant peties krepšį. Jis nesu- 
prato sakinio prasmės, bet būtų galėjęs pridurti kitą mintį, kilusią 
iš jo paties patirties. Jam sava viskas: ir narkotikai, ir neurozės... 

Kai galiausiai jie susitiko aštuntą valandą vakaro Sen Mišelio 
aikštėje, Kasdanas pareikalavo smulkios ataskaitos. Įsitaisė šiltai 
senutėliame volvo. 

Rusas išklojo viską. Apie advokatę Ženevjevę Harovą, perpa- 
sakojusią jam mįslingąjį Giotso telefoninį pokalbį. Nusikaltimai 
nesibaigia. Apie savo bergždžias pastangas rasti tris čiliečius, 
atsibasčiusius į Prancūziją 1987 metų kovo 3 dieną drauge su 
Vilhelmu Giotsu. 

— Trumpai pakartok, ką čia man pasakei. 

- Tie tipai įvažiavo į Prancūziją, bet iš jos neišvažiavo. Tik rasti 
jų neįmanoma. Lyg žemė juos būtų prarijusi. 

— Keista, - sutiko Kasdanas. - Kažkas per šį tyrimą jau sakė 
tokius žodžius, tik kalbėdamas apie kitką. Nebeatsimenu, kokiame 
kontekste... 

— Bus senatvė pasidarbavusi. 

— Tavo teisybė. Kas dar? 

Gardžiausią kąsnelį Volokinas paliko pabaigai. Šarlio Belono, 
trylikamečio, dingimas 1995-ųjų gegužę. Šv. Augustino bažnyčios 
choro giedotojas. Tam chorui vadovavo tėvas Olivjė. 

Kasdanas dėjosi esąs naivuolis. 

— Na, ir kas? 

- Ogi tas, kad su šia byla susiję keturių vaikų dingimai. Trys - iš 
Giotso choro ir vienas - iš Olivjė. Neabejoju, kad yra ir daugiau. 
Tuos dingimus organizuoja choro vadovai. Tikra pogrindinė 
organizacija. 

— Ką tu apie tai manai? Vis tas pats kerštas? 

- Ne. Dabar manau priešingai. Kad čia darbuojasi pats Žmo- 
gėdra. Labai galingas žmogus, kuris „vartoja“ angeliškus balsus ir 
siunčia vaikus žudikus pašalinti savo verbuotojų. Taip jis nutildo 
nepatogius liudytojus. 

— Na, ir kas toliau, mano viščiuk? 

Tonas buvo ironiškas. Volo neįsižeidė. Jis žinojo, kad jo teorija 
išties paika. Ir todėl paprastai pasakė: 

- Esu įsitikinęs, kad beveik prisikasiau iki tiesos. Bylos raktas — 
balsas. Vaikų balsas ir jų tyrumas. 

- Ir viskas? 

— Ne. 

Volokinas papasakojo apie savo paskutinį pasimatymą. Vieš- 
nagę pas Bernarą Mari Jensoną. Šis jam pakišęs mintį, neva Vil- 
helmas Giotsas savo paslaptį bus kaip nors paslėpęs choriniuose 
kūriniuose, kuriuos dirigavo. 

— Daugiau tavęs vieno nepaliksiu, - padarė išvadą Kasdanas. — 
Nesąmonė po nesąmonės. 

— O kaip jūs? 

— Aš? Manau, kad radau tavo Žmogėdrą. 

Ir armėnas papasakojo apie Hansą Vernerį Hartmaną. Muzi- 
kologą. Hitlerininką. Tyrinėtoją. Guru. Kankinimų mokytoją. 
Neramaus likimo istorija Antrojo pasaulinio karo ir Čilės dik- 
tatūros fone. 

Volokinas nė svajoti nesvajojo apie geresnį sutapimą. 

- Po galais, - susijaudinęs sumurmėjo. - Viskas atitinka. 

- Nesikarščiuok. Čia tik fragmentai, tik prielaidos, susietos 
dirbtinai. Konkrečiai mes teturime tris nesusijusias žmogžudys- 
tes. Įtarimą dėl vaikų žudikų. Ir seniai mirusį neaiškų guru. 

Volokinas tylėjo. Kasdanas vis dar nejungė variklio. Pro prie- 

kovinės parengties signalas suveikė. Paryžiečiai išsiskirstė po savo 
švytinčius ir šiltus namus. Kalėdų vyksmas už uždarų durų. 

— Ką siūlai? - pagaliau išspaudė armėnas. 

— Dumiame pas Giotsą. Surasime tuos chorinius opusus, ku- 
riuos jis paskutiniaisiais metais dirigavo. Imsime kiekvieno pir- 
mąją raidę ir žiūrėsime, kas išeis. 

— Man tai sunkiai suprantama. 

— Gal turite kokį kitą planą Kalėdoms? 

- Taip. Ir jis nesikerta su tavo tyrinėjimais, - jis suktelėjo už- 
vedimo raktelį. - Važiuojam. 

Volvo trūktelėjo ir pajudėjo. Apsuko aikštę. Pasileido Dantono 
gatve, paskui - Pono Princo gatve Sen Mišelio bulvaro linkui. 
Vyrai tylėjo. Rusas suvokė: šią akimirką juos vienija tas pats 
jausmas. Jų tyrimas pasistūmėjo į priekį. Jie dalijasi vienatve. Jų 
Kūčios šįkart nebus rimuojamos su „gūdžios“. 

Danfer Rošro aikštė. Generolo Leklerko prospektas. 

Kasdanas klusniai važiavo apylanka ir tik patekęs į leistiną 
greitkelį pasuko į kairę. Volokinui šmėstelėjo mintis: šiam vyrukui 
įstatymai įaugę į kraują. Paskui patogiai įsitaisė sėdynėje ir spok- 
sojo į lekiančius pro šalį Renė Koti prospekto vaizdus. Čia tvyrojo 
tokia ramybė, kad ėmė atrodyti, lyg žvelgtų į didžiulį iliuminuotą 
laivą, tyliai slystantį tamsiais vandenimis. Menininkų dirbtuvės. 
Raudonų plytų mokyklos. O ant vidurinės žemės sankasos didin- 
gai ir kilniai rikiuojasi medžiai - lyg alėja, vedanti į pilį. 

Ta pilis - Monsuri parkas. Kasdanas pasuko į kairę, ėmė va- 
žiuoti Rėjo prospektu. Rami ir prastai apšviesta Gazano gatvė, 
regis, jų jau laukė. 

Visraktis. Laiptai. Apsauginė juosta. Jie įsmuko į čiliečio butą 
tarsi į savo namus. Kompiuteris tebestovėjo. Policija neskubėjo 
jo išgabenti. Kalėdos tarsi cukrus kraujyje klampino veiksmus ir 
darė gyvenimą be galo lėtą. 

Užsirakino. Nuėjo į muzikos saloną. Nuleido žaliuzes ir uždegė 
šviesą. Nieko nelaukęs, Volokinas pasinėrė į Giotso partitūras. Jis 
žinojo, kur ieškoti. Ten pat knisosi aną naktį. Vartė vargonininko 
archyvus ir atidėjo į šalį tuos chorinius kūrinius, kuriuos jis diri- 
gavo per 2006 metų Kalėdas. 

Keturi skirtingi opusai keturiems chorams. Šūberto „Ave Ma- 
ria“ — Šv. Jono Krikštytojo bažnyčiai. Tomo Luji de Victorijos 
„Reguiem“ fragmentas - Rožinio Dievo Motinos bažnyčiai. Ar- 
turo Honegerio oratorijos „Žana d'Ark ant laužo“ ištrauka - Šv. 
Tomo Akviniečio bažnyčiai. Dar vienas „Reguiem“, šįkart XVII 
amžiaus muziko Žilio - Loretės Dievo Motinos bažnyčiai. 

Volokinas išsitraukė užrašų knygelę ir didžiosiomis raidėmis 
užrašė pavadinimus: „AVE MARIA, „REOUIEM“, „ORATORIO“, 
„REOUIEM“... Tegul bus A.R.O.R. Nieko neišeina. Rusas pamė- 
gino kita tvarka: ARRO. Paskui dar: ROAR. Jokios prasmės. 

Jis atsigręžė pasižiūrėti, kur Kasdanas. Armėnas sėdėjo ant 
žemės užsidėjęs ausines ir atrodė klausąs muzikos. Jo veidą ap- 
švietė stiprintuvo švieselės. Jis priminė patyrusį „Stasi“ šnipą, 
besiklausantį objekto. 

— Ką čia darote? 

Kasdanas nuspaudė mygtuką ir platininė kompaktinė plokštelė 
sustojo. 

- Žinai, tas vyrutis, su kuriuo šią popietę buvau susitikęs, na, 
tas izraelietis tyrinėtojas... Jis man davė garsinį dokumentą. Hanso 
Vernerio Hartmano kvotos įrašą, darytą 1947 metais Berlyne. 
Apklausą atlieka amerikiečių psichiatras. Sakyčiau, pamokoma. 
Ir net šiurpu. 

- Leisite pasiklausyti? Mano kryžiažodžių kvailystės nieko 
neduoda. 

Kasdanas pirštinėtomis rankomis pamaigė grotuvo mygtukus, 
paskui išjungė ausines. Nuspaudė PLAY. Pasigirdo įrašo pradžia. 
Kvėpavimas, paskui krenkščiojimai. Kontrastas tarp šiuolaikinės 
Giotso garso aparatūros ir šnypščiančio seno įrašo buvo stulbi- 
namas. 

Žemas balsas angliškai tarė: 

— Daktaras Robertas V. Džeksonas, 1947 metų spalio 12 diena. 
Hanso Vernerio Hartmano, sulaikyto 1947 metų spalio 7 dieną 
prie metro stotelės Dėdės Tomo Trobelė, kvota. 

Pasigirdo kėdžių stumdymas, verčiamų popieriaus lapų šna- 
resys. Vėl psichiatro balsas. Šįkart savo apklausiamajam jis už- 
duoda įprastus klausimus. Pavardė, vardas. Gimimo metai, vieta. 
Adresas. Veikla. 

Ilgai tylėjęs Hansas Verneris Hartmanas atsakė angliškai. Jo 
balsas nustebino — šaižus, nosinis. Žodžius taria kapodamas, 
beria greitakalbe, tarsi skubėtų kuo greičiau baigti. Dar vienas 
kontrastas. Orus, žemas psichiatro balsas. Ir nervingas, vargiai 
priskirtinas vyrui Hartmano balsas. Jo vokiškas akcentas dar 
stipriau pabrėžė šaižias balso moduliacijas. 

Psichiatras: 

— Aš čia turiu duomenų apie jūsų sakomus pamokslus Ber- 
lyno gatvėse. Kai kurios jūsų kalbos netikėtos. Pavyzdžiui, jūs 
pareiškėte, kad vokiečių pralaimėjimas buvo teisingas. Kaip jūs 
tai paaiškinsite? 

Trumpa tyla, tarsi būtų užtaisomas automatas, paskui pasigirdo 
papliūpos: 

— Mes esame pionieriai. Pranašai. Ir normalu, kad esame pa- 
aukoti. 

— Kokie pionieriai? 

— Karinio konflikto metai tebuvo logiško ir neišvengiamo pro- 
greso užuomazga. 

— Progresas? Šimtų tūkstančių žmonių sunaikinimas? 

Duslus garsas. Turbūt kažkuris padėjo ant stalo stiklinę van- 
dens. Įdėmiai klausydamasis, Volokinas paėmė pluoštelį popierių, 
kuriuos izraelietis buvo įdavęs Kasdanui. Tarp jų rado Hartmano 
fotografiją. Siaubingas snukis. Juodos, įkritusios akys, išsišovę 
žandikauliai, tankūs, tiesūs plaukai. Tokia numirėliška galva de- 
rėjo prie tratančio it kulkosvaidis balso. 

- Jūs neteisingai suprantate, pone Jakobsonai. 

- Mano pavardė Džeksonas. 

- Jūs įsitikinęs? 

— Ką turite galvoje? 

— Maniau, kad jūs žydas. 

— Kodėl? 

Hartmanas sukrizena ir tuoj nutyla. Tas juokas švilpiantis, lyg 
gyvatės šnypštimas. 

- Nežinau. Eisena, elgsena... Aš tokius dalykus jaučiu. 

- Norite pasakyti, kad „užuodžiate žydus? 

- Nesupraskite neteisingai. Aš nesu antisemitas. Kol žydai 
lieka savo vietoje, kol nelenda teršti mūsų palikuonių kraujo, tol 
jie man nekliudo. 

- O krosnyse jie taip pat jums nekliudė? 

Psichiatrui išsprūdę žodžiai. Jo pasibjaurėjimas trūkčiojančio 
įrašo fone buvo aiškiai juntamas. Patylėjęs vokietis atsakė: 

- Jums stinga šaltakraujiškumo, Jakobsonai. Atsiprašau... Džek- 
sonai. 

Vėl tyla. Pagaliau medikas lediniu balsu išspaudė: 

- Jūs sakėte, kad neteisingai suprantu. 

— Reikia įvertinti projektą. Mes pradėjome didžiulį darbą. Dar 
lieka nueiti ilgą kelią. 

— Ką jūs vadinate „darbu“? Masines nugalėtų tautų žudynes? 
Genocidą, vykdytą kaip karinę strategiją? 

- Jūs žiūrite per daug paviršutiniškai. Tikrosios paskatos - 
mokslinės. 

— Kokios paskatos? 

— Per tuos kelerius metus, kai galėjome rimtai dirbti, mes išty- 
rėme elementarius žmogaus mechanizmus. Ir ėmėmės juos taisyti. 
Pašalinome tai, kas bloga. Patobulinome naudingąsias galias. 

— Tos naudingosios galios - tai kas? Trečiojo reicho galios? 

— Dar ir karas... Aš turiu galvoje žmonių padermę, neišvengia- 
mą mūsų rasės evoliuciją. Vokiečių nacija biologiškai yra prana- 
šesnė už visas kitas. Bet tas pranašumas tėra progreso fermentas. 
Tik tendencijos. Ir jas būtina tobulinti. 

— Taip nugalėtieji nekalba. 

— Vokiečių tauta negali būti nugalėta. 

- Jūs save laikote nenugalimais? 

- Žmonės - nugalimi, bet mūsų dvasia - ne. Jūs teigiate mus 
nugalėję, bet jūs mūsų nepažįstate. Vokietis niekad nepripažįsta 
suklydęs. Juolab nepripažįsta, kad elgiasi neteisingai. Vokietis ne- 
pripažįsta ir pralaimėjimo. Kad ir kas atsitiktų, jis tiki savo likimu. 
Su Vagnerio intonacijomis. Akimis, įbestomis į Zygfrido kardą. 

Popierių vartymas. Šniokštesys. Akivaizdus Džeksono nepa- 
sitenkinimas. 

— Čia matau, kad jūs buvote Terezyno stovykloje, paskui Auš- 
vice. Ką ten veikėte? 

— Tyrinėjau. 

— Ką? 

— Muziką. Balsus. 

- Patikslinkite. 
vimą. Iš tikrųjų aš tyrinėjau balsus. Balsus ir kančią. Šių dviejų 
polių konvergenciją - suartėjimą, supanašėjimą. 

— Papasakokite apie tuos tyrinėjimus. 

- Ne. Jūs vis vien nesuprasite. Nes esate nepasirengęs. Apskritai 
nėra tam pasirengusių. Tenka tiesiog laukti... 

Vėl tyla. 

- Aušvice jūs matėte, kaip kaliniai kentėjo, kaip jie nyko. Mirė. 
Tūkstančiais. Ką jūs jautėte? 

- Nežymūs mastai manęs nedomina. 

Garsus atodūsis ir šniokštesiai. 

- Jūs nieko nesupratote, - lyg pelė sucypė Hartmanas. - Tiki- 
te, kad dabar baudžiate kaltuosius. Bet naciai tebuvo nerangus, 
netobulas aukštesnės jėgos instrumentas. 

- Hitlerio? 

- Ne. Hitleris niekada nesuprato, kokias jėgas jis pažadino. 
Galbūt su jomis mes būtume nuėję dar toliau. 

- Vykdydami genocidą? 

- Neišvengiamai padėdami natūraliajai atrankai. 

- Atrankai, tam barbarizmui? 

- Ir vėl nuosprendis? Niurnberge jūs paleidote savo griozdišką 
mašiną su savo senovinėmis kalbomis, savo rudimentiniu teisin- 
gumu. Mes jau nuėję toliau. Niekas nesukliudys rasei tobulėti. 
Mes... 

Triukšmas. Kumščio trinktelėjimas į stalą. Džeksonas davė 
valią savo nirtuliui. 

- Tai jums tie vyrai, moterys, vaikai, kurie žuvo koncentracijos 
stovyklose, yra niekas? Šimtai tūkstančių civilių, šalčiausiai nu- 
žudytų Rytų kraštuose, taip pat yra niekas? 

— Jūs romantizuojate žmogų. Manote, kad reikia jį mylėti, 
gerbti už jo gerumą, dosnumą, protingumą. Bet toks įvaizdis 
yra klaidingas. Žmogus - iškrypimas. Gamtos klaida. Mokslas 
privalo ją ištaisyti - auklėti žmogų, gryninti rasę. Vienintelis 
tikslas - Naujas Žmogus. 

Tyla. Vartomų puslapių garsai. Džeksonas stengėsi apsira- 
minti. 

Prokuroro balsu jis pareiškė: 

— Mes esame čia tam, kad nustatytume jūsų kaltumo laipsnį 
per įvykius, kurie 1940-1944 metais sukrėtė Europą. Jūs, aišku, 
teigsite, kad paklusote įsakymams? 

— Ne. Įsakymai čia niekuo dėti. Aš atlikau savo tyrinėjimus, 
štai ir viskas. 

- Ir manote šitaip išsisukti? 

— Aš nesistengiu išsisukinėti. Priešingai. Po manęs kiti perims 
mano darbus. Po penkiasdešimties, po šimto metų bus užmiršta, 
kas vyko. Išsitrins iš atminties baimė, traumos, amžinieji „daugiau 
niekada. Tada vėl atgis jėgos. Visa apimančios. 

— Savo pamoksluose jūs cituojate Kristų, šv. Pranciškų Asy- 
žietį. Kaip Dievas, jūsų manymu, vertina kriminalines nacizmo 
jėgas? 

Keistas šniokštavimas. Kasdanas ir Volokinas susižvalgė. Tą pat 
akimirką jie, žinoma, įspėjo: tas trukdis - ne kas kita, o Hartmano 
juokas, sausas, trumpas, kandus. 

— Tos kriminalinės jėgos, kaip jūs jas vadinate, ir yra pats Die- 
vas. Mes - tik jo instrumentai. Visa tai - neišvengiamo progreso 
vyksmas. 

- Jūs beprotis. 

Tie žodžiai Džeksonui išsprūdo. Ištarti psichiatro, jie nuskam- 
bėjo keistai. Medikas susitvardė ir kupinu paniekos balsu pasi- 
domėjo: 

— Kaip, jūsų nuomone, galima atpažinti tokius žmones kaip 
jūs? Turiu omenyje - nacius. 

- Tai lengva. Mūsų drabužiai dvokia deginta mėsa. 

— Ką? 

Vėl tas pat juokas. Garsinė šiukšlė tarp kitų. 

- Juokauju. Mes niekuo nesiskiriame nuo žemesniųjų būtybių. 
Arba tikriau: jūs negalite įžvelgti to skirtumo. Ir vien todėl, kad 
laikote mus padugnėmis. Vertinate iš savo žmogiškųjų pozicijų, 
pagal savybes, būdingas žmogaus elgesiui su kitais: užuojautą, 
solidarumą, pagarbą vienų kitiems. O mums tai svetima. Šios 
savybės stabdytų mūsų lemties eigą. 

Džeksono atodūsis. Panieką įveikė nuovargis. Nirtulį - nusi- 
minimas. 

— Ką daryti su tokiais žmonėmis kaip jūs? Ką daryti su vokie- 
čiais? 

- Vienintelė išeitis: išnaikinti mus, visus iki vieno. Turite išrauti 
mūsų padermę su šaknimis. Antraip mes nepaliaudami triūsime 
prie savo reikalo. Mes esame taip užprogramuoti, suprantate? 
Mūsų gyslomis teka gimstančios naujos rasės kraujas. Rasės, 
kuri diktuoja mūsų sprendimus. Rasės, kuri netrukus įgis naujų 
požymių. Teks mus visus išnaikinti arba pripažinti akivaizdų 
mūsų pranašumą. 

Kėdės stumtelėjimas: Džeksonas stojosi. 

- Šiandien užteks. 

- Ar galiu gauti įrašo kopiją? 

— Kam? 

- Noriu pasiklausyti balsų melodijos. To, ką šiandien pasakė- 
me... tarp žodžių. | 

— Nesuprantu. 

- Žinoma. Todėl ir esate nenaudingas, o aš liksiu Istorijos 
knygose. 

- Jus palydės iki jūsų kameros. 

Nauji aiškūs garsai. 

Tai Džeksonas beldė į kameros duris, kad ateitų jo paimti. 

Seno įrašo šniokštimas, paskui - skaitmeninė pauzė - tobula 
tyla. Kasdanas nuspaudė klavišą EJECT ir išėmė plokštelę. 

— Hartmano daugiau nejudino, - paaiškino jis. - Niekas nega- 
lėjo įrodyti, kad jis buvo prisidėjęs prie egzekucijų, o jo psichikos 
būklė apsaugojo jį nuo galimo teisminio persekiojimo. Po kelių 
savaičių jis vėl atsidūrė laisvėje. Įkūrė sektą ir daugiau kaip dešimt 
metų laikėsi Berlyne. Paskui skundai prieš jo grupę privertė jį 
bėgti iš Vokietijos. Atsidūrė Čilėje ir įkūrė „Asunciėn“ koloniją. 
Kas buvo toliau, kiek žinau, aš tau ką tik papasakojau. 

Volokinas atsistojo ir pasirąžė: 

— Nesuprantu, kodėl klausomės šitų senienų. Buvo košmaras, 
bet jis dingo. 

— Ir taip kalbi tu? Juk tas košmaras, kaip jį įvardiji, atgijo. Jis 
vėl tarp mūsų. 

Kasdanas jau suko prie durų, bet Volokinas pašaukė: 

— Palaukite! 

— Ką? 

— Aš dar turiu šį tą padaryti. 

Daugiau nieko netaręs, rusas pasuko kairėn, į svetainę, ir įjungė 
kompiuterį. Chirurginių pirštinių vis dar nenusimovė. Kasdanas 
atsistojo jam už nugaros: 

— Ką čia darai? 

— Rašau laišką. 

— Kam? 

— Tai asmeniška. 

— Manai, daugiau nebėra ką veikti? 

— Aš labai greitai. 

Kasdanas priėjo arčiau. Volokinas pakartojo: 

- Tai asmeniška. 

— Kam tu rašai tokiu metu, Kalėdų vakarą? 

— Savo sužadėtinei. 

Volokinas numanė, kad padarys įspūdį, bet Kasdano tyla buvo 
labai komiška. Sakytum gavo plaktuku per pakaušį. 

Netrukus armėnas neištvėrė: 

- Tai tu turi sužadėtinę? 

— Tam tikra prasme turiu. 

— Kur ji? 

— Kalėjime. 

— Narkotikų prekeivė? 

— Ne. Aš su ja susipažinau cypėje, štai ir viskas. 

— Ką tu veikei moterų cypėje? 

— Gal galiu baigti rašyti, ką? 

Kasdanas įsitaisė fotelyje. Kambarys skendėjo tamsoje. Rusas 
parašė kelias eilutes ir baigė. Atsakymo nelaukė. Jis jo niekada 
nesulaukdavo. Dar vienas elektroninis laiškas niekur... 

Nuspaudė klavišą SIŲSTI ir uždarė pašto dėžutę. 

Senasis armėnas sėdėjo tolėliau ir kantriai laukė. Volokinas nė 
neketino išsisukti ir nieko nepasakoti; sumanymas iškloti savo 
istoriją - atverti savo paslaptį milžinui - jam netgi patiko. 

- 2004-aisiais, - pradėjo jis, - policijos Kovos su narkotikais 
skyrius nenuleido nuo manęs akių. Vis mane stebėdavo - ne iš 
gerosios pusės, supranti? 

- Tu užsisakydavai narkotikų? 

Volokinas šyptelėjo, bet neatsakė. 

- Jie susisiekė su Greskiu, didžiausiu mano viršininku, ir per- 
spėjo jį, kad praneš Narkologijos centrui. Greskis juos nurami- 
no, paskui griebėsi manęs ir padarė vegetaru. Įrašė į vieną tokią 
sumautą programą. Tai toks mokymas kalėjimuose, orientuotas 
į muay thai. 

- Tu davei cypėje tailandietiškojo bokso pamokas? 


312 


— Taip, pagrindus. Per treniruotes daug laiko skirdavau filo- 
sofiniams pokalbiams. Kovų meno dvasiniams pagrindams, na, 
ir panašiai. Vyrukams, tupintiems kalėjime, jie visai nerūpėjo. 
Svarbiausia jiems buvo, kad po treniruočių sustiprės ir taps pa- 
vojingesni. 

— Kuo čia dėta tavo panelė? 

— Keista, bet į sąrašą buvo įtraukti ir moterų kalėjimai. Spalį 
aš daugybę kartų buvau Fleri, o kartą ir bobiškoje pusėje. Tada 
tauzijau savo teoriją panoms bjauriausiai krizenant. 

— Ten ir susipažinai su savo sužadėtine? 

— Aha. 

— Bent jau drabužinėje ją išbarškinai? 

Volo neatsakė, pagautas netikėtų prisiminimų. 

Sporto salėje kalinės apstojo jį pusračiu. Jos kikeno. Niuksėjo 
viena kitai į pašonę. Volo jautėsi nesmagiai. Jis nesunkiai atskyrė 
lesbietes, kurios atvirai rodė jam priešiškumą. Ir kitas. Susijau- 
dinusias. Virpančias. Moteris, metų metus neliestas vyrų, nebent 
apčiupinėtas medicinos punkte gydytojo. Šios skleidė galingas 
geismo bangas. Bet tas geismas buvo nesveikas, virtęs prislopintu 
nirtuliu. Rusas įsivaizdavo save pakabintą ant gimnastikos žiedų 
ir išžagintą iš eilės visų moterų. 

Tame pusratyje stovėjo ir ji. Frančeska Batalja. 1998-2002 me- 
tais tris kartus iškovojusi moterų tailandietiškojo bokso pasaulio 
čempionės titulą. Per tą patį laiką keturis kartus tapo Europos 
čempione. Jis pats susižavėjęs žiūrėjo jos parodomąjį pasirodymą 
1999-ųjų lapkritį Bersi. Ji išties buvo aistringa tailandietiškojo 
bokso kovotoja, nežinia kaip atsidūrusi tarp šių gyvenimo suluo- 
šintų moterų. Ką ji čia veikė? 

Pasibaigus jo „paskaitai kalinės siūbtelėjo į kiemą surūkyti po 
cigaretę ir pasidalyti savo įspūdžiais apie tą dabitą, kuris atėjęs čia 
burzduliavo. Frančeskos tarp jų nebuvo. Volokinas paklausinėjo 

apie ją moterėlių, paskui grįžo į salę. Ji sėdėjo ant kilimėlio su- 
kryžiavusi kojas, veidą dryžavo grotų šešėlių linijos. 

Jos gyvenimo būdas čia buvo ypatingas. Ji gavo leidimą mai- 
tintis vegetariškai. Nenešiojo jokio gyvulinės kilmės daikto. Net 
ploniausio odinio dirželio. Taip pat nedėvėjo jokio drabužio, kurio 
firmos ženklas galėtų liudyti platų gaminio paplitimą. Volokinas 
įdėmiai ją stebėjo. Ji buvo švarus kūnas. Lygus kvėpavimas. Švarus 
kaip burna, kurioje niekad nesidarbavo dantistas. 

Volo jai pasiūlė susisukti suktinę. Ji atsisakė. Jis paklausė, ar 
galima prisėsti. Ji neleido. Rusas vis vien atsisėdo, nusprendęs 
veikti kaip sunkioji artilerija. Pradėjo vynioti savo suktinę, akies 
krašteliu ją stebėdamas. Jos labai juodi plaukai, nukirpti 4 la Kle- 
opatra. Tikra graikų tragedijos herojė. Vilkėjo juodą jūrinukę ir 
sportines kelnes. Jos krūtinė buvo visai plokščia, o kojos - vieni 
kaulai. Tokie liesi būna tik narkomanai, kurių kūnus iki griaučių 
sudegina kvaišalai. 

Bet toks akivaizdus trapumas - tik iliuzija. Frančeska Batalja 
galėjo vienu kelio smūgiu perskelti septynias gipso plokštes, su- 
dėtas viena ant kitos. Jis matė, kaip ji tą darė Bersi, miklų veiksmą 
pavertusi mugės triuku. 

— Kaip tu čia atsidūrei? 

- Terorizmo aktai. 

— Už kokį terorizmą konkrečiai? 

- Antiglobalizmas. 

Frančeskos balsas nebuvo kimus, kaip tikėjosi - dažniausiai 
visos italės kalba kimiais balsais. Jos akcentas suteikė kiekvienam 
skiemeniui ypatingo svarumo. Tam tikras uždelsimo efektas, kuris 
kiekvieną jos sakinį paversdavo giliai įsismelkiančio, užburiančio 
ritmo melodija. 

Volokinas užsidegė savo suktinę. Jo rankos drebėjo. 

Ironišku tonu, dėl kurio iškart pasigailėjo, tarė: 

- Tai nori atkurti didingą planetos harmoniją? Pasiekti, kad dau- 
giatautės visuomenės laisvai disponuotų savo darbo resursais? 

— Aš noriu, kad vieną dieną daugiatautės visuomenės paliautų 
kalbėjusios apie „savo“ darbo resursus. Kad nebebūtų savininkiš- 
kumo. Nes tada nebebus išnaudotojų ir išnaudojamųjų. 

Volokinas lėtai išpūtė srovelę dūmų. 

— Tai nerealu. Utopija. 

- Taip, utopija. Ir todėl realu. 

Frančeska sakė tiesą. Žmogus yra sukurtas svajoti, kitaip ta- 
riant, kovoti, o ne kentėti. Tai - evoliucijos dėsnis. O ypač žmogus 
sukurtas poezijai. Utopija poetiška. Ir poezija visada bus prana- 
šesnė už realizmą. 

- Ko tu čia prikibai prie manęs? - staiga užsipuolė ji. - Atėjai 
pažiūrėti į žvėrį narve, ar ne taip“ 

Volokinas šyptelėjo. Jis išsitiesė. Drebulys praėjo. Suktinė pa- 
darė savo darbą. 

— Aš tave jau kartą mačiau. Bersi. 1999-aisiais. 

- Ir kas? 

- Žinai, kas man suteiktų malonumo? 

- Jei pradėsi prie manęs lįsti, suknežinsiu tau nosį. 

— Dvylika hsingh-i tao. Tik tu ir aš. 

Netarusi nė žodžio, ji išsitiesė greta, ant kilimėlio, ir užsimerkė. 
Rodės, sklindančioje nuo langų šviesoje gaudė tik jai vienai girdi- 
mus šnabždesius, tiesos nuorodą. 

Volokinas pasirėmė ant alkūnės ir palinko virš jos. Tyliai 
pridūrė, pagerbimo ženklan prisidėjęs ranką prie krūtinės: 

— Tai man būtų garbė... 

Ji tylėdama atsikėlė, paskui atsistojo sporto salės vidury. Vo- 
lokinas nusivilko savo karišką striukę ir atsistojo greta jos. O 
ji jau užėmė „Pi Ouan“ padėtį. Rankos išskėstos, paskui lėtai 
prieš save sulenkiamos per alkūnes ir dedamos viena virš kitos. 
Tada lyg ginklo spragtelėjimas jos dešinė ranka atšoko, o kairioji 

nusileido. Kūnas įtemptas. Keliai sulenkti. Krūtinė atitraukta. 
Kairė ranka įžambiai kyla į viršų. Dešinė ranka sulenkta alkūne 
atitraukta atgal. 

Volokinas atpažino staigų galvos judesį, kai atlošiamas pakaušis 
ir užimama tam tikra pozicija. Gležnas judesys, kuris jį pritrenkė 
tada Bersi. Stovėdamas greta, jis pakartojo jos kūno padėtį. 

Ji sušnibždėjo: 

— Beždžionė. 

Vienu judesiu abudu sulinko ir per žingsnį atsitraukė. Paskui pa- 
lengva apsisuko ir sudėjo rankas žirklėmis priešais krūtinę. Žengė 
trejetą žingsnių vos keldami kojas, paskui jų kojos susikryžiavo, 
tobulai pakartodamos rankų padėtį. Jų judesiai buvo vienas leng- 
vumas, grakštumas ir suktumas. Tiesiogine žodžio prasme jie 
buvo „beždžionė“. 

— Tigras. 

Jų rankos įsitempė, mostelėjo į šalis, paskui sulenktos per al- 
kūnes artėjo prie krūtinės, lyg norėdamos apglėbti iš jų vidurių 
kylančią galybę. Jie stovėjo langų ašies linijoje. Plieno grotos brėžė 
ant grindų languotą raštą, aptaškytą šviesos purslais. 

Žingsnis į dešinę, žingsnis į kairę. Kaskart jų sulenktos rankos 
atsitiesdavo, delnai atsukti į išorę. Savo didžiulėmis letenomis, 
pritvinkusiomis galybės, tigras puolė... 

Volokinas jautė žliaugiantį prakaitą - besisunkiančius kvaišalų 
padarinius. Jo galūnės suskystėjo. Ir visi tie pažadai atgauti vidinę 
jėgą, pažadai, kuriuos buvo primiršęs, pradėjo pildytis. Chi. 

Dusliu balsu jis ištarė: 

— Kregždutė. 

Jie dešine ranka nubrėžė ratą ir tada sugniaužtą kumštį išmetė 
į priekį. Paskui grakščiai, lyg šokėjai, sustingo ta pat padėtimi. 
Rankos ištiestos. Kumščiai sugniaužti. Galva atgręžta atgal. Pu- 
siausvyra laikoma ant vienos kojos. 

Kregždutė skleidė sparnus. 

Vėl staigus posūkis. Jų dešinysis kumštis staigiai iškyla tą pat 
akimirką, kai kairioji ranka švysteli it geležtė. Jie apsisuka. Pa- 
keičia rankų padėtį, stovi vienas priešais kitą, tarsi kaupdamiesi 
naujai atakai. 

Nuostabi, pamanė Volokinas, bet jo nežavėjo tai, kas laukė. 
Garsusis Frančeskos Bataljos spyris. 

Jis pasiūlė: 

— Drakonas. 

Ji atsitraukė, tada ištiestą koją iškėlė į viršų, kulnu į priekį. 
Sunku būtų įsivaizduoti netikėtesnį, žaibiškesnį judesį ir drauge 
plačiau išsiskleidusį, atviresnį. Moteris jau lenkėsi, nuleisdama 
dešinę koją, darydama reveransą Žemei, ir tuoj atsitiesė, tarsi 
rengtųsi šuoliui. 

Volokinas pakartojo jos judesius, jautėsi taip, lyg svertų tonų 
tonas. Gražuolė ir pabaisa, pamanė. 

Šitaip jie vieną po kitos pakartojo erelio, gyvatės, lokio pozas, 
o diena nuo grotuotų langų traukėsi, ėjo vakarop. Jie sukinėjosi, 
skraidžiojo, staigiai gręžiojosi, plakė orą ar stovėjo sustingę, ir 
visa tai darė tobulai sinchroniškai. 

Dvi žmogiškosios būtybės, skiriančios savo energiją lyg auką 
išsvajotai laisvei ir mainais gaunančios tokią harmoniją, bendrys- 
tę, kokios nebūtų pasiekusios jokiomis kitomis aplinkybėmis. Net 
fizine meile. Tik jau ne fizine. 

— Tai tu ją išbarškinai ar ne? 

Savaip ir Kasdanas svėrė tonų tonas. 

— Ne. Aš jos neišbarškinau. Mes išgyvenome kitokį seksą, štai 
ir viskas. 

— Gerai jau gerai, seni. Ak, ta jaunoji karta... 

Ir Volokinas mintimis vėl grįžo ten. Kai prieblanda užgulė 
sporto salę, negali sakyti, kad jis nepamėgino savo laimės. Mėgi- 
no. Priėjo prie jos ir beveik nesuvokdamas, ką daro, pamėgino ją 
pabučiuoti. Ji iš lėto atsitraukė. Neagresyviai. 

— Ne. Tik ne čia. Ir ne taip. 

Volokinas atšlijo, sutikdamas su ja linktelėjo galvą. 

— Suprantu. 

Teisybę sakant, jis nieko nesuprato. Sutiko dėl kitko. Dėl keisto 
atšvaito moters akyse. Dėl absoliutaus akimirkos tyrumo, nepasi- 
duodančio jokiam paaiškinimui, jokiam sveikam protui. 

Volokinas nuvijo šalin savo prisiminimą. 

Palakstė pirštais klaviatūra, ištrynė savo lankymosi Giotso 
kompiuteryje pėdsakus. 

Kasdanas mostelėjo galva į ekraną: 

- Ji tau atrašo? 

- Niekad. 

Armėnas išsižiojo, tikrai pasirengęs paleisti kokią repliką, bet 
suskambo jo mobilusis. 

- Arno? - atsiliepė Kasdanas. - Turi naujienų? Paskambinsiu 
tau po penkių minučių, iš savo vežėčių. 

Vyrai užrakino buto duris. Nesutikę nė gyvos dvasios, nėrė į 
gatvę. Dar minutė, ir jie jau sėdėjo volve, variklis veikė, šildymas 
buvo įjungtas. 

Automobilio salone nugriaudėjo Arno balsas: 

- Aptikau, kur gyvena antrasis generolas. 

— Tu nešventi Kūčių? 

— Verčiau neklausk. Kiurksau antrame aukšte. Liūdna prisipa- 
žinti, bet negaliu pakęsti šeimyninių švenčių. 

— Sveikas atvykęs į bendraminčių klubą. Ką tu mums turi? 

- La Briujero adresą. Jis vis dar gyvas. Turbūt visi tie ordinai 
palaiko jo gyvastį... Tik žiūrėk, aš tau negarantuoju, kad žmogėnas 
sveikas. Man buvo sunku jį surasti, nes jis per anksti išleistas į 
atsargą. Išimtas iš apyvartos jau nuo pat devintojo dešimtmečio 
pabaigos. Dėl sveikatos. 

— Kas jam? 

- Psichika. La Briujerą kamuoja psichikos sutrikimai. Jis dau- 
gybę kartų buvo uždarytas į psichiatrijos ligoninę dėl... marini- 
mosi. Luošinimosi. Ir panašių nesąmonių. Kenčia mazochistinius 
kliedesius. 

Volokinas stebeilijo į Monsuri parką. Visiškai tuščią. Visiškai 
tamsų. Ši tamsuojanti plokštuma tarsi veidrodis jam apšvietė pro- 
tą. Juk Giotsas sirgo tuo pačiu psichikos sutrikimu. Tai negalėjo 
būti atsitiktinumas. Ar juos paveikė tos pačios priežastys? Tos 
pačios patirtys? 

- Iš pradžių La Briujeras buvo išsiųstas į Val de Grasą, - toliau 
kalbėjo Arno, - paskui gydėsi specializuotose Paryžiaus ir jo rajo- 
no įstaigose. Šv. Onos. Evraro namuose. Polio Giro ligoninėje... 

— Gerai. Aš Žinau. 

Rusas žvilgtelėjo į Kasdaną. Šią detalę jis įsidėmėjo. 

— O dabar? - nekantravo armėnas. 

- Lyg ir baigia dienas savo namelyje Vilmomblyje. Veikiausiai 
nebeturi jėgų nusikirpti sau galo. Bet eina kalbos apie kitką. 

- Apie ką? 

— Narkotikai. Regis, La Briujeras pasilengvina sau gyvenimo 
galą injekcijomis. Leidžiasi heroiną ar morfijų. Jis turi būti apgai- 
lėtinos būklės. Visiškai išsikamavęs, jei galima taip sakyti... 

- Gal aptikai kokią sąsają su mūsų čiliečių byla, gal su tais 
senais reikalais Čilėje? 

- Keista, bet taip. Net išėjęs į atsarga La Briujeras kontroliavo 
tarptautinius mainus. Konkrečiai — su Čile. Siauro profilio kon- 
sultacijos... 

— Kas dar? 

- Regis, devintojo dešimtmečio pabaigoje jis rūpinosi tam tikrų 
kariškių, „politinių pabėgėlių , pervežimu į Prancūziją. 

- Gal galėtum gauti tų kariškių sąrašą? 

- Ne. Negaliu ten pakliūti. Kartoju tik tai, ką man sakė. Tik 
pats La Briujeras žino, kas nutiko tiems svečiams... 

Kasdanas pasitikslino generolo adresą. Volokinas jį užsirašė į 
bloknotą. 

— Ačiū, Arno, - baigė armėnas. - Gal galėtum ką nuveikti dėl 
trečiojo generolo? 

— Kodėl ne, žinoma. Tik ne šiandien, gruodžio 24-osios 10 
valandą vakaro, kai turėsiu greit užbaigti visus savo žygius. 

Kasdanui baigus pokalbį, abu vyrai nepratarė nė žodžio. Jie ir 
taip suprato kits kitą. 

Jų Kūčios dar nesibaigė. 

Mėlyna ir mėlyna. 

Greitkelis ir dangus. 

Indigo spalvos asfaltas ir indigo spalvos tamsa. 

Artėjant vidurnakčiui jie įnėrė į plačiai išsidriekusį priemiestį. 
Gyvenviečių ir skaldyto akmens namų juosta. Tuščia. Buvo pusė 
pirmos nakties, kai juodu sustojo Vilmomblyje prie Sadi Karno 
gatvės 64-o0jo namo. 

Tylomis apžiūrėjo geležinius vartus ir mūro sienas. Virš tvir- 
tovės lėtai siūravo juodos medžių viršūnės. Išbaigtam paveikslui 
tetrūko stiklo šukių, įmūrytų į sienos cementą. Generolo La Briu- 
jero sodyba puikiai derėjo prie šios Kalėdų nakties, kuri veikiau 
priminė pasaulio pabaigą. Abu vyriškiai išlipo į šaltį. 

Vartai buvo atviri. Volokinui užteko pasukti rankeną, ir jie atsi- 
dūrė sode. Jis dirstelėjo į Kasdaną, - galingas šio siluetas pritemdė 
balkšvas žibintų aureoles, - ir davė ženklą eiti paskui. 

Juos apgaubė tamsa. Tvirtovės sienos. Šimtamečiai medžiai. 
Nė vieno apšviesto lango. Partneriai aptiko takelį ir patraukė juo 
prie namo. Sodas buvo apleistas. Vietoj gėlyno ir vejos stirksojo 
piktžolės ir varputis. Tamsavo išvešėję krūmynai - netvarkingi, 

primenantys siaubingus padarus. Viską, kas ten augo, buvo apklė- 
tęs tankus gervuogynas, panašus į spygliuotos vielos raizginį. 

- Be reikalo einame, - sumurmėjo Kasdanas. - Vyrukas miręs. 
Arba seniai išvykęs. 

— Pamatysime. 

Netrukus priėjo namo laiptus. Įspūdingas statinys, kone pilis, 
XX amžiaus stiliaus, su piliai būdingomis puošmenomis. Tamsios 
plytos. Bokštų smailės. Lenktos saulėdengės. Paradinės durys 
atrodė Art dėco stiliaus, tokios dekoratyvinio meno apraiškos 
neretai būdingos kai kurių senųjų metro stočių durims. Pasta- 
tas buvo aklinas tarytum bunkeris. Visos langinės uždarytos. 
Atvašynuose mėtėsi statybinės šiukšlės. Priebutis nusėtas stiklo 
duženomis. Tikri griuvėsiai. 

Volokinas jau buvo linkęs pritarti Kasdanui: čia iš tikrųjų jau 
ne vieną penkmetį niekas negyvena. Arno buvo gavęs ne pačius 
naujausius duomenis. 

Užlipo laiptais. Grotuotos durys buvo užrakintos, bet stiklinis 
jų stačiakampis iškultas ir tarp kaltos geležies strypų žiojėjo skylė. 
Tad prakišti ranką ir atsirakinti duris buvo vieni niekai. 

Tik dėl akių jie paskambino į duris. Tylu. Patrepsėjo kojomis, 
ne itin smarkiai, kad neišgirstų gretimuose namuose. Jokio garso. 
Neskubėdamas Volo pasirausė savo krepšy ir ištraukė dvi poras 
chirurginių pirštinių. Vienerias padavė Kasdanui, kitas apsimovė 
pats. Prakišo ranką pro išdaužtą stiklą ir suktelėjo vidaus užrakto 
skridinį. Gūdžiai girgžtelėjusios, durys atsivėrė. Rusas sustingo 
tarpduryje, mintyse skaičiuodamas iki dešimties ir laukdamas 
kokio garso. Nieko. Tada peržengė stiklo šukes. Įslinko į tamsutėlį 
vestibiulį. 

Pirmiausia į nosį trenkė dulkių tvaikas. Čia oras buvo sunkus 
ir sudvisęs, Volokinui net pasidingojo, kad kvėpuoja degančių 
riebalų dūmais. Jis įsigudrino kvėpuoti burna, trumpais kvėptelė- 
jimais, - taip galėjo įtraukti oro neužteršdamas šnervių. Antrasis 

įspūdis - šaltis. Kaustė tokia ledinė pagela, lyg stovėtum lauke. Tik 
čia šaltis buvo sumišęs su drėgme ir todėl atrodė dar šalčiau. 

Kaire ranka pasirausęs krepšy, rado plunksnakočio formos ži- 
bintuvėlį ir įžiebė. Dešinėje dvigubų durų staktoje kėksoję pusiau 
išrauti vyriai atvėrė tamsią ertmę. Jis ir pasišovė ten įeiti; įdurmu 
slinko Kasdanas, kuris taip pat užsidegė žibintuvėlį. Tylius jų 
žingsnius ryškiai žymėjo garų debesys, kurie vertėsi iš burnų ir 
virto šviesos pluoštais. 

Jie įžengė į pirmąjį kambarį. Čia baldai, regis, sukurti iš dulkių 
ir voratinklių. Tamsi, beformė masė iškart sukėlė pasišlykštėjimą. 
Ant grindų mėtėsi išmatomis apdergti laikraščiai, išplėšti knygų 
puslapiai, tuščias butelis... Klausa tepagavo iš kažkur atsklindan- 
čius šiugždesius, traškesius, iš kurių galėjai numanyti, kad tai 
nepratę prie lankytojų gyvūnėliai. 

Volokinas iškėlė savo žibintuvėlį sulig krūtine. Kabojo paveiks- 
lai, bet buvo per tamsu, kad ką nors įžiūrėtum. Spalvoti sienų 
apmušalai žaliais dryžiais - sušokę pūslėmis, nudrykę it skivy- 
tai - dengė sienas tarsi lipni drobulė. Visus keturis lubų kampus 
apraizgę voratinkliai, lyg pilkšvos seilės jie dryksojo ir ant baldų. 

Rusas priėjo prie komodos ir palietė apgliaumijusius daiktus. 
Flakonėliai. Brangūs niekučiai. Įrėmintos nuotraukos. Visa buvo 
aptraukta lyg kokiu tamsiu kailiu. Visa čia puvo tarsi pasenęs 
sūris. 

Jis atidarė stalčių. Nuotraukos. Dokumentai. Visi popieriai 
nugulti šlykštaus pūkelio. Atsargiai įkišo ranką. Iš tokio šlamšto 
galėjo netikėtai iššokti žiurkė. Apvalė nuotraukas ir pamatė, kas 
ten pavaizduota. Už jo stovėjęs Kasdanas tyrinėjo kitus užkaborius 
skrosdamas erdvę savo žibintuvu. 

Volo nepatikėjo savo akimis, ką pamatė. Luošys vaikas, įspraus- 
tas į geležines konstrukcijas. O gal tai nežinomas kankinimo 
įrankis, kuriuo vaikas buvo nukankintas, supjaustytas, sumai- 
totas. Kitos nuotraukos. Vaikiškos rankelės nuplėštais nagais. 

Vaikų veideliai - supjaustyti, perplėšti, išdarkyti pasidarbavus 
žnyplėmis ir virbais. 

Dar kiek pavartė. Mašinėle atspausdinti lapai, rūpestingai su- 
segti. Datos. Vietovės. Slaviškos ir ispaniškos pavardės. Dar ki- 
tokie vaizdai. Žindomas kūdikis. Jo rankos ir kojos prikaltos prie 
lentos. Mergytė iki pat peties nukirsta ranka, ji stovi nuoga, baltut 
baltutėlė dar baltesniame kambaryje. 

Kasdanas atsistojo jam už nugaros. Volo uždarė stalčių. 

- Maunam iš čia, - sumurmėjo rusas. - Mes pakliuvome pas 
demoną. Tik tas demonas jau nusibaigęs. 

Armėnas pašvietė savo partneriui į veidą. Tai, ką išvydo, pri- 
vertė jį tyliai ištarti: 

- Žinoma. Čia... 

- Anita? 

Abu vyrai sustingo. Iš kur tas balsas? Rėžiantis ausį, trūkinėjan- 
tis, lyg burnos kamšalo pridusintas. Netikėtai Arno informacija 
įgijo realumo. Tas senis merdėjo savo irštvoje. 

— Anita? Kur tu, sena kekše! Neversk manęs laukti... 

Nuaidėjo smūgiai. Ne į grindis, bet į vamzdžius. Tarsi kalėjimo 
prižiūrėtojas gumine lazda trankytų per radiatorius. Volokinas 
mėgino suprasti, iš kur sklinda tas kalimas. Jo žibintuvėlis vin- 
guriavo po kambarį užgriebdamas vis naujas detales. Židinį. 
Sukabintų ginklų piramidę. Šerno galvos iškamšą. 

DUN DUN DUN... 

Smūgiai į šviną ar varį. Jie aidėjo namuose lyg šiurpą keliantys 
litaurai, skelbiantys nebūtį, tuštumą, į kurią prasmego visas klai- 
kas, visas kada nors nukankintų vaikų siaubas. 

Smūgiai liovėsi. Volokinas sugriebė Kasdanui už peties ir su- 
šnibždėjo: 

— Antrame. 

Kasdanas pasileido pirmas. Svetainė, koridorius. Jo gale - laip- 
tai. Lipant pakopomis jų žingsnius slopino dulkių sluoksnis. 

DUN DUN DUN... 

Dundesį retkarčiais perrėkdavo balsas. 

— Anita... tu bjaurybe... man reikia... nusibaigsiu! 

Antras aukštas. Volo ėjo lyg slenkančiu smėliu. Jį sukrėtė ne tik 
šiurpūs garsai, - dar kažkas. Tai - baimė, atsėlinusi iš nenusako- 
mos praeities. Kažkas, kas buvo jį užvaldęs ir jau niekada nebe- 
paliko ramybėje. Tai buvo lyg Prusto „Prarasto laiko beieškant“ 
biskvitinis pyragaitis, tik žadinantis košmarus. 

DUN DUN DUN... 

Staiga jis suprato. Senio, apimto laukinio nirtulio, blerbimas 
jam priminė jo senelį. Apie tą šunsnukį jis daugiau nieko nepri- 
siminė, tik jo balsą, kaip tik balsą. Tas šiukšlė, įkaitintas degtinės, 
užsiplieksdavo tokiu laukiniu, mirtinu nirtuliu... Volokinas tik tai 
ir atsiminė. Tik tą staugimą, virpėjimą gerklėje, pranašaujantį, kas 
blogiausia. Bet kaip tik to, kas eidavo po stūgsmo, jis nebeprisi- 
minė. Nei smūgių. Nei pažeminimų. Nei bausmių. 

— ANITA! 

Antros durys į kairę. Volokinas paklausė: 

— Beldžiam, ar ką? 

— Koks čia dar beldimas. 

Kasdanas jau suėmė už rankenos, kai už durų vyras sukliko: 

- BJAURYBE! AŠ... AŠ... AŠ... 

Jie įžengė. Volokinas tikėjosi visko, net paties blogiausio, bet 
tai, ką išvydo, buvo be galo pažįstama. Visiškas jukinys. Drabužiai 
ant grindų. Lėkštės su gaižaus ėdesio likučiais. Zujantys tarako- 
nai. Prietamsyje skendinčios sienos su tais pačiais pūslėtais nuo 
drėgmės apmušalais. Degė dvi naktinės spingsulės, it žvakės visa 
apšviesdamos rusvai gelsva šviesele. Kambaryje riogsojo didžiulė 
lova, apversta antklodėmis, suglamžytomis paklodėmis, suman- 
kytomis pagalvėmis. 

Senio čia nebuvo. 

Ir jo balsas nutilo. 

Volo sumetė, kur jis, bet Kasdanas buvo greitesnis. Jis staigiai 
sugriebė už antklodžių krašto ir jas atmetė. Susirietęs lovos vidury 
tūnojo mažulytis padaras, regis, uostantis savo išmatas. Įsikibęs į 
paklodes, žmogelis drebėjo ir trūkčiojo. Volokinui atrodė, lyg jie 
būtų atvertę akmenį ir aptikę šimtakoję skolopendrą blizgančia 
nugara. 

Kasdanas pasilenkė ir jį apvertė. Numirėlio galva, kiaušas pli- 
kas, burna įkritusi, išvagota rievių ir raukšlių - kaip mumijos. 
Giliai įdubusios akys, labai giliai - neįžvelgiamose orbitose. Gy- 
vasis lavonas raudodamas vapeno: 

- Anita... Man reikia... Man reikia arba man galas... 

Kasdanas atsitiesė: 

— Kas jam? Reikia paieškoti jo vaistų. Dar nusibaigs mums ant 
rankų! 

Volokinas neatsakė. Jis suklydo. Toks pažįstamas buvo ne bal- 
sas. Ir ne senio kambarys. O tas paslaptingas stygius. Įsispaudęs 
balse. Kūne. Kambaryje. Tas kankinantis abstinencijos sindromas, 
kuris draskė seniui širdį. Štai ką jis pajuto tvyrant ore, visuose 
namuose šią Kalėdų naktį, tokią beviltišką naktį. 

La Briujerui stigo dozės. 

— Nejudėkite, - sumurmėjo jis. 

Vaikinas išėjo iš kambario. Nusirito laiptais. Pasiklydo tamsių 
kambarių labirinte, kliuvo už baldų ir durų staktų. Galiausiai rado 
virtuvę. Šaldytuvą. Jo skyreliai netikėtai nušvito. Senos sardinės. 
Pomidorų padažo likučiai. Sviesto. Sūrio. Visko labai mažai. Lyg 
pelei. 

Volokinas pasilenkė ir pasikniso daržovių skyrelyje. Geležinės 
dėžutės. Atidarė pirmąją: švirkštai. Antrąją: guminis raištis ir 
šaukšteliai. Trečiąją: permatomo popieriaus pakučiai. Nereikia 
nė išpakuoti — ir taip aišku, kas ten. Socialinio aprūpinimo mi- 
nisterija generolui tokio gydymo nekompensavo. 

Rusas ištraukė medžiagas, paskui pakaitino puode vandenį 
iki virimo. Įdėjo sietelį, tada į jį - dvi metalines dėželes - vietoj 
autoklavo. 

Rankas įtraukė į rankoves. Sugriebė sietelį. Jo turinį iškratė į 
alkūnės linkį. Vėl atidarė šaldytuvą ir ten surado pusę suragėjusios 
citrinos. Laisvąja ranka ištraukė iš paskutinės dėžutės pakelį su 
baltais milteliais. Rankos drebėjo. Nors veidą tvilkė karštas ga- 
ras, nuo plaukų šaknų iki pat kojų pirštų plūdo ledinis prakaitas. 
Sąlytis su kvaišalais. Švirkšto artumas... 

Privalėjo nepasiduoti. 

Privalėjo. 

Palypėjo aukštu į viršų. Nubraukė nuo stalo popiergalius. Sudė- 
jo visus reikmenis. Nusivilko striukę. Atsiraitojo rankoves. Veidu 
žliaugė prakaitas. 

- Po velnių, ką čia darai? 

— Gaivinu liudytoją. Mūsų vyriukas kenčia narkotikų badą, 
štai ir viskas. 

- Tokio amžiaus? 

— Vidurnakčio demonai, tėve. Jums tai nieko nesako? 

La Briujerą, vis dar susirietusį lyg embrionas, purtė konvulsijos. 
Savo pirštinėtomis rankomis rusas atidarė vieną įkaitintą dėžutę. 
Sugriebė šaukštelį, paskui paėmė sulankstytą lapelį. Vienu pirštu 
atsargiai jį išlankstė. Viduje - milteliai. Jo pirštai virpėjo, bet jis 
nepasidavė. Jam atrodė, lyg pleventų virš savęs. 

Paketėlyje buvo daugiau nei gramas kvaišalų. Jis nežinojo, ar jie 
gryni, bet nusprendė skirti šoko terapiją. Visą dozę. Paliko pakutį 
atvirą ir įsmuko į vonios kambarį. Jam reikėjo vatos. Jos nerado, 
bet vaistinėlėje, prikimštoje pasenusių vaistų, aptiko marlės. Rado 
ir 909 stiprumo spirito. 

Grįžo į kambarį. Generolas, įsikuitęs į drėgnas paklodes, kale- 
no dantimis, niurnėjo, nesuprantamai keiksnojo. Volo sugriebė 

šaukštelį, sulenkė jo kotelį. Įspaudė citrinos sulčių - lyg ant aus- 
trės. Pakelio turinį subėrė į šaukštelį ir apšlakstė sultimis. 

Tada paėmė marlės skiautę ir padėjo ją į greta gulėjusią peleni- 
nę. Atkimšo spirito butelį, nykščiu prispaudė marlę prie kaklelio 
ir sumirkė ją alkoholiu. Vienoje kišenėje apčiuopė žiebtuvėlį ir už- 
degė. Ši degė silpna, lygia, melsva liepsnele. Virš liepsnos palaikė 
šaukštelį. Skysčio paviršius ėmė virpčioti. Volokinas taip gausiai 
prakaitavo, kad lašai nuo kaktos dribo ir tiško ant stalo krašto. 

Atplėšė dar vieną marlės skiautę. Įmerkė į verdantį mišinį. 
Atsargiai padėjo šaukštelį ir iš kitos metalinės dėželės ištrau- 
kė švirkštą. Daug kartų stūmokliu iš švirkšto išstūmė orą, tada 
įbedė adatą į permirkusią marlę, kuri atstojo filtrą. Lėtai traukė 
stūmoklį. Nuodai kilo - pavojingi ir drauge tokie geidžiami. Jo 
ranka trūkčiojo. 

- Gal nori, kad aš tai padaryčiau? - už nugaros išgirdo Kasdano 
balsą. 

— Nereikia, - atsiliepė Volo. - Nenoriu kompromituoti poli- 
cijos. 

Jo kūnas kentė nepakeliamas kančias. Kiekviena kūno ląstele 
jis troško švirkšto. Tarytum Odisėjas, pririštas prie laivo stiebo 
ir besiklausantis sirenų dainavimo. 

Kai stūmoklis buvo iki galo ištrauktas, jis šnipštelėjo Kasdanui: 

— Palaikykite. 

Volokinas jam patikėjo švirkštą, o pats priėjo prie gulinčio 
skeleto. Vienu keliu priklaupė ant lovos krašto. Pakišo rankas po 
senolio pažastimis. Lėtai jį pakėlė, tam nereikėjo jokių pastangų. 
Generolas nesvėrė nė keturiasdešimties kilogramų. 

Pamišėlio akys degte degė: 

— Tu - ne Anita. 

— Aš nesu Anita, tėve, bet turiu tai, ko tau reikia. 

— Jūs paruošėte injekciją? 


227 


— Karštutėlę. Parodyk savo venas. 

Volokinas atsmaukė kairiąją pižamos rankovę. Sulenkta alkūnė 
su šašų raizginiu ir pajuodusiomis venomis. Tas pats vaizdas deši- 
nėje. Rusas atvertė antklodę ir apžiūrėjo generolo kojas. Nė kiek ne 
geriau. Vien tik kraujo krešuliai, sugadintos venos ir hematomos, 
nusėjusios visas kojas iki pat kulkšnių. Anita, toji dama, leidusi 
jam injekcijas, tiko tam darbui taip, kaip jis - nerti vąšeliu. 

Atsegė pižamos palaidinę. Irgi tikras siaubas. Senolio krūtinė 
buvo sudraskyta, visaip supjaustyta. Arno juos buvo perspėjęs, 
kad La Briujeras jau daugybę metų save luošino. Tokiam apsu- 
kruoliui nebuvo kur įdurti. 

Po liežuviu. Po kiaušiais. Beviltiška. Žmogus buvo virtęs ištisa 
žaizda. Kur pažiūrėsi, visur grėsė gangrena. 

Teliko vienintelė išeitis. 

To jis niekad nebuvo mėginęs. Nei sau. Nei kam kitam. 

- Švirkštą. 

Švirkštas įkrito jam į leteną. Spazmai. Heroinas vėl ėmė deginti 
pirštus. Vienu mirksniu jis išvydo save su adata kūne. Jau juto 
galūnėmis lakstančias palaimos skruzdėlytes. 

- Prilaikykite jį. Aš jam dursiu. 

— Kurė 

- Į akį. 

— Tu pakvaišai? 

- Paskutinė galimybė. Narkašų išmonė. 

- Ojei tu jam išdursi akį? Arba jeigu jis užvers kanopas? 

— Arba tai, arba maunam iš čia. 

Kasdanas priėjo prie lovos iš kairės ir sugriebė kaliausę už pe- 
čių. Generolui akimirką nušvito protas. Akys netikėtai išsprogo. 
Jas dengė gelsvas užkrato šydas. Karščio ir siaubo skystis. 

— Dabar, dėde, nebejudėk. Po penkių minučių tu mane lai- 
minsi... 

Senis suurzgė. Volokinas jam prispaudė iš šono veidą. Smiliumi 
ir nykščiu išvertė dešinę akį. Prie nosies prigludo rainelė ir vyzdys, 
paskui švystelėjo į priešingą pusę tarsi ieškodami kelio pabėgti. 
Volo prikišo adatą. Prie tarpunosio įžiūrėjo kapiliarų tinklą. 

Prisitaikė. Sulaikė kvapą. Įbedė adatą į rageną. Jokio pasiprieši- 
nimo. Volo dar spustelėjo. Generolas jau neberėkė. Jis sulaikė savo 
staugimą ir dabar įsiklausė į aštrų trakštelėjimą. Rusas paspaudė 
stūmoklį ir jam ėmė atrodyti, kad senka ne švirkšto turinys, o 
jo paties venos. Giliai, labai giliame sąmonės kampelyje kirbėjo 
įsitikinimas, kad bus gerai. Akies baltymas neapsipila kraujais. La 
Briujeras, regis, nejaučia skausmo. O akies obuolys netrykštelėjo 
jam į fizionomiją. 

Jis suskaičiavo iki dešimt ir labai lėtai ištraukė adatą. Tikėjosi 
nežinia ko. Kraujo geizerio. Iš žaizdos besiveržiančių gleivių. 
Nieko neatsitiko. Volokinas atsitraukė priblokštas, su švirkštu 
rankoje, o senis įsikniaubė į savo patalus, užlietas ramybės. 

Kasdanas, vis dar nepaleisdamas žmogėno, pakėlė akis: 

— Tau viskas gerai? 

Volokinas šyptelėjo. Arba manė išspaudęs šypseną: 

- Blogiau nei jam, bet gerai. 

— Po kiek laiko pradės veikti? 

— Heroinas jau dabar atšildo jam smegenis. Po kelių sekundžių 
jis bus visiškai parengtas. 

Volokinas sakė tiesą. Po pusės minutės generolas atsimerkė. Su- 
siaurėję jo vyzdžiai sublizgo jukia ramybe. Lūpos prasišiepė: 

— Kaip gera... 

Jis ištarė šiuos žodžius tyliai, vien sau. Paskui, regis, grįžo į 
tikrovę ir suvokė, kad prie jo lovos stypso du dilbos. 

— Kas jūs? 

— Kalėdų Seneliai, - tarė Kasdanas. 

- Jūs - vagys. 

La Briujeras atgavo tam tikrą orumą. Balso tonas, galvos laiky- 
sena - visa rodė, kad reikalai krypsta geryn. Į paviršių kilo kari- 
ninkas. Griuvena traukėsi. Tokį kilimą sutrikdė smarkus kosulys. 
Paskui jis ir vėl atkrito. 

— Kas jūs, dėl Dievo meilės? 

— Policija, dėdule. Užduosime tau keletą klausimų ir leisime 
švęsti Kūčias pasidėjus savo paketėlius. Sutinki? 

— Apie ką klausimai? 

Balsas darosi vis griežtesnis. Kariškis dabar prisiminė, kad visą 
gyvenimą įsakinėjo. 

— Hansas Verneris Hartmanas. Čilė, 1973-ieji. 

Vyras užmetė pižamos skvernus vieną ant kito, instinktyviai 
paslėpdamas savo randus. Jis panėšėjo į aliejumi tapytą portretą, 
kurio dažai nuo laiko perdžiūvo ir suskeldėjo. 

- Jis neturi šito matyti. 

— Hartmanas? 

- Jis neturi šito matyti. Kūno darkymas prieštarauja jo kančios 
sampratai. 

Kasdanas prisėdo ant lovos krašto iš kairės. Volokinas įsitaisė 
dešinėje. Du vyrai, lankantys sergantį senelį. 

— Pradėsime nuo pradžių, - pareiškė Kasdanas. - 1973-ieji. Į 
valdžią ateina Pinočetas. Kas atsitinka Prancūzijai? 

— Kodėl aš turėčiau su jumis kalbėtis? 

— Kad rytoj rytą jums neatsiųstų Kovos su narkotikais bri- 
gados. 

- Jūs prieš mane nieko neturite. 

Volokinas pasilenkė prie jo iš kitos pusės. 

— Galėčiau išmesti į klozetą nedidukes tavo atsargas. Aš radau 
tavo slėptuvę, mielasis. 

Vyras kostelėjo. Toks iškilnus. Toks narsus. Paskui staiga išvertė 
kupinas siaubo akis: 

— Jūs juos radote? 

— Ką? 

- Los nifios. Vaikus. 

— Kur? 

- Sienose. Jie įmūryti sienose! 

Abu partneriai susižvalgė. 

— 1973-ieji, - pakartojo Kasdanas. - Papasakokite apie Čilę ir 
mes einame sau. 

Senis įsikniaubė į savo pagalves. Jo veidą, pečius žaibo greitu- 
mu persmelkė kelios būsenos. Siaubas. Palaima. Orumas. Jis vėl 
kostelėjo. Generolas grįžo į tikrovę. 

— Turėjome pasirašę sutartis. Specialūs seminarai. Pagalba 
Čilei. 

- Jau kalbėjome apie tai su generolu Kondo Mari. 

— Bailys. Tikra boba, tik su kelnėm. Jis pabėgo! 

— Mes žinome, kad jūs ten buvote pasiųstas kaip vienas iš Kon- 
doro plano vykdytojų. Žinome, kad jūs mokėte Čilės, Argentinos, 
Brazilijos ir dar kitų šalių karininkus. Ką galite pasakyti apie tuos 
mokymus? 

La Briujeras sukvaksėjo: 

- Tais laikais Pietų Amerikoje dėjosi keisti dalykai. Šiandien 
kalbama apie blogio ašį, - jis išsišiepė. - Paistalai! Aš žinau, kas yra 
blogio ašis. Tai ne politinė kova. Kaip visada, tai galutinė išeitis. 
Išrauti su visomis šaknimis - švariai ir paprastai - pragaištingus 
elementus! Kad ir kur jie būtų. Ne tik juos, bet ir jų šeimas, jų 
aplinkos žmones. Visus, kurie gali būti užkrėsti. Kad raudonasis 
maras nebegalėtų plisti. Per amžius! 

- O koks buvo jūsų vaidmuo tuose seminaruose? - neatlyžo 
Kasdanas. 

— Ašjuos mokiau drausmės, kontrolės, efektyvumo. Tramdžiau 
barbariškus jų instinktus. Kankinimai neturi virsti skerdynėmis. 
Ir ypač niekad neturi pereiti į apkvaitimą! - jis vėl išsiviepė. — 
Kraujas šaukiasi kraujo. Visi tai žino. Vyrai. Tikrieji. Tie, kurie 
pažino fronto baisybes. 

— Papasakokite apie savo kolegas. Kitus mokytojus. 

- Juos taip pat teko prilaikyti! Magų mokiniai. Vienas Šiaurės 
Amerikos kariškis žavėjosi tik napalmu. Jis iškarpydavo žirklėmis 
apskrudusius odos fragmentus ir versdavo kalinius juos praryti. 
O vienas paragvajietis išdresavo šunį kalinėms prievartauti ir... 

— Papasakokite mums apie Hartmaną. 

La Briujeras neprasižiodamas darbavosi žandikauliais, tarsi 
būtų žiaumojęs pasibjaurėtiną maistą, turintį šleikštų skonį. 
Paskui įdėmiai nužvelgė iš eilės abu lankytojus. Iš po šviesių 
blakstienų, akių rainelėse, blykstelėjo žiaurumas ir drauge gud- 
rumas. 

— Greta jo mes nebebuvome mokytojai, tik mokiniai. Ir netgi 
tam tikros jūrų kiaulytės. 

- Jūrų kiaulytės? 

— Tokios pat, kokiomis mes laikėme savo apdorojamuosius. 
Taip. Hartmanui kiti kariškiai taip pat tiko bandymams. 

— Kokiems bandymams? 

- Įšventinimui. Kelionei į skausmą. 

Kasdanas patylėjo. Laukė, ką tas pasakys toliau. 

- Iš pradžių mes turėjome patys pasipraktikuoti su sulaikytai- 
siais. Tai buvo vadinama „praktiniais darbais“. 

— Tai jūs ir kankinote? 

— Taip. Hartmanas mus įkišdavo į kamerą vienus su kaliniu. 
Mes privalėjome jį „apdoroti“. Vienokiu ar kitokiu būdu. Tada 
imdavo dėtis keisti dalykai. Lyg ir pasidalijimas. Patalpa būdavo 
prisodrinta kančios, kančia atšokdavo nuo sienų ir vėl grįždavo į 
kūną. Ji mus jaudrino. Kaip narkotikai. Mums reikėjo šauksmų, 

kraujo, verksmų... Daug kartų tekdavo stabdyti kankinimų vyk- 
dytoją. Nes tas jau žudydavo savo kalinį. 

Kasdanas suprato, kad jiems teko leistis į tolimą kelionę. Į 
žmogaus beprotybės gelmes. Jie prasiskverbė į labirintą - skaus- 
mo, žiaurumo labirintą, kurio Minotauras - Hartmanas. Nuo pat 
pradžių jie keliavo tuo labirintu, ir jokia Ariadnė nedavė jiems 
siūlų kamuolio iš jo išsikapstyti. | 

- Paskui, - toliau pasakojo La Briujeras, - prasidėdavo antrasis 
etapas. Anot Hartmano, kankinimo ekspertas privalėjo pajusti 
smurtą savo kailiu. Ši mintis nebuvo nauja. Jau Alžyre generolas 
Masiu savo Hidros kontoroje pats išbandė kankinimą elektra. 

- Ir jūs įnikote į tuos eksperimentus? 

- Be abejo. Mes buvome kariškiai. Negalėjo būti nė kalbos apie 
kinkų drebinimą. 

- Ir jūs gavote elektros iškrovas? 

— Iš pradžių silpnas. Hartmanas žinojo, ką daro. Jis norėjo mus 
įsukti į kančių ratą. Į jų verpetą. 

- Taip ir atsitiko? 

- Ne visiems. Dauguma karininkų grįžo prie... ortodoksiškes- 
nių darbų. Bet keletas užkibo. 

— Kaip jūs? 

— Kaip aš. Mane išvedė iš proto burtininkas Endorfinas. 

Prabilo Volokinas. Jis nenuleido akių nuo La Briujero, nors 
kreipėsi į Kasdaną: 

- Kai kūnas jaučia skausmą, jis išskiria ypatingą hormoną - 
endorfiną. Natūralų analgetiką, kuris malšina skausmą. Šis fizi- 
ologinis refleksas slopina neigiamus pojūčius. Bet tas hormonas 
sukelia ir tam tikrą euforiją. Žinoma, ne visiems ir ne visada. 
Antraip kiekvienas kankinimo seansas būtų vien malonumas. 

Generolas smiliumi it kabliu baksteli Volokino pusėn: 

- Hartmanas žinojo, ką daro! Versdamas kęsti vis stiprėjantį 
skausmą, jis įjungė mechanizmą. Nuolatinis endorfino išsiskyrimas 

mus padarė priklausomus. Skaudėdavo, bet kančia pakylėdavo į 
kitą jutimų lygmenį. Jausmų aštrumas. Mėgavimasis... 

- Tai vadinama subspace, - paaiškino rusas. 

Nugeibėlis linktelėjo savo skiausčią kramę, vis dar nepakelda- 
mas jos nuo patalų. 

- Tikrai taip. 

Kasdanas buvo sukrėstas. Nieko sau: kentėdamas jauti ma- 
lonumą. Trenktasis generolas pjaustinėdavo save ir patirdavo 
orgazmą - kaip masturbuodamasis. O Volokinas tiesiog žaižaravo 
protingumu. Tik seko kantrybė. 

Jis atsistojo ir pasitaisęs kaklaraiščio mazgą tarė: 

— Sadomazochistai leipsta iš susižavėjimo nuo tų sumautų aiš- 
kinimų. O man jūs tik gauja trenktų iškrypėlių, ir baigta! 

La Briujeras sukikeno. Visa jo elgsena dvelkė kvaišalų palaima. 
Ir jau niekas nebegalėjo jo supykdyti. 

— Galėtume pabandyti, - sukvaksėjo senis. - Galirjūs pajustu- 
mėte prieštaringas sroves? Karštį. Šaltį. Glaudžiausiai susipynu- 
sius. Aš labai greitai į tai įjunkau. Ir nebeskyriau gėrio nuo blogio. 
Niekas daugiau neberūpėjo, tik stiprumas! 

Volokinas įsitvėrė lovos krašto ir rėžė: 

— Tai šitaip ir tapai sadomazochistu? 

— Nepakenčiu šito žodžio. 

- Velnio išpera, išsigimėlis. Aš... 

Rusas pašoko ir jau puolė senio purtyti. Kasdanas vos spėjo 
sučiupti jį už švarko. 

— Nusiramink! - jis įsmeigė akis į La Briujerą. - Kiek laiko 
truko tos... pratybos? 

— Nebežinau. Aš pražuvau, tapau Hartmano vergu, bet netrukus 
jis mane išmetė. 

— Dėl ko? 

— Dėl malonumo, kurį jutau kęsdamas skausmus. O vokiečio 
tyrimo tikslas buvo visai kitas. Jo filosofijai malonumas yra sve- 

timas. Štai kodėl jis mane visada niekino. Aš per daug tai mėgau, 
suprantate? 

— Ne. Nieko nesuprantu. Ko siekė Hartmanas? 

- Šito niekas niekada nesužinos. Manau, jis norėjo kontroliuo- 
ti endorfinus ir užgrūdinti kūną, o drauge ir dvasią. Suvaldyti 
skausmą, suvaldyti stojiškai. Kančia privalėjo tapti jėga. Energijos 
šaltiniu. Turėjo užgimti naujas žmogus. 

— Ar dar teko matyti Hartmaną po tų seminarų? 

— Niekada. 1976-aisiais aš išskridau į Prancūziją ir jau niekad 
nebegrįžau į Čilę. Šiaip ar taip, kartoju jums: aš jo nedominau. 
Buvau nešvarus. Iš skausmo aš išgaudavau malonumą. Žaloda- 
vausi. Vokietis šito negalėjo pakęsti. Nieku gyvu nenorėdavo 
matyti randų. 

— Kodėl? 

— Kančia - paslaptis. Kančia - dvasinė sąvoka. 

- Jūs manote, kad Hartmanas jau miręs? 

— Esu tuo įsitikinęs. Bet konkretaus įrodymo neturiu. Beje, 
nėra taip ir svarbu. 

— Kodėl? 

- Nes jis - dvasia. Mokykla. O mokyklos niekad nemiršta. 

Jis jau yra sykį tai girdėjęs. Kalbą pasuko kitur: 

— Santjage buvo dar vienas prancūzų karininkas. Generolas 
Pi. 

— Tikrai taip. 

- Jūs jį vėliau dar matėte? 

— Niekada. 

— Gal girdėjote, kas jam nutiko paskui? 

— Puikiausia karjera. Armijai reikia tokių žmonių kaip jis. 
Šaltakraujė reptilija. 

— Gal žinote, kur galėtume jį rasti? 

— Niekas nežino. Jis nepaliovė laviravęs ir pačioje armijoje. Su 
savo paslaptimis, savo ryšiais, pogrindinėmis operacijomis. Pi 

visada gaudavo niekšiškas užduotis. Pašalinimas. Kankinimas. 
Šantažas. Karinė jėga, tik pati brutaliausia. Beje, jis daugybę kartų 
keitė savo pavardę. Prieš pasivadindamas Pi, jis buvo Foržera. 

- Žanas Klodas Foržera? 

— Tas pats. 

Kasdanas tvirtai užspaudė šią informaciją. Pernelyg jam pavo- 
jingą. Bent šiuo metu. 

— Gal žinote, kokios buvo kitos jo pavardės? 

— Ne. Aš jo niekad daugiau nemačiau. Tik girdėjau gandus, 
daugiau nieko. 

Armėnas vėl pasuko kalbą kitur: 

- 1987 metais, kai jau buvote išėjęs į atsargą, jums pavedė pri- 
žiūrėti, kaip vyksta Čilės „pabėgėlių“ pergabenimas. 

- Jūs gerai informuotas. 

— Kodėl pavedė jums? 

- Nes aš juos pažinojau. Tie žmonės dalyvavo mūsų semina- 
ruose. Budeliai. Be gėdos ir sąžinės. 

— Kodėl Prancūzija juos priėmė? 

— Niekas nebuvo suinteresuotas, kad jie pliurptų apie mūsų 
įpainiojimą tuo tamsymečiu. Beje, politinis prieglobstis suteikia- 
mas kiekvienam juočkiui. Tai kodėl ne kariškiams? Šiaip ar taip, 
tie žmonės valdė šalį. 

— Ar tarp jų buvo vyras, pavarde Giotsas? Vilhelmas Giotsas. 

— Tikrai taip. Hartmano asmeninio orkestro vadovas. 

- Buvo dar trys vyrai: Reinaldas Guteriesas. Tomas Van Ekas. 
Alfonsas Ariasas. Kur jie šiandien? 

— Neįsivaizduoju. 

— Mes atlikome tyrimą. Regis, visi jie dingo. 

- Tai normalu. Jie tam ir atvyko, kad ištirptų mūsų šalyje. 

- Jie pasikeitė pavardes? 

- Labai gali būti. Tie vyrai - mūsų svečiai. Galingi svečiai. 

- Kaip jums atrodo, ar jie palaikė ryšius su Hartmanu? 

— Nemanau. Jie norėjo ištrinti savo praeitį. 

— Net Giotsas? 

— Giotsas buvo silpnas padaras. Hartmano šunelis. Gal jis ir 
negalėjo atsikratyti savo šeimininko. 

Armėnas apipylė klausimais. 

— Ar žodis El Ogro jums ką nors sako? 

- Ne. 

— Ar esate girdėjęs tuo metu apie ligoninę, kurioje vokiečiai be 
jokio nuskausminimo pjaustydavo gyvus žmones? 

— Hartmanas savo anklave „Asunciėn“ tikrai turėjo ligoninę. 
Niekad nesu joje buvęs. Va ten jis galėjo atlikinėti tokias... origi- 
nalias operacijas. 

— Kaip jūs manote, kas atsitiko Hartmano grupuotei? 

— Devintojo dešimtmečio pabaigoje ji išsisklaidė. Kolonija, - 
taip buvo vadinama jo valda, - buvo išardyta. Per daug skundų, 
per daug komplikacijų. O ir pats vokietis seno... 

- Jūs ką tik mums pasakėte, kad jis įkūrė mokyklą. 

— Kitur. Ir kitokia forma. Nežinau. 

— Kai mes atėjome, jūs prašnekote apie vaikus. Kas jie? 

— Nenoriu apie tai kalbėti. 

Netikėtai generolas La Briujeras, regis, atsikvošėjo. 

— Kuriems galams tie klausimai? Kodėl kapstotės po tas senas 
istorijas? 

Volokinas grįžo prie lovos ir prisėdo kuo arčiau karininko: 

- Vilhelmas Giotsas prieš keturias dienas buvo nužudytas. 

- Kaip kažin ką, tai vis vien neatperka nusikaltimų. 

— Kas Paryžiuje galėtų mums papasakoti apie Koloniją? Kas 
galėtų žinoti, kur dingo jos gyventojai? 

- Jei aš su jumis malonus, ir jūs turite maloniai su manimi 
elgtis... 

Volokinas atsistojo ir eidamas pro duris sumurmėjo: 

— Tuoj grįšiu. 

Kasdanas liko vienas su tuo griuvena. Jam nedavė ramybės 
keistas jausmas. Jie sužinojo šitame pragariškame kambaryje svar- 
bių detalių, bet neišmanė, kaip jas sudėlioti ir tiesiogiai susieti su 
serija žmogžudysčių. Vienas dalykas nekėlė abejonių. Hartmano 
šešėlis artėjo. 

Volokinas vėl išdygo tarpduryje. Rankoje laikė metalines dė- 
žutes. Jas sviedė į senį. Paskui priėjęs padėjo vieną permatomo 
popieriaus pakutį ant chromuotos dėželės. 

- Žiūrėk, seni. Manau, kad tu jau ganėtinai atsigavai ir gali pats 
įsidurti. Į užpakalį ar kitur. Pačiam geriau matyti. 

La Briujeras sugriebė pakelį bei dėžutes ir tarytum žinduklį 
priglaudė juos prie krūtinės. 

Rusas sustojo prie lovos. 

- Kas Paryžiuje galėtų mums papasakoti apie „Asunciėn“? 

Generolas lyg smaližius apsilaižė. Jo žvilgsnis išdavė, kad jis 
jau ilgėjosi būsimos injekcijos akimirkos, ir tas laukimas dvelkė 
gašlumu. 

- Yra vienas toks žmogus. Jo pavardė Milošas. Buvęs Hartmano 
„vaikas“. Vienas iš tų, kurie ištrūko. Jis pasirodė Paryžiuje devintąjį 
dešimtmetį. 

— Kur galima jį rasti? - paklausė Kasdanas. 

— Lengvai. Jis turi nuosavą namą. 

- Prekybininkas? 

- Taip, prekybininkas. Bet pardavinėja labai savotiškas 
prekes. 

— Ką* 

- Skausmo prekes. Turi Paryžiuje tokią skylę. „Devynuodegį 
katiną . 

- Žinau, - drėbė Volokinas. - Sadomazochistinis klubas. 

Senis jais nebesidomėjo. Jis jau atidarė metalinę dėžutę. Išklai- 
pytais pirštais mėgino sugraibyti švirkštą, šaukštelį, guminį raištį. 
Akis įsmeigęs į savo lobius, jis lyg hiena išsišiepė: 


338 


— Milošas ir tegali gaminti tai, ką jis pažino - skausmą. Jūs 
turite suprasti, kad taip jau yra. Hartmanas - liga. Nepagydoma 
liga. Kartą ja susirgę, nuo jos ir nusibaigsite! 

- Aš jums papasakosiu vieną istoriją. 

Volokino balso tembras išdavė jo viltį kuo greičiau apsiraminti. 
Kasdanas vairavo akis įbedęs į kelią. Abu vyrai buvo įsitempę kaip 
styga. Dėl skirtingų priežasčių. 

- Prieš kelerius metus, - pradėjo rusas, - turėjau bičiulę, kuri 
gyveno 9-ojoje apygardoje, Kalė gatvės 28-ajame name. Visai ša- 
lia Adolfo Makso aikštės. Kartą sėdu į taksi ir sakau vairuotojui 
gatvės pavadinimą. O jis manęs atžariai ir klausia: „28-asis“? Aš 
patvirtinu, bet neatkreipiu į tai dėmesio. 

Priešais pralekiančių automobilių žibintų šviesos skrodžia vol- 
vo saloną. 

Išniro žiedinio bulvaro važiuojamojo kelio juostos. . 

— Po kelių savaičių aš vėl sėdu į taksi ir paprašau nuvežti į 
Kalė gatvę. Vaikinas įžūliai klausia: „Prie 28-0jo?“ Aišku, tai 
išgirsdavau ne kaskart įsėdęs į taksi, bet dažnokai. „Kalė gatvė. 
Prie 28-0jo?“ Aš esu policininkas ir negaliu pakęsti neišaiškintų 
klausimų. Pašniukštinėjau, koks ten namas ir kas per gyventojai. 
Nieko neaptikau. Nieko, kas galėtų paaiškinti tokią keistą namo 
šlovę. Bet kartą vienas supratingesnis vyrukas mane apšvietė. 
Pasirodo, 34-ajame name įsikūrusi tokia sadomazochistinės pa- 
kraipos svingerių įstaigėlė. Klientai nedrįsdavo sakyti tikrojo 
adreso ir pridėdavo ar atimdavo kelis skaičius prie tikrojo, pagal 
savo vaizduotę. Bet kažkodėl kaskart jie pasirinkdavo 28-ąjį. 

Tamsoje blizgėjo informacijos skydai. Banjolė vartai. Alyvų 
vartai. Prė Sen Žervė. Net artėjant prie sostinės automobilių kelyje 

nepadaugėjo. Volvo, regis, slydo, buvo nešamas tamsos. Prietaisų 
skydelio ciferblatai blizgėjo tarsi lėktuvo valdymo pulte. 

— Labai keista, - tarstelėjo Kasdanas. - Kas čia bendra su Mi- 
lošu? 

- Ta įstaigėlė ir yra „Devynuodegis katinas“. 

— Nuostabu. Ir tu, aišku, žinai, ką tas pavadinimas reiškia? 

- Tai vienas iš BDSM apeigų simbolių. Rimbas iš daugybės odi- 
nių diržų, kurių galuose užmegzti mazgai. Manoma, kad tokiais 
rimbais piratai plakė nepaklusniuosius. Pasmerktasis privalėdavo 
pats užmegzti mazgus. BDSM pasaulyje „devynuodegio katino“ 
taikymas išties kažką reiškia. Tam tikrą skausmo skalės slenkstį. 

— Matau, kad esi pagautas įkvėpimo. O ką reiškia BDSM? 

- Tai akronimas. Angliška santrumpa. Bondage. Domination. 
Sado-Masochism*. Dar gali būti Discipline ir Submission**. Jūs 
supratote, apie ką čia kalbama. 

— O kas tas bondage? 

— Tai diržų ir grandinių menas. Negi jums niekad neteko skaityti 
komiksų, kur panelės vaizduojamos suraišiotos ir kankinamos? 

— Kadaise. 

— Gerai. Reikia žinoti, kad BDSM - ne tas pat, kas sadoma- 
zochizmas plačiąja prasme. BDSM - kur kas saugiau. Ir ne taip 
skausminga. 

— Nesuprantu, kuo skiriasi. 

- BDSM grindžiamas abipusiu sutikimu ir raminamomis 
apeigomis. Taip, pažeminimo ir skausmo ritualai, bet ir viena, 
ir kita tėra paviršutiniška. SM - kur kas kiečiau. Kraujo ritualai. 
Kankinimai. Kartais net no limit. 

Armėnas išspaudė šypseną. 

— Koks aš jau senas. O tu - tikras mokytojas. 


* Surišimas. Dominavimas. Sadomazochizmas. (Angl.) 
** Disciplina ir paklusnumas. (Angl.) 

Volokinas susijuokė. 

— Važiuokite žiediniu keliu iki Koplyčios vartų. Tada - iki 
Rošešuaro bulvaro. O paskui pasuksite į dešinę. Žvaigždės aikštės 
link. Nuo Kliši aikštės pasuksite į kairę ir atsidursime 9-ojoje 
apygardoje. 


Kasdanas jau žiojosi pareikšti vaikiui, kad jis jau keturiasdešimt 
metų važinėja po Paryžių ir pažįsta jį kaip savo penkis pirštus, 
bet laiku užsičiaupė. Vaikinukui reikėjo atsipalaiduoti. Jis dar 
prieš valandą išlaikė nežmoniškai sunkų egzaminą. Kontaktas su 
heroinu. Darbavimasis švirkštu. Ir dar kažkas, ko armėnas nepa- 
jėgė apibrėžti. Jis išsipinkliojo nugalėjęs kaip šaunus kareivėlis, ir 
išsipinkliojo tikrai nenukentėjęs. 

— Tai tu pažįsti Milošą? 

- Iš tolo. Tikroji jo pavardė Ernestas Grebinskis. Nepilnamečių 
teisių apsaugos tarnyboje jam yra užvesta kortelė. 

— Gviešiasi šviežienos? 

— Ne. Betjo skylėje daug kartų buvo užtikta nepilnamečių. Dar 
aštuoniolikos metų neturinčių pain-sluts*. Su pedofilija nieko 
bendro. 

— Gal gali man paaiškinti, kas tie pain-sluts? 

- Tokios žmogystos, kurioms pasistoja tik tada, kai kenčia 
skausmą. 

— O kodėl jis pasivadino Milošu, nežinai? 

- Neturiu jokio supratimo. Taip slaviškiau. Brutaliau. Vyrukas 
tam tikra prasme yra garbingas. Turi griežtai apibrėžtą teritoriją. 
Grupinis seksas. BDSM. Jis sukelia žmonėms skausmo, o žmonės 
už tai jam moka pinigus. Jokių apribojimų. 

— Niekada jokių žiauresnių polinkių? Sadomazochizmo? 

— Turbūt vyksta ir tokie specialūs vakarėliai. Aš nežinau. 


* Pain - skausmas, slut - patvirkėlis. (Angl.) 

— Vertėtų uždaryti visas tas šlykštybes. 

— Kad būtų konstatuotas įstatymų pažeidimas, reikia skundų. 
Mes čia kalbame apie suaugusius jaunuolius, užsigrūdinusius ir 
savanorius. 

Pasirodė antžeminis metro Rošešuaro bulvare. Kasdanas pa- 
suko į dešinę ir pravažiavo pro didžiulę arką, primenančią milži- 
nišką pamatą, ant kurio laikosi naktis. Armėnui atėjo mintis apie 
titaną Atlantą, pasmerktą ant pečių nešti dangaus skliautą. Buvo 
trečia valanda ryto, ir bulvare nematyti nė gyvos dvasios. 

Prie metro stotelės „Baltoji“ Volo įsakė: 

— Sukite į kairę. 

Baltoji gatvė. Kalė gatvė. 

— OK. Jau atvažiavome. Statykite kur nors čia, kad neatrody- 
tume kaip kėpsotojai. 

Kasdanas pakluso. Vaikis pradėjo jį erzinti savo įsakymais ir 
aiškinimais. Skubiai išlipo. Dulkė ledinė purkšna. Liuminescenci- 
nės lempos skleidė melsvą šviesą. Kalėdų naktis tirpo, akijo - tarsi 
graužiama rūgštaus lietaus. 

„Devynuodegis katinas“ buvo be jokios iškabos, be jokios len- 
telės prie sienos. Tik tamsios durys su įtaisytu variniu skląsčiu 
ir akute. 

- Leiskite veikti man, - sušnibždėjo Volokinas. 

Jis sugriebė už skląsčio ir pabeldė senoviškai, kaip prie Draku- 
los pilies vartų. Tučtuojau atsivėrė langelis. Mažas, smulkiomis 
grotomis. 

Pasigirdo balsas: 

— Turite klubo nario bilietą? 

- Žinoma. 

Volokinas priglaudė prie durų akutės savo pažymėjimą. Durys 
atsidarė. Tarpdury išniro milžinas. Jis buvo aukštesnis už Kasdaną, 
ir šis faktas armėną nustebino: jis nebuvo pratęs žiūrėti į kitus iš 
apačios. 

- Įeiti jūs negalite, - pareiškė cerberis savo keistu šaižiu balsu. - 
Dabar naktis, jūs neturite jokios teisės. Aš žinau įstatymą. 

Rusas žiojosi kažką sakyti, bet jį nutraukė Kasdanas. 

— Įstatymas yra. Yra prie jo ir visokių papildymų. Jei mes ne- 
įeiname dabar, aš tau pažadu, ryt lauks dideli nemalonumai. Teks 
atsiskaityti. 

Milžinas nepriekaištingu saržos audinio kostiumu mindžikavo 
nuo vienos kojos ant kitos ir dar nervingai daužė dešiniu kumš- 
čiu savo kairiosios rankos delną. Žibintų šviesoje mirguliavo jo 
grandinėlė. 

— Turiu pranešti šeimininkui. 

— Pranešk, vaikine. Mes kaip tik pas jį ir užsukom. 

Vyras išsitraukė mobilųjį ir nenuleisdamas akių nuo lankytojų 
paklausė: 

— Prašau pasakyti savo pavardes ir laipsnius. 

Kasdanas ir Volokinas ėmė kvatoti. Tai buvo nervingas, per 
garsus juokas: bergždžias mėginimas nors kiek nustumti nuo 
savęs juos slėgusį tos nakties sunkį. 

Armėnas galiausiai ištarė: 

— Pasakyk tik tiek: Hartmanas. 

— Tai kas jis? Vienas iš jūsų? 

— Hartmanas. Jis supras. 

Vyras nusigręžė ir ėmė kalbėti mobiliuoju. Jo pečiai buvo tokie 
platūs, kad visai užtvėrė durų angą. Kasdanas griežtu balsu prisakė 
Volokinui, nenustygstančiam vietoje: 

— Nusiramink. 

— Aš ramus. 

Nuo patapsilankymo pas senąjį narkomaną Volokinas pasidarė 
panašus į semtekso* užtaisą su užvestu laiko mechanizmu. Galintį 
bet kurią akimirką sprogti. 


* Plastiška sprogstamoji medžiaga, kurios pagrindinė dalis - heksogenas. 

Apsaugininkas atsigręžė ir kiek pasitraukė leisdamas svečiams 
įeiti. 

- Prašau, - vėl užrakino už jų duris ir žengė tamsiu koridoriumi 
pirmyn. - Eikite paskui. 

Prie kitų plienu kaustytų durų jie sustojo. Jose buvo įtaisytas 
skląstis ir elektroninė uždarymo sistema. Durininkas surinko 
kodą ir patraukė chromuotą it šaldytuvo durų rankeną. 

Už durų atsivėrė pragaras. 

Viskas buvo raudona. 

Raudonos sienos ir koridoriaus lubos su netvarkingai kabančiais 
patronais. Raudonos ir pačios elektros lempelės, skleidžiančios 
matinę, šaltą šviesą, jų spindėjimas kažkodėl vertė sustoti. Rau- 
doni ir siluetai. Veidų fragmentai. Raudonai blizgėjo antrankiai, 
grandinės, vinys. Galiausiai raudonos ir kameros, atsiveriančios 
abipus koridoriaus, viešai demonstruojančios savo sienas ir oda 
aptrauktus kūnus. Sakytum atsidūrei gerai įrengtuose nedidelio 
pragaro požemiuose, kur tvyro slogi šutra, prakaito ir ekskre- 
mentų dvokulys. 

Kaip visiems Paryžiaus policininkams, Kasdanui ne kartą yra 
tekę užgriūti svingerių barus ar dar gudresnes pasilinksminimo 
įstaigas, trenkiančias sadomazochistiniu kvapeliu. Kartais jie su 
savo kolegomis iki ryto prabūdavo kokiame grupinio sekso klu- 
be - šiaip, vien kvailiodami. Tada tai atrodė juokinga. O šį vakarą 
juokas neėmė. Anaiptol. 

Pirmiausia jis aiškiai pamatė moterį sudėtomis už nugaros 
rankomis, prirakintomis prie vandentiekio vamzdžių. Su kamšalu 
burnoje. Kasdanas sustojo. Jos plaukai ir antakiai buvo išblukinti, 
tadji atrodė kaip albinosė. Kasdanas priėjo arčiau norėdamas šį tą 

patikrinti. Išties jos akys buvo skirtingų spalvų. Viena šviesi, kita 
tamsi. Kasdanui šmėstelėjo mintis apie jį pakerėjusį roko daini- 
ninką Merliną Mensoną. Jis pažvelgė žemyn. Viena moters koja 
buvo „įkalinta“ metaliniame ortopediniame aparate, suspausta iki 
kraujo. Jis spėjo, kad aparatas pamažu ir be paliovos koją gniaužė 
ir moteriai vis labiau skaudėjo. 

Volokinas timptelėjo jį už švarko. Jie nužingsniavo toliau, pra- 
ėjo servetėlių „Kleenex“ ir prezervatyvų prekybos automatus. Jo 
dėmesį prikaustė dar viena alkovoje vykstanti scena. Dvi būty- 
bės, apsitraukusios juodus odinius kombinezonus, judėjo lėtai, 
tarytum lateksinės katės - neaiškus blizgančių galūnių raizginys. 
Abi buvo užsidėjusios odines kaukes. Net sunku nustatyti, kokios 
jos lyties. Iš arčiau įsižiūrėjus atrodė, kad vienas siluetas kybo 
palubėje, tarsi sėdi išskėtęs rankas ir kojas, o kitas palinkęs prie 
jo tarpkojo ir su didžiausiu dėmesiu įsispitrijęs į jį. 

Staiga palinkusi figūra atsitiesė ir iškėlė kruviną kumštį. Judesys 
buvo toks staigus, kad abudu policininkai it susitarę atšoko, tarsi 
būtų išvydę piktąją dvasią, netikėtai išlindusią iš to besitampan- 
čio tarp grandinių ir taip garsiai vaitojančio padaro. Kasdanas 
išsigando, kad tas gali uždusti po savo odine kauke. Bet armėnas 
susiprotėjo: čia visai kas kita. 

— Kaip čia šiandien šlykštu, - sumurmėjo Volokinas. 

Saržos audeklo kostiumu apsivilkęs durininkas ramiai žengė 
tolyn, sakytum aprodytų svečiams Luaros pilį. Gryno cemento 
koridorius, palei sienas nutiesti vamzdžiai, metalo armatūra. Šios 
vietos savininkas buvo atkūręs rūsio vaizdą, tik čia netrenkė nei 
pelėsiais, nei dulkėmis. Vien tvyrojo stiprus muskuso kvapas, 
sumišęs su žmogaus išmatų dvoku. Kasdanui šmėstelėjo mintis: 
Eina jie sau su tais savo atstatytais pasturgaliais... Iš toli atsklido 
vos juntamas Žavelio vandens kvapas. 

Jų vedlys pasuko į dešinę, į kitą koridorių. Raudona šviesa trau- 
kėsi, priekyje vėrėsi švelni prieblanda. Ir daugybė nišų - Kasdanas 

nebenorėjo į jas žiūrėti. Ta visa šlykštynė trukdė jam susikaupti, 
o susitinkant su Milošu reikėjo būti kuo geriausios formos. 

Sužvangėjo grandinės ir Kasdanas, pats to nenorėdamas, at- 
sigręžė. Dešinėje buvo matyti boksas. Didumo kaip automobilio 
garažas. Tik vietoj mašinos vidury buvo patiestas platus čiužinys. 
Ant jo rangėsi du nuogi padarai, tik su batais, besimylintys „69“ 
poza; jie buvo susipančioję grandinėmis ir čia tokie žaidimai atro- 
dė beveik banalūs. Tačiau prieblanda leido spėti, kad vyksta kaž- 
kas blogesnio. Kasdanas skvarbiu žvilgsniu perskrodė tamsumas. 
Gale kameros pamatė atsitūpusią moterį. Stebėdama šėlstančią 
porą, pasikėlusi padurkus ji ramiausiai šlapinosi. 

Jis girdėjo šlapimo šnarėjimą ant grindų, sumišusį su grandinių 
čerškėjimu. Tupinti moteris buvo išblyškusi it balto popieriaus 
lapas. Nieko nematančios akys rodė, kad ji nualps. Ji tankiai 
trūkčiojo, pakartodama ant čiužinio besimylinčios poros jude- 
sių ritmą. Armėnas pamanė, kad ji onanizuojasi, bet išvydęs jos 
apnuogintą pilvą suprato. Įbrukusi tarp šlaunų ranką, ji žalojo 
save skutimosi peiliuku - staigiais judesiais, sakytum ją kankintų 
niežulys ir ji nirtulingai kasytųsi. Prietemoje šlapimo balutė dažėsi 
tamsiu krauju. 

Kasdanui visko jau buvo per daug. Ir kartu tokie iškrypėliški 
vaizdai atrodė keistai pažįstami. Nuo tada, kai jis išėjo į atsargą, 
niekas nepasikeitė. Homo erectus, stačias žmogus, paprastas žmo- 
gus. Patvirtinimas šitame koridoriuje, primėtytame išterliotų ser- 
vetėlių. Čia jis susidūrė su paprasčiausiais žmonėmis, dėvinčiais 
civilinius drabužius, su veltėdžiais, vujaristais ar šiaip smalsuo- 
liais, rankose laikančiais žibintuvėlius, regis, itin besidominčiais 
viskuo, kas čia vyksta. 

Volokinas jį stumtelėjo į kitą salę. Baseinas. Plytelėmis klota 
patalpa su įrengtu stačiakampiu baseinu, nuo kurio kilo garų tu- 
mulai, vėl apšviesti raudonai. Tarp tirštos miglos skivytų šmėžavo 

kūnai, kurie glebėsčiavosi, masturbavosi, čiulpė kits kitą susipynę 
į nenusakomas ringes. 

Kasdanas vylėsi, kad vanduo raudonas nuo palubėje kabančių 
neoninių lempų. Tik ne nuo kraujo. O kad ten pilna spermos, 
šlapimo ir išmatų, liudijo šlykštus dvokas, kurio nebepajėgė per- 
mušti Žavelio vanduo. Visa čia atrodė taip, tarsi būtų atsivėrę 
visi žmogaus vamzdyno uždoriai. Švirkšdamos savo išskyras ir 
kvapus, slapčiausios žmogaus angos priminė, kad tik iš jų kyla 
malonumas, ir iš niekur kitur. 

Plaukymo mokytojai maudymosi kelnaitėmis, kepuraitėmis, 
odinėmis liemenėmis ir vinimis apkaltais antkakliais sergėjo be- 
simaudančiuosius. Kasdanas įsispitrijo į plūduriuojančias galvas. 
Akis. Lūpas. Įdomu, ar tie žmonės anksčiau jau buvo kur nors 
matęsi. Ar jie bent persimetė keliais žodžiais prieš puldami į 
kovą. Tie susimazgę kūnai vyniojosi aplink kits kitą malonumo 
skatinami, bet nejučia jis vis vien įžvelgė jų viduje tragediją. Jautė 
mirties skonį. 

Skambėjo muzika. Pritrenkiantys neometalo garsai, šokių mu- 
zikos ritmas sumišo su šauksmais, vaitojimais ir dejonėmis. Visi 
garsai susiliejo į duslų, įkyrų ritmą, kuris priminė kalimą romėnų 
galerose. Analogija buvo dar tikroviškesnė dėl rimbų, kuriuos 
plaukymo mokytojai laikė rankose ir kuriais kartkartėm pažaiz- 
davo padrąsindami savo „galerininkus“. 

- Velnias, - sumurmėjo Kasdanas, - ko mes čia riogsom? 

Jo balsas buvo prikimęs. Majoras atsisuko į Volokiną. Vaikis 
atrodė vis blogiau. Jų vedlys atsigręžė iki ausų šypsodamas ir 
demonstruodamas didžiausią pasitenkinimą, kad pagaliau gali 
užčiaupti tuos plačius policininkų snukius. 

- Atėjome, - sukarkė it papūga. š 

— Įeikite, bičiuliai. Matau, Kalėdas šįvakar švenčia ir suaugu- 
sieji. 

Volokinas su palengvėjimu įsmuko į Milošo kabinetą. Bevaikš- 
tinėjant čia jam pasidarė labai negera. Jį apėmęs nerimas neturėjo 
nieko bendro su narkotikų artumu, tik su užslėpta savo paties 
asmenybės stratosfera. Tie prieš gamtą einantys kankinimų ir 
lytinių aktų vaizdai išjudino giluminius jo klodus. Tų gelmių jis nė 
negalėtų įvardyti. Vis ta pati juodoji skylė... Jis tejuto simptomus. 
Išorinius ženklus, kurie jį vis tolino nuo šaltinio. Neurozė - nar- 
kotikai žmogui, kuris jų nevartoja... 

Rusas perbraukė ranka veidą ir susikaupė. Jis niekad nėra buvęs 
šiame kambaryje. Plikos sienos, apmuštos baltu vinilu. Raudono 
linoleumo grindys, ant jų patiesta permatoma plėvė. Sakytum juos 
čia abudu pargriaus ir paskui suvynios į tą polietileno maršką. 

Milošas sėdėjo kambario gale, tamsaus medžio soste, pasta- 
tytame ant metro aukščio pakylos. Galingo stoto šeimininkas 
buvo apsisiautęs juodu apdaru. Iš to storo ir sunkaus drabužio 
klosčių stirksojo tik plikio galva be antakių, ant jos buvo nute- 
plioti geraširdžio buldogo bruožai: tikras vampyras Nosferatu, 
sukryžmintas su šarpėjų veislės šunimi. Sadomazochistinio klubo 
savininko paveikslą paryškino ezoterinėmis figūromis išpjaustyta 
sosto atkaltė, kyšanti virš jo blyškaus kiaušo. 

Milošas pakėlė ranką. Įvilkta į audeklą ranka atrodė besvorė: 

— Nekreipkite dėmesio į dekoracijas. Mano klientai dievina 
tokius priedurus. 

Volokinas šypsodamas ėjo prie jo. Jis atgavo šaltakraujiškumą. 

— Sveiki, Milošai. Tu mums čia surengei pragarišką vakarėlį... 

— A, teminiai vakarėliai. Tokie visada turi pasisekimą. 

Volokinas pasisuko į Kasdaną, kuris atrodė visai atbukęs, pas- 
kui kreipėsi į klubo savininką: 

- Štai mes su kolega svarstėme... Kokia galėtų būti šio vakaro 
tema? 

— „Kalėdų priešai“. Tai, ko niekada nesakome mažiems vai- 
kams. 

Milošas visa gerkle užsikvatojo. Jo balsas, žodžiai ir juokas, 
rodės, sklido iš gilaus urvo. O ispaniškas akcentas dar labiau 
pabrėžė boso moduliacijas. 

- Susipažinkite: Lionelis Kasdanas. Kriminalinės policijos ma- 
joras. Mes atliekame ikiteisminį tyrimą ir... 

— Bičiuliai, jaučiu, kad jūs esate vyšnelė ant mano pyragai- 
čio... 

— Kokia vyšnelė? Koks pyragaitis? 

Pabaisa pakėlė abi rankas ir jos apsinuogino, išlindo iš po plačių 
rankovių - tikras demoniškasis Gandalfas“. 

- Jei gerai suprantu, jūs atėjote pas mane pasikalbėti apie mano 
vaikystę. 

— Mes norime tave paklausinėti apie Hansą Vernerį Hartmaną. 

Jis sudėjo rankas kaip maldai, paskui jas išskėtė, lyg ketindamas 
mesti lošimo kauliukus. 

— Visada! 

— Kaip gerai, kad sutinki. Mums neteks vaizduoti grėsmingų 
farų. 

— Milošui niekas negali grasinti. Jei Milošas nori kalbėti, jis 
kalba, štai ir viskas. 

— Labai gerai, mano storuli. Taigi, mes tavęs klausomės. 

— Tu įsitikinęs, kad nieko nepamiršai? 

Volo pagalvojo apie pinigus. Bet mentorius, regis, turėjo galvoje 
ne užuominą apie honorarą. 

— Jei nori, kad prabilčiau, - toliau dėstė guru, - pirmiausia 
reikia kalbėti pačiam. Reikia viską išsakyti Milošui. Kuriam galui 


* Burtininkas iš J. R. R. Tolkieno „Žiedų valdovo“. 

tas tyrimas? Hanso Vernerio Hartmano lavonas jau seniai turi 
dūlėti po žeme. 

- Vilhelmas Giotsas, - ištarė rusas. - Tau ši pavardė ką nors 
sako? 

— O kaipgi. Hartmano šunelis. Dangiškųjų balsų vadas. 

- Tu jį pažinojai... asmeniškai? 

— Mano branguti, aš dainavau pagal jo lazdelę. Visomis to 
žodžio prasmėmis. 

— Tu žinojai, kad jis gyveno Paryžiuje? 

— Taip, visada žinojau. 

- Iš kur? 

— Jis buvo nuolatinis mano klubo lankytojas, - šypteli. - Tei- 
singas reikalų posūkis. Paryžiuje nebe aš, o jis dainavo pagal mano 
lazdelę. Beprotiškai buvo įsikibęs į skausmą. 

- Prieš keturias dienas Giotsas buvo nužudytas. 

Jokios reakcijos, paskui atsidusęs su ironija išspaudė: 

- Tepasiima jo sielą nelabasis. 

Volokinas užkišo pirštą už marškinių apykaklės. Atpalaidavo 
kaklaraiščio mazgą. Darėsi nepakeliamai tvanku. Stambus Milošo 
kūnas - sunkus ir tamsus - dar labiau sustiprino troškios aplinkos 
įspūdį. 

— Kas, tavo nuomone, galėjo tai padaryti? 

— Vyras pragyveno ilgą ir neramų gyvenimą. Ir tik praeityje 
reikia ieškoti nužudymo motyvų. 

— Mes taip ir manome. 

— Todėl ir klausinėjate apie Hartmaną. 

— Mums pasakė, kad tu gyvenai Kolonijoje, arba dar kitaip - 
„Asunciėn“. Teisybė? 

— Kas jums tai sakė? 

— Generolas La Briujeras. 

— Dar vienas geras mano klientas. Maniau, kad jis jau miręs. 

— Tam tikra prasme taip ir yra. 


350 


Volokinas ieškojo žodžių savo pirmam klausimui suformuluoti, 
bet Milošas jau pražiojo savo mėsingas žuvies lūpas: 

— Geriau aš pats jums papasakosiu tą istoriją. Visą istoriją. 

Rusas apsidairė. Jokio krėslo, jokio nelemčiausio fotelio. Sado- 
mazochistų vado lankytojai, ko gero, čia atropodavo keturpės- 
čiom, su šuns antkakliais. Volokinas susibruko rankas į kišenes. 
O Kasdanas stovėjo vis dar nejudėdamas. Atrodė priblokštas. 

- Kolonijoje atsidūriau 1968-aisiais. Tada man buvo dešimt 
metų. Prieš tai gyvenau viename nedideliame kaimelyje prie 
Temuko, Andų Kordiljerų papėdėje. Hartmanas maitino ir leido 
mokytis. Visus, sutikusius talkininkauti laukų darbuose, darbuotis 
kasyklose ir dainuoti chore. Jis mus mokė germaniškų papročių, 
muzikos, vokiečių kalbos. 

— Koks buvo gyvenimas Kolonijoje? 

- Specifinis, bičiuli. Labai specifinis. Pirmiausia, ten laikas 
sustojo ties ketvirtojo dešimtmečio riba. Aš kalbu apie tvirtojo 
branduolio narius. Ne apie užsieniečius, tokius kaip aš. Moterys 
pynė plaukus į kasas ir dėvėjo tautinius drabužius. Vyrai - odines 
kelnes. Galėjai pamanyti atsidūręs Vokietijoje. 

— Kokia kalba jie kalbėjo? 

- Su mumis - ispaniškai. O tarpusavy - vokiškai. Wie sie befe- 
hlen, mein Herr! Bet nemanykite: Kolonija nebuvo nacių sekta. 
Anaiptol. Ji buvo tarsi kokia šeima. Kaip šiandien atmenu: visur 
plaikstosi vėliavos su keistu ženklu: įžambiai ištįsęs siluetas, pri- 
menantis nacių erelį. Tai buvo tarsi užuomina į idealą, kuris mus 
slėgė. Jis buvo šventas ir drauge pikta lemiantis. 

- Įsivaizduoju, kad ten galiojo griežtos taisyklės. 

— Tai jau taip, ten buvo ne juokas. Gyvenome visiškai 
autonomiškai. Gaminome viską, išskyrus druską ir kavą. Vyrai 
ir moterys neturėjo teisės į jokius intymius santykius. Hartmanas 
vienintelis sprendė vedybų reikalus. Paskui poroms susituokus jos 
negalėdavo dieną matytis. O dažnai - ir naktį. Gimstamumas buvo 

griežtai kontroliuojamas. Laukuose, šachtose buvo draudžiama 
kalbėtis, švilpiniuoti ir juoktis. Mus saugojo sargybiniai ir šunys. 
Jei pradėčiau vardyti visus draudimus, jums čia tektų užsibūti 
dar ir rytdieną... 

— Na, vis vien paminėk keletą taisyklių. Tik keletą. 

- Hartmanui šiuolaikinė civilizacija įkūnijo moralinį nuosmukį. 
Mums buvo draudžiama net prisiliesti prie kai kurių medžagų, 
pavyzdžiui, plastiko, nerūdijančių metalų, nailono. Arba valgyti 
kai kuriuos produktus ir gerti kai kuriuos gėrimus, kaip kokakolą. 
Mums buvo uždrausti tam tikri gestai, pavyzdžiui, rankos pas- 
paudimas. Tokie prisilietimai buvo laikomi nešvariais. Hartmanas 
siekė absoliučiai švarios egzistencijos. 

— Šiuolaikinė technika taip pat buvo uždrausta? 

— Ne. Hartmanas buvo ne toks kvailas. Elektra, traktoriai — 
prašom, visa tai buvo leista. Vokietis valdė dirbamosios žemės 
plantacijas ir jas reikėjo apdirbti, o jis gebėjo tvarkyti žemdirbystės 
reikalus. Iš tikrųjų buvo dvi zonos. „Baltojoje“ zonoje nebuvo 
elektros ir nė menkiausio taršos šaltinio - ten augo vaikai. Elek- 
trifikuotoje zonoje buvo įsikūrusi ligoninė, valgykla ir visi dir- 
bamosios žemės plotai. 

— Ten gyvenimas buvo panašesnis į menonitų gyvenimą, 
ar ne“ 

— Devintojo dešimtmečio vidury vienas „La Nacion“ žurnalistas 
drįso parašyti apie Comunidad reportažą. Jis pavadino jį „Blo- 
gio menonitai“. Pavadinimą tučtuojau perėmė vokiečių ilius- 
truotas žurnalas „Stern“. Straipsnis buvo palankiai priimtas. Tik 
Hartmanui buvo nė motais, jis nesilaikė jokio privataus steigėjo 
įstatymo. Taikė tam tikrą sinkretizmą, pagrįstą labai griežtais 
krikščionybės, ypač anabaptizmo ir metodizmo atšakų, princi- 
pais, derinamais net su budizmo elementais. Manau, jis pats buvo 
nukeliavęs į Tibetą... 

— Kada tave priėmė į tikrąją sektą? 

— Labai greitai. Dėl mano balso. Aš turėjau gabumų dainuoti. 
Rodos, tai laimė, bet deja. Iš tikrųjų balso dovana kėlė tikrą 
pavojų. 

— Pavojų? 

- Hartmano pasaulyje klaidingai padainuotos natos brangiai 
atsieidavo. 

— Kas dirigavo chorui? Vilhelmas Giotsas? 

- Tuo metu taip, jisai. Paskui ir kiti... 

- Tai jisai jus bausdavo? 

— Kartais. Bet šiaip Giotsas buvo širdingas žmogelis. Į kailį 
duodavo prižiūrėtojai. 

— Kaip jūs ten gyvenote? Kai nedirbdavote laukuose ir nedai- 
nuodavote chore? 

- Bendruomenėje. Drauge valgydavome. Drauge dirbdavome. 
Drauge miegodavome. Apie šeimą tradicine to žodžio prasme 
negalėdavo būti nė kalbos. Hartmanas taikė Dievo priesaką 
Abraomui: „Palik savo šalį ir šeimą savo.“ Vienintelis šeimos 
židinys - Kolonija. Ir ten mes patirdavome šiokios tokios šilumos. 
Viskas komplikuodavosi vėliau. 

— Vėliau? 

- Atėjus lytinei brandai. Kai mes prarasdavome savo angeliškus 
balsus, pakliūdavome į Agėogė. 

Tas žodis Volokinui kažką neaiškiai priminė. 

— Ką tai reiškia? - paklausė jis. 

— Tai graikų kalbos žodis, susijęs su Spartos tradicija. Antikos 
laikais šios tautos vaikai, sulaukę tam tikro amžiaus, privalėdavo 
palikti savo namus ir mokytis kariavimo amato. Taip būdavo ir 
Kolonijoje. Kirstynės ar durtynės. Ginklų valdymas. Ištvermės 
išbandymas. Ir visada, savaime aišku, bausmės... 

— Jūs turėjote ir šaunamųjų ginklų? 

— Kolonijoje buvo ištisas ginklų arsenalas. Metų metus ten 
gyvendamas aš regėjau visas technologijos naujoves, įsigyjamas 

saugumo sumetimais. Hartmanas sirgo paranoja. Jis nuolat laukė 
puolimo. O dar apokalipsės, kuria jis mums grasino kiekvieną 
mielą dienelę. Beprotnamis. 

Rusas sunkiai įsivaizdavo tą vaikų kryžiaus kelią - sutrikusių, 
nesuprastų, nuolat mušamų, gyvenančių pasaulyje, kurį valdo 
vienas klejojantis žmogus. Vien nuo tos minties jam pasidarė 
fiziškai negera. Vis tas pat. Mintis apie vaikų kenčiamą skausmą 
virpino giliai slypinčią jo sielos stygą. Jautrią vietą, kurios jis 
nedrįso judinti. 

— Papasakok apie bausmes. 

— Bičiuli, tai ne silpnų nervų žmonėms. 

— Negailėk mūsų. Papasakok, ką jums tekdavo iškęsti. 

— Ne šįvakar. Negadinkime tokios gražios kalėdinės nakties. 

— Mes jau peržengėme tavo kontoros slenkstį. Pradžiai - ne- 
blogai... 

— Mano kontora - klounada. Aš turiu galvoje kentėjimą, tikrą 
skausmą. 

— Kuo jis skiriasi nuo šito? 

— Baimė. Čia visi dedasi biją skausmo. Ir visi žino, jog užtenka 
pakelti ranką ir skausmas iškart baigsis. Tikra kančia prasideda 
tada, kai žinai, kad ji beribė ir tepriklauso nuo tavo budelio valios. 
Štai tada jau galima kalbėti apie kančią. 

— Vadinasi, tu ją patyrei? 

— Mes visi ją Kolonijoje patyrėme. 

Volokinas nespyrė daugiau kalbėti. Jis nukreipė kalbą kitur: 

— O kokia proga skirdavo tas bausmes? 

— Bausdavo už klaidą, bet ne tik. Smurtaudavo dėl nieko. 
Netikėtai. Per patį įmigį. Bet kada. Kartais, kai visi grįždavo iš 
laukų, Hartmanas užsiplieksdavo ir išsirinkdavo keletą iš mūsų. 
Netardamas nė žodžio jis mus nusitempdavo į pagrindinės 
fermos požemius. Mes jau žinodavome, kas mūsų laukia. Jo 
žiaurumo pasireiškimai su žarnomis, injekcijomis, cheminėmis 


354 


medžiagomis. Hartmanas laikė save tyrėju. Mokslininku. Žinoma, 
visada būdavo įtraukiama ir dvasinė pusė. Mes privalėdavome 
pripažinti savo klaidas. Maldauti atleidimo ir pasigailėjimo. 
Iškentę bausmę, dar privalėdavome jam bučiuoti ranką. Dios en 
el cielo, yo en la tierra. Dievas - danguje, aš - žemėje. Čia jis buvo 
mūsų vienintelis Šeimininkas. 

Kasdanas neiškentė neišrėžęs: 

— Kankinti vaikus - nelabai krikščioniška. 

Milošas nusikvatojo: 

— Bičiuliai, jūs visai nesupratote Hanso Vernerio Hartmano 
filosofijos. Jo akimis žiūrint, nėra nieko krikščioniškesnio už tokią 
kūnišką kančią. Jums niekad neteko girdėti apie savęs marinimą, 
savęs žalojimą? Manau, kad nedidelė teologijos paskaitėlė jums 
visai praverstų. Išklausykite manęs, balandėliai, nes šįvakar aš esu 
pakilios dvasios... 

Tyrumo pasiekti padeda, žinoma, malda. O ypač kančia. 
Bausmė veikia kaip apvalymo veiksnys. Ji leidžia žmogų apva- 
lyti. Tai bet kurio dvasinio tobulėjimo atspara. Sudeginti viduje 
slypintį blogį. Sunaikinti, kas žemiška. Kas kūniška. Ir tapti tyra 
ir laisva siela. 

Leiskite jums paaiškinti tokią keistą alchemiją. Tam tikra pra- 
sme tai - paradoksas. Viena vertus, būtina atsiriboti nuo savo 
kūno, kita vertus, kūnas - pažinimo laidininkas, instrumentas... 
Kai kūnas kenčia skausmą, vyksta dialogas su Dievu. Tampi savo 
paties kankiniu. Tampi išrinktuoju. Išsilaisvinusiu iš savęs ir pa- 
saulio. Extra mundum factus... 

Volokinas sutrikęs žvilgtelėjo į Kasdaną. „Devynuodegis ka- 
tinas“ buvo paskutinė vieta pasaulyje, kur jis būtų galėjęs tikėtis 
išgirsti teologijos paskaitą. Milošas kalbėjo toliau: 

- Nesistebėkite taip, draugai. Aš jums kalbu apie labai 
konkrečius pojūčius. Nejau niekada nepastebėjote: kai esate al- 
kani, jūsų mąstymas suaktyvėja? Ima veikti tobulesnė sąmonės 

sritis. Hartmanas turbūt darė tą eksperimentą po karo Berlyne. 
Išgyvenančiam mistinę būseną, jam badas sukeldavo daugiau 
vaizdinių, daugiau apreiškimų... Jis rado savo kelią: malda, pas- 
ninkas, savęs žalojimas... Tie išmėginimai atveria dvasią, bičiuliai. 
Siela sutaurėja, tampa jautri ir tada išvysta Dievą. Budistai tą 
vadina prabudimu. Musulmonai sufijai taiko tokią praktiką jau 
nuo senų senovės. 

Bet krikščionys turi tikslų to kelio pavyzdį. Tai Kristaus kančios 
kelias. Mesijas atėjo į Žemę tapdamas žmogumi. Jis kentėjo fizines 
kančias ir taip rado kelią pas savo Tėvą. Kelias buvo kančia. Jis 
mums rodė didįjį Kelią į Išsigelbėjimą. 

„Asuncion“ kolonijoje sekimas Kristumi tapo labai konkretus. 
Hartmanas pirmiausia pasitelkė vaikus. Jis ieškojo stulbinamų 
priemonių. Plakimui jis panaudojo ypatingos medienos rykštę. 
Vadinamąją Kristaus vainiko medieną. Kęsdami skausmą, vaikai 
galėjo susitapatinti su Kristumi. Taip paprastas vaikas susitapatina 
su televizijos herojumi - jam pakanka tik panašiai persirengti. 

Volokinas susižvalgė su Kasdanu. Jiems jau nebereikia ieškoti 
ryšio tarp praeities ir dabarties, Kolonijos ir žmogžudysčių. Vis- 
kas tapo aišku. Tas velniškas mazgas, užveržtas aplink Botanikos 
sodo akaciją, atsileido... 

Milošas pridūrė su aksominėmis intonacijomis balse: 

- Žinote, visas tas kentėjimas nepraėjo veltui. Mes prisiėmėme... 
kosminę misiją. Savo kančiomis atpirkome žmonių nuodėmes. 
Hartmano akimis žiūrint, mūsų bendruomenės atsiradimas buvo 
neišvengiamas. Mes buvome tikėjimo ir skausmo židinys, kon- 
centracija, padėjome atkurti nusidėjėlių pasaulio darną. 

Tada prabilo Volokinas. Jis norėjo grįžti prie konkretybės. 

- Visa tai mums nepaaiškina, kodėl 1973-iaisiais Kolonija virto 
politinių kalinių kankinimo centru. 

— Hartmanas nė trupučio nepasitikėjo Santjago generolais. 
Juo labiau jis nesidomėjo politiniais šalies sukrėtimais. Anaiptol. 

Jam terūpėjo Dievo žvilgsnis, nukreiptas į mus. Terūpėjo mūsų 
kova su šėtonu! 

— Nematau ryšio. 

— Vienas iš velnio pavidalų - komunizmas. Reikėjo gelbėti į 
klaidatikystę įpuolusius kalinius. Žinoma, pirmiausia, reikėjo 
juos priversti kalbėti, bet ne tik - reikėjo juos dar ir apvalyti. 
Kankinimais mes gelbėjome jų sielas. Taip sakant, mes išmokėme 
juos dialogo su mūsų Tėvu. Deja, mažai kas iš jų liko gyvi. Keisti 
dalykai dėdavosi ir ligoninėse, bet ten mūsų neįleisdavo. Gydy- 
tojai atlikdavo senuosius koncentracijos stovyklų medicininius 
eksperimentus. 

Milošas subruzdo savo soste ir pasigirdo keistas tarkštelėjimas. 
Volokinui kniostelėjo, ar tik tas dručkis nebus savo pasturgalio 
užtupdęs ant stiklo šukių. 

- Kiek išbuvai Kolonijoje? 

- Aš ten savo aukso amžių nugyvenau iki 1979 metų. 

— Ar kankinai žmones Kolonijoje? Noriu pasakyti: politinius 
kalinius? 

- Tai sudarė dalį Agėgė gyvenimo. Man tada buvo septyniolika. 
Aš patyriau potvynius. Buvo metas patirti ir atoslūgius. Taip, 
mane versdavo, ir aš kankinau. Be sąžinės graužaties. Vaikas be 
suaugusiųjų pagalbos neturi į ką orientuotis. Jis tėra auklėjimo 
rezultatas. Kambodžoje Pol Poto žudikai buvo berniūkščiai. 
Liberijoje vaikai žaisdavo futbolą su savo pačių nukirstomis 
galvomis. 

Milošas juokingai sunėrė rankas lyg maldai: 

- Dieve mano, atleiskite jiems, nes jie nežino, ką daro! 

- Kokiomis aplinkybėmis tu išvykai iš ten? 

- Pasprukau. Jie manęs nesivijo. Turėjo ir kitų rūpesčių. Ko- 
lonija virto tikru kankinimų fabriku. O jie nė neabejojo, kad aš 
pakely nustipsiu. Arba mane suims kariškiai. 

- Kaip išsisukai? 

- Nusigavau iki pačių Pietų, iki Čilojės. Pasiprašiau į žvejų lai- 
vą, plaukiojusį su australų vėliava. Atsidūriau Adelaidės žemėje, 
paskui parsigavau į Europą. 

— Ką veikei vėliau? 

- Verčiausi prostitucija. Supratau, kad skausmas gali tapti vers- 
lu. Pirmiausia - Londone. Paskui - Paryžiuje. Mano smulkus 
versliukas suklestėjo. 

Volo pasistengė grįžti prie pagrindinės temos: 

— Mes manome, kad vaikų balsai - vienas iš Giotso nužudymo 
motyvų. Gal net pagrindinis. O kaip tau atrodo? 

— Hartmanas tęsė žmogaus balso tyrimus, bet savo paslaptį jis 
nusinešė į kapą. 

Kasdanas staiga surizgo: 

- Viešpatie, ko gi jis ten ieškojo? 

- Niekas nežino. Kai gyvenau Kolonijoje, ėjo kalbos, neva Hart- 
manas padaręs atradimą koncentracijos stovyklų laikais. Balso 
srity. Jis saugojo tų laikų garso įrašus. Įrašinėjo ir mūsų kanki- 
nimo seansus. Paskui užsidarydavo ir ištisas dienas klausydavosi 
tų mūsų staugimų. 

Milošas dirstelėjo į laikrodį, paskui pritildęs balsą ištarė: 

— Aš nieko nežinau apie jūsų tyrimą. Nežinau, ko jūs ieškote. 
Bet jei yra įpainiota Kolonija, tada ta Hartmano paslaptis irgi 
svarbi. Tas atradimas tikrai buvo. Jis užkrėsdavo visus, kurie prie 
jo priartėdavo. Tai paslaptis, kuri gali nužudyti ir sukelti grandi- 
ninę reakciją. Net dabar. 

— Tu kalbi apie dabar egzistuojančią sektą? 

Plikis savo mėsingų lūpų kampučiais išspaudė šypseną. 

— Regis, jūs mane kietai prispaudėte, brangučiai. 

- Jei tu ką nors žinai, pats metas mums dabar viską iškloti. 

- Sekta niekur nedingo. „Asunciėn“ vis dar gyvuoja. 

- Kur? 

- Kalbėta, kad Paragvajuje. Mergelių Salose. Ar Kanadoje. Bet aš 
manau, kad pati tikroviškiausia hipotezė - pati beprotiškiausia. 

- Kokia hipotezė? 

— Hartmanas ir jo šutvė įsikūrė Europoje. Tiksliau - čia, pačioje 
Prancūzijoje. Šiaip ar taip, jūsų miela šalis yra tikras pakantumo 
rojus, juk taip? 

Volokinas dirstelėjo į Kasdaną: jo akyse įžvelgė nustėrimą, 
kuris buvo apėmęs ir jį patį. Šis teiginys iškart padėtų išaiškinti 
daugybę bylos aspektų. 

— O ką tu pats manai apie tokį įsikūrimą? 

- Nieko. Ir neketinu į tai painiotis. Bet mintis nėra absurdiška. 
Prancūzijoje įsigalėjo šimtai sektų. Kodėl ne Kolonija? 

— Kas jai galėtų vadovauti? 

- Karalius mirė. Tegyvuoja karalius! Hartmano dvasia tebegy- 
va. Tarp jo „ministrų“ neišvengiamai atsirado toks, kuris perėmė 
jo darbą. 

Volokinas susimąstė. Sekta, pagrįsta skausmu ir bausmėmis. 
Bendruomenė, kuri kankina vaikus ir gyvena pagal sunkiai įvar- 
dijamas taisykles. Kas nors iš BPM vyrų tikrai bus apie tai gir- 
dėjęs. 

Jo mintis suparalyžiavo staigiai sukilęs šleikštulys. Jis pasijuto 
taip prastai, kad nebesilaikė ant kojų. Raumenys suakmenėjo. 
Krūtinę slėgė, net šonkauliai traškėjo. Narkotikų badas? Jo galvoje 
tekirbėjo vienintelė mintis: greičiau baigti apklausą. 

- Kaip mes galėtume rasti Koloniją? - neatlyžo Kasdanas. - Gal 
turi kokių pėdsakų? 

- Jokių. Ir jūs jos nerasite. Jei sekta veikia Prancūzijoje, pati- 
kėkite manimi, ji yra nematoma. 

Volokinas pasitraukė arčiau durų. Jam reikėjo išeiti. Kasdanas, 
regis, suprato. Jis žingtelėjo į priekį ir pakurstė milžiną: 

— Otuvis dar jų bijai, ar ne? 


- Bijau? Milošas nieko nebijo. Daugiau skausmo jam sukelti 
nebegalima. Neįmanoma. 

Sadomazochistų klubo šeimininkas atsirėmė į vieną sosto 
ranktūrį, vėl sukeldamas besidaužančių vienas į kitą stiklų barš- 
kėjimą. 

Volokinas, jau žengdamas prie durų, matė, kaip po tamsiu 
klostytu audeklu virpa jo kūnas. 

- Ką jūs sau manote? Kad mokymas man neįspaudė jokios 
žymės? Visiems laikams manyje apsigyveno skausmas, bičiuliai. 
Bet aš įgijęs imunitetą. 

Volokinas pagaliau atsidūrė prie durų. Ore tvyrojo sprogimo, 
pragaištingo užsidegimo neišvengiamybė. 

- Milošas nebijo skausmo. Milošas pats yra skausmas. 

Vienu judesiu jis atplėšė savo juodojo apsiausto skvernus. Jo 
riebi nuoga krūtinė buvo nusagstyta taurėmis, kaip senais laikais. 
Stiklo rutulėliai jam čiulpė odą, ir kiekviename jų buvo įtupdytas 
ypatingas košmaras - dėlė, skorpionas, voras, širšė... Visas legio- 
nas, tiesiai atkakęs iš delirium tremens, čiulpė jo paraudusį ir 
kraujuojantį kūną. 

— Alio? 

- Čia Volokinas. 

— Kas? 

- Sedrikas Volokinas. 

Buvo atsiliepta tik į dvyliktą telefono skambučio signalą. Nieko 
keisto: ketvirta valanda ryto. Kitapus ragelio - tyla, tarsi įvyniota 
į vatą, apgaubta tamsos ir miego. 

- Velnias... - pagaliau nuaidėjo balsas. - Ko tau reikia? Ar Žinai, 
kuri dabar valanda? 

— Aš atlieku tyrimą. 

— O kuo čia dėtas aš? 

— Man reikia su tavimi pasikalbėti. 

— Apie ką, dėl Dievo meilės? 

— Apie Prancūzijos sektas. 

— Nebegali palaukti iki rytojaus? 

- Jau rytojus. 

Vėl tyla. Volokinas taip įtikinamai dėbtelėjo į Kasdaną, tarsi 
tuoj tuoj atsidarys grobiamas seifas. 

— Kur tu? 

- Šalia tavęs. 

— Nemanau... 

Pats laikas suduoti lemiamą smūgį. 

— Mišeli, tu man skolingas. Nepamiršk. 

Vyras giliai atsiduso, paskui suburbėjo: 

— Tuoj atidarysiu. Tik netriukšmaukit. Visi čia jau miega. 

Volokinas baigė pokalbį Kasdano mobiliuoju, sujungtu su gar- 
siakalbiu. Jis jau lipo iš automobilio, kai armėnas tarė: 

— Palauk. Noriu žinoti, kur einu. Kas tas vaikinas? 

— Mišelis Dalambras. Vaikinas iš RG - Bendrosios informacijos 
tarnybos. Dirbo mokslinėje grupėje, kuri dešimtąjį dešimtmetį 
registravo sektas. Dabar jis priklauso Kovos su sektų atšakomis 
būriui. Tuos reikalus jis puikiai išmano. 

— Kodėl jam pasakei: „Tu man skolingas? 

- Ilga istorija. 

— Kol jis susiras savo šlepetes, gali man trumpai papasakoti. 

— Tai buvo 2003-iaisiais. RG vaikinai įdėmiai sekė vieną drau- 
giją. Ne visai sektą. Vaikų, turinčių proto negalią, centrą Antoni 
miestelyje. Jie ten taikė ezoterinio gydymo seansus. RG sąrašuose 
tai vadinta „Pasveikimo grupe“. Centro vadovai plėšė iš tėvų ne- 
mažus pinigus, o gydymas neatrodė labai efektyvus. 

— Kas atsitiko? 

- Dalambras atliko tyrimą. Jis apklausė direktorių. Parašė tvir- 
tai suręstą ataskaitą. Pasak jo, vyrukas buvo švarus it ką tik iškritęs 
sniegas. 

— Ir viskas? 

— Ne. Po metų tėvai parašė skundą. Jie niekaip nepajėgė susi- 
grąžinti savo vaikų. Byla atkeliavo pas mus, į BPM. Aš nuėjau į tą 
centrą ir ištardžiau direktorių. Kaip aš moku. Ir vyrukas išklojo 
visą teisybę. 

— Kaip ten buvo? 

- Jis išveždavo mažylius su proto negalia - po du ar tris - savo 
automobiliu pasivažinėti. Ir juos prievartaudavo. Versdavo kits 
kitą čiupinėti. Ir juos filmuodavo. Jei Dalambras būtų suuodęs 
teisybę, berniūkščiams nebūtų tekę dar ištisus metus kentėti. 

- Niekas neapsaugotas nuo klaidų. 

- Todėl aš ir suplėšiau jo ataskaitą. Niekas kriminalinėje polici- 
joje taip ir nesužinojo, kaip Dalambras buvo įmerkęs uodegą. Nuo 
tos dienos jis man jaučiasi skolingas. Kai nebeturiu kur nakvoti, 
jis mane visada priglaudžia. Žinau, kad pas jį visada gausiu lėkštę 
karštymo. 

Kasdanas atidarė volvo dureles plačiai šypsodamas. 

- Čia tikrai gyvenama kaip vienoje didelėje šeimoje. 

Volo žvilgtelėjo į namą. 

— Tikiuosi, nieko blogo. Išties jie visi panašūs. 

Mišelis gyveno tipiškame bažnytkaimyje Serži prieigose, kur 
visi namai buvo vienodi. Žibintų rutuliai tamsoje švytėjo lyg 
maži mėnuliai. Palei gatves rikiavosi namai - jų raudoni stogai 
ir balto tinko fasadai driekėsi kiek akys užmato ir atrodė tarsi ant 
konvejerio išdėlioti žaisliukai. 

Gal visi čia įsikūrę žmonės ėmė vienodai ir gyventi, ir mąstyti, 
ir valgyti? O gal priešingai? Čia jie visi ir suėjo gyventi todėl, 
kad pasirinko tokį patį gyvenimą? Kasdanui dingtelėjo mintis 
apie siaubingą sektą, kur plaunamos smegenys - nuolat, nepas- 

tebimai, neskausmingai. Smegenų apdorojimas reklamomis, 
televizijos žaidimais, prekybos centrais. Tam tikra prasme jau 
vyko klonavimas. Čia galėjai mirti. Filosofine žodžio prasme 
Būtis nenutrūkstama, individams išėjus į Nebūtį, ji liks... 

Volokinas atsargiai pabeldė. Jis atrodė pakiliai. O juk ištisą 
amžinybę nebuvo nei valgęs, nei rūkęs. Jo elgsena išties paslap- 
tinga. Vaikis, regis, išgyvena vidinius sukrėtimus, anticiklonus, 
depresijas ir prašviesėjimus, kurie susiję tik su juo. Tyrimas buvo 
įtraukęs ir jo kūną, ir jo dvasią. Negi taip smarkiai, kad nustelbė 
narkotikų badą? 

Mišelis Dalambras buvo tuklus, vidutinio ūgio keturiasdešimt- 
metis vyrukas, kuriam amžius nebuvo palikęs jokių išskirtinių 
žymių. Jo riebumas priminė mėsainį ar sūrainį. Pusiau matinė, 
pusiau oranžinė oda buvo panaši į apskrudintos duonos pluteles. 
Papurtęs nuo miego veidas, pasišiaušę plaukai, kietų barzdaplau- 
kių prismaigstytas smakras. Jis buvo trikotažiniais marškinėliais 
su užrašu CHAMPION ir sportinėmis kelnėmis, per trumpomis 
ir darančiomis jį panašų į klouną. 

Jis pridėjo pirštą prie lūpų. 

— Tyliau. Berniukai miega antrame. Ir nusiaukite batus. Jei 
mano žmona jus pamatytų, išvarytų su šautuvu. 

Abudu partneriai pakluso ir peržengę durų slenkstį išvy- 
do, kad klonavimas nesibaigia ir viduje. Nė vieno baldo, nė 
vieno paveikslo ar mielo niekučio, kuris nebūtų padaugintas 
tūkstančiais egzempliorių ir padėtas ar pakabintas kituose na- 
muose. Kasdanas nenorom apžiūrinėjo tą išsimokėtinai įsigytą 
interjerą. 

Šviesus kambarys buvo kartu svetainė ir valgomasis. Toliau, 
greta laiptų, L raide sustatytos dvi kanapos, priešais - plokščiu 
ekranu televizorius. Artėliau - apskritas stalas, apstatytas kėdė- 
mis, skirtas valgomajam, priešais matyti durys į virtuvę. Knygų 
lentynose daugiau egzotiškų daiktelių nei knygų. Skrynios, kilimai, 

komodos, tiesiu taikymu atkeliavusios iš IKEA. Spalvos parinktos 
daugmaž pagal testų lentelę. 

Dalambras šnibžtelėjo: 

— Neužkliudykite dovanų! 

Prie lango švelniai mirguliavo eglė, po ja - paketėliai, suvy- 
nioti į sidabrinį ir margą popierių. Kasdanui pasidarė nejauku. 
Girliandos, žvaigždės, žėrintys burbulai - visa atrodė panirę į 
nuobodulio ir banalybės tenėsius. 

— Kavos? 

Abudu linktelėjo ir nenusimetę striukių atsisėdo prie stalo. 
Kasdanas pamanė, kad turbūt nėra nieko geresnio už tokį pa- 
prastutį gyvenimą, niekuo neišsiskiriantį iš kitų. O jie dvelkė 
ledine naktimi. Jie atsidavė mėšlu. Trenkė vienatve ir benamių 
valkatėlių apleistumu ir jiems nebuvo ką veikti šiuose ramybę 
skleidžiančiuose namuose. 

Dalambras padėjo ant stalo padėklą su trimis garuojančiais 
puodeliais. 

- Ar tas tyrimas negalėjo palaukti, ką? 

Volokinas įmetė į savo kavą gabalėlį cukraus. 

— Aš juk tau sakiau, kad baisiai skubu. 

- Koks nors ryšys su žmogžudyste Šv. Augustine? 

— Tu žinai apie ją? 

- Pateko į 8 valandos vakaro nusikaltimų suvestinę. 

— Taip, tai susiję. 

- O su BPM? 

- Atspėjai. 

Rusas parodė į nešiojamąjį kompiuterį ant stalo kampo. 

- Gali atlikti paiešką namie? 

- Žiūrint kokią. 

— O kaip tau atrodo? 

Dalambras išgėrė iki dugno kavą, paskui prisistūmė kompiuterį. 
Užsidėjo akinius ir suniurnėjo: 

— Turime naują programą, kuri registruoja visas Prancūzijoje 
gyvuojančias sektas, - įspūdingai greit ėmė spaudyti klavišus. - 
Tik žinok: čia slapta programa. 1990-aisiais su savo tinklalapio 
pirmuoju puslapiu turėjome vien nemalonumų. Prancūzijoje 
egzistuoja demokratinė laisvė garbinti religiją. Šiais laikais tenka 
kalbėti apie „sektų atšakas“... Ir norint pajudėti, mums reikia 
rimtų įkalčių. Sukčiavimai, psichinė prievarta, neteisėtas laisvės 
atėmimas... 

Kasdanas pasmalsavo: 

- O kiek yra sektų Prancūzijoje? 

- Dabar sakoma: „dvasiniai sąjūdžiai“. Skaičius nepastovus. 
Jei imsime satanistų grupeles, islamo sektas, tada daugiau. Bet aš 
linkęs manyti, kad priskaičiuojama ne viena šimtinė. Mažiausiai. 
Juk į jas įsipainioję 250 tūkstančių asmenų. 

Dalambras dėbtelėjo iš po akinių viršaus. 

- Gerai. O kokia ta jūsų grupė? 

- Nelabai ką apie ją žinome, - atsakė Volokinas. - Tik tiek, kad 
ji germaniškos kilmės. Tais laikais, kai buvo įsitvirtinusi Pietų 
Amerikoje, vadinosi „Asunciėn“, arba Kolonija. Jos dvasinis va- 
dovas - Hansas Verneris Hartmanas. Nacių padermės. Jis dabar 
jau turi būti miręs, bet buvo įkūręs mokyklą. Manoma, kad jo 
mokinių ne viena šimtinė ir kad jie devintojo dešimtmečio gale 
įsikūrė Prancūzijoje. 

RG vyrukas nepaliaujamai maigė klavišus įvesdamas visus 
išgirstus duomenis. 

- Jų credo, - toliau pasakojo Volo, - labiausiai išreikštas fizi- 
nėmis bausmėmis ir dainavimu. Jie mano, kad šiais dviem keliais 
pasiekiamas dvasinis tyrumas. 

— Dar vieni harmoningi žmonės. 

—- Manoma, kad jie moko ir vadovauja vaikams, kol paverčia 
juos žmogžudžiais. Tokie vaikai žudikai veikiausiai bus įvelti į 
tris neseniai įvykdytas žmogžudystes, viena auka - Šv. Augustino 


365 


bažnyčios kunigas, - Volokinas dirstelėjo į Kasdaną. - Mūsų 
nuomone, tai tik ledkalnio viršūnė. Įtariame, kad čia įpainioti ir 
berniukų pagrobimai. Eksperimentai su žmonėmis. 

Dalambras ironiškai švilptelėjo: 

- Jūs nutvėrėte stambų kąsnį. 

— Tau visa tai nieko nesako? 

- Visiškai nieko. 

Kalbėjo ir vis barškino klaviatūra. Pasitaisė akinius. 

— Kokia dvasinė pakraipa? Evangelinė? Sinkretinė? New Age? 
Orientalistinė? Ufologinė? Alternatyvinė? 

— Veikiau krikščionys. 

- Kokios konfesijos ar atšakos? Katalikų? Protestantų? Apo- 
kaliptikų? 

- Juos lygino su menonitais. Bet jų kultas atrodo išties... unika- 
lus. 

- Aš prie to įpratęs. Jie visi turi kokią mažą keistenybę. O ar jie 
verčiasi kokia profesine veikla? 

- Čilėje jie turėjo dirbamosios žemės plantacijų ir kasyklų. Gal 
jie turi kokią profesiją ir Prancūzijoje? 

Dalambras dar pagrojo klaviatūra, paskui nuspaudė klavišą 
SIŲSTI. Kompiuteris kurį laiką paniurnėjo. 

— Nieko neturiu. 

- Tikrai? 

— Visiškai. Kai tiek duomenų, programa turėtų „lūžti nuo 
pozicijų. Jūs einate klaidingu keliu, vaikinai. Prancūzijoje nėra 
nieko, kas bent kiek atitiktų jūsų istoriją. 

Partneriai tylėjo. Kasdanas žinojo, kad Volokino mintys, kaip 
ir jo, sukasi apie tą patį. Dabar jiems jau nieko nebeliko. Nieko, 
tik Kalėdos, jiems visiškai nesvarbios. Ir dar išsekimas, slegiantis 
kaip užgesusios žvaigždės sunkis. 

Jie pakilo. Dalambras išsitraukė iš kelnių kišenės „Žitan“ pakelį. 
Pasiūlė ir savo svečiams, bet šie atsisakė. Jis peržengė dovanų 

krūvelę, atidarė langą ir užsidegė cigaretę, iškišdamas vieną ranką 
tiesiai į lauką, o kita guviai vaikydamas dūmus. 

— Aš nejaučiu, kad visos jūsų istorijos vyktų čia. O juk kalbate 
apie sunkius nusikaltimus. Žmogžudystės, smurtas, smegenų 
plovimas. Tikrai būtų ėmę plaukti skundai. Jūsų vyrukai veikia 
ne Prancūzijoje. 

— Gal vis vien galėtum paieškoti? - neatlyžo Volokinas. - Gal 
jie pakeitė pavadinimą. Gal susikūrė gerbtiną fasadą. Gal jie pa- 
sivadino kokiu žemės ūkio kooperatyvu ar šachtų bendrove. 

— Mano darbas, - užbaigė tebelaikydamas cigaretę lauke, - 
sektos. Ne GMO*. 

— Supranti, ką turiu galvoje. 

Dar kelis kartus įkvėpęs dūmo, Dalambras išsitraukė nedidelę 
metalinę dėžutę ir joje užgesino nuorūką. Tada dėžutę uždarė, 
įsikišo į kišenę ir paieškojo už užuolaidos oro gaiviklio flakonėlio. 
Susiradęs papurškė į svetainę kelis debesėlius ir uždarė langelį. 
Ponia Dalambro neatrodė esanti pakantumo įsikūnijimas. 

— Vaikinai, - baigė jis pliaukštelėjęs rankomis, - kaip sakoma, 
ilgiau jūsų netrukdysiu. Mano vaikai po poros valandų pabus ir 
man teks visą rytą surinkinėti nesuprantamus jų žaislus. Taigi 
būtų gera bent kiek numigti... 

Rusas neatlyžo: 

— Ar galėtum dar užmesti akį? 

— Pažiūrėsiu... 

- Šiandien? 

— Galiu tik pašniukštinėti po kitas Europos šalis. Interpo- 
las turi departamentą, besirūpinantį sektų judėjimo klausimais. 
Pasižiūrėsiu jų programoje. Bet skambinti niekam negalėsiu. Tik 
ne šiandien. 


* Genetiškai modifikuoti organizmai. 

Dalambras juos stumtelėjo durų link. Volokinas nė nepajudėjo. 
Atrodė, lyg varžtu prisuktas prie grindų. Jo užsispyrimas buvo 
graudus. 

— Gal kada nors esi girdėjęs apie žalingas, piktas sektas, kurios 
aukština žmogžudystes? 

- Prancūzijoje tokių tikrai nėra. Tikrai. Čia satanistai žaidžia 
„paliesk pimpalą“. Ar ką nors kita. Reikėtų lįsti į Jungtines Val- 
stijas, pas Čarlzą Mensoną. Arba į Meksiką, kur praktikuojama 
„Sangria“. Ar net į Pietų Afriką, kur iki šiol viešpatauja ragana- 
vimas. Nuo mūsų kiek toloka, ar ne? 

Dalambras atidarė duris ir nedviprasmiškai mostelėjo ranka. 
„Labos jums nakties.“ 

Per kelias akimirkas jie atsidūrė lauke. 

Per kelias akimirkas jie atsidūrė niekur. 

— Tu esi tikras dėl savo užmačios? 

— Ne. Bet noriu patikrinti. 

Volokinas užsispyrė perimti vairą. Jie išvažiavo į greitkelį A 86 
ir pasileido Ženviljė vartų link. Rusas vairavo palinkęs prie vai- 
ro, lyg norėtų jį nusukti. Tik išėjus jiems iš Dalambro namų, jis 
pareiškė: 

— Kol Dalambras grojo tuo savo kompu, aš atkūriau vieną 
detalę. Milošas aiškino, kad Hartmanui šiuolaikinė civilizacija 
atrodė sugedusi. Ir kad drausdavo savo mokiniams prisiliesti prie 
kai kurių medžiagų, pavyzdžiui, plastiko. 

— Tau tai ką nors primena? 

- Vakar rytą aš apklausinėjau Režį Mazuajė. Žinote, tas buvęs 
dainininkas, kuris tapo automechaniku. Tada buvo šešta valanda 
ryto. Vaikinas jau dirbo. Keista, kad metalą laikė plikomis ranko- 

mis, bet kai man virė kavą, užsimovė fetro pirštines. Paaiškino, 
girdi, alergiškas plastikui. Ar pažįstate daug žmonių, alergiškų 
plastikui? 

— Nė vieno. 

— Būtent. Tą jo keistą elgesį galima būtų paaiškinti taip. Tas 
vaikis gal kurį laiką buvo Kolonijoje, bet jau čia, Prancūzijoje. Ir 
išsaugojo tuos kvailus įpročius. 

- Kuriems galams jam reikėjo eiti į sektą? 

— Dainuoti. Kai Režiui Mazuajė buvo dvylika metų, jis turėjo 
nepaprastą balsą. Jūs jį girdėjote. Žmogėdra galbūt berniūkštį ir 
pasirinko... 

— O Mazuajė tau apie tai nepasakojo? 

— Jis mane tik užvedė ant kelio. Mano manymu, jis bijo. Vien 
kalbėjo apie El Ogro ir užsiminė apie dainavimo pamokas, tai man 
leido aptikti tolesnius pėdsakus. Net neabejoju, kad dainavimo 
mokėsi pas Hartmaną. Tik ankstyva jo balso mutacija jį išgelbėjo 
nuo pavojaus. 

— Kokio pavojaus? 

— Nežinau. Bet jis pats galės mums daugiau pasakyti. Po to jau 
eisime miegoti. 

Volokinas įsuko į kelią su nuoroda „Ženviljė vartai“. Daugiau 
nebekalbėjo. Abu tylėjo tarsi susitarę. Kasdanas slapčia buvo 
dėkingas Volokinui už jo sumanymą. Juos buvo apėmęs ryklio 
sindromas. Jei paliausi judėjęs, gausi galą... 

Nugalėję eismo ženklų ir važiuojamojo kelio juostų labirintą, jie 
pervažiavo pramoninę zoną su išsirikiavusiais prekių sandėliais ir 
autoūkiais. Kasdanui visa tai priminė anglies pieštuku išbraižytus 
didžiulius popieriaus lakštus. Eskizai. Juodraščiai. Planai. Toks ir 
buvo pramoninis priemiestis: amžinai pilkšvos linijos, formos, 
taip ir neužbaigtos, riogso nudrykusios žemės paviršiuje. 

Volokinas pristabdė nusileidęs į žemesnę gatvę, šalia didžiulio 
kiemo, apsupto daugiaaukščių namų, išsidėsčiusių U raide. 

Viena po kitos vėrėsi užgesusios vitrinos, paskui - garažų 
dėžutės. 

Rusas sustojo priešais, automobilių stovėjimo aikštelėje. 
Išjungė variklį. Patraukė rankinį stabdį. Kasdano supratimu, 
per stipriai. 

- Sveiki atvykę į Kaldero miestą. Vyrukas daugelyje šių garažų 
įkūrė savo dirbtuves. Neabejoju, kad šiuo metu jį čia ir rasime. Jis 
labai anksti pradeda darbuotis. O ir nakvoja savo garaže. 

Išėjo į tamsą. Iš burnų kilo garų šmėklos. 

Kasdanas priminė vaikiui: 

— Tai automobilio taip ir neužrakinsi? 

- Jūs neturite net nuotolinio užrakto. 

- Tikrai ne. O tu per išsiblaškymą ruošiesi palikti dureles 
atviras. 

Volokinas atsiduso ir ranka užspaudė dureles. Jie patraukė 
prie garažo. Viena jo metalinė užlaida buvo perpus pakelta, tad 
pro atvirą angą sklido silpna šviesa. Jie priėjo arčiau. Jokio garso. 
Rusas pabeldė į sieną. Jokio atsako. Tada pasilenkė ir pro kilstelėtą 
pertvarą pažvelgė į vidų. 

Netrukus jis atšoko ir vos nenusikeikęs išsitraukė iš dėklo 
glocką. 

Kasdanas instinktyviai atsitraukė. Jo ranka jau laikė 
zigzauerį. 

Abu policininkai be žodžių įsitaisė abipus garažo durų. Tobulai 
suderintais judesiais jie pakėlė saugiklius ir patraukė pistoletų 
užraktų spyruokles. 

Volokinas įsakė pakeltomis rankomis išeiti. 

Jokio atsako. 

Penkios sekundės. 

Dešimt sekundžių. 

Galvos mostu Volokinas leido suprasti: „Aš - pirmas.“ Atkišęs 
glocką, jis įsmuko po pertvara. Kasdanas - įdurmu. Viduje ant 

keltuvo pakabintas žibintas skleidė blausią šviesą. Bet sukrėtė ne 
šviesa, o kvapas. Slogus, metalinis, gaižus. Kraujo kvapas. 

Kraujo, astronominio kiekio kraujo. 

Kraujo kaip vyno, teliūškuojančio kubile. 

Volokinas įtraukė ranką į rankovę. Ir apčiuopomis, slinkdamas 
palei sieną, surado jungiklį. 

Plykstelėjo šviesa ir jos pluoštai pasklido aplinkui. 

Režio Mazuajė dirbtuvės buvo paverstos skerdykla. 

Kraujas visur. Ant sienų. Sukrešėjusio kraujo valkos ant grindų. 
Stora sukrekėjusio kraujo pluta apsitraukęs varstoto kraštas. Juo- 
dos šliūžės nutįsusios į duobę. Mechaniniai instrumentai ir pa- 
dangos aptiškusios nespėjusio sudžiūti kraujo purslais. 

Ir visur - kojų pėdsakai. 

Plika akimi matyti - 36 dydžio batų. 

Kasdanas pamanė: modus operandi kaita. Prieš nužudydami, 
vaikėzai dar kankino ir žalojo dirbtuvių meistrą. Kasdanui šovė 
dar viena mintis. O gal jie veikė kaip visada, pirmiausia sutraiškė 
ausų būgnelius, bet auka išgyveno. Jos širdis dar plakė. Kraujas 
plūdo iš kūno ir visur tiško. 

Patalpos gale tarp kėliklio ir padangų krūvos ant žemės buvo 
pasodintas sumaitotas lavonas - atremtas į sieną, galva nusvi- 
rusi. Tokia pat padėtis kaip Nasero. Tik buvęs dainininkas laikė 
sukryžiuotas ant pilvo rankas. Kasdanas prisiartino. Auka sėdėjo 
susigūžusi juodoje dar šviežio kraujo baloje. Nužudyta mažiau 
nei prieš pusvalandį... 

Įsivaizduodamas, kaip viskas įvyko, Kasdanas pasijuto 
užvaldytas košmariškų vaizdinių. Iš perpjautų arterijų švirkščia 
kraujas. Nuo agonijos spazmų trūkčioja, virpa raumenys. Kūną 
nirtulingai palieka gyvybė. Paskutinės aukojamo žmogaus kon- 
vulsijos. 

Kasdanas staiga pajuto prisikasęs iki svarbiausios vietos. 

Auka. 

Liejamas kraujas Dievo garbei. 

Volokinas jau užsimovė pirštines. Vienu keliu priklaupęs ant 
žemės ir stengdamasis neprisiliesti prie kraujo valkos, jis pasuko 
aukos galvą. Nuo kairiosios ausies tįso juodi pėdsakai. Patikrino 
kitą veido pusę. Tokios pat žymės. Taip, žmogus buvo žudomas 
perveriant ausų būgnelius. Bet žudymo būdas nesuveikė. Mazuajė 
liko gyvas. 

Tai nesulaikė žudikų. 

Jie užsipuolė merdinčią auką. 

Volokinas pakėlė Režio galvą. Nuo ausies iki ausies perrėžta 
burna, tamsuojanti žaizda išryškina peilio dantų paliktus vin- 
gurius pjaunant mėsą. Ir vėl ta pati plati šypsena kaip Nasero 
ir Olivjė - žiauriai komiška, primenanti sarkastišką subjauroto 
didingumo miną. 

Bet šįkart visas veidas buvo supjaustytas peiliu ir odos paviršius 
tapo panašus į išartą lauką. Vienu kartu ypač subjaurota kairioji 
veido pusė, akis įmurkdyta į akiduobę lyg boksininko, o dešinioji - 
balkšva ir išsprogusi, rodos, tuoj iškris. 

Staiga Kasdanas suprato, kas domina Volokiną. Automecha- 
nikas vilkėjo kombinezoną, dabar nuo kraujo jau sukietėjusį. 
Užtrauktukas nuo krūtinės atitrauktas. Abi ant pilvo sukryžiuotos 
rankos skendo tamsioje, jau stingstančioje klampynėje. Ru- 
sas atsargiai suėmė už vienos rankovės ir patraukė. Mirusysis 
akivaizdžiai kažką laikė prispaudęs prie savęs. 

Volo neteko panaudoti jėgos. Lavonas dar buvo ne visai 
sustingęs. Buvo matyti prie pilvo prispaustas daiktas. Vyro širdis. 
tas ne tik kombinezonas, bet ir krūtinės ląsta. Tiksliau sakant, 
prapjauta krūtinė ir užtrauktukas žiojėjo it viena ir ta pati juoda 
upė. 

Volokinas nepratarė nė žodžio. Atrodė toks pat bejausmis kaip 
atšaldytas mėsgalys. Kasdanas taip pat buvo keistai abejingas. 

Jie jau peržengė grįžimo į tikrovę slenkstį ir visa, ką dabar matė, 
jiems atrodė nepriklausą jai. 
Tam pasauliui, kurį jie pažinojo. 
Tiesą sakant, jie nebuvo nustebę - nei jis, nei rusas. 
Paaiškinimas buvo iškeverzotas kraujo raidėmis virš aukos. 


SUKURK MAN TYRĄ ŠIRDĮ, O DIEVE, 
IR ATNAUJINK MANYJE ATSIDAVUSIĄ DVASIĄ. 


Rašysena. Vis ta pati rašysena. Raidės sujungtos. Rūpestingai 
išvedžiotos. Vaikiška. Kasdanui šovė į galvą mintis apie piešimo 
ir dekupažo studijas pradinių klasių mokiniams. 

Volokinas tebetyrinėjo kūną. 

Čiupinėjo krūtinę, kaišiojo pirštus į atvertas žaizdas. Staiga jis 
loštelėjo atgal ir dribtelėjo užpakaliu ant žemės. 

Kasdanas nieko nesuprasdamas nutaikė ginklą. 

Akimirka, ir jis suprato, kas čia dedasi. 

Telefono skambutis. 

Ant lavono. 

Volokinas įsmeigė skvarbų žvilgsnį Kasdanui į rankas: tas taip 
ir nebuvo užsimovęs pirštinių. Rusas sukando dantis. Atsikėlė. 
Apčiupinėjo negyvėlio kišenes. 

Rado aparatą. 

Atidarė dangtelį ir paklausė. 

Nukreipė telefoną į Kasdano pusę. 

Armėnas įtempė ausis: kvatojimas. 

Vaikų kudakavimai, pertraukiami lazdelių kaukšėjimo. 

Ryšys nutrūko. 

Abu partneriai taip ir apmirė vietoje. 

Tada išgirdo tapsenimą - visai arti. 

Lengvą, sėlinantį, atkaklų. 

Vaikai žudikai buvo čia, lauke. 

Ir jie laukė jų. 

Kiemo aikštė buvo tuščia. 

Dviejų šimtų metrų ilgumo aikštė. Iš trijų pusių užskliausta 
daugiaaukščių. Užpakaly iš didžiulio kamino virto tirštų dūmų 
kamuoliai. O virš jų plytėjo dangaus skliautas. Mėlyna plyna 
drobė, šiąnakt apsivaliusi nuo visų debesų, švytėjo neįžvelgiamu 
tyrumu. Beribė liuminescencija, kuri mėnesienoje atrodė tokia 
pat sodri kaip Ivo Kleino drobėse. 

Volokinas žengtelėjo keletą žingsnių, abiem kumščiais spaus- 
damas savo glocką. Vaikų čia nebuvo. Jis dirstelėjo į Kasdaną, 
kuris taip pat laikė savo ginklą, nutaikytą į tamsą. Armėnas 
žybsojo melsvoje pieniškoje nakties migloje, tarsi būtų apibertas 
mažutėlaičiais krištolo grūdeliais. Rusas suprato, kad ir jis atro- 
dė taip pat. Dvi žuvys druskos pabarstuose. Jų akys - baltos ir 
juodos dėmės, sustingusios dėl akimirkos rimties, buvo panašios 
į stalaktitus. Tame paveiksle judėjo tik iš jų burnų sklindantis 
garas. 

Jie neištarė nė žodžio - ir taip kits kitą suprato. 

Visi policininkai ir gyvena tik dėl tokių momentų. 

Ir jie kone penkias dienas pragyveno laukdami tokios aki- 
mirkos. 

Abudu slinko pirmyn per kiemą. Ranka įžambiai ištiesta, vamz- 
dis nukreiptas į žemę. 

Gyvenamųjų namų korpusai skendėjo visiškoje tamsoje. Nė 
vieno šviečiančio lango. Visiška tyla, tik tolumoje girdėti duslus 
gamyklos kalimas. Milžiniškos širdies plakimas. Širdies, įaugusios 
į plieno ir betono kūną. 

Jie dar kiek paėjėjo - be priedangos. 

Jų siluetai esplanadoje brėžė linijas tiksliai it skalpelis. Jų šešė- 
liai nesitraukė nuo jų žingsnių - lyg plonai nupjautos vabzdžių 
mandibulės. 

Abudu įtempė ausis. Lazdelių stuksenimas nutilo. Tik ritmiški 
pramoninio rajono garsai, sklindantys virš gyvenvietės, trikdė 
tamsos rimtį. 

Ir staiga - juokas. 

Abu policininkai nutaikė į tą pusę savo pistoletus. 

Paskui vėl juokas, tik kitur. 

Prislopintas kikenimas. 

Skubrūs žingsniai. 

Aidintys visuose keturiuose kiemo kampuose. 

Kasdanas ir Volokinas atsargiai slinko pirmyn, dar atsargiau 
dairydamiesi, brėždami savo ginkluotomis rankomis lankus į juos 
supančių sienų pusę. 

Juokas. Vėl. 

Ištisas būrys. 

- Jie žaidžia, - šnibždėjo Volokinas. (Skiemenis lydi garai.) - Jie 
žaidžia su mumis. 

Vyrai išsiskyrė, tolo vienas nuo kito ir pasuko prie gyvenamųjų 
namų virtinės - vienas - į kairę, kitas - į dešinę. Kikenimai sklido 
ir tučtuojau slopo. Po arkomis. Laiptais. Ligustrų krūmais. Tiksliai 
neįmanoma nustatyti. Staiga vienos tolesnės namų eilės gilumoje 
blykstelėjo sidabrinis plyšelis. 

Volokinas prisimerkė. Blyksnis dingo. Jam dingtelėjo, gal tai - 
chromuotas ginklas. Šviesa vėl sublyksėjo, šįkart - per kokius 
dešimtį metrų į dešinę. Paskui ir vėl, tiktai jau kairėje, gal už 
trisdešimties metrų. 

Rusas klausiamai pažvelgė į Kasdaną: jis nesuprato. O išplėstos 
armėno akys sakė, kad ir jis supranta ne ką daugiau. Ką reiškia 
tie blyksniai? Volokinas pamanė, gal tai švilpesio ekvivalentas, 
paverstas šviesos signalu. Šiuos blyksnius lydėjo skvarbus garsinio 
signalo šaižumas, aštrus nelyginant garsinis skustuvas. 

Vėl blyksnis. 

Vėl žybčiojimas. 

Įspūdis kaip tik toks, lyg priešais juos kažkas sukiotų veidro- 
džius ieškodamas mėnulio atspindžio ir siųstų jį jiems - ryškų 
ir aštrų. Taip, iš tikrųjų, juos akino mėnulio ašmenys. Akino ir 
blaškė savo blyksniais. Ryškiais kaip gyvsidabrio purslai. 

Volokinas suprato. 

Vaikai buvo čia, nakties prieglobstyje. 

Juodais apsiaustais, jų kūnai buvo nematomi, veidus slėpė 
kaukės. Metalinės kaukės... Visi jie rankose laikė po nužievintą 
šviesią medinę lazdelę. Be abejo, tai plačioji akacija nudrožtais 
spygliais... 

Kairėje - bėgančių kojų tapsenimas. Volokinas atsisuko. Juo- 
kas - tolėliau. Žybtelėjimas - dešinėje. Policininkas nebežinojo, 
kur ir bežiūrėti. Vaikai, regis, tolo ir staiga vėl atsidurdavo čia pat, 
po laiptais, už ligustrų. 

Jis žengė keletą žingsnių į priekį, prie namo kairėje. Per petį 
žvilgtelėjo į Kasdaną, kuris artėjo nuo namo dešinėje. Abu vyrai 
dabar vienas nuo kito laikėsi per šimtą metrų. Volokinas slinko 
palei artimiausią šerkšnu blizgantį krūmą. 

Tyla. Vėjas. Šaltis. 

Aiškėjo vienas dalykas. Tas vos girdimas garsas už atvašyno, 
atbloškiamas vėjo gūsio ir tučtuojau nušluojamas kito. Tai šnibž- 
dėjosi vaikai. Jie rengė puolimą. Volokinas sėlino palei gyvatvorę 
mėgindamas ką nors pro ją įžiūrėti. Mėnesienoje buvo gerai ma- 
tyti. Jis ėjo nutaikęs glocką, nors puikiai žinojo, kad nepanaudos 
savo ginklo. Niekada negalėtų iššauti į tokius priešininkus. 

Mūšis buvo iš anksto pralaimėtas. 

Jis buvo bejėgis prieš tokius savo priešus. 

Sučežėjo žvirgždas. Po kojomis pynėsi sušalusios žemės grums- 
tai. Jis vis slinko palei ligustrų krūmus. Šnabždesiai nutilo. Gyva- 
tvorė baigėsi. Volo metėsi į kairę, nusitaikęs peršokti siaurą tarpą 
iki kito krūmokšnio. 

Nieko. 

Policininkas pirštais pačiupinėjo pistoleto rankeną. Nors buvo 
šalta, jo veidas blizgėjo nuo be perstojo žliaugiančio prakaito. 
Širdis - nutirpusi. Nukritusi į kulnus. 

Vėl pajudėjo. Atsargiai. Įsitempęs. Ir kartu lyg plaukdamas. 
Jam atrodė, kad visa vyksta kažkur toli ir ne su juo. Jo sąmonė 
staiga paliko kūną ir sklandė aplink jį. Jis abejingai dairėsi ir jo 
akys beveik nieko nematė. Jis buvo toli nuo to, kas dabar vyko, 
nuo įtampos ir grėsmės... 

Čežėjimas jo kairėje. 

Jis sureagavo šimtąja sekundės dalimi pavėluotai: ant jo užšoko 
vaikas. 

Volokinas sustojo. Veikiau sustojo ne jis, o akimirka - laikas, 
erdvė, visata, sustingusi begalybėje. Jis išvydo tai, kuo nepajėgė 
patikėti. Vaiko kaukė, išlydyta iš spindinčio metalo, jos paviršiuje 
plaktuku iškalti iškilumai, gūbriai, įdubos. 

Rusui šovė absurdiška mintis apie išlydytas sidabro kulkas, 
kuriomis jo vaikystės animacinių filmukų herojai šaudė į vilko- 
lakius. 

Šiąnakt tas vilkolakis - jis pats. 

Kaukės vaizdas jį pavergė. 

Antikinė kaukė. Utriruota jos išraiška. Džiaugsmas. Juokas. 
Skausmas. Įkypos juoduojančios didelės išrėžos akims. Dar di- 
desnė anga burnai. Grimasa plati, tarsi ją būtų iššiepusi už kaukės 
glūdinti siela. Antikos teatro scenoje kiekvienas jausmas būdavo 
pateikiamas kaip visuotinis. Volokinas pamanė: „Tu - vaikas- 
dievas...“ 

Tą akimirką vaikas sušnibždėjo: 

- Gefangen. 

Ir suvarė savo peilį Volokinui į šlaunį. 

Policininkas sustūgo. Kiemas ir dangus ėmė suktis. Tarp dviejų 
plokštumų virpėjo du tamsuojantys veidrodžiai, virpėjo drauge 
su kaminu ir gyvenamaisiais namais. Jis pamėgino atsistoti, bet 

neišlaikė pusiausvyros. Dirstelėjo į savo žaizdą jausdamas degi- 
mą, sklindantį po visą kūną šviesos greičiu. Pamatė mažą ranką, 
varančią ašmenis iki pat rankenos. Staccato tempu pralėkė mintis: 
kriaunos medinės, peilis XIX amžiaus. Blogio menonitas... 

Paskui jis žagtelėjo, žemė ėmė suktis, apversdama ir įsukdama 
dangų. Jis norėjo kaire ranka sugriebti berniūkščio ranką, bet 
nepajėgė. 

Suklupo ant kelių. 

Toli, labai toli išgirdo Kasdano šauksmą. Armėnas lėkė prie 
jo. 

- VOLO! 

Paskui visai arti, stulbinamai arti, jis išgirdo iš už kaukės sklin- 
dantį juoką. Pergalingą juoką. Vaikas nepaleido peilio rankenos. 
Jis ją spaudė iš visų jėgų abiem rankomis ir geležtė nulūžo žaiz- 
doje. TREKŠT. 

Skausmas darėsi sunkiai pakeliamas. Volokinas stebėjo sustin- 
gusią kaukės išraišką, nužertą mėnesienos. Jis ramiai prisiminė 
paskaitą, kadaise skaitytą fakultete apie „Graikų mitologijos išta- 
kas“. Paskui apie pasaulio pradžią, žemės ir dangaus kūrėją dievą 
Uraną, apie jo vedybas su Žemės deive Gaja. Į galvą atėjo mintis 
apie jo vaikus titanus, iš kurių vienas, Kronas, nupjovė savo tėvui 
genitalijas. 

Vaikai titanai... 

Jis būtų rėkęs, bet liežuvis ištirpo burnoje. 

Sudribo. 

Smilkinys terkštelėjo į žemę kaip pliaukštė, pranešanti apie 
paskutinį nufilmuotą kadrą. Vertikaliai plaukė žemė, kaminas, 
mėnulis ir tamsi Kasdano figūra - didžiulė, neįsivaizduojamai 
aukšta, su vėjo plakama striuke ir priešais ištiestu zigzaueriu. 

Volokinas norėjo šaukti: „Ne!“ bet išvydo balkšvą automatinio 
šaunamojo ginklo liepsną. Dangus nušvito lyg blykstelėjus žaibui. 

Daugiaaukščiai namai atsispaudė nakties fone kaip nuotraukos 
negatyvas. 
Kasdanas nepataikė - vaikai-dievai buvo nemirtingi. 
Armėnas iššovė į tuštumą. 
Ir jie abudu žengė į begalinę tuštumą. 
Paskui tuštuma ištirpo ir jis pasinėrė į nebūtį. 

— Policija. Mums greitąją! 

Pusė septynių ryto. 

Laribuazjėr greitosios pagalbos ligoninė. 

Kasdanas prilaikė Volokiną, atsirėmusį į jo petį. Jie ėjo per 
laukiamąją salę ir suko prie tuščio Priėmimo skyriaus langelio. 

Armėnas trinktelėjo į jį kumščiu vis kartodamas: 

— Policija! Ar yra kas nors? 

Jokio atsako. Jis pasodino savo partnerį ant vieno prie sienos 
pritvirtinto krėslo ir tik tada pamatė kitas figūras, lūkuriuojančias 
salės prietemoje. Taip jau atsitiko, kad šią Kalėdų naktį, lyg piktam 
likimui panorėjus, čia sėdėjo tik poros, laikydamos ant rankų 
vaikus. Gimdytojai, kurie šiąnakt vietoj dovanų matė žaizdas, 
išgyveno vaikų virusus ir infekcijas. 

Už nugaros - žingsniai. 

Slaugytoja. 

Kasdanas ėjo jos pasitikti rodydamas savo trispalvį pažymė- 
jimą. 

- Sužeistas mano kolega. 

— Pas mus jūs neturite pirmumo teisės. Reikėjo vežti į Centrinę 
ligoninę. 

- Bet jis smarkiai kraujuoja! Pakvieskite gydytoją. Aš su juo 
išsiaiškinsiu. 

Moteris apsisuko ir nuėjo. 

Salėje visi nedrįso nė pajudėti. Kasdanas greitai pajuto šioje 
ramioje ir skausmo pritvinkusioje vietoje smurto ir žiaurumo 
pėdsakus. Pasirodė trys vyrai baltais chalatais. Du iš jų stūmė 
neštuvus ant ratukų. Kasdanas grįžo į laukiamąją salę ir atsargiai 
pakėlė Volokiną. Jis buvo kone be sąmonės. Ženviljė aikštėje 
Kasdanas savo diržu buvo užveržęs jam šlaunį prie pat kirkšnies. 
Ir atsiėmęs savo glocką. Vaikai tada jau buvo dingę. Ir Kasdanas, 
prilaikydamas savo bičiulį, pervedė jį per esplanadą ir įsodino į 
automobilį. Važiavo iki Klinjankūro vartų, tada nėrė Rošešuaro 
bulvaru ir atriedėjo prie pirmos pasitaikusios ligoninės. Tai ir 
buvo Laribuazjėr ligoninė Mažentos bulvare. Pakeliui Kasdanas 
vis šnekėjo ir šnekėjo, kad tik Volokinas neprarastų sąmonės. 

— Kas atsitiko? 

— Buvome užpulti, - atsakė jis. - Patruliavome. 

- Eikite paskui mane į skyrių. 

Vyrui už nugaros sanitarai guldė Volokiną ant neštuvų. Kasda- 
nas pamatė jo sužeistą koją, blizgančią krauju. Gydytojas nusisuko 
ir nuėjo paskui neštuvus, kuriuos sanitarai stūmė koridoriumi. 

Kasdanas jį pasivijo. 

— Rimta“ 

— Pamatysime. 

Viena jo esybės dalis buvo rami. Jie juk atsidūrė profesionalų 
rankose. Žinių, reikiamų vaistų, kraujo perpylimo teritorijoje. Bet 
kita jo esybės dalis buvo apnikta nežemiško liūdesio, jautė nelemtą 
vietos galią. Cypavo ratukai. Tvylojo dusinanti šutra. Oras buvo 
prisodrintas eterio kvapo. 

Atsidūrė baltoje, šviesos nutviekstoje patalpoje. Neštuvai, chro- 
muoto plieno instrumentai, išjungta įranga su suvyniotais kabe- 
liais - netvarka, primenanti medicinos įrangos sandėlį. 

Volokiną paguldė ant stalo, užtiesto žaliu popieriumi. Vis dar 
apsiblaususia sąmone. Dvi slaugytojos perpjovė jo permirkusias 

krauju kelnių klešnes. Atleido diržą. Dar viena juosė rusui ranką 
antrankoviu kraujo spaudimui matuoti. 
Kasdaną: 

- Visi skiepai jam atlikti? 

— Neįsivaizduoju. 

Kasdanui dingtelėjo mintis apie vaikų žudikų naudojamų įna- 
gių švarumą. Nors peilis buvo senas, negalėjo būti nei surūdijęs, 
nei purvinas. Kiekvienas smurto aktas buvo susijęs su Hanso Ver- 
nerio Hartmano kultu. Kaip visa tai tam daktarėliui paaiškinti? 


O šis kreipėsi į slaugytojas: 

- Gerai. Globulinas prieš stabligę. Nuskausminamieji, paskui — 
anestetikai. Vežkite į palatą. 

Sugrudusia širdimi Kasdanas stebėjo medikų veiksmus. Jo 
smegenis draskė atsiminimų nuotrupos. Prisiminė savo žmoną, 
jos venas, išsivertusias ant pliko kiaušo, jos balsą, sklandantį 
priešmirtinės palatos prieblandoje. Savo sūnų, kai jį, vos trejų 
metukų vaikelį, susirgusį meningitu, teko išvežti greitąja į ligoni- 
nę. Atsiminė ir save patį, taip dažnai paimamą Šv. Onos ligoninės 
greitosios pagalbos mašinos lyg kalinį, kai iš jo atimdavo pistoletą, 
diržą, batų raištelius, kad „nepridarytų kvailysčių“. Apsidraudi- 
mas susidūrus su psichikos negalia. 

— Viskas bus gerai. 

— Atsiprašau? 

Priešais jį stovėjo gydytojas. Chirurginis šviestuvas negailestin- 
gai tvieskė. Tūkstančiai stiklo briaunelių, baisinga balta taikinio 
akis. 

— Viskas bus gerai, - pakartojo greitosios pagalbos chirurgas. 
Nė viena gyvybiškai svarbi zona nepaliesta. Ašmenys praslydo pa- 
lei raumenis. Tik teks jam išimti gabalą geležtės, likusios raumeny. 
Be to, jis neteko daug kraujo. O kuri jūsų kraujo grupė? 


- A plius. 

— Tada iš jūsų ir perpilsime keletą mililitrų. Jūsų kolegai jo 
labai reikia. 

- Žinoma. 

Kasdanas nusivilko striukę ir įsitaisė palatos kampe, o slaugy- 
toja atraitojo jam rankovę. Gydytojas nuėjo dar kartą apžiūrėti 
jaunojo policininko, paskui grįžo pas armėną: 

— Ką jūs galite man daugiau pasakyti apie užpuolimą? 

Kasdanas atsiliepė ne iškart, spoksojo, kaip vamzdeliu teka jo 
kraujas. Tamsus. Neramus. Mano gyvybė palieka mane, pamanė, 
paskui atsakė į mediko klausimą: 

— Viskas įvyko labai greitai. Buvome išsiųsti budėti į Ženviljė. 

— Tokį vėlyvą metą? 

— Galjūs iš IGS*" ar ką? 

- Privalau parašyti raportą. 

Slaugytoja išsinešė savo mėgintuvėlius. Kasdanas sulenkė ran- 
ką. Tas gydytojūkštis pradėjo jį nervinti. 

- Darykite, ką tik norite, - rėžė armėnas, - tik išimkite iš jo 
kojos tą geležtę! 

- Nebūkite toks karingas. Man reikia jūsų pavardžių ir pažy- 
mėjimų. 

- Kada pagaliau jį operuosite, velniai griebtų! 

— Po kelių minučių. Kol kas norėčiau išgirsti, ką jūs manote 
apie šį atsitikimą. Rašysime drauge ra... 

— Kasdanai. 

Volokinas. Įdūręs akis į lubas, prakalbo Volokinas. Armėnas 
atsistojo ir jau ramiau paprašė chirurgo: 

— Ar galėtumėte trumpam palikti mus vienus? 

Greitosios pagalbos gydytojas atsiduso, duodamas ženklą slau- 


gytojoms. 
* Generalinė policijos inspekcijos tarnyba. 

- Trumpam. Greitai vešime į operacinę. 

Kasdanas žengė žingsnį. Vyras sulaikė jį už rankovės ir tyliai 
ištarė: 

— Sakykite, o jūsų kolega... 

— Ką? 

- Jis iki kaulų smegenų permirkęs narkotikais, jūs tai žinote? 

- Jau nustojo. 

- Jei ir nustojo, tai labai neseniai, nes injekcijų žymės... 

Užuot baigęs sakinį, jis pakratė ranką, ir tas gestas reiškė: 
„neįtikėtina“. 

— Aš jums sakau, kad jis nustojo, negi neaišku? 

Gydytojas žingtelėjo atgal ir nužvelgė Kasdaną visame jo puiku- 
me. Papilkėjęs, permirkęs, aplink kaklą šlapias arabiškas šalikas. 
Gydytojas šyptelėjo, bet visa jo išvaizda bylojo, kad jis sukrėstas. 
Ir išėjo pro duris, lydimas slaugytojų. 

Kasdanas priėjo prie Volokino. Jam buvo karšta, baisu ir darėsi 
vis nejaukiau. Tarytum patalpos netvarka būtų įsiėdusi į kraują ir 
sukėlusi jo paties ląstelėse bjaurią sumaištį. 

Jis nutaisė džiugų veidą: 

- Tau perpils mano kraujo, vaikine, - jis spustelėjo jam petį. - 
Gerą pintą armėniško kraujo. Tuoj atkusi. 

Volokinas šyptelėjo. Ta jo šypsena buvo blyški, ji aiškiai atsklei- 
dė jo dvasios būseną. 

— Vaikai... Jie Žaidė su mumis, jūs suprantate? 

— Tu man jau tai sakei. Nesijaudink. 

- Tas, kuris mane sužeidė, man pasakė vieną žodį. Manau, 
vokišką. Gefangen ar gefenden. Paieškokite, ką jis reiškia... 

— OK. Jokių problemų. Nusiramink. 

— Aš labai ramus. Man suleido nuskausminamųjų... Jūs matėte 
jų kaukes? 

Kasdanas neatsakė. Žėrintys sidabru veidai - siaubingi, tragiški. 
Jis stengėsi tą vaizdą išmesti iš galvos. 

- Vaikai-dievai, - sušnibždėjo jaunasis policininkas. - Tai - 
vaikai-dievai... 

Jis užsimerkė. Armėnas paėmė jį už rankos. Širdies gilumoje 
jis meldėsi. Meldė armėnų Dievo, To, kuris juos tiek metų buvo 
užmiršęs, meldė, kad šįryt Jis prisimintų šį jauną otarą. Šį ne 
armėną, kuriam prieš akis dar visas gyvenimas. 

— Kasdanai. 

— Ką? 

— Papasakokite man apie savo žmoną. 

Senasis policininkas išblyško, bet rado jėgų išspausti kažką 
panašaus į šypseną. 

— Tu tikiesi kokios nors melodramatiškos istorijos? 

- Būtų gerai mano kojai... 

— Ką tu nori sužinoti? 

— Ji mirė, taip? 

Kasdanas atsikvėpė. Pakėlė akis ir apžvelgė salę. Kitus stalus, 
kurie priminė morgą. Netvarkingai suverstą aparatūrą. Akinamą 
šviesą. Visa atrodė nudėvėta, suniokota be paliovos kariaujant su 
liga, su mirtimi. 

— Kasdanai... 

— Ką? 

- Jūsų žmona, po velnių. Pasakokite. Mane greit išveš. 

Armėnas sukando dantis. Sukosi galva. Blogesnio meto kalbėti 
apie Narinę nesugalvosi. Bet jis nujautė, ko troško Volokinas. 
Atvirumo. Tylios lopšinės. Ko nors, kas galėtų jį paguosti ir su- 
švelninti ką tik išgyventą košmarą. 

— Mano žmona mirė 2001-aisiais, - galiausiai ištarė. - Visą 
kūną buvo apėmęs vėžys. Nieko originalaus. 

— Jūs gedėjote? 

- Žinoma. Bet jai išėjus jaučiuosi stipresnis, šviesesnio proto. 
Nuolat matydamas smurtą, aš ėmiau save laikyti nenugalimu, 
supranti? Kai Narinė mane paliko, buvau sukrėstas ne staigaus 

mirties įsiveržimo į gyvenimą. Priešingai. Aš supratau, kaip sti- 
priai gyvenimas priklauso mirčiai ir koks jis trumpas. Lašelis 
nebūties vandenyne. Narinės mirtis man tai ir reiškė. Kvietimą 
susitvarkyti. Visi mes - būsimi mirusieji... 

Kasdanas nuleido akis. Volokinas miegojo. Jis prikando lūpą. 
Kodėl melavo? Kuriems galams vaidino pagyrų puodą, vaizdavo 
filosofuojantį menkystą prieš šį berniuką, kuris nieko neprašė, 
tik trupučio nuoširdumo? 

Kai tau šešiadešimt treji, kai kurie žodžiai jau sunkiai bepra- 
siveržia iš lūpų. 

Jis kalbėjo ne apie Narinę, o apie jos mirtį. Net ne apiejos - apie 
mirtį apskritai. Jei jis būtų buvęs nuoširdus, būtų pasakęs visai 
ką kita. Būtų turėjęs prisipažinti, kad net dabar jis kartais šaukia 
savo žmoną, lyg ji būtų kitame kambaryje, kad užtenka minčiai 
kiek kryptelėti, ir sąmonėje ji vėl iškyla. Reikia apie tai pasikalbėti 
su Narine... Turiu paskambinti Narinei... 

Jis buvo it bėgikas, kuris ką tik kirto finišo juostą ir vis dar lekia 
nevaliodamas sustoti. Vis bėgo, nešdamas su savimi savo prabė- 
gusį gyvenimą, savo senuosius orientyrus, savo įprastus jausmus. 
Ir šit netikėtai atsimušė į dabartį - dabarties vakuumą - ir pajuto, 
tarsi jį kas vis trauktų atgal ir vis verstų kirsti finišo juostą - dar 
kartą. Kad gerai įsidėmėtų: Narinė - mirusi. Mirusi ir nušluota. 
Bėgimas baigtas. 

Štai ką jis privalėjo pasakyti vaikinukui. 

Jis privalėjo pasakyti, kad kasdien įsivaizduoja vis tą pačią 
sceną, prisimena kiekvieną detalę. Jo galvoje susidėliodavo visi 
daiktai, visos smulkmenos, širdy kildavo jausmai, nuspalvinantys 
paveikslą, paskui staiga - pagrindinis motyvas išblėsdavo. Narinė 
dingdavo. Ir scena sutirpdavo tarsi ledo dekoracija, o jis likdavo 
styroti nepatiklus ir pritrenktas. 

Jis privalėjo jam taip pat pasakyti, kad kartais atsitikdavo prie- 
šingai. Kažkokia dabarties jėga grąžindavo Narinę į gyvenimą 


385 


tarsi bangų mūša. Jis ją jausdavo šalia, jis net gyveno įaugęs į jos 
egzistenciją. Į jos kasdienybę. Minčių eigą. Įpročius. Visa tai dar 
priklausė Narinei. Visi tie dalykai, kurie turėjo numirti su ja, liko 
jam ir gyveno su juo. Ir tam tikra prasme ir ji pati liko gyva, tie 
patys dalykai ir ją prikėlė gyventi. Jos mėgstamo vyno skonis. Te- 
levizijos humoro laida. Draugai, kurių ji nekentė. Narinės pasaulis 
buvo gyvas. Kartu ir ji pati. 

O ypač privalėjo jam pasakyti, kad jis tikėjosi tos mirties. Ko 
begali laukti iš penkiasdešimt septynerių metų žmogaus, kurio 
visą kūną apėmęs vėžys, iškart visą? Iš moters, kuri virto metasta- 
finalinis sprogimas. Nenumatė jos gylio. Jos skersmens. Tos skylės, 
kurią jis matuodavo kasdien susidurdamas su gyvenimu, niekur 
nedingusiu. Narinės jis jau seniai nebemylėjo. Net nebeprisiminė 
to meto, kai jo meilė išseko. Dar menkiau prisiminė tą akimirką, 
kada toji meilė prasidėjo. Daugybę metų Narinė buvo jo susier- 
zinimo šaltinis, neigiamos energijos įkrova. Jų ryšį lydėjo audros 
ir atokvėpiai prieš kitą audrą; užnuodyti santykiai ėmė gaminti 
savus antikūnius. 

Tad mirė jo artimoji priešė. Bet jai išėjus jis atrado kitą tiesą, 
pasiekė kitą gylį. Narinė egzistavo už jo sąmonės ribų. Jau seniai 
ji nebegyveno žemiškojo gyvenimo. Ji gyvavo kitur. Ten, kur jis 
niekad nepakliūdavo. Savojo gyvenimo užkulisiuose. Ten, kur 
viskas sprendžiama, rengiama, brandinama. Vieta, kuri atsirado 
natūraliai, kuri egzistavo savaime, prie kurios nebeužtrunki... 

Ir tada jis paskaičiavo nuostolius. Kai jo žingsniai aidėjo tuščia- 
me karo veiksmų teatre, jis suprato pralaimėjęs kautynes. Galuti- 
nai. Ne, Narinė gyveno ne jo dvasios galia, ne, jai iškeliavus mirė 
jo dvasia, prarado bet kokį nuoseklumą, bet kokią prasmę būti. 

Jo mintis nutraukė mobiliojo skambutis. 

Skambėjo ne jo telefonas. Skruostai degė nuo ašarų. Įtempė 
ausis. Skambutis sklido iš Volokino striukės, padėtos ant kitų 
neštuvų. 

Sugriebė aparatą, dirstelėjo į ekraną - numeris jam, aišku, buvo 
nežinomas. Neatsiliepęs išsinešė telefoną iš palatos. 
Kas galėjo skambinti vaikiui šeštą valandą ryto? 

Lydimas smerkiamų slaugytojų žvilgsnių, jis vėl išėjo į koridorių. 
Ligoninės patalpose naudotis mobiliaisiais buvo draudžiama. 

-— Alio! 

- Dalambras. 

- Čia Kasdanas, - atsiliepė jis trindamas delnu akis. - Kas 
yra“? 

— Kur Volokinas? 

- Jis dabar nepasiekiamas. Aš tavęs klausau. 

Trumpa abejonė. Vyras nesitikėjo susidurti su kolosu. 

— Gerai, - ištarė. - Aš taip ir nebeužmigau. Pašniukštinėjau 
daugiau apie tą jūsų Čilės sektą. 

Kasdanas tarė sau, kad šitokioje sumaištyje jiems vis vien sekasi. 
Dar yra žmonių, kaip Dalambras ar Arno, kurie iškart pasigavo 
tyrimo virusą. Žmonių, kurių Kalėdų šventės nebuvo pavertusios 
visai nejautriais. 

— Ką nors radai? 

— Manau, taip. Bet ten ne sekta. Autonominė teritorija. 

— Ką? 

— Gali atrodyti keista, bet tai - gryna teisybė. Prancūzijos 
vyriausybė 1986-aisiais paskyrė teritoriją nekomercinės paskir- 
ties fondui, pavadintam „Asuncion“. Visas pavadinimas toks: 
„Sociedad Asuncion benefactora y educacional“*. Panašu, kad 
grupė perkelta pagal Prancūzijos ir Čilės pasirašytą sutartį. Tik 


* Labdaros ir auklėjimo draugija „Asunciėn“. (Isp.) 

atsiminkite: čia kalbu ne apie paprastą privačią valdą. Tai - tikra 
šalis Pentagono viduje. Nei prancūzų, nei Čilės. 

— Ar tai įmanoma? 

- Viskas įmanoma. Tokių pavyzdžių yra ir daugiau. Tai vadi- 
namosios mikrovalstybės. Šiuo konkrečiu atveju - tai suvereni 
teritorija, kur Prancūzijos teisėtvarka neturi jokios galios. Ne- 
žinoma net, kiek tiksliai ten gyvena žmonių. Nežinoma ir tiksli 
vietovė, ir statinių topografija. Lygiai taip pat nežinoma, kiek ta 
„nacija“ turi lėktuvų ir sraigtasparnių. Jiems priklauso tam tikra 
oro erdvė. Skristi virš „Asuncion“ negalima. 

Jo smegenų krumpliaračiai ėmė pašėlusiai suktis. Toks įslap- 
tinimas galėjo paaiškinti tam tikras paslaptis. Kad ir tų trijų 
Vilhelmo Giotso bendrų dingimą. Reinaldo Guterieso, Tomaso 
Van Eko, Alfonso Ariaso. Žmonių, kurių Prancūzijoje nebebuvo, 
bet iš šalies jie irgi niekada nebuvo išvykę. Juos buvo absorbavusi 
ta šalis šalyje. 

Kasdanas dabar prisiminė, kur dar buvo girdėjęs Volokino 
ištartus žodžius, kai juodu kalbėjosi apie tris Čilės budelius: „Visa 
atrodo taip, tarytum juos būtų prarijusi Prancūzijos žemė.“ Prieš 
porą dienų tą patį pasakė ir medicinos ekspertas Rikardas Men- 
desas, kalbėdamas apie Vilhelmo Giotso protezą, kurio pėdsakų 
jam niekaip nepavyko aptikti. Giotso klubą, matyt, bus operavę 
ten, kur prisiglaudė visi trys budeliai. 

— Kas vadovauja tai bendruomenei? 

— Neįsivaizduoju. Prancūzijos vyriausybė ir pati nežino, kas ten 
dedasi. Man net atrodo, kad ji ir nenori nieko žinoti. Ta grupė 
darosi neparanki, supranti? 

— Vadovo pavardės niekur neaptikai? O gal ministro? Genera- 
linio sekretoriaus? 

— Taip. Luktelėk... Yra lyg ir Centro komitetas. 

Kasdanas išgirdo vartomų lapų šiugždesį. Dalambras buvo 
užsirašęs. 

- Štai. Žmogus, kuris viską tvarko, vardu Brunas Hart- 
manas. 

— Nori pasakyti Hansas Verneris Hartmanas? 

— Aš ne tokį vardą turiu užsirašęs. Brunas Hartmanas. 

Anądien tas izraelietis mokslininkas Davidas Bokobza pasakė: 
„Regis, jis net turi sūnų, kuris perėmė tėvo reikalus.“ O ir Milošas 
buvo pareiškęs: „Karalius mirė. Tegyvuoja karalius!“ 

— Kur įsikūrusi Kolonija? 

— Kiek supratau, jie buvo įsitvirtinę dviejose vietose. Pirmiau- 
sia - Kamarge, tik ten jie ilgai neišsilaikė. Bendruomenė buvo 
įsikūrusi matomoje vietoje, už 50 kilometrų nuo Sent Mari de la 
Mer. Jie niekam netrukdė, bet Kamargas - turistinis maršrutas. 
Pasipylė skundai. Generalinė taryba pasinaudojo visais ryšiais ir 
išstūmė čiliečius. Jie verčiau rinkosi čigonus nei tuos keistus vie- 
nuolius. Įstatai taip niekad ir nebuvo pasirašyti. Po kelerių metų 
žemdirbių bendruomenei teko iš ten išsikraustyti. 

— Kada tai buvo? 

— 1990-aisiais. 

— Kur jie patraukė? 

- Į laukiniškiausią Prancūzijos dalį: į Kosą Mežaną Centrinio 
Masyvo pietuose. Ten, galiu drąsiai tvirtinti, jie niekam nekliu- 
do. Tai - plačiausiai nusidriekusi stepė, tarsi Mongolijoje, kur ji 
driekiasi šimtus kilometrų. Jie ten turi keliolika tūkstančių hek- 
tarų. Vieninteliai jų kaimynai - laukiniai arkliai, kuriuos laiko 
gamtos draustinyje. Manau, kad šįkart regionas apsidžiaugė tais 
atvykėliais. Kolonijos pastangomis kraštas suklestėjo. Jie iškasė 
šulinių, kultivavo žemdirbystę. Kolonijos gyventojai tapo naujų 
kelių skynėjais. Dabar jie sukūrę visišką autarkiją. Savarankiškai 
apsirūpina maistu ir energija. Tai - milžiniška žemės ūkio plan- 
tacija, turinti nuosavas elektrines. 

Kasdanas buvo sužavėtas. Pamažėle Čilės Kolonijos atsiradimo ir 
plėtotės istorija pasikartoja Prancūzijoje. Negi Brunas Hartmanas 

bus atsikraustęs į Prancūziją su visa orda šviesiaplaukių vaikų, 
kaip septintajame dešimtmetyje jo tėvas į Čilės teritoriją? 

- Kalbi apie Kosą Mežaną. Gal žinai, kur konkrečiai yra ta 
vietovė? 

- Artimiausias miesteliūkštis vadinasi Aro. Tai turi būti koks 
bebaigiąs griūti bažnytkaimis, kur likusi saujelė gyventojų pamažu 
baigia išmirti. 

— Koks, sakai, pavadinimas? 

— Rašoma Arro. A.R.R.O. 

Kasdanas vėl nužingsniavo ligoninės koridoriumi į chirurgijos 
skyrių. 

- Luktelėk valandėlę. 

Jis įsmuko į netvarkingą palatą. Tuščia. Volokinas jau operaci- 
nėje. Pasikniso vaikio krepšyje ir ištraukė jo bloknotą, į kurį šis 
žymėdavosi kilusias mintis, pavardes, svarbesnes detales. Kasda- 
nas pavartė puslapius ir rado akrostichus, surašytus iš vokalinių 
kūrinių, kuriuos Giotsas dirigavo 2006-aisiais per Kalėdas, pava- 
dinimų. „Reguiem“, „Oratorio“, „Ave Maria“, „Reguiem“... 

Raidės suspragsėjo galvoje. 

Volokinas stačiakampiu puslapyje buvo įrašęs: 

ORAR 

ROAR 

ARRO 

RARO 

Taigi tas mažasis genijus ir vėl pasirodė teisus. Surašęs pirmą- 
greta kurio gyvena sekta, pavadinimą. Štai kokią paslaptį Giotsas 
buvo paslėpęs muzikoje. Štai ką jis norėjo visiems pasakyti. Čilės 
budeliai atsidūrė Prancūzijoje ir tęsė savo darbus. Nusikaltimai 
nesibaigia. 

— Tai viskas, ką jums galiu pasakyti, - baigė Dalambras atsiliep- 
damas į Kasdano tylą. - Dabar jau galite ieškoti patys. 

— Kaip? 

- Tinklalapyje. Bendruomenė turi svetainę, kur ji aprašo savo 
religinius credo, savo žemdirbystės veiklą, savo amatininkystės 
produkciją. Prisistato kaip krikščionių ordinas, kaip katalikų 
vienuoliai ar seserys vienuolės. Tik jie - labai turtinga, klestinti 
bendrija. Jų produkcija pardavinėjama Prancūzijoje. Medus, dar- 
žovės, kiaulienos gaminiai... Visa atrodo nekalta. Nežinau, ko jūs 
ieškote, bet... 

— Koks tos vietovės adresas? 

Dalambras padiktavo koordinates. Kasdanas jas užrašė į Volo- 
kino bloknotą. Jam dingojosi, lyg jo smegenys būtų susiliejusios 
su vaikio smegenimis. 

- Ačiū. 

— O kur Volokinas? 

- Jis sužeistas. 

— Kas nors rimta? 

— Ne. Tau paskambinsime. 

Kasdanas vėl nužingsniavo koridoriumi. Sustabdė slaugytoją, 
vos pavelkančią kojas. Vienu atsikvėpimu išklojo įprastus paista- 
lus: policija, tyrimas, greitoji. 

— Ko norėjote? 

— Aš privalau peržiūrėti internete vieną tinklalapį. Ir man reikia 
kompiuterio. 

— Mes neturime kompiuterių, sujungtų su išore. Naudojamės 
tik vidaus tinklu. 

- Nė vienos dėžės, įjungtos į tinklą? Visoje ligoninėje? Jūs mane 
kvailiu laikote, ar ką? 

Slaugytoja išsigandusi atsitraukė. 

— Na, gerai, pas mus yra „Atviro dangaus“ klubas. Manau, jie 
turi kompiuterių ir... 

— Kur jie? 

— Viršutiniame aukšte. 

— Dabar uždaryta? 

- Taip. Klubas atviras dieną nuo antros valandos iki... 

— Raktą. Greitai. 

Slaugytoja akimirką sudvejojo, paskui sušnibždėjo: 

— Palaukite manęs čia. 

Ji įsmuko į kabinetą, kurio viena siena buvo stiklinė, - pagrin- 
dinį slaugytojų postą. Kasdanas nulydėjo ją žvilgsniu tikrinda- 
mas, ar ji nepuola skambinti valdžiai arba dar blogiau - policijai, 
tikrajai. Ji grįžo su raktų ryšulėliu rankoje. Netarusi nė žodžio, 
atkabino vieną raktą. Kasdanas jį sugriebė, tarstelėjo „ačiū“ ir 
pasileido bėgte prie liftų. 

Po poros minučių jis jau nardė po skendintį tamsoje „Atvirą 
dangų“. Biliardo, stalo futbolo, elektrinio biliardo stalai, milži- 
niški televizorių ekranai. Dešinėje pamatė muzikos svetainę, kur 
blizgėjo būgnų lėkštės. 

Paskui kairėje rado kambarį su daugybe ekranų. 

Šviesa. Kompiuteris. Įjungimas. Kasdanas surinko „Asunciėn“ 
tinklalapio adresą. Nušvito titulinis puslapis. 

Netikėdamas pasitrynė akis. 

Bendroji prezentacija - komponavimas, fotografijos, tekstai — 
priminė kokį nors Viduržemio jūros bažnytkaimio klubą. Vaikai, 
išsitiesę ant žolės, visa gerkle kvatoja. Žmonės džiaugsmingais 
veidais triūsia laukuose, auksinių saulės dulkelių nuspalvinti. 
Jaunos moterys - tikrais angelų veidais, - palinkusios prie audi- 
mo staklių. Kolonija gebėjo prisitaikyti prie Prancūzijos ir naujo 
tūkstantmečio. Jos nariai dėvėjo kuklius drabužius - juodus ir 
baltus. Čia nebebuvo nė užuominos apie bavarų kostiumus. Nė 
apie vėliavą su juodu pailgu ženklu. 
šyta Comunidad žemės ūkio veikla (žodis Comunidad daug kartų 
buvo parašytas ispaniškai). Erdvūs mediniai kluonai, naujumu 
tviskantys traktoriai ir iš kiekvieno puslapio šviečiantys derlingi 

ryškiaspalviai laukai. Labiausiai stulbino „Tyrumo centro“ pastatų 
grožis - ten gyveno patys religinės grupės nariai. Hartmanas - 
tėvas ar sūnus - buvo pastatydinę juos šiuolaikinės architektūros 
stiliaus. Šalia labai kuklių gyvenamųjų namų savo futuristines 
linijas demonstravo bažnyčia ir ligoninė. Ligoninės ansamblis 
buvo apdengtas iškiliu, mirguliuojančiu stogu, kuris panėšėjo į 
išskleistą metalinio paukščio sparną. Virš bažnyčios kilo varpinė, 
kurios keturios sienos kryžiavosi į viršų, o pačioje viršūnėje vėrėsi 
lyg ir kubistinis baseinas. 

Iš kur tokie dideli pinigai? Juk augindami bulves tie germanai 
ar čiliečiai negalėjo sukurti tokios infrastruktūros. Aukso atsargos 
iš Čilės? O gal iš fondų, į kuriuos lėšas sunešė nauji nariai? Gal 
Brunas Hartmanas Prancūzijoje pirmiausia pritraukė turtingus 
adeptus, kaip daro bet kuri sekta? 

Kituose puslapiuose buvo pateiktos paslaugos, Bendruome- 
nės siūlomos išoriniam pasauliui - dalis teritorijos buvo atvira 
publikai. Kas sekmadienį apylinkių gyventojai gali ateiti klausyti 
rytinių pamaldų, po jų - koncerto. Arba pasinaudoti - veltui — 
ligoninės paslaugomis. Auklėjimo centras taip pat siūlė savo pas- 
laugas - lopšelį-darželį, mamos mokyklėlę, pradinę mokyklą, 
kolegiją ar licėjų. Užrašas garantavo „katalikų tikėjimą ir pasau- 
lietinį mokymą. 

Visa tai atrodė pernelyg tobula. Juo bendruomenė labiau de- 
monstravo savo širdingumą, tuo Kasdanas labiau stingo. Grupė 
čia atkūrė formulę, kuri jai atnešė turtus Čilėje. Armėnas abejojo, 
ar tokie kliedesiai, blogiausiu atveju priimtini diktatūros šalyje, 
galėtų įsitvirtinti Prancūzijoje. Ar Kolonija čia tęsė ir savo profe- 
sionalių budelių veiklą, kaip Čilėje? 

Toliau nusprendė virtualiai ten apsilankyti ir per „Kontaktus“. 
Vietoj adreso užrašė pašto dėžutę Mijo mieste. Tiesiai Bendruo- 
menei rašyti buvo neįmanoma. Neįmanoma net palikti elektro- 
ninio pašto. Šis tinklalapis egzistavo tik viena kryptimi. 

Kasdanas spustelėjo pelę ties „Koncertai“. Kolonija nuolat 
koncertuodavo už savo teritorijos ribų - daugiausia atlikdavo 
aptiko svarbiausią dalyką. Mažieji „Asunciėn“ giesmininkai siūlė 
koncertą šiandien, gruodžio 25 dieną, trečią valandą po pietų jų 
pačių anklave. 

Neįtikėtina sėkmė. 

Išsvajota proga pakliūti į uždraustą tvirtovę. 

Kasdanas dirstelėjo į laikrodį. Nėra nė aštuonių. Rytas. Jis su- 
sirado tinklalapį „Mappy“ ir greitai aptiko, ko ieškojo. Aro buvo 
įsikūręs per kelias dešimtis kilometrų nuo kito, didesnio miesto - 
Florako, esančio Lozero departamente. Tinklalapis nurodė kelio 
trukmę - pusseptintos valandos. Jis galėtų nuriedėti tą kelią per 
penkias valandas, jei nepaisytų greičio ribojimų. Įjungė spaus- 
dintuvą ir atsispausdino smulkų maršrutą. 

Stverdamas išspausdintą lapą, prisiminė Volokiną. Gavęs ben- 
drą narkozę, berniukėlis snaus visą dieną. Prabus tik į pavakarę. 
Kasdanas tada jam paskambins ir grįš pas jį nakčiai. Ir smulkiai 
viską papasakos. 

Kasdanas įlipo į liftą, sustojo pirmame aukšte ir paskutinįsyk 
užsuko į Chirurgijos skyrių. Volo dar miegojo po narkozės. Brūkš- 
telėjo jam keletą žodžių. Jei viskas bus gerai, jis turėtų grįžti kiek 
anksčiau, nei vaikinukas atsibus. 

Nuskubėjo koridoriumi lyg įelektrintas. Nejautė jokios bai- 
mės, jokio nuovargio. Tik tam tikrą heroizmą. Jis buvo susidūręs 
su visokiausiomis kriminalinėmis bylomis. Bylomis, kur veikia 
vienas nusikaltėlis. Kartais - pora žmogžudžių. Pasitaikydavo ir 
bylų su visa gauja piktadarių. 

Dabartinis įtariamasis kur kas galingesnis. 

Tai - ne vienas žmogus, net ne du ir ne grupė žmonių. 

Įtariamasis - visas kraštas. 

Neįdirbtų žemių zona Prancūzijos žemėlapyje. 

Baimės imperija. 

KOLONIJA 

Kasdanas riedėjo keturias valandas nesustodamas, vidutiniškai 
180 kilometrų per valandą greičiu. Po kiekvieno greičio ma- 
tuoklio jis su slaptu pasitenkinimu dar padidindavo greitį. Lėkė 
taip smarkiai, kad iš galvos išgaravo bet kokia mintis apie bylą. 
Menkiausias vairo virptelėjimas galėjo būti lemtingas, tad visą 
jo dėmesį sugėrė asfalto kaspinas, kuris vyniojosi, vyniojosi, vy- 
niojosi... Jis lėkė tiesia linija į pietus Klermono-Ferano kryptimi, 
paskui įsuko į greitkelį A 75 Piui ir Orijako link. Nuriedėjęs 100 
kilometrų, perkirtęs Triujerą tiltu, jis sustojo degalinėje prisipilti 
benzino. Automobilių stovėjimo aikštelėje prie kavinės apsispren- 
dė paskambinti Ženviljė vyriausiajam policijos komisariatui. Ne- 
prisistatęs pranešė policininkams, kad Kaldero gyvenvietės pri- 
eigose Režio Mazuajė garaže jų laukia šiurpus radinys. Nelaukęs 
atsakymo, Kasdanas baigė pokalbį. 

Jis žinojo, ką daro. Į įvykio vietą atlėks valstybinio saugumo 
būrys. Bus susisiekta su budėjimo dalies pavaduotoju. Byla bus 
perduota Aukštutinės Senos departamento kriminalinės policijos 
tarnybai. O viskas vyksta gruodžio 25-ąją. Rimtesnio tyrimo gali 
tikėtis tik po 26-0sios. Dabar į Generalinį štabą siunčiamas telek- 
so pranešimas. Bus ieškoma sąsajų su kitomis žmogžudystėmis. 

Bet tada jau bus 27-oji. O skrodimo rezultatai ir įvykio vietos 
apžiūros ataskaita ateis dar vėliau. Tad jųdiejų tyrimui dar šiek 
tiek laiko yra. 

Kasdanas įėjo į kavinę. Nė gyvos dvasios. Visi sėdi šiltai namie 
mėgaudamiesi Kalėdų vakariene. 

Užsimokėjo už kavą ir atidarė savo mobiliojo dangtelį. Norėjo 
dar šį tą sužinoti. Paskambino vienam savo bičiuliui, vienos Gu- 
žono gatvės draugijos nariui. Tai buvo senų papročių armėnas, 
gyvenantis tavlou ir prisiminimais apie gimtąjį kraštą. Žmogus 
savo gyvenimo dalį nugyveno Miunchene. 

- Kegamas? Čia Dudukas. 

— Tu nori mane pasveikinti su otarų Kalėdomis? 

— Ne. Turiu tau vieną klausimą. 

— Nes jau ėmiau abejoti... 

— Man reikia vieno vokiško žodžio vertimo. Gefangen ar ge- 
fenden. 

— Koks kontekstas? 

Peilis, įvaromas Volokinui į šlaunį. 

Žinoma, šito nepasakęs, Kasdanas trumpai apibūdino: 

— Tą žodį ištarė vaikas. 

- Žaisdamas? 

— Taip, Žaisdamas. 

— Tada tai „Katės ir pelės“ atitikmuo. Vokietijoje berniūkščiai 
tai vadina Fangen, t. y. „sugauti . Vienas vaikas gaudo kitus. Kai 
jis paliečia bičiulį, sako Gefangen, „pagautas“. Paliestasis vaikas 
vadinamas Fūnger, tai yra „pagautuoju“... 

Kasdanas mintyse vėl išvydo kaldinto sidabro kaukes. 

Vaikai-monstrai, žaidžiantys su krauju ir skausmu. 

— Ačiū, seni, - pasakė. - Pasimatysime per Kalėdas Šv. Jono 
Krikštytojo bažnyčioje. 

— Su malonumu. 

Armėnai Kalėdas švenčia per Epifaniją*. Dar vienas būdas 
pažymėti savo skirtybę. Griežtai apibrėžto pasaulio ribas. Bet 
tuo metu visa tai jam atrodė nutolę per šviesmečius. Užsisakė 
dar kavos. Ja užsigerdamas prarijo savo depakotą ir seropleksą. 
Juoda kava pasirodė beskonė, bet ne tai svarbiausia. Jis atgavo 
pusiausvyrą visai dienai. Koks palengvėjimas gavus dozę. 

Kavinės lange apžiūrėjo savo siluetą. Jis buvo spėjęs užbėgti 
į namus. Nusiprausęs po dušu, nusiskutęs, dabar vilkėjo juodą 
grynos vilnos apsiaustą, puikiausią tamsų kostiumą, kurį pir- 
ko Narinės laidotuvėms - kaip skustuvas sulygintais kantais ir 
atvartais apačioje, balti marškiniai, natūralaus šilko kaklaraištis 
ir nublizginti „Weston“ batai. Buvo puikiai pasirengęs klausytis 
kalėdinių mišių giesmių. 

Susirado kišenėje automobilio raktelį ir išėjo į ledinį vėją. 

Pavažiavęs keletą kilometrų greitkeliu, jis pasuko į N 88 ir jam 
prieš akis atsivėrė šerkšnu išmargintos lygumos. Tamsuojančios 
eglės. Plikai nupjauta žolė. Kiek akys užmato. Pagal savo maršru- 
tinį žemėlapį jis dabar turėjo važiuoti Lozero plokščiakalniu. Čia, 
kaip ir visur kitur, viešpatavo besniegė žiema. Virš pūdymuojančių 
dirvonų plytėjo pilkšvas dangus. Šioje apmirusioje dykynėje tik 
džiūgaudamas siautė vėjas. Ir purtė jo volvą it barkasą, užkluptą 
jūroje audros. 

Sulėtino greitį. Leido susigulėti mintims. Dabar jis jau buvo 
pasirengęs grįžti prie tokio netikėto praeities momento, kurį iki 
šiol buvo nukišęs į tolimiausią sąmonės užkaborį. Iš šio tyrimo 
painiavos netikėtai iškilo jo paties gyvenimo nuotrupa. Giliai 
užslėpta. Palaidota. Tariamai pamiršta. Jis apie ją nė Žodžiu ne- 
užsiminė Volokinui. Net pats sau to nepripažino. Bet nuo to fakto 
niekur nedingsi. 


* Sausio 6-oji, Kristaus Apsireiškimo šventė. 

Ieškodamas tų trijų prancūzų budelių, siautėjusių Čilėje, jis 
aptiko karininko Žano Klodo Foržera, pasivadinusio generolu 
Pi, pėdsakus. 

Reikėjo nugyventi keturiasdešimt metų, kad vėl susikirstų jo 
ir to niekšo keliai. 

Toks sutapimas patvirtino slaptą jo nuojautą. Tvirtą įsitikini- 
mą, kirbantį nuo pat Giotso lavono radimo Šv. Jono Krikštytojo 
katedroje. Šis tyrimas jam buvo ne vien jo paskutinė byla, jis 
reiškė daug daugiau. Jis - pabaiga. Atpirkimas. Proga sumokėti 
visas savo skolas. 

Balsježo prieigose jis įsuko į greitkelį N 106 ir prieš jį atsivėrė 
kalvotas gamtovaizdis, kur eglės ir pievos atrodė kur kas skurs- 
nesnės. Jis neišvydo nei aukštesnių kalnų, nei stačių skardžių. Tik 
nusidriekusios gilios lomos, kurių augaliją prie žemės lenkė ir 
taršė įnirtusio vėjo šuorai. Nė pėdsako žmogaus. Netgi nė vienos 
avies. Žiemą bandos lieka avidėse. Kelias kilo aukštyn. Jis perva- 
žiavo Monmira perėją. Dvelkė visišku apleistumu. 

Priekyje išniro Florakas. Tai - vidutinio dydžio miestas, išsau- 
gojęs viduramžių dvasią, jį kirto upė, kuri gurgeno tarsi vanduo 
nykščiai gyventojai ateis į Kolonijos koncertą. 

Jis sutiko pulkelį jaunuolių, sukančių dviračiais ir mopedais 
ratus aplink vieną suolą. Paklausė kelio. Atsakymas pirmiausia 
buvo švilptelėjimas, kuris iškalbingai bylojo: „Kur ten, jums dar 
toli.“ Paskui jau žmoniškai paaiškino. Norint nusigauti iki Aro, 
reikia ir toliau važiuoti į pietus, laikantis D 907 kelio, ties 10-uoju 
kelio kilometru pasukti į dešinę. 

- Ar ten yra kokių nuorodų? 

- Jokių, mesjė. Ten jau net ne kelias. Tik takelis, įstrižai ker- 
tantis Kosą. Žžžiigt! - vaikis švilptelėjimą palydi kertamuoju 
rankos judesiu. - Nepamirškite suskaičiuoti 10 kilometrų, kad 
pataikytumėte, kur reikia. 

— O nuo ten Aro dar toli? 

— Apie 15 kilometrų. 

— Kokio jis didumo, kaip bažnytkaimis? 

Berniūkščiai pratrūko juokais. 

— Maždaug dešimt trobų. Ten gyvena sukriošę seniai. Augina 
ožkas ir spaudžia sūrius. Tik būkite atsargus, ten jie nelabai sve- 
tingi. 

Vienas iš paauglių, atsirėmęs į dviračio vairą, dar patikslino: 

- Ten jie pasitiks jus šautuvų šūviais! 

Kasdanas padėkojo pulkeliui vaikų. Ir leidosi į kelią, svarsty- 
damas, kaip ėmė bėgti laikas. Antra valanda popiet. Jam teliko 
viena valanda, per kurią jis privalo nusigauti ne tik iki Aro, bet 
ir iki Kolonijos. 

Įvažiavo į kelią pralėkdamas pro lentelę, perspėjančią vairuoto- 
jus, kad degalinė bus tik daugiau kaip už 100 kilometrų. Šito dar 
nebuvo tekę matyti. Dirstelėjo į degalų rodmenis. Jei nepasiklys, 
benzino turėtų pakakti pirmyn ir atgal... 

Už kelių kilometrų priešais armėną atsivėrė kraštovaizdis, ku- 
rio jis, išsukęs iš greitkelio, ir tikėjosi. Tūkstančio metrų aukščio 
klinčių plynaukštė, apsupta neaukštų kalnų, brėžiančių horizonte 
išdrikusią banguotą liniją. Kosas Mežanas. Sniego taip ir nėra, 
bet vaizdai tokie ryškūs, lyg puantilistine maniera nutapyti, lyg 
gruodo nupeltakiuoti. Vietomis vėjas slėnyje subanguodavo sau- 
są, pageltusią žolę, vietomis kaip tik nustebindavo kokia plikai 
nuskusta pieva, lyg žvelgtum į golfo lauką. Kraštovaizdžio erdvės 
galėjo kelti siaubą. Bet atsitiko priešingai. Taisyklingos linijos, 
švelniai banguota horizonto kreivė akį malonino savo darna ir 
pilnatve. Buvo gera keliauti šia gelsvai žalsva jūra, plukdančia tave 
nutiestu asfalto kaspinu. 

Kasdanas žvilgtelėjo į kilometrų skaitiklį. Pravažiavęs dešimtą 
kelio kilometrą, dešinėje pamatė taką ir įsuko. Stulbino panašumas 
į Mongolijos stepes ar Jutos dykynes. Jį pribloškė, kad Prancūzijoje 

apskritai esama tokių vietovių. Jokio civilizacijos ženklo. Jokio 
elektros stulpo, jokio dirbamosios žemės sklypo. Keliaujant tomis 
lygumomis atrodė, lyg skrostum šią žolių jūrą laiko mašina atgal 
į praeitį, nusigaudamas iki pat neatmenamų laikų. 

Pakliuvęs į dulkių sūkurį, Kasdanas dabar šliaužė it sraigė. 
Dulkės trukdė ir greitai važiuoti, ir matyti. Neprasilenkė nė su 
vienu automobiliu. Negi niekas neateis į koncertą? O gal jis bus 
pasukęs ne tuo keliu? Aplinkui nė gyvos dvasios, tik keli paukščiai 
danguje. Gal vanagai... 

Jis riedėjo toliau. Į galvą atėjo Milošo žodžiai. Apie choro ty- 
rumą. Bausmes, gelbstinčias pasaulį. Apie Agogė, karinį paauglių 
įšventinimą. Prie tokių minčių tobulai derėjo kraštovaizdis. Jam 
rodės, kad rieda tarp pamatinių uolienų, to mineralinio darinio, 
kuris egzistavo anksčiau nei mūsų Žemės akmenų ir titnago 
klodai. Jis keliavo per titanų laiką. Ištakų laiką. Visu kūnu jautė 
artėjąs prie paslapties. 

Keliukas, kuriuo važiavo, buvo grįstas klinčių skalūnu. Kratyda- 
masis per akmenis, Kasdanas sulėtino greitį ir tada šiferio spalvos 
dangaus fone išvydo keletą pilkšvų namų. Jie priminė vaiduokliš- 
ką, jau senų seniausiai paliktą kaimelį. Jokios kelio nuorodos. 
Jokio žmogaus veiklos ar bent elektros kabelio ženklo. 

Armėnas perjungė pavarą ir lėtai įvažiavo į bažnytkaimį. Kelias 
dar susiaurėjo ir dabar vinguriavo tarp namų. Statyti iš akmens, 
daiktais apkerpėję, tie namai atrodė atstatyti, tik tenykščiu stiliu- 
mi. Nukaršusiu seniokišku stiliumi. Kasdanas dairėsi į visas puses 
vildamasis pamatyti bent vieną gyventoją. Nieko. Tik stūgaujantis 
vėjas ir ant kraigų tirtančios čerpės. Jei nebūtų žinojęs, kad čia 
gyveno hipių gauja, būtų galėjęs prisiekti, kad tai tik krūva akme- 
nų, paliktų amžinai vienatvei. 

Jis jau važiavo iš kaimelio - ne didesnio kaip penkiolika lūš- 
nelių, kai abipus kelio netikėtai išniro vyrai. Kasdanui šmėstelėjo 
mintis: gal čia kokia vizija. Tamsiomis striukėmis su gobtuvais, 

jie rankose laikė šautuvus. Ir ne bet kokius. Naujausios technikos 
ginklus. Į priekį išėjo aukštas žaliūkas šviesiais plaukais ir žydra 
pūkine striuke. Jis žengė prie jo duodamas ženklą sustoti. 

Prieš daugelį metų Kasdanas, kaip saugumo agentas, lydėjo po 
Izraelį vieną prancūzų politiką. Kai tik pakliūdavo į okupuotą 
zoną, jie susidurdavo su ginkluotais kariškiais. Ir tada tvyrojo 
tokia pat atmosfera. Nepasitikėjimas. Priešiškumas. Greitas ginklo 
gaiduko atlaužimas. 

Jis nuleido stiklą, kuo meiliausiai nusišypsojo. 

— Kur taip važiuojate? - paklausė vyras. 

Kasdanui vos neišsprūdo: „Koks tavo reikalas?“, bet nutaisęs 
dar žavingesnę šypseną jis kuo ramiausiu balsu į klausimą atsakė 
klausimu: 

— Tai privatus kelias? 
mobilio vidų. Jo elgesys dabar nebuvo panašus į agresyvų užpuoli- 
mą. Jis atrodė malonus, atsipalaidavęs. Gražus apie šešiasdešimties 
metų vyras kaubojaus veidu. Dvi vaiskios smigios akys sausame, 
tamsiai rudai įdegusiame veide. Du vandens lašai dykroje. Kaip 
ir jo paties akys. 

- Jūs keliaujate iš Paryžiaus? 

— Juk matote mano automobilio numerius. 

— Ką čia ruošiatės veikti? 

- Klausyti „Asunciėn“ koncerto. Šiandien ten gieda jų choras. 

Įrėmęs alkūnę į langelį, vyras trumpam nutilo. 

- Žinau, - ištarė žemu tyliu balsu. 

— Jūs stabdote visus pravažiuojančius? 

— Tik tuos, kurių nepažįstame. 

Jis atsitiesė ir nuleido savo ginklą. Kulkosvaidinį pistoletą 
MP+5, pagamintą firmos „Heckler«Koch“. Pavojingas pabūklas, 
jį naudoja specialūs būriai. Kalibras - 9 mm. Trys pozicijos. Seri- 
jiniai šūviai. Trijų šūvių eilė. Laisva eilė. Rankena sutrumpinama. 

Teleskopinis taikymo stovas. Iš kur jie ištraukė tokius ginklus? Iš 
kur gavo leidimus juos laikyti ir naudoti? 

— Gerokas kelio gabalas vien tam, kad paklausytum vaikų gies- 
mių, argi ne? 

— Mane traukia vaikų giedojimo meistriškumas. O „Asunciėn' 
choras tuo garsėja. 

— Tikiuosi, neįsižeisite, jei pasakysiu, kad jūs anaiptol nepana- 
šus į melomaną. 

Kasdanui staiga kilo noras pakišti jam po nosimi savo pažymė- 
jimą. Bet jis privalėjo likti anonimas. Ir jo pašnekovo taip lengvai 
neapmausi su ketverius metus nebegaliojančiu pažymėjimu. 

— Kadir kaip ten atrodytų, aš vis vien esu specialistas, - prisiver- 
tęs vėl nusišypsojo ir paklausė: - O jūs pats neisite į koncertą? 

— Kolonija ir mes? O, tai ilga istorija. 

— Jūs dirbate jiems? 

Vyras nusikvatojo. Į vėją ūžtelėjo ramaus, santūraus džiugesio 
banga. Vyrai už jo aidu nusijuokė. 

— Nesakyčiau, tikrai ne. 

— Prieš juos? 

- Kolonijos žmonės savo žemėse daro viską, ką tik nori. Bet už 
jų ribų - jau kas kita. Ten jau mūsų teritorija. 

Kovotojas vėl įsirėmė alkūne į langelio rėmą: 

- Čia gana pažiūrėti į akmenis, kad įgytum pasitikėjimo. Ima 
ir suskyla net kiečiausios uolos. 

- Jūs tikitės „Asunciėn“ suskilimo? 

Atsakymas buvo šypsena ir tyla. Vaiskios ir jukios akys, orus 
balsas nieku gyvu nederėjo prie MP+5. 

Vyriškis suniurnėjo: 

- Viskam ateina galas, Paryžiaus mesjė. Net tokia tvirtovė 
kaip „Asunciėn“ gali susilpninti apsaugą. Tą dieną mes būsime 
pasirengę. 

Kasdanui knietėjo paklausinėti baltaplaukį įdūkėlį, bet tada 
reikėtų išsiduoti. Vyras ištiesė pro langą savo ranką. 

— Pjeras Roša. Aro meras. 

Kadanas paspaudė jam šiurkštų delną, bet pats neprisistatė. 

— Dabar jau galiu važiuoti? 

— Jokių problemų. Važiuokite šituo keliu dar kokį penketą 
kilometrų. Tada dešinėje pamatysite kitą kelią. Jūs jį lengvai ra- 
site: jis asfaltuotas. Pavažiuosite tris kilometrus ir tada atsidursite 
„Asunciėn“. 

Roša atsitraukė ir mostelėjo ranka. Jo bendrai prasiskyrė. Tai 
buvo vyrai nuo aštuoniolikos iki keturiasdešimties metų. Tre- 
niruoti, ryžtingi sargybiniai, tvirtai laikantys rankose savo pusiau 
automatinius ginklus. Važiuodamas pro juos Kasdanas tarė sau, 
kad šie senbuviai kelia pavojų, kurio jis nebuvo numatęs. Jei kada 
nors Roša ir jo gauja sumanytų užpulti Koloniją, viskas baigtųsi 
žudynėmis. 

Jam iškilo ugnies ir kraujo vaizdai. Ir datos. 1994-ieji. Teksase 
FTB atakuoja Vako sektą. Rezultatas: 86 žuvusieji. 1993-ieji. Jaus- 
dami grėsmę, „Saulės šventyklos“ vadovai priverčia nusižudyti jos 
narius. 64 lavonai. 1978-ieji. Girdėdamas nuolatinius grasinimus, 
Gvianos pastorius Džimas Džonsas 914 savo „Tautos šventyklos“ 
sekėjų paskatina kolektyvinei savižudybei. Užpuolęs sektas, nieko 
gero nelauk. 

Galinio vaizdo veidrodėlyje Kasdanas pamatė Roša ir jo vyrus, 
atsisveikinimo dėlei keliančius savo kovinius ginklus. 

Volokinas prabudo jausdamasis taip, lyg galva būtų prispausta 
milžinišku plastikiniu prespapjė. Tarsi drugys ar skarabėjas, 
gulintis numarintas po permatoma plėvele. Burnoje - talko 
skonis. Dantys aptraukti švinu. Ir mintys - it apgliaumiję virti 
ryžiai. 

Dirstelėjo į laikrodį. Bet jo nebeturėjo. Vietoj jo - į ranką įbesta 
lašinės adata. Virš jos iš skaidraus maišelio kapsėjo skystis. Vei- 
kiausiai medikamentas, lašinamas su gliukoze. 

Jo žvilgsnis nuklydo prie lango. Diena slinko vakarop. Vadinasi, 
jis išmiegojo daugiau kaip aštuonias valandas. Velnias. Gulėdamas 
prietemoje jis atsigodėjo, kur esąs: keturių lovų ligoninės palatoje. 
Tik kitos lovos stovėjo tuščios. Visa atrodė it per gelsvą, gal net 
smėlio spalvos miglą. 

— Jau prabudote? 

Volokinas tylėjo - jo atsakymas buvo atmerktos akys. 

— Kaip jaučiatės? 

— Bjauriai. 

Slaugytoja plačiai nusišypsojo. Nedegdama lempos palubėje, 
priėjo ir patikrino perfuzijos lygį. Nuo jos veido nedingo 
šypsena. Jam nesunku buvo suprasti. Tas ypatingas akių spin- 
desys. Drąsinanti veido išraiška. Jis turėjo pasisekimą tarp moterų. 
Slaugytoja jam simpatizavo, jam, net užmigdytam, net šlubam. 

Jis buvo pratęs prie tokio elgesio. Be jokių pastangų, be jokių 
specialių žygių, jis patiko merginoms. Ir abejingai priėmė tokią 
privilegiją. Kartais net liūdnai. Jis žinojo, kodėl traukė panas. 
Žinoma, turėjo simpatišką maištingo angelo snukelį. Bet ne tik. 
Moterys savo parabolinėmis antenomis jausdavo, kad jis ne- 
prieinamas. Kad jis kitur. Iki menkiausios savo kūno ir dvasios 
skaidulos jis priklausė kvaišalams. O kas gali būti geidžiamesnis 
nei tas, kuris jums nepasiekiamas? Be to, nori to ar ne, savižudybė 
visada traukia savo romantika. 

— Niekas nebuvo pas mane atėję? - meiliu balsu paklausė jis. 

- Ne. 

- Ar galiu atsiimti savo mobilųjį? 

- Ligoninėje tai draudžiama, bet jums padarysiu išimtį. 

Ji atidarė spintą. Ir netrukus jis jau laikė rankose savo telefoną. 


yvo- oe 

Senis? Pasijuto vienišas, paliktas, sutrikęs. Akys pritvinko ašarų. 
Draugystė savaip pavojinga. Kaip ir visa kita: gali pasidaryti 
priklausomas. 

Slaugytoja vis dar neišėjo, ji stovėjo prie jo lovos. Jam pasirodė, 
kad ji nudžiugo pamačiusi, jog jis negavo pranešimų ir yra 
suglumęs. O juk ir sutuoktuvių žiedo nebuvo. 

— Visa labai gerai pavyko, - ištarė ji švelniu balsu. - Po savaitės 
jau straksėsite kaip zuikis. Būtinai nueisime į kiną atšvęsti. 

— Kada galėsiu išeiti? 

— Turi dar gyti kokias tris dienas. 

Pamačiusi jo miną, ji pasitaisė: 

— Gal dvi. Žiūrėsim, ką pasakys chirurgas. 

Volokinas nusisuko į langą ir užsitraukė ant savęs antklodę. 

— Turiu pamiegoti. 

— Žinoma, - sušnibždėjo ji. - Išeinu... 

Pajuto palengvėjimą išgirdęs, kad užsiveria durys. Savaitė be 
narkotikų. Neblogai. Tik karti ta jo pergalė. Krūtinės ląstą slėgė 
klaiki jėga. Narkozė baigė garuoti, bet atsirado tas slėgis. Sti- 
presnis, atėjęs iš senesnių laikų. Nesuvokiamas liūdesys, kurio 
priežasties jis negalėjo įvardyti. 

Užsimerkė ir priešais vėl iškilo neseni bylos tyrimo vaizdai. 
Perpus padalytas Nasero veidas. Nuogas Manuri kūnas. Juoda 
Mazuajė širdis. Paskui peilis jo paties kūne... Gefangen... 

Jis suprato, kur slypi tiesa. Ne žaizda kalta. Ir ne traukuliai dėl 
narkotikų stygiaus. Jį susargdino tas tyrimas. Vaikystėje jis ne- 
buvo mylimas ir prie to buvo pratęs, bet šios sektos, į aukštybes 
keliančios tikėjimą ir bausmę, istorijoje buvo tiek nepaprasto 
žiaurumo, kuris jį labai jaudino. Ji kažkuo priminė jo paties gy- 
venimo istoriją. Istoriją, kurios jis išties neprisiminė. 

Visa vyko be jo. 

Tarp tikrovės faktų ir jo nesąmoningos būsenos atsirado są- 
sajų. 

Jis atsimerkė. Sukosi galva. Šiaip taip pavyko atsisėsti lovoje. 
Paskui nukepėstavo prie spintos, kur gulėjo sudėti jo drabužiai 
ir kelionkrepšis. Buvo nuogas, tik su popieriniais marškiniais, ir 
dėl tokio apdaro atrodė dar silpnesnis. 

Atsiklaupė. Ant savo krepšio rado raštelį. Kasdanas. Nesupran- 
tama. Senis dėstė, kad „Asunciėn“ sekta įsitvirtinusi Centrinėje 
Prancūzijoje ir kad jis išvažiavo ten klausytis koncerto. Ką tai 
reiškė? Volokino sąmonė buvo dar per daug aptemusi, kad pajėgtų 
daryti kokią nors išvadą. 

Aptiko hašišą, vyniojamąjį popierių, metro bilietus. 

Parsliūkinęs atgal, įsitaisė ant lovos ir griebėsi gaminti suktinę. 

Asmeninė narkozė. 

Lipdydamas lapelius jis susimąstė. Apie savo padėtį. Net kan- 
kinamas neprisipažintų, kad turi sunkumų su atmintim. Dveji jo 
vaikystės metai pavogti. Praraja. Žiojėjanti bedugnė. Kodėl iškrito 
iš atminties? Nejaugi išgyveno traumą, kurią atsisakė pripažinti 
ir kurios nepajėgė prisiminti? Balsai. Bažnyčia. Tamsuma. Taip: 
neįžengiamose jo pasąmonės žemėse klajoja prisiminimas. Vienas 
įvykis nuodijo jį tarsi pilvo ertmėje paliktos chirurgo žirklės. 

Jis atplėšė „Craven“ pakelį ir išbėrė gelsvą tabaką ant lapukų. Ir 
vėl užplūdo tvirtas įsitikinimas. Nepajėgdamas paaiškinti, kodėl, 
jis nujautė, kad jo traumos susijusios su bylos tyrimu. Bent jau 
žinojo, kad įvardydamas tą vaikystės šoką pasijustų laisvesnis, 
įžvalgesnis ir iškart suvoktų Kolonijos bylos esmę. 

Jis privalo pasirausti savo viduje. 

Prisiminti. 

Ne sau pačiam. 

Bylos tyrimui. 

Prisiminė Bernarą Mari Jensoną ir tą jo kvailą gydymą šauks- 
mu. Iš tikrųjų ne tokį ir kvailą. Jam ir pačiam vertėtų išrėkti savo 
skaudulį. Tą sugedusį gniužulą viduriuose. Išsilaisvinimas iškart 
padėtų gerokai pasistūmėti tiriant bylą. 

Degant kanapėms, jį staiga apniko neišvengiamybės jausmas. 

Dar kiek, ir jis prisimins. 

Prisiminimų slenkstis čia pat, ranka pasiekiamas. 

Tereikia truputį stumtelėti... 

Bet jo valios nepakako. 

Gal važiuoti pas Jensoną? Išrėkti jam savo nuslopintą atmintį? 
Ne. Jis ne iki galo tikėjo psichiatro kliedesiais. Išsilaisvinti mokėjo 
vieninteliu būdu - radikaliuoju. Užsidegė suktinę sau tardamas, 
kad jo samprotavimai - tik varganas pasiteisinimas. Bet buvo 
jau per vėlu. Šovusi mintis jau ėmė leisti šaknis, apskleisdama 
smegenis savo čiuptuvais. 

Jis dar kartą nuslinko iki spintos. Ištraukė savo daiktus, pamatė, 
kad vietoje perplėštų jo kelnių padėtos sportinės. Be abejo, slau- 
gytojos rūpestis. Apsirengė. Užsisagstė marškinius. Ant viršaus 
užsivilko striukę. Persimetė per petį krepšį. Didžiam žygiui buvo 
pasirengęs, tik kažko dar trūko. 

Pasirausęs savo striukėje, paskui krepšyje, neberado ginklo. 
Kasdanas - ne kitaip. Net apšalo prakaitu veidas. Reikėtų psi- 
choanalizės tyrimo, kaip galios jausmas susijęs su ginklo nešioji- 
mu. Visi policininkai pažįsta tą nebylų pastiprinimą, tą malonų 
jausmą, kad esi aukščiau masių. Dabar Volokinas pasijuto lyg 
iškastruotas. Kaip menką paguodą kišenėje užčiuopė policininko 
pažymėjimą. Geriau nei nieko. 

Kuo rūpestingiausiai užgesinęs „kankorėžį ir įsidėjęs jį į kiše- 
nę, išslinko į koridorių. Nuleidęs galvą, šlubčiodamas, jis sliūkino 
palei sieną. Nesutiko nė gyvos dvasios. Po kelių akimirkų jau 
buvo lauke, ligoninės teritorijoje. Net nežinojo, kokia čia ligoninė. 
Nesunkiai susiorientavo, kur esąs, ir net nustebo, kad koją ne taip 
jau ir skauda. 

Išėjo pro vartus. Atsidūrė Mažentos bulvare. Tik tada pamatė li- 
goninės pavadinimą. Laribuazjėr. Pagalvojo apie Kasdaną, kuris jį iki 
čia atgabeno - kruviną, be sąmonės. Norėtų atsidėkoti armėnui. 

Ši mintis atgaivino kitus vaizdus. Ribuliuojantis Kaldero gyven- 
vietės aikštės grindinys. Kaminas, iš jo verčiasi mėnulio apšviesti 
melsvi tumulai dūmų. Vaikas sidabrine kauke. Gefangen. Vėl 
išvydo berniūkščio ranką. Geležtę savo šlaunyje. Prisiminimas 
virto jutimu. Jutimas - šleikštuliu. Jau manė, kad susivems čia 
pat, ant šaligatvio. 

Pamatė taksi ir pripuolęs įsėdo. 

Orselio gatvė. 

Apžiūrėjo savo rankas. Jos tirtėjo ir tvinkčiojo. Atsidrėbė sė- 
dynėje ir užsimerkė. 

Daugumai mirtingųjų heroino pasaulis - anapusinis pasaulis, 
kur slankioja zombiai juodais paakiais, pasaulis, paženklintas 
tragiškomis mirtinomis dozėmis, kupinas negalinčių užsimokėti 
narkomanų, nužudytų ir sumestų į šiukšlių konteinerius. Tikrovė 
yra kur kas banalesnė. Kvaišalų pasaulis - tai visų pirma tele- 
fono skambučiai, laukimas, slankiojimas pirmyn atgal laiptais. 
O paskui, jau pas prekeivį, beprasmės sapalionės, nuolatiniai 
prapuolimai tualetuose, socialiniai refleksai, pasikeitusi elgsena, 
nuolatinis noras apgaudinėti, dėtis normaliais žmonėmis - to- 
kiais, kurie nėra ligoniai. 

Rusas sugriebė savo mobilųjį. Surinko numerį, kurį buvo ištry- 
nęs iš elektroninės atminties, bet kurį puikiai prisiminė. 

— Markas? Čia Volo. 

— Negali būti... 

— Aš atvažiuoju. 

- Dabar turiu farų stogą. Tu nebegali... 

- Atvažiuoju. Tada ir papasakosi apie savo stogą. 

— Po velnių... 

Vyras ištarė paskutinį žodį mirtinai nuvargusiu balsu. Volo- 
kinas šypsodamas baigė pokalbį. Taksi kilo Klinjankūro gatve. 
Pasuko į kairę. Orselio gatvė. 

— Gerai. Sustokite čia. Ir palaukite. 

Išlipęs apėjo stovinčius automobilius. Aplenkęs keletą namų, 
įsmuko po arka. 

Penki aukštai be lifto. 

Ši smulkmena buvo visai išdulkėjusi jam iš galvos - laukė 
kryžiaus kelias. 

Kiekvienoje laiptų aikštelėje stabtelėdavo atsikvėpti. Ir kaskart 
susidurdavo su šliaužiančiomis į apačią pamėklėmis nervingais, 
įsitempusiais arba atsipalaidavusiais veidais - nelygu, ar gavo iš 
prekeivio dozę, ar ne. 

Paskutinis aukštas. Iš buto išėjo vienas tipas. Volokinas galė- 
jo paskui jį įsmukti vidun, bet nusprendė verčiau paskambinti. 
Užeiti nenorėjo. Nenorėjo vėl pajusti nuodingos priklausomybės 
atmosferos, visada tvyrančios tokiuose namuose. 

Jį pamatęs, prekeivis išspaudė šypseną, lyg ir piktą, lyg ir nie- 
kinamą. 

Šypsojosi taip, lyg būtų verčiamas praryti šūdą. 

- Gal nepradėsi vėl, ką? O aš turiu užsidirbti pragyvenimui. 

— Nepradėsiu, aš užraukiau. 

— Matau. 

- Užsičiaupk. 

— Tu nesupranti. Dabar aš turiu draugų policijoje ir jie... 

Volokinas sugriebė vyruką už gerklės ir prirėmė prie durų 
staktos: 

— Sakau, užsičiaupk. Duok man, ko prašau, ir aš dingstu. 

— Tu mane iš tikrųjų prievartauji. Čia juk tikras reketas... 

Volokino gniaužtai spustelėjo tvirčiau. 

- Duok. 

Saujoj pajuto sulankstyto popieriaus pakelį. 

Virpėjimas, heroino šiluma, tokia neišvengiama... 

- Adios, mielasis. Čia paskutinė. 

— Gerai jau, pamatysime. 

Policininkas pasileido laiptais šlubčiodamas, bet skausmo 
nejausdamas. 

Nuskubėjęs prie savo taksi, įspėjo vairuotoją: 

— Turiu rasti budinčią vaistinę. 

Švirkštų. Maždaug 90 laipsnių spirito. Hidrofilinės vatos. O 
svarbiausia - savo katarsio operacijai susirasti užuoglaudą. Negali 
būti nė kalbos apie grįžimą namo, į Amlo gatvę. Kaip ir apie 
apsistojimą kuriame nors trečios kategorijos viešbutyje. Jis galėjo 
užeiti į kokią nors kavinę ir užsisakyti arbatos su citrina. Arbata - 
dėl šaukšto. Citrina - sultims. Bet vien įsivaizdavus prišnerkštą 
tualetą, kur tektų leistis heroiną, jam darėsi bloga. 

Vairuotojas sustojo po neono kryžiumi. Fluorescencinė žaluma. 
Dangiškas granitas. Volokinas iššoko ant šaligatvio. Toks judru- 
mas jį patį gerokai nustebino. Jei ir toliau taip, nereikės nė kiek 
gulėti, iki užgis, galės tuojau pat toliau imtis savo tyrimo. 

Policininkas perėjo vaistinės patalpą, kur lentynose rikiavosi 
kūno priežiūros kremai ir stebuklingų dietų papildai. Aplenkė 
laukiančiųjų eilę ir nepakenčiančiu jokio prieštaravimo tonu 
pasakė, ko nori. 

Vaistininkė drįso paklausti: 

— Gal turite receptą? 

— Ne. Bet aš skubu. Esu priklausomas nuo heroino. 

- Jūs tyčiojatės? 

Volokinas išsitraukė policininko kortelę: 

- Žinoma. Mano kolega - diabetikas. Jis manęs laukia auto- 
mobilyje. Galite paskubėti? 

Kiek aprimusi, moteris pakluso. Po kelių minučių jis jau grįžo 
prie mašinos, rankose spausdamas savo laimikį. 

— Voltero bulvaras, - pranešė. 

Dabar jis žinojo, kur važiuoja. Kitos vietos, kito galimo urvo 
nebuvo. Po kelių minučių jis jau atsidūrė ten, kur norėjo. Vis- 
raktis lauko durims. Universalus raktas vidaus durų užraktams, 
pasukamiems tris kartus. Koja uždarė duris ir jį užliejo maloni 
savijauta. Šiaip ar taip, jis buvo namuose. 

Pas Lionelį Kasdaną. 

Pas Senį. 

Numetė kelionkrepšį ir striukę. Nusiplovė rankas, virtuvėje 
susirado šaukštą bei citriną ir įsitaisė kambaryje. Virpėdamas nuo 
minties apie daromą šventvagystę, susiieškojo kaklaraištį rankai 
užveržti. Paskui atsisėdo ant lovos krašto ir atsidavė savo ritualui. 
Jautė keistą ramybę. Tai pirmas kartas, kai jis ruošė injekciją labai 
konkrečiam tikslui. 

Šiandien heroinas atstos tiesos serumą. 

Į šaukštą įdėjo vatos. Tada į skysčio prisigėrusį plaušelių tinklą 
įbedė adatą. Švirkštu ėmė kilti nuodai. The needle and the dam- 
age done*. Volokinas nejuto nė menkiausio sąžinės graužimo. 
Pamanė: geram tikslui. Dar pamanė: paskutinis kartas. Paskui, 
šypsodamas: niekad nepasitikėk narkašu. Išsišiepė. Jis peržengė 
ratą. Išėjo ten, kur nebesvarbu niekas, tik tas begalinis malonu- 
mas, kuris jau artėja. 

Įbedė po oda adatą. Paspaudė stūmoklį. Pajuto plūstančią 
šilumos bangą. Galėtų parašyti knygą apie kraujo apytakos greitį. 
Apie kraujagyslių tinklo stebuklą, venas, kurios itin greitai per- 
duoda amžiną švelnumą ir išmintį. 

Kelias akimirkas jis mėgavosi malonumo banga. Visa nutolo. 
Pasaulis. Jo viešpatavimas. Jo svoris. Neliko nieko, tik nepaprasta 
lengvybė, teikianti malonaus džiugesio. Laikas dingo. Įsijautęs į 
savo malonumą, Volokinas įsivaizdavo slystąs pieno putomis. 
Švelnia lengvų burbulėlių juosta, spragsinčia prie jo ausų būgnelių 
tarsi skutimose želė, kurią vieną nerealų rytą būtų pamiršęs 
išsikrapštyti iš ausų... 

Malonumo sprogimas užgniaužė jam kvapą. Sužagsėjo. Tas 
žagsulys buvo tarsi staigus virptelėjimas pasiekus orgazmą. Paskui 
jis lėtai nugriuvo aukštielninkas ant lovos, susverdėjęs iš malonumo 


* Adata, ir jos žala padaryta. (Angl.) 

ir ramybės. Jis buvo virtęs tik kūnu orbitoje, besisukančioje aplink 
savo paties malonumą, savo paties smegenis, ir tirpo švelnioje, 
auksinėje ugnyje tarsi buda, sėdintis grotos gilumoje. 

Prisiminti... 

Susitelkti ties praeitimi ir išlaisvinti tiesos branduolį... 

Jis užsimerkė ir pajuto, kad kažkas jam darosi. 

Kažkas sutraškėjo. Stipriai, tarsi būtų spragtelėjęs kaulas os- 
teopatui spustelėjus. 

Paskui - o, velnias! - atsidarė durys... 

Ryški šviesa apžilpino, jis suprato... 

Pirmoji pažintis su Kolonija buvo tokia: jį pasitiko elektronikos 
prikaišyti vartai, plieno viela apvestas aptvaras su skutimosi pei- 
liukais viršuje, akivaizdžiai prijungtais prie elektros srovės, ir su 
stebėjimo bokšteliais. Pasirodė du jaunuoliai. Skaistūs, raudon- 
skruosčiai ir gražiais plaukais, apsivilkę storas juodo audeklo 
striukes, kurios darė juos panašius į praėjusio amžiaus geležin- 
kelininkus. 

Jie paliepė Kasdanui išlipti iš automobilio. Kruopščiai patikrino 
jo kledarą. Išvažiuodamas iš Florako, savo ginklą armėnas buvo 
paslėpęs bagažinėje po atsargine padanga. Sienų sargybiniai jo 
paklausė, ar jis neturi filmavimo kameros ar fotoaparato, nes val- 
dos teritorijoje filmuoti ir fotografuoti draudžiama. Jie patikrino 
jo dokumentus, paskui paprašė - labai mandagiai - leidimo jį 
apieškoti. Visas tas atsargumas buvo absurdiškas. Juk čia tik voka- 
linės muzikos koncertas bendruomenėje, a priori nepavojingoje. 
Armėnas leidosi apieškomas. Ne metas šakotis. Vien tai, kad jis 
atsibeldė čia, jau buvo keista. 

Abu sargai jam padėkojo. Dviprasmiškumo buvo į valias: viena 
vertus - švelnumas ir mandagumas, kita vertus - krata iki pasku- 
tinio siūlo ir skutimosi peiliukai. Kasdanas grįžo į automobilį. 
Apimtas keisto jausmo, įvažiavo pro vartus. Smalsumas, sumišęs 
su baugesiu... 

Dabar jis riedėjo Kolonijos teritorija ir galėjo susidaryti įspūdį 
apie jos dydį. Kiek akys užmato - dirbamosios žemės laukai, brė- 
žiantys geometrines figūras, tikslias kaip crub-circles. Šiuo metų 
laiku diduma žemių juodavo apartos, kai kurie laukai uždengti 
polietileno plėve. Kiti plotai užsėti trumpai nupjauta žole - galbūt 
ganykloms. Kilo siloso bokštai, ryškūs sidabriniai jų kontūrai 
horizonte priminė varpines. 

Jis nuvažiavo nemažai kilometrų keliu pro dirbamosios žemės 
plotus. Kasdanas buvo atsispausdinęs „Asunciėn“ tinklalapio 
puslapius, bet neturėjo laiko jų perskaityti, todėl nežinojo, kokias 
žemės ūkio kultūras augina Hartmano sekėjai. Net apimtos kieto 
žiemos miego, šios žemės dvelkė didžiu derlingumu, gausiais 
turtais. Jis atpažino čia Lotynų Amerikos nesaikingumą, Naujojo 
Pasaulio perteklių. Sakytum, čiliečiai buvo atsivežę iš savo gim- 
tojo krašto didybę ir klestėjimą. Ir čia išpuoselėtos naujos žemės 
nekantravo priimti sėklą. 

Priešais pasirodė dar vienas aptvaras. Medinė tvirtovės siena. Ji 
vingiavo tarp atvašynų, prisiderindama prie kalvoto reljefo - tarsi 
mažytė Kinų siena. Kasdanas pagalvojo apie plačiąją akaciją ir 
vaikų lazdas. Ši siena buvo pastatyta ne iš tokios retos medienos, 
bet vis vien galima būtų lažintis, kad tam buvo panaudota ver- 
tinga medžių rūšis, ir kilo ta siena tarsi priešprieša šiuolaikinei 
civilizacijai ir jos sugedimui. Bendrosios paskirties Kolonijos sta- 
tiniai - administracinės patalpos, ligoninė, bažnyčia, mokyklos, 
žemdirbių gyvenamieji namai - turbūt stovėjo kitoje pusėje. 

Dar vienas kontrolinis punktas. Kur kas griežtesnis. 


415 


w-- oo . 


Šįkart vyrai — tokie pat šventi ir mandagūs — apžiūrėjo vei- 
drodžiu automobilio važiuoklę, kruopščiai išvertė jo bagažinę. 
Neišėjo iš galvos ginklas, bet jis kabliu buvo pritvirtintas paties 
atsarginio rato viduje. Teko nusivilkti apsiaustą, nusiauti batus, 
pereiti metalo kontrolės vartus. Privalėjo vėl pateikti savo doku- 
mentus, šie buvo nufotografuoti skaitmeniniu fotoaparatu. Buvo 
jau dešimt minučių po trijų, bet Kasdanas dėl to nesijaudino. 
Nujautė, kad visi šie žmonės susisiekia radijo siųstuvais ir kad 
koncertas prasidės tik jam atvykus. 

Pamėgino užmegzti pokalbį: 

- Šiandien yra žiūrovų? 

— Kaip kasmet. 

Jį nustebino balso moduliacija, gal akcentas... 

— Ką jūs dainuosite? 

— Jums duos programą. 

Ne, ne akcentas, kažkas kita. Lyg balsas būtų pridengtas šydu, 
trukdančiu laisvai kalbėti. Kasdanas žiojosi ką nors sakyti, bet 
vyras jam grąžino dokumentus ir subraukytą maršrutinį žemėlapį. 
Pokalbis buvo baigtas. 

Dabar kelias jau buvo asfaltuotas ir vingiavo tarp tankių atva- 
šynų, panašių į Korsikos krūmynus. Priekyje šen bei ten iš už 
giraičių ar nusidriekusių nendrių netikėtai iškildavo pastatai. 
Visa atrodė sukomponuota kaip paveiksle ir niekuo nebepriminė 
Koso stepių. Ir kalvos, ir augalija atrodė lyg nupiešti žmogaus 
ranka. Keista, bet tas nerimas, sukeltas sienos sargybinio balso, 
vėl grįžo žvelgiant į šį pernelyg tobulą kraštovaizdį. Visa čia at- 
rodė dirbtina. 

Statiniai buvo mediniai, tamsaus ar šviesaus medžio - nelygu, 
kokios paskirties pastatas, bet visi jie statyti pagal tą patį išto- 
bulintą projektą. Hartmanas ir jo klika atsisakė bavarų stiliaus, 
kuriam būdingas architektūros kuklumas, statybos tvirtumas, kai 
namai statomi atsparūs šalčiui ir sniegui. Dvigubas stogas saugojo 

nuo blogo oro, o sandariai lentomis apkalti fasadai žiemą išlaikė 
šilumą, vasarą - vėsą. 

Kasdanas pastebėjo krūmynuose užslėptus apšvietimo stulpus. 
Net neabejojo, kad prie jų pritaisyti fotoelementai ir fotografijos 
aparato kameros. Vis tas dviprasmiškumas. Viena vertus, įpras- 
tas gyvenimas, iš kurio ištremtas bet koks modernumo ženklas. 
Kita vertus, pažangiausios technikos naujovės, pritaikytos sekti 
bendruomenės nariams ir atsitiktiniams užklydėliams. 

Įvažiavo į automobilių stovėjimo aikštelę, kur jau stovėjo ma- 
šinos. Ir čia prieš akis iškilo trečias aptvaras, apjuostas plienine 
viela. Kitapus jo, žinoma, didžiausia šventenybė - „Tyrumo cen- 
tras“, kur gyveno tikrieji sektos nariai. Atpažino ligoninę, vieną 
iš nedaugelio, statytą iš betono, iškiliu aliuminio stogu, kyšančiu 
iš po aptvaro viršaus. Jos prieangis jau švietė ir visa ji atrodė lyg 
milžiniškas erdvėlaivis, nusileidęs ant plikai nupjautos pievos. 

Toliau, negilioje lomoje, buvo matyti aikštė, apsupta statinių ir 
žvaigžde išdėstytų šiltnamių. Viduryje stovėjo milžiniška medžio 
skulptūra, vaizduojanti į dangų iškeltą ranką. Ištiestos rankos ges- 
tas simbolizavo ir auką, ir malonės prašymą. Akimirką armėnui 
šovė mintis įsigauti į ligoninę, paskui susirasti duris į kitą pusę, į 
uždrausto slėnio pusę. Bet reikėjo būti budriam. 

Jis pažvelgė į savo planą. Koncertas pagrindinėje Konservato- 
rijos salėje, už 300 metrų į dešinę, šalia bažnyčios, kurios varpinė 
tokia keista - iš keturių sukryžiuotų metalinių sijų. Kasdanas 
nuėjo žvyro takeliu. Aplinkui - tuščia. Nematė jokio sargybinio, 
bet vis vien jautėsi sekamas. Priėjo Konservatoriją, panašią į grūdų 
sandėlį, tik su dvivėriu portalu ir viršuje įtaisytu kryžiumi. 

Atsidūrė didžiuliame vestibiulyje su šviesaus parketo grindi- 
mis ir baltomis sienomis. Išilgai patalpos pertvarų ant prikaltų 
prie sienų bagetų kabojo spalvotos nuotraukos, vaizduojančios 
kasdienio bendruomenės gyvenimo scenas. 

- Jūs vėluojate. 

- Atleiskite, - šyptelėjo Kasdanas, - buvo tolimas kelias. 

Atėjęs jo pasitikti vyras jam šypsena neatsakė. Kokių trisdešim- 
ties metų, plačiapetis, juodu švarku, baltais marškiniais. Lyg būtų 
pasirengęs skaityti per mišparus ištrauką iš Evangelijos. 

— Programa, - tarė paduodamas atspausdintą lapą. 

Pradarė dvivėres medines duris, vedančias į koncertų salę: Tai 
buvo vientisa patalpa, atvira iki pat šelmens, per vidurį perskirta 
išilgine sija. Kasdanas instinktyviai žvilgtelėjo į viršų ir iš akies 
nustatė patalpos aukštį - ne mažiau kaip dešimt metrų. Paskui 
apmetė akimis salę. Ji buvo pilnut pilnutėlė. Pirmosiose eilėse 
sėdėjo Kolonijos nariai - baltomis apykaklėmis ir juodais švarkais. 
Už jų - publika, apylinkių ūkininkai, garbingi asmenys, piemenys, 
visi - moterys ir vyrai - išsipustę, bet pakriki. 

Gale salės ant pakylos prie mikrofono stovėjo kokių penkiasde- 
šimties metų vyras ir kalbėjo. Trumpai kirpta barzdelė pasmakrėje 
darė jį panašų į skandinavų šalių pastorių. Jis taip pat vilkėjo 
„Asuncion“ uniformą: balti marškiniai ir juodo audinio švarkas. 
Kasdanas pastebėjo, kad švarke trūksta sagos. Be abejo, dar vienas 
nepageidautinas sektos elementas. 

Vyras kalbėjo tyliu balsu. Kasdanas nesiklausė. Jis atkreipė dė- 
nedetonavo ir nebuvo to šuniško šalčio, kuris paprastai tvyro kie- 
kvienoje Prancūzijos bažnyčioje. Priešingai, iš šitų iškilmių sklido 
širdinga šiluma, draugiškumas, kuris neturėjo nieko bendro su 
katalikų religijos sausumu. 

Visa tai tebuvo mizanscena. Paradinė vitrina, kurioje viskas iš- 
statyta grynai apgavystei. Prisiminė Terezyno stovyklą, pavyzdinį 
getą, kurį naciai pastatė Čekoslovakijoje, ten, kur Hartmanas gavo 
„kovos krikštą . Negi jis bus atsidūręs mažajame Terezyne, kur 
buvo kankinami vaikai, kur buvo atliekami žiauriausi bandymai 
su žmonėmis, kančios eksperimentai? 

Nustebino plojimai. Pamokslautojas jau kišo mikrofoną į chro- 
muoto plieno stovą ir ketino lipti nuo scenos. Tada pasirodė 
vaikai. Jie lipo į sceną vorele. Kokios trys dešimtys, visi baltais 
marškiniais ir juodomis kelnėmis. Vien tik berniukai nuo 10 iki 
16 metų, tokių švelnių, tokių taisyklingų veido bruožų, kad galėjai 
juos palaikyti mergaitėmis. 

Visi susėdo. Programa skelbė keturias pjeses chorui. Pirmoji: 
XIV amžiaus kūrinys a cappella, ištrauka iš Turnė mišių „Gloria in 
excelsis Deo“. Antroji: „Stabat mater dolorosa“, akomponuojama 
fortepijonu, - ištrauka iš XVIII amžiaus Džiovanio Pergolezio 
kūrinio „Stabat Mater“. Trečioji - programa sudaryta chronolo- 
gine tvarka - Gabrielio Forė opusas Nr. 11 „Žano Rasino kantata“ 
balsui ir fortepijonui. Ir pagaliau: Olivjė Mesiano „Trys mažosios 
liturgijos apie dieviškąją esatį . 

Kasdanas pagalvojo, kad čia jam teks nežmoniškai kamuotis, ir 
štai pasirodė choro vadovas. Vėl aplodismentai. Prisiminė Vilhel- 
mą Giotsą. Ar ir jis yra dirigavęs šitam chorui? Ir čia gyvenęs? 

Prasidėjo koncertas. Ir tučtuojau balsai jį nuplukdė į pasaulį, 
kur nebuvo sekso, nuodėmių, slogučio. Kasdanas prisiminė „Mi- 
serere“, kurios jis klausėsi pirmąjį vakarą po Giotso žūties jo bute. 
Visa ėjo iš ten, iš to tyrumo. Tų gaidų, kurios priminė dangiškųjų 
vargonų atodūsius. Bet jo iškankinta siela pagavo ir kitą garsą: 
Giotso kančios riksmą, įkalintą vargonų vamzdžiuose. 

Salės erdvėje aidėjo polifonija, ir nors aplinka sušildyta me- 
džio, priešais jį iškilo šalčio sukaustytų abatijų, rūsčių akmeni- 
nių skliautų, vienuolių abitų ir aukojimo vaizdiniai. Tarsi paties 
gyvenimo priešingybė, kai trokštama gėrio ir šviesos, bet tikrasis 
gyvenimas slypi štai čia pat, po grėsmingu dangalu. 

Kasdanas įdėmiai įsižiūrėjo į vaikų veidus. Jie bekūniai. Pana- 
šūs į anos nakties sidabrines kaukes. Tokie pat šalti, bejausmiai. 
Virptelėjęs vėl pajuto nakties žaidimo žiaurumą, grėsmę, sklin- 
dančią nuo tų figūrų, kurios priminė vaikystę, tačiau tebuvo 

mirties pulsavimo šaukliai. Jis jautėsi atsidūręs tikroje košmarų 
urkštynėje. Tarp šių dainininkų popieriniais veidais stovėjo ir 
Režio Mazuajė budeliai. Ir Volokino „vaikai-dievai - Hartmano 
išmokyti žudikai, demoniško grynumo angelai... 

— Nokautas ketvirtajame raunde. Nugalėtojas: Olivjė Mesia- 
nas. 

Kasdanas krūptelėjęs pašoko iš miegų. Išvydo prie jo palinkusį 
veidą. Kokių šešių dešimčių metų vyriškis stačiakampiu veidu, sto- 
rakaklis, žilsvais, ežiuku kirptais plaukais. Kasdanas juto ant savo 
peties sunkią jo ranką. Jis atsitiesė savo suole. Salė buvo tuščia. 

- Bijau, kad neištempiau net iki Pergolezio, - suniurnėjo jis. - 
Kaip gaila. 

Vyras šypsodamas atsitraukė. Jis buvo neaukštas, bet tvirtas. 
Vietoj juodo švarko vilkėjo tamsiai pilku saržos kostiumu, tokiu 
pat griežtu kaip ir uniforma. 

— Aš esu Val-Diuvšanis, - tarė jis. - Dirbu ligoninėje gydy- 
toju. 

— Kaip gaila, - pakartojo Kasdanas stodamasis ir sunkiai atsi- 
peikėdamas. 

Medikas padavė savo vizitinę kortelę. Kasdanas perskaitė su- 
durtinę pavardę. Sunku nustatyti, kokios jis tautybės. Tarsi išgir- 
dęs jo mintis, Val-Diuvšanis paaiškino: 

— Sudėtinga mano pavardė. Kaip ir mano gyvenimas. 

Jis parodė į dvigubas duris, iš kur sklido kokteilių vakarėlio 
ūžesys. 

— Ateikite išgerti kokį stiklą. Truputis alaus jums išeis tik į 
naudą. 

— Alaus? 

— Mes jį patys gaminame. 

Tas „mes“ atstojo visus prisistatymus. Val-Diuvšanis priklausė 
sektai. Ir net buvo svarbus jos narys. Kasdanas klusniai nusekė jam 
iš paskos. Durys atsidarė. Čia stoviniavo žmonės su stiklinėmis 
rankose ir linksmai plepėjo. Paprasčiausias kalėdinis susibūrimas 
provincijos merijoje, tokių tūkstančiai šiuo metu turėjo šurmu- 
liuoti visuose keturiuose Prancūzijos kraštuose. 

Medikas stumtelėjo Kasdaną prie besilinksminančiųjų ir šnibž- 
telėjo: 

- Išgerkite. Užvalgykite. Atgaukite jėgas. 

Kasdanas patraukė prie bufeto. Hermafroditų elgsenos jaunuo- 
liai sukinėjosi prie stiklinių ir padėklų. 

— Ko norėtumėte, pone? 

Šįkart jis manė galėsiąs nustatyti balso negalią. Atsakė: 

- Prašau vieną alaus. 

Berniukas atidarė butelį be etiketės. Kasdanas pamėgino jau- 
nuolį pakalbinti. 

— Kaip einasi? Nelabai pavargstate šitaip stovėdami? 

— Mes įpratę, - atsakė pildamas alų į stiklinę. 

- Tai jūs dažnai organizuojate vakarėlius? 

- Ne. 

Jis padavė stiklinę leisdamas suprasti, kad kalba baigta, ir at- 
suko jam nugarą. Kasdanas jau žinojo atsakymą. Jis žinojo, iš kur 
kyla tas jo nerimas. Šio berniuko balso tembras buvo belytis. Nei 
vyro, nei moters. Ir beamžis. Kasdanas įsivaizdavo baisiausia: 
kastravimas, cheminių medžiagų injekcijos, kurios sustabdo ly- 
tinę vaikų brandą. Arba vaikų apdorojimas skausmu, slopinančiu 
lytinį paauglių brendimą. Panašiai japonų meistrai neleidžia augti 
medžiams apipainiodami juos šlykščiu vielų tinklu, taip atsiranda 
klaikūs nykštukiniai medžiai bonsai. Taip, tikrai. Čia - lytiniai 
bonsai... 

Sriūbtelėjo alaus. Neblogas. Tada į galvą atėjo dar viena mintis. 
Jis prisiminė vieną amerikiečių sektą - „Heaven's Gate“*, kurios 
visi nariai dešimtojo dešimtmečio pabaigoje nusižudė, siekdami 
įsėsti į erdvėlaivį, skriejantį už tolimos kometos. Kasdanas buvo 
skaitęs straipsnį „Le Monde“ laikraštyje. Viena iš sektos taisyklių — 
panaikinti bet kokį skirtumą tarp vyrų ir moterų. Visi savižudžiai, 
rasti vienoje Kalifornijos viloje, buvo vienodai susišukavę, apsivil- 
kę tokiomis pat juodomis „Vietkongo'** pižamomis. O dauguma 
vyrų buvo kastruoti. 

— Jūs turbūt būsite ne iš šito krašto? 

Kasdanas atsigręžė ir išvydo ploną it siūlas būtybę, beveik 
jo ūgio. Žilstelėjusiais susigarbiniavusiais smilkiniais, ištįsusiu 
kiaunės profiliu. Vyras vilkėjo tamsiai mėlynu geros medžiagos 
kostiumu, bet vis vien atrodė provincialas. Armėnas net nebūtų 
galėjęs paaiškinti, kodėl. Galbūt dėl šviesiai rudų batų, nederančių 
prie tamsiai mėlynos eilutės. 

- Iš kur žinote? 

Vyras pratrūko juoktis ir tas juokas spragsėjo lyg petarda. 

— Visai paprasta. Aš pažįstu visus čionykščius žmones. 

Jis karštligiškai paspaudė Kasdanui ranką. Kitoje laikė stiklą 
alaus. Jie visi čia veikė tą patį. 

- Bernaras Ljevua, Masako meras. Tai nedidelis miestelis į rytus 
nuo Florako. O jūs iš kur? 

- Iš Paryžiaus. Domiuosi chorais. 

— Dėl šito buvo verta atvažiuoti iš tokių tolybių, ar ne? 

— Jau seniai neteko girdėti tokio... švarumo. 


* Dangaus vartai. (Angl.) 

** „Vietkongas“, arba Pietų Vietnamo nacionalinio išsivadavimo frontas, buvo komunistų karinė 
organizacija, veikusi Pietų Vietname ir siekusi nuversti režimą ir įtraukti Pietų Vietnamą į Šiaurės 
Vietnamą. 

Vyras pritildė balsą ir paėmė Kasdaną už parankės. 

- Bent jau žinote, kur mes esame? 

— Sprendžiant iš užtvarų, kurias teko įveikti... 

Ljevua sąmokslininkišku tonu pabrėžė: 

- „Asuncidon žmonės nepatiklūs ir jie teisūs. Jie turi savo šali- 
ninkų, bet ypač daug niekintojų. 

— Man turbūt nėra ko nė klausti, kurioje pusėje jūs pats? 

Vyras akivaizdumo dėlei pakėlė antakius: 

— Kai šie Žmonės čia atsirado, aplink tebuvo vien dykynė. Nie- 
kas neaugo. Nieko nevyko. O matote, kaip viskas čia atrodo dabar? 
Jie atveria savo ligoninės duris krašto gyventojams. Jie duoda 
darbo jaunimui. Ir visa tai už ką? Už nieką. Aš, pavyzdžiui, tvir- 
tinu, kad reikia būti išties nesugyvenamu žmogumi, kad imtum 
kritikuoti tokius jų darbus. 

— Sklinda kalbos, kad ši Kolonija - sekta. 

Ljevua nuvijo užuominą grakščiu gestu: 

- Žinote, kaip sakoma: „Sekta nuo religijos skiriasi vieninteliu 
dalyku - savo sekėjų skaičiumi.“ „Asunciėn“ žmonės turi savo 
credo. Ir ką? Aš galiu jums garantuoti tik viena: jie nevaidina pro- 
zelitų. Jų mokykla yra pasaulietinė, o jų ligoninėje pilna medikų, 
tokių pat ateistų kaip aš. Beje, aš negalėčiau jums pasakyti, kokį 
jie patys išpažįsta tikėjimą. Apie tai jie niekad nekalba! 

- Toks santūrumas galėtų slėpti tai, kas nūdien vadinama „sek- 
tų atšakomis“. 

- Kaip? 

— Bendruomenė man atrodo neįtikimai klestinti. 

- Taip manyti yra prancūziška. Tik pradėkite uždirbti daugiau 
pinigų ir jus ims įtarinėti pinigų grobstymu. Mano drauge, tie 
žmonės dirba nuo aušros iki sutemų. Jie padarė perversmą regi- 
ono žemės ūkyje. Tokios pastangos vertos atlygio. 

Kasdanas tuoj puolė „įkalti vinį : 

- O tie vaikai? Ar jums neatrodo, kad jie kiek... keistoki? 

— Pone, gal pyragaitį? 

Kasdanas atsigręžė tikėdamasis pamatyti jaunuolį, bet išvydo 
merginą, kuri laikė padėklą, prikrautą smėlinių pyragaičių. Jį vėl 
apgavo balsas. Kad ir ką sakytų tas entuziastingas meras, „Asun- 
cidn“ vaikai išties atrodė nežemiški. 

Jis paėmė pyragaitį, nenuleisdamas akių nuo jaunos moters. 
Siauras veidas. Plati burna. Ilgos rankos. Siauri klubai. Jei ne 
dailūs veido bruožai, ji neturėtų nieko moteriško. 

Jis atsigręžė ketindamas dar pakamantinėti merą, bet šį buvo 
pasigavę kiti žmonės. Kažkieno ranka sučiupo jį už alkūnės ir 
patraukė į dešinę. Val-Diuvšanis. 

— Girdėjau jūsų pokalbio su Ljevua nuotrupas. Man susidarė 
įspūdis, kad jūs dėl mūsų turite blogų ketinimų... 

Medikas tai pasakė be jokio agresyvumo. Veikiau suktai. 

— Nieku gyvu, - netvirtu balsu išsigynė Kasdanas. 

— Nekaltybė - toks retas reiškinys mūsų laikais, kad ima kelti 
įtarimus. 

— Ne, aš taip nemanau. 

— Nes jūs esate policininkas. Juk policininkas, teisybė? 

Laikydamas vienoje rankoje alų, kitojė - pyragaitį, Kasdanas pa- 
sijuto taip, lyg jo pašnekovas taikytųsi į jį šautuvu. Jis neatsakė. 

— Mes įpratę prie tokių vizitų, - neatlyžo vyras. - Bendrosios 
informacijos tarnyba, Kontržvalgybos tarnyba. Žandarai. Kartais 
jie atkanka atvirai. Tada jų į valdą neįleidžiame. Retkarčiais jie 
mėgina įsigauti incognito. Kaip šiandien jūs, pasinaudojęs mūsų 
„atvirų durų“ dienoms. Bet mūsų bendruomenės šviesa tik išryš- 
kina žeidžiančią akis jūsų juodumą. 

- Suprantu. 

— Ne. Jūs nieko nesuprantate. Mūsų šviesūs tikslai pranoksta 
jūsų supratimą. Aš tai sakau be jokio piktumo. Ne jums suvokti 
mūsų atsakymus. Nes jūs nenutuokiate, ko klausti. 

Kasdanas visai abejingai palingavo galvą. Norėdamas atnaujinti 
pokalbį jis paklausė: 

— Ar Brunas Hartmanas yra čia“ 

Val-Diuvšanis nusikvatojo: 

- Jūs ne toks policininkas kaip kiti. Jūs dar turite netikėto nuo- 
širdumo, - jis susijuokė, pats sau kartodamas: - Manęs klausti, ar 
Brunas Hartmanas yra čia... 

— Nesuprantu, kodėl mano klausimas toks juokingas? 

— Regis, jūs ne itin ką žinote, kapitone? O gal majore? 

— Majoras Lionelis Kasdanas. 

- Majoras. Žinokite, niekas negali pasigirti savo akimis matęs 
Bruną Hartmaną jau mažiausiai dešimt metų. Iš tikrųjų tai ir 
nesvarbu. Svarbi tik jo dvasia. Jo Kūryba. 

- Šitaip kalbėdavo Pol Potas raudonųjų khmerų viešpatavimo 
metais. Svarbus buvo tik „Angkaras“, jo paleista veikti griauna- 
moji jėga. Rezultatus žinote. 

Medikas spoksojo į savo alaus stiklinę. Jo žydrose akyse at- 
sispindėjo auksiniai ribuliai, ir šis spalvų derinys nudažė akis 
liepžiedžių spalvos geltoniu. 

— Kaip policininkas, jūs gana kultūringas. Galbūt Paryžius 
galiausiai nusprendė mums siųsti vertesnius žmones... 

— Kur Hartmanas? 

Kasdanas uždavė klausimą šiurkščiai, tarsi Val-Diuvšanis jau 
būtų suimtasis. Didelė klaida. Mediko sausa šypsena sustingo. 
Armėnas juk buvo tik vargiai pakenčiamas atėjūnas. 

- Ar manimi patikėtumėte, jei jums pasakyčiau, kad nežinau? 
Kad niekas to nežino? 

— Ne. 

- Ir vis vien turėsite pasitenkinti tokiu atsakymu. 

Kasdanas pilna krūtine įkvėpė oro. Jam pabodo žaisti tokius 
žaidimėlius. Jis buvo atsidūręs padugnių rojuje, tą puikiai žinojo, 

ir toks provincialus susirinkimas, kupinas prislopinto erzelio, 
tuščių plepalų, negalėjo nieko užmaskuoti. 

Jis pakėlė savo stiklinę: 

— Daktare, jūs pats pasakėte: aš išties nesu paprastas policinin- 
kas. Anaiptol. Taigi nepasitenkinsiu supratingomis jūsų šypseno- 
mis ir išsisukinėjimais. Gerai į mane įsižiūrėkite. Ir prisiminkite. 
Dažnai. Nes aš grįšiu su pastiprinimu. 

— Nelaimingas idiotas! 

Volokinas buvo užmigęs ant parketo, prie pilvo prisispaudęs 
savo krepšį. Marškiniai apdergti vėmalais. Jo miegas atsidavė 
kvaišalais. Taip, tikrai, Kasdanas pamatė ant naktinio stalelio pa- 
dėtą švirkštą ir šaukštą. Ant jo naktinio stalelio. Kilo noras kojos 
spyriu prikelti vaikį ir pabrukti jį po lediniu dušu. 

Užuot tai padaręs, jis patraukė jį už pažastų. Užtempė ant lovos. 
Nurengė. Apvalė drėgna servetėle. Paskui apklojo. Jo pyktis jau 
buvo išgaravęs. Kaip dvokiantis prakaitas. 

Kasdanas jau seniai nieko nebesmerkė. Nebetikėjo išdavyste, 
nes nebetikėjo priesaikomis. Iš tikrųjų jis buvo nihilistas. Metai 
it įjungtas skaitiklis nepaliovė jo artinę, kaip tos asimptotės* 
kreivės, prie Bosiuė** skelbiamo Vanitas vanitatum. Bosiuė citavo 
„Ekleziastą“: „Aš stropiai sėmiausi išminties ir supratau, kad ir 
tai - tuštybė.“ Įsiminė dar vieni Bosiuė žodžiai, kurie Kasdaną 
persekiojo visą gyvenimą: „Visos mūsų mintys, jei mes nemąsto- 
me apie Dievą, sukasi apie mirtį.“ 

Deja, likimas jam nepagelbėjo rasti Dievo. 


* Tiesė, prie kurios artėja begalybėn tolstanti kreivės šaka. 
** Jacgues Bėnigne Bossuet (1627 09 27-1704 04 12) - žymus XVII a. prancūzų pamokslininkas 
ir teologas, rašytojas. Mo vyskupas. 

Jis žiūrėjo į miegantį jaunuolį. Ir jau ramiai svarstė. Jei vaiki- 
nukas „užlūžo', gal turėjo tam rimtą priežastį. O gal Kasdanas 
kaltas, kad paliko jį vieną. Tą akimirką Kasdanas pamanė, kad visa 
galbūt nėra taip bergždžia. Galbūt šis jaunas, nepastovus, liguistas 
narkomanas jam rodė kelią. Savo pasiutimu. Savo nirtuliu. Savo 
įkyriu tiesos ieškojimu, tarsi būtų apsėstas. 

Liko kova. 

Liko jų bylos tyrimas. 

Kasdanas užmetė akį į Volokino krepšį. Prikimštą natų, korte- 
lių, fotografijų, laikraščių iškarpų. Ne, kad ir ką sakytum, visa nėra 
taip bergždžia. Juk buvo tie pagrobti vaikai. Tos žmogžudystės. 
Tie suluošinimai. Buvo ir kančia, kuri vibravo tos pragaištingos 
sektos atmosferoje. 

Surinko vaikinuko drapanas. Sukišo į skalbiamąją mašiną. 
Nustatęs režimą - skalbimas, skalavimas, gręžimas - nusprendė: 
rusas nebegalėtų atkristi. Nes dabar jis čia. Jie daugiau nebesi- 
skirs. 

Grįžo į kambarį ir apkamšė vaikinuką. Prisiminė Davidą. Vai- 
ką. Ne tą suaugėlį, kuris trenkęs durimis išėjo pažadėdamas už- 
kariauti Armėniją. Prisėdo ant lovos krašto, persmelktas vieno 
prisiminimo. 


Greitosios pagalbos gydytojukas ką tik išėjo, diagnozavęs pa- 
prastą gripą. Narinė nuskubėjo pirkti vaistų. Jis liko vienas su 
vaiku, ant kanapos, ten, kur gydytojas ką tik auskultavo mažylį. 
Davidas - jam šešeri - užsnūdo susirietęs į kamuoliuką, degantis 
kaip žarija saunoje. 

Tą dieną Kasdanas aiškiai suprato vieną dalyką, jį tarsi aplankė 
apvaizda. Nei liga, nei jokia kita išorinė jėga nebegalės paliesti jo 
sūnaus. Kasdanas visada bus čia ir gyvens jam. Tas mažas susirietęs 
kūnelis jam leido pajusti beveik tai, ką turbūt jaučia motina nešio- 
dama savo įsčiose vaiką. Visiškas kūno ir kraujo susijungimas. Tai 

jo paties krūtinėje plakė vaiko širdis. Jo vaiko karštis degino jam 
galūnes. Tądien Kasdanas išgyveno tėvo pašaukimą taip, kaip išgy- 
venama priesaika. Ir nuo šiol, kad ir ką jis darytų ar ką nuspręstų, 
visa bus skirta jo sūnui. Kiekvienas atodūsis, kiekviena mintis bus 
skirta tam mažam žmogučiui. Ir tarsi to žmogučio nurodyta. Kaip 
visi tėvai, dabar ir jis buvo savo sūnaus vaikas. 

Armėnas atsistojo ir apsivilko striukę. Pasiėmė raktus. Ir išva- 
žiavo ieškoti budinčios vaistinės. Vietoj recepto švytruodamas 
savo policininko pažymėjimu, gavo kelias subutekso dėžutes. 
Jis nemažai nutuokė apie narkotikus ir žinojo, kuo skiriasi du 
pagrindiniai heroino pakaitalai: metadonas ir buprenorfinas, 
parduodamas kaip subuteksas. 

Buprenorfino savybės tokios pat kaip metadono, tik jis nesukel- 
davo jokios euforijos, skirtingai nei metadonas. Beje, Kasdanas, 
kaip policininkas, ne itin troško tampytis tokiu reikalu. 

Grįžęs namo, susirado rūsio raktą ir nusileido į namo apačią. 
Iš kartoninės dėžės išžvejojo Davido skudurų - megztinį, marš- 
kinius, džinsus, - kurie tiktų Volokinui. Užlipo atgal. Skudurai 
trenkė pelėsiais. Jis sukišo juos į skalbiamąją mašiną ir dar kartą 
įjungė skalbti. 

Tada užkaitė pilną arbatinį vandens, sumanęs užsiplikyti ter- 
mosą kavos. Jį apsėdo perdėtas aktyvumas - vis tas pats ryklio sin- 
dromas: judėti arba žūti. Ir kartu užgriuvo nuovargis. Grįždamas 
iš „Asunciėn“, jis ne kartą vos neužsnūdo. Pakakdavo akimirką 
prisimerkti, ir jo vokai pasidarydavo sunkūs it uolos. 

Jis pergrupavo bylos tyrimo popierius. Pasibalnojo nosį aki- 
niais. Įsitaisė ant kanapos ketindamas viską perskaityti iš naujo. 
Iš tų užrašų būtinai turės paaiškėti kokia detalė, koks faktas, kuris 
jam leistų pulti tvirtovę iš kitos pusės. 

Keletą akimirkų tyrinėjo stiklinę, kurią buvo įkišęs į atspaudų 
maišelį. Val-Diuvšanio stiklinę su jo pirštų atspaudais, nugvelbtą 
per parapijos susiėjimą, kai medikas ją padėjo ant bufeto. 


428 


Jam knietėjo patikrinti to vyro asmenybę. Instinktai kuždėjo, 
kad jis ne tas, kuo dedasi esąs. Beje, jis nieko apie save ir nepa- 
sakojo, tik užsiminė apie savo „sudėtingą likimą“. Jei bent kiek 
pasiseks, jo atspaudus ras saugomus Nacionalinėje pabėgėlių 
paieškos brigados kartotekoje... 

Pasinėrė į skaitymą. Po valandos baigė. Nieko nerado. Tada 
nuslinko patikrinti, ar Volokinas vis dar miega, paskui įjungė 
drabužių džiovyklę. Pasiėmęs nuo rašomojo stalo nešiojamąjį 
kompiuterį grįžo į svetainę ir vėl įsitaisė ant kanapos. Įjungė in- 
ternetą ir susirado Kolonijos žiniatinklį. Jis buvo spėjęs perskaityti 
tik pagrindinius tinklalapio puslapius, reikėjo dar kartą peržiūrėti, 
ar nebus praleidęs ko svarbaus. 

Armėnas susikaupė. Permetė akimis prezentacinį puslapį ir 
pagrindinę informaciją. Spustelėjo pelę ties ISTORIJA, ieškoda- 
mas mesianistinės Hanso Vernerio Hartmano likimo versijos. 
Nieko naujo. Tik patvirtinimas, kad Hartmanas ir jo gauja išties 
save laikė „išrinktąja tauta“. Vokietis - Mozė, o visi kiti - egip- 
tiečiai. 

Degančiais iš nuovargio vokais Kasdanas dar spustelėjo ties 
BAŽNYTINIO GIEDOJIMO MOKYKLA. Daugybė informa- 
cijos nuorodų: PRIĖMIMAS, SUPAŽINDINIMAS, ISTORIJA, 
MOKYMAS, DISKOGRAFIJA, KONCERTAI... Paskutinis žodis 
sudomino. Vadinasi, „Asuncidn“ choras pasirodydavo ir kitur, 
ne tik savo valdose. Čia gal ir bus toji spraga, kurios jis ieškojo. 
Sąlyčio taškas su išoriniu pasauliu. 

Muzikos mokykla kasmet parengdavo ne vieną dešimtį kon- 
certų Centrinėje ir Pietų Prancūzijoje, choras koncertuodavo 
Lozero, Ero, Liuberono, Provanso regionuose. Koncertai vykdavo 
miestelių parapijų bažnyčiose. „Asuncidon“ dėjosi be galo kukli. 
2004. Vis tykodamas kokio ženklo, kokios smulkmenos, lei- 
džiančios tą spragą praplėsti. Neaptiko nieko įdomaus, nebent 

vieną pavadinimą, daug kartų minimą. Šv. Išganytojo bažnyčia 
Arlio apylinkėse. 

Ne itin nutuokdamas, ką daro, jis rado numerį ir paskambino 
į kleboniją. Dešimta valanda vakaro. Teko prikelti kleboną iš 
miegų. Atsiliepė į penktą signalą. Armėnas prisistatė nesiimda- 
mas jokio atsargumo. Jis - policininkas. Iš kriminalinės policijos. 
Norįs informacijos apie „Asunciėn“ chorą. Kai jis baigė, atsiliepęs 
šiurkštus balsas neišdavė nuostabos. 

— Ką jūs norite tiksliai sužinoti? - paklausė kunigas. 

- Arjums tie žmonės neatrodė keisti? 

— Klausykite. Mane jau daugybę kartų klausinėjo apie tą grupę. 
Galbūt „Asuncion“ jūsų dokumentuose figūruoja kaip sekta. Te- 
galiu pasakyti, kad jie pas mus lankosi beveik penkiolika metų ir 
niekada neatsitiko nieko ypatingo, ką vertėtų aptarti. Kasmet pas 
mus koncertuoja daugybė chorų ir šis choras niekuo nesiskiria 
iš kitų. 

- O vaikai jums neatrodo keisti? 

— Turite galvoje drabužius? 

- Ir drabužius. 

- Juk tai religinė bendruomenė. Jie laikosi griežtų taisyklių. Jų 
credo nesutampa su mūsų, katalikų, bet mes privalome jį gerbti. 
Kodėl turėtume nepasitikėti tais giesmininkais? Jie atrodo ramūs, 
drausmingi, vieningi. Daugelis mūsų didmiesčių gyventojų galėtų 
tai įsidėti į galvą. Dievas gali turėti daug veidų. Tik tikėjimas... 

Kasdanas nutraukė vyrą ir perėjo prie praktinių dalykų. 

— Kai vaikai atvyksta koncertuoti, kokiu transportu jie atva- 
žiuoja? Autobusu? 

— Taip, autobusu. Panašiu į mokyklinį autobusą. 

— Po koncerto jie iškart išvažiuoja ar lieka nakvoti? 

— Lieka nakvoti. Mes turime miegamąjį, jis - greta klebonijos. 

— O rytą jūs jiems duodate pusryčius? 

— Kaipgi... Nesuprantu jūsų klausimų. 

Ir Kasdanas nesupranta. Tiesiog mėgina įsivaizduoti berniukų 
dieną. 

— Valgiaraštyje nebūna ko nors ypatingo? 

— „Asunciėn“ vaikai atsiveža savo maisto. Javainiai, regis, na- 
tūralūs, iš jų laukų. 

— O rytą jūs juos šaukiate pavardėmis? 

— Tą daro jų palydovai. 

— Jie jums duoda vaikų sąrašą? 

— Taip. 

- Tikrai? 

— Tai būtina dėl draudimo. 

— Gal saugote tuos sąrašus savo archyvuose? 

— Taip. Bent jau taip manau. 

— Paklausykite manęs, - tarė Kasdanas, pagautas įkvėpimo. - 
Norėčiau, kad jūs surastumėte tuos lapus, visus, nuo pat pirmojo 
jų koncerto, ir kad man atsiųstumėt padiktuotu numeriu. 

- Nesuprantu. Jums iš tikrųjų reikia tų duomenų? 

- Ar galite man juos atsiųsti faksu? Sakykite, galite? 

— Taip. Pažiūrėsiu, ką galiu... 

— Dabar? 

— Pasistengsiu kuo greičiau. 

— Ačiū, mano tėve. 

Kasdanas padiktavo savo fakso numerį ir baigė pokalbį dar 
nesuvokdamas, ką bus aptikęs. Nesuvokė, ko ir ieškojo. Bet jis 
ką tik užsidirbo vieną tašką. Pirmąkart turės tikslias sektos vai- 
kų pavardes. Jis nesitikėjo iškart rasiąs visų dingusių berniukų 
pavardes, bet tie sąrašai padės susisiekti su kitais tėvais ir juos 
apklausti. 

Sąmonę aptraukė migla. Kasdanui visai išgaravo iš galvos, kad 
taip ir neužsiplikė kavos. Nusprendė atsikelti ir pasidaryti gerą 
litrą stiprios it degutas kavos. 

Tačiau po akimirkos jis jau miegojo išsidrėbęs kanapoje. 

- Judinkitės. Kalėdos jau baigėsi. 

Kasdanas praplėšė vieną akį. Jis gulėjo susirietęs ant sofos. Ant 
pečių užmesta dygsniuota stora antklodė. Jo lovai priklausantis 
daiktas. Pamatė Volokiną, kuris jau sukinėjosi virtuvėje. Buvo 
persirengęs jo sūnaus drabužiais; kuriuos Kasdanas, kiek atmena, 
atnešė iš rūsio. 

Volokinas sugavo jo žvilgsnį. 

— Nežinau, kieno šitos drapanos, bet jos man kaip tik, - tarė 
jis traukdamas didelius puodelius. - Aš jas aptikau skalbiamojoje 
mašinoje: gal jos man ir buvo, ką? 

Kasdanas vargais negalais pasikėlė ant alkūnės. Nuovargis laužė 
kaulus. Stiprus kavos aromatas sklido per visus virtine išdėstytus 
kambarius. Proto aiškumas grįžo lėtai, bangomis, pertraukiamo- 
mis trumpų juodų blyksnių. 

O rusas visa gerkle kleketavo: 

— Radau ir jūsų medikamentus. 

Jis įnėrė į svetainę nešdamas du didelius puodelius kavos. Kas- 
danas pamatė, kad vaikis tik vos vos šlubavo. Įspūdingas gebėjimas 
atgauti jėgas. Jis buvo ką tik nusiskutęs ir dar šlapiais plaukais. 

— Subuteksas, - sušnibždėjo jis. - Seniai nebevartotas. Kai buvau 
jaunas ir negaudavau tablečių, susileisdavau į veną subo. Vargetos 
heroinas. Bet jūs teisus: iškentėti narkotikų badą ne mano nosiai. 

Kasdanas išsitiesė, atsisėdo, abiem rankomis suėmė savo puo- 
delį: 

- Ta injekcija. Vakar. Kodėl taip padarei? 

— Asmeninės priežastys. 

- Nieko originalesnio nesugalvoji? 

Rusas sugriebė fotelį ir įsitaisė priešais Kasdaną. 

- Aš nekvailioju. Turėjau rimtą priežastį įmurti, - jis iškėlė į 
viršų savo smilių. - Vienintelį kartą. 

— Kokia priežastis? 

— Tai asmeniška. Gerkite, - jis pasitraukė. - Mūsų laukia daug 
darbo. 

Kasdanas su pasimėgavimu siurbtelėjo kavos. Karštas gėrimas 
kiek nutvilkė gerklę. 

- Skambino Arno, - tarė Volokinas, įrėmęs kulnus į žemą 
stalelį. 

— Kas? 

- Arno, jūsų karinis patarėjas. Jis aptiko trečiąjį generolą. Mano 
galva, jūsų draugužis visą naktį nesitraukė nuo kompo ir nepa- 
leido iš rankų mobiliojo. Net dėl kalėdinio torto. 

Kasdanas susikaupė, jo mintys palengva ėmė rikiuotis logine 
seka. Trečiasis generolas Pi, žmogus, nuo kurio daug kas prasi- 
dėjo. 

- Jis surado Foržera? - paklausė. 

- Jūs prisimenate? Tikrai, tokia buvo jo pirmoji pavardė. Visų 
žinomas kaip Pi. Be to, jis dar buvo pasivadinęs Ganasjė, Klarė, 
Mizanenu. Pasak Arno, jis buvo tarsi tamsioji kariuomenės dvasia. 
Mefistofelis, kuris pasirodo kaskart, kai atsiranda kokio nešvaraus 
darbelio. Keturiasdešimt metų slaptų operacijų. Žinoma, jis buvo 
įsivėlęs į Kondoro planą. Ir daugybę kitų. Arno mums patarė būti 
atsargiems. Vyrukas įtakingesnis ir už Kondo Mari. Jis man davė 
jo namų adresą. 

— Kur jis? 

— Bjevre. Paryžiaus regionas. 

Armėnas pajudėjo savo griozdišku karkasu, atsistojo, susvyra- 
vo. Volokinas stovėjo greta ir prilaikė jį už alkūnės. 

- Palengva, tėvuk. Jūs nebesilaikote ant savo letenų. 

Kasdanas tylėdamas atsirėmė jam į petį. 

— Drožkite į vonią, - patarė berniokas. - Geras dušas sugrąžins 
galvą į vietą. Paskui keliausime pas generolą. Aš neabejoju, kad 
jis palaikė ryšius su sekta. 

Kasdanas dėbtelėjo į jį: 

- Kodėl? 

— Nes jis yra gudrių planų specialistas. O kai kalbama apie 
suktybes, nusikalstamas Čilės sektos įkūrimas prancūzų žemėje 
kaip tik jam. Hartmanas ir jo klanas čia atlieka ir karinį vaidmenį. 
Tikrų tikriausiai. Pirmyn, į dušą. O pakeliui papasakosite, kaip 
sekėsi jūsų vizitas į „Asunciėn“. 

— Iš kur Žinai, kad ten buvau? 

— Jūs man palikote raštelį, nebeatmenate? Be to, pasirausiau 
po jūsų kišenes. Jūs išsaugojote koncerto programą. Koncertas 
geras? 

- Super. 

— Eikite. Aš dar turiu paskambinti. 

Kasdanas atsirėmė į mansardos lubas ir nudrimblino į vonią 
kaip meškinas, prisisiurbęs midaus. 

Jie nusigavo į Bjevrą mušant vienuoliktą ryto. 

Vairavo Volokinas. Jis buvo atsispausdinęs planą ir pasidėjęs 
jį ant kelių, tad be vargo orientavosi keliuose. Neklausė Kasdano 
jokio patarimo, nes šis atrodė visai nusibaigęs. Jie važiavo palei 
mišką, kuris traukė akį savo raudonų lapų ir juoduojančių nuogų 
medžių kontrastais, ir rado dešinėje asfaltuotą kelią, pažymėtą 
lentelės užrašu: LE PONŠĖ. Tai ir buvo Pi sodybos pavadinimas. 
Jie įnėrė į mišką. Net pro volvo stiklą jautė oro drėgmę. Rausvą, 
pulsuojančią, organinę drėgmę... 

Už kelio posūkio išniro generolo namas. 

Iš tikrųjų ne vienas, o keli betono ir stiklo statiniai su vienaš- 
laičiais stogais, primenančiais actekų piramides. Tie namai atrodė 


patupdyti ant nukritusių lapų kilimo, tarsi nusklendę į smėlėtas 
gelmes povandeniniai laivai. 

Volokinas sulėtino greitį. Antrame aukšte rikiavosi siauri lan- 
gai, panašūs į ambrazūras. Pirmą aukštą juosė tamsaus medžio 
langai lakuotais rėmais. Kairėje buvo matyti briaunotas bokštas, 
lyg veržlus tenderis išskleista bure. Betono sienas margino lietaus 
šliūžės, nubrėžusios visokiausių ornamentų ir kontūrų. 

Kairėje buvo tuščia automobilių stovėjimo aikštelė. Volokinas 
kiek pavažiavo ir išjungė variklį. Abudu atsargiai išlipo, stengda- 
miesi netrinktelėti mašinos durelių. Paskui patraukė prie pagrin- 
dinio pastato. Pažliugusi žemė sugėrė jų žingsnių garsą. 

Valda buvo susiliejusi su kraštovaizdžiu, glaudžiai apglėbta 
atžalynų ir eglių. Kasdanas trūktelėjo varpelį. Šalia buvo pritai- 
syta telefonspynė ir stebėjimo kamera. Jokio atsako. Volokinas 
vėl apėjo automobilių aikštelę. Nė vieno automobilio. Pi namie 
nebuvo. Kiek paėjėjo atgal ir gerai įsižiūrėjo į namo duris ir langus, 
ar nematyti kokių gyvybės ženklų. Nieko. Volokinui dingtelėjo 
mintis, kad gal ir nevertėjo čia slapta šniukštinėti. Jis jau ėjo tyliai 
pasitarti su Kasdanu, bet išgirdo už namo triukšmą. 

Gagenimą, kuriam antrino vyriškas balsas. 

Jie tylomis apėjo pastatą, žengdami taku, vedančiu tolyn už 
sodybos. Priešais pamatė nedidelį tvenkinį. Jo krantai buvo ap- 
augę nendrėmis, o kitapus savo šakas it laumės ilgus plaukus virš 
vandens svarino gluosniai. 

Kairėje, prie tamsaus medžio trobelės, tarp pulko žąsų, kurios 
gageno ir tarškino snapais, stovėjo vyras. Jis atrodė įspūdingai. 
Labai aukštas, rusvai žalsvos spalvos striuke, kurios gobtuvas ir 
rankovės buvo apkraštuoti kailiu. Guminiai ilgi botai iki kulkšnių 
klimpo purvynėje. Jo plikas kiaušas, ant kurio šiaušėsi kelios žilų 
plaukų sruogos, vidurdienio šviesoje atrodė rausvas ir ryškiai 
išsiskyrė tamsaus vandens fone. 

Jie ėjo artyn. Net per atstumą Volokinui padarė įspūdį vyro 
stotas. Prakaulus, sulysęs veidas vis dar buvo nuostabus. Senatvė 
jo nesubjaurojo. Priešingai. Suliesėjimas išryškino aristokratišką 
jo grožį. Volo šyptelėjo. Tai buvo trečiasis jų generolas. Kaskart jis 
vylėsi susidurti su kokiu nors de Goliu. Pagaliau jį rado. 

Vyras kažką tyliai dudeno žąsims, maišydamas lesalą ant žemės 
stovinčiame kibire. Kai iki žąsų tebuvo likę kokie trys metrai, 
generolas Pi galiausiai teikėsi atsitiesti. Jo žvilgsnis buvo skvar- 
bus tarsi kiaurai perverianti kulka. Jis neatrodė nei nustebęs, nei 
išsigandęs. Atvirkščiai, šypsojosi, o jo raukšlės dar labiau apibrėžė 
veido bruožus kaip dailininkas, paryškinęs savo eskizą lengvais 
brūkšniais. Jo veidas buvo toks pat neįžvelgiamas kaip valcuota 
šarvuočio geležis. 

— Žiemą aš joms bruku kaštainius, - tarė jis skęsdamas garų 
tumuluose. - Čia mano paslaptis. Vėliau, daug vėliau, jų kepenys 
įgyja ypatingą skonį. Kaštainiai suteikia kepenėlėms riešutų sko- 
nio. Ir dar, manau, nuspalvina jas švelnia rausva spalva, - jis metė 
kaštainių saują žąsims, kurios plakėsi aplink jo kojas. - Perigore 
sakoma: „Rausvos kaip angelo užpakaliukas.“ 

Abu policininkai tylėjo. Pi, stebėjęs jų išraišką, nusikvatojo: 

— Nesiraukykite! Aš pats ir gaminu kepenėlių paštetą. Tai ne 
nusikaltimas. Ir ne koks barbariškumas, kaip sakoma. Žąsys — 
migruojantys paukščiai. Jos psichologiškai prisitaikiusios būti 
penimos. Be tų rezervų, kuriuos žąsys kasmet sukaupia, jos ne- 
pajėgtų skristi kelias savaites. Tad dar vienas mitas apie menamą 
žmonių žiaurumą... 

— Mūsų vizitas, regis, jūsų nenustebino, - pareiškė Kasdanas. 

— Mane perspėjo. 

— Kas? 

Pi gūžtelėjo pečiais ir vėl pasilenkė prie savo paukščių. Jo kaklo 
oda kabojo kaip gaidžio karuliai. Tas vienintelis ženklas ir išdavė, 

kad vyras įžengęs į ketvirtąjį amžiaus ketvirtį. Aštuoniasdešimties 
metų ar net senesnis. Vyras nepaliovė svaidęs kaštainių. 

Galop baigė ir geriau įsižiūrėjo į du savo lankytojus. 

— Kas jūs iš tikrųjų esate? Raitoji policija? 

— Majoras Kasdanas, kapitonas Volokinas. Kriminalinė poli- 
cija. Nepilnamečių teisių apsaugos brigada. Mes tiriame keturias 
žmogžudystes. 

— Ir jūs atkakote pas mane, ramiai sau gyvenantį tarp savo 
miškų, antrąją Kalėdų dieną. Kaip paprasta... 

— Mes manome, kad ši žmogžudysčių serija susijusi su Kolonija, 
arba „Asunciėn“. 

Pi nusiviepė. 

- Aišku. 

Jis pasuko priestato link nusivesdamas kartu ir savo pulką 
paukščių. Lengva buvo atskirti žąsinus nuo pilkšvų patelių: jų 
krūtinė ir galva buvo juodos. Generolas atidarė duris. Bent de- 
šimt žąsų nugageno iki pat slenksčio. Kitos nutapseno į tvenkinį 
turkštis. Jis nusimovė pirštines ir nuėjo prie savo lankytojų. 

- Nieko nežinau. Niekuo negaliu jums padėti. 

- Atvirkščiai, - tarė Kasdanas. - Jūs žinote Kolonijos istoriją. 
Čilėje ir Prancūzijoje. Jūs galite mums paaiškinti, kodėl mūsų 
vyriausybė leido tokiai sektai įsitvirtinti. Ne tik leido, bet dar ir 
suteikė autonominę teritoriją. Didžiausio teisingumo valstybė! 

Vyras atsisuko į tvenkinį daužydamas pirštines vieną į kitą. Prie 
kranto vanduo buvo visai juodas. Toliau šviesėjo, pereidamas į 
linksmą, šviesiai žalsvą spalvą. Dumbliai, vandens lelijos, smulki 
augmenija dengė vandens paviršių it lygus, šviesus audeklas. 

— Tai ilga istorija. 

— Mes tam ir atvykome, kad ją išgirstume. 

Pi atsigręŽė į juos: 

— Ar žinote, kas yra juodasis rajonas? 

— Ne, - beveik vienbalsiai atsakė abu partneriai. 

Generolas įsibruko pirštines į kišenes, paskui kiek paėjėjo. 
Volokinas spitrijo į akis, kurios spindėjo kaip dvi žvaigždės pil- 
kumoje. Rusas prisiminė Hegelio frazę iš universiteto laikų: „Kai 
žiūri žmogui į akis, atsiduri naktyje, o kai panyri į tą naktį, ji 
pasirodo siaubinga...“ 

- Juodasis rajonas, - pakartojo Pi, - tai - atskira vietovė. No 
mans land, kur demokratinės jėgos kartais privalo atlikti nešvarų 
darbą. 

— Jūs kalbate apie baudimus, - tarė Kasdanas. 

— Mes kalbame apie didelį pavojų. Teroro aktai, pasikėsinimai 
į Žmogaus gyvybę dabar vis dažnesni. Susidūrus su tokiais prie- 
šais, nebegali būti jokio gailesčio. Fanatizmas - pats baisiausias 
smurtas. Mes tegalime atsakyti tuo pačiu smurtu. O jei įmanoma, 
privalome jį pranokti... Kaip mėgo kartoti Šarlis Paskva*: „Reikia 
terorizuoti teroristus.“ 

— Tai - požiūris. 

Generolas grįžo prie pašnekovų. Striukės spaustukai sublizgo 
vidudienio saulėje. Jis ramiai šypsojosi. 

- Veikiau ilgos praktikos vaisius. Pagrindinės teroristų karinės 
pajėgos - paslaptis. Keletas vyrų galėjo nugriauti milžiniškus 
pastatus, nužudyti tūkstančius žmonių, parklupdyti galingiausią 
pasaulio tautą. Ir visa tai padaryti tuo vieninteliu ginklu. Paslap- 
timi. Vienintelis pasipriešinimas tiems užpuolikams - priversti 
juos prabilti. O kad ir kiek tirtume, mes vis dar nežinome, kaip 
cheminėmis priemonėmis palaužti kalinių valią. Lieka fizinės 
priemonės. Jos niekam nepatinka, bet pateisina lūkesčius. 

- Visa tai, - pareiškė Kasdanas, - retorika. Jūs tik įrodote, kad 
nesate geresnis už tuos, kuriuos persekiojate. 


* Charles Pasgua (gim. 1927) - dešinysis prancūzų politikas ir verslininkas. Buvęs vidaus reikalų 
ministras valdant prezidentui Jackues'ui Chiracui. 

- Kas sako, kad mes geresni? Mes - kovotojai. Kad ir kaip 
žiūrėtum. 

Volokinas prisiminė Alžyrą. Ypač Alžyro kautynes. 1957 metais 
generolas Masiu ir jo armija, turėdama ypatingas galias, per kelis 
mėnesius sužlugdė politinį karinį FLN aparatą. Jų ginklai: žmonių 
grobimai, suėmimai, bausmės. O ypač nuolatiniai kankinimai. Be 
abejo, siaubo politika pasirodė esanti veiksminga. 

Pi nenustygo vietoje ir vėl ėmė žingsniuoti. Jam iš burnos besi- 
verčiantys garų tumulai puikiai derėjo prie žilų jo plaukų sruogų, 
kurios plaikstėsi vėjyje. 

— Taigi Jungtinės Valstijos ne tokios veidmainės kaip mes. Jų 
teisinė sistema pradeda pamažu pripažinti kankinimo būtinybę. 
Bet visuomet atsiras švarios sąžinės apaštalų. Milžiniška armija 
tokių, kurie nieko neveikia, tik smerkia. Ir niekada nepasiūlo nė 
menkiausios išeities. Štai kodėl dabar labiau nei kada nors mums 
reikia juodųjų rajonų. 

- Jūs kalbate apie tokias vietas kaip Gvantanamas? 

- Ne. Gvantanamas - juodojo rajono priešingybė. Oficialaus 
įkalinimo vieta. Labai jau matoma. Nuolat pasikartojanti tema 
televizijos laidoms. Galiu jums paliudyti, kad svarbūs kaliniai 
kvočiami kitur. 

— Kurė? 

- Lenkijoje. Rumunijoje. Jungtinės Valstijos yra pasirašiusios 
su tomis šalimis sutartis. Tos šalys joms paskiria žemės sklypus, 
kur negalioja jokie įstatymai. Išskyrus veiksmingumo įstatymą. 
Taigi CŽV įkūrė įkalinimo centrus, kur tardomi „itin svarbūs 
taikiniai“. Tokie įtariamieji kaip Kalidas Šeichas Mohamedas, 
rugsėjo 11 dienos išpuolio smegenys, sučiuptas Pakistane. 

Nors tokio amžiaus, Pi, regis, puikiai žinojo aktualijas. Bet 
Volokinas vis vien nepatikėjo kalbomis apie slaptuosius rajonus, 
įslaptintus tardymo centrus. 

— Jūsų istorijos daro įspūdį, - įsiterpė jis, - bet jos toli nuo 
tikrovės. Pasaulį valdo įstatymai, taisyklės, sutartys. 

- Žinoma. Bet kas slypi už pačios sistemos? Žmonės, kurie 
bijo. Aš noriu jums garantuoti, kad tokius centrus organizuoti 
ėmėsi NATO. Lenkija jau priklauso NATO, o Rumunija siekia į 
ją įstoti. Buvo sudarytos slaptos sutartys. Gauti leidimai skristi 
virš jų teritorijų, nusileisti ir greta aviacijos bazių atlikti darbą. 
Šalys pasižadėjo laikytis nesikišimo politikos. Tie rajonai jau ne- 
bepriklauso nei Lenkijai, nei Rumunijai. Juo labiau nepriklauso 
Jungtinėms Valstijoms. Tai yra zonos, kur neveikia teisėtvarka, 
kur neveikia valstybių įstatymai. 

Kasdanas pertraukė: 

— Jūs norite pasakyti, kad „Asunciėn“ - juodasis rajonas? 

— Taip, Kolonija veikia tuo pačiu principu. Teritorija, kur nėra 
tautybės. Ten negali būti įvesta jokia teisėtvarka. Ten viskas lei- 
džiama. 

— Prancūzijai terorizmas pavojaus nekelia. Bent jau tokio kaip 
dabartinei Amerikai. 

- Štai kodėl Kolonija - mieganti ląstelė. Laboratorija, kuri kol kas 
nenaudojama. Mes nenorime žinoti, kas ten dedasi. Esame įsitikinę: 
ten tyrinėjimai stumiasi į priekį. Atėjus reikiamam momentui, mes 
galėsime pasinaudoti „Asunciėn“ žiniomis. Jos patirtimi. 

- Jūsų cinizmas atveria išties siaubingą tikrovę. 

- Vis ta pati problema, - šyptelėjo Pi. - Mėgstama, kad darbas 
būtų padarytas. Bet nenorima žinoti, nei kur, nei kaip. 

- Jūs kalbate apie tyrinėjimus, - neatlyžo Kasdanas. - Gal 
tiksliai žinote, ką dabar veikia bendruomenės vadai? į 

— Ne. Jie išmano įvairiausias priemones ir būdus. 

Įsiterpė Volokinas: 

— Viena iš priemonių yra susijusi su žmogaus balsu? 

- Taip, protokole rašoma apie garsą, bet daugiau nieko neži- 
nome. Vienu metu manėme, kad Hartmanas sukūrė tam tikrą 


44() 


balso šifravimo aparatą, kuris per šauksmus, balso moduliacijas 
padėtų užfiksuoti tiesą. Mes klydome. Hartmano tyrimas susijęs 
su kita balso dimensija. Man regis, ji daug pavojingesnė. Lyg ir 
slypinti virš skausmo... 

- Kai sakote „Hartmanas“, turite galvoje tėvą ar sūnų? 

- Aišku, sūnų. Tėvas mirė Čilėje dar prieš Comunidad emigra- 
vimą. Bet jo mirtis nesustabdė „Asunciėn“ plėtros. Hartmano 
dvasia... 

- Sukūrė mokyklą, - užbaigė Kasdanas. - Mums tai jau žinoma. 
Kokio amžiaus jo sūnus? 

- Sakyčiau, apie penkiasdešimties metų. Tačiau jo amžius, kaip 
ir tapatybė, lieka paslaptis. Brunas Hartmanas išmoko pamoką. 
Jaunystėje jis matė, kaip jo tėvą persekiojo, grasino skundais, ne- 
davė ramybės kvotomis. Jis suvokė, kad nustatyta vado asmenybė 
gali tapti silpnąja jo bendruomenės grandimi. Tad jis sutvarkė tą 
reikalą. Ir jei kurią dieną kokia nors bendrija prikibtų prie „Asun- 
cion', nerastų nė vieno atsakingo asmens, kurį galėtų sudoroti. 

Volokinas neatlyžo: 

— O kaip jūs manote, Hartmanas slepiasi Kose ar kur kitur? 

— Nežinau. Niekas to nežino. 

— Aš buvau Kolonijoje, - vėl prabilo Kasdanas. - Ten sutikau 
mediką, vardu Val-Diuvšanis. Jūs jį pažįstate? 

— Taip. Viena iš protingiausių „Asunciėn“ galvų. 

— Tai jo tikroji pavardė? 

- Žinote, kaip būna su tom pavardėm... 

— O kiek tokių kaip jis ten gyvena? 

— Manau, dvylika. 

- Tie, kurie atlieka tyrimus? 

— Nežinia, kaip grupė tvarkosi. Turi veikti taryba. Centrinis 
komitetas. Bet tie žmonės visada viską praneša Hartmanui. 

—- O jūs, - paklausė Volokinas, - kokie jūsų ryšiai su „Asun- 
cidon'? 

— Kai jie buvo įsikūrę Čilėje, aš gyvenau jų bendruomenėje. 
Padėjau jiems įsikurti Prancūzijoje. Ir dabar rūpinuosi jais. 

— Aš maniau, kad tiems čiliečiams atsikraustyti į Prancūziją 
padėjo La Briujeras. 

- Tas senis La Briujeras... Iš tikrųjų jis pasirūpino keleto jų 
perkėlimu. Bet kitkam jam pritrūko parako. Sukurti tą Freistaadt 
Bayern. Laisvą valstybę. 

Kasdanas akivaizdžiai vis labiau nervinosi: 

— Mes ieškome, kaip patekti į Koloniją. 

- Pamirškite. Ten niekas negali pakliūti. Nei legaliai. Nei aplin- 
kiniais keliais. Mes įtvirtinome tą nedidelį pasaulį ir viena, ir kita 
prasme. Ten neįmanoma patekti. Ir iš ten neįmanoma ištrūkti. 

- Kodėl jūs taip atvirai viską pasakojate? - pasidomėjo Volo- 
kinas. 

— Ši informacija prieinama visiems. Internete. Spaudos pusla- 
piuose. Ministerijų kuluaruose. Tik nė vienas negali ja pasinaudo- 
ti. Ir niekas ja netiki. Tai, gali sakyti, Kolonijos esmė. Aš galiu jums 
nupasakoti mašinos mechanizmą. Bet jūs jos vis vien neturėsite. 
Juridiškai mašina neegzistuoja. Nors ji pranoksta vaizduotę. 

Vyrai nutilo. Gageno žąsys. Pi atsistojo ant tvenkinio kranto 
kiek aukštėliau ir įdėmiai įsižiūrėjo į Kasdaną. Už jo pečių plū- 
duriavo žali tvenkinio dangalai. 

— Keista... - sumurmėjo, - man regis, aš tave pažįstu. 

Kasdanas krūptelėjo išgirdęs tujinimą. Jis papilkėjo. Paskui 
išblyško it numirėlis. 

— Taip... Pažįstu tave. 

- Aš tavęs - ne, - pro dantis iškošė armėnas. - Tokį niekšą kaip 
tu prisiminčiau. 

- Ar prieš tapdamas faru kartais nebuvai kariškiu? 

— Ne, - Kasdanas persibraukė ranka veidą. - Grįžkime prie 
Kolonijos. Jūs prisimenate tyrimus, kalbate apie karinius kozirius. 
Iš to, ką žinome, mums labiausiai rūpi blogas elgesys su vaikais. Ir 

tie fanatikai, kurie kelia į padanges bausmę ir senų laikų religinį 
tikėjimą. 

Pi pasilenkė ir pakėlė medgalį. Abiem rankomis ėmė tikrinti 
jo tvirtumą. 

- Ar žinote, kokia žiauraus elgesio su nepilnamečiais statistika 
vien Prancūzijos teritorijoje? Taigi. „Asuncidon“ vaikai bent jau ko 
nors išmoksta. Drausmės ir tikėjimo. Jie įpranta prie kančios ir 
tampa tikrais kareiviais. Šiaip ar taip, jų auka nėra bergždžia. Jie, 
nors netiesiogiai, stiprina mūsų ginkluotą galią. 

- Sumautas niekšas, - suniurnėjo armėnas. - Tai tu gali įsi- 
vaizduoti tuos vaikus, kurie klusniai leidžiasi kankinami? Juk tai 
berniukai! Niekuo nekalti, kurie... 

Pi prikišo savo medžio gabalą Kasdanui prie pat veido: 

- Tie vaikai nenukrenta iš dangaus. Jie priklausomi nuo savo 
tėvų, o šie visi - „Asuncion“ nariai. Laisva valia ir neprieštarau- 
jantys. 

Volokinas pastebėjo blizgančius Kasdano smilkinius - jis buvo 
apsipylęs prakaitu. 

Rusas griebėsi apgaulingo manevro: 

— Mes turime įrodymų, - sukčiavo jis, - kad Hartmano ir jo 
klikos įsakymu pagrobta nemaža vaikų, dainavusių Paryžiaus 
bažnytiniuose choruose. 

- Juokinga. Kolonijos vadovai niekada šitaip nerizikuotų. Jie 
turi savo vaikų. Jūs nepažįstate gyvenimo „Asunciėn“ bendruo- 
menėje. Tai uždaras, autonominis pasaulis, gyvenantis iš savų 
resursų. 

Kasdanas kiek atsitraukė. O kai prabilo, atrodė susitvardęs: 

— Mes tiriame keturių asmenų nužudymą. Tarp aukų - Vil- 
helmas Giotsas, Alenas Manuri, Režis Mazuajė. Tie vardai jums 
nieko nesako? 

Vilhelmas Giotsas, taip. Aš jį pažinojau iš Čilės laikų. Jis bu- 
vojo ir Prancūzijos Kolonijoje, kai ji buvo įsikūrusi Kamarge. Kiti 

vardai man nieko nesako. Kodėl tos žmogžudystės galėtų turėti 

ką nors bendra su „Asunciėn ? Jūsų tyrimas nėra nei baigtas, nei 
baigtinas... 

Kasdanas nejudėjo, kojos buvo lyg įaugusios į purvynę. 

— Ar „Asunciėn“ vaikai galėtų būti išmokyti karo amato? Ar 
galėtų mokytis žudyti? 

- Toks parengimas yra numatytas, bet ne vaikams. Iki mutacijos 
berniukai tik dainuoja. Paskui, atėjus lytinei brandai, jie pereina į 
kitą mokymo etapą. Kova. Karo menas Agogė - kaip Spartoje... 

— Ar žinote, dėl ko žlugo Sparta? 

- Ne. 

- Dėl nusilpusio kraujo. „Asuncion“ galėtų kilti poreikis gauti 
naujų vaikų ir taip atšviežinti savo gretas. Įlieti kraujo. 

Pi nusviedė savo medgalį ant žemės. Jis neteko savitvardos. 

- „Asunciėn“ kasmet priima naujų šeimų. Savanorių. Jūsų 
istorijos apie pagrobimus juokingos. 

- Comunidad galėtų prireikti ypatingų vaikų. Vaikų, kurie turi 
ypatingą balsą. Vaikų, kuriuos galėtų atrinkti tokie chorų vadovai 
kaip Giotsas ar Manuri. 

- Jūs kliedite. 

Kasdanas žingtelėjo artyn. 

— Ne. Tai todėl tu čia dedi į kelnes! 

- Jau žinau, kur esu tave matęs, - tarė Pi prisimerkdamas. - 
Taip, aš atpažinau tave... 

- Ten tvarką daro Kolonijos bepročiai, Foržera! Jie bijo. Jie 
žudo, kad nutildytų žmones. Žmones, kurie ką nors žino! Ką 
nors, ką Žinai ir tu! 

- Tu mane pavadinai Foržera... Tuo metu aš taip ir vadinausi, 
o tu, tu... 

- Jie žudo už savo valdos ribų, o tai jau yra jų klaida. Nes tos 
žmogžudystės vyksta Prancūzijoje, o čia jau mūsų teritorija, su- 
pranti? 

— Kamerūnas. 1962-ieji. 

— Kada tokie niekšai kaip tu liausis kenkę? 

- Jau atpažinau, - suniurnėjo Pi. - Tu - tas niekšelis, kuris... 

Armėnas ištraukė iš dėklo ginklą ir įrėmė vamzdį seniui į 
krūtinę. 

— Kasdanai, ne! 

Volokinas puolė prie jų. Šūvio trenksmas jį prikaustė prie 
žemės. Jo akyse scena persimainė. Generolas prilipo prie medžio, 
slystelėjo kamienu ir nudribo ant žemės - veidu į purvą. Žąsys 
išsilakstė palei tvenkinį. 

Kasdanas žengė žingsnį ir dar kartą iššovė. Į nugarą. 

Volokinas sugriebė armėnui už peties. Ir sustugo: 

- Jūs išprotėjote? Po velnių, kas čia dedasi? Kas dedasi? 

Kasdanas išsilaisvino iš Volokino gniaužtų ir priklaupė ant 
vieno kelio. Surinko iššautas gilzes. Užsimovė latekso pirštinę. 
Panardino pirštus į garuojančias žaizdas. Ieškojo kulkų, kurios 
pervėrė generolui širdį ir stuburo smegenis. 

Volo atsitraukė brisdamas per klampynę ir tyliai vapėdamas: 

— Kas čia dedasi? 

Tada jo ausys pagavo keistą garsą, sklindantį kordito tvaiko 
prisigėrusiu oru. 

Pasikūkčiodamas graudžiai raudojo Kasdanas. 

— Lionelis Kasdanas mirė 1962 metų rugpjūčio 23 dieną. Vie- 
noje pasaloje prie Bafango, į vakarus nuo Kamerūno. Tada jam 
buvo devyniolika metų. 

- O kas jūs? 

— Aš atradau Afriką 1962 metais. Septyniolikmetis bernas. 
O tu atsimeni, ką veikei būdamas tokio amžiaus? Aš galandau 

savo svajones kaip galandami peiliai. Malro. Keselis. Sandraras. 
Nuotykis, veiksmas, kova. Ir ne tik. Ir visa tai lydintys žodžiai. 
Įsivaizduodavau, kad būsiu rašytojas. Iš pradžių - aktyvus gyve- 
nimas, paskui - rašymas. Pasirinkau tokį kelią turbūt paveiktas 
Rembo, o ne de Golio. Tariau sau, kad pirmiausia turi gyventi, 
o tik paskui rašyti. Ir kad gyventum, pirmiausia turi mirti. Nuo 
kulkų. Nuo saulės. Nuo moskitų. 

Kasdanas kalbėjo bespalviu balsu. Žvilgsnį įbedęs į vieną taš- 
ką. Į prietaisų skydelį. Volokinas atvairavo iki degalinės. Išjungė 
variklį. Salone tvyrojo ledinis šaltis. Vėl ėmė lyti. Lašai atsargiai 
beldė į automobilio stiklus. Ir pats rusas nebežinojo, kur jie. 

- Atsakykite į mano klausimą: kas jūs? 

Kasdanas, regis, negirdėjo. 

— Kai atsidūriau Jaundėje, nesijaučiau svetimas. Tai buvo ta 
pati Prancūzija, tik nyki jos apraiška. Ten galėjai rasti visus šalies 
ženklus: „Peugeot“, prekybos centrus „Monoprix“, „Moulinex“ 
produkciją... telekomunikacijas, valstybines mokyklas ir mokyto- 
jus. Bet visa raudonavo, buvo išklerę, nutrinta. Tai - Prancūzija, 
tik išversta tarsi pirštinė, atidengusi savo vidurius saulei. Tragiškas 
farsas, kai tiesa apie žmogų iškyla visa savo nuogybe. 

Kelias savaites išbuvę vienoje vietoje, išvykome į šiaurės vaka- 
rus, į Kutabos kareivines, ten, kur buvo gerokai karšta. Galėčiau 
tau valandų valandas pasakoti, kaip ten gražu. Ir kokie gražūs 
buvome mes, koviniai būriai. Žalia mūsų karinių uniformų spal- 
va kontrastavo su laterito*' spalva. Septynioliktasis Jūrų laivyno 
pėstininkų batalionas... Buvome šaunūs. Didvyriai. Susilieję su 
ta saulės žeme... 

Aš tavęs pagailėsiu ir smulkiai nepasakosiu apie politinį kon- 
tekstą. Apskritai Kamerūnas buvo grąžintas tautai. Kolonistų lai- 
kai baigėsi. Bet tvarkos dar nebuvo. Ir prieš paliekant šalį reikėjo 


* Eliuvinė nuosėdinė raudonos spalvos uoliena. 

sunaikinti sukilėlių būrius - Kamerūno tautų sąjungos vaikinus 
ir švarią teritoriją perduoti prezidentui Ahidžui - „prancūzų 
draugui“. Kad jis ir toliau mums tiektų maisto produktus. 


Bjauriausia, kad oficialiai mes jau nebeturėjome teisės ten 
būti. Gali pavartyti archyvus. Tu niekur nerasi jokios užuominos, 
jokio pranešimo apie mūsų veiksmus. Jokio raštiško įsakymo. 
Buvo draudžiama kelti Prancūzijos vėliavą. Draudžiama vartoti 
žodžius „tinklas“, „sektorius“ ir t. t. Bet darbas turėjo būti atliktas. 
Mums skyrė dvi užduotis. Sunaikinti sukilėlių būrius. Nukreipti 
liaudį į teisingą kelią. Tuos visus valstiečius, kurie simpatizavo 
partizanams. 

Iš pradžių buvo skiriamos nepavojingos operacijos. Saugoti 
geležinkelį. Lydėti vilkstines su prekėmis. Mūsų tebuvo vienintelė 
kuopa. Visoms operacijoms - 200 vyrų. Paskui nusileidome prie 
Balengo ežero ir žygiavome palei jį, kol pakliuvome į pragarišką 
trikampį, kurį nubrėžė trys miestai: Bafusamas, Džangas ir Ba- 
fangas. Iš pradžių judėjome šarvuočiais. Paskui teko brautis per 
brūzgynus pėsčiomis, ant nugarų -kuprinės su manta. Tada buvo 
prasidėjęs liūčių sezonas. Patekome į pragariškai įsisiautėjusią 
liūtį, škvalus. Mums iš po kojų slydo žemė, maišėsi su vandeniu, 
kliokė upeliais ir nešė mus su savimi. 

Stipome iš baimės ir kartu jautėmės stiprūs, turėdami savo gin- 
klus. Tas pats ir su giria. Viena vertus, kas gali būti slogesnio už 
šitą drėgmės pritvinkusią tamsą, knibždėte knibždančią sukilėlių, 
kurie dėl savo magiškų galių manė esą nenugalimi. O kita vertus, 
giria buvo nuostabi. Kai pagaliau artėjant nakčiai būrys įsikurda- 
vo pailsėti, galėdavo ramiai gėrėtis pasakiška proskynų žaluma, 
jonvabalių spindėjimu, kvėpti drėgnos žemės aromatą... 

Netrukus visi suprato, su kuo turime reikalą. Turiu galvoje 
mūsų vadus. Su maištininkais niekada nesusidurdavome. Bet su 
jais visai supanašėjo mūsų kapitonas Lefevras ir jo leitenantas 

Foržera. Du niekšeliai, ką tik atsibastę iš Alžyro, apsėsti minties 
apie „sensibilizacijos kampaniją“, kurią ketino įgyvendinti kai- 
muose. „Sensibilizacija“ - tai eufemizmas, kad nereikėtų sakyti 
„Žmonių terorizavimas“ ir „bet kokio noro bendradarbiauti su 
KLS (Kamerūno liaudies sąjunga) išmušimas“. Teroras buvo vyk- 
domas labai paprastai. Į kaimus įsiveržę baudėjai žudė, niokojo, 
degino namus. Ten rasdavo tik beginklius civilius. Moteris, vaikus, 
senius. Šlykštu. 

Mūsų abu karininkai pašėlo apimti kankinimo aistros. Vie- 
noje vietovėje - nebeatmenu jos pavadinimo - jie įkūrė ope- 
racinę apsaugos įrangą. Iš tikrųjų ten buvo įkurtas tardymo 
centras. Jie naudojo elektros įrenginį, mūsų radijo ryšio gene- 
ratorių, tam tikrą nešiojamąjį generatorių, varomą dyzeliniais 
degalais. Aš niekad nepamiršiu jų kvapo. Ir tą kvapą lydinčių 
klyksmų... 

Bet atsitiko dar blogiau. Šauktiniams patiko tos niekšybės. 
Žmogus - tikras šiukšlė. Jei ne šiukšlė, tai bailys. Tie, kurie ne- 
norėdavo žaisti tų žaidimėlių, vis vien dalyvaudavo, nes bijodavo 
represijų. Ir taip pamažu virto žvėrimis. Mes svaigome. Ir kartu į 
smegenis lindo neaiškios neramios mintys, nuo kurių darydavosi 
negera. Ir imdavo dar didesnis įniršis. Tam tikra prasme mes 
nekęsdavome savo aukų. Visų tų kaimo kvaišelių, kurie darydavo 
sandėrius su savo priešu. Mes nekentėme Afrikos. Nekentėme 
lietaus, kuris vis pliaupė... 

Tučtuojau šovė mintis apie dezertyravimą. Tai padaryti nebuvo 
labai sunku. Rasti palydovą. Pasivogti civilinius drabužius. Bėgti 
į mišką. Per kelias dienas galėjau nusikasti iki Nigerijos. Šiaip ar 
taip, tai būtų neleistinas bėgimas. Bet aš privalėjau sustabdyti 
tą mašiną. Išlaisvinti ir kitus iš tų dviejų pamišėlių. Privalėjau 
išgelbėti juodaodžius. Tebuvo vienintelė išeitis: nugalabyti niekšus, 
kurie pasivadino mūsų vadais. Ėjo dienos, o aš kūriau planus. 
Net nesuvokiau, kas dedasi aplinkui. Aš taip pat buvau niokojęs, 

griovęs, grobęs... Bet vaikščiojau aukštai iškelta galva. Nes turėjau 
planą. Greitai visa tai sustabdysiu. Išgelbėsiu Afriką! 

Tuo metu pakliuvome į pasalą. Veikiausiai buvome per kokius 
dešimtį kilometrų nuo Bafango. Pačioje džiunglių glūdumoje. 
Nuaidėjo pirmieji šūviai. Kliokiantis lietus slopino visus gar- 
sus. Nuo šūvių į skutus pasipylė lapai. Medžio žievės atplaišos 
su trenksmu perplėšė lietaus uždangą ir prieky manęs sudri- 
bo žmogus. Lionelis Kasdanas, labai tikintis armėnukas, kuris 
jau keletą savaičių nebekalbėjo. Mano amžiaus vaikinukas, 
išsprogusiomis akimis, regis, laukęs lyg ir Paskutinio teismo. 
Bent jau taip tada maniau. Šūvių krušai siaučiant tariau sau: „Na 
va. Pagaliau Dievas apsisprendė. Galas visiems...“ 

Šniokščiant liūčiai Lefevras ir Foržera šūkavo komandas. Vyrai 
mėgino slėptis, o virš jų grėsmingai kybojo lašų ir kulkų, van- 
dens ir geležies marška. Mane sukaustė paralyžius. Apmiriau. 
Priklaupęs prie Kasdano, spygsojau į akis, kuriose jau viešpatavo 
mirtis, ir laukiau, kada ji ateis ir manęs. 

Bet aš nemiriau. Švilpė kulkos. Pliaupė lietus. O aš stirksojau 
ten ir buvau nesunaikinamas. Tada supratau, kodėl. Mane Dievas 
įtraukė į savo planus. Taip, Jis mane bandė, bet taip pat suteikė 
progą įgyvendinti Jo kerštą. Progą pabėgti ir kitu vardu išsigelbėti. 
Aš apieškojau lavoną. Radau jo piniginę. Ten buvo viskas. As- 
mens dokumentai. Kariniai dokumentai. Šeimos nuotraukos. 
Viskas. Pasiėmiau popierius ir nutempiau kūną į priedangą. Ten 
pagaliau pasislėpiau nuo šūvių papliūpos. Tik aš nebebuvau tas 
pats. Nebebuvau Etjenas Žiuva - toks mano vardas ir pavardė, 
nebuvau ir Lionelis Kasdanas. Aš buvau niekas. Tik ginkluota 
ranka. Dievo įrankis, kuris eis žudyti. Sunaikinti tų bepročių, 
kurie mus įtraukė į šį pragarą. 

Tą dieną pasaloje iš mūsiškių težuvo vienintelis Kasdanas. Kas 
dėjosi kitoje pusėje, nežinia. Sukilėliai taip ir ištirpo liūtyje. Mes 
jų net nepamatėme. Visiems kilo tas pat klausimas, ar tik tos 

istorijos apie raganavimą nebus tikros. Grįžome į dislokacijos 
bazę. Palaidojome Kasdaną. Dėl karščio ir drėgmės ilgiau jo laikyti 
negalėjome. Apmąsčiau savo padėtį. 

Lefevras ir Foržera buvo kaip išprotėję. Jie nenorėjo nei grįžti 
į Kutabą, nei reikalauti pastiprinimo. Tik veržėsi viską aplinkui 
padegti. Sutraiškyti sukilėlius. Nukankinti jų bendrininkus - 
kaimiečius. Atkeršyti visam kraštui už mūsų pažeminimą! O 
kareiviai - ir jie! - buvo viskam pasirengę. Tuo metu visi tapo lyg 
nenormalūs. Visi alkani. Visi bijojo. Visi karščiavo. O Kasdano 
žūtis dar labiau pakurstė visų mūsų pyktį... 

Išžygiavome. Kapitonas ir leitenantas turėjo taikinį. Lyg ir 
dispanserį. Apylinkės ligoninę, įtariamą priglobiant sukilėlius - 
pusdienis kelio pėsčiomis. Atėję pamatėme plaušaplyčių pastatą, 
pilną sergančių vaikų ir senių, nėščių moterų. Visus išvarė lauk 
ir padegė namą. Tada tie du mėšlo gabalai „apklausė“ moteris ir 
vaikus. Vargšeliai net nesilaikė ant kojų. Jų tvarsčiai atsivyniojo. 
Žaizdos priviliojo muses. Buvo žiauru. Jie nieko nesuprato. Iš 
baimės klykė. Tada Foržera ėmė stumti vaikus į ugnį. Vaikai 
šaukė. Spyrėsi metami į ugnį. Foržera juos tempė už kojų ir jiems 
nebeliko išeities. Kryžiaus žygis truko visą dieną. Visi ligoniai 
sudegė gyvi. Tie, kurie nepajėgė paeiti, buvo tempiami ir mėtomi 
į ugnį kaip lavonai. 

Kai viskas baigėsi, mus užgriuvo tyla. Pelenų skonis burnoje. Ir 
gėda. Lefevras ir Foržera jautė, kad mūsų netenka. Kad nebetoli 
maištas. Reikėjo palaikyti tokį mūsų siautulį. Ir jie mus nuvedė iki 
kito kaimo. Ten radome užsilikusias moteris ir vaikiūkščius. Vyrai 
išsilakstė anksčiau, bijodami tiek sukilėlių - naktį, tiek prancūzų 
armijos - dieną. Tada karininkai mums įsakė kiek atsipalaiduoti ir 
pasilinksminti su moterimis ir mergaitėmis... Ir eiliniai patraukė 
ten. Tarsi dar giliau pasinerti į kartėlį. Atkeršyti juodaodžiams, 
kurie mus pavertė monstrais. 

Visą naktį moterys klykė savo lūšnelėse. Ten buvo ir visai mažų 
mergaičių. Kai kurioms nebuvo nė dešimties metų. Dar su ke- 
liais vaikinais likau stovėti prie laužo kaip suakmenėjęs. Per kelis 
metrus nuo manęs Lefevras ir Foržera, visai abejingi šauksmams, 
panikai, kurpė rytdienos žygio planą. Jų beprotybė tvyrojo visur. 
Akių spindesy. Lūpose, kurios kažką vapėjo, kai vaikams matant 
buvo prievartaujamos jų motinos. 

Jie nuėjo ilsėtis į vieną atokiau stovėjusią trobelę, lydimi dviejų 
čadiečių, kurie buvo mūsų žvalgai. Atėjo metas veikti. Nuėjau 
pasirengti žygiui, paskui pasislėpęs brūzgynuose laukiau. Bent 
vienas iš jų tikrai išeis į lauką nusičiurkšti. Ir iš tikrųjų, vos 
pradėjus brėkšti, pasirodė Lefevras. Jis buvo apsivilkęs dželabą, 
matyt, vietoj chalato. Kai atsistojo ištuštinti šlapimo pūslės, 
trinktelėjau savo 45 kalibro pabūklo vamzdžiu jam per pakaušį. 
Kalbėti negalėjau. Visą naktį sugniaužtu kumščiu laikiau užsiėmęs 
burną, kad neimčiau staugti. Įrėmęs vamzdį jam į nugarą įvariau 
jį į džiungles. Ėjome. Ilgai. Abudu - ir jis, ir aš - žinojome, kad 
slenkame sukilėlių pusėn. Kiekvienas žingsnis mus artino prie jų 
ir galėjo tapti paskutinis. Bet tai buvo nesvarbu. Galėjau ir žūti 
drauge su juo. Svarbiausia - sunaikinti mūsų pulko ligos šaltinį. 
O Etjenas Žiuva jau buvo miręs. 

Atsivilkome iki proskynos. Raudonų žemių rato, apaugusio 
medžiais ir krūmokšniais. Lefevras buvo liesas ir ilgas kaip žalga, 
beveik nuplikęs keturiasdešimtmetis linksmuolis. Kai panoro 
atsigręžti, trinktelėjau jam ginklo buože per makaulę. Jis nugriu- 
vo. Dar kartą vožiau. Iškentė nesurikęs. Galbūt bijojo patraukti 
sukilėlių dėmesį. O gal iš kariškos savigarbos. Nežinau. 

Aš jam taip smarkiai trinktelėjau, kad buožė perskilo pusiau. 
Tada automatą pasikabinau ant peties ir ėmiau jį spardyti. Lefe- 
vras pamėgino atsistoti. Aš jį kaskart bato smūgiu partrenkdavau 
žemėn. Jo veidas, gerokai sumaitotas, persikreipė. Mėsos ir žemių 
marmalynė. 

Jis nebejudėjo, bet dar buvo gyvas. O aš jį vis spardžiau. Spy- 
riai į nugarą. Pilvą. Veidą. Paskui kareiviško bato kulnu sten- 
giausi suknežinti tai, kas dar buvo likę. Kaukolę. Skruostikaulius. 
Šonkaulius. Stuburo slankstelius. Prieš akis iškilo vaikai, sumesti 
į ugnį. Moterys ir mergaitės, klykiančios lūšnose. Ir talžiau jį, 
talžiau, kol pajutau, kaip traška kaulai po geležimi kaustytais 
padais. Galop lioviausi. Nežinau, ar jis buvo miręs, bet žmogus 
jau nebebuvo. Tik krūva kraujuojančios mėsos. 

Tramdydamas drebulį, atsukau kanistrą, kurį buvau atsinešęs 
kartu, ir išpyliau benziną. Turėjau žiebtuvėlį - tėvo dovanotą prieš 
man išvykstant. Žinojau, kad jau niekad savo šeimos nebepamaty- 
siu. Čirkštelėjau žiebtuvėlį ir numečiau jį ant gulinčio kūno. 

Lietus mane grąžino į tikrovę. Aš vis dar buvau gyvas. Sukilėliai 
taip ir nepasirodė. Mano dalinys buvo už milijono šviesmečių. O 
iš kapitono Lefevro telikusi pelenų ir kaulų krūva, jau merkiama 
liūties ir maišoma su purvu. Man teliko bėgti į vakarus. Po dviejų 
ar trijų dienų žygio turėčiau be vargo pereiti Nigerijos sieną. 

Tą ir padariau. Gerdamas lietaus vandenį nuo lianų lapų. Valgy- 
damas manijokus, kurių buvau pasiėmęs su savimi. Stengiausi 
laikytis takų. Prieidavau vaiduokliškus kaimus. Drebėdavau na- 
ktimis, knibždėte knibždant visokiausiems gyviams. Tūkstančius 
kartų krūpčiojau jau manydamas, kad užsiroviau ant KLS arba ant 
mūsiškių būrio, bet nepalioviau ėjęs. Po trijų dienų nusigavau iki 
Kroso upės. Sumokėjau žvejui ir jis man padėjo perplaukti sieną 
užpelkėjusiais upės atšakų labirintais. Paskui leidausi tiesiai į 
pietus, kol atsibasčiau į Nigerijos miestą Kalabarą. Iš ten lėktuvu 
nuskridau iki Lagoso. O ten sėdau į reguliaraus reiso lėktuvą, 
skrendantį į Londoną, nes Nigerija - angliakalbė. 

Kas buvo paskui, tu jau žinai. Vyras, parskridęs į Londoną, 
buvo Lionelis Kasdanas. Turėjau planą. Tikrasis Kasdanas, mano 
akyse nušautas, vis kalbėdavo apie vienoje Venecijos lagūnos 
saloje įsikūrusį vienuolyną, priklausantį armėnų vienuoliams. Jis 

prisiekė, jei liks gyvas, užsidaryti ten ir pasisemti Žinių apie savo 
tautos kultūrą. Aš įgyvendinau jo pažadą. Iš Londono išskridau 
į Italiją ir nusigavau į armėnų San Ladzaro vienuolyną. Abatijos 
šventikai, knygos, net akmenys tapo mano metamorfozės liudyto- 
jais. Kai 1966 metais iš ten išvykau, iki kaulų smegenų buvau virtęs 
armėnu. Laimėjau konkursą į policiją ir toliau viskas žinoma. 

Ilgai tylėjęs Volokinas suniurnėjo: 

— Atsimenu. Kartą muilindamas man akis jūs pasakojote 
savo atsiminimus iš anų laikų. Mane nustebino viena frazė. Vie- 
na poetiška frazė: „Varpinės paunksmėje, rožynų ramybėje aš 
tyrinėjau armėnų abėcėlės kontūrus ir raižinius, aptikdamas 
žiedlapių, akmenų ir plaukiančių debesų linijas...“ 

— Aš nemelavau. Nuo to laiko aš niekad nebemelavau. Lione- 
lis Kasdanas grįžo į gyvenimą. Ir niekada nebeperžengė linijos, 
nubrėžtos persekiojant blogį - kad ir koks būtų jo pavidalas. 

Volokinas suniurzgė keistu balsu, kurio intonacijos išdavė ir 
pasibjaurėjimą, ir švelnumą: 

- Jūs tikras pamišėlis. 

- Pamišėlis ne aš, o karas. Galiu tau prisiekti: prieš atsidur- 
damas Afrikoje, kai dar neturėjau ir septyniolikos, buvau ramus 
berniukėlis. Tas karas man buvo lyg elektros šokas. Jis sujaukė 
mano smegenis. Per tą prakeiktą karą man teko išgyventi krizes, 
košmarus, įkyrių minčių siaubą. Gali tikėti, gali netikėti, bet 
visų pirma aš pats buvau auka. Paprasta nepaprastų įvykių auka. 
O gal atvirkščiai. Nepaprasta auka įvykių, kurie visu šlykštumu 
atskleidžia paprasto žmogaus žiaurumą. 

Jaunasis rusas įkišo raktelį ir įjungė variklį: 

— Parvešiu jus namo. 

Naktis. 

Jo pirmoji mintis: dabar naktis. Ir antroji: jis grįžo iš toli. Sunkus 
it švinas miegas. Besapnis. Be laiko suvokimo. Nesusigaudė, nei 
kelinta dabar valanda, nei kur jis yra. 1962-ieji, takas į Bafusamą? 
Ar 2006-ieji, savas butas? 

Jis pakėlė galvą, bet ji vėl nukrito. Įsiklausė į savo kūną. Burna - 
tarsi pilna pelenų. Siaubingas troškulys. Jis gulėjo savo lovoje. 
Vakar vakare pasitiekė ypatingą kokteilį. Smogtuvą. Ksanaksas. 
Stilnoksas. Loksapakas. Po tabletę kiekvieno ir viskas užpilta 
gazuotu vandeniu. 

Poveikį pajuto iškart. Molekulės ištirpo jo skrandyje išplisdamos 
it magnetinės bangos, apgaubdamos kiekvieną nervinę skaidulą 
nuskausminamuoju geliu, sulėtindamos smegenų reakciją, visą jo 
organizmą panardindamos į palaimingą sąstingį. Kietą miegą. 

Dabar jo dvasia išgyveno naują nuostabų potyrį. Švarumo 
jausmą, kuris užliejo jį nuo galvos iki kojų. Jo dvasią apgaubė 
blizgančio sniego švarumas, be menkiausios tamsios dėmelės. Jį 
supo skaidri tyla. Iš kur šis skaistumo jausmas? Griūvančio į purvą 
Foržera vaizdas privertė jį sudrebėti. Negi dabar tokią ramybę jam 
teikė jo nusikaltimas? Ne. Šis absurdiškas veiksmas tik padėjo 
atslūgti niekad taip ir neatlėgusiam pykčiui. Šitaip pasireiškė at- 
kakliai metų metus persekiojęs nesąmoningas siekimas keršyti. 

Iš to jis nepatyrė nei palengvėjimo, nei pasitenkinimo. Reikėjo 
tai padaryti, štai ir viskas. Praeities dėlei. Vaikų, sudegusių ligo- 
ninėje, dėlei. Moterų, išprievartautų lūšnose. Reikėjo baigti prieš 
keturiasdešimt metų džiunglėse pradėtą darbą. 

Švarumo jausmas kilo iš kitur. 

Jis prakalbo. Jis prisipažino savo nusikaltimą. Tą bjaurų veiks- 
mą, kurio niekad nepajėgė prisipažinti. Nei Dievui. Nei savo psi- 
chiatrui. Nei Narinei. Tą apnuodytą krešulį jis išspjovė Volokinui 

po kojomis. Žodžiai išsiveržė iš lūpų, suformuodami jo skausmą 
ir kartu išstumdami jį. Ir dabar jis jautėsi labai švarus ir švytėjo. 
Ir viską galėjo pradėti iš naujo. 

Kažkas dzingtelėjo. Ne sieninis laikrodis. Ne stalinis. Jo kam- 
bario durys uždarytos. Įtempė ausis. Čakšėjimai. Pokštelėjimai. 
Kažkas kuitėsi virtuvėje. 

Jis pašaukė: 

— Volo? 

Kai prabudo, kambary buvo šviesu. Dabar už lango vėrėsi blau- 
suma. Nepajudinama makaulė. Skudurai išmėtyti ant fotelio čia 
pat, prie lovos. O viduje - vis tas pats palengvėjimas. Šįryt, nepai- 
sant nemalonaus chemijos kvapo burnoje, nepaisant vakarykščio 
nužudymo, jis jautė lengvumą. Lengvumą ir išsilaisvinimą. 

— Volo! - vėl pašaukė. 

Tyla. Sukaupęs visas jėgas, atsikėlė. Užsitraukė sportinį medvil- 
nės megztinį ir pravėrė savo kambario duris. Bute buvo tuščia. 
Ruso ir pėdos ataušusios. Laikydamasis sienos, Kasdanas apėjo 
visus kambarius. Be kavos jam galas. 

Įslinko į virtuvę ir sustojo kaip įbestas. 

Ant kavavirės lipniąja juostele buvo priklijuotas perpus sulenk- 
tas popieriaus lapas. 

Jis atlupo raštelį ir būgštaudamas jį atvertė. 


Kasdanai, 

Jūs esate niekšas, bet aš už jus ne geresnis. Nesistengiu Jūsų su- 
prasti. Tikrai ne. Bet kad ir kaip stengiuosi nesukti dėl to sau galvos, 
manau, aš Jus vis vien truputį suprantu... 

Mes abudu, Jūs ir aš, žinome išeitį. Reikia įsiskverbti į Koloniją. Tai 
vienintelis įmanomas kelias pulti. Jūs ten įsitaisyti nebegalite. Ten visi 
įsidėmėjo jūsų bjaurią fašisto marmūzę. Todėl į „Asunciėn“ vykstu aš. 
Jie metų pradžioje samdo žmones žemės ūkio darbams. Nusikirpau 
plaukus ir su jūsų skudurais atrodau kaip tikras barsukas. 

Mūsų bendradarbiavimo pradžioje aš jums pasakiau: „Iš mūsų 
abiejų turbūt išeitų neprastas faras.“ O pabaigoje tenka pripažinti 
tokią tikrovę: „Manau, iš mūsų abiejų išeis garbingas nusikaltė- 
lis...“ 

Bet darbas turi būti padarytas. 

Prie Kolonijos nesiartinkite. Aš ten. Ir sustabdysiu tą pražūtingą 
jėgą, kuri paleista veikti. Sustabdysiu žudymus ir įspėsiu „Miserere“ 
paslaptį. Išgelbėsiu vaikus. 

Kiek žinau, armėnai švenčia Kalėdas sausio pradžioje. Esu įsiti- 
kinęs, kad, nepaisydamas nieko, jūs būsite su jais. Tad prie Kalėdų 
eglės prisiminkite mane. 

Bučiuoju Jus. 

VOLO 

P S. Neieškokite Kolonijos daktarėlio stiklinės: aš ją pasiėmiau. 


Tai bus mano raktas į to urvo gilybes... 


Kasdanas bent du kartus perskaitė laišką. Negalėjo tuo patikėti. 
Volokinas pats lenda žvėriui į nasrus. Armėnas atsivėdėjęs spyrė 
į viryklę. Dabar jo galvoje sukosi vienintelė mintis. Lėkti paskui 
berniūkštį. Pavyti jį, kol dar gali. 

Jis nuskubėjo į kambarį ir atidarė dešinėje sieninę spintą. Atstū- 
mė švarkus, marškinius, kostiumus ir prisikasė iki sienoje įtaisyto 
seifo. Skaitmeninis kodas. Viduje keletas dėželių ir medžiaginių 

Pirmoje dėželėje, plastikinėje, gulėjo ilgo nuotolio šautuvas 
„Tikka T3“, taktinis, apie jį dažniausiai sakoma, kad jis priklauso 
atskirai kategorijai: savajai kategorijai. Išmontuotos ginklo dalys, 
prie jų dar pridėtas optinis taikilis ir apkabos, visa tvarkingai 
sudėliota į putplasčio skyrelius. 

Antroje dėžutėje, skrynelėje su spyruokliniu užraktu, gulė- 
jo pusiau automatinis saugaus veikimo pistoletas „Glock 21“, 
45 kalibro. Puikus ginklas, kurį kolegos jam padovanojo išeinant 

į atsargą. Prie jo dar buvo „taktinė lempa“ - ksenono žibintuvas 
ir prie vamzdžio pritaisomas lazerinis spindulys. 

Kasdanas dar patikrino vieną įmautę. Joje gulėjo pistoletas 
„Sig Sauer P 220“, 9 mm kalibro. Gana paprasto tamsaus, pusiau 
chromuoto metalo, jis buvo gražus kaip Brankušio* skulptūra ir 
tikslus kaip dera naujausiam ginklui. 

Paskutiniame krepšelyje gulėjo revolveris „Manuhrin“, garsusis 
MR 93 S.6, 357 kalibro, tarnavęs jam daugiau nei 20 metų. 

Savo ekipuotę dar papildė ašarinių dujų balionėliu su užrašu 
„Nacionalinė policija“ ir sulankstoma policininko lazda. Krauda- 
masis ginklus į sportinį krepšį, jis jau apmąstė puolimą Kolonijos 
teritorijoje. Šiaip ar taip, reikėjo įsmukti į valdas ir tą jauną plėš- 
rūną iš sektos ištraukti. 

Smilktelėjo mintis sukelti ant kojų kvalifikuotas antiteroristines 
pajėgas. Savo kolegas iš RAID**. Bet kuo remdamasis? Jis neturi 
tam jokių teisių. Ir jokio įkalčio Kolonijos kaltei įrodyti. Be to, 
ta vietovė nepriklauso policijos pareigūnų jurisdikcijai. Reikėtų 
kreiptis į žandarmerijos pajėgas, kurios savo ruožtu susisiektų su 
Antiteroristine Prancūzijos žandarmerijos rinktine... Tačiau net 
toks žygis nieko gero neduotų. „Asuncion“ saugojo jos įstatymai. 
Iš tikrųjų tik Orsė krantinė, Užsienio reikalų ministerija, galėtų 
ryžtis tokiam veiksmui. 

Dar jis puoselėjo mintį susisiekti su ikiteisminio tyrimo atsa- 
kingais darbuotojais. Su Maršeljė iš Kriminalinės brigados. Su 
vaikinais iš Bendrosios informacijos ir Kontržvalgybos tarnybų. 
Su tais, kurie įtaisė Giotso bute mikrofonus. Šiaip ar taip, tie vy- 
rūkai turėjo būti informuoti. Bet kaip viską spėti? Per tą laiką, kol 
Kasdanas juos įtikins, kokie tikrieji Kolonijos tikslai, Volokinas 


* Constantinas Brancusi (1876-1957) - rumunų kilmės prancūzų skulptorius. 
** Nacionalinė grupuotė kovai su visų formų kriminaliniais nusikaltimais ir tarptautiniu bandi- 
tizmu. 

bus supjaustytas į smulkiausius gabalėlius išprotėjusių Comunidad 
daktariūkščių. 

Kasdanas grįžo prie seifo. Pasiėmė krūvą dėželių su šaudme- 
nimis. Užsegant sportinį krepšį jam dingtelėjo viena mintis. 
Pjeras Roša. Aro meras. Koso kaubojus, kuris vadovauja ir stepių 
bendruomenei, visiems tiems valstiečiams, gyvulių augintojams, 
o jie, regis, turi nesuvestų sąskaitų su Hartmanu ir jo gauja. Tie 
ginkluoti vyrai rimtose kautynėse galėjo būti stiprūs sąjungi- 
ninkai. 

Kasdanas nusiprausė po dušu, nusiskuto, paskui šiltai apsiren- 
gė. Goretekso apatiniai drabužiai. Šalčiui ir drėgmei nepralaidi 
medžiaga. Slidinėjimo kelnės. Eidamas prie buto durų, pastebėjo 
savo kabinete vieną detalę, kuri jį sulaikė. Iš fakso aparato lindo 
ilga, iki pat žemės, popieriaus juosta. 

Iškart nesusigaudė, kas ten galėtų būti. 

Paskui atsiminė. „Asunciėn“ vaikų dainininkų sąrašas, kurį 
atsiuntė Šv. Išganytojo bažnyčios kunigas, tos, iš Arlio apylinkių. 
Sąrašas, kurio buvo prašęs užpraeitą naktį. 

Kasdanas pasitikėjo instinktu. Jis negalėtų tiksliai įvardyti by- 
los, kurią išsprendė vien tik pasikliaudamas intuicija, bet jis tikėjo, 
kad būdavo kaip tik šitaip. Vidinis balsas jam pakuždėjo grįžti ir 
permesti akimis tuos vaikų sąrašus - ankstesnių metų religinio 
giedojimo mokyklos choristus... 

Padėjo ant žemės krepšį ir nuskubėjo į kabinetą. 

Viktoras Amjo 
Polis Babukchemas 
Tomas Bonani 
Florianas Brėjus 

Emanuelis Kantenas 
Žiuljenas Šarvė 
Fransas Diubua 
Rafaelis Gaijonas 
Entoni Kuzma 
Matjė Leklerkas 
Maksimas Muanė 
Lukas Pelovskis 
Gijomas Pjera 
Bertranas Plansas 
Teo Rabolis 

Loikas Šrikė 

Žakas Mari Tisas 
Sedrikas Volokinas 
Dilanas Zimbo 


Pakako užmesti akį ir jis iškart aptiko ženklą. 

Sutapimas atrodė it haliucinacija. 

Tai buvo sąrašas „Asuncidn“ choristų, 1989 metais giedojusių 
Šv. Išganytojo bažnyčioje. Kasdanas papurtė galvą netikėdamas 
savo akimis. Tai neįmanoma. Pernelyg beprotiška. Pernelyg nejį- 
tikima. Vienu žodžiu, pernelyg. 

Kasdanas pažinojo vieną žmogų iš šito sąrašo. 

Mažiausiai tikėjosi čia išvysti jo pavardę: Sedrikas Volokinas. 

Volo, būdamas vienuolikmetis, priklausė tam nelemtam 
chorui! 
drebančiais pirštais glamžydamas ilgą popieriaus kaspiną. 

199(). 

Sedrikas Volokinas. 

1991. 

Sedriko Volokino nėra. 


Tad vaikis priklausė sektai bent dvejus metus. Mažiausiai. Pas- 
kui iš ten išsipinkliojo. Kasdanas iškvėpė sulaikytą plaučiuose orą 
ir žnektelėjo ant kėdės. Žmogaus protas išsyk teįstengia apdoroti 
tik tam tikrą faktų skaičių. Kasdanas, įbedęs akis į sąrašą, pamė- 
gino sudėlioti faktus, susijusius su tuo paprastu vardu, atspaustu 
ant fakso popieriaus. 

Logiškai sudėlioti. 

Pradėjęs tirti bylą, Kasdanas pasiteiravo apie jaunąjį policinin- 
ką. Greskis, BPM patronas, buvo įsitikinęs, kad Volo vaikystėje 
patyrė psichinių traumų. Šoką, dėl kurio jis itin jautriai reaguoja 
į bylas, susijusias su nepilnamečiais. Per visą drauge praleistą 
laiką Kasdanui nė akimirką neišsisklaidė toks įsitikinimas: Volo 
turėjo nesuvestų sąskaitų su pedofilais ir apskritai su visais, kurie 
skriaudžia vaikus. 

Dabar trauma aiški. 

Dveji metai Kolonijoje. 

Ką ten vaikinukui padarė? Kokius kankinimus, kokį smurtą pa- 
tyrė dešimtmetis Sedrikas pas tuos fanatikus? Nežinia. Kasdanui 
nedavė ramybės ir kitas dalykas: kaip berniukėlis galėjo pakliūti 
į Koloniją? Kasdanas pamėgino susieti pabiras Volokino praeities 
nuotrupas. Bylos tyrimo pradžioje jis kalbėjo su viena Epinė prie 
Senos globos namų auklėtoja. Moteris jam aiškiai pasakė, kad 
Sedriko senelis pasirūpino tapti vaikaičio globėju, kai šiam buvo 
kokie dešimt metų. Dar pridūrė, kad senas šunsnukis taip darė 
vildamasis gauti valstybinių subsidijų. 

Buvo galimas dar vienas dalykas. 

Kolonijos žmonės, ieškodami mažųjų dainininkų, aptiko Se- 
driką ir jo įstabų balsą. Jie susirado Sedriko senelį ir pasiūlė jam 
sandėrį. Jiems - vaikas, jam - pinigai. Senis ir pardavė savo vai- 
kaitį sektai. Vaikinukas išbuvo tame pragare dvejus metus. Laikėsi 
bendruomenės taisyklių. Mokėsi religinio dainavimo mokykloje. 

Paskui jį paleido. Gal po balso mutacijos. O gal Sedrikas pabėgo. 
Kaip Milošas. 

Prie šitos painiavos visai nederėjo vienas faktas. Akivaizdu, 
kad per visą bylos tyrimą Volokinas nieko nežinojo apie sektą. 
Negi rusas būtų toks artistas, kad tik suvaidintų? O gal, paveiktas 
šoko, galėjo pamiršti? Kasdanui tikresnė atrodė antroji versija. 
Traumuotas vaikas nebeprisiminė „Asunciėn'“, bet dvasinė žaiz- 
da nebuvo užgijusi. Žaizda, kuri nesąmoningai skatino jį ginti 
smurtą patiriančius vaikus. Ta pati žaizda padarė jį priklausomą 
nuo heroino. 

Kasdanas suglamžė sąrašą. Jis prisiekė sau ne tik ištraukti Vo- 
lokiną iš to širšių lizdo, bet ir išsigydyti savo neurozes. Pasibaigus 
bylos tyrimui rusas bus laisvas, o jis pats - ištrūkęs iš jį apsėdusių 
įkyrių minčių. 

Staiga jį apėmė panika. 

Dabar jis suprato, ką privalo tučtuojau padaryti. Volokinas ne 
tik puolė žvėriui į nasrus, tas žvėris dar jį ir atpažins! Nejau rusas 
bus visai praradęs atmintį? O gal bus nusprendęs nerti ten ir išnar- 
plioti bylą rizikuodamas, kad bus atpažintas savo budelių? Negi 
bus nusprendęs pats vienas atkeršyti tiems, kurie jį sužalojo? 

Savo laiške vaikis rašė: „Aš vykstu ten. Turiu padaryti tai, kas 
turi būti padaryta.“ Paaiškėja dar vienas dalykas. Vienaip ar kitaip, 
per tyrimą vaikinukui atmintis buvo grįžusi. Galbūt čia ir slypi 
priežastis, kodėl jis užvakar paslaptingai susileido kvaišalų? O 
gal kaip tik toji injekcija jam ir sugrąžino atmintį... Šiaip ar taip, 
Volokinas dabar ketino suvesti sąskaitas. 

Armėnas susibruko suglamžytą fakso popierių kišenėn ir, nu- 
ėjęs į koridorių, pasiėmė krepšį nuo grindų. 

Atidarė duris ir sustingo. 

Ant slenksčio stovėjo trys vyrai. 

Pažinojo tik vieną: Maršeljė. 

Kitaip tariant, Maršpjė. 

Kiti du stypsojo abipus jo, apsivilkę odos švarkais. 

Trijulė atrodė kaip pragariškai nusiteikę šiukšlininkai. Trys 
muškietininkai su pabrėžtinai kyšančiais iš po švarkų skvernų gin- 
klais. Jie kėlė šiurpą, bet nepakankamą, kad išgąsdintų Kasdaną. 
Šaltu protu jis suvokė likimo ironiją. Šie trys komikai atėjo prašyti 
ataskaitos už tą prakeiktą rytą ir dabar pristabdys jo išvyką. 

— Blogai atrodai, Duduk, - drėbė Maršeljė. - Jau reikia duoti 
kojoms atilsio. 

— Ko norite? 

— Nepakviesi į vidų? 

— Neturiu laiko. 

Policininkas iš Kriminalinės brigados tuoj pamatė krepšį. 

— Išvažiuoji? 

— Kalėdų šventės. Gal žinai, kas tai per daiktas? 

- Ne. 

Maršeljė, susikišęs rankas į kišenes, žingtelėjo į priekį. 

— Sakau jums, aš neturiu laiko! - spyrėsi Kasdanas. 

Maršeljė šypsodamas palingavo galvą. Jo siauras veidas rodė 
nemažas pastangas tokiame mažame plote išreikšti kuo didesnį 
priešiškumą. 

- Laikas - geros valios klausimas. Kai nori, tai ir gali. 

Visi trys vyrai susigrūdo koridoriuje. Maršeljė pažvairavo į 
dešinę: 

— Renas. Kontržvalgybos tarnyba. 

Paskui į kairę: 

- Simonis. Bendrosios informacijos kriminalinė tarnyba. 

Tyla. Maršeljė tarstelėjo: 

- Tai kaip, ar pavaišinsi kava? 

Kasdanas pasitraukė, praleisdamas visus tris policininkus. 

Greičiau juos išbrukti, paskui leistis į kelią. 

Visi trys vyrai įsitaisė svetainėje. 

Pirmasis - Renas - atsidrėbė fotelyje. Ausis buvo užsikimšęs 
„iPod“ ausinėmis, o rankose laikė plokščią blokelį, spindintį it 
būtų fosforinis. 

Antrasis - Simonis - stovėjo atsirėmęs į virtuvės durų staktą. 
Buvo užsimaukšlinęs beisbolo kepuraitę, prilaikydamas dviem 
pirštais snapelį, be perstojo ją sukiojo ant savo nuskusto kiaušo. 

Maršeljė stirksojo prie lango, žvelgdamas į Šv. Ambraziejaus 
bažnyčios stogą ir leisdamas šiurpinamus garsus - tolydžio traš- 
kindamas pirštais. 

Kasdanas pasuko į virtuvę virti kavos. Iš tikrųjų tik išpylė į 
ąsotį likusią kavą ir įkišo į mikrobanginę krosnelę. Jo galvoje 
kurtinamai tiksėjo laikrodis. Kai grįžo į svetainę su kavinuku ir 
puodeliais rankose, policininkai net nebuvo pajudėję. 

- Turi cukraus? 

Kasdanui teko vėl kėblinti į virtuvę. Paskui ant žemo stalelio 
padėjo cukrų ir šaukštelius. Maršeljė priėjo, įsimetė gabalėlį ir 
grįžo į savo stebėjimo postą prie lango. 

Lėtai maišydamas šaukšteliu kavą tarė: 

- Tu lipi mums ant kulnų, drauge. 

— Kaip suprasti? 

- Vilhelmas Giotsas. „Kažkoks“ Naseras. Alenas Manuri. Režis 
Mazuajė. Turime keturis lavonus. Mažiau nei per savaitę. Nužu- 
dyti tuo pačiu būdu. Suluošinimas. Krauju išrašyti žodžiai, bent 
jau trimis atvejais. Iš tos pačios maldos. Paryžiuje įsisiautėjo 
skerdynės. Ir ką tu apie tai manai? - jis atsigręžė ir įsistebeilijo į 
Kasdaną. - Kiek dar laiko mušim dinderį? 

Bus sunkiau, nei maniau. Tuo pat metu Kasdanui palengvėjo, 
kad niekas neužsimena apie generolą Pi. Jis patylėjo. Maršeljė 
ištraukė šaukštelį, nuvarvino virš puodelio ir padėjo ant stalo. 

Jis mūvėjo masyvų sidabrinį žiedą. Atsisukęs į dienos šviesą pa- 
reiškė: 

— Tu mus laikai kvailiais, Duduk. Amžina tavo klaida. Tavo 
žiūrėjimas į visus iš aukšto. 

— Nesuprantu. 

— Ką tu sau manai? Kad mes nemokame skaityti medicinos 
ekspertų ataskaitų? Kad nesugebame susumuoti faktų? Kad pra- 
leidome Kalėdas linksmindamiesi? 

Kasdanas taip ir nepratarė nė žodžio. Ką čia gali atsakyti? 

- Jau savaitė, kaip tu mini mums ant kulnų. 

— Kodėl ne, ši byla ir mane domina. 

- Žinoma, kur jau ten. Tu įsivaizduoji esąs visa kriminalinė 
policija. 

- Aš kaip nors sutrukdžiau teismo procesui? 

— Mums spręsti. Dabar pats laikas pasidalyti informacija. 

- Aš nepasistūmėjau. Buvo Kalėdos ir... 

Maršeljė nusikvatojo. 

Simonis pasuko savo kepurę. 

Renas šyptelėjo, taip ir nenusiimdamas ausinių. 

— Aš tau paaiškinsiu, ką tu padarei. Pirmiausia tyrei Vilhelmo 
Giotso bylą, nes vyrukas mirė tavo parapijoje. Tai tave užvedė 
ant mažojo Nasero pėdsakų. Nežinau, ar tu jį užtikai dar gyvą, 
bet lavoną radai tu. Paskui sužinojai, kad Giotsas, įgijęs politinio 
pabėgėlio statusą, yra buvęs budelis. Tu papurtei Paryžiaus čiliečių 
bendruomenę, apklausei Čilės „senosios gvardijos“ seniokus ir 
pakliuvai į keistą Hanso Vernerio Hartmano pasaulį... 

Kasdanas užsispyrėlio tonu drėbė: 

— Tikrai, aš atlikau jūsų darbą. 

- Tas darbas jau buvo mūsų atliktas. Renas sekė Giotsą. O 
Simonis jau seniai stebi Koloniją. 

Armėnas skėstelėjo rankomis ir nutaisęs ironišką veidą pa- 
klausė: 

— Tai jūs viską žinote? 

Kiauniasnukis nusišypsojo ir sriūbtelėjo kavos. 

— Ne, ne viską. Bet žinome tokių dalykų, apie kuriuos tu nė 
nenutuoki. 

— Ką gi? 

— Visa tai susiję, kaip sakoma, su aukštesniais interesais. 

— Tai imsi dabar dėstyti apie valstybinius interesus? 

— Veikiau jau kalbėti apie valstybinį perversmą. Nes esame 
bejėgiai ką nors padaryti „Asunciėn“. 

Kasdanas įsivaizdavo Volokiną nuskusta galva, vaidinantį že- 
mės ūkio darbininką, atsidūrusį pačioje sektos irštvoje. Negi jis 
bus pasirinkęs vienintelę įmanomą išeitį: pliekti, kur pakliuvę. 

— Tai jūs dengiate tuos šunsnukius? 

Maršeljė dirstelėjo į Reną. Nenusiimdamas ausinių, vyras ne- 
paprastai tyliai prabilo: 

— Buvo pasirašyti pasižadėjimai. Tam tikru metu. Tam tikrame 
kontekste. Ir valdant tam tikrai vyriausybei. Dabar svarbiausia 
sužinoti, ar tie žmonės nepradėjo krėsti šunybių. 

— Mažiau nei per savaitę keturios žmogžudystės. Ir kaip jūs tai 
vadinate? 

— Niekas nieko tiksliai nežino. Čia prielaidos - tik žibalo py- 
limas į ugnį. 

— O pagrobti vaikai? Kiek per tuos metus „Asunciėn“ kolo- 
nijoje buvo pagrobimų ir žiaurumų? Jūs tik užsimerkėte, kad 
nematytumėt! 

Renas papurtė galvą. Atrodė išvargęs. Regis, tik odinio švarko 
griežtumas vertė jį laikytis tiesiai. 

— Kasdanai, Kolonija - kita šalis. Suvereni valstybė. Negi šito 
dar nesupratai? Ir negali būti nė kalbos apie kratas ar kokias nors 
apklausas. Nė apie ką nors kita. 

— Tai ko laukiate visko velniop neišsprogdinę? 

— Tiesioginių įrodymų. Svarių. 

Įsiterpė Maršeljė: 

— Gal kartais turi tokių? 

— Ne. 

Renas sukvaksėjo aniems abiem pritariant: 

— Mes taip ir manėme... 

Galop Maršeljė atsitraukė nuo lango ir kaip stulpas atsistojo 
priešais Kasdaną: 

— Atėjome dėl dviejų dalykų. Pirmiausia - gauti tavo dosjė. 
Paskui - labai griežtai tave sustabdyti. Tu stovi mums skersai 
kelio ir trukdai. 

- Laikote save tokiais veikliais, o aš su jumis kažkodėl ne itin 
dažnai susiduriu. 

— Nes mes jau toli priekyje. Kasdanai, duok šen savo dosjė ir 
džiaukis Kalėdomis. 

- Ką jūs konkrečiai darysite? 

— Kriminalistai sėkmingai varosi į priekį, - jis nužvelgia savo 
draugus. - Kontržvalgyba, Bendrosios informacijos tarnyba, Fi- 
nansinė brigada ir Sektų atšakų stebėjimo komitetas - visi sė- 
kmingai juda į priekį. Tad patikėk, senas nuoboda armėnas mums 
nereikalingas. Leisk mums, po velnių, ramiai dirbti! 

Per keturiasdešimtį darbo policijoje metų Kasdanas perprato 
vieną dalyką. Per daug sukauptų pajėgų trukdo efektyviai dirbti. 
Tos visos sutelktos brigados tereiškia viena: popierizmą, vangumą 
ir informacijos padrikumą. 

O dar pagrindinis dalykas. Kolonija - teisinė valstybė. Tarkim, 
žudikai išaiškinti, tada laukia ilgiausios ekstradicijos procedūros, 
administraciniai žygiai, kurie truks ne vieną savaitę. Gal net ne 
vieną Mėnesį. 

O jis galėjo veikti jau dabar. 

Jis ir jo Trojos arklys: Volokinas. 

Armėnas nutaisė susitaikiusiojo su pralaimėjimu veidą. 

— Mano dosjė aname kambaryje. Ten viskas, ką turiu. 

Maršeljė davė ženklą Simoniui ir tas išėjo, bet tuojau pat grįžo 
su užrašais, raportais, nuotraukomis. Visi trys policininkai įsitaisė 
ant kanapos ir susikaupę naršė po dokumentus. 

Kasdanui atrodė, kad jie kuičiasi po jo apatinius, bet iš tikrųjų 
tai buvo nesvarbu. Tas visas konkrečių įrodymų rinkimas. Įprastas 
teismo proceso tvarkymas. Mintimis jis jau buvo kitur. Reikėjo 
skubėti į Aro. Pasitelkti į pagalbą Roša. Atakuoti Koloniją. 

— OK, - pagaliau ištarė stodamasis Maršeljė. - Visa tai pasii- 
mame. 

— Sėkmės. Uždarykite paskui save duris. 

- Tu nesupratai, mielasis. Tu eisi su mumis. 

— Ką? 

- Tu mums papasakosi visą istoriją, kaip tau pačiam ji atrodo. 
O mes viską užrašysime. 

— Tai neįmanoma. 

— Turi pasimatymą? 

— Ne, bet... 

— Tada pirmyn. 

— Pavardė? 

- Žiraras. 

— Vardas? 

— Nikola. 

— Amžius? 

— Dvidešimt šešeri metai. 

— Kodėl pas mus atvykai? 

- Ieškau darbo. 

— Gruodžio 27-ąją? 

— Buvau pas gimines. Gimtinėje. Mijo. Išgirdau kalbant apie 
Koloniją. 

— Ką tu apie mus žinai? 

Klausimas - spąstai. Volokinas stovėjo vėjų pagairėje prie val- 
dos antrosios užkardos sargybinio namelio, padėjo ant žemės savo 
krepšį. Pirmąjį „pasienio“ postą perėjo be vargo, pakako parodyti 
savo padirbtą pasą, kurį jam buvo užsakiusi Policijos prefektūra 
tiems atvejams, kai tekdavo jį infiltruoti į nusikalstamus pedofi- 
lijos sluoksnius. 

O jau paskui buvo duotas tonas. Plieninės vielos užtvarai. 
Kruopštus jo apieškojimas. Kvota. Antropometrinės nuotraukos, 
darytos skaitmeniniu fotoaparatu, išverstas ir išraustas krepšys. 
Volokinas svarstė, kaip sekta tikrina asmenybę. Jį palydėjo per 
dirbamuosius laukus iki antrųjų vartų, prie juodo visureigio. 

Dabar prasidėjo tikra kvota. Pokalbis dėl samdymo. Pirmieji 
pasieniečiai buvo iškvietę darbų vykdytoją. Vos atsidūręs prie an- 
trojo užtvaro, Volokinas pamatė įstrižai per lauką dulkėtu keliuku 
atstaugiant kitą visureigį. 

— Na, tai ką žinai? 

- Nedaug, - atsakė nedrąsiu balsu Volokinas. - Kaip tik Mijo 
man sakė, kad jūs vieninteliai aplink samdote darbininkus. Noriu 
pasakyti: šiuo metu. Vieninteliai, kurie dar turi darbo... 

Jo pašnekovas šyptelėjo. Jis didžiavosi savo Kolonija. Tokios 
išdžiūvusios žemės, o šit koks jų derlumas. Tai buvo kokių tris- 
dešimties metų vyriškis plataus, prakaulaus veido, veriantis savo 
tamsiomis, susirūpinusiomis akimis. Jis buvo tikras šiuolaikinis 
žemdirbys, taisyklingais veido bruožais taip gražiai derantis prie 
lyg ir nepatyrė mutacijos. Arba ta mutacija taip ir liko amžinai 
dvejoti tarp dviejų amžių. Ir tarp dviejų lyčių. 

- Teisybė, - sutiko jis. - Čia mes nepaisome metų laikų. Arba 
veikiau sukūrėme savus metų laikus, be žiemos, be šaltojo metų 
periodo. Nepertraukiamas ciklas! Tu nori pas mus padirbėti? 

— Na taip, pone. 

- Žinai mūsų sąlygas? 

— Man sakė, kad čia gerai moka. 

— Aš kalbu apie mūsų taisykles. Tu patenki į bendruomenę, 
supranti? Į teritoriją, kuri turi savus įstatymus. Suvoki, apie ką 
kalbu? 

Darbų vykdytojas kalbėjo su juo kaip su debilu. Rusas, sutik- 
damas su visais jo prisakymais, kinkavo skusta galva. 

— O ką tu veikei pastaruoju metu? 

Volo pasirausė savo krepšy: 

- Aš turiu CV, pone. Šį rudenį dirbau vynuogyne ir... 

Vyras išplėšė lapą jam iš rankų. CV neužteko, vėl vartė asmens 
dokumentus, paskui perdavė jo krepšį savo palydovams, kurie dar 
kartą jame pasirausė. Darbų vykdytojas permetė akimis Volokino 
autobiografiją, sukurptą jo prieš atvykstant. Žemės ūkio darbi- 
ninko biografija, pamarginta rašybos klaidomis. 

Vyras nuėjo į sarginę. Volokinui nedavė ramybės klausimas, 
kaip jie atlieka patikrą. Bėgo minutės. Jis būgštavo, kad artėdamas 
prie Kolonijos pasiduos bjauriai nuotaikai. Kad iškils prisimini- 
mai. Žiaurumo nuotrupos, kurias jis dar saugojo užslėpęs giliai 
sąmonės kampelyje. Elektros šokai. Ledinis vanduo. Draudimas 
miegoti. Plakimas rykštėmis. Bet ne. Kol kas visi pojūčiai ir mintys 
sutelkti į tai, kas vyksta dabar. Į vėją, šaltį, surakinusį makaulę. 
Į vaidmenį, kuris jo laukia. Į šitą citadelę, į kurią jis privalėjo 
žūtbūt įsigauti. 

Grįžo darbų vykdytojas. Rankoje laikė dar vieną lapą, kuris 
plakėsi vėjyje. 

— Labai gerai, - ištarė. - Priimsime kelių dienų išbandymo 
laikotarpiui. 

Ant visureigio kapoto jis išlankstė dokumentą. Tai buvo planas. 
Iš pirmo žvilgsnio galėjai įžiūrėti lyg ir žiedo vainikėlį: keturias ratu 
išdėstytas arkas, kurios per gerą atstumą supo keletą pastatų, taip 

pat išsidėsčiusių ratu. Volokinas nujautė, kad šis planas netikras. 
Šiaip ar taip, jei mėgintum čia surasti valdos šerdį, būtų bergž- 
džios pastangos. Svetimam žmogui niekada tiksli gyvenvietės 
topografija nebūtų rodoma. 

Darbų vykdytojas bakstelėjo pirštu į vieną pastatą teritorijos 
pietuose. 

— Dabar esame čia. Prie pagrindinių Kolonijos vartų. Šie sta- 
tiniai, kuriuos čia matai... - jis pirštu bakstelėjo į apatines rato 
arkas. - Visa ši teritorija tau prieinama. Ten yra bendrosios paskir- 
ties pastatai, kur priimami darbininkai, ir žemės, skirtos žemės 
ūkio veiklai. Namai neturi pavadinimų, tik numerius. 

Volokinas pasilenkė ir geriau įsižiūrėjo. Iš tikrųjų visi pastatai 
buvo numeruoti. Priminė vaikų žaidimus, kur reikia sunumeruo- 
tus plotelius nuspalvinti. Plano vidury namai, pažymėti 1-11 nu- 
meriais, buvo apjuosti raudona linija. 

— Raudona linija reiškia, kad prie tų pastatų draudžiama ar- 
tintis. Aišku? 

— Aišku. 

Vyras parodė į toliau išsidėsčiusius namus ir dirbamąsias že- 
mes. 

— Pamažu tu susipažinsi su visomis valdos dalimis, kurios bus 
tau reikalingos. Greitai sužinosi, kur stovi žemės ūkio technika ir 
kiti įrengimai. Kur kluonai. Siloso duobės. Tvartai galvijams. Rasi 
ir miegamuosius, ir valgyklą. Beje, turime ir mokymo centrą, ir 
ligoninę, ten įėjimas laisvas. Bet a priori tau ten nėra ką veikti. 

Vyras įsikišo planą į kišenę. Sukryžiavo rankas ir atsipalaidavęs 
atsirėmė nugara į automobilį. Jis mėgino dėtis draugiškas, bet visa 
poza rodė valdingumą. 

- Yra ir kitų taisyklių. Pavyzdžiui, mes atsisakome vardų, ku- 
riais mus vadino anksčiau. 

Jis išsitraukė iš kišenės netikrą Volokino pasą. 

- Nuo šiol tu jau nebe Nikola Žiraras, o, tarkim, Jeremijas. 

- Gerai, Jeremijas tai Jeremijas. 

— Kol tu dirbsi tarp mūsų, mes tave taip ir vadinsim. Tavo do- 
kumentai lieka pas mus. Tau čia jų daugiau nebeprireiks. 

Koks buvo jo vardas aną kartą? Biblinis, be abejo, bet koks? Jo 
prisiminimai dar gana migloti. Pasklidi. 

- Beje, - toliau kalbėjo vyras, - tau negalima užmegzti jokio 
ryšio su Bendruomenės nariais. 

— Tai aš su jais nedirbsiu? 

— Ne. Kolonijos žmonės žiemą darbuojasi tik šiltnamiuose. 

— Suprantu. 

— Tai labai svarbu. Kartais tu matysi pro šalį praeinančią ap- 
saugą. Su praeinančiaisiais kalbėtis draudžiama. Draudžiama 
prisiliesti prie tų pačių daiktų, tų medžiagų, kurias liečia jie. 

Volokinas linktelėjo galvą. Dabar jis stovėjo kareiviškai išsi- 
tempęs. Tikras klusnumo įsikūnijimas. 

- Tu taip pat privalai įsidėti į galvą, kad mes esame religinė 
grupė. Ir laikomės griežtų taisyklių. Pavyzdžiui, dėvime ypatingus 
drabužius ir nedirbame kaip kiti. Nesistenk perprasti tų taisyklių. 
Tiesiog jas pamiršk. 

Volokinas pamanė, kad metas parodyti smalsumą. 

— Ojei kada nors tos taisyklės... mane sudomins? Noriu pasa- 
kyti, jei man pačiam pasidarys įdomu? 

— Kodėl ne, - vyras šyptelėjo. - Dažnai tokių pasitaiko. Apie 
tai dar pasikalbėsim. Bet dabar svarbu ne tai. Pirmiausia įrodyk, 
kad moki dirbti žemės ūkio darbus. 

— Aš stengsiuosi, pone. 

— Sekmadienis - poilsio diena, bet privalėsi išklausyti rytines 
pamaldas. O paskui koncertas. Šią dovaną mes suteikiame savo 
darbininkams. 

— Dovaną? 

— Mūsų choristų klausymasis - apvalymo forma. Jis įeina į sa- 
vaitės darbotvarkę. Čia žemė apdirbama didžiai švarių žmonių. 

Turbūt nereikia tau priminti, kad bet koks ryšys su moterimi yra 
draudžiamas. 

Volokinas tylėjo. Tyla reiškė sutikimą. Vyras šyptelėjo. Jis dėjosi 
linksmas, bet jo hibridinis balsas neleido išsilieti džiaugsmui. Nė 
menkiausiam žmogiškam jausmui. 

- Iš tikrųjų čia tu esi laisvas daryti tik viena: išeiti iš mūsų. 

Volokinas suraukė kaktą. Šitaip parodė, kad žinias įsidėmėjo. 
Ne tik galva, bet ir visu kūnu. 

- Šįvakar tu pasimatysi su intendantu ir susitarsi dėl atlyginimo 
ir draudimo, socialinės apsaugos reikalų. Dabar eisime į miegamą- 
jį korpusą, ten pasidėsi daiktus, paskui eisime į darbų skirstymo 
centrą, į 18-ąjį pastatą. Šiandien tau išaiškins, ką tu dirbsi. 

Volokinas pasiėmė krepšį. 

- Paskutinis dalykas, - pridūrė darbų vykdytojas. - Kas čia? 

Rusas pakėlė akis: vyras laikė ant delno degtukų dėžutę. 

- Radome tavo krepšyje. 

- Tai mano degtukai, pone. 

— Tu rūkai? 

- Ne, pone. Senas įprotis nuo piemenavimo laikų. Kai mano 
žibintuvėlis užgesdavo, užsidegdavau žvakę. 

Vyras šyptelėjo ir mestelėjo jam dėžutę. 

— Vaikinai nuves tave į tavo gyvenamąją vietą. Po to - darbas. 

Volokinas įsiropštė į visureigį, kuris jį buvo atvežęs. Tą aki- 
mirką nežinia kodėl prisiminė vieną Kalkutos policininką, su 
kuriuo susipažino 2003 metais Paryžiuje. Iš Interpolo Bengali- 
joje, sekusio Prancūzijoje vieną nusikaltėlį pedofilą iš Pietryčių 
Azijos. Pedofilas platino pornofilmus, kuriuose pats filmavosi 
su vaikais. 

Vieną vakarą Volokinas pasikvietė indą į prancūziškosios vir- 
tuvės restoraną, norėdamas pavaišinti švelnesnio skonio valgiais 
negu indiškieji, ruošiami su kariu ir aštriais prieskoniais. Ten 
bengalas jam papasakojo apie vieną populiarų jų šalyje simbolį, 

kuris, jo manymu, išreiškia ir jo paties ieškojimus: tai „tobulas 
lietus“. The perfect rain. Lietus, ateinantis su antruoju musonų 
sezonu, kai atmosferos teršalus jau būna nuplovusi pirmoji liūtis. 
Indas svajojo apie tokį interneto tinklą - ir apie tokį pasaulį, kuris 
būtų išvalytas nuo pedofilijos. Kad vieną kartą išvalius įsiviešpa- 
tautų švarumas... 

Vartai atsivėrė ir automobilis įvažiavo į Kolonijos teritoriją. 
Volo suprato, kodėl jis prisiminė tą simbolį. Nes ir pats svajojo 
apie tokį švarumą. Pasaulį, išlaisvintą nuo Kolonijos. Bylos tyri- 
mas buvo ta pirmoji liūtis, nušlavusi visus nešvarumus, iškėlusi 
tiesos pradmenis. Dabar atėjo „tobulo lietaus metas... Didžiojo 
apvalymo metas. 

Bet Volokinas žinojo ir tai, kad tas lietus buvo kruvinas lietus. 

Pasigailėjimo nebus. 

Užkliuvo už varčios ir vėl iš pradžios. 

— Tu juokauji? 

— Ar aš panašus į juokaujantį? Kasdanai, varyk, ką žinai, ir po 
kelių valandų būsi namie. 

— Po velnių... 

— Gerai sakai. Na, tai kaip viskas buvo? 

Ir Kasdanas vėl pradėjo. Šv. Jonas Krikštytojas. Vilhelmas Giot- 
sas. Berniukų apklausa. Nasero paliudijimas. Mikrofonų aptiki- 
mas. Jis nebematė būtinybės ką nors slėpti. Verčiau jau viską išdėti 
ir papildyti jų menką dosjė. Ir kuo greičiau baigti. 

— Ką žinai apie Vilhelmo Giotso nužudymą? 

— Vyrukas mirė iš skausmo. Jam perdūrė abiejų ausų būg- 
nelius. 

— Kokiu įnagiu? 

— Dėl įnagio dar neaišku. Ištyrus mikroskopu ausies organus, 
nebuvo rasta jokios medžiagos, jokių dalelių. Bet juk ir pats visa 
tai žinai. Kodėl aš turiu kartoti, ką jūs jau žinote? 

Užuot atsakęs, Maršeljė barkštelėjo savo kompiuterio klavia- 
tūrą. Buvo juokinga sėdėti čia, savo buvusiame kabinete, patup- 
dytam ant liudytojo, o gal kaltinamojo kėdės. Jis nesuprato, kas 
iš tikrųjų vyksta. 

— Grįžkime prie pirmosios žmogžudystės, - vėl prabilo krimi- 
nalistas, - ar teko girdėti kalbant apie žymes? 

Kasdanas papasakojo apie batų atspaudus. Medienos skeveldrė- 
les. Paskui pats perėjo prie antrosios žmogžudystės. Naseras ir jo 
„tunisiečio šypsena“. Įnagis, kuriuo žalota, skiriasi nuo to, kuriuo 
perdurti ausų būgneliai. Metalinis įnagis, pagamintas veikiausiai 
XIX amžiuje. Jis papasakojo ir apie „Miserere“ citavimą. Ir tos 
maldos prasmę. Nuodėmė ir atleidimas. 

Šis komentaras vedė tiesiai prie Volokino, bet Kasdanas nu- 
sprendė neprasižioti apie vaikį. Kad neužtrauktų jam nema- 
lonumų. Šiaip ar taip, Volo prieš akis dar visas gyvenimas, 
karjera. 

— Kodėl, tavo galva, nužudė Giotsą ir Naserą? 

Kasdanas sėdėjo suglebęs fotelyje ir atsakė dar glebesniu 
balsu: 

- Kad nutiltų. Giotsas ketino duoti parodymus prieš Koloniją. 
Be abejo, jis apie tai prasitarė Naserui. Bet jūs tą puikiai žinot. 
Abiejų juk buvo klausomasi! 

— O tėvo Olivjė nužudymas? Ką žinai apie tą žmogžudystę? 

Kasdanas mėgino įsivaizduoti žudiko ar žudikų logiką. Malda. 
Luošinimai. Tas pats paklydimas ir nuodėmės atleidimas. Kunigo 
sąžinę slėgė įtarimas pedofilija. Choristų pėdsakas ir vaikų gro- 
bimai, kurie galbūt susiję su Giotsu ir Manuri... 

- Kodėl tu man nieko nesakai apie savo porininką, Sedriką 
Volokiną? 

Kasdanas nustebo. Jis buvo supažindinęs rusą su Vernu ir Piu- 
jifera. Ir visai logiška, kad pro Maršeljė ausis nepraslydo kur nors 
nugirsta Volokino pavardė. 

— Taip, tai faras iš BPM, - nenoriai išspaudė. - Jis taip pat 
domėjosi tyrimu. Vaikų pagrobimais. Vienu metu darbavomės 
drauge, bet jis metė bylą. Vaikinas turi problemų su narkotikais. 

— Kur jis dabar? 

— Grįžo į detoksikacijos centrą Uazoje. 

— Patikrinsime. Grįžkime prie tėvo Olivjė. 

Kasdanas išpasakojo, ką žinojo. Šventojo medžio spygliai. Ir vėl 
grįžo prie tyrimo, prie Giotso, buvusio budelio. Trumpai išdėstė 
Peterio Hanseno parodymus. Ne kas kitas, o pats Hansenas jam 
papasakojęs apie čiliečių Koloniją ir pranešęs jam apie sektos 
gyvavimą Prancūzijoje. Kasdanas neketino minėti trijų genero- 
lų. Juk kalbėdamas apie Kondo Mari, La Briujerą ir Pi išsiduotų, 
pakištų mintį apie savo sąsajas su Pi, arba Foržera, o gal net su 
jo nužudymu. 

Maršeljė nepaliaudamas barškino klavišais, kartkartėmis staiga 
sustodamas ir stebeilydamas į klaviatūrą, tarsi ieškotų kokios 
laikrodis jau rodė trečią valandą. 

Jis baigė savo pasakojimą. Paskutiniai radiniai. Sekta. Jos taisy- 
klės. Jos statutas. Jos vaikai. Režio Mazuajė, „Asuncion“ buvusiojo, 
nužudymas. Neužsiminė apie susidūrimą su kaukėtais berniūkš- 
čiais. Nenorėjo vėl „pakišti“ ruso. 

Baigdamas trumpai nusakė bendrą žudynių kontekstą. Religinė 
sekta, kuri atlieka paslaptingus žmogaus balso tyrimus skirdama 
ypatingą dėmesį vaikų chorams. Vaikų, patiriančių fizines kančias, 
vaikų, kuriems skiepijamas keistas tikėjimas, kol jie išauklėjami 
taip, kad tampa mažaisiais žudikais. Ši sekta visu žiaurumu iški- 
lo į paviršių, kad nutildytų tuos žmones, kurie gali atskleisti jos 
ieškojimų esmę. 

Kriminalistas pakėlė galvą nuo klaviatūros: 

- Tau neatrodo, kad šiek tiek perdedi, ką? 

— Ne. Sektos vadovai tiems vaikams vadovauja ir juos valdo. 
Ypač sektos guru Brunas Hartmanas, Hanso Vernerio Hartma- 
no sūnus. Jo niekas niekad nematė prancūzų žemėje. Bet jis čia, 
kažkur čia, ir kaip tik jisai visa valdo. 

Maršeljė liovėsi rašęs ir sukryžiavo rankas: 

— Kur, tavo manymu, veda visa ši istorija? 

— Gal jie dar turi daugiau liudytojų, kuriuos ketina pašalinti. 
Bet viena yra tikra. 

— Kas? 

- Sektos viduje kažkas įvyko, ir tas įvykis kelia paniką. Esu 
įsitikinęs, visa ir kilo iš to fakto. 

— Apie ką tu? 

— Nežinau. Gal sekta rengia pasikėsinimą prieš „netikėlius“. 
Kaip 1955 metais padarė „Aun“ sektos japonai. Gal tai ir nulėmė 
Giotso sprendimą prabilti. 

- Tavo pasakojimas - tikras romanas. 

Kasdanas palinko virš rašomojo stalo. 

— Negi pats viso šito nežinojai? 

— Taip, bet... 

- Bet kas? Juos reikia suimti. Velniava, kaip nors reikia sustab- 
dyti tuos bepročius! 

Policininkas pakėlė galvą. Pirmą kartą jis prabilo be pašaipos 
ir priešiškumo: 

- Tu suvoki, kad tavo tyrimas niekuo nepagrįstas? Kad neturi 
nė menkiausio tiesioginio įkalčio? 

- Yra batų atspaudai. Tas apavas iš Antrojo pasaulinio karo 
laikų. O dar medienos skeveldrėlės. Ypatingos akacijos. Ant tų 
skeveldrėlių rasta žiedadulkių iš Čilės. 

- Jei negali įrodyti tiesioginio ryšio tarp sektos ir aukų, visa tai 
neverta nė sudilusio skatiko. Esu įsitikinęs, kad ten buvo imtasi 

atsargumo priemonių. Patikėk, nei Giotsas, nei Manuri nesiuntė 
Hartmanui elektroninių laiškų. 

Kasdanas trenkė kumščiu į stalą. 

— Tie vyrukai grobia ir kankina vaikus! Jie iš eilės visus žudo. 
Juos reikia suimti. Tokiems jokio pasigailėjimo! 

— Nusiramink. Galime turėti storiausią dosjė, kaip šitą, apie 
tuos vaikinus, bet nieko negalime jiems padaryti, ir tu tą žinai. Iš 
tikrųjų mes net negalime prie jų prisiartinti. „Asunciėn“ žmonės 
yra ginkluoti iki dantų. Jei pamėginsime juos kibinti, geriau- 
siu atveju sulauksime kolektyvinės savižudybės, kaip atsitiko su 
„Saulės šventykla. O blogiausiu atveju įvyks kautynės, kaip su 
„Vako sekta“, ir aukų bus abiejose pusėse. 

— Tai ką daryt? 

Maršeljė bakstelėjo klaviatūros klavišą. Komandą spausdinti. 

— Pasirašai protokolą ir ramiai sau grįžti namo. O mes tęsime 
bylos tyrimą. Galbūt rasime kitą kelią. 

— Kokį kelią? 

- Pinigai. Jie manipuliuoja per dideliu kapitalu. Arba jie plauna 
nešvarius pinigus, atėjusius iš Čilės, arba verčiasi nelegalia preky- 
ba. Finansinė brigada aptiko jų sąskaitas Šveicarijoje. Laukiame 
leidimo prieiti prie bankų. Taip pat tiriame jų akcines bendroves, 
kurios veikiausiai įkurtos kaip priedanga. 

— Tam prireiks ne vieno mėnesio. 

— Gal net ne vienerių metų. Bet tai viskas, ką galime. 

Maršeljė suglobė atspaustus lapus ir padavė Kasdanui: 

— Pasirašyk po savo parodymais. Juos įdėsime į skyrelį heroic 
fantasy. 

Kasdanas pakluso apsiraminęs, kad pagaliau gali išeiti. Jį tik 
erzino tai, kad policijos mašina nepajudėjo iš mirties taško. 
Jis pamėgino nuryti seiles, bet bergždžiai. Visa tai priminė 
devintąjį dešimtmetį, krizių metus, kai gerklę jam džiovino 
neuroleptikai. 


477 


Kasdanas pakilo ir galvos linktelėjimu atsisveikino su poli- 
cininku. 

Jis jau dėjo ranką ant durų rankenos, kai Maršeljė jį sustabdė. 

— Yra dar vienas kelias. 

— Koks? | 

- Įsiskverbti į Koloniją. Rasti Hartmaną. Mes įsitikinę, kad 
vokietis gyvena Kose. Reikėtų jį pagrobti ir atgabenus į Prancūziją 
kuo korektiškiau teisti. Kaip izraeliečiai padarė su naciais. 

— Kas tai galėtų padaryti? 

- Šiaip ar taip, tik ne mes. Ir ne oficialios policijos pajėgos. Taip 
pat ir ne armija. Galėtų veikti tik frantirerai - laisvieji šauliai. 
Vaikinai, kurie neturi ko prarasti. 

Kasdanui toptelėjo, kad kalbėdamas apie saviškio infiltravimą 
policininkas turėjo galvoje kaip tik jį. Šešiasdešimt trejų metų 
žmogėną, regimą per šimtą kilometrų... 

- Tai palaiminimas? 

- Reikia padaryti tvarką. Nesvarbu, kas dirbs tą darbą. 

- Ir tu pasitikėsi senu armėnu? 

— Ne. Bet aš negaliu tau sutrukdyti važiuoti paslidinėti. 

— Šiemet Kose Mežane sniego nėra. 

- Gerai paieškok. Viršukalnėje turėtum pamatyti, koks sportas 
tinkamiausias. 

Šparagai - šaltojo metų laiko augalas. 

Šiaip ar taip, tai tokia specifinė atmaina. Volokinas nesusigau- 
dė: „balti ūgliai, „žvaigždiški ar „žali“. O 2006-ųjų žiema tokia 
švelni, kad juos sodinti galima buvo net gruodį. 

Tam tikromis sąlygomis. 

Iš vakaro kartu su kitais darbininkais reikėjo tranšėjos dugną 
apkrėsti mėšlu ir šaknis dezinfekuoti Žavelio vandeniu. Dabar 
jau galima pagal specialią schemą sodinti „nagus“ - išsišakojusias 
šaknis. Tarp vagų turi būti vieno metro tarpas, o pačios vagelės 
iškastos 25-30 cm gylio. O ūglius sodinti 45-50 cm tarpais. Bet 
pirmiausia reikėjo mėšlą išskirstyti, paskui išlygintame paviršiuje 
sodinti daigą taip, kad šaknys išsidėstytų per vagos ilgį. Paskui 
kauptuku jas užversti 5 cm storio žemės sluoksniu. 

Jau dvi valandos, kai Volokinas kartoja ir kartoja tuos pačius 
judesius pasilenkęs virš dvokiančios žemės, darbuodamasis mėšli- 
nomis pirštinėmis. Skaudėjo nugarą. Iki raudonumo kaito rankos. 
O skaudama koja degė it liepsnojanti pliauska ašigalio šaltyje. 

— Atsipučiam? 

Volokinas atsitiesė. Jis dirbo poroje su jaunu, galingo stoto 
tunisiečiu. Vaikinas - jo vardas Abdelis - pasiūlė Volokinui ci- 
garetę. 

- Ar turime teisę rūkyti? 

— Tegul jie eina velniop. 

Abudu vilkėjo juodos drobės palaidines ir kelnes, avėjo tos 
pačios spalvos griozdiškus batus ir buvo užsidėję beisbolo kepu- 
raites - viską davė Kolonija. Užsitraukdamas „Marlboro“ cigaretę, 
užliejančią švelnia šiluma ir maloniu kartuliu, rusas prisiminė 
garsųjį paveikslą „Vakariniai varpai'*. Ta pati scena. Dvi figūros 
stovi vagų lauke, rusvai nuauksintos vakaro šviesos. Tik čia jų 
drapanos veikiau priminė Angolos areštantus iš paties didžiausio 
Luizianos kalėjimo. - 

Abdelis iškvėpė dūmų kamuolį, paskui papūtė į delnus ir 
tarė: 


* XIX a. vidurio prancūzų tapytojo, grafiko Jeano Francois Millet paveikslas, tapytas 1859 m. 
Eksponuojamas Paryžiuje, Orsė muziejuje. 

- Pamiršk visiems laikams posakį: „Jei gruodį sninga, lauk 
gero derliaus.“ 

— Ką tai reiškia? 

Magribietis nusikvatojo: 

— Neįsivaizduoju. Kad ir kas būtų, šiemet sniego nėra. 

— Iš kur tu? 

— Iš Vigano. Aš kasmet čia spalį atvažiuoju. O tu? 

— Aš iš Mijo. Vasarą dirbu tai šen, tai ten, padedu nuimti derlių. 
Vėliau samdausi į vynuogynus. O žiemą dažniausiai prakaitą lieju 
Alpėse. Dirbu slidinėjimo instruktoriumi. Pirmąkart taip nutiko, 
kad likau fermoje. Čia man atrodo baisiai sunku. 

- Tu mane stebini. 

Toliau rūkė tylėdami. Volokinas apsidairė. Už pasodintų daigų 
lauko plytėjo tikras mėnulio peizažas. Išdžiūvusioje žemėje beveik 
neaugo medžiai, plantacijos pakraščiuose dunksojo tik pilkšvos 
samanotos uolos. Čia tvyrojo keistas sausros iškankintos amži- 
nybės jausmas, sausros, kuri gniaužė gerklę. Čia jauteisi atsidūręs 
vienas su Dievu. Ir sėkmės laukimu. 

Volokinas pamanė, kad jo porininką jau galima netiesiogiai 
apklausti: 

- Kaip čia? Noriu pasakyti: aplinka kaip? 

- Galima padvėsti. Kolonijos bernai - siaubingai religingi. Bet 
jų dar ir nematyti. Mūsų neprileidžia prie jų. Mus laiko nešvariais, 
supranti? 

— Ne, nelabai. 

- Aš irgi. Bet galiu tau pasakyti, kad tarp tų laukų, kuriuose 
dirbame mes, ir tų, kuriuose dirba jie, o jie dirba šiltnamiuose, 
yra praraja. 

- Tu ten niekad nesi buvęs? 

- Ne. Ta zona saugoma. Spygliuota viela. Sargybiniai. Elektro- 
niniai užraktai, kurie atrakinami pridėjus pirštą. 

— Kas ten dirba? 

— Vaikai. Ten jų rinktinis darbas, - jis neapibrėžtai pajudino 
pirštus. - Specialiai sumanytas jų mažoms rankoms... 

— Ar retkarčiais juos matai? 

- Iš tolo. Jie gyvena kitoje pusėje. 

— Kaip tau atrodo, ar galima būtų nusigauti į kitą zoną per 
ligoninę? 

— Ko tu ieškai? 

Volokinas nepaisė klausimo: 

— O ką tu žinai apie vaikus? 

— Ne kažin ką. Tik sklinda visokios kalbos. Kad dirbdami lau- 
kuose jie dainuoja. O kai nedainuoja, gauna į kailį. 

— Daugiau nieko nežinai? 

— Ne. Visa ta bendruomenė atitverta. Bet tiek to, moka gerai, 
ir kol tu laikaisi jų taisyklių, gali būti ramus. Tu... 

Abdelis numetė nuorūką ir įspaudė į žemę. 

— Velnias. 

Dabar ir Volokinas išgirdo variklio burzgimą. Jis pasekė savo 
porininko pavyzdžiu ir palaidojo nuorūką. Lėtai artinosi sunkve- 
žimis, kratydamasis siauru keliuku. Atvira platforma. Joje stovėjo 
darbininkai. Saulės šviesa nuspalvino dulkeles ir jos, mirguliuoda- 
mos ore, padarė kraštovaizdį panašų į Sacharą, o sunkvežimį - į 
slenkantį per ją konvojų, nors buvo žiema. 
veidai prieš šviesą liepsnojo it degančios žvakės. Jie vilkėjo ne 
bavariškus drabužius, bet juodo audeklo kostiumus. Iš po švarkų 
kyšojo balti marškiniai stačiomis kaip kinų palaidinių apykaklė- 
mis. Ši detalė pabrėžė jų vienuolišką išvaizdą. Mažieji liuteronų 
pastoriai. 

Sunkvežimaitis pravažiavo per kokį šimtą metrų nuo jų. Vo- 
Be abejo, tam, kad keleiviai neprisiliestų prie jokios šiuolaikinės 
medžiagos. Visi vaikai buvo su juodomis beisbolo kepuraitėmis. 

Per tokį atstumą jos priminė menonitų dėvimas skrybėles. Blogio 
menonitai. 

Rusas krūptelėjo sunkvežimiui dingstant dulkių sūkury. 

Jis čia - dėl jų. 

Išgelbės juos. 

Jis jau buvo išgyvenęs tą akimirką. 

Galutinio neatšaukiamo apsisprendimo akimirką. 

Žygio tikslas - ranka pasiekiamas. 

Vis ta pati parapsichologinė akimirka. Tiesa taip arti, kad ji 
savo juoduma persmelkia praeities laiką, mestelėdama trumpai 
dilgtelinčių nuojautų. Venomis pulsuoja laukiančių susidūrimų 
nuotaika. Tas pulsavimas - tarsi audrą pranašaujančios požeminės 
bangos, kurias gali pajusti tik gyvūnai. 

Lionelis Kasdanas rovė greitkeliu daugiau nei 200 km per va- 
landą, to niekad gyvenime nėra daręs. 

Pirma valanda ryto. Jis ką tik pervažiavo Klermoną Feraną 
ir leidosi tiesiai Mijo link. Pravažiavęs pro du šimtus kilometrų 
rodantį stulpelį, kaip ir anąkart, pasuks į 88-ąjį kelią ir pasieks 
Floraką. Tikslaus plano neturėjo. Jokios minties, kaip įsigauti į 
Koloniją ir susisiekti su Volokinu. Visas viltis dėjo į staigų įkvė- 
pimą. Ir į ginkluotus valstiečius. Roša ir jo kliką. 

Piui aukštikalnėje buvo prisipylęs baką degalų ir ištuštinęs 
savo pūslę. Dabar jis vėl norėjo čiurkšti. Senatvės požymis. Arba 
nerimo. Arba abiejų kartu. Pamatė degalinę. Išsuko iš apšviesto 
kelio ir nėrė į prietemas. Netoliese jį kvietė viešieji tualetai, bet 
Kasdanas labiau mėgo įlįsti į krūmus. Jis jau baigė savo reikalą, 
kai tolimą automobilių gausmą perskrodė riksmas. 

Paukščio klyksmas. 

Širdį verianti dejonė, kimi, išsklidusi. 

Stovėdamas krūmokšniuose Kasdanas įtempė ausis. 

Vėl išgirdo gargimą, ryžtingai skrodžiantį naktį it įžambi strėlė. 

Dar valandėlę jis pastovėjo nejudėdamas, jausdamas, kaip at- 
sikrato sąstingio ir ima suktis smegenų smagračiai. Kažkas jo 
galvoje formavosi ir įgijo pavidalą. Kažkas, kas visada ten buvo, 
ką visada galėjo suvokti, bet ko niekad neįstengė apibrėžti. 

Riksmas. Tarsi raktas. 

Kaip jis anksčiau apie tai nepagalvojo? Sektos nariai tyrinėjo 
žmogaus balsą. O iš tikrųjų — tą jis jautė - tų tyrinėjimų tikslas 
buvo išrasti ginklą. Panaudoti ardomąją balso galią. 

Šit koks tikslas. 

Kontroliuoti balso aparatą ir iš jo sukurti žudymo įrankį. 

Tada ir visa kita stoja į savo vietas. 

Hartmaną tėvą pakerėjo tibetiečių giesmių poveikis daiktams. 
Jis atkreipė dėmesį, kaip vibruoja vario triūbos ir gongai. Paskui, 
jau Aušvice, jis ištyrė kalinių siaubo riksmus. Ir aptiko neįtikimus 
reiškinius. Dešimtis kartų sustiprėjusį dėl baimės balso poveikį 
medžiagai. Sproginėdavo lemputės. Drebėdavo durų staktos. Pa- 
našiai dainininkė nesunkiai suskaldo krištolo stiklinę... 

Jis įsirašė tuos riksmus ir išmatavo jų stiprumą. 

Jis tyrė garso bangas ir numatė, kaip konkrečiai jas pritaikyti. 

Tas pat pasakytina ir apie Žmogėdros ieškojimus. 

Ieškojimus tokio riksmo, kuris galėtų tapti kariniu ginklu. 

Žudančio riksmo. 

Toks mitas keliauja per visas civilizacijas. Hansas Verneris 
Hartmanas jį pavertė savo mokslinių tyrimų objektu. Štai kodėl 
jis ieškojo vaikų tyrais balsais, štai kodėl jis juos kankindavo. Nes 
siekė išgauti galingas garso bangas. Tokias, kurios, pasiekusios 
žmogaus klausos organą, galėtų jį sunaikinti. Dėl nežinomos prie- 
žasties berniukų balso stygos, gaudamos didžiulį krūvį, sukuria 
mirtiną garso bangą. 

Lyg patraukęs už siūlo, Kasdanas išnarpliojo kitas detales. 

Detales, kurios patvirtino jo minties teisingumą. 

Patvirtino Truso ligoninės LOR ekspertės Fransės Odiuson 
mintį, kai ji kalbėjo apie adatą, perdūrusią Giotso ausies sraigę: „Ji 
smelkėsi per ausies aparatą kaip garso banga, tik labai galinga.“ 

Kasdanas tada nebuvo apsvarstęs paties paprasčiausio tos mįs- 
lės įminimo. 

Nusikaltimo įrankis ir buvo garso banga. 

Štai kodėl aukų klausos organų viduje nebuvo rasta jokios 
medžiagos pėdsakų. Įrankis buvo nematerialus. 

Dar viena akivaizdi detalė. Kai jis užlipo į chorą ir išgirdo 
švilpesį vargonų vamzdžiuose, pamanė, kad tai Giotso, mirusio 
iš skausmo, klyksmo aidas. 

O buvo atvirkščiai. 

Jį nužudė tas riksmas. 

Vieno iš vaikų riksmas. 

Vienas iš vaikų rėkikų, valdantis mirtiną ginklą. 

Garsas buvo toks suspaustas ir toks stiprus, kad pažeidė ausų 
būgnelius ir sukeldamas skausmą išjudino dviejų nervų sistemų - 
simpatinės ir parasimpatinės - pusiausvyrą. Sustojo širdis. Sutriko 
kraujo apytaka. Apmirė smegenys. 

Kasdanas nulėkė prie savo automobilio. Sėdo prie vairo. Su- 
griebė mobilųjį. 

Fransės Odiuson numerį buvo įsivedęs į savo telefono atmintį. 

Trečią valandą ryto moteris atsiliepė į šeštą skambučio sig- 
nalą. 

- Alio! 

— Labas vakaras. Majoras Lionelis Kasdanas. Man labai nesma- 
gu jus trukdyti tokiu metu, bet... 

— Kas? 

- Kasdanas. Aš tiriu Vilhelmo Giotso nužudymo bylą. Buvau 
atvažiavęs pas jus ir... 


484 


— Prisimenu. Jūs man pamelavote. Paskui atvyko kiti policinin- 
kai manęs apklausti ir... 

— Teisybė, - prisipažino jis nustebęs, kad prikelta iš miegų mo- 
teris taip blaiviai protauja. - Šioje byloje aš iš tikrųjų neturiu jokio 
oficialaus vaidmens, bet auka buvo mano bičiulis, suprantate? 

Vietoj atsakymo - tyla. Kasdanas tuo pasinaudojo ir varė 
toliau: 

— Man trūksta argumentų jus įtikinti, bet prašau manimi pa- 
tikėti. 

— Kodėl man skambinate? Ir dar vidury nakties? 

Balsas buvo kupinas pasipiktinimo. Jis nusprendė sušvelninti 
jos įniršį: 

- Nes manau, kad tik jūs, jūs vienintelė, turite raktą toms 
žmogžudystėms išaiškinti. 

— Ką? 

— Kai pirmą kartą jūs man papasakojote apie nusikaltimo įran- 
kio padarytus sužalojimus, iškėlėte mintį apie garso bangos po- 
veikį. Palygindama. 

- Prisimenu. 

— Dabar manau, kad ten iš tikryjų ir buvo garso banga. 

— Kaip? 

— Juk garsas gali pažeisti ausų būgnelius, ar ne? 

— Taip. 120 decibelų garsas jau pavojingas. O toks stiprumas 
gana dažnas. Pavyzdžiui, pneumatinio kūjo garsas 100 decibelų. 

Fransė Odiuson tikrai buvo aštraus proto žmogus. Dabar ji 
dėstė mintis taip, lyg nebūtų naktis. 

— O balsas gali pasiekti tokį stiprumą? 

— Dainininkės balsas nesunkiai gali viršyti 120 decibelų ribą. 

— Tai toks stiprumas, kai dainininkė savo balsu suskaldo stik- 
linę? 

— Būtent. Garso banga suskaldo krištolo molekules. 

— Ar svarbus garso aukštis? 

— Ne. Svarbus tik garso stiprumas. Blast, kaip sakoma ang- 
liškai. 

Kasdanas privalėjo dar permąstyti savo teoriją. Vadinasi, vaiko 
balsas veikė ne savo tesitūra, o vien tik stiprumu. 

— Aš nesuprantu jūsų klausimų. Jūs mane prižadinate vidury 
nakties ir... 

— Manau, kad Vilhelmas Giotsas buvo nužudytas riksmu. 

— Absurdas. Tos istorijos apie riksmą, kuris žudo, tik pasakos, 
kurios... 

- Lavinant vaikų balsus žmonėms pavyko išgauti tokį stiprų jų 
staugimą, kad jis gali išsprogdinti būgnelius ir pažeisti nervų sis- 
temos pusiausvyrą. Juk jūs man ir išaiškinote tą mechanizmą... 

Fransė Odiuson nepatikliai atsiduso: 

— Reikėtų, kad tas balsas sklistų su nepaprasta jėga... 

- Žmonės, apie kuriuos kalbu, tokio galingumo pasiekia skaus- 
mu. Jie kankina vaikus ir taip išgauna bet kuriuos garso slenksčius 
viršijantį balso stiprumą. Neleistinas ginklas, kurį berniūkščiai 
paskui gali panaudoti kada panorėję. 

Ekspertė neatsiliepė. Ją apėmė košmaras. 

Tą tylą Kasdanas įvertino kaip sutikimą, kurio jis ir laukė. 

Atsisveikino su moterimi ir baigė pokalbį. 

Suktelėjo variklio įjungimo raktelį ir apkabino rankomis vairą. 

Vilhelmas Giotsas. 

Nasredinas Sarakramahata. 

Alenas Manuri. 

Režis Mazuajė. 

Visus juos nužudė riksmas. 

Kasdanas įjungė variklį ir pasuko keliu, vedančiu į greitkelį. 

Po kelių valandų jis išvys Koloniją. 

Riksmo imperiją. 

Jis pašoko iš miegų tarsi nudegintas elektros šoko. 

Volokinas atsisėdo ant savo gulto sunkiai kvėpuodamas, apsi- 
pylęs prakaitu. Susapnavo. Ne. Prisiminė. Tiesiog. Bet bjauriausia, 
po velnių, kad buvo užmigęs. Šito savo planuose nebuvo numatęs. 
Anaiptol. Dirstelėjo į laikrodį. Ketvirta ryto. Dar ne vėlu veikti. 
Įtempė ausis. Tamsoje skendinčiame miegamajame viešpatavo 
tyla. 

Didžiulis kambarys panėšėjo į benamių nakvynės namus, tik 
čia buvo be galo švaru. Dviejų aukštų lovos rikiavosi palei abi 
salės sienas ir dar viena eilė buvo sustatyta vidury. Tarp lovų - 
ne didesnis kaip vieno metro tarpas. Volokinas pasirinko apatinį 
gultą, kad galėtų atsikelti be triukšmo ir fanfarų. 

Išlipo iš lovos jau po antklode apsirengęs. Jautėsi pavargęs. Jį 
išsekino tas pusdienis darbo ir tos, regis, bergždžios pastangos ne- 
užmigti. Kartu jautėsi it įelektrintas, pagautas karštinės. Siekiantis 
savo tikslo. Tokia vidinė būsena jam teikė tvirtybės. Nė kalbos apie 
kokį nors kvaišalų stygių ar kokį negalavimą. Tik be perstojo purtė 
siaubingi prisiminimai lyg elektros iškrovos blyksniai vykstant 
trumpam sujungimui. Tačiau tie blyksniai jį ir skatino. 

Pasirausė krepšyje. Susirado degtukų dėžutę, užsivilko striukę, 
užuot avęsis griozdiškus batus, apsiavė sportbačius ir lėtai, at- 
sargiai nuslinko lovų labirintu. Galiausiai nusigavo iki kambario 
durų. Greitai apsižvalgė. Koridoriuje - nė gyvos dvasios. 

Įsmuko į prieblandą ir pasuko prie lauko durų. Silpna rausva 
naktinių lempelių šviesa apšvietė patalpą ir išryškino jos aukštį. 
Mažiausiai - dešimt metrų. Miegamasis buvo statytas taip, kaip 
statomi kluonai ir sandėliai. Medinis, vientisas, atviras iki pat 
šelmens, kurį prilaikė kryžminės metalo konstrukcijos. 

Peržengė slenkstį ir akimirką sustojo tamsuojančiame tarpdury. 
Prožektorius metė įžambų spindulį į kiemą. Kamera veikiausiai 


487 


be perstojo filmavo tą šviesos rėžį. Volokinas rado paprasčiausią 
išeitį. Pasileido bėgti ir kiek kojos įkabina perlėkė tą šviesos au- 
reolę. Netrukus jis jau stovėjo ant tamsoje skendinčio keliuko. 
Nusirito į pakelės griovį ir sumetė, ką daryti toliau. Jei kamera ką 
ir užfiksavo, tai tik neaiškų šešėlį. Iš jo niekaip neatspėsi, kas tai. 
O gali būti, kad naktiniai sargai, - jei tokie yra, - net nepastebėjo 
to žaibiško šmėstelėjimo. 

Volokinas atsistojo ir patraukė keliu. Teritorija veikiausiai 
knibždėte knibždėjo nematomų daviklių. Fotoelektrinės kame- 
ros. Infraraudonieji spinduliai. Terminės kameros. Galbūt jis 
jau pastebėtas. O gal, priešingai, Kolonijos vadai taip neįtarinėja 
savo darbininkų ir neįrengė tokių drakoniškų saugos priemonių. 
Reikėjo skubėti pirmyn. Geriausias būdas sužinoti, kokia stipri 
tų šunsnukių kontrolė. 

Žingsniuodamas keliu tiesiai į vakarus, jis taikė pakliūti į Ko- 
lonijos centrą. Žinojo, kad eina teisingai, mat nuo aukštesnės 
kalvelės retkarčiais pamatydavo švyluojančias ligoninės šviesas, 
kurios mirguliavo tarsi krūvelė žarijų. 

Taip jis žingsniavo valandą - bus sukoręs kokį ketvertą penketą 
kilometrų. Teko eiti atkalnėmis. O vietovė buvo labai nelygi - tai 
kilo, tai vėl leidosi. Aplinkui dunksojo kalvos, kurios patamsyje 
atrodė itin slogiai. Vietomis šmėksojo didžiuliai mediniai statiniai 
ir sidabro spalvos siloso bokštai. Po kojomis žolė čiužėjo tarsi 
suplūktas sniegas. Mėnesienoje visas kraštovaizdis mirgėjo it ilgos 
blizgančios kvarco plokštelės. 

Volo jautėsi gerai. Toli nuo akių, vis gaiviau dvelkiant nakčiai. 
Kaip visi pasaulio bėgliai, jis jautė slaptą bendrininkavimą su 
vėju, šalčiu, tamsa. Virš jo plytėjo milijardai žvaigždžių, mirgan- 
čių aukštai danguje, - neįžvelgiamų, bet geranoriškų. Kosmosas 
buvo čia - sąmokslininkiškas ir savo begaline didybe paverčiantis 
juokingomis tas menkas „Asuncion“ pastangas sukurti uždarą, 
suvaldytą, kontroliuojamą pasaulį. 

Išvydo pirmąją kliūtį. Medinę sieną. Ji apsaugojo bendrosios 
paskirties statinius: ligoninę, bažnyčią, Konservatoriją, mokyklą... 
Volokinas meldė, kad tik jo planas nesužlugtų. 

Tą akimirką skaidrią kaip stiklas naktį perskrodė automobilio 
gausmas. Volo įsirito į griovį ir palaukė. Žibintai. Motoras. Pa- 
trulis. Dar kiek luktelėjo. Kokias penkias minutes. Paskui išlindo 
iš savo slėptuvės. Buvo per 200 metrų iki vartų, kurie ryškėjo 
kryžminiame prožektorių pluošte. Sargybinių nematyti. Visur 
pilna elektronikos. Volokinui net karšta pasidarė nuo minties, 
kad jo strategija pasirodė visai nebloga. 

Kai atsidūrė per kelias dešimtis metrų nuo vartų, jis vėl nusi- 
rito į griovį ir išsitraukė degtukų dėžutę. Atidarė, susibėrė visus 
degtukus į kišenę. Nuo dugno atplėšė kartono sluoksnį ir ištraukė 
plonos permatomos fotojuostos skiautelę, kurią buvo paslėpęs 
po apačia. 

Ši juostelė bus raktas patekti į Kolonijos šerdį. 

Prieš keletą metų vokiečių „Chaos Computer Club“ progra- 
mišiai jį išmokė ne tik pralaužti kompiuterio saugos užraktus. 
Jie jį dar išmokė, kaip pergudrauti biometrines sistemas, kurių 
nūdienos pasaulyje vis daugiau. 

Ypač kaip sufabrikuoti pirštų atspaudus. 

Prieš išvykdamas į Koloniją, Volokinas keletą kartų sulakstė 
į raštinės reikmenų parduotuvę, paskui grįžo į savo butą Amlo 
gatvėje. Ten jis ant butelio kamštelio dugno užlašino klijų, pas- 
kui lipniąja juostele pritvirtino jį prie stiklinės, kurią buvo laikęs 
gydytojas Val-Diuvšanis. 

Džiūdami klijai garavo ir išryškino riebius atspaudų pėdsakus. 
Po baltu sukietėjusių klijų sluoksniu pasirodė gana ryškios linijos. 
Volo išsirinko labiausiai vykusį pėdsaką, paskui jį nufotografavo 
savo skaitmeniniu fotoaparatu. Tą vaizdą įvedė į savo kompiuterį 
ir kiek įmanoma išryškino. Tada jį apvertė ir išgavo negatyvą. 
Baltos linijos juodame fone. 

Įdėjo į spausdintuvą permatomą rodoidą ir atspausdino. 

Paskui medžio klijais patepė permatomą lapą ir palaukė dvi 
valandas, kol klijai džiūdami sudarys permatomą sluoksnį. At- 
sargiai atklijavo juostelės skiautę su pozityviu vaizdu, kur buvo 
matyti atspaudo linijos. Teliko iškirpti vaizdo kontūrą ir jį jau bus 
galima prireikus priklijuoti prie savo piršto. 

Taip buvo padirbtas piršto atspaudas, kurį Volokinas išsitrau- 
kė iš degtukų dėžutės. Pridėjo jį prie smiliaus atsargiai, kad tik 
nesuglamžytų, paskui it lapė išsėlino iš savo irštvos. Nubidzeno 
iki vartų. Dar kartą perbėgo šviesos aureolę. Prisispaudė prie de- 
šiniojo vartų stulpo. Kaip ir tikėjosi, pilonas turėjo įgaubtą nišą, 
kurioje buvo matyti piršto pločio angelė. Pirštinis užraktas. 

Volokinas pridėjo savo pirštą su tuo atspaudu. 

Vartų sąvaros lėtai atsidarė. 

Priešais - ligoninė. Erdvus 300 m ilgio pastatas įspūdingu si- 
dabro spalvos stogu. Dešinėje iš tamsos kilo bažnyčia su metalo 
lakštų varpine ir medinis pastatas, kiek jis prisiminė - Konser- 
vatorija, čia jis tiek kartų repetavo „Miserere“. 

Dar kiek paėjėjo. Kairėje - stovėjimo aikštelė su keliais automo- 
biliais. Kiti namai su plytų stogeliais vietoj dvišlaičių stogų. Visa 
čia atrodė kaip vasarvietė, įsikūrusi tarp apkarpytų medelių. Tik 
viena detalė išdavė vietovės nesvetingumą. Naujas plieno vielos 
aptvaras ir prožektoriai, nukreipti į bokštelius ir lėtai besisukan- 
tys, apšviečiantys aptvaro viršuje blizgančius skutimosi peiliukus. 
Už aptvaro driekėsi Kolonijos šerdis. 

Jis patraukė prie ligoninės darydamas platų lankstą. Priėjęs 
prie pastato iš dešinės, Volokinas rado šonines duris. Jų staktoje 
buvo įtvirtinta biometrinė spyna. Volokinas vėl pritaikė dirbtinį 
atspaudą. Durys atsivėrė be menkiausio pasipriešinimo. Rusas 
tarė sau, kad tas Val-Diuvšanis išties buvo vienas iš čionykščių 
vadukų. Jo atspaudas turėjo atidaryti visas duris. 

Volokinas įsmuko į tamsų koridorių. Kol kas nebuvo jokio noro 
landžioti po visus ligoninės užkaborius, ketino tik nusigauti iki 
uždaros vaikų teritorijos. Vėl šarvuotos durys. Vėl pirštų atspau- 
dų daviklis. Jis atliko tą patį manevrą kaip ir anuokart. Peržengė 
slenkstį ir fiziškai pajuto perėjęs sieną. Plieninių spygliuotų vielų 
sieną lauke ir visų tų gudrybių - viduje. 

Dar paėjėjo. Iki jo atsklido tolimas kondicionieriaus murkimas. 
Atsarginių durų lempelių šviesa, žingsnius slopinantis linoleumas, 
vienodos baltos sienos - visa sudarė įspūdį, kad patekai į vatą, 
nuskausminamą, kone migdančią aplinką. Jis iš čia nieko nepri- 
siminė. Iki šiol nėra čia buvęs. Turbūt todėl ir liko gyvas. 

Priėjo dar vieną koridorių. Veidrodinis pirmojo atspindys. 
Vienintelis skirtumas: čia nedegė nė viena lempelė. Visa skendėjo 
mėnesienoje. Volokinas jį perėjo, paskui be jokių kliūčių išėjo. 

„Tyrumo zona“. Vadinamasis atriumas. Dabar jis prisiminė 
pavadinimus. Pastatai ir šiltnamiai buvo labai plačiai išsidėstę ratu 
negilioje lygumos lomoje su vos numanomais šlaitais. 

Viduryje stūksojo gigantiška medinė ranka, iškelta į dangų. 
Anuo metu ta skulptūra jam kėlė siaubą. Krikščioniškojo stiliaus 
ranka, bet ji turėjo paslaptingų sąsajų su Ramiojo vandenyno 
kraštų kultūrų totemais. Tų tolimų pasaulių, kur viešpatauja ga- 
lingos dvasios - Manos, nežemiškos paslaptingos jėgos. Taip, šis 
medinis delnas, nukreiptas į dangaus skliautą, dvelkė pagonišku 
pirmapradiškumu, tuo, kas gyvavo prieš krikščionybę. 

Volokinas apėjo skulptūrą ir perėjo atriumą šiltnamių link, 
vengdamas takų. Jį labiausiai apstulbino pievelės minkštumas. 
Tai jau ne kietas stepių šepetys, kuris čiužėjo po kojomis, bet ti- 
kras aksomas. Jį nustebino ir tai, kad nebuvo sargybinių ir šunų. 
Apsauga buvo vien elektroninė. Negerai. Vienaip ar kitaip, jam 
nežinant, jis turėjo būti pastebėtas. 

Volokinas įsmuko į pirmąjį šiltnamį. Žemės kvapai. Drėgmės 
aromatas. Prisiminimas. Jo, vaiko, rankos, skinančios tas gėles, - 


491 


nes šiltnamyje augo vien gėlės. Jis nuvijo šalin tą prisiminimą, 
gėlių lysves, perskirtas pagrindinio tako. 

A priori tulpės. 

Paskui jis suabejojo. 

Ne, ne tulpės, aguonos. 

Nejučia nusišypsojo. Kolonijos žmonės savo autonominėje 
teritorijoje augino opiumo laukus. Apsaugotus nuo šalčio ir sve- 
timų akių. Kas vyksta toliau, lengva įsivaizduoti. Eksportas į 
Europą, nes siuntoms taikoma diplomatinė neliečiamybė. Pietų 
Amerikoje įgyta patirtis gaminti kvaišalus. Milžiniškos „Asun- 
ci6n“ pajamos. 

Ratas užsiveria. 

Volokinui visa ir prasidėjo nuo kvaišalų. 

O šiąnakt visa su jais ir pasibaigs. 

Jis slinko tolyn kvėpdamas nuo žiedų kylantį drėgmės aroma- 
tą. Buvo tikras, kad šiltnamiuose įrengtos stebėjimo kameros. 
Akimirka kita, ir jis bus sučiuptas. Bet jam jau nusispjaut. Einant 
palei aguonų lysves nuodai vis giliau smelkėsi jam į širdį. Badas. 
Stygius. Šauksmas... Pridėjo ranką prie galvutės. Ranka drebėjo... 
Ji... 

Staiga visame šiltnamyje įsijungė fontanėliai vandens. Pakilo 
migla ir pavertė orą balta garų marška. Vos spėjo nulėkti iki durų. 
Jau šlapias. 

Išėjo juokdamasis. 

Pergalingas juokas. 

Tos blogio gėlės turi ypatingą aromatą. 

Žavingą teismo procedūros aromatą... 

Jei tik pavyktų įrodyti, kad Kolonija augina aguonas, jis galėtų 
jos vadovus patraukti baudžiamojon atsakomybėn tarptautiniu 
mastu. Nes narkotinių medžiagų auginimas uždraustas visoje 
planetoje - nepaisant sienų. 

Grįžimas į ligoninę. 

Volokinas nematė jokios priežasties sustoti, kai taip gerai pra- 
dėjo. Dabar jis ketino aptikti sektos pagrindinės veiklos pėdsakus. 
Kankinimai. Bandymai su žmonėmis. 

Pasuko prie liftų. Piršto pridėjimas, ir chromuotos durys at- 
sidarė. Kabinoje - skaitmeninė klaviatūra. Valdymo pultas vir- 
šuje užgeso. Būtų per gerai, kad ir toliau eitųsi kaip per sviestą. 
Baigta. Reikėjo lifto valdymo kodo. Rusas pasilenkė ir pamatė, 
kad klaviatūra - raidinė. Surinko šiaip sau, netikėdamas sėkme: 
MISERERE. 

Pultas užsidegė, liftas pasirengė veikti. 

Jį užliejo pergalės jausmas, paskui iškart surakino baimė. Per 
lengva. Jo sąmonėje vis labiau kirbėjo mintis apie spąstus. Galbūt 
jis kaip tik ir traukia ten, kur jo jau laukia... 

Liftas pajudėjo. Pirmasis pusrūsio aukštas. Tyla. Naktinės lem- 
pelės. Tuščia. Vėl kaip per sviestą. 

Jokių baltų sienų, jokio linoleumo, tik cementas ir vieliniai 
tinkleliai ant lempučių. Jis pasuko į dešinę. Nerimas stiprėjo. Jis 
čia jau yra buvęs. Jis čia yra kentėjęs. Dar vienos šarvuotos durys. 
Dešinėje įrengtas biometrinis daviklis. Pridėtas smilius, ir durys 
atsiveria. 

Parodų salė. Tamsoje dūluoja iš užpakalio apšviesti ir ant stelų 
padėti stikliniai keturšoniai indai, pripilti tiršto skysčio. Juose 
plaukioja rudi, gysloti organinės kilmės daiktai. Tokie keisti krū- 
mokšniai, lėtai judantys rausvoje šviesoje. 

Žmogaus organai. Volo neįstengė jų atpažinti, bet tos arabeskos 
atrodė ypatingai konservuotos. Kietos, kristalinės, apsaugotos nuo 
puvimo. Sakytum, padengtos laku ar aptrauktos plastiku. 

Volokinas priėjo arčiau. Gyslos, kaulai, tekstūra... Kiekvieno 
organo spalva atspindėjo visus kraujo apytakos niuansus: tamsiai 

raudona kapiliarų spalva, ryškiai raudona - venų, avietinė - ar- 
terijų... 

Ir taip buvo sustatyti kokie trisdešimt indų. Jis prisiminė sek- 
tos credo. Vengti šiuolaikiškumo. Gyventi nepaisant laiko rei- 
kalavimų. Bet ši vieta neatitiko jų principų. Priešingai, tai buvo 
futuristinis muziejus, rodantis žmogaus organų fragmentus, taip 
būtų galėję pasielgti nežemiškos civilizacijos būtybės - įrengti 
anatominę galeriją. 

Įsmuko tarp stelų. Toliau, už šios pirmosios salės, pamatė tyri- 
mų laboratoriją. Didžiulė patalpa, suskirstyta į daugybę tinklais 
atskirtų kamerų. Stiklo sienos. Operacijų stalai. Užgesintos lem- 
pos. Ir dar kompiuteriai, mėgintuvėliai, flakonai, centrifugos... 

Volo dėmesį patraukė neįprasto dydžio operaciniai stalai. Gy- 
vūnams - per dideli. Žmonėms - per maži. Ilgai sukti galvos 
nereikėjo. Vaikai. Sektoje eksperimentai daromi vien su vaikais. 
Be abejo, su tais, kurie sulaukė mutacijos ir dėl savo pasikeitusių 
balsų pasidarė nebenaudingi. Su tokiais kaip Hugas Monestijė, 
Tangi Vyzelis, Šarlis Belonas... Kiek dar? 

Volokinas ūmai pajuto, kad kambaryje nepaprastai šalta. Vėl 
pagalvojo apie organus, įkalintus stiklo ir šviesos. Suprato. Tie 
organai - gerklės. Gerklos. Balso stygos. Jau tiksliai žinojo. Or- 
ganai, kurie buvo išplėšti dar prieš vaikams tampant nešvariais. 
Kol jų dar nepaveikė lytinės brandos hormonai. 

Su ašaromis akyse Volokinas ištiesė ranką prie vieno stiklinio 
keturšonio. 

Lyg norėdamas paliesti tuos kybančius koralus. 

Tą akimirką drykstelėjo šviesos srautas surakindamas jo pirštus 
balta šviesos aureole. 

Jis jau pamanė, kad pati ranka virsta organiniu krūmu. 

Bet ne: šviesos spindulys sklido iš žibintuvo. 

Iš taktinės lempos, pritvirtintos prie automatinio ginklo. 

- Su tokiomis rankomis norėjai įtikinti esąs juodadarbis? 

Volokinas atsigręžė ir nusišypsojo. Artinosi du vyrai juodo- 
mis striukėmis. Jis juos atpažino: darbų vykdytojas ir vienas iš 
cerberių. 

Kolonijos vaikai. 

Kuriems nebuvo keblu liesti šiuolaikines medžiagas. 

Abu laikė nutaikę po automatinį „HecklerRKoch“ firmos pis- 
toletą MP7 AL. Kovinis ginklas, pritaikytas atspariems objektams 
„apdoroti“, kaip teigia specializuoti vadovėliai. Išvertus reikštų: 
žmones su neperšaunamomis liemenėmis. 

Volokinas tylėjo. Širdies gilumoje jis nieko kito ir nelaukė. Ko 
gi daugiau galėjo tikėtis puldamas stačia galva žvėriui į nasrus? 
Vargano savižudžio narkomano galvelė atsakymo nerado. 

Bet atsakymas buvo. 

Jis iškilo netikėtai iš tamsos, įgydamas pažįstamo silueto pa- 
vidalą. 

Apšviestas stiklo luitas išryškino baltaplaukio vyro figūrą. 

— Sedrikai, mano vaike. Aš visada žinojau, kad tu grįši pas 
mus. 

— Grįžtu be savo balso, - tarė Volokinas, pats nustebintas savo 
ramumo, - bet su ketinimu kenkti. 

- Žinoma, - nusiviepė Brunas Hartmanas. - Tu net tapai po- 
licininku. Visada nejučia brandinai tą slaptą planą. Grįžti čia ir 
mus sunaikinti. Viena vertus, tai šiek tiek juokinga. Kita vertus, 
tai narsu, - vyras šypteli. - Tu buvai šaunus vaikas, Sedrikai. Aš 
žinojau, jog kada nors tu pridarysi mums nemalonumų. 

- Kodėl tada manęs nenužudėte? 

- Nevertėjo. Kai pabėgai, mes radome tave. Tu buvai paguldytas 
į Mijo universitetinę ligoninę. Mes susižinojome apie tave. Tu ėjai 

daugiau nei penkiasdešimt kilometrų, apdegęs, sužeistas, apkvai- 
šęs. Keliavai autostopu, patyręs šoką. Ir tu nieko neprisiminei, tik 
savo vardą. Niekas nežinojo, iš kur tu. Mums nevertėjo rizikuoti 
įsikišti. Nes nebuvo jokio galimo ryšio tarp tavęs ir „Asuncion“. 

- Ar jums buvo manęs gaila? 

Volokinas šito paklausė ironiškai. 

Vis tas netikėtai užplūdęs šaltakraujiškumas. 

- Tu buvai geras mėginys. Bet mums su tavimi niekad nebūtų 
pavykę gauti jokių rezultatų. Buvai per daug kietas, per daug 
chaotiškas. Mes pralaimėjome ir nepavertėme tavo jėgos konst- 
ruktyviu ginklu. Be to, kai tu pabėgai, tau jau buvo prasidėjusi 
balso mutacija. 

Hartmanas paėjėjo tarp apšviestų iš užpakalio kolonų. Tie 
šlykštūs daiktai, lėtai judantys stikliniame inde, metė ant jo nir- 
taus veido dumblių atšvaitus. Jis vilkėjo juodos drobės švarku ir 
panėšėjo į seną septintojo dešimtmečio aktorių, kurio pavardės 
Volokinas nebeprisiminė. Kasdanas tai jau tikrai žinotų. 

- Tu nujauti, kur mes esame, ką? 

Volokinas neatsakė. 

— Muziejuje. Meno galerijoje, kurią prieš šešiasdešimt metų 
Aušvice pradėjo kurti dar mano tėvas. 

Hartmanas išskėtė rankas rodydamas į organus, plūduriuojan- 
čius rausvoje šviesoje. 

- Gerklės. Trachėjos. Gerklos. Balso stygos. Balso instrumentas. 
Mano tėvo tyrinėjimų objektas. Jo aistra. Jis ketino išsaugoti tuos 
vaikų organus, kurie parodė tam tikrą stebuklą. Aušvico tradicija. 
Jozefas Mengelė kolekcionavo skirtingos spalvos akis, gemalus, 
tulžies akmenis. Johanas Kremeris - kepenų pavyzdžius. Mano 
tėvo kolekcija originali laikymo būdu. Jo metodas pranoko visas 
šiuolaikines konservavimo technologijas. Formalinas. Acetonas. 
Derva. Bet palikime tai... Svarbu, kad mes galėjome išsaugoti tą 
kolekciją ir per daugybę metų ją papildyti. 

Juoda palaidine, seno pavargusio liūto galva Hartmanas panė- 
šėjo į vieną žiaurų piktadarį iš serijos apie Džeimsą Bondą. Buvo 
gana įstabu matyti tokį veidą tikrovėje. Leisdamas savo mintims 
palengva plaukti, Volokinas nesuvokė, kodėl jis toks ramus, toks 
atitolęs. Jautėsi taip, lyg būtų sutraukęs didžiulę suktinę. 

- Paradoksalu, - toliau dėstė vokietis, - kad šią kolekciją su- 
daro tik nepavykę eksponatai. Gerklės, kurios nepasiekė mūsų 
norimo tikslo. Organai, kuriuos mes išgelbėjome, in extremis, nuo 
mutacijos, bet kuriems nepasisekė susprogdinti pasaulio. Atlikti 
žygdarbio, kurio mes visada siekėme, tikėjomės... 

— Nesuprantu, kokias čia kvailystes kalbate. 

— Riksmas, Sedrikai. Visi mūsų tyrinėjimai sutelkti į riksmą. 

Volokinas vis dar šypsojosi. Jis tampė vokiečiui nervus. Nors 
jo padėtis buvo pasmerktojo, jis turėjo tą galią. Hartmanas buvo 
ryklys, o baimė - jo vandenynas. Jo gimtieji vandenys. Savo el- 
gesiu Volo juos sausino. 

- Visi didieji likimai išplaukia iš tėvo likimo, - vėl prakalbo 
vokietis. - Edipo gyvenimo istorija - pirmiausia yra jo tėvo Lajo, 
sužalojusio berniuką, istorija. O psichoanalizė nebūtų gyvavusi be 
Zigmundo Froido tėvo Jakobo suklydimo. Pasirodo, tėvas slėpė 
savo antrąją Žmoną. 

- Taigi, kaskart visa susiję su suklydimu. O kokią klaidą padarė 
tavo tėvas? 

Hartmano veidą perkreipė mėšlungiška šypsena. Dabar jis iš 
tikrųjų panėšėjo į tą, kas ir buvo: Žmogėdrą. Pasakų personažas, 
klajojantis po miniatiūrinę rausvą girią. 

— Mano tėvas, Tibete klausydamasis vienuolių mantrų, ištyrė 
balso poveikį materijai. Garso banga galėjo priversti vibruo- 
ti objektus. Juos suskaldyti. Šis atradimas pasitvirtino Aušvice. 
Mano tėvas stebėjo žydus dušinėse. Jis įrašė jų šauksmus. Ir ap- 
tiko tokius reiškinius. Nuo balsų elektros lemputės duždavo kaip 
kiaušiniai. Garso bangų paveiktos, atšokdavo grotos. Kai kalinius 

imdavo atakuoti riksmai, jų ausys kraujuodavo. Balso aparatas 
pasirodė neištirta, dar neliesta teritorija. Galingas ginklas, kuris 
galėjo būti neįtikimai stiprus. 

Po karo mano tėvas išgyveno krizę. Berlyno griuvėsiuose jis 
patraukė kitus nusivylėlius. Tarp jo mokinių buvo daug vaikų. 
Likimo valiai paliktų našlaičių. Mano tėvas buvo nustatęs ypatingą 
dujų kamerose atsidūrusių vaikų balsų jėgą. Jam vėl grįžo mintis 
tęsti savo tyrimus apie šauksmus. Staiga visa logiškai ir nuosekliai 
susisiejo. Geriausias būdas priartėti prie Dievo - kančia. O ta 
kančia leido pasireikšti naujai balso jėgai. Mano tėvo nuomone, 
Dievas jam suteikė ginklą: žudantį šauksmą. 

Klausydamas Hartmano kliedesių, Volokinas jautėsi laisvas, 
lengvas, ironiškas. Jo įsibrovimas į Koloniją veikė kaip katarsis. 
Jis jau nebebijojo savo prisiminimų. Ir nebenorėjo kvaišalų. Jis 
persmeigė ploną savo sąmonės membraną. Dabar iš ten sunkėsi 
pūliai. Tas išsilaisvinimas, ta jo ramybė ir buvo pasveikimas. Jei 
turės mirti, mirs visiškai švarus. 

- Aš iki šiol dešimt metų treniravausi, išmanau kovų menus, - 
tarė jis. - Tos istorijos apie „žudantį šauksmą“ ir gyvybiškai svar- 
bius taškus tėra kvailystės. Pasakos. 

— Pasakos visada remiasi realiu gyvenimu! Ar žinai, kad dievas 
Panas antikos laikais garsėjo savo staugimu, kuris šiurpino keliau- 
tojus? Ir kad žodis „panika“ kilo iš šio mito? Ar žinai, kad airiai 
tokiu ypatingu riksmu siekdavo išvaryti savo priešus? Kad kovos 
šūkis galų kalba skamba sluagh-gairm ir kad iš šios kalbos kilo 
prancūziškas žodis slogan - devizas, šūkis. Riksmas glūdi mūsų 
kultūrose, Sedrikai. Mūsų kūnuose. Mes tik grįžtame prie ištakų. 
Grįžtame prie mito ir tas mitas vėl virsta tikrove. 

— Nesąmonės. 

Hartmanas atsikvėpė. Tikras išminčius, atsidūręs prieš bevil- 
tišką nemokšą. 

— Dabar pažvelkime kitaip. Tu stebėtumeisi, kokios jėgos mes 
pasiekiame pasitelkę savo techniką. Skausmas, baimė atskleidžia 
balsą balse. Balsas atsklinda iš pačios kūno gilumos, jis atlaisvina 
balso aparatą ir peržengia neperžengiamus slenksčius. 

Volokinas prisiminė iškentėtus skausmo seansus Kolonijoje. 
Elektros iškrovas. Smūgius. Nudeginimus. Ir - šauksmus. Tie 
šauksmai aidėdavo požemiuose. Įrašyti. Ištyrinėti. Išanalizuoti. 
Balsas, kuris sudūžta ir kuris turi sudaužyti pasaulį. 

Grįžo baimė. Toji baimė, kuri niekada ir nebuvo išnykusi, ji 
dabar tapo pagrįsta. Niekšai buvo išrausę jo vidurius ir privertę 
šaukti. Jie provokavo tą galią, tūnančią vaiko organizmo viduje. 
Elektros iškrovos smūgiais, išradingiausiais kankinimais. 

Jis paniekos kupinu balsu paklausė: 

— Kodėl jūs taip įsikibote į vaikus? 

- Otu žinai, iš kur kilęs žodis „askezė ? Iš senosios graikų kal- 
bos žodžio askūris, reiškiančio „pratimas“, „įgūdis“. Tas žodis reiš- 
kia praktikavimąsi, discipliną, bet kartu ir meną. Vaikai - mano 
kūriniai! Mano tikslas - padaryti iš jų šedevrus. Šauksmo srity 
vaikai pasiekė puikiausių rezultatų. Mažos balso stygos išgauna 
neįtikėtinai galingą garsą. Sukeldami skausmą, mes galėjome 
apriboti skaidulų ilgį. Taip išlaikome absoliutų organo švarumą, 
apsaugome jį nuo seksualumo poveikio. 

Dabar Volokinas drebėjo. Jis jau ganėtinai prisiklausė. Reikėjo 
grįžti į tikrovę. Prie nusikaltimų motyvų. 

- Kam jums tos keturios žmogžudystės? 

- Grandininė reakcija. Vilhelmas Giotsas mums dirbo. Kai jis 
susisiekė su ta advokate, mes supratome, kad jis ketina liudyti 
prieš mus. Privalėjome jį pašalinti. Kartu nužudėme ir jo drau- 
gelį. Juk tas galėjo per daug žinoti. Kai Manuri tą sužinojo, jis irgi 
ėmė panikuoti. Nuo pat mūsų atvykimo į Prancūziją jis darbavosi 
bendruomenei. Ir taip pat galėjo mus išduoti. 

— O Režis Mazuajė? 

- Dar viena atsargumo priemonė. Režis čia buvojo. Ir tur- 
būt perprato mūsų tyrimų esmę. Kai tu atvažiavai jo apklausti, 
privertei mus sukrusti. Buvome tikri, kad dar grįši jo tardyti. 
Negalėjome rizikuoti. 

— O luošinimai? Užrašai? Kuriam galui? 

- Grynas folkloras. Tikėjausi jus užvesti ant kelio, kad tai seri- 
jinio religinio žudiko darbas. Panaudoti „Miserere“ man pasirodė 
ironiška. Ši giesmė - svarbiausia mano tyrimuose. Mes ją naudo- 
jame tikrindami tesitūrų švarumą. 

- Kaip berniūkščiai galėjo tai padaryti? 

- Psichologinis apdorojimas. Ideologinis apdorojimas. Narkoti- 
kai. Ne taip ir sunku. Istorijoje kiek tik nori vaikų kovotojų, vaikų 
žudikų. Mums pavyko sukurti grynas Blogio apraiškas. Išmokyti 
tas būtybes atsikratyti bet kokių jausmų, bet kokių žmogiškų 
potyrių, kurie galėtų juos ištvirkinti. 

Volokinas jautė, kad mozaikai trūksta pagrindinės dalies. 

Dalies, kuri paaiškintų, kodėl visa tai atsitiko dabar. 

- Giotsas trisdešimt metų dirbo drauge su jumis. Dalyvavo 
grobiant vaikus, juos kankinant, dirigavo chorams. Kaip čia taip 
staiga prabudo sąžinė? Kodėl sulaukęs šešiasdešimt ketverių metų 
jis nei iš šio, nei iš to panoro kalbėti? 

- Jis pamanė, kad mūsų tyrimai tampa per daug pavojingi. 

— Kodėl? 

Hartmanas šyptelėjo, ir šįkart baimė Volokiną nusmelkė iki 
pat kaulų smegenų. 

- Nenutuoki? Mes pagaliau pasiekėme savo. Mes turime 
šauksmą. 

— Negali būti... 

- Šešiasdešimt metų pasiaukojamų tyrinėjimų pagaliau davė 
lauktų rezultatų. Mes įrodėme, kad mano tėvo nuojautos jo ne- 
apgavo. Tiesą sakant, tai dar tik vapaliojimo stadija. Vienintelis 

vaikas yra įvaldęs techniką. Bet remdamiesi tuo pavyzdžiu galė- 
sime ištobulinti metodą. 

Volokinas susimąstė. Jis prisiminė tą vaiką-dievą, kuris galėjo 
savo riksmu nužudyti. Prisiminė kaukėtus vaikus, užpuolusius jį 
kiemo aikštėje. 

— Tai jūs taip pribaigsite ir mane? 

Hartmanas priėjo ir lėtai sukryžiavo rankas. 

— Ne, Sedrikai. Mes asmeninių sąskaitų nesuvedinėjame. O 
tavęs net išdaviku nelaikome. Bet tu esi faras. O farai nusipelno 
lengvatų. 

Džiūsta gerklė. 

O kaklu srūva prakaitas. 

- Lengvatų* 

Hartmanas linktelėjo. Sargybiniai sugriebė Volokiną. Jam iš po 
kojų išslydo žemė. Rodės, kad ne paprastai griūva, o nyra pats į 
save. Vienas iš vyrų laikė mažulytį švirkštą. Kitas laikė sugriebęs 
ranką. 

- Aš tave patikiu mūsų medikams. Pamatysi, jie sudarė labai 
rafinuotų priemonių rinkinį. 

Volokinas sukliko. Bet klyksmas įstrigo gerklėje. Jei pavyks, jo 
balsas liks užblokuotas iki galo. 

Jis pasistengs mirti tylėdamas. 

namą. 
Pastatė savo ratus. Iššoko lauk. Pabeldė į duris. 
Dar neaušo. Naktis tarsi užsklendusi skląsčius laikė šią uolingą 
žemę, kaip užverstas antkapinis akmuo laiko žmogaus palaikus. 

tyrai. Pliki uolingi skardžiai. Pirmykštės gamtos vaizdas, kai dar 
nebuvo žmonių ir nė ženklo civilizacijos. Tik laukai, vadinami 
stepėmis. Ir stulpai, akmeninės stelos. Vietoj kelių - dulkėti takai. 
Kraštovaizdis, kuris palieka burnoje titnago skonį. 

Kasdanas šyptelėjo. Jautėsi budrus. Dabarties akimirka pažy- 
mėta neišvengiamybės ženklu. Ji žadėjo susidūrimą. Kerštą. 

Vėl pabeldė. 

Jokio atsakymo. 

Pusė trobų stovėjo apgriuvusios. Kitos, nors atstatytos, vis vien 
atrodė „viena koja grabe“. Kasdanui dingtelėjo, kad jis keliauja 
laiku. Iš priešistorės laikų atkeliavo į viduramžius. 

Pabeldė stipriau. 

Galop išgirdo krebždesius viduje. 

Duris atidarė jaunuolis. Rankoje - ginklas. Aro klanas kariavo. 
Vyko tam tikras klanų karas, kaip pirmykštės bendruomeninės 
santvarkos laikais, kai žmonės galabydavo vieni kitus dėl lašo 
vandens ar saujelės žemių. 

- Turiu pasimatyti su Roša. 

Atletiško stoto, lygiais šviesiais plaukais vaikinas vilkėjo žydru 
šiltos vilnos sportiniu kostiumu. Atrodė it alpinistas sporto tu- 
rizmo bazėje, pasirengęs kopti į kalnus. Nieko netaręs, jis užmetė 
akį į laikrodį: 

— Šiuo metu jis turi būti lauke, - tarė. - Jo eilė budėti. 

— Tai jūs sukate ratus? 

Atletas šyptelėjo. Raukšlelės akių kampučiuose išdavė, kad jis 
vyresnis, nei galėtum pamanyti. 

- Jie mano, kad viską seka, - sumurmėjo. - Bet iš tikrųjų juos 
pačius seka. 

— Ar galėtumėt susisiekti su Roša? 

Jis pasitraukė nuo tarpdurio, bet įeiti Kasdanui nepasiūlė. Prie- 
šingai. Buvo įsmeigęs į jį vertinamą žvilgsnį. Paryžiaus policinin- 
kas, apšniuręs, drebantis ir dar šeštą valandą ryto. 

— Ko taip skubu? 

Kasdanas paaiškino padėtį. Volokinas. Vaikystės metai Kolo- 
nijoje. Tikriausiai ir nakties neišgyvens. Reikia kuo skubiau ten 
patekti, spjauti į jų įstatymus. 

- Įeikite. Ir nusiraminkite. Aš paskambinsiu Roša. 

Pakliuvęs į gyvenamąsias sodybos patalpas, visada tikiesi rasti 
šilumą ir ramybę, minkštų, švelnių medžiagų, kurios atsvertų iš- 
orės rūstį. Bet čia - visiškai kitoks vaizdas. Grindų plytelės. Sienų 
cementas. Keletas paskirų baldų. Jokio šildymo. Nors esi viduje, 
vis vien jautiesi kaip lauke. Vien šaltis ir žiaurumas. 

— Kavos? 

Jaunuolis gyveno erdviame tamsokame stačiakampiame kam- 
baryje, kuriame riogsojo didžiulis klijuote dengtas stalas, nuo to 
dangalo šiurpai vėrė nugarą. 

— Kavos, - dėkingas atsakė Kasdanas. - Tik susisiekite su 
Roša. 

Vyras nieko nesakęs ėmė virti kavą. Virtuvė buvo kambario 
kampe. Priešingame tamsiame kampe stovėjo sujaukta lova. Tad 
visas gyvenimas vyko vienoje ir toje pačioje erdvėje. 

Sutraškėjo kavavirė. Ir tučtuojau tą traškėjimą užgožė aukštų 
dažnių radijo siųstuvo kosčiojimai. Vaikis skambino savo vadui. 

Atnešė du didelius puodelius kavos. 

— Roša atvažiuoja. 

- Ar jis sutinka įsikišti? 

— Jūs jam pats paaiškinsite. Cukraus? 

Kasdanas papurtė galvą. Gurkšnį nugėrė. Kavos skonis jį nura- 
mino. Svarbiausia - likti ramiam. Įtikinti šią mažą armiją. Be jos 
ten neįsibrausi. O be įsibrovimo nebus ir išgelbėjimo. 

Trumpai patylėjo ir paklausė: 

— Kiek laiko jūs jau gyvenate Aro? 

Vyriškis avėsi goretekso aulinius batus. 

— Visada. 

— Tai jūs čia gimėte? 

— Aš esu Pjero Roša sūnus. 

Tik tada Kasdanas atkreipė dėmesį į ypatingą vaiskių akių 
žvilgsnį, įremtą į jį. Tada prisiminė nepaprastą Roša akių blizgesį. 
Sūnus bus paveldėjęs tas krištolines akių raineles. 

— Jūs man turite paaiškinti. 

Kasdanas atsigręžė į ką tik nuskambėjusį balsą. Iš tamsos iš- 
niro tėvo Roša siluetas. Vešli ševeliūra, platūs pečiai, įspausti į 
blizgančią striukę su gobtuvu, po pažastimi paspaustas kovinis 
ginklas. Jo paveikslas, kupinas jėgos ir heroizmo, derėjo prie 
visos aplinkos. 

Senasis policininkas papasakojo savo reikalus. Pabrėždamas, kad 
Volokinas artimiausiu metu bus demaskuotas. Jeigu dar nėra. 

- Jūsų kolega - psichas. 

- Volokinas - superfaras. Tik jis - kamikadzė. 

- Ir jūs manote, kad mes taip paprastai atakuosime Koloniją? 
Viens du, ir gatava? 

— Aš nekalbu apie ataką, tik įsiskverbimą. Jūs pažįstate „Asun- 
cion“. Be abejo, žinote, kaip ten patekti. Reikia išgelbėti Volokiną. 
Kuo skubiau. Paskui bus daugybė laiko pranešti farams - tikrie- 
siems. 

Roša įėjo į kambarį ir įsipylė kavos. Jo ramybė jį priartino prie 
lauke plytinčio akmenynės peizažo. 

— Sakykim, jūsų globotinio neatpažino. Tada žygis būtų labai 
paprastas. Žemės ūkio darbininkų zona atvira. O jeigu jis jau 
suimtas, tada viskas daug sudėtingiau. Net neįmanoma. 

- Tai jūs važiuojate, ar man vykti vienam? 

Roša šyptelėjo ir abejingu balsu kreipėsi į savo sūnų. Niekas 
neišdavė jų giminystės ryšio. 

— Prikelk kitus, - atsisuko į Kasdaną. - O jūs važiuosite su 
manimi. Pakeliui paaiškinsiu operacijos eigą. 

- Jūs jau turite planą? 

Roša žingtelėjo artyn. Jo akių vaiskumas priminė jūrą. Net ne 
jūrą, o jūros kraštelį, įlankėlę, lagūną. 

— Planas - čia, - jis bakstelėjo smiliumi sau į smilkinį. - Jau 
seniai. Tik trūko progos, - vėl šyptelėjo. Veidą papuošė žavios 
raukšlės. - Šiaip ar taip, ta proga gal ir būsite jūs ir jūsų infiltruoto 
faro istorija. Niekad nežinai. 

Roša išskleidė apylinkių žemėlapį ant klijuote dengto stalo. 

Kasdanas padėjo savo puodelį ir susikaupė. 

Trojos užkariavimas prasidėjo. 

Kai Volokinas prabudo, pirmučiausia išgirdo dainavimą. Tolimą 
ir neaiškų. Jam toptelėjo: taip ir yra. Pakliuvau. Atsidūriau pa- 
čiame pragare. Paskui atsigodėjo, kad tai ne „Miserere“, tai kas 
kita. Suprato, kad negali judėti. Surištas nebuvo, bet smegenys 
nebevaldė galūnių. 

O dainavimas nesiliovė. 

Nepakartojamai švelnūs choristų balsai, regis, pranokę instru- 
mentų materialumą ir tapę visai abstraktūs. Pamanė, galbūt tai 
Bramso „Vokiškasis rekviem“ - vienas iš paslaptingiausių kada 
nors parašytų kūrinių. Bet ne, ne „Reguiem“. 

Mintimis Volokinas nustūmė tolyn tą hipnotizuojančią muziką 
ir pamėgino susigaudyti, kur atsidūręs. Jis buvo nuogas. Gulėjo 
ant metalinio stalo, uždengto popieriumi. Pečiais jautė plieno 
šaltį. O pats kvėpė orą po ilgu popieraus lakštu. Į veidą nutaikytas 
chirurginis šviestuvas. Jis prisiminė, kad tokios lempos nemeta 
jokio šešėlio, ir ši mintis jį pašiurpino. Nėra kaip pasislėpti. Išsta- 
tytas visų apžiūrai. Visiškai pažeidžiamas. 

Muzika vėl pasiekė sąmonę. Jį vis nešė ir nešė vaikų balsų 
nuaustos bangos - švelnios, malonios. Kiek nustebęs Volokinas 

susizgribo, kad jo jau nebekankina chroniška alergija chorams. 
Jis pagijo — tik per vėlai. Jau gulėjo savo mirties patale. 

Nežmoniškomis pastangomis - jos jam atrodė nežmogiškos — 
jam pavyko lėtai, labai lėtai kilstelėti galvą. Chirurginio stalo gale 
stovėjo kitas stalas. Apskritas vienakojis stalelis, uždengtas žalia 
medžiaga, ant jo krito šviesa nuo kito prožektoriaus. 

Aplink jį - trys lošėjai kortomis. 

Visi popierinėmis kaukėmis, šviesiai žaliomis palaidinėmis. 

Maišosi protas. Panikos šuorai. Volokinas pamanė, jog chirur- 
gai tiesiog laukė, kol jis pabus, kol atgaus sąmonę, - kad galėtų 
operuoti jį gyvą, sukelti jam skausmą. 

Tą akimirką vienas iš vyrų pakėlė akis nuo kortų. Jis stebėjo 
Volokiną. Iš po visų tų juokingų popierinių kepuraičių kyšojo žili 
plaukai. Trys seniai. Trys chirurgai. Ydingi ir kuoktelėję. 

Medikas sumurmėjo, jo balse buvo girdėti sumišęs vokiečių ir 
ispanų kalbų akcentas. 

— Mūsų draugas prabunda. 

Volokino galva vėl nudribo ant stalo. Šviesa. Muzika. Šiluma, 
sklindanti nuo lempos. Metalo šaltis. Košmaras. Netrukus jis leisis 
rantomas trijų nacių chirurgų, išlindusių iš savo Pietų Amerikos 
kapų. O choras vis giedojo, balsai skambėjo iš visų pusių. Nepul- 
dami, nieko neakcentuodami. Tarsi vandenys, kurie jus neša it 
lėta šiltos jūros bangų mūša. 

Kėdžių stumdymas. 

Volokinas nepraleido nė vienos smulkmenos. 

Vienas iš vyrų atsistojo. 

Popieriaus šnarėjimas. 

Antbačių girkščiojimas. 

Jo regos lauke šmėstelėjo kaukėtas veidas. Raukšlių tinklelis 
aplink akis. Pilka oda it pergamentas. Šis gydytojūkštis nebegalėjo 
virsti dulke, nes jis jau buvo dulkė. Volokinui iškilo animacinio 

filmuko personažo Marko, arba Žmogaus Smėlio, kovojusio su 
Žmogumi Voru, vaizdas. 

- „Keliaujančių maldininkų choras“ iš „Tanhoizerio operos... - 
sušnibždėjo vyras. - Ar yra kas pasaulyje gražesnio? 

Jis lėtai beldė blizgančiu skalpeliu ritmą Volokinui prie pat no- 
sies. Niūniavo skiemenimis vokiškai. Volo neįstengė patikėti. Jis 
buvo panardintas į šiurpų karikatūrinį chorą. Siaubinga legendinė 
nacių žiaurumo ir vokiečių muzikos samplaika. 

- Beglickt darf nun dich, o Heimat, ich schauen, und grūben 
froh deine lieblichen Auen... - giedojo užkimusiu balsu senis. — 
Žinai, ką tai reiškia? 

Volokinas neatsakė. Jautė, kad liežuvis išplatėjęs ir kietas it 
akmenukas. Dabar jis suprato, kad buvo gavęs narkozę. Arba 
kokios kitos paralyžiuojančios medžiagos. Netrukus jis čia mirs, 
mirs ant šitų išsigimėlių gydytojų rankų. Gal bent jau nereikės 
kentėti... 

- O, mano tėvyne, pagaliau man leista apglėbti tave meilės skli- 
dinu žvilgsniu... - sušnibždėjo chirurgas. - Be galo liūdni žodžiai. 
Žodžiai, kurie kalba apie mus, amžinus tremtinius... 

Volokinas susivokė, kad tai Vagnerio kūrinio transkripcija 
vaikų balsams. Turbūt gretimame kambaryje dainavo „Asuncidn“ 
choras. O gal čia tik įrašas. Muzika jam skambėjo per arti. Ne- 
tikėtai prisiminė Peterio Hanseno parodymus, - aidint chorinei 
muzikai jam nupjovė ausis. 

Vokietis grėsmingai arti ausies sušvepleno: 

- Mano tėvas buvo didis tyrinėtojas. Jis daug darbavosi Bu- 
chenvalde, paskui Zachsenhauzene. Tyrinėjo išlikimą, vidines 
žmogaus galias, padedančias jam kabintis į gyvenimą. Tėvas 
pašalindavo vieną po kito savo subjektų organus ir juos chro- 
nometruodavo. Tiesiog neįsivaizduojama, kaip žmonės visiškai 
išskaptuotais viduriais gyvena toliau, kaip klykdami laikosi įsi- 
tvėrę įsitikinimų... 

Volokinas jautė, kaip veidu žliaugia prakaitas. 

Kambaryje sududeno dar vienas balsas, prislopintas chirurgi- 
nės kaukės: 

— Ar pagaliau ateisi Žaisti? 

- Einu. 

Tas kuoktelėjęs senis bedė skalpeliu į apskritąjį stalelį. 

— Ar žinai, kad mūsų žaidimas susijęs su tavimi? Netiki? 

Prikimęs senio balsas susipynė su vaikų choru. Tie balsai neturi 
griežtumo. 

Angeliški. Demoniški balsai. 

— Turiu eiti. Antraip mano draugužiai ims sukčiauti. Aš juos 
pažįstu. Bet pasitikėk manimi, aš turiu kuo juos patiesti... 

Ir nuėjo. Volokinui trumpam palengvėjo. Paskui nutvilkė Han- 
seno parodymų prisiminimas. Kaip vyrai su malonumu pjausti- 
nėjo organus, kaip vertė švedą atspėti, ką jie buvo išpjovę. Tą patį 
darys ir jam? O gal išplėš vieną po kito visus organus, kol jis mirs, 
kad patikrintų, kiek laiko dar liks gyvas? 

— Mes lošiame pokerį, - pareiškė senis. - „Texas Holdem“. 
Nieko originalaus. Neįprasti tik mūsų statymai... 

Volokinui rodės, kad girdi juoką, pridusintą kaukių. 

- Žinai, ką mes statome? Tavo organus, mano mažyti. Mes jau 
lošėme iš tavo kepenų, tavo akių, tavo genitalijų. Tu esi mūsų 
bankas. Turiu tau pasakyti, kad šįvakar tu, šiaip ar taip, nelaimėsi. 
O laimėsime mes. Laimėsime malonumą atsiimti iš tavo kūno 
tai, ką išlošėme. 

Volokinas atsisakė klausytis tų šlykščių išsigimėlio kalbų. Ir 
nežemiškų mažųjų velniūkščių balsų. Man suleido periduralinės 
anestezijos arba kokią kitą panašią injekciją, ir aš nieko nejusiu. 
Nekentėsiu... Ši drąsinama mintis tučtuojau buvo nuginta jos 
mažosios sesės. Minties, kad jį išdarinės kaip triušį. Jo kiaušius 
sumes į nerūdijančio plieno dubenėlį. Akis pamerks į stiklinę. 
Jis nieko nejus. Tik girdės, kaip tie nelemti balsai gieda Vagnerį. 
Suklyktų, bet baimė užgniaužė gerklę. 

- Einu. 

- O aš praleidžiu. 

Pliaukšteli metamos kortos. Paskui - tyla. Bent jau prie kortų 
stalo. Nes choristai nepaliauja giedoję: 

Der Gnade Heil ist Būber beschienden, 

Er geht einst ein in der Seligen Frieden... 

Tą akimirką Volokinui nušvito protas. Juk jis buvo giedojęs tą 
odę. Jis ją giedojo ištisus dvejus įšventinimo metus ir jo paklaikusi 
iš baimės sąmonė atkūrė žodžių vertimą: 

Tu suteiki nusidėjėliui savo Malonės pagalbą, 

Tad ateis diena ir jis patirs Palaimintyjų ramybę... 


O ar jam pačiam bus suteikta malonė? 

Ar patirs kada Palaimintųjų ramybę? 

Mintys blaškėsi. Nuogu kūnu žliaugė prakaitas. Jam atrodė, 
kad prakaitas iš jo liejasi kanalais, upeliais, upėmis. Jam atrodė, 
kad jis ištirps savo paties baimėje. Pavirs košmaru, kuris neturi 
nieko bendro su tikrove. Jis greit prabus. Arba išnirs Kasdanas. 
Arba... 

Vėl sugirgžda kėdės. 

— Hansai, išties šįvakar tau sekasi... 

— Tai mūsų draugas atnešė man sėkmę. 

Artėjantys žingsniai. 

Raukšlėtas veidas, pridengtas kauke: 

— Mano draugužiai šįvakar smarkiai pralošė. Turėsiu daug 
darbo. 

Jis paėmė ant rėmo kabėjusią maršką ir užtiesė chirurginį 
stalą. 

Išvydęs baltą audeklą, uždengiantį jo regėjimo lauką, Volokinas 
suklykė. 

Šįkart jo gerklė atsipalaidavo. 

- Tuoj ateinu, - tarstelėjo Kasdanas. 

Jis nuskubėjo į akmenimis grįstą gatviūkštę, kur stovėjo jo 
automobilis. Atidarė bagažinę. Stvėrė krepšį su visa amunicija. 
Bent kartą turės progą patikrinti, kaip veikia ginklai. Rankos 
drebėjo. Galva svaigo. Nuovargis. Badas. Ir jaudulys. Ši operacija 
jam priminė darbo BRI laikus. 

Kasdanas grįžo prie Roša visureigio. Jam kilo klausimas, kaip 
jie galės įsiskverbti važiuodami tokiu gremėzdu. Tikras baisūnas, 
kurio kriokimą gali girdėti per kilometrą. Jam buvo taip pat ne- 
aišku, iš kur tie hipių sekėjai rado tokiai ekipuotei pinigų. Bet jis 
neuždavė nė vieno klausimo. Šį rytą jis buvo svečias. Tarsi diplo- 
matinis liudytojas, nei daugiau, nei mažiau, - tik pakenčiamas. 

Aušo. Sunkiai. Vargingai. Kaip keliamasi rytą po išgertuvių. 
Pirmieji šviesos spinduliai priminė sąnarių gėlą, migreną, pris- 
lėgtumą. 

Roša stovėjo prie automobilio ir traukė dūmą, rankas susikišęs 
į pūkinės striukės kišenes. Jis buvo panašus į jūrų vilką. 

— Jūs norėtumėte, kad viskas būtų kaip kokiame Entebė,* - 
drėbė jis. 

— Kodėl gi ne. 

- Parodysime jums, kad galime geriau suveikti nei tie šuns- 
nukiai judai! 

Kasdanas krūptelėjo nuo tokio pasityčiojimo. Staiga padvelkė 
antisemitizmo priekvapiu, tarsi atpūstu sausvėjo. Roša šyptelėjo. 
Ir šypsenos žavesys nustelbė visa kita. 

- Juokauju, - pasakė numesdamas nuorūką. - Čia gyvename 
kaip laukiniai. Niekaip neatsikratome bjauriausių prietarų. 


* Tarptautinis Ugandos oro uostas. Užuomina į 1976 m. birželio 26 d. vykusią operaciją, kai Izraelio 
gynybos armija išlaisvino izraeliečius įkaitus. 

Kovojame, bet veltui. Šiaip tai netrukdo mums šauniai veikti. 
Lipkite. 

Roša atidarė jam dureles. Kasdanas įsiropštė į visureigį, krepšį 
pasidėjo ant kelių. Jis, kaip senas žmogus, pajuto dvelktelint ledinį 
šaltį. Tokią pat šaltą jėgą, būdingą kai kuriems ekologams, kurie 
teigia mylį Žemę, bet nekenčia žmonijos. 

Meras pajudėjo. Pasisukiojo ir išriedėjo iš kaimelio. Dienos 
šviesoje atsivėrusi stepė priminė jūrą - be menkiausios kliūties, 
be jokio statinio, be jokio žmogaus gyvenimo ženklo, net trum- 
piausio jo pabuvojimo žymės. Kaip tokiame kraštovaizdyje gali 
tikėtis sėkmingo staigaus puolimo? 

Kasdanas dirstelėjo į galinio vaizdo veidrodėlį ir pamatė dar 
du visureigius, lekiančius taku jiems iš paskos. Tikras kortežas, 
siaubingai burzgiantis ir keliantis dulkių debesis. 

- Yra pervaža, - tarė Roša, tarsi skaitydamas Kasdano mintis. 

— Pervaža? 

— Kolonija - plati. Jie nepajėgia visąlaik jos stebėti. Mes žinome 
silpnąją vietą. Perėją per klintis, kur galėsime pervažiuoti ir kur 
mūsų ne tik nepastebės, jie nė neįtars, kad ten įmanoma perva- 
žiuoti. Mes išlįsime kuo arčiau aptvaro, prie iškyšos, o jie nė ne- 
numanys, kad galėtume ten atsirasti. Surengsime Termopilų mūšį, 
tik perėja mums padės ne atsilaikyti, o priešingai - įsibrauti. 

Kasdanas dirstelėjo į Roša. 

- Arjūs čia jau gyvenote, kai dar nebuvo Kolonijos? 

- Mes matėme, kaip ji kūrėsi, turtėjo, plėtėsi. Lyg vėžys. Šian- 
dien mes regime, kaip išplito metastazės. 

- Ką jūs vadinate metastazėmis? 

- Ligoninę. Mokyklas. Koncertus. Visą tą melą, apgaulę, kuri 
silpnina aplinkinių gyventojų nepasitikėjimą ja ir maskuoja 
Blogį. 

Kasdanas pagalvojo apie kankinamus vaikus. Apie neįsivaiz- 
duojamus eksperimentus. Pagalvojo ir apie Volokiną, išgyvenusį tą 

košmarą, kuris buvo įsisiurbęs į jo kūną, tūnojo užsiglaudęs, paskui 
virto kvaišalų stygiumi. O jei jis vėl pakliuvo budeliams į nagus? 

Galingi automobiliai pasikratymais ir motorų burzgimu mez- 
gė savo negudrų dialogą. Mašinos nebesilaikė kelio, jos riedėjo 
pievomis. Kasdaną pribloškė teritorijos didybė. Vėl dirstelėjo į 
veidrodėlį. Automobilių vilkstinė padidėjo dar dviem mašinomis. 
Antpuolis prasidėjo. 

Važiavo gal dešimt minučių. Už kelių kilometrų ta spraga? 
Galbūt pats metas sužinoti visų paskatas? Ir jų patikimumą... 

- Ojūs pats, - pasidomėjo, - ar turite kokių asmeninių sąskaitų 
su Kolonija? 

- Žinoma. Bet tektų ilgai pasakoti. Jei viskas sėkmingai baigsis, 
pasikalbėsim apie visa tai vėliau. Ir jūs suprasite mano motyvus. 

Roša sulėtino greitį ir perjungė pavarą. Stepė buvo nepasikei- 
tusi. Ir zona niekuo neišsiskyrė. Vis tos pačios plikos kalvos. Tos 
pačios uolos ir duburiai. Net rusvai gelsva ryto šviesa nepajėgė 
šio nykumo sušvelninti. 

Kasdanas išlipo iš mašinos, iš kitų visureigių iššokę vairuotojai 
ir keleiviai laikė automatinius ginklus. 

Šautuvų čerkšėjimas. Oras įsielektrino, taip dažniausiai būna 
ginkluotoje bendrijoje prieš neišvengiamas kautynes. Kasdanas 
turėjo labai stengtis, kad suvaldytų savo jaudulį. Jo krūtinę plėšė 
slaptas džiugesys. Jis jau nebesitikėjo, kad dar kada gyvenime 
teks tai pajusti. 

Pasidėjo krepšį ant žemės ir jį atlapojo. Išsiėmė šautuvo su 
optiniu taikikliu lagaminėlį. Iš kišenės ištraukė ryšulėlį nedidelių 
raktų. Atrakino abu spyruoklinius užraktus. Atidarė plastikinę 
skrynelę ir susižavėjęs spygsojo į detales, rūpestingai sudėtas į 
putplasčio lizdelius. 

Jis jau ketino išsitraukti vamzdį ir optinį taikiklį, bet keista 
nuojauta privertė pakelti akis. Aplink jį stovėjo penki vyrai bliz- 
gančiomis striukėmis ir rankose laikė šautuvus. 

Visi ginklai buvo nutaikyti į jį. 

Lazeriniai taikiklių spinduliai buvo susispietę jam ant krūtinės. 

Jau nespėjus susivokti, prie apsupties prisidėjo dar vienas. 

Su ginklu, įremtu jam į pakaušį. 

Ir Roša balsas - šiltas, džiaugsmingas. 

— Kasdanai, tam tikra prasme tai geriausia, kas tau galėjo at- 
sitikti. 

Jis tylėjo. 

Nesuprato. 

— Stokis. Lėtai. Ir apsisuk. Aišku, iškeltomis rankomis. 

Kasdanas pakluso. Ir tada paaiškėjo tiesa. Ji buvo tokia paini ir 
kartu tokia akivaizdi, kad jį suėmė pyktis, kaip anksčiau apie tai 
nepagalvojo. Kai susidūrė su melsvo perlamutro Roša žvilgsniu, 
jis suprato: taip, jis teisingai įspėjo. 

Pjeras Roša buvo Brunas Hartmanas. 

Aro ir jo hipiai tebuvo Kolonijos sargybiniai. 

— Tu žinai tą istoriją apie karalių, kurį pasikvietė kitas valdovas 
ir iš kurio pasityčiojo nuvedęs į labirintą? - paklausė jis įsitaisęs 
priešais Kasdaną. - Atsimokėdamas karalius kviečia į svečius tą 
valdovą ir palieka jį savo karalystės dykumoje. Ir sako jam: „Štai 
mano labirintas, be durų ir be laiptų. Labirintas, iš kurio negalėsi 
išeiti, nes jis be sienų ir be durų.“ Kasdanai, mano labirintas - ši 
stepė. 

Jis pasilenkė ir apieškojo Kasdaną, sučiupęs jo 9 mm kalibro 
pistoletą mestelėjo jį vienam iš sargų. Apčiupinėjo kulkšnis ir 
aptiko „Glock 33“, „kišeninę raketą, kurią Kasdanas buvo pratęs 
nešioti prie kulkšnies. 

— Kolonijos sienos anaiptol nėra aptvarai. Mūsų priešai visada 
sutelkia savo pajėgas prie Kolonijos aptvarų, stengdamiesi pro 
juos kaip nors pakliūti į Koloniją. O mūsų teritorijos prasideda kur 
kas anksčiau... Ir vyresnieji Kolonijos nariai gyvena ne aptvertoje 
teritorijoje. Amžina pavogto laiško istorija. Niekada nerandame 

to, kas nėra paslėpta. Jau nemažai metų aš sergiu savo Koloniją 
apsimesdamas, kad ją seku. Iš tikrųjų aš seku jus, įsibrovėlius. 

Kasdanui paaiškėjo paskutinis faktas. Juk Vilhelmas Giotsas, 
pasirinkęs diriguoti chorinius kūrinius, kurių pirmosios raidės 
sudarė žodį „Arro“, norėjo nurodyti ne arčiausiai Kolonijos esantį 
kaimelį, o atskleisti sektos paslaptį. Kad jos vadovas gyvena Aro. 
Kad Brunas Hartmanas - bendruomenės smegenys - gyveno ne 
aptvertoje teritorijoje, bet už jos... 

— Kur Volokinas? 

- Apdorojamas. 

— Ką jūs jam darote? 

— Nesirūpink. Tavo vizitas privertė mane peržiūrėti savo planus. 
Nusprendžiau jus įtraukti į vieną naudingą operaciją. Žmogaus 
medžioklę. Bus gera treniruotė mano vaikams. Tai būtinas Agėgė 
etapas. 

— Kokios jos taisyklės? 

— Tu ir berniūkštis turite dešimt minučių avanso. 

- Ir ką mes laimime? 

- Šansą likti gyviems. Daugiau nieko negaliu jums pažadėti. 

Kasdanas įkvėpė gurkšnį ledinio oro. Mirti kaip grobiui šitoje 
stepėje - ne tokia jau ir negarbinga mirtis. Vis geriau, nei nusi- 
baigti nuo vėžio Paryžiaus ligoninėje. Arba per miegus trūkus 
smegenų arterijai. 

— O kur Volokinas? 

— Landuose. Jei bent kiek pasiseks, susitiksite ten ir galėsite 
suvienyti savo pastangas. 

Kasdanas šyptelėjo. 

Iš tiesų. Ne toks ir blogas galas. 

Mirti greta Volokino per kautynes - kaip spartiečiams. 

Volokinas taip ir nesuprato, kaip jis ištrūko. 

Kodėl nebuvo išpjaustytas. 

Kodėl dabar bėgo stepe, apvilktas Kolonijos uniforma - juodos 
drobės palaidine ir kelnėmis, sunkiais vokiškais batais. 

Jis bėgo išmestas iš visureigio - kaip masalas prieš medžioklę. 

Bėgo nekeldamas jokių klausimų. 

Bėgo stebėdamas kraštovaizdį ir įvertindamas savo galimybes 
likti gyvam. 

Jokių dirbamųjų laukų. Tik begalinė plynė - mėnulio peizažas, 
išduobtas kraterių ir pelkių. Pilka ir žalia, žalia ir pilka, daiktais 
styrojo eglės, kurių spygliuotos šakos nepajėgė atsispirti vėjo 
šuorams. Toli toli ryškėjo horizonto linija - tokia aiški, tokia aštri, 
kad priminė dviejų titnago luitų - žemės ir dangaus - trynimosi 
liniją, iš kurios ims ir sužėruos ugnis. 

Jis vis bėgo. Ausyse švilpė vėjas. Virš galvos ratus suko vanagai. 
Po kojomis jautė braškant sušalusią žolę. Dingojosi, lyg eitų plonu 
ežero ledu, traškiu tarsi karamelinio kremo plutelė. Ledas toks 
plonas, kad kas akimirką galėjo įlūžti ir būti prarytas juoduojančių 
vandenų. Bet kol kas ledas laikė. Laikėsi ir jis pats. Nepaisydamas 
sužeistos kojos. Nepaisydamas narkozės likučių. Nepaisydamas 
nuovargio ir spazmų. 

Bėgo ir bėgo. Puldinėjo nuo vieno akmens prie kito. Ritosi į 
daubas ir vėl iš jų ropštėsi. Klupinėjo po išrausas. Bet laikėsi savo 
įprasto ritmo. Ir įprastų pojūčių. Ritmiškas kvėpavimas. Ritmiš- 
kas žingsnis. Net šlaunies skausmas pasidarė ritmiškas. Patirtas 
jausmas. Šildantis. 

Jis pradėjo atgauti viltį, ir staiga persmelkusi pasąmoninga 
nuojauta privertė jį mestis į šoną. Nikstelėjo kulkšnį. Apsistojo 
uolos prieglobstyje. Atsigręžė. 

Jie buvo ten. 


515 


Už pusės kilometro kairėje. Žygiavo vienas greta kito. Išsi- 
rikiavę šimto metrų pločio linija. Baltos apykaklės, juodi švar- 
kai, juodos kepuraitės. Volo matė jų veidus. Blyškius, uždarus, 
nuostabius. Patiems vyriausiems nebuvo nė dvylikos metų. Visi 
rankose laikė po lazdelę, su kuria plakė žoles priešaky. Plačiosios 
akacijos lazdelės. Šventojo vainiko medis. Vienintelis leistinas 
būdas „liesti pasaulį ... 

Matydamas juos taip trypiant žemę, plakant žoles, galėjai pa- 
manyti, kad čia žygiuoja armija. Bedvasė armija, tykanti, sekanti, 
uodžianti priešą armija. Jie taip pat panėšėjo ir į mažus požeminių 
šaltinių ieškotojus, savo lazdelėmis ieškančius vandens. Tai - vai- 
kai. Jie - gryni ir patys tobuliausi deimantai. Jokios dėmelės, jokių 
priemaišų, jokio įtrūkimo. Bet jų grynumas - Blogio grynumas. 

Degančia krūtine, blizgančiu nuo prakaito kūnu Volokinas 
dvilktelėjo į priekį. Kiek akys užmato - plynė. Jei dar bėgtų, 
pribėgtų kaimą. Arba asfaltuotą kelią. Bet neturėjo jokio orien- 
tyro. Veždami jie buvo užrišę jam akis. Narkozės likučiai venose, 
paniška baimė, kausčiusi jį ten, ant operacinio stalo, apstulbimas 
važiuojant visureigiu jam visai atėmė dvasines jėgas. Paverstam 
žvėrimi, jam teliko bėgti. Bėgti ir bėgti. Kaip elniui, pjudomam 
skalikų. 

Volo pradėjo bėgti mažais žingsneliais. Nebejuto akmenuoto 
kieto paviršiaus po kojomis. Nei dieglių šlaunyje. Nei šalčio ir vėjo 
atakos. Tejuto savo ritmą, savo šilumą, kuri gaubė jį tarsi kiautas, 
teikdamas prieglobstį nuo laiko ir erdvės. Jo fizinis kūnas veikė. 
Veikė ir jo protas. Jis galėjo išsipinklioti. Žmogus - geriausias 
žmogaus draugas. 

Staiga, šįkart dešinėje, vėl. Kita grupė. Toks pat batalionas 
blyškiais veidais ir juodais drabužiais. Lazdelės, čaižančios orą. 
Nesustabdomas žygiavimas. 

Baimė ir nuostaba bloškė jį į šoną. Jokių šansų pabėgti. Paslydo. 
Susigurino nosį į skardžio uolą, prisirijo samanų, kurios čia augo 

vietoj žolės. Atsistojo vos sulaikydamas dejonę ir ašarų pilnomis 
akimis apžvelgė horizontą. Jį suėmė dar didesnis siaubas. Priešais, 
už keleto šimtų metrų, plynė baigėsi. Uolėtas skardis padarė galą 
bet kokiai vilčiai. 

Kas toliau - kaip ant delno. Abi vaikų grupės susivienys ir ne- 
permaldaujamai žygiuos į priekį, kol prispaus jį prie bedugnės. 
Volokinas pamėgino ką nors sugalvoti. Jie nebuvo ginkluoti, jis 
buvo tuo įsitikinęs. Be to, juk jie - tik vaikai. Vienas kitas kepštelė- 
jimas, ir jis praskirtų priešakinę liniją, tada galėtų bėgti į priešingą 
pusę. Lengvai. Bet vaikai susisieks su suaugusiais medžiokliais, 
praneš jo buvimo vietą, ir bus baigta. Daugiau nebegalėjo. Sužeista 
koja jį pribaigė. Krūtinė degė. Galvą spaudė taip, lyg ją trėkštų 
įkaitintos replės. 

Kad ir kas būtų, jis privalo atsikvėpti. 

Pasislėpti. 

Išsigelbėjimą netikėtai pasiūlė akmenynė kairėje. Tai buvo 
pelkė, iš kurios kyšojo šimtai uolų smailių. 

Vilkdamas koją, laikydamasis kuo arčiau skardžio, Volo pasie- 
kė gamtos prieglobstį. Tai buvo ne pelkė, kaip buvo manęs. Tik 
sušalusi žemė ir tie kerpėmis apaugę plokšti akmenys atrodė lyg 
pelkės augalai. Jie priminė kyšančias iš vandens pailgas galvas, 
kurių kiaušai apaugę žalėsiais. Volo pasirinko vieną aukštesnį 
nei metro luitą, palinkusį į skardžio pusę, ir po juo pasikasė. Jam 
atėjo mintis - kas jam beliko - pratūnoti po akmeniu, nors tektų 
visą dieną ryti žemes. 

Puolė rausti. 

Rausė ir rausė. 

Kruvinais pirštais. Atsilupusiais nagais. Užduso. Žemė buvo 
įšalusi. Į šnerves lindo metalinis kerpių kvapas. Pagaliau duobė 
atrodė pakankamai didelė, kad tilptų įlindęs. Pasistengė išraustas 
žemes išbarstyti aplink uolą. O dar apieškojęs rado samanotą 
plokščią apšalusį akmenį, maždaug kvadratinio metro didumo, 

tinkamą uždengti angai. Tada įlindo į savo irštvą, užtraukė ant 
jos kerpėtą plokštę ir pajuto artimiausią giminystę šernams, me- 
džiojamiems Korsikoje. 

Įsiklausė. 

Laiką mušė širdies dūžiai. 

Baigė atšalti kūnas. 

Nieko. 

Dar palaukė. 

Jis susilydė su žeme. Su tamsuma. Dabar troško nebūties. Ne- 
bebūti. Nebekvėpuoti. Praleisti tuos demonus ir bėgti į priešingą 
pusę. 

Staiga - rykštės. 

Medžio lazdelės, plakančios žolę. Trankomos į uolas. 

Vaikai rėkikai išsibarstė. 

Volo susirietė. Susigūžė savo slėptuvėje. Jautė, kaip vibruoja 
lazdos, viską aplinkui bilsnodamos. Įsivaizdavo vaikus, apžiūri- 
nėjančius kiekvieną akmenį, apeinančius visas iš eilės uolas, pa- 
gramdančius žemę ir pakrapštančius samanas. Kokie jo šansai? 

Netikėtai pliūptelėjusi šviesa jį surado. 

Jis sumirksėjo ir išvydo menkutį siluetą, įsirėžiantį dangaus 
fone. 

Nė akimirką nesusimąstęs, jis ištiesė ranką. 

Įtraukė berniūkštį į savo užuoglaudą. 

Berniūkščiui nespėjus nė riktelėti, jis jam trinktelėjo. 

Dar ir dar. 

Kol pajuto, kad glėby laikomas kūnas suglebęs, be gyvybės 
ženklų. 

Volo nugremžė kerpes - vienintelę apsaugą - ir kaip antklode 
jomis užklojo berniuką. Laikydamas jį greta savęs, juto apalpusio 
vaiko šilumą. Pamanė, kad jis, kaip bylos tyrėjas, užsiveržė kilpą. 
Viskas, dabar jau jis pats muša vaikus. Ir galbūt, kad liktų gyvas, 
bus priverstas juos žudyti. 

Nebūtų galėjęs pasakyti, kiek praėjo laiko. 

Bet niekas daugiau neatėjo išguiti jo iš landos. 
Atsargiai praskyrė samanas ir išdrįso žvilgtelėti. 
Tuščia. 

Iškišo galvą ir apsidairė. 

Tuščia. 

Išlindo iki pusės, ištempė kaklą ir apsidairė aplinkui. 
Iš tikrųjų tuščia. 

Berniūkščiai buvo dingę. 

Tuokart jis buvo išgelbėtas. 

Išlindo iš olos ir ištraukė vaiką į gryną orą. 

Gerai aptvatytas, bet gyvas. 

Apieškojo. Jokio ginklo. Jokio radijo siųstuvo. 
Nieko, kas galėtų jam tuojau pat praversti. 

Jis pakišo kūną po uola ir pasimeldė, kad berniukas dar ilgai 


neatsigautų. 


Tada ėmė bėgti saulėtekio link. 
Medžioklė tęsėsi. 

Kasdanas neturėjo jokių šansų. 


Šešiasdešimt treji metai. 

Šimtas dešimt kilogramų nuvargusios mėsos. 

Maitintos ličio preparatais ir antidepresantais. 

Sugniuždytas bado, nuovargio ir baimės. 

Nereikalingas balastas prieš stiprių ir energingų bepročių gaują, 


motorizuotą ir ginkluotą koviniais ginklais. 


Kasdanas žygiavo. Žygiavo ir žygiavo, kaip ir tada Kamerūne 
per šabakštynus Nigerijos link. Žygiavo kaip robotas. Šiek tiek 


pasikliaudamas savo koziriu: nuolatinėmis bėgimo treniruotėmis, 

kurios turėtų padėti tučtuojau greitai bėgti, kai tik išties pasidarys 
karšta. 

Iš pradžių jis pamėgino susiorientuoti, kur esąs. Saulė tekėjo 
dešinėje. Rytuose. Jam atrodė, kad jie nuo pat Aro važiavo tie- 
siai, niekur nesukdami, o Aro - Kolonijos pietuose. Vadinasi, jis 
žingsniavo į „Asuncion“ pusę. Turbūt ne taip ir blogai. Hartmanas, 
kitaip Roša, bus įsitikinęs, kad jis vilsis pabėgti nuo to košmaro - 
Kolonijos ir pasiduos į priešingą pusę. Tad Kasdanas žingsniavo 
ta kryptimi, kur jo neturėtų ieškoti. Tokia subtili gudrybė jam 
turėtų suteikti pranašumo... 

Pamatęs užtvarą, ką nors sugalvos. Kad ir kaip būtų, jis neabe- 
jojo, kad kaudamasis Kolonijos prieigose jis turėtų daugiau šansų 
laimėti nei atviroje stepėje. Laikytis sienų, pastatų, žmonių. Jau 
geriau, nei stengtis pabėgti ir atsidurti vienam laukuose. 

Dirstelėjo į laikrodį. Jau seniai praėjo jam duotos dešimt minu- 
čių. Kur priešas? Patraukė ne į tą pusę? Gana paprasta išskaidyti 
būrius ir iššukuoti lygumą visomis keturiomis kryptimis. Dar 
kelios minutės, ir koks visureigis jau lips jam ant kulnų. Svars- 
tydamas tokią aplinkybę, apsižvalgė aplink kiek akys užmato ir 
pajuto, kaip neviltis suspaudė krūtinę. 

Plyni laukai buvo tobulai lygūs ir tušti. Jokios užuoglaudos, 
jokios vietelės pasislėpti. 

Pasigirdo motoro burzgimas. 

Iš pradžių - neaiškus automobilio narnesys, šiam lėtai kratantis 
per vėžes ir duobes. Kasdanas pažvelgė ton pusėn. Dulkių ir iš- 
plėštų žolių debesies apgaubtas į jo pusę lėkė juodas visureigis. 

Kasdanas šyptelėjo pamanęs, kokios dabar nelygios jėgos. 

Laikas pasileisti, seni. 

Ir jis, kaip darydavo kasryt Venseno miške, ima bėgti sparčiau, 
iš pradžių ne tokiu plačiu žingsniu, kad pamažu sušildytų savo 
kūną. Tokio pradinio ritmo ilgai nesilaikė. Jo raumenys nuo spar- 
taus žingsniavimo pastaruoju metu jau buvo atsipalaidavę. 

Sekundė. Kita. Trečia. 

Kai automobilis jau burzgė jam už nugaros, Kasdanas pasileido 
it sprinteris, jausdamas, kaip visi jo kūno krumpliaračiai ima ju- 
dėti darniu ritmu. Jo klausa pagavo motoro staugimą. Visureigis 
galynėjosi su daubomis, kauburiais, akmenimis. Kasdanas jautė 
artėjantį mašinos šešėlį... Tada staigiai pasuko ir pasileido dar 
greičiau. Dar vienas posūkis. Toks katės ir pelės žaidimas ilgai 
netruks. Kasdanui būtų galas susidūrus su kokia kliūtimi. O ma- 
šina, nepaisydama nelygumų, be vargo sekė įkandin. 

Motoro staugsmas. Jo persekiotojai tebuvo už kokio metro, ne 
toliau. Jis metėsi į dešinę, kryptelėjęs klubais lyg šokėjas. Tada 
į kairę. Drįso atsigręžti. Tai, ką tarp savo dviejų kvėptelėjimų 
išvydo, buvo jo galas. Ant automobilio laiptelio stovėjo vyras, 
prisisegęs diržu prie mašinos stogo rėmo. Rankose laikė lyg ir 
meškerykotį. Kasdanas dar kartą metėsi į dešinę. Ir dar dešiniau - 
įprasta gudrybė. Vėl žvilgteli. Du nauji faktai. Ta lazda - tai kotas, 
ant kurio pritvirtintas lasas - panašius įnagius naudoja mongolų 
raiteliai, gaudydami arklius. O medžiotojas - Roša sūnus. 

Kasdanas visai neteko jėgų. Ir ne todėl, kad jautė, kaip dega 
plaučiai. Ir ne dėl gerklės, kuri gaudė orą lyg kuro pritrūkęs garo 
katilas. Ne, tai buvo beribis nuovargis, didžioji galimybių riba, ku- 
rią jautė visu kūnu. Jo fizinės ištvermės slenkstis buvo peržengtas. 
Jo, šešiasdešimtmečio senio, energija buvo išeikvota. 

Jausdamas, kad jam galas, Kasdanas įtempė pečių raumenis, lyg 
palengvindamas medžiokliui užduotį. Jį apsivijo lasas. Automo- 
bilis sulėtino greitį. Arkanas užsiveržė ant pilvo prispausdamas 
prie šonų rankas. Šovus išganingai minčiai, Kasdanas nugriuvo. 
Vis dėlto jo šimtas dešimt kilogramų šį tą reiškė. Tas nugriuvimas 
medžiotoją užklupo netikėtai. Jis vis dar laikė įsitvėręs laso. Ko- 
tas įsitempė. Roša sūnus staiga buvo išrautas iš vietos. Kasdanas 
tikėjosi, kad jis paleis savo įnagį. Tada instinktyviai suprato, kad 
pats medžiotojas buvo prisirišęs prie koto. Juodu buvo beviltiškai 

sujungti ir dabar juos tempė trūkčiodamas automobilis. Kasdanas 
jau buvo velkamas ne vieną dešimtį metrų, kai netikėtai visureigis 
sustojo. Išgirdo dūstantį balsą: 

— Dėl Dievo meilės, išlaisvinkite mane! 

Pakėlė akis. Paskersakiavo. Iš automobilio netikėtai iššoko dar 
vienas žmogus, sėdėjęs greta vairuotojo. Apėjo mašiną. Su peiliu 
rankoje užlipo ant laiptelio išlaisvinti Roša. Tą akimirką, tą trum- 
pą akimirką, Kasdanas suprato, kad metas veikti. 

Roša išsilaisvino iš savo diržo ir perkreiptu iš pykčio ir dusulio 
veidu puolė Kasdaną, nepaleisdamas iš rankos karties. Jis drebėjo 
tarsi boksininkas, atlaikęs tiesų smūgį į kepenis. Kai Kasdanas 
jau galėjo pasiekti jį kulnais, staiga ištiesė kojas. Jos pataikė Roša 
sūnui į tarpkojį ir užgniaužė jam kvapą. Kasdanas atsiklaupė ant 
kelių. Nesistengė išsinarplioti iš laso. Nes teturėjo akimirką. Ištiesė 
dilbius. Sugriebė už striukės skvernų. Prisitraukė medžioklį, atlošė 
jo galvą ir staigiai suktelėjo. Roša iš nosies ištryško kraujas. Vy- 
riškis, rėkdamas ir švirkšdamas kraujais, atsitiesė. Bet Kasdanas, 
nepaleisdamas striukės, kita ranka surado tai, ko ieškojo. Prie 
diržo prisegtame minkštame „Velcro“ dėkle gulėjo pistoletas. 
Nuplėšė dėklą. Sugriebė ginklą. Galėjo lažintis, kad spyna buvo 
užtaisyta, o saugiklio užkaba pakelta. Nuspaudė gaiduką. Šūvis 
surado priešą už dviejų metrų. 

Visa netruko nė trijų sekundžių. Ir vyko kitiems dviem 
užpuolikams nenutuokiant, kas dedasi, nes tai užstojo Roša kūnas. 
Dabar Kasdano regėjimo laukas atsivėrė. Jis šaudė ir šaudė. Kulka 
kliudė keleivį, laikiusį rankoje peilį, ir apdraskė. Jis bloškėsi lyg 
užkibęs ant kabliuko. Vairuotojas įjungė motorą, o mašinos stiklai 
išlakstė į šukes. 

Pasirengęs atsišaudyti, vis dar laso užveržta krūtine, Kasdanas 
vėl nuspaudė gaiduką taikydamas į mašiną, kuri lėkė pirmyn kel- 
dama žolių ir dulkių sūkurį. Paskui instinktyviai atsigręžė, abiem 
kumščiais spausdamas ginklą. Paleido tris šūvius į besikeliantį 

Roša sūnų. Šūviai atbloškė vyrą per kelis metrus atgal, jo 
krūtinėje žiojėjo skylė apdegintais kraštais. Plynė tebebuvo vis 
tokia pat plati ir tuščia, tik dabar Kasdanas pasijuto it degantis 
krateris, pasirengęs aptėkšti lava kiekvieną, kas tik trukdys jam 
gyventi. 

Šautuvo skiltuvas atsimušė į žemę. Kasdanas numetė automatą. 
Išskėtė rankas. Atnarpliojo lasą. Tai užtruko keliasdešimt 
sekundžių. Per tą laiką atsigavo peršautas tipas. Jis išsitraukė 
pistoletą. Kasdanas lyg per raudoną miglą tematė vienintelę 
galimybę išsigelbėti. Didžiulį akmenį, riogsojusį žolėje netoli 
jo. Jis puolė kniūbsčias, išrovė akmenį ir pakėlė jį prieš žmogų. 
Šaulys nukreipė savo ginklą į jį. Viskas baigta. Bet priešininkas, 
nesuprantamo instinkto pagautas, užuot nuspaudęs gaiduką, 
susigūžė. Prastas pasirinkimas. Akmuo jam suknežino makaulę. 
Kaip kiaušinį. 

Kasdanas krito aukštielninkas ant žemės greičiau už savo auką, 
kuri dar pasvyravo ir tik tada sudribo perskelta kaukole. 

Tyla. Vėjo gūsiai. 

Dilgsėjimai smilkiniuose. 

Negalvoti. Neanalizuoti. Leisti reikštis žvėriškumui. Atsistojo, 
kojos tirtėjo. Pirmas instinktyvus veiksmas. Paimti lavono ginklą. 
Antras instinktyvus veiksmas. Apieškoti gulinčių vyrų kišenes ir 
surankioti apkabas. Kartu paimti Roša sūnaus automatą. Nejučia 
viename savo sąmonės kampelyje rado vietos ginklų modeliams 
įvardyti. „M9 Beretta“, nerūdijančio plieno, su trijų taškų taikikliu. 
USP. 45 H4K su taktine lempa ir lazeriniu taikikliu. Abi šaudykles 
užsikišo už diržo. 

Trečias instinktyvus veiksmas. Bėgti. 

Vairuotojui pavyko išnešti kudašių. Jis grįš su naujomis pajė- 
gomis. Pažemintomis. Įnirtusiomis. Ir Kasdanas lėkė, kiek kojos 
įkerta, apsvaigęs nuo pergalės ir virpant prieš akis horizontui. 

Kur dabar pasileisti? 

Sąmonės gelmės vis dėlto išstūmė žvėrį ir vėl grįžo žmogus. 
Jis pamąstė. Prieš savo valią. Nepaisydamas nieko. Ir pamatė šį 
tą nauja. Plynė buvo ne begalinė, kaip buvo manęs. Priešingai, ji 
baigėsi už kelių šimtų metrų stačiu skardžiu. Akmeninis šlaitas 
turėjo leistis į žemutinį plokščiakalnį, ten, kur veikiausiai Kolonija 
turėjo dirbamosios žemės plantacijų. 

Kasdanas suvokė dar vieną dalyką. Roša tada automobilyje 
nemelavo. Išties yra pervaža. Perėja minkštomis klintimis. Ter- 
mopilų perėja. Reikėjo aptikti uolingą terasą, kur atsivertų tas 
plyšys, ir juo nusileisti iki kitos plokštikalnės, o ten galima būtų 
kurį laiką slėptis. 

Matydamas artėjantį skardį, jis kažkodėl pasuko į dešinę, ne į 
kairę. Bėgo ir bėgo, kol pajuto po kojomis kitaip aidint žemę. Po 
jomis jau buvo nebe žolė, o plikas akmuo. Pilkšva plokštikalvė, 
išvagota žolės gyslų, pribarstyta akmenų, primenančių Stounhen- 
džo megalitus, kurių akmenys buvo iškalti pačios gamtos. 

Perėja buvo netoliese - tuo jis neabejojo. 

Dar kiek paėjėjo sulėtinęs žingsnį, vis nikstelėdamas ir klu- 
pinėdamas po kauburėlius ir įdubas. It stebuklą už kelių metrų 
pamatė plyšį klintyse. Platų. Pradžia tikrai pakankama. Paskui 
šlaito gale plyšys susiaurėjo. 

Kasdanas, kopdamas natūraliomis pakopomis per atšlaitę, 
įsmuko vidun. 

Po kelių minučių pasiekė dugną. Tikrąja žodžio prasme. Buvo 
nusileidęs mažiausiai dvidešimt metrų nuokalne. Žvilgtelėjo aukš- 
tyn. Abi perėjos sienos buvo iš pradžių suartėjusios, paskui tolo 
viena nuo kitos; o ir pati perėja platėjo ir siaurėjo, bet čia, stovint 
ant Žemės, ta siaura perėja buvo visur vienoda, maždaug trijų 
metrų pločio. 

Kasdanas ėmė žingsniuoti dar nesuvokdamas, ar jis čia įlindo 
į spąstus, ar bus radęs perėją, kuri slapta jį nuves prie Kolonijos. 
O gal tik bus užuoglauda naktį. 


524 


Dar paėjėjo. Ketino bent patikrinti savo intuiciją. Pažiūrėti, 
ar ši perėja veda į žemutinį plokščiakalnį, į „Asunciėn“ vietą. 
Negi bus atbukęs jo dėmesys, kai dabar jam nebegrėsė pavojus? 
Negi jį įveikė visiškas jėgų išsekimas? Bet kai už nugaros išgirdo 
krebždesį, buvo per vėlu. 

Mirksnis, ir jis gulėjo patiestas ant žemės. 

Pilvu žemyn, išskėstomis rankomis, net nepajėgdamas prisi- 
liesti prie savo ginklų. 

Akimirka virto amžinybe. 

Pajuto tarp menčių kelį ir smaigalį, įbestą į pakaušį. 

Šnibždami keiksmai. 

Atsileidžiantys gniaužtai. 

Kasdanas pasirėmė ant alkūnių ir drįso žvilgtelėti per petį. 

Jam už nugaros stovėjo Volokinas. 

Griozdiški batai. Pražergtos kojos. Pažaliavęs veidas. 

Uniforminėmis drobinėmis palaidine ir kelnėmis, iš apačios 
matyti nuoga krūtinė. Jis laikė iškėlęs lyg ir kokią primityvią ietį. 
Lazdą, ant kurios galo bato raišteliu pririštas titnago gabalas. 
Vaikio veidą dengė žalios kerpės, todėl jo akys atrodė kaip dvi 
godžios, apstulbusios pamėklės. 

Toks graudinantis, bet gyvas. 

Kasdanas šyptelėjo. 

Dabar jų komanda turėtų pridaryti Kolonijai rūpesčių. 

Dar nespėjo gerai atsikvošėti, o žemę jau sudrebino motoro burz- 
gimas. Didžiuliai griozdai. Vienas, du, gal trys. Trinkteli durelės. 
Žingsniai prie perėjos krašto. Juos aptiko. Jiems paspendė spąstus 
perėjos gilumoje. 

— Kasdanai! 

Hartmano balsas, rikošetu atsimušęs į uolas. Rimtas. Orus. 
Net sujaudintas. Pyktis. Neapykanta. Jaudulys. Mentorius jau 
perspėtas apie sūnaus mirtį. 

— Atsiliepk! Mes žinome, kad jūs čia! 

Kasdanas tylėjo nenuleisdamas akių nuo Volokino, kuris buvo 
ištiktas šoko. 

Hartmanas nusikvatojo. 

Kasdanas įsivaizdavo tą žėrintį juoką saulės šviesoje. 

— Manai, aš apverkiu savo sūnų? Manai, kad esu įskaudintas jo 
netekties? Mano sūnus buvo paaukotas, kaip ir mes visi būsime! 
Mes patys nieko nereiškiame. Esame atradėjai. Pranašai. Ir nieko 
nuostabaus, kad būsime paaukoti. Mes priklausome logiškam ir 
neišvengiamam progresui! 

Lygiai tie patys žodžiai, kuriuos Hansas Verneris Hartmanas 
pasakė 1947 metais, kai Berlyne jį kvotė amerikietis psichiatras. 
Tėvo beprotybė persidavė sūnui. 

— Kasdanai! 

Čilietis kreipėsi tik į jį. Pagarba amžiui. Tuo reikėjo pasinaudo- 
ti. Palaikyti dialogą su bepročiu, kol Volokinas iškops į paviršių. 

Kasdanas suėmė vaikį už pečių. Šio veidas, apkibęs žalsvomis 
samanomis, priminė chlorofilinę kramtomąją gumą. 

Išsitraukė USP. 45, H4K. Įbruko jam į ranką. Sugriebė apkabas, 
paimtas iš lavonų, ir sukišo jam į palaidinės kišenes. Be žodžių 
mostelėjo į dangaus ruoželį virš jų. Lipk aukštyn. Paskui nedvi- 
prasmiškai parodė: O aš, juk matai, kalbu su pakvaišėliu. 

Volokinas užsikišo automatą už diržo ir ėmė ropštis tiesiai 
uolėta skardžio ketera. 

Perėjos viduje nuaidėjo švilpesys. Abu vyrai sustingo. Susižval- 
gė. Jų perkreipti iš kančios veidai dingo tumuluose. Perėjos viduje 
pasklido užraitas dūmų. Ir dar. Ir dar. Ašarinės dujos. Klasikinis 
būdas išrūkyti grobį iš irštvos. 

Kasdanas pasitraukė atbulas. Užsisagstė striukę. Įtraukė galvą 
į apykaklę ir sulaikė kvėpavimą. Priplūdusiomis ašarų akimis 
jis atsitolino nuo visų rūgščių debesų vildamasis, kad Volo jau 
užsiropštė į viršų, ant uolų, pasinaudodamas balkšvų dūmų mas- 
kuote. 

Jis apžvelgė perėją ir pastebėjo dar vieną pranašumą. Dūmai 
kilo aukštyn it vertikali žarna. Ėmė ryškėti lazerinės linijos. Rau- 
doni įstriži rėžiai - ieškodami, tykodami, sekdami savo aukas 
perėjos viduje. Ir atskleisdami vietą, iš kur viršuje šaudoma. 

Jų ten buvo keturi, bet Kasdanas nebuvo visiškai tuo įsitikinęs. 
Galėjo būti ir daugiau šaulių, tik be taikiklių. Jis atsitraukė ir jį 
pritrenkė akimirkos grožis. Raudonos linijos brėžė tobulos pur- 
purinės arfos stygas. Tegalėjai laukti užburtos muzikos... 

- Kasdanai! 

Jis nebekvėpavo. Nebematė. Stengėsi tik įtempti ausis ir sekti 
šūvius, kurie jam duotų signalą taip pat ropštis į viršų. 

— Siūlau derėtis! - išgrebezojo dusdamas. 

Vėl Hartmano juokas. 

Čaižus kaip daužomi cimbolai. 

— Dėl ko derėtis? Su kuo? Galas jums, Kasdanai. Jūs mums 
tikote vienam etapui. Dievo pasiųstam išbandymui. Paskutiniam 
iki pergalės. 

- Kokios pergalės? 

— Mes turime riksmą, Kasdanai. Tėvą, sūnų ir riksmą. Tokia 
mūsų Trejybė! 

Kasdanas svirduliavo. Vokai degė. Gerklė perštėjo. Išeiti iš čia. 
Užsiropšti į viršų. Kol dar visai nepražuvo. 

- Kasdanai, negi tu nesuvoki, koks gražus planas? Pasikėsinimas 
panaudojant vienintelę jėgą - balsą? Švarumo atspaudą varga- 
name jūsų pasaulyje. Malonės žymę tame jūsų... kaip ten!.. Nie- 
kas nesupras. Ir tas nesupratimas bus mums atpildas! Tas jūsų 
vidutinybės ženklas! 

Ką dabar veikia Volokinas? 

Nejaugi jų ten, viršuje, tiek daug, kad jis net neįstengė 
pulti? 

— Mes gimdome Naują Žmogų, Kasdanai! Ir jam reikia užleisti 
vietą! Tai elementarus evoliucijos dėsnis. Visa, kas įvyko prieš tai, 
tebuvo nūdienos prologas. Išeikite iš ten ir pulkite po kojomis! 
Jūs privalote prisidėti prie neišvengiamo mūsų Progreso žygio! 
Jūs privalote nusilenkti Dievo valiai! 

Kasdanas parklupo ant kelių. Jo veidu ritosi ašaros. Oro stygius 
gniaužė gerklę. Kūnas degė kaip keptuvėje. Jis tuoj apalps. Voloki- 
nas. Jo smegenų kamputyje vaitojo balsas. Volokinas... Ir tai buvo 
ne šaukimas, o meldimas... 


Pirmas kartas. 

Uolėtas vidinis perėjos šlaitas buvo lengvai įveiktas. Volokinas 
juo užkopė per kelias sekundes. Dabar teliko du metrai iki viršaus. 
Du metrai iki šaulių. Atsitūpė ant kulnų kaip beždžionė. Kojas 
įrėmė į vieną sienos briauną. Rankomis užkibo ant kitos. 

Pirmas kartas. 

Jis pirmą kartą pasinaudos ginklu. Atėjo metas pritaikyti gestus, 
kuriuos tūkstančius kartų repetavo prieš veidrodį su tuščia dėtuve, 
užmerktomis akimis. Kiek jų ten, viršuje? Kiek galėtų jų patiesti, 
kol ant jo paties pasipils kulkų kruša? 

Rado kitą vietą atsiremti. Metras iki viršaus. Atsitūpė it 
beždžionė. Viena ranka ištraukė ginklą. Patikrino spyną. Saugi- 
klio užkabą. Pamiršo tik pasimelsti. Suskaičiavo iki trijų. 

Viens, du... 

Staiga iššoko iš uolų plyšio. 

Pasirito žole, sulenkė kelius ir atsistojo, akimirksniu įvertinęs 
priešo pajėgas. Jų buvo penki. Ir dar Hartmanas. Du stovėjo jam 
iš vienos pusės, šalia perėjos. Trys - iš kitos pusės. O mentorius, 
palinkęs virš perėjos, vapėjo savo kliedesius. Per vidurį tarp tykan- 

čiųjų tarsi iš pragaro vartų kilo stulpas dūmų. Nespėjęs susigau- 
dyti, Volokinas atsirėmė į uolas. Pakėlė abu ginklą gniaužiančius 
kumščius 45 laipsnių kampu. Įkvėpė oro. Atlaužė gaiduką. 

Du kartus iššovė. Vienas vyrukas išlėkė į orą, išmesdamas iš 
rankų automatą. 

Per tūkstantąją sekundės dalį Volo suprato, kad čia itin svarbus 
netikėtumo efektas ir kad jis gali pamėginti dar kartą nusitaikyti. 
Pasisuko. Atsikvėpė. Atlaužė gaiduką. Nuspaudė dukart, dar kartą. 
Patiestas antras vyras. Hartmanas dingo. 

Orą perskrodė kulkų kruša švilpdama pro dujų stulpą. Rusas 
plumptelėjo į žolę rankas paspausdamas po savimi. Jo rankos dar 
virpėjo nuo šūvių atatrankos. Jis vėl pašoko ant kojų. Vis dėlto 
dešimt metų tailandietiškojo bokso treniruočių nepraėjo veltui. 
Rankos pakėlimas. Šūviai. Vienas. Du. Trys. Pro dūmus pamatė, 
kaip vienas vyras staiga pasisuko į kairę, pervertas kulkos. Šūvis iš 
ten. Volo nejudėdamas iš vietos paleido atsakomąją salvę. Ranką 
degino įkaitęs nuo šūvių ginklas. Šovė į du priešininkus, vienas 
sukniubo. Kitas kaip pasiutęs ėmė tratinti. Volo atšoko, užsiglaudė 
už visureigio. 

Dūmai. Tyla. Manė, kad nukepė paskutinį savo taikinį, bet 
nebuvo visai tikras. Vis kirbėjo klausimas. Kur Hartmanas? Pro 
rausvą miglą pamatė, kad jo ginklo spyna iššoko. Tuščia apkaba. 
Vienu trūktelėjimu ją išmetė. Sugriebė kitą. Įstūmė į rankeną. 

Žingsniai. Žvilgsnis. Šešėliai, šmėžuojantys gaižiuose dūmuo- 
se, kitapus perėjos. Mažiausiai pora šunsnukių dar gyvi. Vienas 
cerberis ir Hartmanas. Kniostelėjo mintis ištaškyti jam smegenis. 
Kasdanas? Du vyrai užsiglaudę už antrojo visureigio. Instinktyviai 
sumetė, kad delsti negalima. Jie iškvies pastiprinimą. Įsitvirtins. 
Ir apmaus jį. 

Išlindo iš savo užuoglaudos. Gaiduko nuspaudimas. Kvėptelėji- 
mas. Nuspaudimas. Kvėptelėjimas. Jis taškė šūvius aklai vildama- 
sis, kad jo taikiniai išsiduos. Ir jis juos pamatys. Iš už automobilio 

antvožo išlindo alkūnė, kiaušas. Volokinas nusitaikė ir paleido 
kelis šūvius iš eilės. 

Atsakomieji šūviai susprogdino jo visureigio žibintus. Prieša- 
kinį stiklą. Galinio vaizdo veidrodėlį. Jis atsitūpė nugarą įrėmęs 
į ratą. Stiklo lietus. 

Du bukapročiai. 

Koviniai šautuvai. 

Jis neturėjo jokios vilties. 

O kur Kasdanas? 

Regis, išgirdo radijo siųstuvo traškesį. Jie kvietė kitus. Motoro 
burzgimas. Niekšai neša kudašių. Volokinas staiga iššoko iš prie- 
dangos ir įvertino padėtį. Visa dėjosi tuo pat metu. Pajudantis iš 
vietos visureigis, prie vairo - Hartmanas. Parankinis su šautuvu 
rankose, - jį atidengė trūktelėjusi iš vietos mašina, - jau besitai- 
kantis į jį. Iš dūmuose skendinčio plyšio lyg velnias iš savo irštvos 
išnyra Kasdanas. 

Parankinis pamato Kasdaną. Pakeičia poziciją. Pakelia ginklą. 
Šauna. Sausas trakštelėjimas. Jo šautuvas užsikirto. Volokinas 
suprato, kad su jais Dievas. Pakėlė savo 45-0 kalibro ginklą. Nu- 
spaudė gaiduką. It aidas atsiliepė kitas trakštelėjimas. Ne, Dievas 
nė su vienu. Abu ginklai tą pat akimirką užsikirto. Tada Volokinas 
pamatė Hartmaną, traukiantį ginklą ir taikantį į Kasdaną, kuris 
taip pat išsitraukė savąjį. Kasdanas vos spėjo atšokti paleisdamas 
savo šaudyklę, o mašina rovė ant jo. Tas surėkė. Volokinas iš- 
kart suprato. Kasdanas tyčia pasimovė ant kovinio peilio, kuriuo 
banditas švytravo numetęs šautuvą žemėn. Kasdanas pasigręžė ir 
neištraukdamas į kulkšnį įsmigusio peilio sugriebė puolančiojo 
galvą, suleido dantis jam į kiaušą ir nuplėšė gabalą skalpo. 

Abu vyrai raičiojosi ant žemės. Drimbant peilis iššoka iš Žaiz- 
dos. Grumtynės. Viena ranka sugriebia peilį. Kasdano ranka. 
Įvaro jį priešininkui į gerklę. Geizeris kraujo. Pulsuojantis. Auka 
nugriūva ant Kasdano. 

Scena truko akimirką. Volokinas sustingo vietoje. Suakmenė- 
jęs. Sugniužęs. 

Kasdanas, mėgindamas išsivaduoti iš po lavono, šūkteli: 

— Mašiną! 

Galop Volo atitoksta. Meta savo ginklą ir lekia prie kito vi- 
sureigio. Reikia neleisti Hartmanui pabėgti. Sutraiškyti jį rizi- 
kuojant pačiam susitraiškyti. Raktelis spynelėje. Jau ketino jį 
suktelėti, kai smūgis sviedė jį į priekį ir priplojo prie priekinio 
stiklo. Hartmanas buvo sumanęs tą patį. Rėžtis į jo mašiną. 

Rusas mėgino išsiropšti iš salono. Užstrigo durelės. Pro langą 
mato Kasdaną, šliaužiantį per raudoną žolę. Mato Hartmaną, 
apsipylusį krauju, lipantį iš visureigio su bereta rankoje. Mato jį 
artėjantį, visas jėgas sukaupusį į ištiestą ranką, nukreiptą į JĮ. 

Volokinas įjungia atbulinį bėgį. Nepavyksta. Automatinis 
valdymas. Skaito nuorodas ant pavarų dėžės. Mirksnis, ir Hart- 
manas jau čia, nutaikęs ginklą. Trenksmas. Suskyla stiklas. Vo- 
lokinas surinka. Ant prietaisų skydo - jo kraujas. Jo kraujas ir 
ant stiklo šukių. Jo mirtis - visur - ištiškusi ant priekinio stiklo 
ir sėdynių. 

Nežinios sekundė. Beprotiška sekundė. 

Bet ne: jis gyvas. 

Jis net nepašautas. 

Stiklas tikrai susprogsta. Hartmano galva išlenda kiaurai per 
stiklą. Bent pusė kiaušo tikrai. 

Už jo - vyrai juodais kombinezonais. Neperšaunamomis 
liemenėmis. Su šalmais. Koviniais ginklais. HK G36. BRI snai- 
periai. Jų optiniai taikikliai spindi šviesoje kaip sušalusio kvarco 
gabalėliai. 

Volokinas apkvaišęs ima kvatoti. Jam ant veido - smegenų 
tiškalai. Skruostai supjaustyti stiklo šukių. Jis juokiasi. Hartmano 
nuskelta galva riogso ant kelių. Monstras nebegyvas. Volokinas jį 
laiko ant rankų, permirkusių krauju. 


Netrukus jis jau lauke. BRI - Operatyvinės žvalgybos ir 
antiteroristinių operacijų rinktinės — vyrai, tie, iš „Įsiveržimo“ 
brigados, išžvejojo jį kaip skumbrę iš konservų dėžutės. Jis 
sverdinėja prie Kasdano, kuriuo jau rūpinasi medicinos pagalbos 
komanda, jam ant veido deguonies kaukė. 

Vienas vyras, juodu kombinezonu ir pakeltu taikikliu, juok- 
damasis ištaria: 

- Jūs buvote mūsų arkliukai. Mūsų Trojos arkliukai. 

Vaikų giedojimas priminė maudynes upėje: žodžiai slydo tokie 
lankstūs, tokie guvūs ir linksmi. Kiekvienas skiemuo skambėjo 
itin gaiviai ir slėpiningai, su jaudinamu virpesiu. Lotyniški žo- 
džiai, jų lūpų tariami, plaukė lyg nematomi ramybės nešėjai. 

Dvasios akupunktūra. 

Širdies balzamas. 

Kai BRI vyrai įsiveržė į sektos centrą, Kasdanas su Volokinu 
nusekė įkandin. Kad ir kas būtų, tai jų tyrimas. Jų pergalė. Nors 
dabar BRI komanda ir užgrobė jų bylą, ir įsibrovė į „Tyrumo zoną“ 
kaip užkariautojai. 

Zujo vyrai juodais kombinezonais. Varstė duris. Švytravo ko- 
viniais šautuvais. Tai panėšėjo į tylų apiplėšimą - be jokio pa- 
sipriešinimo, be jokių riksmų. O priešai buvo neginkluoti ir be 
sagų palaidinėse. 

Kai kareiviai apsupo pagrindinį Kolonijos simbolį - iškeltą į 
dangų ranką, Kasdanas su Volokinu vienu metu išgirdo ypatingą 
garsą. 

Balsų gaudesį. 

Jis sklido iš Konservatorijos. Abu vyrai pasuko prie medinio 
pastato greta bažnyčios, o „Antidiversinė“, „Uolakopių“ ir „Įsi- 
veržimo“ grupės toliau vykdė savo operaciją. 

Kasdanas su Volokinu atsargiai pravėrė duris. Mirtinai išsekę, 
kruvini, priblokšti. Jie klestelėjo ant šviesaus medžio suolų. 

Buvo dešimta valanda ryto. 

Tą gruodžio 28-ąją, kaip ir kiekvieną dieną, choras repetavo. 

Dabar Kasdanas, pramintas Duduku, klausėsi „Miserere“ jaus- 
damas, kaip jo nuniokotu kūnu sklinda toks pažįstamas jaudulys. 
Gregorijaus Alegrio „Miserere“ skambėjo išorėje ir sklendė viduje, 
glamonėjo jo kaulus, smelkėsi į raumenis, ramino nervus. 

„Miserere“. 

Vienintelė malda, artima visai šiai istorijai. 

Kasdanas jau nebesistengė sudėlioti visų faktų. Ir suprasti, 
kaip čia nutiko, kad jis ir Volokinas liko kvailių vietoje. Tapo 
pogrindinės ir požeminės RAID intervencijos įkaitais. Jiedu buvo 
Prancūzijos piliečiai, tapę tradicinių policijos pajėgų alibi atliekant 
žaibo operaciją. Netrukus teks aiškintis ir prasidės dideli nema- 
lonumai. Bet pagrindinis reikalas baigtas. Prancūzijos vyriausybė 
išlaisvino savo piliečius. 

Kasdanas šypsojosi. Mintis, kad jiems gyvybes išgelbėjo tokios 
marionetės kaip Maršeljė, Renas ir Simonis, buvo išties komiška. 
Bet tai, kad jais manipuliavo - per atstumą ir be jų žinios, - buvo 
pats geriausias, o gal pats blogiausias pokštas, kokį tik galėjai 
įsivaizduoti. 

Dabar visa tai buvo nebesvarbu. Brunas Hartmanas ir jo šutvė - 
neutralizuoti. Mirę. Sužeisti. Suimti. O prieš tuos trenktus gy- 
dytojus policijos karininkas Sedrikas Volokinas su malonumu 
paliudys. Nors ir tematė juos su chirurginėmis kaukėmis. 

Be abejo, bus įmanoma įrodyti ir kitas piktadarystes. Bus surasti 
visi tie įrengimai, aparatai, visos tos specialios patalpos, slepiančios 
žiaurų elgesį su vaikais ir paaugliais. O dar įstiklinti šiltnamiai 
laukia oficialių tyrėjų, kurie išaiškintų sektos kapitalo paslap- 
tis. Taip pat bus nesunku rasti narkotikų žaliavos perdirbimo 
laboratorijas, nustatyti slaptus nelegalios „Asuncion“ narkotikų 

prekybos kelius. Galima netgi tikėtis, kad per kratas bus rasti 
neteisėtos buhalterijos dokumentai. 

O žiūrint žmogiškai, prasidės šimtai apklausų. Visos siste- 
mos grandys bus izoliuotos, apklaustos, paskui psichiškai gydo- 
mos. Bus ieškoma vaikų pėdsakų. Čia ras jų liekanas - gerklas, 
mirkstančias to niauraus muziejaus formaline. 

Kaip „sektų atšaka“, Kolonija neturėjo sau lygių. Bet demaska- 
vus jos vadus, vyriausybei teks pasirūpinti vaikų globos reikalais 
ir pradėti likvidavimo procedūras. O tada - svarbiausia - uždaryti 
tą košmarišką irštvą. 

Tiriant nesenas žmogžudystes, reikės ieškoti sąsajų su batų 
pėdsakais, medienos skeveldrėlėmis, rastomis visose nusikaltimų 
vietose, ir sektos įpročiu „čiuopti aplinką“ akacijos lazdelėmis. 
Be abejo, prisidės ir psichologai. Galbūt tarp berniūkščių ras ir 
tiesioginius Vilhelmo Giotso, Nasredino Sarakramahatos, Aleno 
Manuri, Režio Mazuajė nužudymo dalyvius... 

Liko pagrindinis klausimas. Ką konkrečiai rengė Hartmanas 
ir jo žmonės? Pasikėsinimą? Brunas Hartmanas, palinkęs virš 
dūmų, prieš mirtį kalbėjo apie „pasikėsinimą, kurio vienintelis 
ginklas - balsas“, apie „švarumo pėdsaką varganame pasaulyje“. 
Taip. Vokietis tuo riksmu rengė skerdynes. 

Prisiminęs „Aun“ sektą ir jos surengtą zarino dujų ataką Tokijo 
metro, Kasdanas įsivaizdavo žudantį riksmą, aidintį Paryžiaus 
metro skliautuose. Mintyse jau girdėjo tą pražūtingą aidą, 
atsimušantį į tūkstančius keramikinių plytelių ir sprogdinantį 
aukoms ausų būgnelius. 

O vaikai vis giedojo. 

Tai buvo akimirka - įstabi akimirka, - kai solisto balsas kilo 
aukštyn virpindamas pačias jautriausias klausytojo dvasios stygas. 
Kaip ir pirmą kartą, Kasdanas pajuto besitvenkiančias ašaras. 
Tie vaikiški balsai kėlė dvasią kaip du ploni piršteliai kelia už 
kukšteros suėmę kačiuką - be galo lengvai, be galo švelniai... 

Kasdanas nebegalvojo. 

Jo mintis buvo sukaustęs nirtumas. Tik jo kūnas - jis spin- 
duliavo - buvo sklidinas polifonijos garsų. Kasdanui atrodė, lyg 
giesmė aidėtų po vienuolyno skliautais, o jis pats būtų paniręs į 
didžiausią susikaupimą. Žiūrėjo į giesmininkų veidus; vaikai buvo 
suvienyti balsų ir nieko nebebijojo. Visi vilkėjo juodos drobės 
švarkais ir kelnėmis. O jų bruožai, giedri ir nurimę, buvo nus- 
palvinti dangiško atšvaito. Atšvaito, kuris sakytum sklido nuo 
dangaus tylos... 

Vieninteliai šio fantastiško koncerto klausytojai - abu partne- 
riai. Jie sėdėjo pakerėti, apstulbę, svetimi. Nesikalbėjo. Vargiai 
kvėpavo. 

Klausydami giesmės jie mąstė apie kitką. 

Nesitarę. Nesusižvalgę. 

Apie svarbiausią paslaptį. 

Tik vienas tų angeliškų balsų turėjo galią. 

Tik vienas iš tų vaikų valdė žudantį riksmą. 

Kuris? 

SEUNG pAeL 


Armėnų bažnyčioje pietrytiniame Paryžiuje neį- 
prastomis aplinkybėmis nužudomas choro vadovas. 
Netrukus nutinka ištisa virtinė makabriškų įvykių: 
dingsta keli vaikai choristai, pasipila kraupios žmog- 
žudystės, po kurių atsiranda paslaptingi užrašai iš 


psalmės „Miserere“ ir mįslingos žymės prie aukų... 


Tyrimą atlieka du policininkai — armėnas ir rusas. 
Senas, į atsargą išėjęs išminčius Kasdanas ir gudrei- 
va, gražus tarsi „roko žvaigždė“ Volokinas — du 
nuovokūs, darbui ir kilniems tikslams atsidavę žmo- 


nės, kamuojami painios praeities. 


Miserere — vienas garsiausių Jeano Christophe'o 
Grangė (Žano Kristofo Granžė, gim. 1961) trile- 
rių. Kūrinyje susipina vaikystės išgyvenimai, nacių ir 
čiliečių budelių žiaurumas, detektyvinė intriga ir... 


muzika. 

